T a 
Ą 
* 
- 
k “ 1: 


= 


p 
L 


Su kiekviena nauja knyga Johną 
Grishamą vis labiau vertinu už jo 
aštrią teisinės sistemos kritiką, atjautą 
silpnesniesiems ir norą leistis naujomis 
kryptimis. 


Johnas Grishamas nepaprastai gerai tą 
daro — iš tikrųjų nūnai šioje šalyje niekas 
nedaro to geriau... Grishamo knygos taip 
pat ir šmaikščios, vaizdingos ir smagios, 
kupinos sudėtingų, įdomių personažų, 
parašytos iš noro ne tik suteikti pramogą, 
bet ir nuoširdaus (jeigu ne per mažai 
pasakyta) pasipiktinimo žmonių gobšumu 
bei parsidavėliškumu. 


Grishamo sėkmės paslaptys visai nėra 
paslaptis. Jos dvi: jo tempas, svyruojantis 
nuo spartaus iki nutrūktgalviško, ir jo tema 
— mažas žmogus imasi didelio sąmokslo ir 
galiausiai laimi. 


Teisė savo prigimtimi sukuria dramą, ir 
naujasis Grishamas mums leidžia pažvelgti 
iš vidaus į purvinus procesinius ir valdžios 
mechanizmus, o tuo pat metu suteikia 
puikią pramogą. 


Grishamas turbūt geriausias 
pasakotojas, kokį tik turime šiais laikais 
Jungtinėse Valstijose. 


Johnas Grishamas ne tik populiarus, 
jis — vienas iš populiariausių mūsų laikų 
romanistų. Meistras, kuriantis puikias 
istorijas, patrauklius personažus ir 
sumanias intrigas. 

1 SKYRIUS 


š esu advokatas ir sėdžiu kalėjime. Tai ilga istorija. 

Man keturiasdešimt treji ir jau atlikau pusę bausmės iš 
dešimties metų, kuriuos paskyrė silpnas federalinis teisėjas Vašingto- 
ne, K. A.*. Visos pateiktos apeliacijos išnagrinėtos, mano priemonių 
arsenalas išsemtas, neliko jokių procedūrų, mechanizmų, įstatymų ne- 
aiškumų ar spragų, teisinių formalumų, nei noro kalbėti „Sveika Ma- 
rija“. Neturiu nieko. Kadangi išmanau įstatymus, galėčiau daryti kaip 
kiti kaliniai: užtvindyti teismus šūsnimis beverčių prašymų, raštų ir 
kitu šlamštu, bet visa tai mano reikalui nepadėtų. Ir niekas nepadės. 
Tikrovė tokia, kad aš neturiu vilties išsigauti į laisvę dar penkerius me- 
tus, išskyrus kelias sumautas savaites, termino pabaigoje nukirstas už 
gerą elgesį, o mano elgesys buvo pavyzdingas. 

Neturėčiau vadintis advokatu, nes formaliai toks nesu. Kai buvau 
nuteistas, taip pat energingai įsikišo Virdžinijos valstijos advokatų ko- 
legija ir nutraukė mano licenciją. Pasakyta tiesiai šviesiai — nuospren- 
dis už sunkų nusikaltimą panaikina teisę verstis advokato praktika. 
Iš manęs atimta licencija ir apie mano drausmines pražangas derama 
tvarka pranešta Virdžinijos advokatų registrui. Tą mėnesį iš advokatū- 
ros buvome pašalinti trys, o tai maždaug atitinka vidurkį. 

Tačiau savo mažame pasaulyje esu žinomas kaip kalėjimo advoka- 
tas ir kasdien po kelias valandas padedu nelaimės draugams už grotų 
tvarkyti jų teisinius reikalus. Užsiimu jų apeliacijomis ir prašymais teis- 
mui. Rengiu paprastus testamentus ir kartkartėmis — žemės perdavi- 


* 


Santr. Kolumbijos apygarda — federalinė apygarda, į kurią išskirta Jungtinių Valstijų 
sostinė Vašingtonas ir jo apylinkės. Čia ir toliau paaiškinimai vertėjo. 


mo aktus. Kai kuriems vyrukams iš vadinamųjų „baltųjų apykaklių * 
luomo peržiūriu sutartis. Esu kėlęs valdžiai ieškinius dėl pagrįstų nu- 
siskundimų, bet niekada dėl tokių, kuriuos laikau nerimtais. 

Kai pradėjau savo bausmės terminą, po aštuonių mėnesių ir šešių 
dienų man atėjo storas vokas. Kaliniai trokšta laiškų, bet be šio pa- 
keto būčiau galėjęs apsieiti. Jį atsiuntė Ferfakso Virdžinijos valstijoje 
advokatų kontora, atstovaujanti netikėtai panorusiai skyrybų mano 
žmonai. Vos per kelias savaites Diona iš palaikančios žmonos, pasiry- 
žusios tverti ilgus išbandymus, tapo sprunkančia auka, desperatiškai 
trokštančia nutraukti santuoką. Aš negalėjau tuo patikėti. Visiškai 
priblokštas skaičiau dokumentus, keliai man linko kaip guminiai, o 
akyse tvenkėsi ašaros, ir baimindamasis, kad pravirksiu, nuskubėjau 
atgal į kamerą, kur bent kiek galėčiau pabūti vienas. Kalėjime esama 
daug ašarų, tačiau jos visada slepiamos. 

Kai palikau namus, Bou buvo šešerių. Jis mūsų vienturtis, bet 
planavome daugiau. Matematika nesunki, ir aš skaičiavau aibę kartų. 
Kai išeisiu į laisvę, jis bus šešiolikos, visai užaugęs paauglys, o aš būsiu 
praleidęs dešimtį iš pačių vertingiausių metų, kokius tėvas ir sūnus ga- 
lėtų turėti. Maždaug iki dvylikos metų amžiaus berniukai dievina savo 
tėvus ir mano, kad šie negali padaryti nieko bloga. Aš treniravau Bou 
vaikiško beisbolo ir europietiško futbolo, ir jisai sekiojo paskui mane 
it šunytis. Mudu žvejodavome ir iškylaudavome, o kartais, šeštadienio 
rytais, vos tik berniukas pavalgydavo pusryčius, jį vesdavausi į savo 
kontorą. Sūnus buvo mano pasaulis, ir kai mėginau jam paaiškinti, 
kad turėsiu ilgam laikui išvykti, mums abiem plyšo širdys. Atsidūręs 
už grotų, nesutikau leisti, kad jis mane lankytų. Nors ir labai troškau 
stipriai jį priglausti prie savęs, nepajėgiau tverti minties, kad berniu- 
kas matys savo tėvą įkalintą. 

Kai sėdi kalėjime ir greitai iš ten neišeisi, skyryboms priešintis 
beveik neįmanoma. Mūsų turtas, buvęs ir taip ne itin didelis, po pu- 
santrų metų kovos su federalinės valdžios smūgiais visai sumenko. 
Praradome viską, išskyrus savo vaiką ir įsipareigojimą vienas kitam. 


Tarnautojų ir profesionalių darbuotojų luomo žmonės, skirtingai nei „mėlynosios apy- 
kaklės“ — darbininkijos atstovai. 


Vaikas buvo viskas, o pasakaitė apie įsipareigojimą — dulkės. Diona 
gražiai žadėjo būti tvirta ir ištverti, bet vos tik aš išvykau, stojo realy- 
bė. Mūsų miestelyje Diona jautėsi vieniša ir nuo visų atskirta. „Mane 
pamatę žmonės kuždasi už nugaros, — viename iš pirmų laiškų pa- 
rašė ji. „Jaučiuosi tokia vieniša“, — inkštė kitame. Netrukus laiškai 
pastebimai trumpėjo ir retėjo. Kaip ir apsilankymai. 

Diona užaugo Filadelfijoje ir gyvenimo provincijoje taip ir nepa- 
mėgo. Kai dėdė pasiūlė darbą, ji pasiskubino grįžti į didmiestį. Prieš 
dvejus metus antrą kartą ištekėjo, ir dabar vienuolikmetį Bou treni- 
ruoja kitas tėvas. Paskutiniai dvidešimt mano laiškų sūnui liko neatsa- 
kyti. Neabejoju, jis jų taip ir nepamatė. 

Dažnai klausiu savęs, ar jį vėl išvysiu. Manau, dėsiu pastangas, 
nors dėl to abejoju. Kaip susitikti su vaiku, kurį myli iki skausmo, ta- 
čiau jis tavęs neatpažins? Mes niekada nebegyvensime vėl kartu kaip 
įprasta tėvui ir sūnui. Ar Bou atžvilgiu būtų teisinga, jeigu jo seniai 
pražuvęs tėvas vėl pasirodytų ir užsispirtų įeiti į jo gyvenimą? 

Turiu labai daug laiko apie tai pagalvoti. 

Esu kalinys numeris 44861-127 federaliniame kalėjime-koloni- 
joje netoli Erostbergo, Merilando valstijoje. „Kolonija“ — susilpnin- 
to režimo įstaiga, skirta nesmurtingiems ir nuteistiems iki dešimties 
metų. Dėl priežasčių, kurios taip ir nepaaiškėjo, pirmus dvidešimt du 
mėnesius praleidau vidutinio režimo skylėje netoli Luisvilio, Kentukio 
valstijoje. Begalinėje biurokratinės kalbos alfabetinėje klampynėje ji 
žinoma kaip FPI — federalinė pataisos institucija — ir gerokai skiriasi 
nuo maniškės kolonijos Frostberge. FPI skirta smurtautojams, nuteis- 
tiems daugiau nei dešimčiai metų. Gyvenimas ten kur kas sunkesnis, 
nors aš išgyvenau fiziškai nepuldinėjamas. Be galo padėjo, kad kadaise 
tarnavau jūrų pėstininku. 

Lyginant su tikru kalėjimu, kolonija — kurortas. Joje nėra sie- 
nų, tvorų, spygliuotos vielos ar stebėjimo bokštelių ir saugo tik kele- 
tas ginkluotų prižiūrėtojų. Frostbergas palyginti naujas, ir jame pato- 
gumai geresni nei daugelyje valstybinių vidurinių mokyklų. Ir kodėl 
ne? Jungtinėse Valstijose mes išleidžiame 40 000 dolerių per metus 
kiekvienam įkalintajam ir tik 8000 — kiekvienam pradinės mokyklos 
mokiniui lavinti. Čia mes turime konsultantus, vadybininkus, sociali- 


nės rūpybos darbuotojus, slaugytojas, sekretores, visokiausius padė- 
jėjus ir dešimtis administratorių, kurie sunkiai galėtų paaiškinti, kuo 
jie kasdien užpildo savąsias aštuonias valandas. Šiaip ar taip — tai 
federalinė valdžia. Darbuotojams skirta automobilių aikštelė kimšte 
prikimšta gražių lengvųjų mašinų ir sunkvežimių. 

Čionai, Frostberge, uždaryta šeši šimtai kalinių, ir, išskyrus ke- 
lias išimtis, mes sudarome gero elgesio žmonių grupę. Turintieji smur- 
tinę praeitį išmoko savo pamokas ir vertina civilizuotą aplinką. Savo 
gyvenimus praleidusieji kalėjimuose galop surado geriausius namus. 
Daugelis iš tų vaikinų, profesionalių nusikaltėlių, nenori išeiti. Jie per- 
dėm čia įpratę ir laisvėje nesugeba funkcionuoti. Šilta lova, maistas 
tris kartus per dieną, sveikatos priežiūra — kaipgi galėtų geriau turėti 
gatvėse? 

Tuo aš nenoriu leisti suprasti, kad tai maloni vieta. Anaiptol. 
Yra daug vyrų, kurie niekada nė nesapnavo, kad kurią nors dieną 
taip smarkiai nupuls. Vyrai, turėję profesijas, karjeras, verslus; vyrai 
pasiturintys, su gražiomis šeimomis ir užmiesčio klubų narystėmis. 
Maniškėje „baltojoje chebroje“ yra Karlas, akinių parinkimo specialis- 
tas, per daug pataisinėjęs medicinos draudimo sąskaitas; ir Kermitas, 
žemės spekuliantas, dusyk ir trissyk įkeitinėjęs tą pačią nuosavybę 
bankams; ir Veslis, buvęs Pensilvanijos valstijos senatorius, imdavęs 
kyšius; taip pat Markas, mažo miestuko pinigų skolintojas už užstatą, 
kartais veikdavęs gana aplaidžiai, nepaisydamas žaidimo taisyklių. 

Karlas, Kermitas, Veslis ir Markas — visi baltieji, jų amžiaus vi- 
durkis — penkiasdešimt vieneri metai. Visi pripažįstantys savo kaltę. 

Ir aš. Malkolmas Banisteris, juodasis, keturiasdešimt trejų, nu- 
teistas už nusikaltimą, kurio nė nežinojau padaręs. 

Šiuo metu Frostberge esu vienintelis juodasis, atliekantis baus- 
mę už tarnybinį nusikaltimą. Šioks toks išskirtinumas. 

O maniškėje „juodojoje chebroje“ narystė nėra taip aiškiai api- 
brėžta. Daugelis — vaikinai iš K. A. ir Baltimorės gatvių, susemti už 
nusikaltimus, susijusius su kvaišalais, ir lygtinai paleisti į laisvę jie su- 
grįš į gatves su dvidešimties procentų tikimybe, kad išvengs kito teis- 
tumo. Be išsilavinimo, be profesinių sugebėjimų, kaipgi jiems turėtų 
pasisekti? 


Iš tikrųjų federalinėje kolonijoje nėra jokių „chebrų“ ir smurto. 
Jeigu mušiesi ar kam nors grasinsi, tave išraus iš čia ir išsiųs į gerokai 
blogesnę vietą. Yra daug smulkių barnių, dažniausiai dėl televizoriaus, 
bet dar nemačiau ko nors paleidžiant į darbą kumščius. Kai kurie iš 
tų vaikinų yra sėdėję valstijos kalėjimuose, ir jų pasakojamos istorijos 
kelia siaubą. Niekas nenori išmainyti šios vietos į kitą skylę. 

Taigi mes elgiamės deramai ir skaičiuojame dienas. Vyrukams iš 
„baltųjų apykaklių bausmė yra pažeminimas, taip pat prestižo, repu- 
tacijos, gyvenimo būdo netektis. Juodaodžiams vaikinams gyvenimas 
kolonijoje saugesnis nei ten, iš kur jie čia pateko ir kur išeis. Jų baus- 
mė — tai dar viena žyma žiniose apie teistumą, dar vienas žingsnis 
tampant profesionaliais nusikaltėliais. 

Todėl aš jaučiuosi labiau baltasis nei juodasis. 

Čionai, Frostberge, sėdi dar du buvusieji teisininkai. Ronas Na- 
polis daugelį metų Filadelfijoje buvo klestintis baudžiamosios teisės 
advokatas, kol jį pražudė kokainas. Specializavosi narkotikų įstaty- 
muose ir atstovavo daugeliui svarbiausių kvaišalų verteivų ir perpar- 
davinėtojų vidurinės Atlanto vandenyno pakrantės regione nuo Džer- 
sio iki abiejų Karolinų. Jis labiau pageidaudavo honorarų grynaisiais 
bei koksu ir galiausiai prarado viską. Finansų inspekcija jį prikirpo 
už mokesčių vengimą, ir vyriokas dabar maždaug įpusėjęs devynerių 
metų bausmės terminą. Šiomis dienomis Ronas ne itin gerai laikosi. 
Jis atrodo prislėgtas ir bet kokiomis aplinkybėmis nenori mankštintis 
bei rūpintis savimi. Priauga svorio, darosi lėtesnis, keistesnis ir ne- 
sveikesnis. Kadaise pasakodavo įdomias istorijas apie savo klientus ir 
jų nuotykius narkotikų kontrabandoje, bet dabar tik sėdi kieme, krem- 
ta maišelį po maišelio traškučių „Fritos“ ir atrodo sutrikęs. Kažkas jam 
siunčia pinigų ir didžiumą jų Ronas išleidžia maisto šlamštui. 

Trečiasis buvęs teisininkas — Vašingtono ryklys pavarde Amo- 
sas Kepas, ilgai buvęs savas žmogus valdžios sluoksniuose ir apsukrus 
veikėjas, kuris visą karjerą sukinėjosi kiekvieno stambesnio politinio 
skandalo pakraščiais. Mane ir Kepą kartu teisė tas pats teisėjas, kartu 
pripažino kaltais ir skyrė bausmę po dešimt metų kiekvienam. Mūsų 
buvo aštuoni kaltinamieji — septyni iš Vašingtono ir aš. Kepas visa- 
da būdavęs dėl ko nors kaltas, tad prisiekusiųjų akimis jis tikrai buvo 


kaltas. Tačiau Kepas žinojo tuomet ir žino dabar, kad su sąmokslu aš 
neturėjau nieko bendra, bet jis buvo pernelyg didelis bailys ir sukčius, 
kad ką nors pasakytų. Frostberge smurtas griežtai baudžiamas, tačiau 
jeigu man leistų vienam pabūti su Amosu Kepu penkias minutes, per- 
laužčiau jam sprandą. Jis tai žino ir, įtariu, jau seniai yra pasakęs ka- 
lėjimo viršininkui. 

Iš trijų advokatų esu vienintelis, sutinkantis padėti kitiems ka- 
liniams tvarkyti jų teisinius reikalus. Man tas darbas patinka. Kelia 
iššūkius ir padeda būti užsiėmusiam. Taip pat neleidžia atšipti manie- 
siems teisiniams įgūdžiams, nors abejoju, ar kaip teisininkas turėsiu 
ateitį. Išėjęs į laisvę galėsiu paduoti prašymą, kad man sugrąžintų 
advokato teises, bet ta procedūra, ko gero, būtų sunki. Tiesą sakant, 
kaip advokatas niekada neužkaldavau bent kiek daugiau pinigų. Ver- 
čiausi praktika mažame miestuke, be to, esu juodasis, taip pat mažai 
klientų išgalėdavo sumokėti padorų honorarą. Palei Bredloko gatvę 
buvo susikimšę dešimtys kitų advokatų, besigrumiančių dėl tų pačių 
klientų; konkurencija būdavo arši. Nelabai žinau, ką darysiu, kai šitai 
baigsis, bet turiu rimtų abejonių, ar vėl imsiuos teisininko karjeros. 

Būsiu keturiasdešimt aštuonerių, viengungis ir, tikėkimės, geros 
sveikatos. 

Penkeri metai — tai amžinybė. Kasdien aš ilgai vaikštinėju, vie- 
nas, gruntiniu bėgimo taku, juosiančiu kolonijos pakraščius ir besitę- 
siančiu palei ribą, arba „liniją“, kaip ta yra žinoma. Ženk žingsnį už 
linijos, ir tave laikys bėgliu. Nors čia kalėjimas, tai graži vietovė su 
įspūdingais vaizdais. Vaikščiodamas ir žvelgdamas į tolumoje ban- 
guojančias kalvas, kovoju su noru tiesiog eiti toliau ir peržengti liniją. 
Nėra nei tvoros, nei sargybinio, kuris šūktelėtų mane pavarde. Galė- 
čiau dingti tankiame miške, paskui išnykti amžinai. 

Gaila, kad nėra sienos, dešimties pėdų aukščio, sumūrytos iš tvir- 
tų plytų ir su viršuje ištemptomis spygliuotos vielos spiralėmis, kuri 
trukdytų man matyti kalvas ir svajoti apie laisvę. Juk tai kalėjimas, 
velniai rautų! Mums negalima pasišalinti. Pastatykite sieną ir liaukitės 
mus gundę. 

Pagunda visąlaik čia; kad ir kaip su ja kovoju, prisiekiu, sulig kie- 
kviena diena ji stiprėja. 


10 


2 SKYRIUS 


| P alkpoi as yra kelios mylios į vakarus nuo nedidelio mies- 
to Kamberlando Merilando valstijoje, vidur krašto intarpo, 
kuris mažutis palyginti su Pensilvanija šiaurėje ir Vakarų Virdžinija 
vakaruose ir pietuose. Žvelgiant į žemėlapį akivaizdu, kad ši nutrem- 
toji valstijos dalis — netikusių topografinių matavimų pasekmė ir 
išvis neturėtų priklausyti Merilandui, nors neaišku, kam turėtų ati- 
tekti. Aš dirbu bibliotekoje, ir ant sienos virš mano rašomojo stalo 
prisegtas didžiulis Amerikos žemėlapis. Labai daug laiko stebeiliju 
į jį svajodamas ir stebėdamasis, kaip atsitiko, kad tapau federaliniu 
kaliniu atokioje, labiausiai į vakarus nutolusioje Merilando valstijos 
dalyje. 

Šešiasdešimt mylių į pietus nuo čia yra Vinčesterio miestukas 
su dvidešimt penkiais tūkstančiais gyventojų — vieta, kur gimiau, 
kur prabėgo mano vaikystė, kur mokiausi, kopiau karjeros laiptais ir 
galiausiai ištiko Nuopuolis. Man pasakojama, kad nuo tada, kai išvy- 
kau, ten mažai kas pasikeitė. Advokatų kontora „Kouplandas ir Ridas“ 
tebeveikia ten pat tarp parduotuvių, kur kadaise dirbau ir aš. Ji — 
Bredloko gatvėje, senamiestyje, šalimais užkandinės. Pavadinimas, 
juodomis raidėmis nudažytas ant lango, kadaise skelbė: „Kouplandas, 
Ridas ir Banisteris . Tai buvo vienintelė grynai juodųjų teisinė kon- 
tora šimtas mylių aplinkui. Man pasakojama, kad ponai Kouplandas 
ir Ridas gerai gyvuoja, tikrai ne klesti ar turtėja, bet turi pakankamai 
darbo, kad išgalėtų mokėti dviem sekretorėms ir už patalpų nuomą. 
Beveik tai viskas, ką ir mes veikėme, kai buvau ten partneris — vargais 
negalais pajėgdavome išsilaikyti. Tuo metu, kai ištiko Nuopuolis, aš 

ne kartą rimtai susimąstydavau, ar pavyks tokiame mažame miestuke 
išgyventi. 

Man taip pat pasakojama, kad ponai Kouplandas ir Ridas atsisa- 
ko kalbėti apie mane ir mano reikalus. Jie per plauką išvengė kaltini- 
mų ir liko suterštos reputacijos. Mane pričiupęs federalinis prokuroras 
griaudėjo perkūnais į kiekvieną, bent kiek susijusį, anot jo, su didžiuo- 
ju sąmokslu, ir kone nušlavė nuo žemės paviršiaus visą mūsiškę firmą. 
O aš nusikaltau tik neteisingai pasirinkęs klientą. Du buvę mano par- 
tneriai niekuo dėti. Daug kas verčia mane apgailestauti dėl to, kas įvy- 
ko, bet ant gerų jų vardų pilamos pamazgos dar ir dabar neleidžia man 
užmigti. Jie abu netoli septyniasdešimties ir jaunystėje jiems teko 
sunkiai grumtis — reikėjo ne tik išsilaikyti paviršiuje užsiimant ben- 
drąja praktika mažame miestuke, bet taip pat atlaikyti ir kai kurias iš 
paskutiniųjų Džimo Krou* laikotarpio kovų. Teismuose teisėjai kartais 
juos ignoruodavo ir be jokio teisinio pagrindo skelbdavo nepalankias 
nutartis. Kiti advokatai su jais elgdavosi šiurkščiai ir neprofesionaliai. 
Apygardos advokatų asociacija nepakvietė jų įstoti į savo gretas. Teis- 
mo raštininkai kartais pamesdavo jų teikiamus dokumentus. Prisie- 
kusieji, sudaryti vien iš baltųjų, jais nepatikėdavo. O užvis blogiausia, 
kad klientai jų nesamdydavo. Juodieji klientai. Praeito amžiaus aštun- 
tame dešimtmetyje nė vienas baltasis klientas — bent Pietuose — ne- 
norėdavo samdytis juodaodžio advokato, ir iki šiol nelabai kas tepasi- 
keitė. Bet nedaug trūko, kad „Kouplandas ir Ridas“ bankrutuotų, nes 
juodųjų liaudis manė, kad advokatai baltieji geresni. Atkaklus darbas ir 
profesinis pasišventimas šiek tiek tai keitė, bet pamažu. 

Vinčesteris nebuvo pirma mano pasirinkta vieta karjerai daryti. 
Iš pradžių pasukau į Džordžo Meisono universiteto K. A. apylinkėse, 
šiaurinėje Virdžinijoje, Teisės fakultetą. Vasarą po antrų mokslo metų 
man pasisekė ir gavau klerko tarnybą stambioje advokatų kontoroje, 
įsikūrusioje Pensilvanijos aveniu, netoliese Kapitolijaus kalvos. Tai 
buvo viena iš tų firmų su tūkstančiu teisininkų, biurais visame pasau- 
lyje, buvusių senatorių pavardėmis firminių blankų antraštėse, pelnin- 


* Jim Crow — niekinamas afroamerikiečių pavadinimas ir su juo susiję rasinės segre- 


gacijos įstatymai, galioję pietinėse valstijose 1876-1965 metų laikotarpiu ir paskui panaikinti. 

gais klientais ir karštligišku tempu, kuriuo aš nuoširdžiai džiaugiau- 
si. O visko viršūnė — pasiuntinuko vaidmuo buvusio kongresmeno 
(mūsų kliento) teismo procese. Kongresmenas buvo apkaltintas susi- 
mokymu su savo broliu, linkusiu į stambius nusikaltimus, imti atsidė- 
kojimo nuobiras iš Gynybos departamento rangovo. Tas teismo proce- 
sas buvo grynas cirkas, bet aš likau sužavėtas progos pasisukioti taip 
arti centrinės arenos. 

Po vienuolikos metų įžengiau į tą pačią teismo salę Jungtinių 
Valstijų E. Bareto Pretimeno teismo rūmuose Vašingtono centre ir iš- 
kenčiau savo paties bylos nagrinėjimą. 

Aną vasarą buvau vienas iš septyniolikos klerkų. Kiti šešiolika, 
visi iš pirmo dešimtuko pagal pažangumą teisės fakultetuose, gavo 
darbų pasiūlymus. Kadangi klioviausi vienintele idėja įsitaisyti kuo 
geriausiai, ištisus trečius mokslo metus Teisės fakultete basčiausi po 
K. A., beldžiausi į duris ir neradau nė vienų man atidarytų. Bet ku- 
riuo metu turbūt esama kelių tūkstančių bedarbių teisininkų, minan- 
čių K. A. šaligatvius, tad iš nevilties galima pamesti galvą. Galų gale 
ėmiausi naršyti priemiesčius, kur firmos kur kas mažesnės, o darbo 
vietos dar retesnės. 

Galiausiai susitaikęs su pralaimėjimu grįžau namo. Mano sva- 
jonės apie aukštosios lygos šlovę sudužo. Ponai Kouplandas ir Ridas 
neturėjo pakankamai veiklos ir tikrai negalėjo sau leisti priimti naują 
bendradarbį, bet jie manęs pasigailėjo ir atlaisvino vieną iš senų sandė- 
liavimo patalpų antrame aukšte. Dirbau kaip įmanydamas atkakliau, 
nors dažnai būdavo sunku ilgas valandas išsėdėti, kai tiek mažai kli- 
entų. Mes sklandžiai sutarėme, ir po penkerių metų jie didžiadvasiškai 
pridūrė mano, kaip partnerio, pavardę. Nuo to mano pajamos beveik 
nepadidėjo. 

Per mano baudžiamąjį persekiojimą buvo skaudu matyti gerus jų 
vardus voliojamus po purvą, ir juolab kad visa tai atrodė labai bepras- 
miška. Kai jau buvau ant bedugnės krašto, tyrimui vadovaujantis FTB 
agentas mane informavo, kad bus taip pat apkaltinti ponai Kouplan- 
das ir Ridas, jeigu neprisipažinsiu savo kaltės ir nebendradarbiausiu su 
federaliniu prokuroru. Pamaniau, kad blefuojama, bet negalėjau tikrai 
žinoti. Pasiunčiau jį velniop. 

Laimė, jis blefavo. 

Aš rašiau savo partneriams laiškus, ilgus ašaringus laiškus, kupi- 
nus atsiprašinėjimų ir visa kita, bet jie neatsakė. Prašiau atvykti aplan- 
kyti, ir mes galėtume pasikalbėti akis į akį, bet į tai niekaip nesureaga- 
vo. Nors mano gimtasis miestas yra vos už šešiasdešimties mylių, aš 
turiu tik vieną nuolatinį lankytoją. 


Mano tėvas buvo vienas iš pirmųjų motorizuotųjų valstijos poli- 
cininkų, nusamdytų Virdžinijos Sandraugos. Trisdešimt metų Henris 
patruliavo kelius ir plentus aplinkui Vinčesterį ir mėgo kiekvieną savo 
tarnybos minutę. Mėgo patį darbą, valdžios ir istorijos suvokimą, galią 
priversti paklusti įstatymams ir atjautą padėti tiems, kuriems to rei- 
kėdavo. Jis mėgo uniformą, patrulinį automobilį, viską, išskyrus pis- 
toletą prie savo diržo. Kelis kartus buvo priverstas šį išsitraukti, bet 
niekada neiššovė. Jis tikėjosi, kad bus nemėgstamas baltųjų, o juodieji 
norės atlaidumo, ir buvo pasiryžęs rodyti visišką nešališkumą. Buvo 
kietas faras, nematydavęs įstatymų srityje neaiškumų. Jeigu koks po- 
elgis nebūdavo teisėtas, tai šis būdavo tikrai neteisėtas, be erdvės išsi- 
sukinėjimams ar laiko formalumams. 

Nuo tos akimirkos, kai man buvo pareikšti kaltinimai, mano tė- 
vas tikėjo, kad esu kuo nors kaltas. Kas, kad egzistuoja nekaltumo pre- 
zumpcija. Kas, kad savo tiradomis įtikinėjau esąs nekaltas. Visas gyve- 
nimas, praleistas kaip išdidaus profesionalo, persekiojančio įstatymo 
pažeidėjus, išplovė jam smegenis, ir jeigu federalai su savo resursais ir 
didžia išmintimi laikė mane vertą šimto puslapių kaltinamosios išva- 
dos, vadinasi, jie teisūs, o aš neteisus. Neabejoju, jis užjautė mane ir, 
neabejoju, meldėsi, kad kaip nors išsikapstyčiau iš savo bėdos, bet tuos 
jausmus sunkiai sugebėjo man perteikti. Jautėsi pažemintas ir man 
leido tai suprasti. Kaipgi galėjo jo sūnus advokatas susidėti su tokia 
slidžių sukčių kompanija? 

Aš pats savęs to klausdavau tūkstantį kartų. Ir gero atsakymo 
nėra. 

Henris Banisteris buvo baigęs tik vidurinę mokyklą ir po kelių 

smulkių nemalonumų su policija, devyniolikos metų amžiaus įstojo į 
jūrų pėstininkų korpusą. Jūrų pėstininkai greitai jį subrandino į vyrą, 
kareivį, trokštantį drausmės ir labai besididžiuojantį savo uniforma. 
Jis atitarnavo trejus metus Vietname, kur buvo peršautas, apdegintas 
ir trumpam paimtas į nelaisvę. Jo medaliai kabo ant darbo kabineto 
sienos mažučiame name, kur aš užaugau. Dabar jis ten gyvena vienas. 
Dveji metai prieš tai, kai buvau apkaltintas, mano motiną užmušė gir- 
tas vairuotojas. 

Kartą per mėnesį Henris keliauja į Frostbergą vienos valandos 
aplankymui. Jis jau išėjęs į pensiją ir mažai ką turi veikti, tad jeigu 
norėtų, galėtų mane lankyti kas savaitę. Bet jis nenori. 


Per ilgą sėdėjimo kalėjime laiką tenka išgyventi tiek daug žiau- 
rių gyvenimo posūkių. Jautiesi pamažu užmirštamas pasaulio ir tų, 
kuriuos myli ir kurių esi reikalingas. Paštas, pirmaisiais mėnesiais 
ateidavęs šūsnimis, pamažėle sumenko į vieną ar du laiškus per sa- 
vaitę. Draugų ir artimųjų, kurie kadaise atrodė trokštantys lankyti, 
jau daug metų kaip nebemačiau. Vyresnysis mano brolis Markusas 
užsuka dusyk per metus ir prastumia valandą, pažindindamas su 
naujausiomis savo problemomis. Jis turi tris vaikus paauglius, vi- 
sus įvairiose jaunatviško nusikalstamumo stadijose, ir kuoktelėjusią 
žmoną. Spėju, aš išvis neturiu problemų. Nors brolio gyvenimas ir 
chaotiškas, džiaugiuosi jo apsilankymais. Markusas visą gyvenimą 
mėgdžiojo Ričardą Prajorą", ir kiekvienas žodis, kurį taria, būna juo- 
kingas. Mudu paprastai visą valandą juokiamės, kai jis keikia savo 
vaikus. Jaunesnioji mano sesuo Rubė gyvena Vakarų pakrantėje, 
ir aš ją matau kartą per metus. Kas savaitę ji pareigingai man rašo 
laiškus, ir aš juos labai branginu. Turiu tolimą giminaitį, atsėdėjusį 
septynerius metus už ginkluotą apiplėšimą, — aš buvau jo advoka- 
tas, — ir dusyk per metus jis atvyksta manęs aplankyti, nes ir aš jį 
lankydavau, kai sėdėjo už grotų. 


Richard Pryor (1940-2005) — amerikiečių kino aktorius komikas. 

Po trejų metų niekas manęs čionai neaplanko dažnai ištisus mė- 
nesius, išskyrus tėvą. Kalėjimų valdyba stengiasi įkurdinti savo kali- 
nius ne toliau kaip penki šimtai mylių nuo namų. Man pasisekė, kad 
Vinčesteris taip arti, bet lygiai taip pat jis galėtų būti ir už tūkstančio 
mylių. Turiu kelis vaikystės draugus, kurie taip ir nepasivargino at- 
važiuoti, ir dar kelis kitus, iš kurių dvejus metus nesulaukiau jokios 
žinios. Daugelis mano ankstesniųjų draugų teisininkų yra pernelyg 
užsiėmę. Bėgiojimo draugelis Teisės fakultete parašo kartą per du 
mėnesius, bet niekaip negali ištaikyti aplankyti. Jis gyvena Vašingto- 
ne, šimtas penkiasdešimt mylių į rytus, kur tvirtina dirbąs septynias 
dienas per savaitę stambioje advokatų kontoroje. Geriausias mano bi- 
čiulis iš jūrų pėstininkų korpuso gyvena Pitsberge, už dviejų valandų 
kelio, ir lankėsi Frostberge lygiai kartą. 

Turbūt savo tėvui turėčiau dėkoti už pastangas. 

Kaip visada jisai sėdi vienas mažame lankymų kambaryje, pasidė- 
jęs priešais save ant stalo popierinį maišelį. Šiame — arba sausainiai, 
arba šokoladiniai pyragaičiai iš mano tetos Rasinos, jo sesers. Mudu 
paspaudžiame vienas kitam rankas, bet neapsikabiname — Henris Ba- 
nisteris niekada per savo gyvenimą neglėbesčiavo kito vyro. Jis nužiūri 
mane, norėdamas įsitikinti, ar nepriaugau svorio, ir kaip visada klausi- 
nėja apie mano dienos rutiną. Per keturiasdešimt metų jis nepriaugo 
svorio nė svaro ir vis dar gali įtilpti į savąją jūrų pėstininkų uniformą. 
Yra įsitikinęs, kad jei mažiau valgysi, ilgiau gyvensi, o Henris bijo nu- 
mirti jaunas. Jo tėvas ir senelis staigiai mirė netoli šešiasdešimties. 
Kasdien jis nueina penkias mylias ir mano, kad ir aš turėčiau taip pat 
daryti. Susitaikiau su tuo, kad jis niekada nesiliaus mane mokęs, kaip 
turiu gyventi — pasodintas už grotų ar ne. 

Jis patapšnoja popierinį maišelį ir taria: 

— Šituos atsiuntė Rasina. 

— Perduok, kad aš jai dėkoju, — pasakau. 

Jeigu jis taip rūpinasi mano juosmens apimtimi, tai kodėl per 
kiekvieną savo apsilankymą neša po maišelį riebių desertinių skanė- 
sių? Aš suvalgysiu du ar tris, o kitus išdalysiu. 

— Ar pastaruoju metu kalbėjaisi su Markusu? — klausia jis. 

— Ne, per praėjusį mėnesį nesikalbėjau. O kas? 

— Didelis nemalonumas. Delmonas užtaisė mergiotę. Jam pen- 
kiolika, jai keturiolika. 

Jis palinguoja galva ir susiraukia. Nuo dešimties metų Delmonas 
pažeidinėdavo įstatymus ir šeima visada tikėjosi, kad nusikalstamą 
gyvenimą jis ir toliau tęs. 

— Turėsi pirmą provaikaitį, — bandau pajuokauti. 

— Kodėl gi man nesididžiuoti? Keturiolikmetė baltoji užtaisyta 
penkiolikmečio idioto, ir taip atsitik, kad jo pavardė Banisteris. 

Kurį laiką mudu apie tai susimąstome. Mūsų pasimatymus daž- 
nai apibūdina ne tai, kas pasakoma, bet kas pasilaikoma giliai viduje. 
Tėvui dabar šešiasdešimt devyneri, ir, užuot mėgavęsis savo auksiniu 
amžiumi, didžiumą laiko jis laižosi žaizdas ir kankinasi savigaila. Ne 
tai, kad aš jį smerkčiau. Brangioji žmona, su kuria pragyveno keturias- 
dešimt dvejus metus, iš jo atimta per sekundės dalelę. Kol jisai sken- 
dėjo savo sielvarte, sužinojome, kad manimi domisi FTB, ir šio tyrimas 
netrukus užgriuvo kaip besiritantis nuo kalno sniego kamuolys. Mano 
bylos nagrinėjimas tęsėsi tris savaites, ir tėvas kasdien sėdėdavo teis- 
mo salėje. Kai matė mane stovintį priešais teisėją ir išklausantį de- 
šimties metų kalėjimo nuosprendį, jam drėskė širdį. Paskui atimtas 
Bou — iš mūsų abiejų. O dabar Markuso vaikai jau pakankamai už- 
augo, kad užduotų didžiulio skausmo savo tėvams ir plačiai giminei. 

Mūsų giminė verta šiek tiek sėkmės, bet ta atrodo mažai tikėtina. 

— Vakar vakare kalbėjausi su Rube, — sako jis. — Ji laikosi gerai, 
perduoda tau linkėjimus ir sako, kad paskutinis tavo laiškas buvo gana 
juokingas. 

— Prašau, pasakyk jai, kad laiškai man tiek daug reiškia. Per pen- 
kerius metus ji nepraleido nė vienos savaitės man parašyti. 

Rubė — toksai šviesulys mūsų griūvančioje giminėje. Ji yra san- 
tuokų konsultantė, o jos vyras — pediatras. Juodu turi tris puikius 
vaikučius, kuriuos stengiasi laikyti kuo toliau nuo jų nešlovingo dėdės 
Malo. 

Po ilgos pauzės aš prabylu: 

— Dėkui už čekį, kaip visada. 

Jis gūžteli pečiais. 

— Džiaugiuosi galėdamas padėti. 

Kas mėnesį jisai siunčia po 100 dolerių, ir už juos esu labai dėkin- 
gas. Jie įtraukiami į mano sąskaitą, ir aš galiu nusipirkti tokių pirmo 
būtinumo dalykų kaip rašiklių, bloknotų, knygų minkštais viršeliais ir 
padoraus maisto. Daugelis priklausančių maniškei „baltajai chebrai“ 
gauna iš namų čekius, o maniškėje „juodojoje chebroje“ faktiškai nė 
vienas nesulaukia nė cento. Kalėjime visada žinai, kas gauna pinigų. 

— Jau beveik pusę atlikai, — sako jis. 

— Iki penkerių metų trūksta dviejų savaičių, — atsakau. 

— Spėju, jos greitai pralėks. 

— Galbūt anapus kalėjimo sienų. O šiapus, galiu tave patikinti, 
laikrodžiai eina kur kas lėčiau. 

— Vis dėlto sunku patikėti, kad jau sėdi penkerius metus. 

Iš tikrųjų. Kaip išgyveni kalėjime kažkiek metų? Nemąstai apie 
metus, mėnesius, savaites. Mąstai apie šiandieną — kaip ją ištverti, 
kaip pragyventi. Kai rytoj atsibusi, turėsi už savęs dar vieną dieną. 
Dienos sumuojasi, savaitės susilieja išvien; mėnesiai tampa metais. 
Suvoki, koks esi tvirtas, kaip gali funkcionuoti ir išlikti gyvas, nes kito 
pasirinkimo neturi. 

— Ar bent kiek numanai, ką darysi? — klausia jis. 

Dabar susilaukiu šio klausimo kiekvieną kartą, tartum mane 
paleistų į laisvę jau visai tuojau pat. Kantrybės, primenu sau. Juk jis 
mano tėvas. Ir yra čia! Tai daug ką reiškia. 

— Tiesą sakant, ne. Tas dar labai toli. 

— Tavimi dėtas, pradėčiau apie tai mąstyti, — sako jis, užtikrin- 
tas, kad pats tiksliai žinotų, ką daryti. 

— Ką tik baigiau trečią lygį ispanų, — šiek tiek didžiuodamasis 
atsakau. Maniškėje „rusvojoje chebroje“ yra geras draugelis Marko, 
puikus kalbų mokytojas. Sėdi per kvaišalus. 

— Panašu, kad mes visi netrukus kalbėsime ispaniškai. Jie įsigali. 

Henris turi mažai kantrybės su imigrantais, su kiekvienu, ku- 
rio kalboje prasikiša akcentas, su žmonėmis iš Niujorko ir Naujojo 
Džersio, su kiekvienu, gyvenančiu iš socialinės rūpybos, su kiekvienu 
bedarbiu, ir yra įsitikinęs, kad būtų išmintinga benamius susemti ir 
įkurdinti stovyklose, kurios panėšėtų, jo nuomone, į kai ką blogiau nei 
Gvantanamas. 

Prieš kelerius metus mudu apsikeitėme šiurkščiais žodžiais, ir jis 
pagrasino daugiau manęs nebelankysiąs. Bartis dėl niekų — laiko gai- 
šatis. Juk aš tėvo nepakeisiu. Jis pakankamai malonus atvažiuoti, ir 
mažiausia, ką aš galiu daryti — tai elgtis kaip pridera. Juk tai aš — nu- 
teistas nusikaltėlis, ne jis. Henris nugalėtojas, o aš — nevykėlis. Jam 
tai atrodo svarbu, nors nežinau kodėl. Galbūt todėl, kad aš mokiausi 
koledže ir Teisės fakultete, o jis pats apie tai niekada nė nesvajojo. 

— Veikiausiai išvyksiu iš šalies, — sakau. — Nukeliausiu kur 
nors, kur man pravers ispanų. Gal į Panamą ar Kosta Riką. Šilti orai, 
paplūdimiai, tamsesnės odos žmonės. Jiems nerūpi teistumas arba 
kas sėdėjo kalėjime. 

— Ten gera, kur mūsų nėra, a? 

— Taip tėti, kai atsiduri kalėjime, bet kuri vieta yra geresnė. O ką 
turėčiau daryti? Grįžti namo, galbūt tapti teisininko padėjėju be licen- 
cijos, atliekančiu parengtines paieškas kokiai nors mažutėlei firmai, 
neišgalinčiai manęs pastoviai nusamdyti? Arba užstatų laiduotoju? O 
jeigu privačiu detektyvu? Nėra ko daug rinktis. 

Jis linksi. Bent dešimtį kartų šitaip kalbėjomės. 

— Ir tu nekenti valdžios, — sako. 

— O taip. Nekenčiu federalinės valdžios — FTB, federalinių pro- 
kurorų ir teisėjų, vadovaujančių kalėjimams kvailių. Tiek daug ko aš 
nekenčiu. Sėdžiu čia ir atlieku dešimties metų bausmę už jokį nusi- 
kaltimą vien tik todėl, kad kažkokiam iškilusiam federaliniam pro- 
kurorui reikėjo pagerinti savo pergalių kvotą. Ir jeigu valdžia gali be 
jokių įrodymų pasodinti mane dešimčiai metų, tik pagalvok apie visas 
galimybes, kai dabar man ant kaktos ištatuiruota „Nuteistasis sunkus 
nusikaltėlis . Aš ištrūksiu iš čia, tėtuk, kai tik pasitaikys proga. 

Jis linksi ir šypsosi. Žinoma, Malai. 

tsižvelgiant į jų veiklos svarbą ir dažnai aplinkui sklandan- 

Ai. abejones, taip pat ir smurtautojus, prieš kuriuos kartais 
stoja, stebėtina, kad per visą šios šalies istoriją buvo nužudyti tik ke- 
turi einantys pareigas federaliniai teisėjai. 

Prakilnusis Raimondas Fosetas ką tik tapo penktuoju. 

Jo kūnas buvo rastas paties pasistatyto ir dažnai savaitgaliais 
lankomo paežerės namuko pusrūsyje. Kai pirmadienio rytą Fosetas 
neatvyko į bylos nagrinėjimą, jo teisės stažuotojai supanikavo ir pa- 
skambino į FTB. Per deramą laiką agentai surado nusikaltimo vietą. 
Namukas pastatytas itin miškingoje pietvakarinės Virdžinijos dalyje, 
kalno šlaite, mažo, švaraus vandens telkinio, vietinių žinomo kaip Hi- 
ginso ežeras, pakraštyje. Daugelyje kelių žemėlapių to ežero nė nera- 
site. 

Atrodo, neįsibrauta jėga, nes neaptikta jokių priešinimosi ar 
grumtynių ženklų, nieko, tik pusrūsyje du negyvi kūnai su kulkų 
įėjimo angomis galvose ir tuščias metalinis seifas. Teisėjas Fosetas 
aptiktas šalia seifo, dusyk peršautas į pakaušį, — aiški egzekucija, — 
o ant grindų aplinkui jį plytėjo didžiulis sukrešėjusio kraujo klanas. 
Pirmasis ekspertas, pasirodęs nusikaltimo vietoje, spėjo, kad teisėjas 
išgulėjo negyvas bent dvi paras. Pasak vieno iš Foseto teisės stažuo- 
tojų, savo kabinetą jis paliko penktadienį apie penkioliktą valandą: 
ketino važiuoti tiesiai į namuką ir savaitgalį praleisti ten sunkiai 
dirbdamas. 

Kitas kūnas buvo Naomės Kleri, trisdešimt ketverių metų išsi- 
skyrusios dviejų vaikų motinos, neseniai teisėjo Foseto nusamdytos 

sekretore. Teisėjas, šešiasdešimt šešerių metų penkių suaugusių vaikų 
tėvas, nebuvo išsiskyręs. Jis ir ponia Foset jau kelerius metus gyve- 
no atskirai, nors Roanoke juos tebematydavo drauge, kai to reikėdavo 
pagal progą. Visiems buvo žinoma, kad jie kartu negyvena, ir kadangi 
mieste jis buvo įžymus žmogus, toks jų gyvenimo būdas teikė peno kai 
kurioms paskaloms. Abu savo vaikams ir draugams buvo atsivėrę, kad 
paprasčiausiai skyryboms stigo ryžto. Ponia Foset turėjo pinigų. Teisė- 
jas Fosetas — padėtį visuomenėje. Abu atrodė apskritai patenkinti, ir 
abu buvo pasižadėję neužmegzti romanų pašaly. Abipusiu susitarimu, 
sutvirtintu tik rankos paspaudimu, buvo numatyta, kad pereisią prie 
skyrybų, jeigu — ir kai — vienas iš jų sutiks ką nors kitą. 

Matyt, teisėjas surado kažką savo skonio. Beveik iškart, kai tik 
ponia Kleri buvo pridurta prie algalapio sąrašo, po teismo rūmus nu- 
vilnijo gandai, kad teisėjas vėl kvailioja. Keletas iš jo personalo žinojo, 
kad jis niekada nesugebėdavo nulaikyti ant savęs kelnių. 

Naomės kūnas rastas ant sofos netoli tos vietos, kur buvo nu- 
žudytas teisėjas. Ji buvo nuoga, abi kulkšnys tvirtai surištos lipnia 
sidabraspalve juosta. Gulėjo aukštielninka, riešai irgi lipnia juosta 
surišti už nugaros. Nušauta dviem kulkomis į kaktą, o kūnas nusė- 
tas smulkiomis nudegimų žymėmis. Po kelių valandų svarstymų ir 
analizės vyriausieji tyrėjai sutarė, kad ji, tikėtina, kankinta, norint 
Fosetą priversti, jog atidarytų seifą. Tai akivaizdžiai suveikė. Seifas 
žiojėjo tuščias, durelės paliktos atlapos, iš vidaus pasiimta viskas iki 
paskutinio skutelio. Vagis ištuštino jį, paskui įvykdė savo aukoms eg- 
zekuciją. 

Kadaise teisėjo Foseto tėvas buvo karkasinės statybos rangovas, 
ir vaikystėje sūnus su plaktuku nuolatos visur paskui jį sekioja. Ir nie- 
kada nesiliovė ką nors statęs — naują priebutį iš kiemo pusės, lentinę 
platformą prie namo, pastogę sandėliui. Kai vaikai buvo dar maži, o 
santuoka laiminga, jis išardė ir visiškai atnaujino įspūdingą senovi- 
nį namą centrinėje Roanoko dalyje, darbuodamasis kaip generalinis 
rangovas ir kiekvieną savaitę karstydamasis kopėčiomis. Po daugelio 
metų atnaujino lofto butą, kuris jam tapo meilės lizdeliu, paskui savo 
namus. Stuksenti plaktuku, džirinti pjūklu ir prakaituoti jam buvo 
terapija, psichinė ir fizinė atvanga nuo įtampos kupino darbo. Jisai 

suprojektavo A raidės pavidalo karkasinį paežerės namuką ir per ke- 
tverius metus beveik visą pats pastatė. Pusrūsyje, kur numirė, vieną 
sieną dengė puikios kedrinės lentynos, visos prikimštos storų teisės 
knygų. Tačiau per vidurį buvo slaptos durys. Blokas lentynų pasisukęs 
atsidarydavo ir ten, puikiai užmaskuotas, slypėjo seifas. Nusikaltimo 
vietoje seifas rastas ištrauktas į priekį kokias tris pėdas iš sienos ir 
paskui ištuštintas. 

Seifas buvo saugykla iš plieno ir švino, įmontuotas ant penkių 
colių skersmens keturių ratukų, seifų kompanijos „Vulcan“ Kenošoje, 
Viskonsino valstijoje, gamybos ir internetu parduotas teisėjui Fosetui. 
Pagal savo specifikacijas keturiasdešimt šešių colių aukščio, trisdešimt 
šešių — pločio ir keturiasdešimt — gylio; devynių kubinių pėdų tal- 
pos, 510 svarų svorio, mažmeninės 2 100 dolerių kainos ir tinkamai 
užsandarintas, atsparus ugniai, vandeniui ir neva neįsilaužiamas. Kad 
būtų galima atidaryti, klaviatūros pultelyje ant durelių reikėjo suspau- 
dyti šešių skaitmenų kodą. 

FTB iškart tapo mįslė, kodėl federaliniam teisėjui, uždirbančiam 
174 000 dolerių per metus, reikėjo tokios saugios ir slaptos talpyklos 
vertybėms laikyti. Savo mirties metu asmeninėje banko kreditinėje 
sąskaitoje teisėjas turėjo 15 000 dolerių, taip pat 60 000 dolerių indė- 
lio sertifikatą, nešantį mažiau nei 1 Jo palūkanų per metus, 31 000 do- 
lerių obligacijomis ir 47 000 — investiciniuose fonduose, kurių rinkos 
vertė beveik per dešimtmetį smuko. Jis taip pat turėjo atskaitymus į 
pensijos fondą ir standartinį komplektą premijų, skiriamų aukščiausio 
rango federaliniams pareigūnams. Beveik be skolų, jo balansas atrodė 
gana įspūdingai. O tikrą finansinį saugumą garantavo tarnyba. Kadan- 
gi pagal Konstituciją tas pareigas buvo leidžiama eiti iki mirties, alga 
niekada nenutrūks. 

Ponios Foset šeimai priklausė tiek banko akcijų, kad vos sutilptų 
į traukinį, bet teisėjas niekada nebuvo bent kiek arčiau prie jų prilei- 
džiamas. Dabar, kai nebegyveno su žmona, šios jam pasidarė dar la- 
biau nepasiekiamos. Taigi išvada: teisėjas buvo gana pasiturintis, bet 
toli gražu ne turtuolis ir ne iš tokių, kuriems reikėtų slapto seifo savo 
vertybėms saugoti. 

Kas gi seife buvo? Arba, tiesiai šviesiai, dėl ko jis nužudytas? Iš 

pokalbių su artimaisiais ir draugais vėliau paaiškės, kad jis neturėjo 
brangiai kainuojančių įpročių, nekolekcionavo auksinių monetų ar 
retų deimantų, nei ko nors, ką reikėtų taip saugoti. Neskaičiuojant 
įspūdingos beisbolo kortų kolekcijos iš jo jaunystės laikų, nebuvo jokių 
įrodymų, kad teisėjas būtų domėjęsis išvis kokiu nors kolekcionavimu. 

Karkasinis namukas buvo nukištas taip giliai tarp kalnų, kad be- 
veik nesugebėtum jo rasti. Namuką juosė veranda, ir iš bet kokio apž- 
valgos taško aplinkui negalėjai matyti kokio nors kito žmogaus, nei 
transporto priemonės, nei trobelės, namo, lūšnos ar valties. Visiškas 
izoliuotumas. Teisėjas pusrūsyje laikė kajaką ir kanoją, ir buvo žino- 
ma, kad jis valandų valandas leisdavo ant ežero meškeriodamas, mąs- 
tydamas ir rūkydamas cigarus. Buvo tykus žmogus, ne vienišius ir ne 
drovus, bet racionalus ir rimtas. 

FTB agentams buvo skaudžiai akivaizdu, kad neras jokių nusikal- 
timo liudininkų, nes daug mylių aplinkui nebuvo jokių kitų žmonių. 
Namukas — puiki vieta ką nors nužudyti ir atsidurti toli, kol nusikal- 
timas išaiškės. Vos tik atvykę tyrėjai suprato seksiantys nusikaltimo 
pėdsakais gerokai atsilikę. Viską dar labiau apsunkino tai, kad nepalik- 
ta nė jokio piršto atspaudo, padų įspaudų, bent kokio plaušelio, atsi- 
tiktinio plauko ar padangų žymių, kurie padėtų nustatyti kokias nors 
nuorodas. Namuke nebuvo jokios apsauginės signalizacijos ir tikrai 
jokių vaizdo stebėjimo kamerų. Ir kam vargintis? Artimiausias poli- 
cininkas — už pusės valandos kelio, ir netgi tariant, kad jis vis dėlto 
įstengtų surasti šią vietą, ką turėtų daryti čia atkakęs? Bet kuris bes- 
megenis įsilaužėlis jau seniai būtų dingęs. 

Tris dienas tyrėjai apžiūrinėjo kiekvieną namuko colį ir keturias 
mylias aplinkui, bet nieko nerado. Faktas, kad žudiko būta tokio at- 
sargaus ir metodiško, anaiptol nepadėjo pakelti kriminalistų grupės 
nuotaikos. Jie čia turėjo reikalą su kažkokiu tikru talentu, sumaniu 
žudiku, nepaliekančiu jokių įkalčių. Nuo ko gi jiems pradėti? 

Iš Teisingumo departamento Vašingtone jau reiškėsi spaudimas. 
FTB direktorius formavo specialiosios paskirties pajėgas, tokią nely- 
ginant specialiąją operatyvininkų grupę, kuri užgriūtų į Roanoką ir 
išnarpliotų nusikaltimą. 

Kaip ir tikėtasi, svetimautojo teisėjo ir jaunos jo draugužės žiau- 
rios žmogžudystės tapo puiki dovana žiniasklaidai ir bulvarinei spau- 
dai. Laidojant Naomę Kleri, — trys dienos po to, kai buvo surastas jos 
kūnas, — policijai teko pastatyti užtvaras, kad sulaikytų reporterius ir 
smalsuolius toliau nuo kapinių. Kai kitą dieną sausakimšoje episkopa- 
linėje bažnyčioje buvo pagerbiamas Raimondo Foseto atminimas, virš 
pastato kybantis sraigtasparnis savo burzgesiu stelbė muziką. Polici- 
jos viršininkui, senam teisėjo draugui, teko atsiųsti savąjį sraigtaspar- 
nį ir nuvyti tą kitą. Ponia Foset tvirtai laikėsi pirmoje eilėje tarp savo 
vaikų ir vaikaičių, neketindama išlieti nė ašaros ar bent žvilgtelėti į 
vyro karstą. Apie teisėją pasakyta daug gerų žodžių, bet kai kurie žmo- 
nės, ypač vyrai, mąstė: kaipgi šis seniokas sugebėjo gauti tokią jauną 
draugužę? 

Kai abu buvo deramai pagerbti ir palaidoti, dėmesys greitai per- 
sikėlė į tyrimą. FTB nenorėjo viešai tarti nė žodžio, pirmiausia todėl, 
kad išvis neturėjo ką pasakyti. Savaitė po to, kai buvo aptikti kūnai, 
ant stalo gulėjo vienintelis įkaltis — balistinės ekspertizės protokolai. 
Keturios kulkos, tuščiaviduriu smaigaliu, paleistos iš .38 kalibro ranki- 
nio šaunamojo ginklo, vieno iš milijono gatvėse ir dabar veikiausiai gu- 
linčio kokio didelio ežero dugne kur nors Vakarų Virdžinijos kalnuose. 

Analizuoti kitų panašių atvejų motyvai. 1979 metais teisėjas 
Džonas Vudas nušautas prie savo namų San Antonijuje. Jo žudikas 
buvo užsakomasis smogikas, nusamdytas įtakingo kvaišalų verteivos, 
kai teisėjas Vudas, nekenčiantis kvaišalų verslo ir jo veikėjų, jau turėjo 
paskelbti jam nuosprendį. Turint tokią pravardę kaip Džonas Maksi- 
mumas, nužudymo motyvas buvo gana aiškus. Roanoke FTB grupė 
peržiūrėjo registracijos žurnale visas teisėjo Foseto nagrinėtas bylas, 
baudžiamąsias ir civilines, ir sudarė trumpą galimų įtariamųjų, iš es- 
mės visų susijusių su narkotikų verslu, sąrašą. 

1988-aisiais nušautas teisėjas Ričardas Daronkas, besidarbuojan- 
tis kieme prie savo namų Pelame, Niujorko valstijoje. Žudikas buvo ką 
tik bylą teisėjui priskirtoje teismo salėje pralaimėjusios moters įpykęs 
tėvas. Tėvas nušovė teisėją, paskui nusižudė pats. Roanoke FTB gru- 

pė naršė teisėjo Foseto bylas ir apklausė jo praktikantus. Visada pasi- 
taiko kuoktelėjusių tipų, įregistruojančių federaliniame teisme visokį 
šlamštą ir keliančių nežmoniškus reikalavimus, taigi sąrašas pamažu 
pildėsi. Pavardėmis, bet ne įtariamaisiais. 

1989 metais savo namuose Mauntin Bruke, Alabamoje, užmuš- 
tas teisėjas Smitas Vensas, kai jis atidarė paketą, kuriame buvo bom- 
ba. Žudiką surado ir pasiuntė į mirtininkų fAlygelį, bet jo motyvas taip 
ir nepaaiškėjo. Prokurorai spėliojo, kad jis pyko dėl neseniai priimto 
teisėjo Venso sprendimo. Roanoke FTB agentai apklausė šimtus advo- 
katų, kurių bylos pastaruoju metu buvo pateiktos nagrinėti teisėjui 
Fosetui. Visi advokatai turi klientų, arba išprotėjusių, arba pakanka- 
mai bjaurių, kad siektų keršyti, ir keletas tokių buvo perėję per teisėjui 
Fosetui priskirtą teismo salę. Jie buvo atsekti, apklausti ir eliminuoti 
iš įtariamųjų sąrašo. 

2011-ųjų sausį, mėnesį prieš Foseto nužudymą, netoli Tusono, 
per tas pačias masines žudynes, kai buvo sužeista kongresmenė Ga- 
brielė Giford, nušautas teisėjas Džonas Rolas. Jis nebuvo taikinys, tik 
netinkamu laiku atsidūrė netinkamoje vietoje. Jo mirtis FTB tyrėjams 
Roanoke niekaip nepadėjo. 

Sulig kiekviena diena pėdsakai vis labiau vėso. Jokių liudininkų, 
jokių tikrų įkalčių nusikaltimo vietoje, jokios žudiko padarytos klai- 
dos, tik žiupsnelis beverčių spėlionių ir labai mažai įtariamųjų iš teisė- 
jo nagrinėtų bylų sąrašo, tad tyrimas prie kiekvieno posūkio atsidur- 
davo aklavietėje. 

Paskelbtas didelis 100 000 dolerių atlygis mažai tepadėjo aktyvu- 
mui karštosiomis FTB telefono linijomis sužadinti. 


4 SKYRIUS 


adangi Frostbergas yra pataisos kolonija ir apsauga čia ne 

Ki stipri, mes turime daugiau kontaktų su išoriniu pasauliu 
nei daugelis kalinių. Mūsų korespondencija gali būti atidaroma ir skai- 
toma, bet tai retai pasitaiko. Mes turime ribotą prieigą prie elektroni- 
nio pašto, bet ne prie interneto. Yra dešimtys telefonų ir daugybė tai- 
syklių, reguliuojančių naudojimąsi jais, bet apskritai mes galime kiek 
tik norime skambinti abonento sąskaita. Mobilieji telefonai griežtai 
draudžiami. Mums leidžiama prenumeruotis dešimtis žurnalų iš apro- 
buotųjų sąrašo. Keletas laikraščių nedelsiant pristatomi kiekvieną 
rytą, ir jie visada prieinami valgyklos, žinomos kaip kavos bufetas, sa- 
lės kampe. 

Kaip tik ten vieną ankstų rytą aš pamatau Washington Post ant- 
raštę: NETOLI ROANOKO NUŽUDYTAS FEDERALINIS TEISĖJAS. 

Nepajėgiu paslėpti šypsenos. Štai tas momentas. 

Pastaruosius trejus metus aš buvau apsėstas įkyrios minties apie 
teisėją Fosetą. Niekada nebuvau su juo susidūręs, niekada nebuvau 
įžengęs į jo teismo salę, niekada nebuvau įregistravęs teisinio ieškinio 
jo kompetencijos teritorijoje — Virdžinijos valstijos Pietinėje apygar- 
doje. Iš esmės visa mano praktika sukosi valstijos teisme. Retai drįs- 
davau iššokti į federalinę areną, o kai tai padarydavau, visada bylos 
būdavo nagrinėjamos Virdžinijos valstijos Šiaurinėje apygardoje, į ku- 
rią įeina visa teritorija į šiaurę nuo Ričmondo. Pietinė apygarda apima 
Roanoką, Linčbergą ir plačiai nusidriekusią Virdžinija Bičo-Norfolko 
metropolijos sritį. Iki Fosetui iškeliaujant į aną pasaulį, Pietinėje apy- 
gardoje dirbo dvylika federalinių teisėjų, o Šiaurinėje — trylika. 

Čia, Frostberge, sutikau keletą kalinių, nuteistų Foseto, ir pasi- 
stengdamas neatrodyti pernelyg smalsus apie jį išklausinėjau — apsi- 
metęs, kad iš tikrųjų pažįstu teisėją, esu gynęs bylas jo teisme. Visi be 
išimčių šie kaliniai neapkentė to žmogaus ir manė jį lyg persistengus 
dėl jų nuosprendžių. Atrodo, jis ypač mėgdavo sakyti moralus „balto- 
sioms apykaklėms“, kai jiems skelbdavo į kalėjimą siunčiantį nuos- 
prendį. Tie teismo posėdžiai, kuriuose jie būdavo nuteisiami, apskritai 
pritraukdavo daugiau spaudos atstovų, o Fosetas buvo didžiulis savi- 
myla. 

Pirmą mokslo laipsnį jis įgijo Diuko universitete, o toliau studi- 
javo Kolumbijos universiteto Teisės fakultete, paskui kelerius metus 
dirbo vienoje Volstrito firmoje. Jo žmona ir jos pinigai buvo iš Roano- 
ko, ir juodu įsikūrė ten, jam įkopus į ketvirtą dešimtį. Jis įsidarbino 
stambiausioje miesto advokatų kontoroje ir sparčiai kopė viršūnėn. Jo 
uošvis buvo ilgalaikis finansinis Demokratų partijos rėmėjas, ir 1993 
metais prezidentas Klintonas paskyrė Fosetą pareigoms iki gyvos gal- 
vos į Jungtinių Valstijų federalinį teismą Virdžinijos valstijos Pietinei 
apygardai. 

Amerikos teisės pasaulyje toks paskyrimas teikia milžinišką pres- 
tižą, bet nedaug pinigų. Tuo metu nauja jo alga buvo 125 000 dolerių 
per metus — 300 000 dolerių mažiau, nei uždirbdavo kaip stropus 
klestinčios advokatų kontoros partneris. Keturiasdešimt aštuonerių 
jis tapo vienu iš jauniausių federalinių teisėjų šalyje ir su penkiais ma- 
žais vaikais — vienas iš labiausiai stokojančių pinigų. Netrukus Foseto 
uošvis pradėjo papildyti jo įplaukas, ir piniginiai sunkumai atlėgo. 

Sykį jis papasakojo apie savo ankstyvuosius metus teisėjo krėsle 
ilgame interviu, duotame vienam iš tų teisės periodinių leidinių, ku- 
riuos mažai kas skaito. Aš atsitiktinai jį aptikau kalėjimo biblioteko- 
je tarp šūsnies paruoštų išmesti žurnalų. Ne per daugiausia knygų ar 
žurnalų prasprūsta nuo mano smalsių akių. Dažnai, būna, skaitau po 
penkias ar šešias valandas per dieną. Čionykščiai kompiuteriai yra sta- 
liniai, keleriais metais pasenę ir dėl didelės paklausos gerokai naudoti. 
Tačiau, kadangi dirbu bibliotekininku ir kompiuteriai pavesti mano 
žiniai, turiu pakankamą prieigą. Mums užsakyta dviejų skaitmeninių 
teisės mokslo svetainių prenumerata, ir aš jomis naudojausi, kad ga- 

lėčiau perskaityti kiekvieną garbiojo Raimondo Foseto paskelbtą nuo- 
monę. 

Maždaug šimtmečių sandūroje, 2000-aisiais, jam kažkas atsitiko. 
Pirmuosius septynerius metus teisėjo krėsle jis buvo kairiosios pakrai- 
pos asmens teisių gynėjas, atjaučiantis vargšus ir patekusius į bėdą, 
greitas suduoti teisėsaugai per nagus, skeptiškas didžiojo verslo at- 
žvilgiu ir tariamai uolus sudrausminti aikštingą bylininką itin griežta 
bauda. Tačiau per metus kažkas keitėsi. Foseto reiškiamos nuomonės 
trumpėjo, taip pat darėsi ne taip gerai motyvuotos, kartais net piktos, 
ir jis aiškiai krypo į dešinę. 

2000 metais prezidentas Klintonas jį paskyrė į Ričmondą užpil- 
dyti vakansijos Ketvirtojo regiono apeliaciniame teisme. Toks žings- 
nis — logiškas paaukštinimas talentingam apygardos teismo teisėjui 
arba turinčiam tinkamus ryšius. Ketvirtajame regione jis būtų buvęs 
vienas iš penkiolikos teisėjų, neveikiančių nieko kita, kaip tik svars- 
tančių pateiktas apeliacijas. Vienintelis laiptelis aukščiau — Jungti- 
nių Valstijų Aukščiausiasis Teismas, ir neaišku, ar Fosetas turėjo tokių 
ambicijų. Daugelis federalinių teisėjų jų turi, vienu ar kitu metu. Bilas 
Klintonas buvo bepaliekąs postą — lydimas kažko panašaus į debesį. 
Jo paskyrimai strigo Senate, ir išrinkus Džordžą V. Bušą Foseto ateitis 
pasiliko Roanoke. 

Fosetas buvo penkiasdešimt penkerių. Jo vaikai jau suaugo arba 
buvo bepaliekantys namus. Galbūt jis pasidavė kažkokiai vidutinio 
amžiaus krizei. Galbūt byrėjo jo santuoka. Uošvis numirė, neįtraukęs 
jo į savo testamentą. Buvę jo partneriai turtėjo, o jis vis plūkėsi už 
darbininkų algą, kalbant sąlygiškai. Kad ir kokios priežastys, teisėjas 
Fosetas savo pareigose tapo kitoks. Baudžiamosiose bylose jo nuos- 
prendžiai darėsi padriki ir kur kas mažiau atjaučiantys. Civilinėse by- 
lose jis demonstravo dar mažiau užuojautos mažam žmogeliui ir ne 
sykį palaikė galingųjų interesus. Bręsdami teisėjai dažnai keičiasi, bet 
mažai kas taip staigiai persiverčia kaip Raimondas Fosetas. 

Didžiausia byla jo karjeroje buvo karas dėl urano kasybos, įsi- 
plieskęs 2003-iaisiais. Tada aš dar buvau advokatas ir žinojau ginčija- 
mus klausimus bei pagrindines detales. To niekaip negalėjai išvengti; 
beveik kasdien laikraščiuose pasirodydavo straipsniai. 

Turtinga urano rūdos gysla tęsiasi per vidurinę ir pietinę Virdži- 
niją. Kadangi urano kasyba yra aplinkosaugos košmaras, valstija iš- 
leido ją draudžiantį įstatymą. Savaime suprantama, žemės savininkai, 
nuomininkai ir kalnakasybos kompanijos, kontroliuojančios klodus, 
jau seniai norėjo pradėti kasybą ir išeikvojo milijonus lobistams, be- 
sistengiantiems paveikti įstatymų leidėjus, kad tie panaikintų drau- 
dimą. Bet Virdžinijos Generalinė Asamblėja tam priešinosi. 2003 me- 
tais viena Kanados kompanija, „Armanna Mines“, užregistravo ieškinį 
Virdžinijos valstijos Pietinėje apygardoje, puldama draudimą kaip ne- 
konstitucinį. Tai buvo puolimas visu frontu, nesiskaitant su priemo- 
nėmis, gausiai finansuojamas ir vadovaujamas kai kurių iš brangiausių 
teisės talentų, kokius tik galima nupirkti už pinigus. 

Kaip mes netrukus sužinojome, „Armanna Mines“ buvo kalnaka- 
sybos kompanijų iš Jungtinių Valstijų, Australijos ir Rusijos, taip pat ir 
Kanados, konsorciumas. Apytikrė klodų vien tik Virdžinijoje potencia- 
li vertė buvo skaičiuojama nuo 15 iki 20 milijardų dolerių. 

Tuo metu galiojančios atsitiktinės atrankos tvarka byla buvo pri- 
skirta teisėjui Makėjui iš Linčbergo, aštuoniasdešimt ketverių metų 
amžiaus ir kamuojamam demencijos. Dėl sveikatos problemų jis pasi- 
mirė. Kitas pagal eilę buvo Raimondas Fosetas, neturintis svarių prie- 
žasčių nusišalinti nuo bylos nagrinėjimo. Atsakovas buvo Virdžinijos 
Sandrauga, bet netrukus prisidėjo daug kitų. Tarp jų — didmiesčiai, 
miestukai ir administracinės apygardos, išsidėstę virš klodų, taip pat 
ir keli žemės savininkai, nenorintys turėti nieko bendra su gamtos 
niokojimu. Ieškinys peraugo į milžinišką, vis plintantį bylinėjimosi jo- 
valą, įtraukusį šimtus teisininkų. Teisėjas Fosetas nepatenkino pirmi- 
nių prašymų atmesti ieškinį ir įsakė šalis plačia apimtimi supažindinti 
viena kitą su teikiama medžiaga. Netrukus 90 procentų savo laiko jis 
aukojo šiai bylai. 

2004 metais į mano gyvenimą įsiveržė FTB, ir aš lioviausi domė- 
jęsis kalnakasybos byla. Staiga gavau dorotis su kitais, labiau neatidė- 
liotinais, dalykais. Mano teismo procesas prasidėjo 2005-ųjų spalį Ko- 
lumbijos apygardoje. Tuo metu „Armanna Mines“ bylos nagrinėjimas 
jau buvo mėnesį kaip įsibėgėjęs perpildytoje Roanoko teismo salėje. 
Tuo metu man visai nerūpėjo, kas atsitiks uranui. 

Po trijų savaičių bylos nagrinėjimo buvau nuteistas dešimčiai 
metų kalėjimo. Po dešimt savaičių trukusio civilinio ieškinio svarsty- 
mo teisėjas Fosetas priėmė palankią „Armanna Mines“ nutartį. Nebu- 
vo jokio galimo ryšio tarp tų dviejų teismo procesų, arba bent aš taip 
maniau išgabenamas į kalėjimą. 

Tačiau netrukus susipažinau su žmogumi, kuris galiausiai nužu- 
dys teisėją Fosetą. Žinau to žudiko tapatybę ir jo motyvą. 


Motyvas — FTB gluminantis klausimas. Kelios savaites po žmog- 
žudystės specialioji tyrimo grupė apsistoja ties „Armanna Mines“ byli- 
nėjimusi ir apklausia dešimtis žmonių, susijusių su tuo teismo proce- 
su. Bylinėjimosi pakraščiais išdygo ir veikė dvi radikalios aplinkosau- 
gos grupuotės. Tuo metu jas atidžiai stebėjo FTB. Fosetas buvo gavęs 
kelis grasinimus mirtimi ir vykstant teismo procesui visur judėjo ly- 
dimas apsaugos. Grasinimai nuodugniai ištirti ir įvertinti kaip mažai 
tikėtini, bet asmens sargybiniai liko arti. 

Įbauginimas — kažin ar motyvas. Fosetas priėmė sprendimą, ir 
nors jo pavardė tarp aplinkosaugininkų tariama kaip nuodo pavadini- 
mas, savo žalą jis padarė. Jo nutartį 2009 metais patvirtino Ketvirtojo 
regiono apeliacinis teismas, ir byla dabar yra pakeliui į Jungtinių Vals- 
tijų Aukščiausiąjį Teismą. Laukiant sprendimo dėl apeliacijų, uranas 
liko nepaliestas. 

Kerštas yra motyvas, bet FTB apie tai nekalba. Kai kurie repor- 
teriai pavartoja žodžius „užsakyta žmogžudystė“, bet jie neturi nieko 
tam pagrįsti, išskyrus nužudymų profesionalumą. 

Atsižvelgiant į nusikaltimo vietą ir ištuštintą seifą, kuris buvo 
taip gerai paslėptas, labiausiai tikėtinas motyvas atrodo apiplėšimas. 

Aš turiu planą, kurį rezgiau jau kelerius metus. Jis — mano kelias 
iš čia. 


5 SKYRIUS 


š kiekvieno fiziškai pajėgaus federalinio kalinio reikalauja- 

ma dirbti, ir kalėjimų valdyba kontroliuoja užmokesčių skalę. 
Pastaruosius dvejus metus aš dirbu bibliotekininku ir už savo triūsą 
gaunu trisdešimt centų per valandą. Beveik pusę tų pinigų kartu su 
čekiais iš savo tėvo privalu atiduoti Kalinių finansinio atsakingumo 
programai. Kalėjimų valdyba paima tuos pinigus ir panaudoja sunkaus 
nusikaltimo apmokestinimams, baudoms ir žalai atlyginti. Kartu su 
dešimties metų nuosprendžiu man įsakyta sumokėti apie 120 000 do- 
lerių visokių baudų. Su trisdešimt centų per valandą prireiks likusio 
šio šimtmečio ir dar kažkiek. 

Čia esama virėjo, indų plovėjo, stalų valytojo, grindų šveitėjo, 
santechniko, elektriko, staliaus, raštininko, sanitaro, skalbyklos dar- 
bininko, dažytojo, sodininko ir mokytojo darbų. Manau, man pasise- 
kė. Mano darbas vienas iš geriausių ir manęs nenužemina iki valymo 
to, ką priteršia žmonės. Kartkartėmis vedu istorijos kursą kaliniams, 
siekiantiems atestato, prilygstančio vidurinės mokyklos baigimui. Už 
mokytojavimą mokama trisdešimt penki centai per valandą, bet aukš- 
tesni atlygiai manęs negundo. Mane tai veikia slegiamai, nes kalėjimo 
populiacija labai žemo raštingumo. Baltieji, juodieji ar spalvotieji — 
neturi reikšmės. Tiek daug iš tų vyrukų vos sugeba skaityti ir rašyti, 
tad tiesiog stebiesi, kas dedasi mūsų valstybės švietimo sistemoje. 

Bet esu čia ne tam, kad pataisyčiau švietimo, teisės, teismų ar kalė- 
jimų sistemas. Esu čia, kad išgyvenčiau dieną po dienos ir tai darydamas 
išlaikyčiau kaip įmanoma daugiau savigarbos ir orumo. Mes esame pa- 
dugnės, niekas, eiliniai nusikaltėliai, izoliuoti nuo visuomenės, ir daug 

kas tai primena. Kalėjimo prižiūrėtojas vadinamas pataisos pareigūnu, 
arba supaprastintai PP. Niekada į jį nesikreipk kaip į prižiūrėtoją. Ne, 
sere. PP yra kur kas aukščiau, labiau kaip titulas. Daugelis tų PP — buvę 
nybose ne per geriausiai sekėsi, ir todėl dabar jie dirba kalėjime. Keletas 
visai neblogi, bet daugelis — nevykėliai ir per kvaili, jog suprastų esan- 
tys nevykėliai. O kas mes tokie, kad jiems tai pasakytume? Nors ir kvaili, 
jie už mus didžiai viršesni ir džiaugiasi, kad gali mums apie tai priminti. 

PP rotuojami, siekiant apsidrausti, kad kuris nors pernelyg nesu- 
artėtų su saugomuoju. Manau, taip pasitaiko, bet viena iš pagrindinių 
kalinio išlikimo taisyklių — kuo labiau vengti savojo PP. Elkis su juo 
pagarbiai; tiksliai vykdyk viską, ką jis tau pasako; nesukelk jam nema- 
lonumų; bet svarbiausia — stenkis jo vengti. 

Dabartinis mano PP nėra vienas iš geresnių. Tai Darelas Marvi- 
nas, baltasis bernas išpūsta krūtine, didžiuliu pilvu, ne daugiau kaip 
trisdešimties, mėginantis išdidžiai krypuoti, bet per klubus turintis 
pernelyg daug tonų. Darelas — neišprusęs rasistas ir manęs nemėgsta, 
nes esu juodasis ir koledže įgijęs du mokslo laipsnius, o tai dviem dau- 
giau, nei turi jis. Kiekvieną sykį, kai tenka šiam galvažudžiui įsiteikti, 
manyje siautėja nuožmi vidinė kova, bet kito pasirinkimo neturiu. Ir 
kaip tik šiuo metu jis man reikalingas. 

— Labą rytą, pareigūne Marvinai, — su dirbtine šypsena užkal- 
binu, susistabdydamas jį prie valgyklos. 

— Koks reikalas, Banisteri? — suniurzga jis. 

Įteikiu popieriaus lapą — oficialų prašymo blanką. Jis paima ir 
apsimeta skaitantis. Kyla pagunda padėti jam perskaityti ilgesnius žo- 
džius, bet prikandu liežuvį. 

— Man reikia pasimatyti su kalėjimo viršininku, — mandagiai 
paaiškinu. 

— Kodėl nori pasimatyti su kalėjimo viršininku? — klausia jis, 
tebemėgindamas perskaityti gana paprastą prašymą. 

Mano reikalas pas kalėjimo viršininką — joks PP ar kieno nors 
kito rūpestis, bet tai priminti Darelui reikštų nemalonumus. 

— Mano senelė jau prie mirties, ir aš norėčiau nuvykti į jos laido- 
tuves. Tai tik už šešiasdešimties mylių. 

— Kaip manai, kada ji galėtų numirti? — klausia jis, toks nuovo- 
kus subingalvis. 

— Greitai. Prašau, pareigūne Marvinai. Daug metų jos nemačiau. 

— Kalėjimo viršininkas nepritars tokiai nesąmonei, Banisteri. 
Šitai jau turėtum žinoti. 

— Aš žinau. Bet kalėjimo viršininkas man skolingas paslaugą. 
Prieš kelis mėnesius daviau jam kai kurių teisinių patarimų. Prašau, 
tik perduokite toliau. 

Jis sulanksto popieriaus lapą ir įsikemša į kišenę. 

— Gerai, bet tik tuščiai gaišini laiką. 

— Dėkui. 

Abi mano senelės mirusios prieš daugelį metų. 


Kalėjime nieko neskiriama kalinio patogumui. Paprastam prašy- 
mui patenkinti ar atmesti užtektų kelių valandų, bet šitaip būtų per 
lengva. Praeina keturios dienos, kol Darelas man praneša, kad turiu 
prisistatyti į kalėjimo viršininko kabinetą rytoj, vasario 18-4, 10.00. 
Dar viena dirbtinė šypsena, ir aš tariu: 

— Dėkui. 

Kalėjimo viršininkas — šios mažos imperijos valdovas, savimyla 
kaip ir galima tikėtis, kuris valdo įsakais arba įsivaizduoja, kad turė- 
tų taip valdyti. Tie tipai atvyksta ir išvyksta, ir neįmanoma suprasti, 
koks šių perkėlimų tikslas. Vėlgi ne mano reikalas reformuoti mūsiškę 
kalėjimų sistemą, tad nesuku sau galvos, kas dedasi administracijos 
korpuse. 

Dabartinis — toks ponas Robertas Erlas Veidas, karjeros patai- 
sos įstaigų pareigūnas. Jis ką tik po antrų skyrybų, ir aš iš tikrųjų jam 
paaiškinau kai kuriuos esminius Merilando alimentų teisės dalykus. 
Įžengiu į kabinetą; jis neatsistoja, neištiesia rankos ir šiaip nepade- 
monstruoja jokio mandagumo, kuris galėtų reikšti pagarbą. Tik pasako: 

— Sveikas, Banisteri, — ir pamoja į tuščią kėdę. 

— Sveiki, viršininke Veidai. Kaip jums sekėsi? — aš nusmunku 
ant kėdės. 

— Esu laisvas žmogus, Banisteri. Tai jau antra istorija, ir aš dau- 
giau niekada nevesiu. 

— Malonu girdėti ir džiaugiuosi padėti. 

Apšilimas greitai baigėsi, kalėjimo viršininkas man pastumia per 
stalą bloknotą ir sako: 

— Negaliu išleisti jūsų, vyručiai, namo į kiekvienas laidotuves, 
Banisteri, pats turi tai suprasti. 

— Ne laidotuvių reikalas, — sakau. — Neturiu jokios senelės. 

— Kas per velnias? 

— Arjūs sekate teisėjo Foseto nužudymo Roanoke tyrimą? 

Jisai susiraukia ir lošteli atgal galvą, lyg būtų įžeistas. Esu čia pra- 
simanytu pretekstu ir kur nors giliai viename iš begalės federalinių 
žinynų turėtų būti tai įvertinta. Bandydamas sureaguoti jis palinguoja 
galva ir pakartoja sau: 

— Kas per velnias? 

— Nužudytas federalinis teisėjas. Apie tai rašoma visoje spaudoje. 

Sunku patikėti, kad jis būtų galėjęs istoriją apie nužudymą pra- 
leisti pro akis, bet ir visai įmanoma. Vien todėl, kad aš kasdien perskai- 
tau po kelis laikraščius, dar nereiškia, kad visi tą pat daro. 

— Federalinis teisėjas? — klausia jis. 

— Būtent. Rado jį su drauguže paežerės namuke, pietvakarinėje 
Virdžinijoje, abu nušautus... 

— Žinoma, žinoma. Mačiau straipsnius. Ką tai turi bendra su ta- 
vimi? 

Veidas suirzęs, nes jam pamelavau, ir mėgina sugalvoti atitinka- 
mą bausmę. Aukščiausias ir galingiausias žmogus kalėjime negali leis- 
tis, kad juo pasinaudotų kalinys. Roberto Erlo akys laksto aplinkui, kol 
jisai sprendžia, kaip sureaguoti į apgaulę. 

Mano žodžiai turi nuskambėti kaip įmanoma dramatiškiau, ant- 
raip Veidas nusijuoks, kai atsakysiu į jo klausimą. Kaliniams netrūksta 
atliekamo laiko tam, kad sukurtų painias pretenzijas dėl savo nekal- 
tumo ar prasimanytų sąmokslo teorijas, susijusias su neišaiškintais 
nusikaltimais, arba surinktų paslaptis, kurias būtų galima apmainyti į 
staigų paleidimą į laisvę lygtinai. Trumpai drūtai, kaliniai visada kuria 
klastingus planus, kaip iš čia išsigauti, ir aš neabejoju, kad Robertas 
Erlas visa tai yra regėjęs ir girdėjęs. 

— Aš žinau, kas nužudė teisėją, — pareiškiu kaip įstengdamas 
rimčiau. 

Didžiam mano palengvėjimui, jis neišlaužia šypsenos. Atsilošia 
krėsle, susiima už smakro ir pradeda linksėti. 

— Ir kaipgi užtaikei ant tokios informacijos? — klausia. 

— Aš susitikau žudiką. 

— Čia ar laisvėje? 

— Negaliu pasakyti, viršininke. Bet aš jūsų nemuilinu. Spren- 
džiant iš spaudos, FTB tyrimas niekur neveda. Ir nenuves. 

Mano drausminė charakteristika be dėmelės. Niekada nepasa- 
kiau kalėjimo pareigūnui nė vieno netinkamo žodžio. Niekada nesi- 
skundžiau. Mano kameroje nėra jokios kontrabandos, netgi papildo- 
mo cukraus pakelio iš valgyklos. Aš nelošiu, nesiskolinu pinigų. Esu 
padėjęs dešimtims tokių pat kalinių kaip aš, taip pat ir keliems civi- 
liams, tarp jų ir kalėjimo viršininkui, dorotis su jų teisiniais rūpesčiais. 
Savo bibliotekoje palaikau skrupulingą tvarką. Taigi svarbiausia, — 
kaip kaliniui, — kad manimi galima pasitikėti. 

Jis ant alkūnių palinksta į priekį ir apnuogina savo geltonus dantis. 
Jam po akimis, kurios visada drėgnos, tamsūs ratilai. Išgeriančiojo akys. 

— Ir leisk man spėti, Banisteri: tu norėtum pasidalyti ta informa- 
cija su FTB, sukirsti sandėrį ir išsigauti iš kalėjimo. Taip? 

— Visiškai, sere. Toks mano planas. 

Pagaliau juokas. Ilgas šaižus keknojimas, kuris pats savaime turė- 
tų suteikti daug peno humorui. Kai jis išsikvepia, klausia: 

— Kada turi būti išleistas? 

— Po penkerių metų. 

— O, tai bent velniškas sandėris, tiesa? Tik nurodai jiems pavar- 
dę ir išrisnoji iš čia penkeriais metais anksčiau nei numatyta? 

— Na, nėra taip paprasta. 

— Ko iš manęs nori, Banisteri? — suurzgia jis — juoko seniai ne- 
belikę. — Kad paskambinčiau į FTB ir jiems pasakyčiau, jog turiu vy- 
ruką, kuris žino žudiką ir yra pasirengęs sukirsti sandėrį? Veikiausiai 
per dieną jie sulaukia šimtų skambučių, daugiausia iš trenktų, šniukš- 
tinėjančių piniginio atlygio. Kodėl turėčiau rizikuoti savo reputacija, 
įsitraukdamas į tą žaidimą? 

— Kadangi aš žinau tiesą, o jūs žinote, kad nesu trenktas ir ne- 
paistau nesąmonių. 

— Kodėl paprasčiausiai neparašai jiems laiško, manęs į tai neį- 
veldamas? 

— Parašysiu, jeigu taip norite. Bet vis tiek kada nors būsite įvel- 
tas, nes prisiekiu — aš FTB įtikinsiu. Mes sukirsime savo sandėrį, ir aš 
pasakysiu „viso gero. Ojūs liksite čia rūpintis logistika. 

Jis susmunka krėsle atsilošdamas, lyg neatlaikytų savo pareigų 
svorio. Pasikrapšto nykščiu nosį. 

— Žinai, Banisteri, šį rytą čia, Frostberge, turiu 602 vyrus, ir tu 
esi paskutinis, iš kurio ko nors panašaus tikėčiausi — kad įsmuks į 
mano kabinetą su tokiu kvaišu sumanymu. Pats paskutinis. 

— Dėkui. 

— Nėr už ką. 

Aš palinkstu į priekį ir įsistebeiliju jam į akis. 

— Klausykite, viršininke, žinau, apie ką kalbu. Suprantu, jūs 
negalite patikėti kaliniu, bet tik išklausykite manęs. Turiu labai ver- 
tingos informacijos, ir FTB desperatiškai norėtų ją sužinoti. Prašau, 
paskambinkite jiems. 

— Kad nežinau, Banisteri. Abu pasirodysime kvailiais. 

— Prašau. 

— Galbūt pagalvosiu apie tai. O dabar čiuožk iš čia ir pasakyk 
pareigūnui Marvinui, kad atmečiau tavo prašymą išvykti į laidotuves. 

— Taip, sere, ir dėkoju. 

Nuojauta man kužda, kad kalėjimo viršininkas nepajėgs atsispir- 
ti mažučiam įdomumui. Vadovauti menkos apsaugos kolonijai, užpil- 
dytai gero elgesio kaliniais — nuobodi tarnyba. Kodėl neįsivėlus į la- 
biausiai išgarsėjusį šalyje žmogžudystės tyrimą? 


Aš išeinu iš administracijos korpuso ir patraukiu per keturkampę 
aikštę, centrinę mūsų kolonijos zoną. Vakariniame jos krašte stūkso 
du miegamieji korpusai, kiekvienas apgyvendintas po 150 vyrų. Lygiai 
tokie patys pastatai yra ir rytinėje aikštės pusėje. Rytinis ir vakarinis 

bendrabučiai — lyg vaikštinėtum po malonaus nedidelio koledžo te- 
ritoriją. 

Šalia valgyklos PP turi poilsio kambarį ir čia aš surandu mieląjį 
pareigūną Marviną. Jeigu įkelčiau į poilsio kambarį koją, turbūt bu- 
čiau nušautas ar pakartas. Tačiau metalinės durys atlapos, ir aš matau 
vidų. Marvinas išsidrėbęs ant sulankstomosios kėdės su puodeliu ka- 
vos vienoje rankoje ir storu pyragaičiu — kitoje. Jis juokiasi su kitais 
dviem PP. Jeigu juos sukabintum už kaklų ir visus kartu pasvertum 
ant mėsos svarstyklių, trejetas skalę nustumtų iki tūkstančio svarų. 

— Ko nori, Banisteri? — mane pamatęs suniurna Darelas. 

— Tik norėjau padėkoti, pareigūne. Kalėjimo viršininkas neišlei- 
do, bet vis tiek ačiū. 

— Prašom, Banisteri. Apgailestauju dėl tavo senelės. 

Ir sulig tais žodžiais vienas iš prižiūrėtojų užspiria duris. Šios 
smarkiai užsitrenkia man prieš pat nosį, metalas žvangteli, vibruoja ir 
sekundės dalelytę sukrečia mane iki gelmių. Šį garsą jau esu girdėjęs. 


Mano areštas. Miesto centre įsikūręs „Piliečių klubas“ kiekvieną 
trečiadienį renkasi priešpiečių istoriniame „Džordžo Vašingtono" vieš- 
butyje, penkios minutės kelio pėsčiomis nuo maniškės kontoros. Jam 
priklausė apie septyniasdešimt penki nariai ir visi, išskyrus tris, buvo 
baltieji. Taip pasitaikė, kad iš dalyvių tą dieną buvau vienintelis juoda- 
sis, nors tai ir ne tiek svarbu. Sėdėjau prie ilgo stalo kone springdamas 
įprastai kieta kaip guma vištiena su atšalusiais žirneliais ir šiaip sau 
šnekučiuodamasis su meru ir „State Farm * agentu įprastomis temo- 
mis — apie orus ir futbolą — ir šiek tiek palietėme politiką, bet šitai 
visada buvo daroma labai atsargiai. Vyko tipiški „Piliečių klubo“ prieš- 
piečiai — trisdešimt minučių valgymui, po to — trisdešimt kalbėtojui, 
kuris paprastai būdavo ne itin įdomus. Tačiau tą įsimintiną dieną man 
nebuvo leista išklausyti kalbos. 

Prie banketų salės durų kilo kažkoks bruzdesys, paskui staiga vi- 


*  „Valstybinius ūkis“ — draudimo kompanija Jungtinėse Valstijose ir Kanadoje. 

dun įsiveržė iki dantų ginkluotų federalinių agentų būrys, lyg jie ketin- 
tų visus mus iššaudyti. Ypatingosios paskirties smogiamoji grupė su 
visa nindzių apranga — juodomis uniformomis, storomis neperšauna- 
momis liemenėmis, grėsmingais šaunamaisiais ginklais ir tais vokiškais 
koviniais šalmais, kuriuos išgarsino Hitlerio karinės pajėgos. Vienas iš 
jų suriko: „Malkolmai Banisteri!“ Aš instinktyviai atsistojau ir suvapė- 
jau: „Kas per velniava?“ Bent penki ginkluoti automatais akimirksniu 
nusitaikė į mane. „Rankas aukštyn!“ — suriko bebaimis jų vadas, ir aš 
iškėliau rankas. Per kelias sekundes mano rankos buvo trūktelėtos že- 
myn, užlaužtos už nugaros, ir pirmą sykį gyvenime ant savo riešų pa- 
jutau nenusakomą antrankių gnybtelėjimą. Pojūtis baisus ir nepamirš- 
tamas. Mane pastumia siauru praėjimu tarp stalų ir išgrūda iš salės. 
Paskiausia, ką išgirdau — tai merą sušunkant: „Šitai papiktinama!“ 

Nereikia nė sakyti, dramatiškas įsibrovimas prislėgė viso „Pilie- 
čių klubo“ susitikimo nuotaiką. 

Knibždančių apie mane sukarintų galvažudžių buvau išvesdintas 
per viešbučio vestibiulį ir pro paradines duris laukan. Kažkas malonin- 
gai pranešė vietinei televizijos stočiai, ir operatorių brigada nufilmavo, 
kaip mane įstūmė ant užpakalinės juodo „Chevrolet Tahoe“ sėdynės, tarp 
dviejų galvažudžių. Kai pasukome miesto areštinės link, aš paklausiau: 

— Ar visa tai iš tiesų būtina? 

Vadas iš priekinės keleivio sėdynės nė neatsigręždamas burbtelėjo: 

— Tik užsičiaupk. 

— Ką gi, iš tikrųjų tai aš neprivalau užsičiaupti, — pasakiau. — 
Galite areštuoti, bet negalite priversti užsičiaupti. Ar tai suvokiate? 

— Tik užsičiaupk. 

Galvažudys iš dešinės įrėmė man į kelį automato vamzdį. 

— Prašom, patraukite tą ginklą, gerai? — pasakiau, bet ginklas 
nė nesujudėjo. 

Važiavome toliau, ir aš vėl prašnekau: 

— Ar jums, vyručiai, nuo to pasistoja? Tikriausiai baisiai sužadi- 
na, kai užpuldinėjate kaip iš tiesų kieti vyrukai, apstumdydami nekal- 
tus žmones, nelyginant Gestapas. 

— Pasakiau, užsičiaupk. 

— O aš pasakiau, kad neužsičiaupsiu. Turite mano arešto orderį? 


38 


— Turiu. 

— Leiskit man jį pamatyti. 

— Pakišiu tau jį cypėje. O dabar tik užsičiaupk. 

— Kodėl pats neužsičiaupiate, a? 

Mačiau, kaip dalis jo sprando po vokišku koviniu šalmu paraudo 
iš pykčio. Giliai atsikvėpiau ir nusiteikiau neprarasti šalto kraujo. 

Šalmas. Nešiodavau tokio paties tipo, kai ketverius metus tarna- 
vau jūrų pėstininku — ketveri metai aktyvios tarnybos, įskaičiuojant ir 
tiesioginį mūšį per pirmąjį Persų įlankos karą. Antrasis pulkas, Aštun- 
tasis batalionas, Antrasis divizionas, Jungtinių Valstijų jūrų pėstinin- 
kų korpusas. Mes buvome pirmieji iš Jungtinių Valstijų karinių pajėgų, 
stoję į kovą Irake ir Kuveite. Man nedaug teko dalyvauti susirėmimuo- 
se, bet mačiau pakankamai žuvusiųjų ir sužeistųjų abiejose pusėse. 

O dabar esu apsuptas grupelės žaislinių kareivukų, kurie niekada 
nebuvo girdėję piktai pyškinamų šūvių ir kurie nepajėgtų nubėgti nė 
mylios, nesusmukę ant žemės. O anie buvo geri vyrai. 

Kai atvažiavome į kalėjimą, ten jau laukė vietinio laikraščio foto- 
grafas. Galvažudžiai pamažu įvedė mane vidun — pasistengė, kad bū- 
čiau gerai nufotografuotas. Tai suimtąjį žeminanti jų eskortavimo ver- 
sija. 

Netrukus sužinosiu, kad maždaug tuo pat metu, kai sėdausi 
priešpiečių su saviškiais „Piliečių klubo“ nariais, kita valdžios banditų 
komanda užgriuvo „Kouplandas, Ridas ir Banisteris“ kontoros patal- 
pas. Puikiai iš anksto viską numatęs ir kruopščiai suplanavęs jungtinis 
smogiamasis būrys išlaukė, kol vidurdienį kontoroje liks vienintelis 
žmogus — vargšelė ponia Henderson. Ji pranešė, kad jie išsitraukę 
ginklus įsiveržė pro paradines duris rėkdami, keikdamiesi ir grasin- 
dami. Numetė ant jos rašomojo stalo kratos orderį, privertė ją sėdė- 
ti ant kėdės prie lango ir pagrasino areštuoti, jeigu tik pamėginsianti 
daryti ką nors daugiau nei kvėpuoti, paskui suskato naršyti vieną po 
kito mūsų kuklius kabinetus. Jie išsitermpė visus kompiuterius, spaus- 
dintuvus ir kelias dešimtis dėžių su bylomis. Kažkuriuo metu po prieš- 
piečių sugrįžo ponas Kouplandas. Kai jis pradėjo protestuoti, pamatė į 
save nutaikytą ginklą ir paskui buvo pasodintas šalia ašaras besišluos- 
tančios ponios Henderson. 

Mano areštas tikrai buvo netikėtas. Jau daugiau kaip metus tu- 
rėjau reikalą su FTB. Buvau nusisamdęs advokatą, ir mes darėme vis- 
ką įmanoma, kad su jais bendradarbiautume. Atlaikiau dvi patikras 
poligrafu, vykdomas savų FTB ekspertų. Mes perdavėme visus doku- 
mentus, kuriuos kaip advokatas galėčiau kam nors parodyti, nenusi- 
žengdamas etikai. Daug ką slėpiau nuo Dionos, bet ji žinojo, kad esu 
pasiligojęs iš rūpesčio. Kovojau su nemiga. Stengiausi valgyti, nors ir 
neturėjau apetito. Galiausiai, beveik po dvylikos mėnesių, per kuriuos 
gyvenau baimėje ir išsigąsdavau kiekvieno beldimo į duris, FTB infor- 
mavo mano advokatą, kad vyriausybei esu nebeįdomus. 

Vyriausybė melavo — ne pirmą ir ne paskutinį kartą. 

Areštinėje, kur aš lankydavausi bent dusyk per savaitę, laukė 
dar viena grupė agentų. Jie vilkėjo tamsiai mėlynomis striukėmis su 
įspaustomis skersai nugarą stambiomis geltonomis raidėmis FTB ir 
sukinėjosi aplinkui labai tikslingai, nors negalėjau tiksliai atspėti, ką 
jie veikia. Vietiniai farai, kurių daugelį gerai pažinojau, pasitraukė ir 
žvelgė į mane sutrikę ir su gailesčiu. 

Ar iš tiesų reikėjo pasiųsti dvi dešimtis federalinių agentų ma- 
nęs suimti ir konfiskuoti mano bylas? Aš ką tik pėsčias buvau atėjęs 
į „Džordžo Vašingtono“ viešbutį. Bet kuris pusgalvis faras per savo 
priešpiečių pertrauką būtų galėjęs pakeliui mane susistabdyti ir areš- 
tuoti. Tačiau dėl ko tuomet tie didžiai svarbūs žmonės gyventų? 

Mane nuvedė į mažą kambarį, pasodino prie stalo, nuėmė antran- 
kius ir liepė laukti. Po kelių minučių į kambarį įžengė vyriškis tamsiu 
kostiumu ir prisistatė: 

— Aš — specialusis agentas Donas Konoras, FTB. 

— Išties malonu, — atsakiau. 

Jis numetė priešais mane ant stalo kažkokius popierius ir pasakė: 

— Čia jūsų arešto orderis. — Paskui dar numetė storą šūsnį są- 
varžėlėmis susegtų lapų. — O čia — kaltinamoji išvada. Duosiu jums 
penkias minutes jai perskaityti. 

Sulig tais žodžiais išėjo iš kambario, kaip įmanoma smarkiau pas- 
kui save užtrenkdamas duris. Jos buvo iš storo metalo ir sužvangėju- 
sios vibravo — šis garsas drebino kambarį kelias sekundes. 

Garsas, kurio aš niekada nepamiršiu. 

6 SKYRIUS 


rys dienos po mano pirmo susitikimo su kalėjimo viršininku 

| Įpioų aš vėl iškviečiamas į jo kabinetą. Kai įeinu, randu jį vie- 

ną, prie telefono, įsitraukusį į svarbų pokalbį. Nepatogiai stoviu prie 
durų ir laukiu. Baigęs pašnekesį šiurkščiu „Gana', jis atsistoja ir sako: 

— Sek paskui mane. 

Pro šonines duris išeiname į gretimą posėdžių kambarį, nudažytą 
tipiška valdiška pilkšva žaluma ir apstatytą kur kas daugiau metalinių 
kėdžių nei kada nors prireiktų. 

Auditas praėjusiais metais atskleidė, kad Kalėjimų valdyba nu- 
pirko „administraciniam naudojimui“ keturis tūkstančius kėdžių po 
aštuonis šimtus dolerių už kiekvieną. Tas pats gamintojas didmenine 
prekyba pardavinėjo tokią pat kėdę po septyniasdešimt devynis dole- 
rius. Man visai neturėtų tai rūpėti, bet kai žmogus dirbi už trisdešimt 
penkis centus per valandą, į pinigus imi žiūrėti kitaip. 

— Sėskis, — pasako jis, ir aš atsisėdu ant vienos iš tų bjaurių ir 
per brangiai nupirktų kėdžių. Jis pasirenka kitą anapus stalo, nes tarp 
mudviejų visada turi būti barjeras. Apsidairau aplinkui ir suskaičiuoju 
dvidešimt dvi kėdes. Tebūnie. 

— Anądien tau išėjus paskambinau į Vašingtoną, — rimtai sako 
jis, lyg su Baltaisiais rūmais palaikytų reguliarių ryšį. — Biuras man 
patarė veikti savo nuožiūra. Kelias valandas pasvarstęs, susisiekiau su 
FTB skyriumi Roanoke. Atsiuntė du vyrukus; jie laukia koridoriuje. 

Išsaugau pokerio lošėjo veidą, nors žinios esu sujaudintas. 

Jis duria pirštu mano pusėn ir sako: 

— Perspėju tave, Banisteri. Jeigu paaiškės, kad visa tai suktybė 

ir man teks pasijausti nesmagiai, padarysiu viską, jog tau gyvenimas 
taptų nemielas. 

— Tai ne suktybė, viršininke, prisiekiu. 

— Nežinau, kodėl tavimi tikiu. 

— Jūs nesigailėsite. 

Iš kišenės jis išsiima skaitymo akinius, užsideda juos perpus ant 
nosies ir pasižiūri į popieriaus skiautelę. 

— Kalbėjausi su direktoriaus pavaduotoju Viktoru Vestleiku, 
žmogumi, vadovaujančiu tyrimui. Jis atsiuntė du savo vyrus, agentus 
Hanskį ir Erardį, šnektelėti su tavimi. Aš neatskleidžiau tavo pavardės, 
taigi jie nieko nežino. 

— Dėkui jums, viršininke. 

— Lik čia. 

Jis švelniai pliaukšteli per stalą, atsistoja ir išeina iš kambario. 

Kol laukiu ir klausausi artėjančių žingsnių, man aštriai nudiegia 
paširdžiuos. Jeigu neišdegs, sėdėsiu čia dar penkerius metus ir tiek, 
kiek jie galėtų papildomai primesti. 


Specialusis agentas Krisas Hanskis — pagyvenęs vyras, maždaug 
mano amžiaus, jau gerokai pražilęs. Agentas Alenas Erardis — jo jau- 
nesnis bendras. Iš straipsnio laikraštyje žinau, kad prie Foseto atvejo 
dabar dirba keturiasdešimt FTB agentų, ir spėju, jog tie vyrukai paval- 
dumo grandinėje yra gana žemai. Pirmas susitikimas bus svarbus, — 
kaip ir visi paskui, — bet manęs patikrinti aiškiai atsiuntė dvejetą pės- 
tininkų. 

Kambaryje kalėjimo viršininko nėra. Sumoju, kad jisai sugrįžo į 
savo kabinetą visai šalimais ir dabar stovi priglaudęs ausį prie durų. 

Jie pradeda be rašiklių ir bloknotų — tikras ženklas, kad atvyko 
čia šiek tiek pasilinksminti. Nieko rimta. Spėju, nėra pakankamai gud- 
rūs suvokti, jog esu valandų valandas sėdėjęs kitapus stalo priešais 
PTB agentus. 

— Taigi norite sudaryti sandėrį, — sako Hanskis. 

— Aš žinau, kas nužudė teisėją Fosetą, ir žinau kodėl. Jeigu ši 

informacija FTB bent kiek vertinga, tai taip, mes galėtume sudaryti 
sandėrį. 

— Jūs manote, kad mes dar nežinome, — vėl sako Hanskis. 

— Esu tikras, kad nežinote. Jeigu žinotumėte, kodėl būtumėte 
čia? 

— Mums liepta čia būti, nes tikriname kiekvieną galimą tyrimo 
kryptį, ir labai abejojame, ar ši kur nors nuves. 

— Išbandykite mane. 

Jie apsimaino savimi pasitikinčiais žvilgsniais. Pramogos ir žai- 
dimai. 

— Taigi jūs duodate mums pavardę ir ko tikitės mainais? 

— Išeiti iš kalėjimo ir gauti apsaugą. 

— Taip paprasta? 

— Ne, iš tikrųjų labai sudėtinga. Tas vyrukas — bjaurus tipas ir 
turi draugą, dar bjauresnį. Be to, aš nenoriu laukti dvejus metus, kol 
jis bus nuteistas. Jeigu nurodau pavardę, išeinu dabar pat. Tučtuojau. 

— Kas, jeigu jo nenuteis? 

— Tai jūsų galvos skausmas. Jeigu sumausite baudžiamąjį perse- 
kiojimą, negalėsite kaltinti manęs. 

Tuomet Erardis išsiima bloknotą, nuima pigaus rašiklio gaubtelį 
ir kažką užsirašo. Pagaliau pagavau jų dėmesį. Abu vis labai tebesisten- 
gia atrodyti abejingi, bet aiškiai patiria įtampą. Jų nedidelė specialio- 
ji grupė veikia apgraibomis, nes, anot laikraščių, neturi jokių įtikimų 
nuorodų. 

Hanskis tęsia: 

— Kas, jeigu nurodysite klaidingą pavardę? Tarkime, mes me- 
džiojame ne tą įtariamąjį, o tuo metu jūs jau laisvas žmogus. 

— Aš niekada nebūsiu laisvas žmogus. 

— Juk jau būsite išėjęs iš kalėjimo. 

— Ir visą likusį gyvenimą gręžiosiuos per petį. 

— Liudytojų apsaugos programoje mes nesame praradę nė vieno 
informatoriaus. Iš daugiau kaip aštuonių tūkstančių, ir dar tebeskai- 
čiuojame. 

— Šitaip jūs reklamuojatės. Jei atvirai, tai man per daug nerūpi 

jūsų veiklos rekordai arba kas nenutiko kitiems. Man neramu dėl savo 
kailio. 

Pauzė — Erardis liaujasi rašęs ir nuspendžia įsiterpti. 

— Iš šio vyruko kalbos atrodo, kad jis priklauso kokiai nors gaujai 
arba yra kvaišalų verteiva. Ką dar galite mums pasakyti? 

— Nieko, ir aš jums nieko nepasakiau. Galite kiek norite aklai 
spėlioti. 

Hanskis nusišypso, nors nieko nėra juokinga. 

— Abejoju, ar mūsų bosui padarys įspūdį jūsų planas išeiti iš ka- 
lėjimo. Iki šiandien jau turėjome bent du kitus kalinius, kurie užmezgė 
su mumis kontaktą ir tvirtino turį vertingos informacijos. Žinoma, jie 
irgi nori išsigauti iš kalėjimo. Dažnai taip pasitaiko. 

Negaliu žinoti, ar tai tiesa, bet skamba įtikinamai. Mazgas, su- 
traukęs man paširdžius, niekur nedingo. Gūžteliu pečiais, išspaudžiu 
šypseną ir pasistengiu išlikti šaltas. 

— Jūs, vyručiai, galite lošti kaip tinkami. Aišku, esate atsakingi. 
Galite ir toliau daužyti galvą į sieną. Galite tuščiai eikvoti laiką su tais 
kitais kaliniais. Jūsų reikalas. Bet jeigu norite sužinoti teisėją Fosetą 
nužudžiusio asmens pavardę, aš galiu jums ją duoti. 

— Kalėjime su kuo nors susipažinote? — klausia Erardis. 

— Galbūt ir ne kalėjime. Jūs taip ir nesužinosite, kol nesudary- 
sime sandėrio. 

Ilga pauzė. Abu spokso į mane, o aš — į juos. Galiausiai Erardis 
užsiverčia bloknotą ir įsikiša į kišenę rašiklį. Hanskis sako: 

— Gerai. Mes perduosime savo bosui. 

— Žinote, kur mane surasti. 


Kelis kartus per savaitę susitinku su savo „baltąja chebra bėgimo 
take, ir mes žingsniuojame plačius ratus aplink aikštę, naudojamą eu- 
ropietiškajam futbolui. Karlas, akinių parinkimo specialistas, už kelių 
mėnesių išeis į laisvę. Kermitui, žemės spekuliantui, likę dar dveji me- 
tai. Veslis, valstijos senatorius, turėtų išeiti iš čia apie tą patį laiką kaip 
ir aš. Markas vienintelis, kurio byla tebėra išsiųsta apeliacijai. Jis čia 


44 


jau pusantrų metų ir, nors laisvai prisipažįsta suklastojęs kai kuriuos 
hipotekos dokumentus, sako, kad jo advokatas nusiteikęs optimis- 
tiškai. 

Mes daug nesikalbame apie savo nusikaltimus, ir paprastai ka- 
lėjime taip elgtis teisinga. Kas tu buvai laisvėje ir kuo nusikaltai, nėra 
svarbu, be to, pernelyg skaudu prie to apsistoti. 

Veslio žmona ką tik padavė pareiškimą skyryboms, ir jis dėl to 
sunkiai išgyvena. Kadangi aš visa tai esu praėjęs, taip pat ir Kermi- 
tas, mes siūlome Vesliui patarimus ir mėginame jį pralinksminti. No- 
rėčiau juos palinksminti pasakojimu apie FTB apsilankymo pas mane 
smulkmenas, bet privalau tylėti. Jeigu mano planas išdegs, kurią nors 
dieną draugeliai ateis pasivaikštinėti ir manęs nebepamatys — būsiu 
perkeltas į kitą koloniją, o priežasčių jie taip ir nesužinos. 


7 SKYRIUS 


aikinas FTB specialiosios paskirties grupės Foseto nužudy- 

mui tirti štabas buvo senas sandėlis viename pramoniniame 
parke netoli Roanoko regioninio oro uosto. Prieš tai šias patalpas buvo 
išsinuomojusi kompanija, daugelį metų importavusi iš Pietų Ameri- 
kos krevetes. Beveik iškart sandėliui priklijuota etiketė „šaldiklis“. Jis 
teikė daugybę vietos, nuošalumo ir slaptumo nuo spaudos. Dailidės 
skubiai pastatė sienas ir išdalijo erdvę į kambarius, kabinetus, korido- 
rius bei vietas posėdžiams. Technikai iš Vašingtono darbavosi kiauras 
paras, instaliuodami naujausią aukštosios technologijos įrangą ir vi- 
sokius prietaisėlius komunikacijai, duomenų kaupimui ir saugai užti- 
krinti. Pilni išnuomotų baldų ir aparatūros sunkvežimiai važinėjo be 
pertrūkio, kol VV — vadavietė — buvo prikimšta daugiau rašomųjų 
ir kitokių stalų, nei jų kada nors bus panaudota. Automobilių aikštelę 
užpildė išsinuomoti visureigiai. Nusamdyta aprūpinimo maistu tarny- 
ba, kad tris kartus per dieną iki septyniasdešimties žmonių išaugusiai 
grupei — apie keturiasdešimčiai agentų ir pagalbiniam personalui — 
pristatinėtų valgį. Išlaidų biudžetas nenustatytas ir dėl to nė kiek ne- 
sijaudinta. Juk auka — federalinis teisėjas. 

Pasirašyta šešių mėnesių nuomos sutartis, bet po trijų menkos 
pažangos savaičių tarp federalų tvyrojo bendra nuotaika, kad, ko gero, 
jie ten užtruks ilgiau. Išskyrus trumpą sąrašą, sudarytą iš atsitiktinių 
įtariamųjų, kurie visi buvo žinomi kaip smurtautojai ir per pastaruo- 
sius pusantrų metų pasirodę teisme priešais Fosetą, nebuvo už ko rim- 
tai užsikabinti. Toksai Steksas 2002 metais iš kalėjimo parašė teisėjui 
grasinamą laišką. Steksas surastas dirbantis Panama Siti Bičo, Flori- 


46 


dos valstijoje, gėrimų parduotuvėje ir tam savaitgaliui, kai buvo nužu- 
dyti teisėjas ir ponia Kleri, turėjo alibi. Bent penkerius metus Steksas 
nebuvo įkėlęs kojos į Virdžiniją. Narkotikų prekeivis, pavarde Ruisas, 
keikė jo prakilnybę ispaniškai, kai 1999 metais išklausė dvidešimties 
metų nuosprendį. Ruisas tebesėdėjo vidutinės apsaugos režimo kalė- 
jime, bet kelias dienas pasiknaisiojęs po jo praeitį FTB nusprendė, kad 
jo buvę kokso gabentojų kadrai visi arba mirę, arba irgi sėdi už grotų. 

Viena brigada metodiškai prasijojo kiekvieną per aštuoniolika 
metų, kai dirbo teisėju, Foseto nagrinėtą bylą. Jis buvo darbinis arklys, 
kasmet dorodavosi su trimis šimtais bylų, nors federalinio teisėjo vi- 
durkis — du šimtai dvidešimt penkios. Teisėjas Fosetas nuteisė kalėti 
apie tris tūkstančius vieną šimtą vyrų ir moterų. Kol triūsė remdamasi 
pripažįstamai netvirta prielaida, brigada tuščiai išeikvojo šimtus va- 
landų, papildydama savo sąrašą galimais įtariamaisiais ir paskui juos 
atmesdama. Kita brigada tyrinėjo bylas, tiek civilines, tiek baudžiamą- 
sias, turėjusias patekti pas teisėją tuo metu, kai jis buvo nužudytas. O 
dar viena brigada visą savo laiką praleido prie „Armanna Mines“ byli- 
nėjimosi, ypatingą dėmesį sutelkdama į kelis kuoktelėjusius aplinko- 
saugos ekstremistus, nemėgusius Foseto. 

Nuo pat to momento, kai susiorganizavo, „šaldiklis“ tapo įtampa 
dūzgiančiu bičių aviliu su skubiais posėdžiais, pairusiais nervais, kas 
valandą atsiduriant į aklavietę ir pakimbant ant plauko karjeroms, kai 
nuolat kas nors apšaukdavo iš Vašingtono. Be paliovos skambindavo iš 
žiniasklaidos. Tinklaraštininkai kūrybiškais ir akivaizdžiai klaidingais 
gandais dar labiau kurstė karštligę. 

Paskui į sceną įžengė kalinys, pavarde Malkolmas Banisteris. 


Specialiajai grupei vadovavo Viktoras Vestleikas, trisdešimtme- 
tis karjeros agentas. Jis Huverio pastate prie Pensilvanijos aveniu Va- 
šingtone turėjo dailų kabinetą su gražiu vaizdu. Tačiau jau beveik tris 
savaites lindėjo užsidaręs naujai išdažytame belangiame VV centro 
kambaryje. Toli gražu tai nebuvo pirma jo tarnybinė komandiruotė. 
Prieš kelerius metus Vestleikas išgarsėjo kaip puikus organizatorius, 

gebantis atskubėti į nusikaltimo vietą, surikiuoti pajėgas, dorotis su 
daugybe detalių, planuoti puolimą ir išaiškinti nusikaltimą. Sykį jis 
metus pratūnojo viename Bafalo motelyje, tykodamas genijaus, kuris 
gaudavo pasitenkinimą siuntinėdamas paketuose bombas federali- 
niams mėsos inspektoriams. Pasirodė, kad tai buvo ne tas genijus, bet 
Vestleikas nepadarė klaidos ir neareštavo savo aukos. Po dvejų metų 
jis pričiupo tikrąjį bombų siuntėją. 

Vestleikas buvo savo kabinete, kaip visada stovėjo prie rašomojo 
stalo, kai vidun įėjo agentai Hanskis ir Erardis. Kadangi jų bosas stovė- 
jo, jie irgi liko stovėti. Mat Vestleikas manė, kad nesveika, net mirtinai 
žalinga valandų valandas sėdėti prie rašomojo stalo. 

— Gerai, aš klausausi, — amtelėjo jis, spragtelėdamas pirštais. 

Hanskis skubiai prašneko: 

— Vyras vardu Malkolmas Banisteris, juodasis, keturiasdešimt 
trejų, sėdi dešimt metų už RICO akto* pažeidimus, nuteistas K. A. fe- 
deralinio teismo, buvęs advokatas iš Vinčesterio, Virdžinijos valstijos. 
Sakosi galįs pateikti žudiko pavardę kartu su jo motyvu, bet, žinoma, 
jis nori išeiti iš kalėjimo. 

Erardis pridūrė: 

— Nedelsiant, bet taip pat reikalauja ir apsaugos. 

— Koks netikėtumas. Nuteistasis nori išeiti. Ar juo galima kliautis? 

Hanskis gūžtelėjo pečiais. 

— Spėju, tiek, kiek nuteistuoju. Kalėjimo viršininkas sako, kad 
vyras nepaisto niekų, jo elgesio anketa visai švari, sako, kad turėtume 
jį išklausyti. 

— Kąjis jums atskleidė? 

— Absoliučiai nieko. Vyras gana gudrus. Galbūt jis iš tiesų ką 
nors žino, ir jeigu taip, tokiu atveju tai galėtų būti jo vienintelis šansas 
išeiti. 

Vestleikas suskato palei rašomąjį stalą žingsniuoti slidžiomis 
betoninėmis grindimis su neseniai pabarstytomis ant jų pjuvenomis. 
Paskui sugrįžo prie stalo. 


* 


Angl. santr.: Racketeer Influenced and Corrupt Organization Act — 1970 m. išleisti įsta- 
tymai, nukreipti prieš reketininkų paveiktas ir korumpuotas organizacijas. 

— Kas jis per advokatas? Nusikaltėlių? Kvaišalų verteivų? 

— Mažo miestuko, bendrosios praktikos, su šiokia tokia bau- 
džiamųjų bylų patirtimi, tačiau teismuose tekdavo mažai dirbti. Buvęs 
jūrų pėstininkas. 

Vestleikui, pačiam tarnavusiam jūrų pėstininku, tai patiko. 

— Jo karinė anketa? 

— Ketveri metai tarnybos, garbingai išleistas į atsargą, kovojo 
pirmame Persų įlankos kare. Jo tėvas irgi tarnavo jūrų pėstininku, o 
paskui Virdžinijos valstijos motorizuotu kelių patruliu. 

— Kas jį nutempė žemyn? 

— Jūs nepatikėsite. Baris Kyšininkas. 

Vestleikas susiraukė ir tuo pat metu nusišypsojo. 

— Baikite. 

— Rimtai. Jis užsiėmė kai kuriomis Bario nekilnojamojo turto 
transakcijomis ir įkliuvo per įsisiautėjusią audrą. Kaip prisimenate, 
prisiekusieji juos prikirpo už kaltinimus RICO įstatymo pažeidimu ir 
susimokymu. Regis, juos teisė aštuonis vienu metu. Banisteris buvo 
smulki žuvis, sugauta užmetus platų tinklą. 

— Nustatyta kokia nors sąsaja su Fosetu? 

— Dar ne. Mes tik prieš tris valandas sužinojome jo pavardę. 

— Turite planą? 

— Iš dalies, — atsakė Hanskis. — Jeigu tarsime, kad Baniste- 
ris žino žudiką, tai bus saugu manyti, kad juodu susipažino kalėjime. 
Abejotina, kad jiedu būtų susitikę ramiose Vinčesterio gatvėse, labiau 
tikėtina, jog jų keliai persikirto kalėjime. Banisteris sėdi jau penkerius 
metus, pirmus dvidešimt du mėnesius — Luisvilyje, Kentukio valstijo- 
je, vidutinio apsaugos režimo kalėjime su dviem tūkstančiais kalinčių- 
jų. Paskui Erostberge, kolonijoje su šešiais šimtais žmonių. 

— Tai daug, be to, jie atvyksta ir išvyksta, — pasakė Vestleikas. 

— Taip, todėl pradėkime nuo logiškos vietos. Gaukime jo kalini- 
mo duomenis, kameros draugų pavardes, galbūt ir kartu gyvenančių 
bendrabutyje pavardes. Mes nuvyksime į tuos du kalėjimus, pasikal- 
bėsime su jų viršininkais, skyriaus vedėjais, PP, su visais, kurie galėtų 
ką nors žinoti apie Banisterį ir jo draugus. Pradėsime rinkti pavardes 
ir pamatysime, kieno keliai persikryžiavo su Foseto. 

— Jisai sako, kad žudikas turi bjaurių draugų, — pridūrė Erar- 
dis. — Štai kodėl taip nori apsaugos. Iš kalbos panašu lyg į kažkokią 
gaują. Kai tik pradėsime papildyti pavardes, susitelksime į turinčius 
sąsajų su gaujomis. 

Pauzė, paskui Vestleikas su abejone balse paklausė: 

— Ir tai viskas? 

— Geriausia, ką šiuo metu galime daryti. 

Vestleikas kaukštelėjo kulnimis, išlenkė nugarą, susiėmė ranko- 
mis už pakaušio ir giliai atsikvėpė. Pasirąžė, įkvėpė oro ir vėl pasirąžė, 
paskui pasakė: 

— Gerai. Surinkite atsiliepimus iš kalėjimo ir pradėkite. Kiek 
jums reikia pagalbininkų? 

— Turite atliekamus du vyrus? 

— Ne, bet galite juos pasiimti. Eikite ir pradėkite. 


Baris Kyšininkas. Klientas, kurio niekada nepažinojau, kol vieną 
pilką rytą buvome nutempti į federalinį teismą ir mums perskaityta 
visa kaltinamoji išvada. Varganoje, tarp parduotuvių įsikūrusioje pro- 
vincijos advokatų kontoroje, kur daugiausia užsiimi vien smulkiais, 
banalias dalykais, išmoksti daugelio kasdienio teisės darbo pagrindų, 
bet sunku specializuotis. Aš mėginau vengti skyrybų ir bankroto bylų, 
taip pat niekada nemėgau turėti reikalų su nekilnojamojo turto klausi- 
mais, bet dėl pragyvenimo dažnai teko imtis bet kurio pro duris įėjusio 
kliento ir to, ką jis atsinešdavo. Keista, tačiau kaip tik nekilnojamasis 
turtas sukėlė Nuopuolį. 

Tą reikalą pas mus nukreipė mano draugelis iš Teisės fakulteto 
laikų, dirbantis vidutinio dydžio advokatų kontoroje K. A. centre. Ta 
firma turėjo klientą, norintį nusipirkti medžioklės kotedžą Šenandoa 
apygardoje, Alegenio kalnų prieškalnėse, apie valanda kelio automobi- 
liu į pietvakarius nuo Vinčesterio. Klientas pageidavo didelio slaptu- 
mo ir reikalavo anonimiškumo, o tai turėjo būti pirmas perspėjama- 
sis ženklas. Pirkinio kaina keturi milijonai dolerių, ir po šiokių tokių 
ginčų aš išsiderėjau „Kouplandui, Ridui ir Banisteriui už transakciją 

100 000 dolerių honorarą be atskaitymų. Tokio honoraro nei aš, nei 
mano partneriai dar neregėjome, tad buvome sujaudinti — iš pradžių. 
Atidėjau į šalį visas kitas savo bylas ir nuvykau į Šenandoa apygardą 
žemės nuosavybės dokumentų. 

Kotedžas buvo apie dvidešimties metų senumo ir pastatytas kaž- 
kokių daktarų, mėgusių medžioti tetervinus, bet, kaip dažnai pasitai- 
ko, tarp partnerių iškilo nesutarimų. Ir dargi rimtų, į kuriuos įsikišo 
advokatai, ir buvo pareikšti ieškiniai, lydimi bankroto ar dviejų. Tačiau 
po poros savaičių aš viską išsiaiškinau ir pateikiau savo vis dar anoni- 
miškam klientui išsamią nuomonę, kad problemų dėl nuosavybės tei- 
sių nekils. Buvo nustatyta transakcijos užbaigimo data ir aš parengiau 
viską, kas būtina: pirkimo-pardavimo sutartis ir nuosavybės aktus. 
Dokumentacijos tvarkyti buvo daug, bet, kita vertus, mes turėjome 
uždirbti gana gerą honorarą. 

Transakcijos pabaiga buvo uždelsta mėnesį, ir aš paprašiau iš 
savo studijų Teisės fakultete laikų draugelio 50 000 dolerių, arba pu- 
sės advokatams sutarto honoraro. Tai nebuvo neįprasta, nes iki toljau 
buvau įdėjęs šimtus valandų darbo ir norėjau, kad man būtų sumokė- 
ta. Jis man atskambino ir pranešė, kad jo klientas su tuo nesutinka. 
Nieko baisaus, pagalvojau. Tipiškais nekilnojamojo turto transakcijų 
atvejais advokatams nesumokama, kol sandėris neužbaigiamas. Bu- 
vau informuotas, kad mano klientas, korporacija, pakeitė pavadinimą. 
Aš iš naujo parengiau dokumentus ir laukiau. Pabaiga vėl buvo atidėta, 
ir pardavėjai pradėjo grasinti pasitraukimu. 

Tuo metu miglotai ką nors žinojau apie Beltvėjaus* veikėjo Bario 
Rafko — arba labiau pagarsėjusio kaip Baris Kyšininkas — vardą ir 
reputaciją. Jis buvo apie penkiasdešimties metų amžiaus ir didžiumą 
savo gyvenimo naršė po K. A., ieškodamas, kaip daug nesivarginant 
užsikalti baksų. Buvo konsultantu, strategu, analitiku, lėšų rinkėju vi- 
sokiai labdarai ir atstovu spaudai, taip pat dirbo žemesniuose lygme- 
nyse per kelias kongresmenų ir senatorių rinkimų kampanijas, tiek 
demokratų, tiek respublikonų. Bariui tai neturėjo reikšmės. Jeigu tik 


* 


Aplinkkelis, juosiantis Vašingtoną. Šis pavadinimas naudojamas kontekste apie Jung- 
tinių Valstijų vyriausybę ir politikus. 

jam būdavo mokama, galėdavo rengti strategiją ir analizuoti abiem 
pusėms. Tačiau kaip reikiant jis įsibėgėjo, kai netoliese Kapitolijaus 
kartu su savo partneriu atidarė ištaigingą barą. Baris nusamdė barui 
aptarnauti jaunų kekšelių mini sijonėliais, ir per žaibiškai trumpą lai- 
ką ši įstaigėlė tapo pamėgta kūniškų malonumų pasiūlos vieta daugy- 
bei Kapitolijaus kalvoje knibždančių personalo darbuotojų. Ją atrado 
žemesnio rango kongresmenai bei vidurinio lygmens verslininkai, ir 
Baris pasidarė figūra. Su pilnomis kišenėmis grynųjų jis ryžosi kitam 
sumanymui — aukštesnės klasės kepsnių restoranui už dviejų kvarta- 
lų nuo savojo baro, kur tiekė maistą lobistams ir už nuosaikias kainas 
siūlė didžiulius žlėgtainius bei vynus, o senatoriai gaudavo savo pa- 
geidaujamus staliukus. Baris mėgo sportą ir pirkdavo daug bilietų į 
„Redskins“, „Capitals“, „Wizards“, „Georgtown Hoyas“ rungtynes. Iki 
to laiko jis įsteigė nuosavą „vyriausybinių ryšių“ firmą, ir ši sparčiai 
plėtėsi. Susipykęs su savo partneriu, išpirko jo turėtą aktyvų dalį. Pats 
vienas, turtingas ir kurstomas ambicijos, Baris nusitaikė į savo profe- 
sijos viršūnes. Nevaržomas etinių sumetimų, jis tapo vienas iš agresy- 
viausių įtakos Vašingtone tiekėjų. Jeigu kuris nors turtingas klientas 
užsigeisdavo naujos spragos mokesčių įstatymuose, Baris galėdavo ką 
nors nusamdyti, kad šią parašytų ir įterptų, įtikinti savo draugus, jog 
jie paremtų, o paskui meistriškai užmaskuotų. Jeigu kuriam nors tur- 
tingam klientui reikėdavo savajame krašte išplėsti kokį fabriką, Baris 
galėdavo sutvarkyti sandėrį, pagal kurį kongresmenas užtikrindavo 
tikslinį finansavimą, persiųsdavo į savo gimtąją valstiją pinigus fabri- 
kui, o paskui įsidėdavo į kišenę stambų čekį savo perrinkimo pastan- 
goms finansuoti. Visi likdavo sužavėti. 

Per pirmą savo susidūrimą su teisėsauga jis buvo apkaltintas gry- 
nųjų kyšiais vienam vyresniajam Jungtinių Valstijų senatoriaus pata- 
rėjui. Kaltinimas neprilipo, bet pravardė — taip: Baris Kyšininkas. 

Kadangi veikdavo nešvaresnėje dažnai nešvaraus reikalo pusėje, 
Baris žinojo pinigų — ir sekso — galią. Jo jachta Potomake liūdnai pa- 
garsėjo kaip meilės laivas, pelnęs šlovę siautulingais vakarėliais ir dau- 
gybe jaunų moterų. Bariui priklausė golfo aikštynas Pietų Karolinoje, 
kur ilgus savaitgalius jis priiminėdavo Kongreso narius — paprastai 
be žmonų. 

Tačiau kuo įtakingesnis Baris darėsi, tuo didesnės sutikdavo im- 
tis rizikos. Seni draugai atitolo, išgąsdinti nemalonumų, kurie atrodė 
neišvengiami. Jo pavardė buvo minima Įstatymų leidžiamuosiuose 
rūmuose atliekant tyrimą dėl etikos. Washington Post suuodė jo pėd- 
sakus, ir Baris Rafkas, žmogus, visada troškęs dėmesio, šio susilaukė 
su kaupu. 

Aš visai nenutuokiau, o iš tikrųjų ir neturėjau galimybių žinoti, 
kad medžioklės kotedžas buvo vienas iš jo projektų. 

Korporacijos pavadinimas vėl pasikeitė; dokumentaciją teko per- 
daryti. Atidėta dar viena transakcijos pabaiga, paskui sekė naujas pa- 
siūlymas: mano klientas norėjo išsinuomoti kotedžą vieneriems me- 
tams už 200 000 dolerių per mėnesį, su įtrauktais į pirkinio kainą vi- 
sais nuompinigiais. Tai atvedė prie smarkių apsižodžiavimų savaitės, 
bet susitarimą pagaliau pasiekėme. Aš vėl perrašiau sutartis ir primyg- 
tinai pareikalavau maniškei firmai išmokėti pusę mums priklausančio 
honoraro. Tai buvo padaryta, ir ponams Kouplandui su Ridu šiek tiek 
palengvėjo. 

Kai sutartys galiausiai buvo pasirašytos, klientas, kuriam atsto- 
vavau, buvo lengvatinio apmokestinimo zonos kompanija, veikianti iš 
mažutės Sent Kitso salos, ir aš vis dar nenutuokiau, kas už jos stovi. 
Sutartis pasirašė nematomas korporacijos atstovas ten pat Karibuose 
ir pernakt atsiuntė man į kontorą. Pagal susitarimą klientas elektro- 
niniu būdu turėjo pervesti į mūsų advokatų kontoros banko kreditinę 
sąskaitą 450 000 dolerių ir dar šiek tiek smulkių nuomai už du pirmus 
mėnesius apmokėti, be to, likusią mūsų honoraro dalį ir dar už įvairias 
išlaidas. Aš savo ruožtu pardavėjams išrašysiu 200 000 dolerių čekį 
už kiekvieną iš pirmų dviejų mėnesių, paskui mano klientas papildys 
sąskaitą. Po dvylikos tokių mėnesių nuoma bus paversta pardavimu, ir 
mūsiškei mažutei firmai priklausys dar vienas stambokas honoraras. 

Kai elektronine perlaida siunčiamos lėšos pasiekė mūsų banką, 
bankininkas man paskambino ir informavo, kad į mūsiškę kreditinę 
sąskaitą įplaukė 4,5 milijono, o ne 450 000 dolerių. Pamaniau, kad kas 
nors pernelyg įsijautė į nulius, be to, galėtų būti ir blogesnių dalykų, 
nei turėti banke gerokai per daug pinigų. Bet kažkas nesusiėjo. Pamė- 
ginau susisiekti su kažkokia fiktyvia kompanija, formaliai manuoju 

klientu Sent Kitse, tačiau man buvo atsakyta išsisukinėjimais. Tele- 
fonu paskambinau teisės studijų draugeliui, mane rekomendavusiam 
šiam reikalui, ir jis pažadėjo tuo pasidomėti. Aš paskirsčiau pinigus už 
pirmo mėnesio nuomą ir advokatų honorarą mūsiškei firmai ir laukiau 
nurodymų elektronine perlaida išsiųsti perviršį. Slinko dienos, paskui 
savaitės. Po mėnesio vėl paskambino bankininkas ir pranešė, kad į 
mūsų kreditinę sąskaitą ką tik nusėdo dar 3 milijonai dolerių. 

Tuo laiku ponai Ridas ir Kouplandas jau buvo labai sunerimę. Aš 
savo bankininkui nurodžiau atsikratyti pinigų — elektronine perlai- 
da juos persiųsti į tą patį šaltinį, iš kur atėjo, ir padaryti tai nedel- 
siant. Jisai su tuo krapštėsi porą dienų ir galiausiai tik išsiaiškino, kad 
sąskaita Sent Kitse uždaryta. Galop manasis teisės studijų draugelis 
elektroniniu paštu atsiuntė nurodymus pusę pinigų elektronine per- 
laida pervesti į sąskaitą Didžiajame Kaimane, o kitą pusę — į sąskaitą 
Panamoje. 

Kaip smulkus advokatas neturėjau patirties elektroninėmis per- 
laidomis pervedinėti pinigus į numerines sąskaitas, bet kelios aki- 
mirkos nesunkių „Google“ paieškų padėjo išsiaiškinti, kad aš aklomis 
žengiu per vieną iš žinomiausių mokesčių rojų pasaulyje. Gailėjausi, 
kad išvis sutikau atstovauti anonimiškam klientui, tegul ir kokie dideli 
buvo pinigai. 

Perlaida į Panamą sugrįžo atgal — apie 3,5 milijonų dolerių. Te- 
lefonu aprėkiau savo studijų draugelį, o jis aprėkė kažką toliau linijo- 
je. Pinigai liko du mėnesius banke, kaupdami palūkanas, nors etikos 
sumetimais mes negalėjime nieko iš jų sau pasilaikyti. Etika iš manęs 
taip pat reikalavo imtis visų būtinų žygių tiems nepageidaujamiems 
pinigams apsaugoti. Nors buvo ne mano, ir aš tikrai neturėjau į juos 
pretenzijų, tačiau vis tiek privalėjau saugoti. 

Nekaltai arba galbūt kvailai leidau nešvariems Bario Kyšininko 
pinigams likti kontroliuojamiems „Kouplando, Rido ir Banisterio“. 


Vos tik įsigijęs medžioklės kotedžą Baris sparčiai jį renovavo, šiek 
tiek pagražino, įrengė vandens procedūrų malonumus, o šalimais — 

aikštelę sraigtasparniams tūpti. Jis išsinuomojo „Sikorsky S-76“ 
sraigtasparnį, ir dešimčiai geriausių Bario draugų atgabenti iš K. A. į 
medžioklės kotedžą trukdavo apie dvidešimt minučių. Tipišką penkta- 
dienio popietę būdavo atliekama keletas šaudyklinių skrydžių, prasi- 
dėdavo pobūvis. Šiuo karjeros etapu jis atmetė į šalį daugelį biurokratų 
ir lobistų, daugiausia susitelkdamas į kongresmenus ir šių personalo 
vadovus. Medžioklės kotedže nieko nestigo: puikaus maisto ir vynų, 
kubietiškų cigarų, kvaišalų, trisdešimt metų išlaikyto škotiško viskio 
ir dvidešimtmečių moterų. Kartkartėmis būdavo organizuojama te- 
tervinų medžioklė, bet svečius paprastai labiau domindavo jų nuožiū- 
rai atiduotas stulbinamas aukštų blondinių rinkinys. 

Mergina buvo iš Ukrainos. Per teismą — mano teismą — jos 
„globėjas“ angliškai su ryškiu svetimšaliu akcentu papasakojo, kad 
už merginą jam sumokėta 100 000 dolerių grynaisiais — ji buvo at- 
skraidinta į medžioklės kotedžą ir gavo atskirą kambarį. Grynuosius 
perdavė banditas, kuris kaltintojams paliudijo buvęs vienas iš Bario 
reketininkų. 

Mergina mirė. Iš skrodimo paaiškėjo, kad ji perdozavo kvaišalų 
po ilgos lėbavimo nakties su Bariu ir jo draugais iš Vašingtono. Sklan- 
dė gandai, kad ji rytą nepabudo lovoje su Jungtinių Valstijų kongres- 
menu, nors to nepavyko įrodyti. Dar ilgai prieš atvykstant į tragedijos 
vietą valdžios atstovams, Baris pasiruošė gynybai. Su kuo mergina 
miegojo savo paskutinę gyvenimo žemėje naktį, taip ir neišaiškės. 
Apie Barį, jo reikalus, draugus, reaktyvinius lėktuvus, jachtas, sraig- 
tasparnius, restoranus, kurortus ir nešvarios įtakos mastą bei gylį pra- 
trūko žiniasklaidos audra. Kol spauda tarp savęs lenktyniavo puldama 
Barį, jo bičiuliai ir klientai skuodė šalin. Pasipiktinę Kongreso nariai 
suieškojo reporterius ir pareikalavo klausymų bei tyrimų. 

Istorija dar labiau subjuro, kai Kijeve buvo surasta merginos mo- 
tina. Ji pateikė gimimo liudijimą, iš kurio paaiškėjo, kad mirusi jos. 
duktė tebuvo šešiolikmetė. Šešiolikos metų sekso vergė lėbavo su 
Kongreso nariais Alegenio kalnų medžioklės kotedže, vos dvi valandos 
kelio automobiliu nuo Jungtinių Valstijų Kapitolijaus. 

Pirminė kaltinamoji išvada aprėpė šimtą puslapių ir pagal ją ste- 
bėtina nusikaltimų įvairove buvo kaltinami keturiolika teisiamųjų. Aš 
buvau vienas iš keturiolikos ir tariamas mano nusikaltimas įvardytas 
kaip visuotinai žinomas pinigų plovimas. Leisdamas vienai iš bevei- 
džių Bario Rafko korporacijų nusodinti pinigus į maniškės firmos 
banko sąskaitą, aš neva padėjau jam pasisavinti nuvagiamus iš savo 
klientų nešvarius grynuosius, šiek tiek juos išvalyti lengvatinių mo- 
kesčių zonoje, paskui paversti vertingu turtu — medžioklės kotedžu. 
Mane taip pat apkaltino padėjus Bariui slėpti pinigus nuo FTB, finansų 
inspekcijos ir kitų tarnybų. 

Per ikiteisminį tyrimą kai kurie kaltinamieji eliminuoti; keletui 
buvo leista atsiskirti nuo grupės ir bendradarbiauti su valdžia arba 
gintis savo atskiruose teismo procesuose. Nuo tos dienos, kai buvau 
apkaltintas, ir iki tuomet, kai bylą perdavė į teismą, aš su savo advoka- 
tu pateikėme dvidešimt du prašymus, ir tik vienas buvo patenkintas. 
Ir tas laimėjimas nieko nedavė. 

Teisingumo departamentas per savo FTB ir Federalinę prokura- 
tūrą Kolumbijos apygardoje prieš Barį Rafką ir jo bendrininkus, tarp 
jų vieną iš kongresmenų ir šio patarėją, metė viską, ką turėjo. Nesvar- 
bu, kad pora iš mūsų galėtų būti nekalti, nei tai, kad mūsiškė tiesos 
versija galbūt iškreipta valdžios organų. 

Ir štai aš sėdžiu su septyniais kitais kaltinamaisiais, įskaičiuojant 
ir patį nedoriausią politikos veikėją, kokį per dešimtmečius Vašingto- 
nas pagimdė, sausakimšoje teismo salėje. Taip, iš tiesų aš buvau kaltas. 
Kaltas dėl kvailumo, kad leidau sau įkristi į tokį mėšlą. 

Kai buvo parinkti prisiekusieji, federalinis prokuroras man pa- 
siūlė paskutinį sandėrį: prisipažinti pažeidus vieną iš RICO įstatymų, 
sumokėti 10 000 dolerių baudą ir atsėdėti dvejus metus kalėjime. 

Vėlgi jiems pasakiau nešdintis velniop. Esu nekaltas. 

P Viktorui Vestleikui 

FTB direktoriaus pavaduotojui 

Huverio pastatas PRAŠOM PERSIŲSTI 
Pensilvanijos aveniu 935 

Vašingtonas, K. A. 20535 


Gerbiamas p. Vestleikai, 

esu Malkolmas Banisteris, federalinio kalėjimo-kolonijos Frost- 
berge, Merilando valstijoje, kalinys. 2011 m. vasario 

21 d., pirmadienį, aš susitikau su dviem jūsų agentais, tirian- 
čiais teisėjo Foseto nužudymą — Hanskiu ir Erardžiu. Mieli 
vyrukai ir visa kita, bet jaučiu, kad mano pasakojimas jiems 
nepadarė pernelyg didelio įspūdžio. 


Pasak šio ryto Washington Post, New York Times, Wall 
Street Journal ir Roanoke Times pranešimų, jūs ir jūsiškė 
grupė gaudote vėją laukuose ir turite ne per daugiausia įkalčių. 
Negaliu žinoti, ar esate parengę tikėtinų įtariamųjų sąrašą, bet 
aš jums garantuoju, kad tikrasis žudikas nefigūruoja jokiame 
jūsų ir jūsiškės grupės sudarytame sąraše. 


Kaip paaiškinau Hanskiui ir Erardžiui, aš žinau žudiko tapaty- 
bę ir žinau jo motyvą. 


Tuo atveju, jeigu Hanskis ir Erardis iškreipė detales ir, beje, 

jeigu tai, ką jie užsirašė, nepadarė įspūdžio, štai kaip suprantu 
sandėrį: aš atskleidžiu žudiko pavardę, o jūs (valdžia) sutin- 
kate, kad būčiau paleistas iš kalėjimo. Nesvarstysiu kokio nors 
sąlyginio atidėjimo vykdyti man nuosprendį. Nesvarstysiu ir 
lygtinio paleidimo iš kalėjimo. Aš išeinu kaip laisvas žmogus 
su nauja asmens tapatybe ir apsauga, kurią jūs, vyručiai, man 


užtikrinsite. 


Aišku, tokiam sandėriui sudaryti prireiks Teisingumo departa- 
mento ir Federalinės prokuratūros tiek Pietinėje, tiek Šiaurinėje 
Virdžinijos valstijos apygardose įsikišimo. 


Be to, aš noriu atlygio pinigų, į kuriuos pretenduoti turiu teisę. 
Pasak šio ryto Roanoke Times, jis ką tik buvo padidintas iki 
150 000 dolerių. 


Prašom, esate laisvi ir toliau gaudyti vėją laukuose. 


Kaip pora buvusių jūrų pėstininkų, mes iš tikrųjų turėtume pa- 
sikalbėti. 


Žinote, kur mane surasti. 
Nuoširdžiai jūsų, Malkolmas Banisteris, nr. 44861-27 


Mano kameros draugelis — devyniolikmetis juodaodis vaikis iš 
Baltimorės, pasodintas aštuoneriems metams už tai, kad pardavinė- 
jo kreką. Gerardas toks pats kaip tūkstantis kitų vyrukų, kuriuos per 
pastaruosius penkerius metus mačiau — jaunas juodasis iš apleistųjų 
miesto rajonų, motina jį gimdydama buvo dar paauglė, o tėvas seniai 
dingęs. Dešimtoje klasėje jis metė mokyklą ir susirado indų plovėjo 
darbą. Kai jo motina pateko į kalėjimą, Gerardas persikėlė gyventi 
pas močiutę, kuri taip pat augino ir daugybę jo pusbrolių. Jis pradėjo 
vartoti, paskui pardavinėti kreką. Nepaisant gyvenimo gatvėse, Gerar- 

das geras žmogutis, be kokių nors blogų charakterio bruožų. Jis ne- 
turi smurtinės praeities ir jokio reikalo tuščiai eikvoti savo gyvenimą 
kalėjime. Yra vienas iš milijono juodųjų jaunuolių, kuriam mokesčių 
mokėtojai suteikė pastogę. Savo šalyje mes artėjame prie 2,5 milijono 
kalinių — kur kas didesnio įkalinimų rodiklio nei bet kurioje pusiau 
civilizuotoje valstybėje. 

Neretai pasitaiko kameros draugelis, kurio iš tikrųjų nemėgsti. 
Turėjau tokį vieną — jis mažai miegodavo ir kiaurą naktį grodavo sa- 
vąjį „iPod“. Turėjo ausinukus, kuriuos reikalaujama po 22.00 naudoti, 
bet garsas būdavo toksai stiprus, kad aš muziką vis tiek girdėdavau. 
Man prireikė trijų mėnesių, kol išsikovojau, kad jį perkeltų kitur. Ta- 
čiau Gerardas supranta taisykles. Jis man papasakojo kadaise savaitė- 
mis miegodavęs apleistame automobilyje ir kone mirtinai sušalęs. Bet 
kas geriau nei tai. 

Kiekvieną dieną mudu su Gerardu pradedame 6.00, kai mus pa- 
žadina signalinis zirzeklis. Greitai apsirengiame darbiniais kalėjimo 
drabužiais, stengdamiesi suteikti vienas kitam tiek vietos, kiek leidžia 
dešimties iš dvylikos pėdų ploto kamera. Pasiklojame gultus. Jo vir- 
šutinis, o aš dėl to, kad esu vyresnis, turiu apatinį. 6.30 nuskubame į 
valgyklą pusryčiauti. 

Valgykloje egzistuoja nematomi barjerai, diktuojantys kur kam 
sėdėti ir valgyti. Viena dalis skirta juodiesiems, kita — baltiesiems, 
ir dar viena — rusvo gymio kaliniams. Į maišymąsi žiūrima nepalan- 
kiai ir to beveik niekada nepasitaiko. Nors Frostbergas ir kolonija, bet 
vis tiek kalėjimas su daugybe stresų. Viena iš svarbiausių etiketo tai- 
syklių — gerbti vienas kito erdvę. Niekada nekirsti linijos. Niekada 
nesiekti pačiam ko nors pasiimti. Jeigu tau reikia druskos ir pipirų, 
paprašyk ko nors, kad paduotų, malonėkite. Luisvilyje, mano ankstes- 
niuose namuose, neretai valgykloje kildavo peštynės, ir tos paprastai 
prasidėdavo, kai koks subingalvis smailomis alkūnėmis pažeisdavo 
kieno nors kito erdvę. 

Tačiau čia mes valgome pamažu ir mandagiai elgdamiesi, o tai 
nuteistų nusikaltėlių kompanijoje stebina. Išėję iš savo ankštų kamerų 
mes džiaugiamės didesnėmis valgyklos erdvėmis. Daug pasierzinimų, 
šiurkščių juokelių ir kalbų apie moteris. Pažinojau vyrų, sėdėjusių kar- 

ceryje ar izoliuotų vienutėse, ir juos labiausiai slėgė bendravimo stoka. 
Kai kas tai gerai ištveria, bet dauguma po pirmųjų dienų pradeda pa- 
lūžti. Net labiausiai užkietėjusiems vienišiams, o tokių kalėjime ne- 
trūksta, reikia žmonių aplinkui save. 

Po pusryčių Gerardas prisistato dirbti tvarkytoju ir šepečiu švei- 
čia grindis. Prieš nuvykdamas dirbti į biblioteką aš turiu laisvą valan- 
dą, nueinu į kavinukę ir įninku skaityti laikraščius. 

Vėlgi, atrodo, ir šiandien Foseto nužudymo tyrimas mažai pažen- 
gęs. Tačiau įdomu: vyriausiasis jo sūnus pasiskundė Washington Post 
reporteriui, kad FTB dirba prastai ir šeimos neinformuoja apie naujau- 
sius pasiekimus. Iš FTB — jokios reakcijos. 

Sulig kiekviena diena spaudimas didėja. 

Vakar vienas reporteris parašė, kad FTB susidomėjo buvusiu Nao- 
mės Kleri vyru. Jųdviejų skyrybos prieš trejus metus vyko vaidingai, 
abi šalys kaltino viena kitą neištikimybe. Anot reporterio, jo šaltiniai 
papasakojo, kad šį buvusį vyrą FTB bent dusyk apklausė. 

Biblioteka yra priestate, kuriame taip pat glaudžiasi koplytėlė ir 
medicinos seserų postas. Ji tiksliai keturiasdešimties pėdų ilgio ir tris- 
dešimties pločio, su keturiais boksais privatumui, penkiais staliniais 
kompiuteriais ir trimis ilgais stalais, prie kurių kaliniams leidžiama 
skaityti, rašyti ir rinkti medžiagą. Taip pat yra keliaaukštės lentynos, 
jose sudėta apie pusantro tūkstančio knygų, daugiausia kietais virše- 
liais. Erostberge mums savo kamerose leidžiama laikyti iki dešimties 
pigių knygų minkštais viršeliais, nors faktiškai kiekvienas turi jų dau- 
giau. Savo laisvu laiku kalinys gali lankytis bibliotekoje, ir taisyklės 
gana lanksčios. Per savaitę gali būti pasiimamos dvi knygos, ir pusę 
savo darbo laiko aš tikrinu, kurios knygos vėluojamos sugrąžinti. 

O ketvirtadalį laiko bibliotekoje darbuojuosi kaip kalėjimo advo- 
katas, ir šiandien turiu naują klientą. Romanas, kuris ateina pas mane, 
yra kilęs iš mažo Šiaurės Karolinos miestuko, kur turėjo lombardą, be- 
sispecializuojantį vogto turto, pirmiausia ginklų, slėpimu. Jo tiekėjai 
buvo kelios nuo kokso pasimaišiusių idiotų gaujos, tiesiog dienos akyje 
plėšdavusios prabangius namus. Neturėdami nė menkiausio sumanu- 
mo, vagys buvo sučiupti nusikaltimo vietoje ir po kelių minučių skun- 
dė vienas kitą. Romanas netrukus irgi buvo paminėtas ir apkaltintas 

visokių, kokių tik įmanoma, federalinių įstatymų pažeidimu. Vyras 
teisinosi nežinojimu, bet paaiškėjo, kad teismo jam skirtas advokatas, 
be jokių abejonių, buvo pats kvailiausias žmogus teismo salėje. 

Aš nelaikau savęs baudžiamosios teisės žinovu, tačiau bet ku- 
ris žalias pirmo kurso teisės studentas galėtų sukataloguoti Romano 
advokato klaidas, padarytas nagrinėjant bylą. Romanas buvo nuteis- 
tas septynerius metus kalėti, ir dabar jo byla yra nusiųsta apeliacijai. 
Jis atsitempia savo „teisinius popierius“ — tokią pat jų šūsnį kiekvie- 
nam kaliniui leidžiama laikyti savo kameroje — ir mudu juos per- 
žiūrime mano kontorėlėje — bokse, užgrioztame mano asmeniniais 
daiktais, kuriuos visiems kitiems įkalintiesiems laikyti draudžiama. 
Romanas neužsičiaupdamas garsiai dėsto, kokį prastą turėjo gynėją, 
ir man neprireikia daug laiko, kad su juo sutikčiau. Neefektyvi advo- 
kato pagalba — bendras visų nuteistųjų nusiskundimas, bet jis retai 
suteikia pagrindą nuosprendžiui apeliacine tvarka panaikinti bylose, 
kuriose neskirta mirties bausmė. 

Esu sužavėtas galimybe užsipulti netikusiai pasirodžiusį advo- 
katą, kuris vis dar laisvėje, vis dar užsidirba duonai ir dedasi kur kas 
geresniu, nei iš tikrųjų yra. Valandą praleidžiu su Romanu, ir mudu 
sutariame susitikti kitą kartą. 

Jis buvo vienas iš mano ankstyvųjų klientų ir man papasakojo 
apie teisėją Fosetą. Vyras troško žūtbūt išsigauti iš kalėjimo ir manė, 
kad aš sugebu daryti stebuklus. Jis tiksliai žinojo, kas padėta to na- 
muko pusrūsio seife ir buvo apniktas įkyrios minties tai turėti savo 
rankose, kol tas dalykas nedingo. 

š vėl kalėjimo viršininko kabinete, ir kažkas nusimato. Jis 

vilki tamsiu kostiumu, baltais krakmolytais marškiniais, pa- 
sirišęs turkiško rašto kaklaraištį, o smailianosiai kaubojiški, šviežiai 
išblizginti batų tepalu ir skudurėliu aulinukai tiesiog spindi. Vis dar 
toks pats savimi patenkintas, bet kažkaip lyg nervinasi. 

— Nežinau, ką jiems papasakojai Banisteri, — sako, — bet tavo 
istorija patiko. Nenoriu kartotis, tačiau tai tu sumanei tą paikystę, tai- 
gi pats brangiai už ją ir sumokėsi. 

— Tai ne paikystė, sere. 

Įtariu, kad kalėjimo viršininkas aną kartą klausėsi už durų ir tiks- 
liai žino, ką aš jiems pasakiau. 

— Prieš dvi dienas jie čia atsiuntė keturis agentus, kurie visur 
šniukštinėjo, domėjosi, su kuo tu šlaistaisi, kam padedi teisės klausi- 
mais, su kuo žaidi šaškėmis, kur pas mus dirbi, su kuo kartu valgai, su 
kuo kartu prausiesi duše, kas tavo kameros draugelis ir taip toliau, ir 
taip toliau. 

— Duše prausiuosi vienas. 

— Spėju, jie mėgina išsiaiškinti, kas tavo bičiuliai, tiesa? 

— Nežinau, sere, bet nesu nustebęs. Aš taip ir maniau. 

Žinojau, kad FTB šniukštinėja po Erostbergą, nors agentų nema- 
čiau. Kalėjime paslaptis itin sunku išsaugoti, ypač kai pasirodo pašalie- 
čiai ir imasi klausinėti. Mano nuomone, grįsta kai kuria patirtimi, toks 
būdas nevėkšliškas knaisiotis žinių apie mane. 

— Kągi, jie sugrįžta, — sako jis. — Bus čia dešimtą ir pasakė, kad 
tai galėtų šiek tiek užtrukti. 

Dabar be penkių minučių 10.00. Mano paširdžius nuveria vėl tas 
pats aštrus skausmas, ir aš mėginu giliai kvėpuoti, bet kad Veidas ne- 
pastebėtų. Gūžteliu pečiais, lyg nieko čia nebūtų svarbaus. 

— Kas atvyksta? — klausiu. 

— Po šimts, kad aš žinočiau. 

Po kelių sekundžių subirzgia kalėjimo viršininko vidaus telefo- 
nas, ir sekretorė jam perduoda pranešimą. 


Mes tame pačiame kambaryje greta kalėjimo viršininko kabineto. 
Žinoma, jo paties nėra. Agentai Hanskis ir Erardis vėl čia, kartu su pik- 
tu jaunu vyriškiu pavarde Dunlevis, federalinio prokuroro pavaduoto- 
ju iš Virdžinijos valstijos Pietinės apygardos, Roanoko skyriuje. 

Aš įgyju pagreitį — manimi ima labiau pasitikėti ir domėtis. 
Mano kvotėjų grupelė atrodo įspūdingesnė. 

Nors Dunlevis iš visų trijų jauniausias, yra federalinis prokuro- 
ras, o kiti du — paprasti federaliniai farai. Todėl šiuo metu Dunlevis 
turi viršenybę ir yra apie save labai geros nuomonės — nereta laikyse- 
na tokios padėties žmogui. Jis turbūt ne daugiau kaip prieš penkerius 
metus baigęs teisės fakultetą ir, manau, kalbės daugiausia. 

— Savaime suprantama, pone Banisteri, — nemaloniai atlaidžiu 
tonu pradeda jis, — mūsų čia nebūtų, bet mus šiek tiek sudomino jūsų 
istorijėlė. 

Istorijėlė. Kas per šiknius. 

— Galiu jus vadinti Malkolmu? — klausia jis. 

— Likime prie pono Banisterio ir pono Dunlevio, bent kol kas, — 
replikuoju. 

Esu kalinys, ir daugelį metų niekas manęs nevadino ponu Banis- 
teriu. Man lyg ir patinka, kaip šitai skamba. 

— Kaip pasakysite, — meta jis, greitai išsitraukia iš kišenės ma- 
žutį magnetofoną ir padeda ant stalo, per vidurį tarp manęs iš vienos 
pusės ir jų trijų — iš kitos. 

— Mūsų pokalbį norėčiau įrašinėti, jeigu jūs ne prieš. 

Taigi, mano reikalas šokteli milžinišką šuolį pirmyn. Prieš savai- 

tę Hanskis ir Erardis delsė išsitraukti rašiklius ir bent ką pasižymėti 
bloknotuose. O dabar valdžia trokšta pagauti kiekvieną žodį. Gūžteliu 
pečiais ir sakau: 

— Man tas pat. 

Jis nuspaudžia klavišą ir sako: 

— Taigi tvirtinate, kad žinote teisėjo Foseto žudiką ir norite šią 
informaciją iškeisti į bilietą iš čia. O išėjęs reikalaujate mūsų apsaugos. 
Tai tokios pagrindinės susitarimo sąlygos? 

— Kaip pasakysite, — pamėgdžioju jo paties žodžius. 

— Kodėl turėtume jumis tikėti? 

— Kadangi aš žinau tiesą ir kadangi jūs, vyručiai, nė kiek prie jos 
nepriartėjote. 

— Iš kur tai žinote? 

— Paprasčiausiai žinau. Jeigu turėtumėte rimtą įtariamąjį, čia su 
manimi nesikalbėtumėte. 

— Jūs kontaktuojate su žudiku? 

— Į šį klausimą neketinu atsakyti. 

— Juk turite ką nors mums pateikti, pone Banisteri. Ką nors, kas 
mums padėtų geriau pasijausti dėl šio jūsų siūlomo mažučio sandėrio. 

— Neapibūdinčiau jo kaip mažučio. 

— Vadinkime jį, kaip norite. Kodėl mums nepaaiškinus. Kaip jūs 
matote tą didįjį sandėrį vykdomą? 

— Gerai. Tai turi likti paslaptimi, labai konfidencialia. Surašy- 
sime susitarimą, kurį patvirtins tiek Šiaurinės apygardos, kur mane 
baudžiamąja tvarka persekiojo ir nuteisė, tiek Pietinės, kur vyksta šis 
tyrimas, federalinės prokuratūros. Susitarimą turės pasirašyti teisėjas 
Sleiteris — tas, kuris man paskelbė nuosprendį. Kai jau būsime susi- 
tarę, aš jums pateiksiu žudiko pavardę. Jūs jį sučiupsite, ištardysite, o 
kai didysis žiuri“ vyruką apkaltins žmogžudyste, mane staiga perkel- 
site į kitą kalėjimą. Bet aš savo termino nebesėdėsiu. Iš čia išvyksiu 
neva perkeliamas, o iš tikrųjų pateksiu į liudytojų apsaugos programą. 
Mano bausmė bus sušvelninta, anketiniai duomenys ištrinti, pavardė 

Jungtinėse Valstijose — teismo sukviesta prisiekusiųjų piliečių kolegija, sprendžianti, 
ar dera įtariamajam pareikšti oficialų kaltinamą ir pradėti baudžiamąjį persekiojimą. 

pakeista, ir aš veikiausiai norėsiu kokios nors plastinės operacijos savo 
išvaizdai pakeisti. Taip pat gausiu naujus asmens dokumentus, naują 
išorę, malonią federalinę tarnybą kur nors ir, be to, piniginę kompen- 
saciją. 

Trys akmeniniai veidai spokso į mane. Galiausiai Dunlevis taria: 

— Tai viskas? 

— Taip. Ir be derybų. 

— Oho, — burbteli Dunlevis, tartum sukrėstas. — Spėju, turėjo- 
te daug laiko tam apmąstyti. 

— Gerokai daugiau nei jūs. 

— Kas, jeigu jūs klystate? Kas, jeigu paimame ne tą vyrą, kaip 
nors pasiekiame, kad jam būtų oficialiai pareikštas kaltinimas, jūs išei- 
nate, o paskui mums nepavyksta įrodyti faktų? 

— Tai bus jūsų problema. Sumausite baudžiamąjį persekioji- 
mą — patys būsite kalti. 

— Gerai, bet kai turėsime savąjį žmogų, kiek bus įkalčių? 

— Turite savo dispozicijoje visą federalinę valdžią. Kai sučiupsite 
žudiką, jūs, vyručiai, tikrai pajėgsite rasti pakankamai įkalčių. Juk ne- 
galiu visko už jus atlikti. 

Dramatizmui sustiprinti Dunlevis atsistoja, pasirąžo ir nueina į 
vieną kambario galą, tartum kankintųsi ir giliai mąstytų. Paskui su- 
grįžta, vėl atsisėda ir rūsčiai mane nužvelgia. 

— Manau, mes čia tuščiai gaištame laiką, — pareiškia. 

Netikęs blefas, neįtikinamai pateiktas vaikio, kuriam net nede- 
rėtų būti šiame kambaryje. Veteranas Hanskis nuleidžia galvą ir su- 
mirkčioja — negali patikėti, koks šis vyriokas nevykęs. Erardis vis ne- 
nuleidžia nuo manęs akių, ir aš nujaučiu jo desperaciją. Taip pat juntu 
įtampą, tvyrančią tarp FTB ir federalinės prokuratūros, ir tai anaiptol 
nėra neįprasta. 

Pamažu atsistoju ir sakau: 

— Jūs teisus. Tuščiai gaištame laiką. Daugiau su jumis nebesusi- 
tiksiu, kol jūs, vaikinai, neatsiųsite čia ko nors, kuris nebūtų toks gel- 
tonsnapis. Aš jums pateikiau savąjį sandėrį ir noriu, kad kitą kartą prie 
derybų stalo sėdėtų ponas Viktoras Vestleikas, taip pat ir kuris nors 
iš jūsų bosų, pone Dunleikai. Ir jeigu kambaryje būsite jūs, aš išeisiu. 

Sulig tais žodžiais palieku kambarį. Uždarydamas duris grįžteliu 
atgal ir pamatau Hanskį masažuojantis smilkinius. 
Jie sugrįš. 


Būtų buvę galima numatyti, kad susitikimas įvyks Huverio pas- 
tate prie Pensilvanijos aveniu Vašingtone. Viktoras Vestleikas turėjo 
apsidžiaugti galimybe trumpam sugrįžti namo, pasimatyti su bosu, 
pasitikrinti savo personalą, maloniai papietauti su šeima ir taip toliau. 
Tačiau direktorius užsigeidė trumpai pakeliauti, kelioms valandoms 
atitrūkti nuo darbovietės. Tad pakrovė savo palydą į aptakių linijų pri- 
vatų reaktyvinį lėktuvą, vieną iš keturių FTB žinioje, ir pakilo ketu- 
riasdešimties minučių skrydžiui į Roanoką. 

Džordžas Makteivis, šešiasdešimt vienerių, buvo karjeros žmo- 
gus, o ne koks politikų paskirtasis, nors jo politiniai įsitikinimai šiuo 
metu lėmė nesutarimus su prezidentu. Pasak nenutylančių paskalų 
valdžios sluoksniuose, Makteivis vos laikėsi savo poste. Prezidentas 
norėjo naujo FTB direktoriaus. Atitarnavęs keturiolika metų Maktei- 
vis privalėjo išeiti. Huverio pastate moralė smukusi — tokios sklido 
paskalos. Per pastaruosius kelis mėnesius Makteivis retai praleisdavo 
progą ištrūkti iš Vašingtono, tegul ir kelioms valandoms. 

O susitelkimas į tokį senamadišką nusikaltimą kaip žmogžudystė 
kone teikė atgaivą. Jau dešimt metų jis kovojo su terorizmu, ir dar te- 
bereikėjo rasti bent menkiausių užuominų, kad Foseto mirtis susijusi 
su al-Oaeda ar vietinėmis grupuotėmis. Seniai liko praeityje šlovingi 
laikai, kai kovota su organizuotu nusikalstamumu ir persekioti klas- 
totojai. 

Roanoke prie reaktyvinio laiptelių apačios laukė juodas visurei- 
gis, ir Makteivis su savo palyda buvo kuo skubiausiai išvežti iš oro uos- 
to, lyg stebėtų ir tykotų snaiperiai. Po minutėlės pamažu pririedėję jie 
sustojo prie „šaldiklio“ ir buvo įskubinti vidun. 

Tarnybine direktoriaus išvyka buvo siekiama dviejų tikslų. Pir- 
masis — pakelti specialiosios grupės kovinę dvasią ir leisti žmonėms 
suprasti, kad nors ir nėra pažangos, jų darbas — pirmučiausios svar- 

bos. Antrasis — sustiprinti spaudimą. Po greitos turnė po laikinąją 
infrastruktūrą ir daugybės rankų paspaudimų, kurie būtų padarę įspū- 
dį bet kuriam politikui, direktorius nuvestas į didžiausią posėdžių salę 
glaustai supažindinti su padėtimi. 


Jis atsisėdo greta Viktoro Vestleiko, seno savo draugo, ir abu 
kramsnodami spurgas klausėsi vyriausiojo tyrėjo, pompastiškai api- 
bendrinančio naujausius įvykius, kurių išvis buvo nedaug. Makteiviui 
nereikėjo būti asmeniškai pažindinamam su tyrimo padėtimi. Nuo 
pat žmogžudystės jis bent du kartus per dieną kalbėdavosi su Vest- 
leiku. 

— Pasikalbėkime apie šitą vyruką Banisterį, — po pusvalandžio 
nuobodaus, niekur nevedančio pasakojimo pasiūlė Makteivis. 

Aplinkui stalą buvo greitai išdalyta dar viena ataskaita. 

— Čia paskutinės naujienos, — paaiškino Vestleikas. — Mes pra- 
dėjome nuo vidurinės mokyklos bendraklasių, paskui perėjome prie 
koledžo ir teisės studijų, bet perspektyvių įtariamųjų neradome. Jokių 
duomenų apie kokius nors draugus arba artimus pažįstamus, iš tikrųjų 
apie nieką, kieno keliai būtų galėję persikirsti su teisėjo Foseto. Nei ko- 
kių nors gaujų narių ar kvaišalų verteivų, arba rimtų nusikaltėlių. Pas- 
kui mes atsekėme jo ankstesnius klientus, kiek buvo įmanoma, nors 
tai sekėsi sunkokai, nes nepavyksta gauti prieigos prie daugybės senų 
jo bylų. Vėlgi čia nieko įdomaus. Apie dešimt metų kartu su dviem af- 
roamerikiečiais teisininkais jis tempė mažo miestuko advokato rutiną, 
ir ta veikla buvo nepriekaištingai švari. 

— Ar jis turėjo reikalų teisme su teisėju Fosetu? — paklausė 
Makteivis. 

— Nėra duomenų, kad jis ten būtų gynęs bylą. Nedaug teužsiė- 
mė federaliniais reikalais, be to, dirbo Virdžinijos valstijos Šiaurinėje 
apygardoje. Atvirai pasakius, ponas Banisteris nebuvo labai paklausus 
bylų gynėjas teismuose. 

— Taigi jūs manote, kad su Foseto žudiku ponas Banisteris susi- 
pažino kalėjime, žinoma, tariant, jog jis žino tiesą. 

— Teisingai. Jis pirmus dvidešimt du savo bausmės mėnesius 
atsėdėjo Luisvilyje, Kentukio valstijoje, vidutinio apsaugos režimo 
įstaigoje su dviem tūkstančiais kalinių. Ten turėjo tris skirtingus ka- 
meros draugus ir dirbo skalbykloje bei virtuvėje. Taip pat jis pritaikė 
savo įgūdžius kaip kalėjimo advokatas ir faktiškai padėjo bent pen- 
kiems kaliniams išeiti į laisvę. Mes turime apie penkiasdešimties vyrų, 
kuriuos jis veikiausiai gana gerai pažinojo, sąrašą, bet jei atvirai, tai 
neįmanoma žinoti kiekvieno, su kuriuo Luisvilyje kontaktavo. Ir tas 
pat Frostberge. Jis ten jau pastaruosius trejus metus ir atlieka bausmę 
kartu su tūkstančiu kitų kalinių. 

— Kokio ilgio jūsų sąrašas?— paklausė Makteivis. 

— Turime apie šimtą dešimt pavardžių, šiek tiek daugiau ar ma- 
žiau, bet dėl daugelio nesijaučiame pernelyg tikri. 

— Kiek iš jų nuteisti Foseto? 

— Šeši. 

— Vadinasi, Banisterio kalinimo istorijoje nėra aiškių įtariamųjų? 

— Kol kas ne, bet mes vis dar rausiame. Turėkite omenyje, tai 
mūsų antra hipotezė, pagal kurią teisėjo žudikas griežė ant jo dantį dėl 
savo nuosprendžio. O pagal mūsų pirmą hipotezę tai būta senamadiš- 
ko apiplėšimo su nužudymu. 

— Turite trečią hipotezę? 

— Buvusio nužudytosios sekretorės vyro pavydas, — atsakė Vest- 
leikas. 

— Tai mažai tikėtina, tiesa? 

— Tiesa. 

— Ar turite ketvirtą hipotezę? 

— Ne, šiuo metu neturime. 

Direktorius Makteivis nugėrė kavos. 

— Iš tiesų kava prasta, — pakomentavo. 

Du pataikūnai salės gale pašoko iš vietos ir prašapo ieškoti ko 
nors geresnio. 

— Atleiskite, — atsiprašė Vestleikas. 

Buvo plačiai žinoma, kad direktorius — rimtas kavos žinovas, ir 
patiekti netikusį bizalą reiškė didelį konfūzą. 

— Ir vėlgi, kaip dėl Banisterio praeities? 

— Dešimt metų už RICO įstatymo pažeidimą, prieš kelerius me- 
tus įsivėlė į Bario Rafko jovalą, nors nebuvo stambus lošėjas. Jis tvar- 
kė Bariui kai kuriuos žemės sandorius ir už tai nuteistas. 

— Taigi jis lovoje su šešiolikmetėmis negulėdavo? 

— O ne, tai darė tik mūsiškis kongresmenas. Atrodo, Banisteris 
geras vyrukas, buvęs jūrų pėstininkas ir visa kita, tik pasirinkęs neti- 
kusį klientą. 

— Na, arjis buvo kaltas? 

— Taip pasirodė prisiekusiesiems. Ir teisėjui. Dešimt metų ne- 
gausi, jeigu kur nors nesusimausi. 

Priešais direktorių ant stalo buvo padėtas kitas puodelis kavos. 
Makteivis pauostė, paskui pagaliau nugėrė gurkšnelį, o visi nustojo 
kvėpavę. Dar vienas gurkšnelis — ir visi atsiduso. 

— Kodėl gi mes Banisteriu tikime? — paklausė Makteivis. 

Vestleikas skubiai surado atpirkimo ožį. 

— Hanski? 

Agentas Krisas Hanskis sėdėjo jau pasiruošęs. Jis atsikrenkštė ir 
nėrė: 

— Na, nesu tikras, ar mes Banisteriu tikime, bet jis daro gerą 
įspūdį. Aš jį dusyk išklausinėjau ir atidžiai stebėjau, bet nemačiau jo- 
kių apgaulės požymių. Jis protingas, gudrus ir mums meluodamas nie- 
ko nelaimėtų. Visai įmanoma, kad po penkerių metų kalėjime užsidūrė 
ant ko nors, kas norėjo teisėją Fosetą nugalabyti ar apiplėšti. 

— Ir mes tikrai nenumanome, kas tas žmogus galėtų būti, tiesa? 

Hanskis žvilgtelėjo į Vestleiką. Šis prašneko: 

— Kolkas — taip. Bet mes teberausiame. 

— Man nepatinka, kad mūsų šansai išsiaiškinti žudiko tapaty- 
bę grindžiami Banisterio kalėjimo patirtimi, — pasakė Makteivis ir 
jo žodžiai nuskambėjo visai logiškai. — Galime nieko nesumedžioti 
ateinančius dešimt metų. Koks būtų neigiamas sandėrio su Baniste- 
riu aspektas? Klausykite, vyrukas yra sukčius iš „baltųjų apykaklių 
padermės, jau atsėdėjęs penkerius metus už nusikalstamą veiką, kuri 
apskritai atrodo gana nežalinga. Jūs taip nemanote, Vikai? 

Vikas rimtai linksėjo galva. 

Makteivis toliau mygo: 

— Taigi jis išeina iš kalėjimo. Tai ne tas pat, kaip mes paleistume 
žudiką maniaką ar seksualinį grobuonį. Jeigu Banisteris pasirodys tei- 
sus, ši byla bus užraukta ir mes galėsime grįžti namo. Jeigu vedžioja 
mus už nosies, tai kur šuo pakastas? 

Šiuo metu niekas aplinkui stalą nepajėgė įsivaizduoti, kur šuo pa- 
kastas. 

— Kas tam prieštaraus? — patikslino Makteivis. 

— Tam nepritaria Federalinė prokuratūra, — pasakė Vestleikas. 

— Nieko nuostabaus, — patvirtino Makteivis. — Rytoj popiet 
susitinku su generaliniu prokuroru. Aš galiu federalinį prokurorą ne- 
utralizuoti. Kokios kitos problemos? 

Hanskis vėl atsikrenkštė. 

— Na, sere, ponas Banisteris spiriasi, kad mums nepateiks pavar- 
dės, kol federalinis teisėjas nepasirašys potvarkio dėl bausmės sušvel- 
ninimo. Nesu tikras, kaip tai suveiks, bet jo bausmė bus sušvelninta 
automatiškai, kai didysis žiuri apkaltins mūsų mįslingąjį žudiką. 

Makteivis į jo žodžius sureagavo atsainiai. 

— Mums reikia, kad visa tai tvarkytų advokatai. Ar Banisteris 
turi kokį? 

— Kiek žinau, ne. 

— Arjam reikia? 

— Mielai jo paklausiu, — atsakė Hanskis. 

— Tad baikime šį reikalą, gerai? — nekantriai pasiūlė Maktei- 
vis. — Yra daugiau pliusų nei minusų. Atsižvelgiant į ligšiolinę mūsų 
pažangą, esame nusipelnę proveržio. 

uo teisėjo Foseto ir Naomės Kleri nužudymo praėjo mėnuo. 

Pranešimai laikraščiuose apie tyrimo eigą sutrumpėjo ir pa- 
sirodydavo nebe taip dažnai. Iš pradžių FTB nieko nekomentavo, o po 
mėnesio karštligiško darbo, neturėdama kuo pasigirti, specialioji gru- 
pė tartum išnyko. Per prabėgusį mėnesį žemės drebėjimas Bolivijoje, 
šūviai mokyklos kieme Kanzase, vienos repo žvaigždės narkotikų per- 
dozavimas ir kitos detoksikacija — viskas susidėjo, kad mūsų dėmesį 
nukreiptų į svarbesnius dalykus. 

Man tai geros žinios. Tyrimas iš paviršiaus gali atrodyti aprimęs, 
tačiau iš vidaus spaudimas didėja. Baisiausias mano košmaras — stam- 
bi antraštė laikraščiuose, skelbianti apie kieno nors areštą, bet tai at- 
rodo vis mažiau ir mažiau tikėtina. Dienos slenka, o aš kantriai laukiu. 


Aš matausi su klientais pagal išankstinį susitarimą. Priimu juos 
savajame bibliotekos bokse. Jie atsitempia teisinius popierius — šūsnį 
rinktinių argumentacijų, potvarkių, prašymų ir nutarčių, kuriuos mes 
kaip kaliniai turime teisę laikyti savo kamerose. PP mūsų teisinių po- 
pierių liesti nevalia. 

Daugeliui mano klientų paprastai pakanka dviejų susitikimų, kad 
vyrus įtikinčiau, jog dėl jų bylų nieko negalima padaryti. Per pirmą 
susitikimą mes apžvelgiame pagrindinius dalykus ir aš peržiūriu jų 
popierius. Paskui kelias valandas nagrinėju medžiagą. Per antrą susiti- 
kimą paprastai pranešu blogą žinią, kad jiems nepasisekė. Nėra jokios 
landos išgelbėti. 

Per penkerius metus padėjau šešiems kaliniams anksčiau išeiti į 
laisvę. Nereikia nė sakyti, tai labai pakelia mano, kaip kalėjimo advo- 
kato, reputaciją, bet kiekvieną naują klientą iš anksto perspėju, kad 
šansai jam labai nepalankūs. 

Kaip tik tai paaiškinu ir jaunajam Otisui Karteriui, dvidešimt tre- 
jų metų amžiaus dviejų vaikučių tėvui. Jis keturiolika mėnesių praleis 
Frostberge už nusikaltimą, kuris neturėtų būti nusikaltimas. Otisas 
— kaimo vaikis, giliai tikintis baptistas, laimingai vedęs elektrikas, vis 
dar negalintis patikėti, kad atsidūrė federaliniame kalėjime. Jis kartu 
su savo seneliu buvo apkaltinti ir patraukti baudžiamojon atsakomy- 
bėn už tai, kad pažeidė Pilietinio karo mūšių laukų ir artefaktų išsau- 
gojimo 1979 m. įstatymą (su 1983, 1989, 1997, 2002, 2008 ir 2010 
metų pataisomis). Jo senelis, septyniasdešimt ketverių metų amžiaus 
ir kamuojamas plaučių emfizemos, uždarytas federaliniame medici- 
nos centre Tenesio valstijoje ir taip pat atlieka keturiolikos mėnesių 
bausmę. Dėl savo sveikatos būklės jis mokesčių mokėtojams kainuos 
apie 25 000 dolerių per mėnesį. 

Karteriai ieškojo artefaktų savo dviejų šimtų akrų ūkyje greta 
Niu Marketo mūšio* lauko valstybinio istorinio parko, Šenandoa slė- 
nyje, mažiau nei valanda kelio automobiliu nuo mano gimtojo Vinčes- 
terio. Ūkis priklausė šeimai daugiau kaip šimtą metų, ir nuo tada, kai 
pradėjo vaikščioti, Otisas lydėdavo savo senelį, šiam „einant kasinėti“ 
Pilietinio karo relikvijų ir suvenyrų. Per dešimtmečius jų šeima surin- 
ko įspūdingą šautuvų kulkų, patrankų sviedinių, gertuvių, žalvarinių 
sagų, uniformų skiaučių, poros kovinių vėliavų ir keleto dešimčių įvai- 
riausių šaunamųjų ginklų kolekciją. Tą jie darė legaliai. Bet nelegalu 
išnešti artefaktus ir relikvijas iš lankytinos nacionalinės istorinės vie- 
tovės, kuri yra federalinė nuosavybė, ir Karteriai gerai žinojo šį įsta- 
tymą. Jų nedideliame privačiame muziejuje, įrengtame perdirbtoje 
daržinėje, buvo sukaupta daiktų, kuriuos patys surado savo valdoje. 

Tačiau 2010 metais Pilietinio karo mūšių laukų ir artefaktų išsau- 
gojimo įstatymas buvo vėl pataisytas. Atsižvelgta į kovotojų už istori- 


* 


1864 m. gegužės 15 d. įvykęs mūšis tarp konfederatų ir sąjungininkų pajėgų prie Niu 
Marketo miestelio Virdžinijos valstijoje. 

nių relikvijų išsaugojimą pastangas sugriežtinti bet kokią veiklą šalia 
mūšių laukų ir prie šimto puslapių pataisos paskutinę minutę pridurti 
keli sakiniai. Uždrausta kasinėti relikvijas „dvi mylios aplinkui už lan- 
kytinos Nacionalinės istorinės vietovės ribų, nepriklausomai nuo že- 
mės savininko. Karteriai nebuvo informuoti apie šias naujas taisykles; 
tiesą sakant, tie sakiniai buvo taip giliai paslėpti pataisos tekste, kad 
faktiškai niekas apie juos nežinojo. 

Daug metų federaliniai agentai nedavė Otiso seneliui ramybės ir 
kaltino jį saugomos žemės kasinėjimais. Jie kartkartėmis sustodavo 
prie jo namų ir reikalaudavo parodyti savo muziejų. Pasikeitus įsta- 
tymui, jie kantriai laukė, kol sučiupo Otisą ir jo senelį su metalo de- 
tektoriais naršančius miškingą Karterių nuosavybės plotą. Karteriai 
nusisamdė advokatą, ir šis jiems patarė prisipažinti kaltę. Traktuojant 
daugelį federalinių nusikaltimų, tyčios, už kurią skiriama bausmė, ne- 
bebūtina konstatuoti. Nežinojimas — ne pasiteisinimas. 

Esu Kovos su reketininkų paveiktų ir korumpuotų organizacijų 
akto (RICO) — dažnai neteisingai taikomo ir lankstumu pagarsėjusio 
federalinio įstatymo — auka, todėl man itin rūpi federalinio baudžia- 
mojo kodekso, šiuo metu dviejų tūkstančių septynių šimtų puslapių 
ir tebeilgėjančio, plėtotė. Konstitucijoje įvardyti tik trys federalinių 
įstatymų pažeidimai: išdavystė, piratavimas ir klastojimas. Nūnai yra 
per puspenkto tūkstančio federalinių nusikaltimų, ir šis skaičius tebe- 
didėja, nes Kongresas į nusikaltimus žiūri vis griežčiau, o federaliniai 
prokurorai vis kūrybiškiau taiko visus naujus įstatymus. 

Otisas veikiausiai galėtų užsipulti pataisyto įstatymo konstitu- 
cingumą. Bylinėjimasis užtruktų kelerius metus ir dar tęstųsi po jo 
lygtinio paleidimo ir grįžus namo pas savo šeimą. Kai per antrą mud- 
viejų susitikimą Otisui tai išaiškinu, jis tartum praranda suinteresuo- 
tumą. Jeigu negalima išeiti tuoj pat, tai kam vargti? Bet byla mane 
intriguoja. Mudu nusprendžiame tai aptarti vėliau. 

Jeigu mano didysis planas subliūkštų, galėčiau imtis Otiso bylos 
ir kovoti iki pat Aukščiausiojo Teismo. Turėčiau ką veikti kitus penke- 
rius metus. 

Aukščiausiasis Teismas du kartus atsisakė svarstyti mano bylą. 
Nors negalėjome to įrodyti, bet stipriai jautėme, kad mano apeliacijos 
buvo paviršutiniškai perleistos per sistemą dėl valdžios entuziazmo 
pasodinti Barį Rafką ir jo bendrininkus, tarp jų ir mane. 

Mane pripažino kaltu 2005-ųjų lapkritį ir po dviejų mėnesių nu- 
teisė kalėti dešimt metų. Pagal nuosprendį buvau „grąžintas“, tai yra vėl 
nugabentas kardomajam kalinimui. Mažai kam iš sunkių federalinių nu- 
sikaltėlių pasiseka ir jiems leidžiama „patiems pasiduoti“ arba pasilikti 
laisvėje, iki bus įsakyta prisistatyti į bausmės atlikimo įstaigą. Tuomet 
jie turi laiko pasiruošti, bet daugumai tokia prabanga nesuteikiama. 

Mano advokatas manė, kad gausiu penkerius ar šešerius metus. 
Baris Kyšininkas, pagrindinis kaltinamasis, taikinys, į kurį buvo nu- 
kreiptas visas teismo procesas, spalvingas piktadarys, visų su malo- 
numu neapkenčiamas, gavo dvylika metų. Tame mėšle aš tikrai nusi- 
pelniau mažiau nei pusę bausmės termino. Diona, graži, mane mylinti 
ir aršiai palaikanti žmona, buvo teismo salėje ir narsiai sėdėjo greta 
pažeminto mano tėvo. Aš buvau tik vienas iš aštuonių tą dieną išklau- 
siusių nuosprendį, ir kai kartu su savo advokatu iš dešinės stovėjau 
priešais teisėją Sleiterį, man buvo sunku kvėpuoti. To negali būti, vis 
kartojau sau, aprėpdamas akimis išskydusius vaizdus salėje. Juk aš to 
nenusipelniau. Galiu tai paaiškinti. Esu nekaltas. Sleiteris piktinosi ir 
pamokslavo, vaidindamas spaudai, o aš jaučiausi kaip sudaužytas sun- 
kiasvoris penkioliktajame raunde — pakibęs ant virvių, besidengian- 
tis veidą ir laukiantis kito smūgio. Kojos linko. Aš prakaitavau. 

Kai teisėjas Sleiteris ištarė „dešimt metų , išgirdau už savęs aikte- 
lint — tai Diona susmuko apsiašarojusi. Kai mane vedė iš teismo salės, 
paskutinį kartą atsigręžiau pasižiūrėti. Šimtus sykių tai buvau matęs 
kino filmuose, televizijos laidose ir tiesioginiuose reportažuose iš teis- 
mo salės — nuteistojo paskutinį paklaikusį atsisveikinimo žvilgsnį. 
Apie ką mastai, kai palieki teismo salę ir nebegrįši namo? Po teisybei, 
niekas neaišku. Pernelyg daug padrikų minčių, pernelyg daug baimės, 
pykčio ir skaudžių emocijų, kad suprastum, kas vyksta. 

Diona abiem delnais dengėsi burną, sukrėsta, verkianti, visa ap- 
siašarojusi. Tėvas apkabinęs ją per pečius mėgino guosti. Tai buvo pas- 
kiausia, ką pamačiau — savo gražiąją žmoną priblokštą ir sugniuždytą. 

Dabar ji ištekėjusi už kažko kito. 

Dėkui federalinei valdžiai. 

Prisiekusieji mano teisme buvo iš apygardos. Keli atrodė protin- 
gi ir išsilavinę, bet daugelis, turiu pasakyti, neišprusę. Po trijų svars- 
tymo dienų jie pranešė teisėjui, kad į priekį bemaž nepasistūmėjo. Ir 
kas galėtų juos smerkti? Suversdami ant mūsų nemenką federalinio 
baudžiamojo kodekso dalį, prokurorai ėmėsi nuvalkiotos strategijos: 
drabstyti kuo daugiau purvo ir tikėtis, kad kas nors prilips. Prieš Barį 
Rafką ir kongresmeną turėjusią būti palyginti lengvą bylą toks per- 
sistengimas pavertė teisine klampyne. Begalę valandų aš dirbau prie 
savo paties gynybos ir nepajėgiau suprasti visų kaltinimo teorijų. Nuo 
pat pradžios mano advokatas išpranašavo, kad prisiekusieji užstrigs, 
tai yra jų balsai pasidalys po lygiai. 

Po keturių svarstymo dienų teisėjas Sleiteris bloškė tai, kas teis- 
mų sluoksniuose vadinama „dinamito užtaisu“: iš esmės pareikalavo, 
kad jie grįžtų į savo kambarį ir trūks plyš sutartų dėl verdikto. Negrį- 
šite namo, kol mes neturėsime verdikto! Toks užtaisas retai suveikia, 
bet man šitaip nepasisekė. Po valandos suvargę ir emociškai išsisėmę 
prisiekusieji sugrįžo į teismo salę su vienbalsiai priimtu verdiktu dėl 
visų kaltinamųjų pagal visus kaltinimo punktus. Man ir daugeliui kitų 
buvo aišku, kad jie nesuprato didelės dalies baudžiamojo kodekso 
skyrių ir prokurorų pasitelktų painių teorijų. Vienas iš vėliau cituotų 
prisiekusiųjų pasakė: „Mes tik manėme, kad jie kalti, antraip visų pir- 
miausia nebūtų buvę apkaltinti.“ Šią citatą aš panaudojau savo apelia- 
cijose, bet, matyt, ji liko neišgirsta. 

Per teismo procesą atidžiai stebėjau prisiekusiuosius: nuo pat 
įžanginių pareiškimų jie atrodė priblokšti. Ir kodėl nebūtų turėję atro- 
dyti? Devyni skirtingi advokatai pateikė savąsias įvykių versijas. Kad 
galėtų sutilpti visi kaltinamieji ir jų advokatai, teismo salę teko per- 
projektuoti ir atnaujinti. 

Teismo procesas buvo spektaklis, farsas, juokinga tiesos paieš- 
ka. Bet, kaip aš patyriau, tiesa nebuvo svarbi. Galbūt kitoje epochoje 
teismo procesas buvo pratybos, kaip pateikti faktus, ieškoti tiesos ir 
rasti teisingumą. Nūnai tai yra varžybos, kuriose viena šalis laimės, o 
kita — prakiš. Kiekviena šalis tikisi, kad antroji elgsis ne pagal taisyk- 

les arba sukčiaus, tad nei viena šalis nežaidžia garbingai. Tiesa praran- 
dama grumtynėse. 

Po dviejų mėnesių aš grįžau į teismo salę išklausyti nuospren- 
džio. Mano advokatas pareikalavo, kad man būtų leista pačiam prisi- 
statyti į bausmės atlikimo vietą, bet teisėjui Sleiteriui mūsų reikalavi- 
mas nepadarė įspūdžio. Paskyręs dešimtį metų, įsakė mane sugrąžinti 
kardomajam kalinimui. 

Iš tiesų stebėtina, kad daugelio federalinių teisėjų nenušauna. Po 
to savaičių savaites aš kūriau visokius planus, kaip sukelti teisėjui Slei- 
teriui lėtą, kakinamą mirtį. 

Federalinių antstolių buvau atvestas į teismo salę, o paskui užda- 
rytas suimtųjų kameroje teismo rūmuose, po to — K. A. kalėjime, kur 
mane išrengė nuogai, apieškojo, davė oranžinį kombinezoną ir įgrūdo 
į perpildytą kamerą su kitais šešiais kaliniais. Ten buvo tik keturi gul- 
tai. Pirmą naktį prasėdėjau ant betoninių grindų vien su plonu skylėtu 
apklotu. Kalėjimas buvo triukšmingas zoologijos sodas, perpildytas ir 
su per mažai personalo — ten miegoti neįmanoma. Buvau pernelyg iš- 
sigandęs ir priblokštas, kad sudėčiau bluostą, tad sėdėjau kampe ir iki 
pat aušros klausiausi riksmų, klyksmų ir grasinimų. Likau ten savaitę, 
mažai valgiau, mažai miegojau, šlapinausi į purviną atvirą tualetą be 
nuleidžiamo vandens ir esantį ne toliau kaip už dešimties pėdų nuo 
mano kameros draugų. Vienu metu mūsų ten buvo dešimt. Aš nė kar- 
to nenusiskutau. Kai prispirdavo tuštintis, tekdavo primygtinai prašy- 
tis, kad nuvestų į „šikinyką“ toliau koridoriuje. 

Federalinius kalinius transportuoja federalinių antstolių tarny- 
ba, ir tai yra košmaras. Įvairių saugojimo lygmenų kaliniai sugrūdami 
visi kartu, neatsižvelgiant į mūsų padarytus nusikaltimus ir keliamą 
riziką. Todėl su visais elgiamasi kaip su žiauriais žmogžudžiais. Kad 
ir kur judėdavau, mano rankos būdavo surakintos antrankiais, čiur- 
nos — grandinėmis. Mane jomis prijungdavo prie suimtojo priekyje 
ir kito — užpakalyje. Nuotaika bjauri. Antstolių darbas tik vienas — 
saugiai eskortuoti kalinius ir žiūrėti, kad jie nepabėgtų. Suimtieji, dau- 
gelis iš jų tokie pat naujokai kaip aš, išsigandę, nusiminę ir suglumę. 

Keturiolika mūsų išgabeno iš K. A. pietų kryptimi autobusu, — 
nepaženklinta transporto priemone, — anksčiau dešimtmečius vežio- 

jusiu vaikus. Antrankių ir grandinių nenuėmė. Automatu ginkluotas 
antstolis sėdėjo priekyje. Po keturių valandų sustojome prie kažko- 
kios apygardos areštinės Šiaurės Karolinoje. Mums, vis sukaustytiems 
grandinėmis ir sujungtiems, išdalijo sudrėkusius sumuštinius ir leido 
nusišlapinti už autobuso. Taip ir keliavome visą laiką su antrankiais 
ir geležimis ant kojų. Laukę dvi valandas, vėl išvažiavome su trimis 
papildomais kaliniais ir pasukome vakarų link. Kitas šešias dienas 
sustodavome prie apygardos areštinių Šiaurės Karolinoje, Tenesyje ir 
Alabamoje, paimdavome naujų kalinių, kartkartėmis vieną kokį palik- 
davome, ir kasnakt miegodavome kitose kamerose. 

Apygardų areštinės kuo prasčiausios: mažutės ankštos kameros, 
nešildomos, be oro kondicionavimo, saulės šviesos ar pakenčiamų sani- 
tarinių patogumų; maistas, į kokį nežiūrėtų nė šunys; mažai vandens; 
prižiūrėtojai — storžieviai pietinių valstijų baltieji; didelė grėsmė būti 
sumuštam; vietiniai įkalintieji, neapkenčiantys įsibrovėlių „federalinių 
kalinių . Negalėjau patikėti, kad mūsų šalyje egzistuoja tokios apgailė- 
tinos sąlygos, bet aš buvau naivus. Mūsų kelionei tęsiantis ir nuotaikai 
gyžtant, autobusas ėmė irzliai niurzgėti. Tai liovėsi, kai vienas kalinys 
veteranas mums paaiškino „dyzelinės terapijos“ sąvoką. Skųskis ar 
šiaip kelk nemalonumų, ir antstoliai tave savaites vežios autobusu, pa- 
dovanodami nemokamą turnė po dešimtis apygardų areštinių. 

Nebuvo kur skubėti. Antstoliams galima kalinius transportuoti 
tik dienos valandomis; šitaip atstumai atrodo trumpesni. Jiems visai 
neįdomu mūsų patogumas ar privatumas. 

Galų gale pasiekėme paskirstymo centrą Atlantoje, liūdnai pagar- 
sėjusią bjaurią vietą, kur mane laikė uždarytą vienutėje dvidešimt tris 
valandas per parą, kol mano dokumentai colis po colio slinko per kaž- 
kieno rašomąjį stalą Vašingtone. Po trijų tokių savaičių buvau bepra- 
randąs sveiką protą. Nei ką nors paskaityti, nei su kuo nors pasikalbė- 
ti, baisus maistas, bjaurūs prižiūrėtojai. Galiausiai mus ir vėl surakino 
grandinėmis, įlaipino į kitą autobusą, nuvežė į Atlantos oro uostą ir įso- 
dino į nepaženklintą krovininį lėktuvą. Grandinėmis prirakintus prie 
kietų plastikinių kėdžių ir sėdinčius kelis prie kelio, nuskraidino į Ma- 
jamį, nors visai nenutuokėme, kur esame gabenami. Vienas iš antstolių 
teikėsi mus informuoti. Majamyje paėmėme dar kelis kalinius, paskui 
nuskridome į Naująjį Orleaną, ten antstoliai įsodino jų dar daugiau. 

Lėktuve mums leido kalbėtis, ir pašnekesiai suteikė atgaivą. Dau- 
gelis iš mūsų ką tik buvo iškentę dienų dienas vienatvėje, tad visi pasi- 
nėrėme į pokalbį. Kai kuriems iš vaikinų ši kelionė nebuvo pirmoji, ir 
jie papasakojo, kaip kitais kartais per federalinės valdžios malonę buvo 
transportuojami surakinti grandinėmis. Išgirdau pasakojimų apie gy- 
venimą kalėjime. 

Sutemus atskridome į Oklahoma Sitį; mus, velkančius kojas, su- 
varė į autobusą ir nuvežė į dar vieną paskirstymo centrą. Čia nebuvo 
taip blogai kaip Atlantoje, bet tuo metu jau mąsčiau apie savižudybę. 
Po penkių parų, kai buvome uždaryti vienutėse, mus vėl iš naujo su- 
kaustė grandinėmis ir nuvežė atgal į oro uostą. Nuskridome į Teksasą, 
pasaulinę mirtinų injekcijų sostinę, ir aš įsivaizdavau, kaip pamatysiu 
bedamą man į ranką adatą ir išsklęsiu į dausas. Dalase įlaipino keturis 
kietus vyrukus, visus ispaniškos kilmės, ir mes nuskridome į Litl Roką, 
paskui į Memfį ir Sinsinatį, kur mano skraidymo dienos baigėsi. Šešias 
naktis nakvojau bjaurioje miesto areštinėje, o paskui pora antstolių 
mane nuvežė į Luisvilio kalėjimą Kentukyje. 

Luisvilis — penki šimtai mylių nuo mano gimtojo miestuko Vin- 
česterio. Jeigu man būtų buvę leista pačiam prisistatyti į kalinimo vie- 
tą, mudu su tėvu būtume važiavę apie aštuonias valandas. Jis būtų 
mane išlaipinęs prie paradinių vartų ir atsisveikinęs. 

Keturiasdešimt keturios paros, iš jų dvidešimt šešios vienutėje, 
ir pernelyg daug sustojimų, kad atsimintum. Šioje sistemoje nėra logi- 
kos, bet niekam tai nerūpi. Niekas neprižiūri. 

Tikroji federalinės baudžiamosios sistemos tragedija — ne ab- 
surdiškumai, o sugriauti ir pražudyti gyvenimai. Kongresas reikalauja 
ilgų, griežtų bausmių, ir smurtaujantiems galvažudžiams jos tinka- 
mos. Užkietėję nusikaltėliai uždaromi į Jungtinių Valstijų sunkiųjų 
darbų kalėjimus — tvirtoves, kur siautėja gaujos ir nužudymų pasitai- 
ko kone kasdien. Bet dauguma federalinių kalinių nėra smurtautojai, 
ir daugelis nuteisiami už nusikaltimus, kuriuose mažai ar išvis nėra 
jokios nors baustinos veikos. 

Visą likusį gyvenimą žmonės į mane žiūrės kaip į nusikaltėlį, ir aš 
nesutinku su tuo taikstytis. Gyvensiu išlaisvintas nuo savo praeities ir 
toli nuo federalinės valdžios čiuptuvų. 

11 SKYRIUS 


agal Baudžiamojo proceso tvarkos federalinių nuostatų 35-ąjį 
|| pus numatomas vienintelis įkalinimo bausmės sušvelni- 
nimo mechanizmas. Jo logika nuostabi ir puikiai tinka mano situaci- 
jai. Jeigu kalinys sugeba išaiškinti kitą nusikaltimą, tokį, kuris domina 
federalinius organus, tai jam bausmė gali būti sutrumpinta. Žinoma, 
tam reikia kitų tyrimą atliekančių valdžios institucijų — FTB, KSNV*, 
CŽV, ATŠGB** ir taip toliau, be to, ir teismo, kuriame kalinys buvo nu- 
teistas — bendradarbiavimo. 

Jeigu viskas eisis kaip suplanuota, galbūt netrukus turėsiu gar- 
bės pasimatyti su jo prakilnybe teisėju Sleiteriu, ir tai vyks mano 5ą- 
lygomis. 

Federalai sugrįžo. 


Šiomis dienomis kalėjimo viršininkas man kur kas malonesnis. 
Jis įsivaizduoja turįs kai kurių labai svarbių asmenų trokštamą prizą 
ir privaląs būti pačiame įvykių sūkuryje. Atsisėdu priešais jo rašomąjį 
stalą, ir Veidas paklausia, ar pageidauju kavos. Šis pasiūlymas pernelyg 
siurrealistinis, kad pajėgtum suprasti — visagalis kalėjimo viršininkas 
siūlo kavos kaliniui. 


* 


Kovos su narkotikais valdyba (angl. — Drug Enforcement Administration, sutrumpintai 
DEA) Jungtinių Valstijų teisingumo departamente. 

** Angl. (Bureau of) Alcohol, Tobacco and Firearms — Alkoholio, tabako ir šaunamųjų ginklų 
biuras (Jungtinių Valstijų teisingumo departamente). 

— Taip, — atsakau. — Juodos. 

Jis nuspaudžia mygtuką ir selektoriumi perduoda mūsų norus 
sekretorei. Pastebiu, kad jo marškinių rankogaliai susegti sąsago- 
mis — geras ženklas. 

— Šiandien čia turėsiu didelių tūzų, Malai, — savimi patenkin- 
tas, tartum koordinuotų visas pastangas surasti žmogžudį, informuo- 
ja mane. Kadangi dabar mudu tokie geri draugeliai, jis kreipiasi į mane 
vardu. Iki šiol buvo „Banisteri tą ar aną“. 

— Ką? — klausiu. 

— Specialiosios grupės vadovą Viktorą Vestleiką iš Vašingtono ir 
būrį teisininkų. Pasakyčiau, atkreipei jų dėmesį. 

Neišlaikau nenusišypsojęs, bet tik sekundę. 

— Tas vyrukas, kuris nužudė teisėją Fosetą, ar kada nors čia, 
Frostberge, sėdėjo? — klausia kalėjimo viršininkas. 

— Apgailestauju, viršininke, negaliu į tai atsakyti. 

— Arba čia, arba Luisvilyje, kaip suprantu. 

— Galbūt, arba galbūt aš jį pažinojau iki kalėjimo. 

Jisai susiraukia ir pasikaso smakrą. 

— Aišku, — burbteli. 

Atneša kavą, ant padėklo, ir pirmą kartą per tuos metus aš geriu 
ne iš plastikinio ar popierinio puodelio. Kelias minutes mudu prastu- 
miame kalbėdamiesi apie nieką. 11.05 sekretorė per selektorių ant ra- 
šomojo stalo jį informuoja: 

— Jie vietoje. 

Nuseku jį pro duris į tą patį posėdžių kambarį. 

Penki vyriškiai vienodais tamsiai juodais kostiumais, vienodais 
baltais marškiniais su prisegamais apykaklių kampais, vienodais ne- 
skoningais kaklaraiščiais. Jeigu juos pamatyčiau iš pusės mylios mi- 
nioje, pasakyčiau: „Aha, federalai.“ 

Baigiame įprastus šaltus susipažinimo formalumus, ir kalėjimo 
viršininkas nenorom atsiprašo turįs išeiti. Aš atsisėdu iš vienos sta- 
lo pusės, o penki nauji mano bičiuliai — iš kitos. Viktoras Vestleikas 
sėdi per vidurį, o jam iš dešinės — agentas Hanskis ir naujas veidas — 
agentas Sasvoteris. Nė vienas iš tųdviejų neištars nė žodžio. Vestleiko 
kairėje įsitaisę du federalinio prokuroro pavaduotojai, Mangramas iš 

Virdžinijos Pietinės apygardos ir Kredokas — iš Šiaurinės. Naujokas 
Dunlevis paliktas jiems už nugarų. 

Tuoj po vidurnakčio nugrumėjo audra su perkūnija, ir Vestleikas 
pradeda žodžiais: 

— Tai bent audra buvo naktį, a? 

Aš prisimerkiu ir įbedu į jį akis. 

— Rimtai? Norite kalbėtis apie orus? 

Tai Vestleiką tikrai suerzina, bet jis — profas. Šypsnys, krenkšte- 
lėjimas, paskui: 

— Ne, pone Banisteri, atvykau čia kalbėtis ne apie orus. Mano 
boso nuomone, turėtume sudaryti su jumis sandėrį, taigi štai kodėl 
čia esu. 

— Puiku. Ir taip, audra buvo atsakanti. 

— Norėtume išgirsti jūsų sąlygas. 

— Manau,jūs jas žinote. Pasinaudojame 35-uoju straipsniu. Pasi- 
rašome, mes visi, susitarimą, pagal kurį pateikiu žmogaus, nužudžiu- 
sio teisėją Fosetą, pavardę. Jūs jį suimate, iškvočiate, atliekate savo 
darbą, o kai didysis žiuri jį apkaltina, aš išeinu. Tą pačią dieną mane 
perkelia iš Frostbergo, ir aš išnykstu pagal liudytojų apsaugos progra- 
mą. Daugiau jokio bausmės termino; jokių žinių apie teistumą; jokio 
Malkolmo Banisterio. Sandėris konfidencialus, padėtas į archyvą, 
įslaptintas ir pasirašytas generalinio prokuroro. 

— Paties GP? 

— Taip, sere. Nepasitikiu jumis ar kuriuo nors šiame kambaryje. 
Nepasitikiu teisėju Sleiteriu, nei kuriuo nors kitu federaliniu teisėju, 
prokuroru, prokuroro pavaduotoju, FTB agentu, nei kuo nors kitu, 
dirbančiu federalinei valdžiai. Visi dokumentai privalo būti sutvarkyti 
nepriekaištingai, kad sandėrio nebūtų galima nutraukti. Kai žudikas 
apkaltinamas, aš išeinu. Taškas. 

— Jums reikės advokato? 

— Ne, sere. Pats sugebu tai tvarkyti. 

— Sutinku. 

Mangramas staiga išsitraukia aplanką ir išima kelias kažkokio 
dokumento kopijas. Pastumia vieną per stalą, ir ta atsiduria tiesiai 
priešais mane. Aš žvilgteliu, širdis pradeda daužytis. Antraštė tokia 


81 


pati kaip visuose prašymuose ir užsakymuose, įregistruotuose mano 
byloje. „Jungtinių Valstijų apygardos teismas Vašingtone, K. A.: Jung- 
tinės Amerikos Valstijos prieš Malkolmą V. Banisterį.“ Puslapio vidu- 
ryje žodžiai, visi didžiosiomis raidėmis: „PRAŠYMAS PRITAIKYTI 35-ĄJĮ 
STRAIPSNĮ.“ 

— Čia siūlomas teismo potvarkis, — sako Mangramas. — Tai tik 
išeities taškas, bet mes nemažai prie jo paplušėjome. 


Po dviejų dienų mane pasodina ant užpakalinės „Ford“ visureigio 
sėdynės ir išveža iš Frostbergo. Tai mano pirma išvyka iš kolonijos nuo 
tos dienos, kai prieš trejus metus buvau čia atgabentas. Šiandien man 
ant kojų nėra grandinių, bet iš priekio riešai surakinti antrankiais. Du 
mano draugeliai — federaliniai antstoliai nuslėptomis pavardėmis, 
bet gana malonūs. Po to, kai aptariame orus, vienas iš jų klausia, ar 
esu girdėjęs kokių nors gerų anekdotų. Pasodink už grotų šešis šimtus 
vyrų bei duok jiems užtektinai dyko laiko, ir anekdotai plūstels ban- 
gomis. 

— Padorių ar nešvankių? — klausiu, nors kalėjime padorių būna 
mažai. 

— O, žinoma, nešvankių, — sako vairuotojas. 

Papasakoju porą ir sulaukiu smagaus kvatojimo, kol mylios skrie- 
ja pro šalį. Važiuojame valstijas jungiančia I-68 magistrale, prašvilpia- 
me pro Heigerstauną, ir laisvės jausmas žvalina. Net ir su antrankiais, 
beveik juntu gyvenimo kitapus grotų skonį. Stebiu transporto eismą 
ir svajoju, kad vėl turėsiu ir vairuosiu automobilį, galėsiu keliauti kur 
panorėjęs. Prie kelių susikirtimų matau greitojo maisto restoranus, ir 
nuo minties apie mėsainį su skrudintomis bulvytėmis man tvenkia- 
si seilės. Matau įeinančią į parduotuvę rankomis susikibusią porelę ir 
kone juntu liečiąs merginos kūną. Alaus iškaba baro lange man suža- 
dina troškulį. Didžiulis stendas su reklama apie kruizus po Karibus 
perkelia į kitą pasaulį. Jaučiuosi, lyg būčiau buvęs uždarytas šimtmetį. 

Pasukame į pietus I-70 magistrale ir netrukus atsiduriame plačiai 
išdrikusioje Vašingtono-Baltimorės konglomeracijoje. Po trijų valan- 

dų nuo tada, kai palikome Frostbergą, atvykstame į federalinio teismo 
rūmų K. A. centrinėje dalyje cokolinį aukštą. Rūmų viduje antrankiai 
nuo manęs nuimami, aš toliau žengiu su vienu antstoliu šalimais, 
kitu — iš paskos. 


Susitikimas įvyksta teisėjo Sleiterio — nemalonaus kaip visada 
ir atrodančio dvidešimčia metų per pastaruosius penkerius pasenu- 
siu — kabinete. Jis mane laiko nusikaltėliu ir dedasi vos matąs. Puiku, 
man nė motais. Akivaizdu, kad tarp jo kabineto ir federalinės prokura- 
tūros, FTB ir Jungtinių Valstijų generalinio prokuroro įvyko daugybė 
pokalbių. Vienu metu suskaičiuoju prie stalo vienuolika asmenų. Pra- 
šymo pritaikyti 35-ąjį straipsnį su pridėtu susitarimu apimtis padidėjo 
iki dvidešimt dviejų puslapių. Penkis kartus perskaičiau kiekvieną žodį 
ir net pareikalavau įterpti šiek tiek mano paties formuluočių. 

Trumpai drūtai, pagal susitarimą man suteikiama viskas, ko rei- 
kalauju. Laisvė, nauja asmens tapatybė, valdžios apsauga ir piniginis 
atlygis — 150 000 dolerių. 

Kaip įprasta kelis kartus atsikrenkštęs, vadovauti imasi teisėjas 
Sleiteris. 

— Dabar bus protokoluojama, — sako jis, ir teismo protokoluo- 
tojas pradeda skubiai stenografuoti. 

Nors tai konfidencialus reikalas ir teismo potvarkis bus įslaptin- 
tas, aš noriu šio posėdžio protokolo. Pauzė, kol jisai sklaido popierius. 

— Štai Jungtinių Valstijų prašymas dėl atleidimo nuo bausmės 
pagal 35-ąjį straipsnį. Banisteri, ar perskaitėte šį prašymą, susitarimą 
ir siūlomą potvarkį? 

— Taip, jūsų prakilnybe. 

— Ir, regis, esate advokatas arba, turėčiau pasakyti, buvote? 

— Teisingai, jūsų prakilnybe. 

— Ar su prašymu, susitarimu ir potvarkiu sutinkate? 

Po šimts, visiškai, senioke. 

— Taip, sere. 

Jis užduoda tą patį klausimą visiems paeiliui aplinkui stalą. Tai 


83 


tik formalumas, nes visi jau sutiko. O svarbiausia, susitarimą pasirašė 
generalinis prokuroras. 

Sleiteris pažvelgia į mane ir sako: 

— Juk suprantate, pone Banisteri, kad jeigu jūsų nurodyta pavar- 
dė nenuves prie oficialaus apkaltinimo, susitarimas po dvylikos mėne- 
sių taps niekinis ir negaliojantis, bausmė jums nebus sušvelninta, ir 
atsėdėsite visą likusį terminą. 

— Taip, sere. 

— Ir kad kol nebus pasiekta oficialaus apkaltinimo, jūs liksite Ka- 
lėjimų valdybos priežiūroje? 

— Taip, sere. 

Po papildomos diskusijos apie susitarimo sąlygas teisėjas Sleite- 
ris pasirašo potvarkį ir posėdis baigiasi. Jis neatsisveikina, o aš jo neiš- 
keikiu, kaip norėčiau padaryti. Vėlgi — stebuklas, kad nenugalabijama 
daugiau federalinių teisėjų. 

Mane apspinta palyda ir laiptais nuveda į kambarį, kur laukia 
daugiau vyrų tamsiais kostiumais. Specialiai dėl manęs paruošta vaiz- 
do kamera, ir po kambarį žingsniuoja Viktoras Vestleikas. Paprašo at- 
sisėsti stalo gale veidu į kamerą ir pasiūlo ko nors išgerti. Šutvė labai 
nervinasi, nekantrauja mane išgirsti ištariant pavardę. 


12 SKYRIUS 


o pavardė Kvinas Rakeris, juodasis, trisdešimt aštuonerių 

metų amžiaus, iš pietvakarinės K. A. dalies, prieš dvejus 
metus nuteistas septyneriems metams už narkotikų platinimą. Susi- 
pažinau su juo Frostberge. Maždaug prieš tris mėnesius jis paspruko, 
ir nuo tada niekas daugiau jo nematė. Yra kilęs iš plačios daugelį metų 
aktyviai ir sėkmingai veikiančių kvaišalų verteivų giminės. Jokiu būdu 
jie ne gatvės verteivos. Tai verslininkai su kontaktais po visą Rytų pa- 
krantę. Jie stengiasi vengti smurto, bet jo nebijo. Yra disciplinuoti, 
ryžtingi ir sumanūs. Keli sėdo į kalėjimą. Keli žuvo. Jiems tai tik pri- 
dėtiniai nuostoliai. 

Padarau pauzę, atsikvepiu. Kambaryje tylu. 

Bent penki tamsiais kostiumais užsirašinėja. Vienas turi nešio- 
jamąjį kompiuterį ir jau išsitraukė failą apie Kviną Rakerį, kuris kelis 
kartus greitomis pasielgė neapdairiai ir atsidūrė FTB penkiasdešim- 
ties svarbiausių įtariamųjų sąraše, pirmiausia dėl laiko, praleisto kartu 
su manimi Frostberge, ir pabėgimo iš ten. 

— Kaip sakiau, susipažinau su Kvinu Erostberge, ir mudu susi- 
draugavome. Kaip ir daugelis kalinių jis buvo įsitikinęs, kad aš galiu 
įregistruoti stebuklingą prašymą ir padėti išeiti į laisvę. Bet tik ne jo 
byloje. Kalėjime jis blogai jautėsi, nes Frostbergas buvo pirma Kvino 
Rakerio bausmės vieta. Taip atsitinka kai kuriems naujokams, nema- 
čiusiems kitų kalėjimų. Jie neįvertina kolonijos atmosferos. Šiaip ar 
taip, įkalinimo terminui lėtai velkantis, jis pradėjo nerimauti. Negalėjo 
įsivaizduoti, kad teks sėdėti dar penkerius metus. Turi žmoną, porą 
vaikučių, grynųjų iš giminės verslo ir jaučia didelį netikrumą. Buvo 

įsitikinęs, kad kai kurie iš pusbrolių bando įsigauti į verslą, perimti jo 
vaidmenį, vogti jo pelno dalį. Prisiklausiau daug, bet ne ant visko užki- 
bau. Tais gaujų vyrukais apskritai negali tikėti, pasakodami jie mėgsta 
perdėti, ypač kai kalbama apie pinigus ir smurtą. Bet Kvinas man pa- 
tiko. Jis turbūt buvo geriausias draugas, kokį turėjau kalėjime. Mudu 
niekada negyvenome vienoje kameroje, bet artimai draugavome. 

— Ar žinote, kodėl jis pabėgo? — klausia Viktoras Vestleikas. 

— Manau, taip. Kvinas pardavinėjo žolę, ir jam gerai sekėsi. Taip 
pat ir pats nemažai jos rūkė. Kaip žinote, greičiausias kelias iš federali- 
nės kolonijos — būti nutvertam su kvaišalais ar alkoholiu. Tai griežtai 
draudžiama. Kvinas per skundeivą gavo informacijos, kad PP žino apie 
jo verslą ir jau ketina padaryti kratą. Jis labai gudrus ir nuovokus, to- 
dėl niekada nelaikė kvaišalų savo kameroje. Kaip ir daugelis vyrukų, 
prekiaujančių juodojoje rinkoje, savo prekes slėpė bendro naudojimo 
zonose. Atmosfera kaito, ir jis žinojo, kad jeigu bus nutvertas, jį išsiųs 
į griežtesnį kalėjimą. Todėl išnešė muilą. Manau, jam neteko toli eiti. 
Veikiausiai kas nors netoliese laukė. 

— Ar žinote, kur jis dabar? 

Aš linkteliu, šiek tiek išlaukiu ir sakau: 

— Jis turi pusbrolį, nežinau, kuo vardu, bet yra poros striptizo 
klubų Norfolke, Virdžinijos valstijoje, netoli karinio jūrų laivyno ba- 
zės, savininkas. Suraskite giminaitį ir surasite Kviną. 

— Kokiu vardu? 

— Nežinau, bet tikrai ne Kvino Rakerio. 

— Iš kur jūs žinote? 

— Atleiskite, bet tai ne jūsų reikalas. 

Vestleikas linkteli vienam agentui prie durų, ir šis išnyksta. Paieš- 
ka tęsiasi. 

— Pasikalbėkime apie teisėją Fosetą, — pasiūlo Vestleikas. 

— (Gerai, — atsakau. 

Jau nebesuskaičiuoju, kiek kartų svajojau apie šią akimirką. Re- 
petavau savo kameros patamsy, kai neimdavo miegas. Parašiau kaip 
pasakojimą, paskui sunaikinau. Garsiai tardavau žodžius, vienas pats 
vaikštinėdamas Frostbergo pakraščiais. Sunku patikėti, kad pagaliau 
tai išsipildė. 

— Didžiuma Kvino gaujos verslo — kokaino kontrabanda iš Ma- 
jamio į didžiuosius Rytų pakrantės miestus, pirmiausia pietinius — 
Atlantą, Čarlstoną, Rolį, Šarlotę, Ričmondą ir taip toliau. Mėgstamiau- 
sias maršrutas — I-95 magistralė, nes ja labiausiai keliaujama, bet 
gauja naudojo kiekvieną valstijos plentą ir apygardos kelią, pažymėtą 
žemėlapyje. Daugiausia būdavo gabenama „mulais“*. Jie sumokėdavo 
vairuotojui penkis tūkstančius dolerių, kad šis išsinuomotų vilkiką ir 
nugabentų pilną priekabą kokso į paskirstomąjį centrą kokiame nors 
mieste. „Mulas“ pristatydavo, paskui apsisukdavo ir parvairuodavo 
atgal į pietinę Floridą. Pasak Kvino, devyniasdešimt procentų Man- 
hatane uostomo kokso ten patenka mašina, išsinuomota „mulo“ Ma- 
jamyje ir nuvairuota į šiaurę prisidengiant neva legaliu verslu. Susekti 
faktiškai neįmanoma. Jei „mulas“ įkliūva, tai tik kam nors įskundus. 
Kad ir kaip ten būtų, Kvinas turėjo giminaitį, šio šeimos verslo pa- 
kopomis besimušantį aukštyn. Vaikinas buvo „mulas“ gabentojas ir 
įkliuvo lėkdamas I-81 magistrale tuoj už Roanoko. Jis važiavo „Avis'** 
furgonu ir pasakė pristatąs senovinius baldus parduotuvei Džordžtau- 
ne. Furgone iš tiesų buvo baldai, bet tikrasis krovinys buvo kokainas, 
kurio vertė gatvėse — 5 milijonai dolerių. Valstijos kelių patruliui kilo 
įtarimas, ir jis išsikvietė paramą. Sūnėnas žinojo taisykles ir nesutiko 
leisti apieškoti furgoną. Antras patrulis buvo naujokėlis, tikras bebras 
darbštuolis, ir pradėjo visur kaišioti nosį po furgono krovinių skyrių. 
Neturėjo nei kratos orderio, nei galimos priežasties, nei leidimo ieško- 
ti. Kai aptiko kokainą, velniškai įsiuto, ir viskas pasikeitė. 

Padarau pauzę ir atsigeriu gurkšnelį vandens. Agentas pakši savo 
nešiojamojo kompiuterio klavišais — be abejo, siunčia direktyvas į 
visą Rytų pakrantę. 

— Koks to sūnėno vardas? — klausia Vestleikas. 

— Nežinau, bet nemanau, kad jo pavardė Rakeris. Kvino giminė- 
je yra keletas pavardžių ir nemažas skaičius netikrų. 

— Sūnėno byla buvo priskirta teisėjui Fosetui? — klausia Vestlei- 
kas, mane skubindamas, nors neatrodo, kad kam nors skubu. 


Šitaip vadinamas narkotikų kurjeris, gabenantis kvaišalus prie savęs (angl. slengas). 


** Automobilių nuomos kompanija. 

Jie gaudo kiekvieną žodį ir nekantrauja surasti Kviną Rakerį, bet 
tuo pat metu nori išgirsti visą istoriją. 

— Taip, ir Kvinas nusamdė Roanoke žymų advokatą, o šis jį pa- 
tikino, kad furgonas apieškotas akivaizdžiai nusižengiant konstituci- 
jai. Jeigu kratą Fosetas atmes, nebeliks ir įrodymų. Nebus įrodymų, 
nebus teismo, nebus apkaltinamojo nuosprendžio, nieko. Kažkuriuo 
metu Kvinas sužinojo, kad teisėjas Fosetas galėtų palankiau pažiūrėti 
į sūnėno bylą, jeigu iš rankų į rankas pereitų grynųjų. Rimtų grynųjų. 
Anot Kvino, sandėriui tarpininkavo jų advokatas. Ir ne, aš nežinau to 
advokato pavardės. 

— Kiek grynųjų? — klausia Vestleikas. 

— Pusė milijono. 

Klausytojai reaguoja labai skeptiškai, ir aš nesistebiu. 

— Man irgi buvo sunku patikėti. Imantis kyšį federalinis teisėjas. 
Bet, kita vertus, aš taip pat likau sukrėstas, kai vienas FTB agentas 
buvo pagautas šnipinėjantis rusams. Spėju, kad palankiomis aplinky- 
bėmis žmogus padarytų kone viską. 

— Likime prie esmės, — suirzęs sako Vestleikas. 

— Žinoma. Kvinas ir šeima sumokėjo kyšį. Byla vos stūmėsi į 
priekį iki vienos dienos, kai vyko posėdis dėl sūnėno prašymo elimi- 
nuoti įkalčius, kurie buvo paimti atliekant neteisėtą kratą. Didžiulei 
visų nuostabai, teisėjas priėmė nepalankią sūnėnui ir palankią valdžiai 
nutartį, kuria įsakė pradėti teismo procesą. Kai nebuvo jokios gyny- 
bos, prisiekusieji pripažino vaikiną kaltu, bet, advokato nuomone, jų 
šansai bus geri teikiant apeliaciją. Byla tebedarda per apeliaciją, o tuo 
pat metu sūnėnas atlieka aštuoniolikos metų bausmę Alabamoje. 

— Graži istorija, pone Banisteri, — vėl sako Vestleikas, — bet iš 
kur jūs žinote, kad teisėją nužudė Rakeris? 

— Kadangi jis man sakė ketinąs tai padaryti — iš keršto ir siek- 
damas atgauti savo pinigus. Dažnai apie tai kalbėdavo. Tiksliai žinojo, 
kur teisėjas gyveno, dirbo ir mėgo leisti savaitgalius. Įtarė, kad pini- 
gai paslėpti kažkur namuke ir tvirtai tikėjo nebuvęs vienintelis, kurį 
Fosetas apiplėšė. Ir, pone Vestleikai, jis pažadėjo nusitaikyti į mane, 
jeigu tik bus areštuotas. Išeisiu iš kalėjimo, bet nuolat teks gręžiotis 
per petį. Tie žmonės labai gudrūs — pasižiūrėkite į savo pačių tyrimą. 

Nieko. Jokios nuorodos. Jie prisimena skriaudas ir yra labai kantrūs. 
Kvinas laukė beveik trejus metus, kol teisėją nužudė. Jis lauks ir dvi- 
dešimt, kol prisikas prie manęs. 

— Jeigu jis toks gudrus, tai kodėl jums viską papasakojo? — 
klausia Vestleikas. 

— Nieko keista. Kaip daugelis kalinių Kvinas manė, kad galėčiau 
įregistruoti kokį nors puikų prašymą, surasti spragą įstatymuose ir 
padėti jam išsigauti iš kalėjimo. Žadėjo užmokėti, duoti pusę to, kiek 
atsiims iš teisėjo Foseto. Esu tai girdėjęs ir anksčiau, ir po to. Aš pasi- 
žiūrėjau į Kvino popierius ir pasakiau, kad niekuo negaliu jam padėti. 

Jie turi patikėti, kad kalbu tiesą. Jeigu Kvinas Rakeris liks ne- 
apkaltintas, kitus penkerius metus aš praleisiu kalėjime. Mes vis dar 
priešingose pusėse, bet pamažu artėjame prie bendro sutarimo. 


13 SKYRIUS 


o šešių valandų du juodaodžiai FTB agentai sumokėjo įėjimo 

mokestį klube „Velvet“, trys kvartalai nuo Norfolko karinio 
jūrų laivyno bazės. Jie buvo apsirengę kaip statybų darbininkai ir leng- 
vai įsimaišė į publiką, sudarytą perpus iš baltųjų, perpus iš juodųjų, 
perpus iš jūrininkų ir perpus iš civilių. Šokėjos irgi buvo perpus tokios, 
perpus anokios, aplinkui — jokios diskriminacijos. Du sekimo furgo- 
nai su dar tuzinu agentų laukė automobilių aikštelėje. Kvinas Rakeris 
pastebėtas, nufotografuotas ir identifikuotas 17.30 įeinantis į klubą. 
Jis dirbo barmenu, ir kai 20.45 paliko savo postą nueiti į tualetą, buvo 
sekamas. Tualete jį pasitiko du agentai. Po trumpos diskusijos visi 
sutarė išeiti pro užpakalines duris. Kvinas suprato situaciją ir nedarė 
jokių staigių judesių. Nei atrodė nustebęs. Kai tiek daug kartų bėgda- 
vo, distancijos pabaiga daugeliu atžvilgių buvo atvanga. Svajonės apie 
laisvę sugura nuo iššūkių gyventi normaliai. Visada kas nors užsislė- 
pęs tyko. 

Jį surakino antrankiais ir nuvežė į FTB skyrių Norfolke. Apklau- 
sų kambaryje du juodaodžiai agentai atnešė kavos ir pradėjo draugiš- 
kai šnekučiuotis. Nusikaltimas buvo ne kas daugiau kaip pabėgimas, ir 
jis negalėjo išsiginti. Tikrai buvo kaltas ir laukė kalėjimas. 

Jie paklausė, ar jisai sutinka atsakyti į kelis esminius klausimus 
apie savo pabėgimą prieš kokius tris mėnesius. Kvinas patvirtino — 
žinoma, kodėl gi ne? Nė neverčiamas pasisakė, kad netoli Frostbergo 
kolonijos sutiko neįvardytą bendrininką ir šis jį parvežė atgal į K. A. 
Kelias dienas ten šlaistėsi, bet į tai buvo žiūrima nepalankiai. Pabėgė- 
liai pritraukia dėmesį, ir Kvino vaikinams nepatiko, kad jo ieškodami 

FTB gali visur šniukštinėti. Kvinas kaip „mulas“ pradėjo varyti kokainą 
iš Majamio į Atlantą, bet darbas ėjosi lėtai. Jis buvo sugadinta prekė, 
ir „sindikatas“, kaip pats šį vadino, pradėjo jo saugotis. Kartkartėmis 
pasimatydavo su žmona ir vaikučiais, bet laikytis per arti namų buvo 
pavojinga. Daug laiko leido su savo sena drauguže Baltimorėje, bet ir 
ji nebuvo itin sužavėta galimybės turėti jį šalia savęs. Tad bastėsi po 
visur, kartkartėmis apsiimdavo stumti kvaišalus, paskui pasisekė — 
giminaitis Kvinui pasiūlė barmeno darbą klube „Velvet“. 

Gretimoje patalpoje, didesniame apklausų kambaryje, du FTB 
veteranai kvotėjai klausėsi pokalbio. Vienu aukštu aukščiau laukė ir 
klausėsi dar viena grupė. Jeigu viskas eisis gerai, naktis Kvinui pra- 
ilgs. FTB viskas privalėjo eitis gerai. Kol kas neturint daiktinių įkal- 
čių, buvo būtina per apklausą gauti bent kokį įrodymą. Tačiau FTB 
nerimavo, nes jie turėjo reikalą su žmogumi, ne kartą rizikavusiu savo 
kailiu. Mažai tikėtina, kad pavyktų savo įtariamąjį įbauginti ir jis ką 
nors pasakytų. 


Kai tik Kvinas buvo išvesdintas pro užpakalines duris, FTB pri- 
rėmė prie sienos jo pusbrolį ir pareikalavo informacijos. Pusbrolis ži- 
nojo visas gudrybes ir mažai ką turėjo pasakyti, kol jam nepagrasino 
kaltinimais bėglio slėpimu. Žinios apie to vyruko teistumą buvo įspū- 
dingos, jose figūravo federaliniai nusikaltimai, ir po dar vieno oficia- 
laus apkaltinimo jis tikriausiai vėl atsidurtų sunkiųjų darbų kalėjime. 
Tad jis pasirinko veikiau gyvenimą šiapus grotų ir pragydo. Kvinas 
gyveno ir dirbo pasivadinęs Džekiu Todu, nors alga jam buvo moka- 
ma grynaisiais ir neįtraukiama į buhalteriją. Pusbrolis FTB agentus 
nuvedė į apšiurusį kemperių parką už pusės mylios ir jiems parodė 
baldais apstatytą namuką ant ratų, Kvino išsinuomojamą mėnuo po 
mėnesio. Šalia kemperio stovėjo „Hummer H3“, 2008-ųjų modelio, 
su Šiaurės Karolinos registracijos numeriais. Pusbrolis paaiškino, kad 
Kvinas labiau mėgo į darbą vykti pėsčiomis, jeigu tik leisdavo orai, o 
hamerį slėpė. 

Per valandą FTB jau turėjo kratos orderį kemperiui ir hameriui 


91 


apieškoti. Pastarasis buvo nutemptas į Norfolko policijos aikštelę, ati- 
darytas ir ištyrinėtas. Automobilio namuko durys buvo užrakintos, 
bet netvirtos. Vienas geras trinktelėjimas beisbolo lazda, ir agentai 
atsidūrė viduje. Namuke buvo stebėtinai tvarkinga ir švaru. Tikslin- 
gai darbuodamiesi šeši agentai jį iššukavo — dvylika pėdų nuo vieno 
šono iki kito ir penkiasdešimt nuo vieno galo iki kito. Vieninteliame 
miegamajame tarp čiužinio ir spyruoklinio rėmo jie surado Kvino pi- 
niginę, raktus ir mobilųjį telefoną. Piniginėje buvo apie 500 dolerių 
grynaisiais, suklastotas Šiaurės Karolinos vairuotojo pažymėjimas ir 
dvi iš anksto padengtos „Visa“ kreditinės kortelės, 1 200 dolerių vertės 
kiekviena. Mobilusis telefonas buvo vienkartinio, išankstinio pokal- 
bių apmokėjimo tipo, puikiai tinkamas besislapstančiam žmogui. Po 
lova agentai surado „Smith 8: Wesson“ trumpavamzdį, .38 kalibro au- 
tomatą, užtaisytą tuščiavidurių galų kulkomis. 

Elgdamiesi su juo atsargiai, agentai iškart spėjo, kad čia tas pats 
ginklas, kuriuo nušauti teisėjas Fosetas ir Naomė Kleri. 

Tarp raktų ant grandinėlės buvo ir raktas nuo atskiro būsto, pa- 
versto mažu sandėliu, gyvenamųjų namų komplekse už dviejų mylių. 
Virtuvės stalčiuje vienas agentas aptiko Kvino namų kontorą — porą 
manilinių aplankų su daug dokumentų. Tačiau vienas blankas buvo 
Džekio Todo vardu pasirašyta šešių mėnesių mini sandėlio bokso nuo- 
mos sutartis „Macon's Mini-Storage' masyve. Vyriausiasis tyrėjas pa- 
skambino į Roanoką, dar spėjo rasti darbe federalinį magistratą, ir šis 
elektroniniu paštu atgal į Norfolką atsiuntė kratos orderį. 

Aplanke taip pat buvo Šiaurės Karolinoje išduotas transporto 
priemonės — 2008 metų laidos „Hummer H3' — nuosavybės doku- 
mentas. Jame nebuvo pažymėta jokių skolinių įsipareigojimų, taigi 
buvo galima neabejotinai manyti, kad Todas iškart vietoje sumokėjo 
viską arba grynaisiais, arba čekiu. Stalčiuje nebuvo nei čekių knygelės, 
neijokių banko sąskaitų; to ir nesitikėta rasti. Iš transporto priemonės 
pardavimo sąskaitos paaiškėjo, kad automobilis nupirktas 2011-ųjų 
vasario 9-ą iš naudotų automobilių aikštelės Roanoke. Vasario devin- 
ta — tai dvi dienos po to, kai buvo aptikti kūnai. 

Turėdami rankoje naują kratos orderį, du agentai įėjo į mažutį 

sandėlį „Macon's Mini-Storage“ masyve, atidžiai ir įtariai stebimi pa- 
ties pono Meikono. Betoninės grindys, nedažytos šlakbetonio blokų 
sienos, vienintelė iš lubų styranti elektros lemputė. Prie vienos sienos 
kėpsojo sukrautos penkios kartoninės dėžės. Po greitos jų peržiūros 
rasta senų drabužių, purvinų kovinių batų pora, 9 milimetrų kalibro 
„Glock“ pistoletas su išdildytu registracijos numeriu ir galiausiai — 
metalinė dėželė, tvarkingai prikimšta grynųjų. Agentai pasiėmė visas 
penkias kartonines dėžes, padėkojo ponui Meikonui už svetingumą ir 
išsiskubino. 

Tuo pat metu per Nacionalinio nusikaltimų informacijos centro 
kompiuterių sistemą perleista Džekio R. Todo pavardė. Užtaikyta į ty- 
činę žmogžudystę Roanoke, Virdžinijos valstijoje. 


Vidurnaktį Kviną pervedė į gretimą kambarį ir supažindino su 
specialiaisiais agentais Penkovicu ir Deloku. Šie pradėjo paaiškinimu, 
kad FTB juos paskyrė apklausinėti kalėjimo bėglius. Tai tik formalus 
glaustas pasiteiravimas, mažutis faktų tyrimas, ir jiems visada tai pa- 
tinka, nes kas gi nenorėtų pasikalbėti su pabėgusiu kaliniu ir sužinoti 
visas smulkmenas. Buvo jau vėlu, ir jeigu Kvinas pageidautų bent kiek 
numigti apygardos areštinėje, juodu mielai sutiksią vėl pradėti iš pat 
ryto. Jis atmetė pasiūlymą ir pasakė, kad norėtų greičiau tai baigti. 
Atnešė sumuštinių ir gaiviųjų gėrimų. Atmosfera buvo nerūpestinga, 
o agentai — nepaprastai širdingi. Penkovicas buvo baltasis, o Delo- 
kas — juodasis, ir Kvinui jų draugija tartum patiko. Jis kramsnojo 
sumuštinį su kumpiu ir šveicarišku sūriu, o jie pasakojo apie vieną 
kalinį, dvidešimt vienerius metus bėgusį nuo teisėsaugos. FTB juos 
nusiuntė net į Tailandą, kad jį surastų ir pargabentų namo. Kaip buvę 
smagu. 

Jie klausinėjo apie pabėgimą ir kur jis judėjo po to. Tie klausimai 
ir atsakymai jau buvo paliesti per pirmą jo apklausą. Kvinas atsisakė 
jiems nurodyti savo bendrininką ir neatskleidė jokių jam vėliau pa- 
dėjusių žmonių pavardžių. Na ir puiku. Jie nemygo ir tartum nė kiek 
nesidomėjo dar ką nors sučiupti. Po valandos draugiškų šnekelių Pen- 

kovicas prisiminė, kad jie jam neperskaitė Mirandos teisių*. Dėl to ne- 
padaryta jokia žala, pasakė jie, nes jo nusikaltimas aiškus ir jis į nieką 
neįsivėlė, tik pabėgo iš kalėjimo. Nieko ypatinga, bet jeigu norįs tęsti, 
turėsiąs išsižadėti savo teisių. Jis tai ir padarė, pasirašydamas nusta- 
tytos formos blanką. Iki šio momento jis buvo vadinimas Kvinu, o jie 
siūlė save vadinti Endžiu — Penkovicą ir Džesiu — Deloką. 

Jie kruopščiai atkūrė jo judėjimą per pastaruosius tris mėnesius, 
ir Kvinas stebėtinai nuodugniai prisiminė datas, vietas ir įvykius. 
Agentams tuo padarė įspūdį, šie jį pagyrė už tokią puikią atmintį. Ypa- 
tingą dėmesį sutelkė į jo uždarbį; savaime suprantama, viską grynai- 
siais, bet kiekgi kiekviename darbe? 

— Taigi, Kvinai, per antrą reisą iš Majamio į Čarlstoną, — tarė 
Penkovicas, šypsodamasis į savo užrašus, — savaitę po pastarųjų Nau- 
jųjų metų, kiek sudarei grynaisiais? 

— Regis, šešis tūkstančius. 

— Taip, taip. 

Abu agentai įnirtingai paskubom užsirašinėjo, lyg tikėtų kiekvie- 
nu savo subjekto tariamu žodžiu. Kvinas pasakė gyvenęs ir dirbęs Nor- 
folke nuo vasario vidurio, apie mėnesį. Gyvenęs kartu su savo pusbro- 
liu ir pora jo draugių erdviame bute netoli „Velvet“ klubo. Jam mokėjo 
grynaisiais, maistu, gėrimais, seksu ir žole. 

— Taigi, Kvinai, — prabilo Delokas, sumuodamas krūvą skai- 
čių, — man atrodo, nuo tada, kai palikai Frostbergą, lyg uždirbai apie 
keturiasdešimt šešis tūkstančius dolerių, visus grynaisiais, neapmo- 
kestintus. Neblogai, kaip už trijų mėnesių darbą. 

— Turbūt. 

— O ar daug išleidai? — paklausė Penkovicas. 

Kvinas gūžtelėjo pečiais, lyg dabar tai nebebūtų svarbu. 

— Nežinau. Beveik viską. Kai visur judi, pinigų reikia daug. 

Jungtinių Valstijų Aukščiausiojo Teismo nutartis, kuria reikalaujama, kad kiekvienas 
sulaikomas asmuo būtų informuojamas apie jo teises tylėti ir pasitelkti juridinį patarėją, taip pat 
perspėtas, kad apklausiant viskas, ką pasakys, gali būti teisme nukreipta prieš jį/ją. Be to, jeigu 
įtariamasis pareigūnams prisipažįsta, prokurorai privalo teisėjui įrodyti, kad teisiamasis buvo 
informuotas apie savo teises ir sąmoningai jų išsižadėjo, ir tik tuomet prisipažinimas gali būti 
įtrauktas į baudžiamosios bylos medžiagą. (pagal Ernestą A. Mirandą, ieškovą byloje Miranda 


prieš Arizonos valstiją, 1966). „Mirandos teisės“ neva turi apsaugoti nuo savęs apkaltinimo, nes 
šitaip būtų pažeidžiama JAV konstitucijos Penktoji pataisa. 

— Kai varydavai kvaišalus iš Majamio ir grįždavai atgal, kaip 
nuomodavaisi automobilius? — paklausė Delokas. 

— Aš jų nesinuomodavau. Kai kas kitas tuo užsiimdavo ir duo- 
davo man raktelius. Mano darbas buvo saugiai vairuoti, neskubėti ir 
nebūti sustabdytam farų. 

Gana teisinga, ir abu agentai džiugiai sutiko. 

— O ar pirkai kokią transporto priemonę? — paklausė Penkovi- 
cas, pakeldamas akis nuo savo užrašų. 

— Ne, — atsakė Kvinas nusišypsodamas. Kvailas klausimas. — 
Automobilio nenusipirksi, kai vis bėgi ir neturi popierių. 

Žinoma, ne. 


Roanokio „šaldiklyje“ Viktoras Vestleikas sėdėjo priešais didžiulį 
ekraną nustėręs nuo Kvino Rakerio atvaizdo. Slapta kamera apklau- 
sos kambaryje siuntė vaizdo įrašus per Virdžinijos Sandraugą į laiki- 
nai įrengtą kambarį, aprūpintą stebėtinu kiekiu visokios aparatūros ir 
technologinių priemonių. Kartu su Vestleiku sėdėjo dar keturi agen- 
tai, visi stebeilydami į pono Rakerio akis ir veido išraiškas. 

— Nieko nebus, — sumurmėjo vienas iš tų keturių. — Šis vyru- 
kas pernelyg gudrus. Žino, kad surasime kemperį, piniginę, suklastotą 
asmens tapatybės kortelę, hamerį. 

— Galbūt ne, — burbtelėjo kitas. — Šiuo metu kalbama tik apie 
pabėgimą. Jis mano, kad neturime jokių žmogžudystės įkalčių. Atseit 
tai nieko svarbaus. 

— Sutinku, — pritarė dar vienas. — Manau, jis lošia, stato ant vi- 
sokių variantų. Tikisi iškentėti kelis klausimus, o paskui bus nugaben- 
tas atgal į areštinę, vėliau į kalėjimą. Jis mąsto, kad kažkuriuo metu 
paskambins savo pusbroliui ir pasakys viską pagriebti. 

— Palaukim ir pamatysim, — atsiliepė Vestleikas. — Pažiūrėki- 
me, kaip jisai sureaguos, kai nukris pirma bomba. 

Antrą valandą nakties Kvinas paklausė: 

— Galiu nueiti į tualetą? 

Delokas atsistojo ir jį palydėjo iš kambario ir toliau koridoriumi. 
Antrasis agentas nerūpestingai lūkuriavo — demonstravo galią. Po 
penkių minučių Kvinas sugrįžo į savo vietą. 

Penkovicas prašneko: 

— Jau gana vėlu, Kvinai. Nori grįžti į areštinę ir šiek tiek numig- 
ti? Turime marias laiko. 

— Verčiau jau būsiu čia nei areštinėje, — liūdnai atsakė jis. — 
Kaip manote, kiek metų man dar pridės? 

— Nežinau, Kvinai, — atsakė Delokas. — Tai priklauso nuo fede- 
ralinio prokuroro. Blogiausia, kad nebepasiųs į koloniją. Tavęs laukia 
tikras kalėjimas. 

— Žinai, Džesi, aš lyg ir ilgiuosi kolonijos. Vis dėlto tenai nebuvo 
taip blogai. 

— Tai kodėl ją palikai? 

— Kvailas. Kodėl? Nes galėjau tiesiog išeiti ir niekam tartum ne- 
rūpėjo. 

— Per metus mes apklausiame dvidešimt penkis savavališkai pa- 
sišalinusius iš kolonijos. Manau, „kvailas“ — tinkamiausias žodis. 

Penkovicas pasklaidė kažkokius popierius ir tarė: 

— Ką gi, Kvinai, manau, mes čia išsiaiškinome chronologiją. 
Datas, vietas, judėjimą, uždarbius grynaisiais. Gerai tas, kad per pas- 
taruosius tris mėnesius nepadarei nieko ypatingai bloga. Šiek tiek 
verteisi kvaišalų gabenimu, ir tai, žinoma, tau nepadės, bet nuo tavęs 
bent niekas nenukentėjo, tiesa? 

— Tiesa. 

— Ir tai visa istorija, tiesa? Nieko nepraleidai? Viską mums pa- 
pasakojai? 

— Aha. 

Abu agentai kažkaip sugriežtėjo ir susiraukė. Penkovicas paklausė: 

— O kaip dėl Roanoko, Kvinai? Ar kuriuo nors laiku buvai Roa- 
noke? 

Kvinas pasižiūrėjo į lubas, šiek tiek pagalvojo ir atsakė: 

— Galbūt pravažiavau sykį ar du, bet tai ir viskas. 

— Neapsirinki? 

— Ne, neapsirinku. 

Delokas atvertė aplanką, permetė akimis popieriaus lapą ir pa- 
klausė: 

— Kas toks Džekis Todas? 

Kvino akys užsimerkė, o burna tuo pat metu nežymiai prasižiojo. 
Išjos išsiveržė tylus kimus garsas, pakilęs giliai iš vidaus, lyg nuo smū- 
gio kur nors žemiau juosmens. Vyro pečiai nusmuko. Jeigu jis būtų 
buvęs baltasis, būtų išblyškęs. 

— Nežinau, — pagaliau išstenėjo. — Niekada nepažinojau. 

Delokas spaudė toliau: 

— Tikrai? Ką gi, taip atrodo, kad ponas Džekis R. Todas antradie- 
nio naktį, vasario aštuntą, buvo areštuotas viename Roanoko bare. Už 
girtumą viešoje vietoje, kabinėjimąsi. Policijos raporte parašyta, kad 
jis įsivėlė į muštynes su keliais kitais girtais ir naktį praleido areštinė- 
je. Kitą rytą jisai sumokėjo grynaisiais aštuonių šimtų dolerių užstatą 
ir buvo paleistas. 

— Tai ne aš. 

— Nejaugi? 

Delokas slystelėjo per stalą popieriaus keturkampį, ir Kvinas pa- 
mažu jį paėmė. Tai buvo kriminalinė fizionomijos nuotrauka — aiškiai 
jo paties. 

— Ji daug abejonių nekelia, tiesa, Kvinai? 

Kvinas padėjo nuotrauką ir pasakė: 

— Geraijau, gerai. Taigi buvau prisiėmęs kitą pavardę. O ką turė- 
jau daryti? Savo tikrąja pavarde žaisti slėpynes? 

— Žinoma, ne, Kvinai, — įsiterpė Penkovicas. — Bet mums me- 
lavai, juk taip? 

— Jūs ne pirmi farai, kuriems melavau. 

— Už melavimą ETB gali gauti penkerius metus. 

— Gerai, mažumėlę priskiedžiau. 

— Nieko stebėtina, bet dabar mes negalime niekuo tikėti. Turbūt 
teks pradėti iš naujo. 

Vėl prašneko Delokas: 

— Vasario devintą toks Džekis Todas atėjo į naudotų automo- 

bilių aikštelę ir sumokėjo dvidešimt keturis tūkstančius dolerių gry- 
naisiais už 2008-ųjų „Hummer H3“. Tai tau nieko neprimena, Kvinai? 

— Ne. Aš tenai nebuvau. 

— Šitaip nemanau. — Delokas slystelėjo per stalą pardavimo sąs- 
kaitos kopiją. — Ir tu niekad anksčiau to nematei, a? 

Kvinas pasižiūrėjo į popierių. 

— Ne. 

Penkovicas bloškė: 

— Baik, Kvinai. Mes nė perpus nesam tokie kvaili, kaip tu ma- 
nai. Vasario aštuntą buvai Roanoke, užėjai į barą, įsivėlei į muštynes, 
patekai į areštinę ir kitą rytą išėjai sumokėjęs užstatą, sugrįžai į savo 
kambarį motelyje „Saugi nakvynė", atgal į tą numerį, už kurį sumokė- 
jai grynaisiais, pasiėmei dar grynųjų ir nusipirkai hamerį. 

— Ar nusikaltimas, jeigu sumoki už mašiną grynaisiais? 

— Visiškai ne, — atsakė Penkovicas. — Bet tuo metu negalėjai 
turėti tiek daug grynųjų. 

— Galbūt apsirikau dėl kai kurių datų ir kai kurių mokėjimų gry- 
naisiais. Juk negaliu visko prisiminti. 

— Ar prisimeni, kur pirkai ginklus? — paklausė Delokas. 

— Kokius ginklus? 

— .38 kalibro „Smith 8: Wesson“, kurį radome tavo kemperyje, ir 
devynių milimetrų kalibro „Glock“ tavo sandėliavimo bokse, maždaug 
prieš dvi valandas. 

— Vogtus ginklus, — paslaugiai pridūrė Penkovicas. — Ir vėlgi 
federalinių įstatymų pažeidimai. 

Kvinas pamažu susinėrė rankas už pakaušio ir įsistebeilijo sau į 
kelius. Praslinko minutė, paskui kita. Nemirksėdami ir nekrustelėda- 
mi nė raumeniu, abu agentai sėdėjo įrėmę akis į Kviną. Kambaryje tvy- 
rojo tyla, rimtis, įtampa. Galiausiai Penkovicas sušlameno popieriais, 
pakėlė vieną ir prašneko: 

— Pirminiame rastų daiktų apraše turime piniginę su penkiais 
šimtais dvylika dolerių grynaisiais, suklastotą Šiaurės Karolinos vai- 
ruotojo pažymėjimą, dvi padengtas „Visa“ korteles, išankstinio pokal- 
bių apmokėjimo mobilųjį telefoną, anksčiau paminėtąjį .38 kalibro 
„Smith 8: Wesson , transporto priemonės pardavimo sąskaitą ir nuo- 

savybės pažymėjimą, mini sandėlio bokso nuomos sutartį, transporto 
priemonės draudimo polisą, dėželę su .38 kalibro šoviniais ir keletą 
kitų dalykų — viskas paimta iš namuko ant ratų, kurį nuomojaisi už 
keturis šimtus dolerių per mėnesį. Mini sandėlio bokso apraše mes tu- 
rime šiek tiek drabužių, devynių milimetrų kalibro „Glock“, kovinių 
batų porą, kai kurių kitų dalykų ir, svarbiausia, metalinę dėželę su ke- 
turiasdešimt vienu tūkstančiu dolerių grynaisiais, visus šimto dolerių 
kupiūromis. 

Kvinas iš lėto susikryžiavo rankas ant krūtinės ir stebeilijo į De- 
loką. Šis vėl prašneko: 

— Turime visą naktį, Kvinai. Kaip paaiškintum? 

— Turbūt gabenimas „mulu“ buvo gyvesnis nei prisimenu. Turė- 
jau daug reisų į Majamį ir atgal. 

— Kodėl mums nepapasakojai apie visus? 

— Kaip jau sakiau, negaliu visko prisiminti. Kai šitaip nuolatos 
bėgi, kad tavęs nesučiuptų, pasitaiko, kai kas pasimiršta. 

— Ar prisimeni panaudojęs vieną kurį iš tų ginklų dėl ko nors, 
Kvinai? — paklausė Delokas. 

— Ne. 

— Panaudojai ginklus ar tik neprisimeni juos panaudojęs? 

— Aš nesinaudojau ginklais. 

Penkovicas surado dar vieną popieriaus lapą ir rimtai šį tyrinėjo. 

— Esi tikras, Kvinai? Štai preliminarios balistinės ekspertizės 
protokolas. 

Kvinas iš lėto atsistūmė su kėde nuo stalo, pasirąžė ir nuėjo kelis 
žingsnius į kambario kampą. 

— Galbūt man reikia advokato. 


14 SKYRIUS 


alistinės ekspertizės protokolo nebuvo. „Smith 8: Wesson“ 

„38 pristatytas į FTB kriminalistikos laboratoriją Kvantike ir 
bus išanalizuotas, kai tik maždaug po penkių valandų į darbą atvyks 
specialistai. Popieriaus lapas, kurį Penkovicas kaip ginklą laikė ranko- 
je, buvo kažkokios bevertės atmintinės egzempliorius. 

Jis ir Delokas turėjo ištisą repertuarą nešvarių triukų, sankcio- 
nuotų Jungtinių Valstijų Aukščiausiojo Teismo. Ar jais pasinaudos, 
priklausė nuo to, kaip Kvinas leis dalykams rutuliotis. Artimiausias 
keblumas buvo „advokato“ problema. Jeigu Kvinas būtų aiškiai ir ne- 
dviprasmiškai pareiškęs: „Noriu advokato!“ ar „Neatsakinėsiu daugiau 
į jokius klausimus, kol neturėsiu advokato!“ arba ką nors panašaus, 
apklausa būtų kaipmat pasibaigusi. Bet jis apsidraudė, panaudodamas 
žodį „galbūt“. 

Esminis dalykas čia buvo laikas. Siekdami nukreipti dėmesį nuo 
advokato temos, agentai skubiai pakeitė scenovaizdį. Delokas atsisto- 
jo ir pasakė: 

— Einu nusičiurkšti. 

Penkovicas atsiliepė: 

— O aš noriu dar kavos. Kaip tu, Kvinai? 

— Ne. 

Išeidamas Delokas užtrenkė duris. Penkovicas atsistojo ir pasirą- 
žė. Buvo apie 3.00. 

Kvinas turėjo du brolius ir dvi seseris, nuo dvidešimt septyne- 
rių iki keturiasdešimt dvejų metų amžiaus, visus vienu ar kitu metu 
įsitraukusius į šeimyninį kvaišalų prekybos sindikatą. Viena sesuo 
faktiškai atitolo nuo kontrabandos ir pardavinėjimo, bet tebebuvo 
įsivėlusi į visokias pinigų plovimo operacijas. Kita pasitraukė iš vers- 
lo, išsikėlė gyventi kitur ir stengėsi išvis šeimos vengti. Jauniausias 
iš brolių ir seserų buvo Di Rėjus Rakeris, ramus jaunuolis, studijavęs 
finansus Džordžtauno universitete ir žinantis, kaip turi judėti pini- 
gai. Sykį buvo apkaltintas ginklo laikymu, bet nieko rimta. Di Rėjus 
iš tikrųjų nepasižymėjo drąsa gatvės gyvenimui ir smurtui ir stengėsi 
nuo to laikytis nuošaly. Gyveno su drauguže kukliame kooperatiniame 
bute netoli Sąjungos geležinkelio stoties, ir kaip tik ten FTB jį surado 
netrukus po vidurnakčio: lovoje, neslegiamą svarbių paieškos orderių 
ar tebevykstančių kriminalinių tyrimų, visai nenutuokiantį, kokia jo 
brangiojo brolužio Kvino padėtis, visai be rūpesčių ir kietai miegan- 
tį. Jisai suimtas be pasipriešinimo, bet nemažai niurzgantis. Vaikiną 
susėmusi operatyvinių agentų grupė mažai ką paaiškino. FTB pastate 
prie Pensilvanijos aveniu jį įstūmė į vieną kambarį, pasodino ant kėdės 
ir Di Rėjų apspito agentai tamsiai mėlynomis striukėmis su ryškiai gel- 
tonomis raidėmis FTB ant nugarų. Vyksmo vietą fotografavo iš įvairių 
kampų. Valandą prasėdėjęs surakintas antrankiais, jis buvo išvestas iš 
kambario, sugrąžintas į miniveną, parvežtas namo ir be jokių žodžių 
išlaipintas ant šaligatvio. 

Draugužė jam surado kažkokių tablečių, ir galiausiai vaikinas nu- 
siramino. Rytą jis paskambins savo advokatui ir pakels triukšmą, bet 
visas epizodas netrukus bus užmirštas. 

Kvaišalų versle nesitikėk laimingų pabaigų. 


Sugrįžęs iš tualeto, Delokas minutėlę duris palaikė atdaras. Vi- 
dun įėjo liekna žavi kažkokių reikalų sekretorė, nešina padėklu su gė- 
rimais ir sausainiais. Viską padėjo ant stalo, nusišypsojo Kvinui, tebe- 
stovinčiam kampe ir pernelyg sutrikusiam, kad ją matytų, ir pasišali- 

no. Penkovicas pokštelėdamas atidarė „Red Bull“ skardinėlę ir užpylė 
energetinio gėrimo ant ledukų. 

— Nori „Red Bull“, Kvinai? 

— Ne. 

Jis bare klientus aptarnaudavo „Red Bull“ su vodka, bet šio gėri- 
mo skoniu nesižavėjo. Pertrauka jam suteikė atokvėpio minutėlę ir ga- 
limybę pamėginti surikiuoti mintis. Tęsti pokalbį ar tylėti ir reikalauti 
advokato? Instinktai kuždėjo už pastarąjį, bet jam buvo labai smalsu, 
kiek FTB žino. Galva sukosi nuo to, ką jie jau išsiaiškino, bet ar toli 
sieks? 

Kramsnodamas sausainį Delokas irgi įsipylė „Red Bull“ ant le- 
dukų. 

'— Sėskis, Kvinai, — pakvietė pamodamas sugrįžti prie stalo. 

Kvinas žengtelėjo kelis žingsnius ir atsisėdo. Penkovicas jau ėmė- 
si užsirašinėti. 

— Tavo vyresnysis brolis — regis, jį vadina Ilgšiu — tebesilaiko 
K. A.? 

— Kąjis turi su kuo nors bendra? 

— Aš čia tik užpildau kai kurias spragas, Kvinai. Štai ir viskas. 
Mėgstu turėti visus faktus arba kiek įmanoma daugiau. Ar per pasta- 
ruosius tris mėnesius dažnai mateisi su Ilgšiu? 

— Jokių komentarų. 

— Gerai. O tavo jaunesnysis brolis, Di Rėjus — jis vis tebėra K. A.? 

— Nežinau, kur Di Rėjus. 

— Ar per pastaruosius tris mėnesius dažnai mateisi su Di Rė- 


jumi? 
— Jokių komentarų. 
— Ar Di Rėjus vyko su tavimi į Roanoką, kai buvai areštuotas? 
— Jokių komentarų. 
— Ar kas nors buvo kartu su tavimi, kai Roanoke buvai areš- 
tuotas? 


— Aš buvau vienas. 

Nusivylęs Delokas iškvėpė orą. Penkovicas atsiduso, lyg būtų iš- 
girdęs tik dar vieną melą ir jie tai žinotų. 

— Prisiekiu, aš buvau vienas, — pakartojo Kvinas. 

— Ką Roanoke veikei? — paklausė Delokas. 

— Reikalai. 

— Narkotikų prekyba? 

— Tai mūsų reikalas. Roanokas priklauso mūsų teritorijai. Buvo 
susidariusi viena situacija, ir aš turėjau ja pasirūpinti. 

— Kokia situacija? 

— Jokių komentarų. 

Penkovicas nugėrė ilgą gurkšnį iš „Red Bull“ skardinėlės. 

— Žiriai, Kvinai, — prašneko, — šiuo metu problema ta, kad mes 
negalime tikėti nė vienu tavo žodžiu. Tu meluoji. Mes žinome, kad tu 
meluoji. Dargi pats tai pripažįsti. Mes užduodame klausimą, o tu at- 
sakai melu. 

— Mes niekur nepajudame, Kvinai, — įsiterpė Delokas. — Ką 
veikei Roanoke? 

Kvinas pasiėmė „Oreo“ šokoladinį pyragaitį. Išvyniojęs lyžtelėjo 
kremą, įbedė akis į Deloką ir galiausiai prabilo: 

— Mes ten turėjome „mulą“ ir įtarėme, kad jis informatorius. 
Keistomis aplinkybėmis praradome dvi siuntas ir viską išsiaiškinome. 
Nuvykau pasimatyti su tuo „mulu“. 

— Jį nužudyti? 

— Ne. Mes šitaip neveikiame. Negalėjau jo rasti. Matyt, kažkaip 
sužinojo ir pakėlė sparnus. Aš užsukau į barą, per daug išgėriau, įsivė- 
liau į muštynes ir praleidau bjaurią naktį. Kitą dieną vienas draugas 
man papasakojo apie hamerį prieinama kaina, tad aš nuvykau pasi- 
žiūrėti. 

— Kas tas draugas? 

— Jokių komentarų. 

— Tu meluoji, — pareiškė Delokas. — Meluoji, ir mes tai supran- 
tame. Net nesi geras melagis, Kvinai, ar žinai? 

— Kadir koks. 

— Kodėl hamerio nuosavybės dokumentus įregistravai Šiaurės 
Karolinoje? — bloškė Penkovicas. 

— Nes aš slapsčiausi, prisimenate? Buvau bėglys, kuris stengia- 
si nepalikti pėdsakų. Ar aišku, vaikinai? Suklastota asmens tapatybės 
kortelė. Suklastotas adresas. Suklastota viskas. 

— Kas toks Džekilas Steilis? — paklausė Delokas. 

Sekundę Kvinas delsė, pamėgino atsikvošėti ir nerūpestingai at- 
sakė: 

— Mano sūnėnas. 

— Ir kurjis dabar? 

— Kažkur federaliniame sunkiųjų darbų kalėjime. Neabejoju, jūs, 
vyručiai, atsakymą žinote. 

— Alabamoje, uždarytas aštuoniolikai metų, — pasakė Penko- 
vicas. — Džekilas su pilnu kokaino furgonu įkliuvo netoli Roanoko, 
tiesa? 

— Esu tikras, jūs turite visas žinias. 

— Ar mėginai Džekilui padėti? 

— Kada? 

Abu agentai perdėtai sureagavo, apsimesdami nusivylę, ir atsigė- 
rė „Red Bull“. Delokas pasiėmė dar vieną „Oreo“. Didelėje plokščioje 
lėkštėje jų dar liko kokia dešimtis, be to, ant stalo stovėjo pilnas ka- 
vinukas. Iš visko sprendžiant, veikiausiai teks čia praleisti visą naktį. 

Penkovicas paragino: 

— Nagi, Kvinai, nebežaisk žaidimėlių. Mes nustatėme, kad Dže- 
kilas įkliuvo Roanoke su daugybe kokso ir jam prieš akis — daugybė 
metų sunkiųjų darbų kalėjime, ir klausimas toks: mėginai ar nemėgi- 
nai vaikinui padėti. 

— Žinoma. Juk jis priklauso šeimai, priklauso verslui ir įkliuvo 
savo darbo metu. Šeima visada įsikiša. 

— Nusamdei jam advokatą? 

— Taip. 

— Kiek advokatui sumokėjai? 

Kvinas truputėlį pagalvojo, paskui tarė: 

— Tiesą sakant, neprisimenu. Krūvą grynųjų. 

— Sumokėjai advokatui grynaisiais? 

— Juk ką tik pasakiau. Nieko blogo dėl grynųjų, pastarąjį kar- 
tą pasitikrinau. Mes nesinaudojame banko sąskaitomis, kreditinėmis 
kortelėmis ir kitkuo, ką gali susekti federalai. Tik grynaisiais. 

— Kas tau davė grynųjų advokatui nusamdyti? 

— Jokių komentarų. 

Penkovicas iš plono aplanko lėtai išėmė popieriaus lapą. 

— Na, Di Rėjus sako, kad jis tau davė tiek grynųjų, kiek prireiktų 
Roanoke. 

Kvinas papurtė galvą ir įžūliai nusišypsojo, leisdamas suprasti: 
„Paistalai“ 

Penkovicas pastūmė per stalą aštuonių iš dešimties colių išdidin- 
tą Di Rėjaus, sukaustytomis rankomis, prasižiojusio ir piktu veidu, su- 
pamo ETB agentų, fotografiją. 

— Mes paėmėme Di Rėjų K. A., — paaiškino Delokas, — apie 
valandą po to, kai atsivežėme tave. Žinai, jis mėgsta kalbėti. Faktiškai 
jis kalba kur kas daugiau nei tu. 

Kvinas be žado spoksojo į fotografiją. 


„Šaldiklis“. Ketvirta valanda ryto. Viktoras Vestleikas vėl atsisto- 
jo ir pavaikštinėjo po kambarį. Reikėjo pajudėti, kad nuvytų miegą. 
Kiti keturi agentai tebebuvo žvalūs, prisipumpavę organizmus nere- 
ceptiniu amfetaminu, „Red Bull“ ir kava. 

— Velniai rautų, na ir lėti tie vyrukai, — vienas atsiduso. 

— Dirba metodiškai, — atsakė kitas. — Stengiasi jį nuvarginti. 
Tai, kad po septynių valandų jis dar kalba, neįtikėtina. 

— Jis nenori keliauti į apygardos areštinę. 

— Dėl to tai jo nesmerkiu. 

— Manau, jam tebėra smalsu. Katės žaidimas su pele. Kiekgi mes 
iš tikrųjų žinome? 

— Jie jo nepergudraus. Yra per sumanus. 

— Jie žino, ką daro, — metė Vestleikas ir atsisėdęs įsipylė dar 
vieną puodelį kavos. 


Norfolke Penkovicas irgi įsipylė kavos ir paklausė: 
— Kas tave nuvežė į Roanoką? 
— Niekas, pats nuvažiavau. 

— Kokiu automobiliu? 

— Neprisimenu. 

— Meluoji, Kvinai. Kažkas tave nuvežė į Roanoką savaitę prieš 
vasario septintą. Buvote dviese. Turime liudininkų. 

— Vadinasi, jūsų liudininkai meluoja. Jūs meluojate. Visi me- 
luoja. 

— Tu nusipirkai hamerį vasario devintą, viską sumokėjai gry- 
naisiais, nebuvo jokių dalinių mainų, į kainą įskaitant tavo seną auto- 
mobilį. Kaip tu nusigavai į naudotų automobilių aikštelę tą dieną, kai 
nusipirkai hamerį? Kas tave nuvežė? 

— Neprisimenu. 

— Taigi neprisimeni, kas tave nuvežė? 

— Nieko neprisimenu. Buvau pagiringas ir vis dar pusiau girtas. 

— Baik, Kvinai, — sudraudė Delokas. — Tie melai darosi juokin- 
gi. Ką tu slepi? Jeigu ko nors neslėptum, tiek daug nemeluotum. 

— Patikslinkite, ką norite sužinoti? — paklausė Kvinas, iškelda- 
mas rankas. 

— Iš kur gavai visus tuos pinigus grynaisiais, Kvinai? 

— Esu prekiautojas kvaišalais. Kone visą savo gyvenimą tuo ver- 
čiausi. Ir už tai sėdėjau kalėjime. Mes leidžiame pinigus grynaisiais. 
Valgome už grynuosius. Nejau jūs to nesuprantate? 

Penkovicas purtė galvą. 

— Betgi, Kvinai, pasak tavęs, pabėgęs iš kalėjimo šeimai ne per 
daugiausiai dirbai. Jie tave bijojo priimti, tiesa? Ar aš teisus? — pa- 
klausė jis, žiūrėdamas į Deloką, o šis skubiai tai patvirtino: taip, jo part- 
neris teisus. 

— Šeima tavęs vengė, — atsiliepė Delokas, — tad tu pradėjai sa- 
varankiškus reisus į pietus ir atgal. Sakai uždirbęs apie keturiasdešimt 
šešis tūkstančius dolerių, ir dabar mes žinome, kad tai melas, nes ha- 
meriui išleidai dvidešimt keturis tūkstančius dolerius, o mes radome 
tavo sandėlio bokse keturiasdešimt vieną tūkstantį dolerių. 

— Juk užėjai kažkiek grynųjų, Kvinai, — pridūrė Penkovicas. — 
Ką tu slepi? 

— Nieko. 

— Tai kodėl meluoji? 

— Visi meluoja. Maniau, mes dėl to sutarėme. 

Delokas pabarbeno į stalą ir pasiūlė: 

— Grįžkime kelerius metus atgal, Kvinai. Tavo sūnėnas, Džekilas 
Steilis, sėdi areštinėje, čia, Roanoke, ir laukia teismo. Tu sumokėjai 
kažkiek grynaisiais jo advokatui už teisines paslaugas, tiesa? 

— Tiesa. 

— Ar buvo dar daugiau grynųjų? Mažutė papildoma pagalba sis- 
temai patepti? Galbūt duoti kyšį, kad teismas į vaikį lengviau pažiūrė- 
tų? Gal kas nors tokio, Kvinai? 

— Ne. 

— Tikrai? 

— Žinoma, tikrai. 

— Baik, Kvinai. 

— Sumokėjau advokatui grynaisiais. Maniau, jis pasiliko pinigus 
kaip honorarą. Tik tiek žinau. 

— Kas buvo teisėjas? 

— Neprisimenu. 

— Ar teisėjo Foseto pavardė tau girdėta? 

Kvinas gūžtelėjo pečiais. 

— Galbūt. 

— Ar kada nors nuėjai į Džekilo teismą? 

— Buvau ten, kai jį nuteisė aštuoniolikai metų. 

— Nenustebai, kai jis gavo aštuoniolika metų? 

— Taip, tiesą sakant, nustebau. 

— Juk jis turėjo gauti gerokai mažiau, ar ne? 

— Pasak jo advokato, taip. 

— Ir tu sėdėjai teismo salėje, tad galėjai teisėją Fosetą gerai įsi- 
žiūrėti, tiesa? 

— Buvau ten dėl savo sūnėno. Štai ir viskas. 

Vienas kitą keičiančių kvotėjų komanda sutartinai padarė pauzę. 

Dalokas atsigėrė „Red Bull“. 

O Penkovicas pareiškė: 

— Man reikia nueiti į tualetą. Tu ne prieš, Kvinai? 

Kvinas žnaibėsi kaktą. 

— Aišku, ne, — atsakė. 

— Gal ko atsigersi? 

— Gal „Sprite“? 

— Gerai, gausi. 

Penkovicas neskubėjo sugrįžti. Kvinas pamažėle gurkšnojo savo 
gėrimą. 4.30 kvota atnaujinta Delokui paklausus: 

— Taigi, Kvinai, ar pastaruosius tris mėnesius sekei naujienas? 
Skaitei kokius nors laikraščius? Juk tikrai tau turėjo būti smalsu dėl 
savo paties pabėgimo ir ar tai pateko į spaudą? 

— Iš tikrųjų tai ne, — atsakė Kvinas. 

— Ar ką nors girdėjai apie teisėją Fosetą? 

— Ne. O kas? 

— Nužudytas. Dusyk peršautas į pakaušį. 

Iš Kvino jokios reakcijos. Nei nuostabos. Nei gailesčio. Nieko. 

— Tu to nežinojai, Kvinai? — paklausė Penkovicas. 

— Ne. 

— Dviem tuščiaviduriais galais kulkomis, paleistomis iš .38 kali- 
bro rankinio ginklo, identiško rastam tavo kemperyje. Pagal prelimi- 
narios balistinės ekspertizės protokolą devyniasdešimt procentų tiki- 
mybė, kad teisėjui nužudyti panaudotas tavo ginklas. 

Kvinas nusišypsojo ir sulinksėjo galva. 

— Jau suprantu, visa tai apie žuvusį teisėją. Jūs, vaikinai, mano- 
te, kad aš nužudžiau teisėją Fosetą, taip? 

— Taip. 

— Nuostabu. Taigi mes gaišome, kiek? Septynias valandas dėl to- 
kių nesąmonių? Gaišinote mano, savo, Di Rėjaus ir visų kitų laiką. Aš 
nieko nenužudžiau. 

— Ar kada nors lankeisi Riplmede, Virdžinijoje — penki šimtai 
gyventojų, giliai kalnuose į vakarus nuo Roanoko? 

— Ne. 

— Tai artimiausias miestukas iki mažo ežero, kur buvo nužudy- 
tas teisėjas Fosetas. Riplmede nėra nė vieno juodojo, ir kai tik toks 
pasirodo, jį pastebi. Dieną iki teisėjo nužudymo juodaodis vyriškis, 
atitinkantis tavo apibūdinimą, pasak degalinės savininko, buvo mies- 
tuke. 

— Asmens tapatybė tiksliai nustatyta, ar tai tik niekuo nepagrįs- 
ta spėlionė? 

— Kažkas per vidurį. Rytoj mes jam parodysime geresnę tavo 
nuotrauką. 

— Neabejoju, parodysite, ir galėsiu lažintis, kad jo atmintis labai 
pagerės. 

— Paprastai taip būna, — sutiko Delokas. — Keturios mylios į 
vakarus pasaulis baigiasi. Nebelieka asfalto ir virtinė žvyrkelių pra- 
dingsta kalnuose. Ten yra sena kaimo krautuvėlė, vadinama „Pas Pi- 
koką, ir ponas Pikokas mato viską. Jisai sako, kad dieną prieš žmog- 
žudystę prie krautuvėlės stabtelėjo juodaodis vyriškis paklausti kelio. 
Ponas Pikokas neprisimena, kada paskutinį kartą savo pasaulio dalyje 
matė juodaodį. Jis jį nupasakojo. Labai atitinka tave. 

Kvinas gūžtelėjo pečiais. 

— Nesu toks kvailas, — atkirto. 

— Tikrai? Tai kodėl laikeisi įsikibęs „Smith 8: Wesson '? Kai gau- 
sime galutinį balistinės ekspertizės protokolą, tu žuvęs, Kvinai. 

— Ginklas vogtas, aišku? Vogti ginklai keliauja aplinkui. Aš jį nu- 
sipirkau prieš dvi savaites Linčberge iš lombardininko. Per praėjusius 
metus veikiausiai bent dešimt kartų jis ėjo iš rankų į rankas. 

Geras argumentas — toks, kurio jie negalėjo atremti, bent kol 
nebus baigta balistinė ekspertizė. Tačiau kai jie turės įrodymą, jokie 
prisiekusieji nepatikės Kvino pasakojimu apie vogtą ginklą. 

— Tavo mini sandėlio bokse mes radome kovinių batų porą, — 
vėl iniciatyvos ėmėsi Penkovicas. — Pigūs padirbiniai, neva nurašyti 
armijos — brezentiniai, maskuojamosios spalvos, ir visa kita. Jie gana 
nauji ir ne per daugiausia nešioti. Kodėl tau reikalingi koviniai batai, 
Kvinai? 

— Mano silpni čiurnų sąnariai. 

— Gražu. Ar dažnai juos nešioji? 

— Nedažnai, jeigu buvo sandėly. Mėginau jais apsiauti, bet prisi- 
tryniau pūslę ir atsisakiau tos minties. Kas per reikalas? 

— Reikalas tas, kad tų batų pado atspaudas sutampa su mūsų 
paimtu netoliese namuko, kur buvo nužudytas teisėjas Fosetas, — pa- 

melavo Penkovicas, bet labai sėkmingai. — Sutampa, Kvinai. Ir per tą 
sutapimą nusikaltimo vietoje atsiduri tu. 

Kvinui atkaro smakras. Jis pasitrynė akis. Tos buvo paraudusios 
ir išvargusios. 

— Kuri valanda? 

— Keturios penkiasdešimt, — atsakė Delokas. 

— Man reikia pamiegoti. 

— Na, tai galėtų būti sunku, Kvinai. Mes pasitikrinome apygar- 
dos areštinėje: tavo kamera gerokai perpildyta. Aštuoni žmonės, ketu- 
ri gultai. Tau pasiseks, jeigu rasi vietos ant grindų. 

— Nemanau, kad ta areštinė man patinka. Ar negalėtume paban- 
dyti kokios kitos? 

— Apgailestauju. Palauk, iki išvysi mirtininkų Aygelį, Kvinai. 

— Į mirtininkų flygelį aš nesiruošiu, nes nieko nenužudžiau. 

Vėl prašneko Penkovicas: 

— Štai kur mes esame, Kvinai. Du liudininkai tave nurodo neto- 
liese tuo laiku, kai buvo įvykdyta žmogžudystė, o ta vietovė — anaip- 
tol ne koks nors judrus gatvės kampas. Tu ten buvai, tave pastebėjo ir 
įsiminė. Balistinė ekspertizė prispaus tau uodegą. O batų pado atspau- 
das — kaip glajus ant pyrago. Tai dėl nusikaltimo vietos. Po nusikalti- 
mo dar gražiau arba bjauriau — nelygu, kaip kas žiūri. Dieną po to, kai 
aptikti kūnai, antradienį, vasario aštuntą, tu buvai Roanoke, kaip pats 
pripažįsti ir sprendžiant iš miesto areštinės įrašų bei teismo bylų re- 
jestro. Ir staiga turėjai kuprinę grynųjų. Tu sumokėjai užstatą, paskui 
paklojai dvidešimt keturis tūkstančius dolerių už hamerį, iššvaistei 
dar gerokai daugiau ir galiausiai mes tave pagavome, o mini sandėlyje 
radome paslėptą kitą šūsnį. Motyvas? Yra daugybė motyvų. Tu sudarei 
sandėrį su teisėju Fosetu, kad jis nutartų Džekilo Steisio naudai. Papir- 
kai jį už kažką panašaus į pusę milijono grynaisiais, o paėmęs pinigus 
teisėjas sandėrį pamiršo. Nuteisė Džekilą griežčiausia bausme, ir tu 
prisiekei keršyti. Galiausiai savo pasiekei. Deja, kelyje pasipainiojo ir 
jo sekretorė. 

— Mirties bausmės byla, Kvinai, — pridūrė Delokas. — Paprastų 
paprasčiausia. Pagal federalinę mirties bausmės skyrimo tvarką. 

Kvino akys užsimerkė, o kūnas susigūžė. Jis pradėjo tankiai al- 


110 


suoti, o virš antakių sublizgo prakaito lašeliai. Praslinko minutė, pas- 
kui dar viena. Kieto vyruko nebeliko. Jo pakaitalas silpnai pratarė: 

— Jūs paėmėte ne tą žmogų. 

Penkovicas nusijuokė, o Delokas nusišiepė: 

— Tai geriausia, ką gali pasakyti? 

— Jūs paėmėte ne tą žmogų, — pakartojo Kvinas, bet dar mažiau 
įtikinamai. 

— Nuskambėjo gana nevykusiai, Kvinai, — bloškė Delokas. — Ir 
dar silpniau nuskambės teisme. 

Kvinas spoksojo sau į rankas, praslinko dar minutė. Galiausiai jis 
prabilo: 

— Jeigu jūs, vaikinai, tiek daug žinote, tai ko dar norite? 

— Yra keletas spragų, — atsakė Penkovicas. — Ar tu veikei vie- 
nas? Kaip atidarei seifą? Kodėl nužudei sekretorę? Kas nutiko kitiems 
pinigams? 

— Čiajums negaliu padėti. Nieko apie juos nežinau. 

— Žinai viską, Kvinai, ir mes neišeisime, kol tu neužpildysi 
spragų. 

— Tokiu atveju turbūt liksime čia ilgai, — pasakė Kvinas. — Jis 
pasilenkė į priekį ir padėjo galvą ant stalo. — Aš dabar numigsiu. 

Abu agentai atsistojo, pasiėmė aplankus ir bloknotus. 

— Padarysime pertrauką, Kvinai. Grįšime po pusvalandžio. 


15 SKYRIUS 


ors ir patenkintas kvotos pažanga, Viktoras Vestleikas neri- 

mavo. Nebuvo liudininkų, balistinės ekspertizės protokolo, 
siejančių Kvino .38 kalibro ginklą su nusikaltimo vieta, nei batų pado 
atspaudo ir nei tuo pat metu vykstančios Di Rėjaus apklausos. Buvo 
motyvas, jei jie tikėtų Malkolmo Banisterio istorija apie kyšį. Iki šiol 
stipriausias įrodymas — faktas, kad Kvinas Rakeris buvo Roanoke die- 
ną po to, kai aptikti kūnai, ir tai, kad jis turėjo per daug pinigų. Vestlei- 
kas ir jo grupė buvo išsisėmę, visą naktį nemiegoję, o lauke tebetvyrojo 
tamsa. Visi vėl pasikrovė kava ir ilgai pasivaikštinėjo aplinkui „šaldik- 
lį“, kartkartėmis pasižiūrėdami į ekraną, kaip atrodo jų įtariamasis. 
Kvinas sėdėjo užsikniaubęs ant stalo, bet nemiegojo. 


6.00 Penkovicas ir Delokas sugrįžo į kvotos kambarį. Kiekvienas 
turėjo po aukštą stiklinę, vėl pripiltą „Red Bull“ su ledukais. Kvinas 
atsikėlė nuo stalo ir įsitaisė ant kėdės kitam raundui. 

Penkovicas pradėjo pirmas: 

— Kvinai, ką tik kalbėjausi telefonu su federaliniu prokuroru. 
Mes jį glaustai informavome apie mūsų pažangą su tavimi. Jisai sako, 
kad didysis žiuri susirinks rytoj ir paskelbs oficialų kaltinimą. Dviem 
punktais dėl žmogžudystės itin sunkinančiomis aplinkybėmis. 

— Sveikinu, — atsakė Kvinas. — Turbūt man verčiau susirasti 
advokatą. 

— Žinoma, bet gali prireikti daugiau nei vieno. Nesu tikras, kiek 

tu, Kvinai, išmanai apie federalinius reketavimo įstatymus, bet jie gali 
būti žiaurūs. Federalinis prokuroras laikysis pozicijos, kad teisėjo Fo- 
seto ir jo sekretorės žmogžudystės buvo gaujos veika, gerai žinomos ir 
gerai organizuotos gaujos, kuriai tu priklausei ir nuspaudei gaiduką. Į 
kaltinamąją išvadą bus įtraukta daug kaltinimų, tarp jų ir žmogžudys- 
te itin sunkinančiomis aplinkybėmis, gresiančia mirties bausme, bet 
taip pat ir papirkimu. O svarbiausia, bus įvardyti ir kiti niekingi per- 
sonažai, tokie kaip Ilgšis, Di Rėjus, viena iš tavo seserų, tavo pusbrolis 
Antuanas Bekas ir pora dešimčių kitų giminaičių. 

— Jūs, vyručiai, mirtininkų flygelyje galite turėti nuosavą spar- 
ną, — pridūrė Delokas. — Rakerio-Beko gauja, visa surikiuota kamera 
prie kameros, tik ir laukiantys adatos. 

Delokas šypsojosi, o Penkovicas buvo patenkintas savimi. Pora 
komediantų. 

Kvinas įniko kasytis galvos šoną, kalbėdamas į grindis: 

— Žinote, įdomu, ką apie tai pasakys mano advokatas: kad esu 
uždarytas šiame tamsiame kambaryje be langų ištisą naktį, kai pradė- 
jome — kada? — apie devintą vakar vakarą, ir štai jau šešta ryto, išti- 
sos devynios valandos klausantis judviejų paistalų, mane kaltinančių 
papirkus teisėją, paskui jį nužudžius, o dabar grasinančius man mirti- 
mi, ir ne tik man, bet ir visai mano šeimai. Sakote turį ten liudytojus, 
visus išrikiuotus ir pasirengusius duoti parodymus, ir balistinę vogto 
ginklo ekspertizę, ir bato pado atspaudą, kur per purvą žengė kažkoks 
kalės vaikas. O kaip man žinoti, kad sakote tiesą ar meluojate susirie- 
tę, nes aš FTB netikiu — niekada netikėjau ir netikėsiu. Melavote pir- 
mą sykį, kai mane susėmėte ir pasiuntėte į kalėjimą, ir, manau, šiąnakt 
čia meluojate. Galbūt aš šiek tiek pamelavau, bet ar jūs galite dabar pat 
man garbingai pasakyti, kad šiąnakt nemelavote? Ar galite? 

Penovicas ir Delokas spoksojo į jį. Galbūt tai baimė ar kaltės jaus- 
mas. O galbūt klejonė. Kad ir kaip būtų, Kvinas iš tikrųjų prakalbo. 

— Mes sakome tiesą, — įstengė pramikčioti Penkovicas. 

— Ir įsirašykite dar vieną melą. Mano advokatas išsiaiškins viską 
iki pat galo. Teisme primygs jums uodegas, demaskuos jus, demaskuos 
visus jūsų melus. Parodykite mano bato atspaudo analizę. Nagi, noriu 


ją pamatyti. 

— Mes neįgalioti kam nors tai rodyti, — išsisuko Penkovicas. 

— Kaip patogu. 

Pasirėmęs alkūnėmis į kelius, Kvinas pasilenkė į priekį. Kakta be- 
veik liesdamas stalo kraštą, ir toliau kalbėjo į grindis. 

— O kaip balistinės ekspertizės protokolas? Galiu jį pamatyti? 

— Mes neįgalioti... 

— Kaip netikėta. Mano advokatas tai gaus, kada ir kur tik jį pa- 
matysiu. Visą naktį prašiau jo. Mano teisės buvo pažeistos. 

— Tu neprašei advokato, — atrėmė Delokas. — Miglotai užsimi- 
nei apie advokatą, bet jo nepareikalavai. Ir tu vis kalbėjai. 

— Lyg būčiau galėjęs rinktis. Arba sėdėti čia ir kalbėti, arba ke- 
liauti į girtuoklių bunkerį su šutve prasigėrėlių. Juk žinote, buvau ten 
anksčiau, ir to nebijau. Tiesiog tai įeina į verslą, suprantate? Padarai 
nusikaltimą, atsėdi savo terminą. Kai įsitrauki į verslą, žinai taisykles. 
Matai visus savo draugus ir giminaičius pasiųstus už grotų, bet jie su- 
grįžta, ar žinote? Atsėdi savo laiką ir išeina. 

— Arba pabėga, — metė Delokas. 

— Ir tai taip pat. Turbūt gana kvaila, bet aš turėjau išeiti. 

— Nes tau reikėjo suvesti sąskaitas, taip, Kvinai? Dvejus metus 
kalėjime kasdien mąstydavai apie teisėją Fosetą. Jis paėmė iš tavęs 
pinigus, paskui sulaužė sandėrį. Tavo versle jį buvo privalu užversti, 
tiesa? 

— Tai tiesa. 

Stebeilydamas sau į pėdas Kvinas trynėsi smilkinius ir beveik 
murmėjo. 

Agentai giliai atsikvėpė ir greitomis apsimainė šypsniais. Paga- 
liau pirma užuomina į prisipažinimą. 

Penkovicas pertvarkė kai kuriuos popierius ir prašneko: 

— Nagi, Kvinai, pasižiūrėkime, kur esame. Tu ką tik pripažinai, 
kad teisėjas Fosetas privalėjo būti užverstas, tiesa? Kvinai? 

Kvinas tebesirėmė alkūnėmis, įbedęs akis į grindis ir dabar lin- 
guodamas, lyg apsvaigęs. Jis nesureagavo. 

Paskaitęs savajame bloknote, Delokas mygo: 


— Kvinai, aš uždaviau klausimą, cituoju iš savo užrašų: „Tavo 


114 


versle jį buvo privalu užversti, tiesa? Ir tu atsakei: „Tai tiesa.“ Juk to 
neneigi, Kvinai? 

— Jūs kalbate už mane. Liaukitės. 

Įsiterpė Penkovicas: 

— Gerai, Kvinai, norime tave informuoti apie kai kuriuos naujus 
įvykius. Maždaug prieš dvi valandas Di Rėjus galiausiai prisipažino da- 
vęs tau grynųjų, kad šiuos toliau perduotum teisėjui Fosetui. Ir kad jis, 
Ilgšis ir kai kurie kiti tau padėjo suplanuoti nužudymą. Di Rėjus išklojo 
visą tiesą ir jau turi sandėrį — nebus mirties bausmės nei kaltinimo 
žmogžudyste itin sunkinančiomis aplinkybėmis. Mes suėmėme Ilgšį 
prieš dvi valandas ir dabar ieškome vienos iš tavo seserų. Tas reikalas 
tampa bjaurus. 

— Baikite. Jie nieko nežino. 

— Be abejo, žino ir bus rytoj oficialiai apkaltinti kartu su tavimi. 

— Negalite to padaryti, žmogau. Klausykite. Tai pribaigs mano 
motiną. Vargšei moteriai septyniasdešimt ir silpna širdis. Negalite ši- 
taip neatsakingai su ja elgtis. 

— Tad išeik į priekį, Kvinai! — garsiai paragino Penkovicas. — 
Prisiimk atsakomybę! Nusikaltimą padarei tu. Kaip mėgsti sakyti, da- 
bar atsėdėk laiką. Nėra prasmės kartu su savimi nusitempti į dugną ir 
visą šeimą. 

— Išeiti į priekį ir ką padaryti? 

— Sukirsti sandėrį. Pateiksi mums smulkmenas, o mes paspau- 
sime federalinį prokurorą, kad atstotų nuo tavo šeimos, — paaiškino 
Penkovicas. 

— Yra dar kai kas, — pridūrė Delokas. — Jeigu sudarome tin- 
kamą sandėrį, nebus mirties bausmės. Tik iki gyvos galvos, be gali- 
mybės būti paleistam lygtinai. Regis, Fosetų šeima nepalaiko mirties 
bausmės, nei trokšta, kad teismo procesas tęstųsi ilgai ir skausmingai. 
Jie siekia, kad byla būtų užbaigta, ir federalinis prokuroras atsižvelgs 
įjų norus. Pasak jo, jisai svarstys dėl susitarimo dėl kaltės prisipažini- 
mo — tokio, kuris tau išgelbėtų gyvybę. 

— Kodėl privalėčiau jumis tikėti? 

— Tu ir neprivalai, Kvinai. Tik palauk porą dienų, kol bus pa- 

reikšti oficialūs kaltinimai. Juose galėtų būti įvardyta iki trisdešimt 
žmonių, apkaltintų įvairiais nusikaltimais. 

Kvinas Rakeris pamažu atsistojo ir iškėlęs kiek galėdamas aukš- 
čiau rankas pasirąžė. Žengtelėjo kelis žingsnius į vieną pusę, paskui į 
kitą, įnikdamas kartoti: 

— Banisteris, Banisteris, Banisteris. 

— Atsiprašau, Kvinai? — nesuprato Penkovicas. 

— Banisteris, Banisteris, Banisteris. 

— Kas toks Banisteris? — paklausė Delokas. 

— Banisteris skundeiva, — apmaudžiai atsakė Kvinas. — Niek- 
šas, senas draugelis Frostberge, sukčius advokatas, tvirtinantis esąs 
nekaltas. Ne kas kitas kaip tik skundeiva. Neapsimetinėkite, kad jo ne- 
pažįstate, nes čia nesėdėtumėte, jeigu jis nebūtų skundeiva. 

— Niekada to žmogaus nebuvau sutikęs, — gynėsi Penkovicas. 

Delokas irgi purtė galvą — ne. 

Kvinas atsisėdo ir užsirėmė abiem alkūnėmis ant stalo. Jis jau 
visiškai išsibudino ir trindamas storas plaštakas vieną į kitą siauromis 
akimis žioravo į abu agentus. 

— Tai koks gi sandėris? — paklausė. 

— Mes negalime sudarinėti sandėrių, Kvinai, bet galime pakreipti 
įvykių eigą, — atsakė Penkovicas. — Pradžiai atšaukiame šunis K. A., 
ir tavo šeima bei gauja paliekami ramybėje, bent kol kas. Federalinis 
prokuroras penkias savaites, visąlaik nuo pat žmogžudystės, kentė 
spaudimą ir žūtbūt trokšta kokių nors gerų žinių. Jis mus patikins, ir 
mes galėsime tave patikinti, kad nebus jokio kaltinimo nužudymu itin 
sunkinančiomis aplinkybėmis ir kaltinamoji išvada apsiribos vienu as- 
meniu. Tik tavimi, už dvi žmogžudystes. Aišku ir paprasta. 

Delokas pridūrė: 

— Tai tik pusė susitarimo, kita pusė — į vaizdajuostę įrašytas 
pareiškimas, kad prisipažįsti dėl padarytų nusikaltimų. 

Kvinas apsivijo rankomis galvą ir užsimerkė. Praslinko minutė, 
kol jis kovojo pats su savimi. 

— Aš tikrai noriu savo advokato, — pro sukąstus dantis pagaliau 
iškošė jis. 

— Tu gali tai padaryti, Kvinai, — atrėmė Delokas, — žinoma, 

gali. Bet Di Rėjus ir Ilgšis kaip tik šiuo metu yra sulaikyti, gieda kaip 
paukšteliai, ir reikalai tik blogėja. Gali užtrukti dieną ar dvi, kol tavo 
advokatui pavyks čia atsirasti. Ištari žodį — ir mes paleisime tavo bro- 
lius, paliksime juos ramybėje. 

Kvinas staiga palūžo ir riktelėjo: 

— Gerai! 

— Gerai ką? 

— Gerai, aš tai padarysiu! 

— Ne taip greitai, Kvinai, — nuramino Penkovicas. — Pirma 
mums reikia dar kartą aptarti kai kuriuos dalykus. Peržvelkime faktus, 
viską surikiuokime, parenkime sceną, įsitikinkime, kad mes nusikal- 
timo vietą matome vienodai. Neturėtų likti praleista nė viena detalė. 

— Gerai, gerai. Bet ar galiu gauti pusryčių? 

— Žinoma, Kvinai, be problemų. Turime visą dieną. 

ienas iš nedaugelio gyvenimo kalėjime privalumų tas, kad 

Via įgyji kantrybės. Niekas nejuda pakenčiamu greičiu, 
ir išmoksti nežiūrėti į laikrodžius. Neilgai trukus stos rytojus; pakanka 
iššūkio išgyventi šią dieną. Po savo trumpos kelionės į K. A. porą die- 
nų bastausi po Frostbergą, sau primindamas, kad privalau būti labai 
kantrus, kad FTB veiks greitai ir, šiaip ar taip, aš nieko daugiau negaliu 
padaryti. Didelei mano nuostabai ir palengvėjimui, įvykiai rutuliojasi 
sparčiai. 

Nesitikiu, kad FTB mane nuolat informuos, tad nežinau, ar Kvi- 
nas Rakeris jau areštuotas ir ar prisipažino. Šią naujieną pateikia sek- 
madienio, kovo 19 dienos, Washington Post pirmame puslapyje, po 
perlenkimu: AREŠTUOTAS ĮTARIAMASIS DĖL FEDERALINIO TEISĖJO 
NUŽUDYMO. Toliau — didelė nespalvota Kvino fotografija, viena iš 
momentinių jo fizionomijos nuotraukų, ir aš stebeiliju į jo akis, tuoj 
po pusryčių sėdėdamas kavos bufete. Straipsnis gana silpnas faktais, 
bet stiprus įtarimais. Aišku, visos žinios FTB prafiltruotos, tad smulk- 
menų nedaug. Pabėgusio sunkaus nusikaltėlio, nuteisto už preky- 
bą kvaišalais, areštas Norfolke ir ilga istorija apie gaujos veiklą K. A. 
regione. Nė kvapelio užuominos apie motyvą, jokios nuorodos, kaip 
FTB nusprendė, kad Kvinas — jų ieškomas žmogus, ir tik probėgšmais 
paminėta balistinė ekspertizė. O svarbiausia, straipsnyje pažymėta: 
„Atsižadėjęs savo Mirandos teisių, įtariamasis savanoriškai atlaikė ilgą 
apklausą ir galiausiai prisipažino, suteikdamas ETB galimybę tai įrašy- 
ti į vaizdajuostę. 

Susipažinau su Kvinu Rakeriu prieš dvejus metus, netrukus po 

to, kai jis atvyko į Frostbergą. Įsikūręs vyrukas susirado kelią į biblio- 
teką ir manęs paprašė peržiūrėti jo nuosprendžio nutartį. Kalėjime 
išmoksti susidraugauti pamažu, labai atsargiai, nes mažai žmonių 
yra nuoširdūs. Natūralu, ši vieta knibžda sukčių, apgavikų bei apsime- 
tėlių, ir kiekvienas rūpinasi tik savo paties kailiu. Tačiau Kvino atve- 
ju dalykai buvo kitokie. Jis iškart galėjo patikti, ir nežinau, ar kada 
nors buvau sutikęs kitą žmogų, turintį tiek charizmos ir nuoširdumo. 
O paskui nuotaika pasikeisdavo — vaikinas užsisklęsdavo savyje ir 
kęsdavo savo „tamsiąsias dienas“, kaip jas vadino. Jis galėdavo būti 
keistas, atžarus bei šiurkštus, ir atrodydavo, kad tuoj tuoj pratrūks 
smurtauti. Valgydavo vienas ir su niekuo nesikalbėdavo. O po dviejų 
dienų per pusryčius pasakodavo anekdotus ir kviesdavo rimtus lošėjus 
pokerio. Galėdavo būti triukšmingas ir pasipūtęs, paskui — tykus ir 
pažeidžiamas. Kaip jau sakiau, Frostberge nebuvo smurtaujama. Iki 
smurto buvo labiausiai priartėjęs vienas epizodas, kai toks kalnėnas, 
kurį mes vadinome Skunku, iškvietė Kviną muštis, nes abu susiginčijo 
lošdami. Skunkas buvo bent keturiais coliais žemesnis ir trisdešimčia 
svarų lengvesnis už Kviną, bet kova taip ir neįvyko. Kvinas atsitraukė 
ir kitų akyse liko pažemintas. Po dviejų dienų jis man parodė namų 
darbo peilį, „štyrą“, nusipirktą juodojoje rinkoje. Ketino juo perpjauti 
Skunkui gerklę. 

Atkalbėjau jį nuo nužudymo, nors nebuvau tikras, ar jo ketini- 
mai rimti. Daug laiko praleidau su Kvinu, ir mudu susidraugavome. Jis 
buvo įsitikinęs, kad aš galėčiau sugalvoti kokį teisinį fokusą ir iššok- 
dinti mus abu iš kalėjimo, o paskui taptume kokiais nors partneriais. 
Šeimos verslas jam atsibodo, ir vyrukas norėjo gyventi dorai. Laisvėje 


mudviejų laukia aukso puodas, kurį užsėdęs teisėjas Fosetas. 


Lankytojų salėje laukia Henris Banisteris, sėdi liūdnas ant su- 
lankstomosios kėdės, o netoliese barasi jauna mama su trim vaikučiais. 
Vėliau rytą patalpa užsipildys, ir Henris labiau linkęs atvykti anksčiau. 
Pagal taisykles šeimos nariui leidžiama sėdėti ir šnekučiuotis su kali- 

niu nuo 7.00 iki 15.00 kiekvieną šeštadienį ir sekmadienį, bet Henriui 
pakanka vienos valandos. Taip pat ir man. 

Jeigu reikalai klostysis kaip mano planuota, o aš turiu mažai pa- 
grindo tikėti, kad taip ir bus, tai galėtų būti mano paskutinis pasima- 
tymas su tėvu. Galiu nebepamatyti jo daug metų, jeigu išvis kada nors, 
bet apie tai nevalia kalbėti. Paimu popierinį maišelį su sausainukais 
nuo tetos Rasinos ir kramsnoju vieną. Mudu kalbamės apie mano brolį 
Markusą ir jo pagedusius vaikus, taip pat apie mano seserį Rubę ir jos 
tobuluosius. 

Per metus Vinčesteryje įvyksta vidutiniškai viena žmogžudystė, 
ir ši kvota buvo išpildyta praėjusią savaitę, kai vyras, anksčiau sugrįžęs 
iš darbo namo, pamatė savo įvažoje stovintį svetimą pikapą. Jis paty- 
lom įsėlino į namą ir užklupo savo žmoną su vienu iš pažįstamų, abu 
entuziastingai laužančius santuokos įžadus. Vyras turėjo pasiėmęs iš 
automobilio šratinį šautuvą, ir šį pamatęs katinas meilišius pamėgi- 
no iššokti pro uždarą miegamojo langą, nuogas. Bet nesuspėjo — nu- 
griaudėjo šūviai. 

Henris mano, kad vyrukas būtų galėjęs pasprukti, ir su pasigar- 
džiavimu pasakoja tą nutikimą. Panašu, kad visas miestas pasidalijęs 
tarp kaltumo ir pateisinamos žmogžudystės. Aš kone girdžiu nepa- 
liaujamas paskalas senamiesčio kavinukėje, kurioje kadaise lankyda- 
vausi. Tėvas ilgai apsistoja ties šiuo nutikimu, nes mudu nenorime 
liesti šeimyninių klausimų. 

Bet juos paliesti privalome. Jis pakeičia temą ir taria: 

— Atrodo, ta baltoji mažytė galvoja apie abortą. Ko gero, aš vis 
dėlto netapsiu proseneliu. 

— Delmonas vėl padarys tą pat, — sakau aš. 

Mes visada iš to vaikio tikimės blogiausia. 

— Jį reikia sterilizuoti. Yra per kvailas, kad naudotų prezerva- 
tyvus. 

— Vis tiek jam nupirk jų. Juk žinai, Markusas visiškai ant ledo. 

— Aš su vaikiu matausi, kai jam ko nors reikia. Velnias, iš manęs 
kaulys abortui. Manau, ta mergiotė šliundra. 

Kol kalbamės pinigų tema, nesusilaikau nemąstęs apie atlygį Fo- 
seto byloje. Šimtas penkiasdešimt tūkstančių dolerių grynaisiais. Tiek 

daug dar niekada nesu regėjęs. Prieš gimstant Bou, mudu su Diona 
vieną dieną sumojome turį sutaupę 6000 dolerių. Pusę padėjome į 
investicinį fondą, o už likusius išsirengėme į kruizą. Netrukus mūsų 
taupūs įpročiai buvo pamiršti, ir daugiau niekada nebeturėjome tiek 
grynųjų. Prieš pat mane apkaltinant, mudu iš naujo įkeitėme savo 
namą — stengėmės iš nuosavybės išspausti kiekvieną paskutinį tru- 
pinį. Pinigai suėjo teisinėms išlaidoms. 

Aš būsiu turtingas ir besislapstantis. Primenu sau nesijaudinti, 
bet nesiseka. 

Henriui reikia naujo kairio kelio sąnario, ir kurį laiką mudu kalba- 
mės apie tai. Jis visada juokdavosi iš senų žmonių, pernelyg besiskun- 
džiančių savo negalavimais, bet dabar ir pats tampa toks. Po valandos 
jis pradeda nuobodžiauti ir susirengia eiti. Palydžiu jį iki durų, ir mudu 
tvirtai paspaudžiame vienas kitam ranką. Kai tėvas išeina, mąstau, ar 
kada nors jį pamatysiu. 


Sekmadienis. Iš FTB ar iš ko nors kito nėra jokios žinios. Po pus- 
ryčių perskaitau keturis laikraščius, bet apie Kviną Rakerį ir jo areš- 
tą nieko nauja nesužinau. Pasak Washington Post, Virdžinijos valsti- 
jos Pietinės apygardos federalinis prokuroras rytoj, pirmadienį, bylą 
pristatys didžiajam žiuri. Jeigu šis nutars pareikšti oficialų kaltinimą, 
tuomet aš, teoriškai ir pagal susitarimą, turėčiau tapti laisvas žmogus. 

Kalėjime stebėtinai daug organizuotos religijos. Kaip susirūpinę 
žmonės mes ieškome nusiraminimo, rimties, paguodos ir sielovados. 
Buvome žeminami, trypiami, apiplėšti nuogai — iš mūsų atimtas oru- 
mas, šeima ir turtas, mums nieko nebelikę. Įmesti į pragarą mes žvel- 
giame aukštyn, prašydami kelio į laisvę. Kolonijoje yra keletas musul- 
monų — jie meldžiasi penkis kartus per dieną ir su niekuo nesusideda. 
Yra apsišaukėlis budistų vienuolis su keliais sekėjais. Kiek žinau, nėra 
nė vieno žydo ar mormono. Paskui dar mes, krikščionys, ir tai kelia 
keblumų. Katalikų kunigas atvyksta du kartus per mėnesį sekmadie- 
niais aštuntą ryto aukoti mišių. Kai tik iš mažutės koplyčios išsiskirsto 
katalikai, laikomos konkrečiai neapibrėžto tikėjimo pamaldos priklau- 

santiems pagrindinėms protestantiškoms bažnyčioms — metodistų, 
baptistų, presbiterionų ir taip toliau. Kaip tik čia sekmadieniais aš 
dažniausiai pritampu. 10.00 ryto penkiasdešimtininkai baltieji susi- 
renka triukšmingoms pamaldoms su garsia muzika ir dar garsesniais 
pamokslais, kartu su šundaktaryste ir primityviais vapaliojimais. Tos 
pamaldos turėtų baigtis 11.00, bet kartais užsitęsia ilgiau, kai Dievo 
garbintojus užvaldo įkvėpimas. Penkiasdešimtininkai juodieji koplyčią 
gauna 11.00, bet kartais turi laukti, kol baltieji nusiramina. Esu girdė- 
jęs pasakojimų apie šiurkščius žodžius, kuriais kartais apsimaino tos 
dvi grupės, bet kol kas koplyčioje dar nekilo muštynių. Gavę sakyklą 
penkiasdešimtininkai juodieji ją išlaiko per visą antrą dienos pusę. 

Būtų klaidinga susidaryti įspūdį, kad Erostbergas užpildytas 
baksnotojų į Bibliją. Taip nėra. Vis dėlto tai kalėjimas, ir per bažnyti- 
nes pamaldas daugelio tokių pat kalinių kaip ir aš nepamatytum. 

Kai išeinu iš konkrečiai neapibrėžto tikėjimo pamaldų, mane su- 
siranda PP ir sako: 

— Tavęs ieško administracijos korpuse. 

aukia agentas Hanskis drauge su nauju dalyviu mano žaidime 
— Petu Serhofu, federaliniu antstoliu. Mudu supažindami, 

ir paskui visi susėdame apie nedidelį stalą koridoriuje šiek tiek toliau 
nuo kalėjimo viršininko kabineto. Žinoma, sekmadienį kolonijos te- 
ritorijoje jo niekas taip ir nepamatys, tačiau kas galėtų už tai žmogų 
smerkti? 

Hanskis išsitraukia iš portfelio kažkokį dokumentą ir slysteli jį 
per stalą. 

— Štai kaltinamoji išvada, — sako jis. — Baigta penktadienio pa- 
vakarę Roanoke, vis dar paslaptis, bet iš pat ryto bus pranešta spaudai. 

Laikau ją it aukso plytą, ir man sunku susitelkti į žodžius. Jung- 
tinės Amerikos Valstijos prieš Kviną Alą Rakerį. Tai išspausdinta viršu- 
tiniame dešiniame puslapio kampe, mėlynu rašalu įrašyta pastarojo 
penktadienio data. 

— Post rašoma, kad didysis žiuri susirenka rytą, — sugebu iš sa- 
vęs išspausti, nors aišku, kad tai jau įvykę. 

— Mes apdorojome spaudą, — patenkintas savimi sako Hanskis. 

Patenkintas savimi, bet šįkart jau kur kas malonesnis tipas. Mūsų 
vaidmenys dramatiškai pasikeitė. Kadaise buvau nuteistas nusikaltėlis 
lakstančiomis į šalis akimis, siekiantis sandėrio ir veikiausiai mulki- 
nantis valdžią. Tačiau dabar aš — auksinis vaikinas, netrukus išeisian- 
tis iš čia ir pasiimsiantis su savimi kažkiek grynųjų. 

Papurtau galvą ir sakau: 

— Nerandu žodžių vyručiai. Padėkite man. 

Hanskis tartum to tik ir laukė. 

— Štai ką mes turime galvoje, pone Banisteri. 

— Ojeigu dabar Malai? — klausiu. 

— Puiku. Aš — Krisas, ojis — Petas. 

— Supratau. 

— Kalėjimų valdyba ką tik nutarė jus perkelti į vidutiniškai sun- 
kaus režimo įstaigą Fort Veine, Indianoje. Priežastis nežinoma ar ne- 
nurodyta. Kažkoks taisyklių pažeidimas, supykdęs stambius šulus. 
Šešis mėnesius jokių lankytojų. Kalėti vienutėje. Jeigu kas nors smal- 
saus, jus galės rasti internetu per Įkalintųjų vietos nustatymo tarnybą, 
bet netrukus atsimuš į plytų sieną. Po poros mėnesių Fort Veine jūs vėl 
būsite perkeltas. Tikslas: kad būtumėte vis kilnojamas per sistemą ir 
joje pradingtumėte. 

— Manau, valdybai tai bus visai lengva, — sakau, ir jie abu nusi- 
juokia. Žmogau, nejau aš perėjau į kitą komandą ar ką? 

— Po kelių minučių mes imsimės įprastos procedūros su antran- 
kiais bei čiurnų grandinėmis — paskutinį kartą — ir išvesime jus iš 
čia kaip normalų perkeliamąjį. Drauge su Petu ir dar vienu antstoliu 
įsėsite į neženklintą miniveną, ir jie išveš jus vakarų kryptimi, Fort 
Veino link. Aš seksiu iš paskos. Nuvažiavę šešiasdešimt mylių, tuoj 
šiapus Morgantauno, mes sustosime prie motelio, kur esame užsakę 
kambarius. Jūs persirengsite kitais drabužiais, užkąsite, ir mes pasi- 
kalbėsime apie ateitį. 

— Po kelių minučių? — pasitikslinu sukrėstas. 

— Toks planas. Ar jūsų kameroje yra kas nors, be ko negalėtumė- 
te gyventi? 

— Taip, turiu kai kurių asmeninių daiktų, dokumentų ir panašiai. 

— Gerai. Mes kalėjimo valdžiai nurodysime viską sukrauti į dėžes 
ir jums pristatysime. Geriausiai būtų tenai nebegrįžti. Mat kas nors 
galėtų pamatyti jus besirenkantį daiktus ir pradėti klausinėti. Nenori- 
me, kad kas nors čia žinotų, jog išvykstate, iki jūsų nebeliks. 

— Supratau. 

— Jokių atsisveikinimų ir visokių šūdniekių, aišku? 

— Aišku. 

Sekundę susimąstau apie savo Frostbergo draugus, bet tuojau pat 
liaujuos. Tokia diena ateis ir jiems visiems, o kai jau esi laisvas, nebe- 

sigręžioji atgal. Rimtai abejoju, ar kalėjime užsimezgusios draugystės 
ištvers anapus jo sienų. O mano atveju, aš niekada nebegalėsiu vėl 
susitikti su senais draugeliais ir dalytis prisiminimais. Mat netrukus 
tapsiu kitu žmogumi. 

— Savo kalėjimo sąskaitoje turite septyniasdešimt aštuonis do- 
lerius. Mes juos peradresuosime į Fort Veiną, ir paskui jie užsimes sis- 
temoje. 

— Dar sykį federalinės valdžios sudirbtas, — pasakau, ir jie vėl 
pamano, kad juokauju. 

— Daugiau klausimų bus? — klausia Hanskis. 

— Taip. Kaip jūs privertėte jį prisipažinti? Tam jis per gudrus. 

— Jei atvirai, mes buvome nustebę. Pasitelkėme porą savo vete- 
ranų kvotėjų, o jie turi savus metodus. Jis porą kartų užsiminė apie 
advokatą, bet atsitraukė. Norėjo kalbėti ir atrodė sukrėstas fakto, kad 
buvo sučiuptas — ne už pabėgimą, bet už žmogžudystę. Jis norėjo iš- 
siaiškinti, kiek mes žinome, tad vis kalbėjomės. Dešimt valandų. Per 
naktį iki pat ankstaus ryto. Jis nenorėjo išeiti ir nakvoti areštinėje, tad 
pasiliko kambaryje. Kai tik įsitikino, kad mes žinome tai, ką žinome, 
palūžo. Mums paminėjus, kad gali būti apkaltinta ir jo šeima, beveik 
visa gauja, panoro sukirsti sandėrį. Ir galiausiai viską mums išklojo. 

— Ir kaip suprasti „viską? 

— Jo pasakojimas iš esmės nesiskiria nuo jūsiškio. Rakeris papir- 
ko teisėją Fosetą puse milijono dolerių už tai, kad išgelbėtų jo sūnėną, 
o teisėjas jį apmovė. Pasiliko pinigus ir vaikį nuteisė. Kvino pasauly- 
je už tokį nusikaltimą negalima atleisti ir būtina keršyti. Jis patykojo 
teisėjo Foseto, atsekė į namuką, įsilaužęs nudėjo kartu su sekretore ir 
šitaip atkeršijo. 

— Kiek iš tų pinigų buvo likę? 

— Apie pusė. Kvinas tvirtina, kad įsilaužė į teisėjo butą Roanoke, 
viską peržiūrėjo ir pinigų neaptiko. Įtarė, kad tie laikomi kažkur kitur, 
kokioje nors saugesnėje vietoje. Štai kodėl jis atsekė Fosetą iki namu- 
ko. Priveikė teisėją priekiniame priebutyje ir įsigavo vidun. Nebuvo tik- 
ras, ar pinigai ten, bet buvo pasiryžęs juos surasti. Padarė sekretorei 
kai ką bloga ir privertė Fosetą atiduoti pinigus. Šitaip išaiškėjo slaptas 
seifas. Anot Kvino, pinigai priklausė jam. 

— Ir, spėju, jam atrodė, kad privalo juos nužudyti. 

— O, žinoma. Juk negalėjo palikti dviejų liudininkų. Be jokios 
sąžinės graužaties, Malai. Teisėjas turėjo to susilaukti; o sekretorė 
tik pasimaišė skersai kelio. Dabar jam prieš akis kaltinamas dviguba 
žmogžudyste itin sunkinančiomis aplinkybėmis. | 

— Vadinasi, jam gresia mirties bausmė? 

— Labiausiai tikėtina. Dar niekada nevykdėme egzekucijos už 
federalinio teisėjo nužudymą, ir norėtume, kad Kvinas Rakeris taptų 
pirmuoju pavyzdžiu. 

— Ar jis mano pavardę paminėjo? — klausiu neabejodamas at- 
sakymu. 

— Iš tikrųjų paminėjo. Jis labai įtaria, kad esate mūsų šaltinis, ir 
veikiausiai planuoja kerštą. Štai kodėl dabar mes čia — kad šiandien 
pat išvyktume. 

Aš noriu išvykti, bet ne taip greitai. 

— Kvinas žino apie 35-ąjį straipsnį; faktiškai kiekvienas federa- 
linis kalinys daug apie tą straipsnį žino. Padedi išaiškinti nusikaltimą 
anapus grotų, ir tau bausmė sušvelninama. Be to, jis mane laiko puikiu 
advokatu. Taigi jis ir jo šeima žinos, kad aš išėjęs į laisvę, o ne sėdžiu 
kalėjime, nei Fort Veine, nei kokioje kitoje įstaigoje. 

— Taip, bet tegul jie spėlioja. Taip pat svarbu, kad jūsų šeima ir 
draugai manytų, jog tebesate už grotų. 

— Jūs susirūpinę mano šeima? — klausiu. 

Pagaliau prabyla Petas Serhofas: 

— Tam tikru mastu, taip, ir mes galime suteikti jiems apsaugą, jei- 
gu šitaip nuspręsite. Bet tokiu atveju aiškiai suardysite jų gyvenimus. 

— Jie niekada su tuo nesutiks, — atsakau. — Mano tėvas paleis 
į darbą kumščius, jeigu jam apie tai užsiminsite. Jis — į pensiją pasi- 
traukęs valstijos kelių patrulis ir tikrai geba savimi pasirūpinti. Mano 
sūnus turi naują tėvą ir naują gyvenimą. 

Nepajėgiu įsivaizduoti, kaip paskambinsiu Dionai ir pranešiu, 
kad Bou galėtų grėsti pavojus dėl kažko, ką padariau kalėjime. O iš 
dalies netikiu, kad Kvinas Rakeris kenktų nekaltam berniukui. 

— Mes galime tai aptarti vėliau, jei norėtumėte, — pasiūlo Ser- 


hofas. 

— Taip ir padarykime. Šiuo metu mano mintys pernelyg pa- 
drikos. 

— Laisvė jūsų laukia, Malai, — sako Hanskis. 

— Einam iš čia. 

Aš nuseku paskui juos koridoriumi į kitą korpusą, kur laukia trys 
PP ir kapitonas. Mane surakina antrankiais ir grandinėmis per čiur- 
nas, paskui palydi šaligatviu iki paruošto miniveno. Neinformuotas 
atsitiktinis stebėtojas iš akies pamanytų, kad esu vedamas į savo eg- 
zekuciją. Prie vairo sėdi antstolis pavarde Hičkokas. Šalia manęs Ser- 
hofas užstumia dureles, o pats atsisėda į priekinę keleivio vietą. Mes 
išvažiuojame. 

Nė nemanau mesti atgal į Erostbergą paskutinio atsisveikinimo 
žvilgsnio. Prisižiūrėjau pakankamai vaizdų, užteks ilgiems metams. 
Stebiu slenkančias vietoves ir nepajėgiu paslėpti šypsenos. Po kelių 
minučių mes įsukame į automobilių aikštelę prie prekybos centro. Ser- 
hofas iššoka iš mašinos, atidaro stumdomąsias dureles, siekia vidun ir 
atrakina mano antrankius. Paskui išlaisvina čiurnas. 

— Sveikinu, — šiltai sako, ir aš nusprendžiu, kad šis vyrukas 
man patinka. Paskutinį kartą išgirstu sužvangant grandines ir pasi- 
masažuoju riešus. 

Netrukus I-68 magistralėje padidiname greitį ir lekiame vakarų 
kryptimi. Jau beveik pavasaris, ir banguojančiose tolimojo vakarinio 
Merilando kalvose matosi atgimstančios gyvybės ženklai. Pirmosios 
kelios laisvės akimirkos kone pribloškia. Penkerius metus svajojau 
apie šią dieną, ir ji kelia nuotaiką. Tiek daug minčių varžosi viena su 
kita, reikalaudamos dėmesio. Laukiu nesulaukiu, kada pats galėsiu iš- 
sirinkti drabužius, užsimauti džinsus. Laukiu nesulaukiu, kada galė- 
siu nusipirkti automobilį ir važiuoti, kur užsimanysiu. Ilgiuosi moters 
kūno prisilietimo, žlėgtainio su šaltu alumi skonio. Atmetu nerimą dėl 
savo sūnaus ir tėvo saugumo. Jie nenukentės. 

Antstoliai nori kalbėti, tad aš klausausi. Petas Serhofas sako: 

— Dabar, Malai, jūsų niekas neprižiūri. Jeigu pasirinksite Liu- 
dytojų apsaugos programą, trumpiau sakant, liudytojų apsaugą, mes, 
Federalinių antstolių tarnyba, jumis pasirūpinsime. Imsimės priemo- 
nių jums užtikrinti apsaugą, saugumą ir sveikatą. Suteiksime naują as- 

mens tapatybę su autentiškais dokumentais. Gausite finansinę para- 
mą būstui, pragyvenimo išlaidoms ir medicininei priežiūrai. Mes jums 
surasime darbą. Kai tik atsistosite ant kojų ir imsite normaliai gyventi, 
mes nestebėsime kasdienės jūsų veiklos, bet jeigu prireiks, visada bū- 
sime netoliese. 

Jo kalba skamba lyg skaitoma iš brošiūros, bet žodžiai malonūs 
kaip muzika. Įsiterpia ir Hičkokas: 

— Programoje esame turėję per aštuonis tūkstančius liudytojų ir 
dar nė vienas iš jų nenukentėjo. 

Užduodu akivaizdų klausimą: 

— Kur aš gyvensiu? 

— Šalis didelė, Malai, — atsako Hičkokas. — Mes perkeliame 
liudytojus šimtus mylių nuo jų namų, net už dviejų tūkstančių mylių. 
Atstumas ne tiek svarbu, bet, apskritai kalbant, kuo toliau, tuo geriau. 
Mėgstate šiltą klimatą ar sniegą? Kalnus ir ežerus ar saulę ir paplūdi- 
mius? Didelius ar mažus miestus? Miesteliai būna problemiški, ir mes 
rekomenduojame vietą su ne mažiau kaip šimtu tūkstančių gyventojų. 

— Lengviau įsimaišyti, — priduria Serhofas. 

— Ir aš turiu rinktis? — klausiu. 

— Sveiko proto ribose, taip, — sako Hičkokas. 

— Leiskite man apie tai pagalvoti. 

Kitas kokias dešimt mylių taip ir darau, ir ne pirmą kartą. Turiu 
gana gerą mintį, kur ir dėl kokių priežasčių vyksiu. Žvilgteliu sau per 
petį atgal ir pamatau pažįstamą mašiną. 

— Spėju, kad tuoj už mūsų — FTB. 

— Taip, agentas Hanskis ir dar vienas vyrukas, — patvirtina Ser- 
hofas. 

— Arilgai jie mus seks? 

— Manau, dings po kelių dienų, — atsako Serhofas ir susižvalgo 
su Hičkoku. Juodu iš tikrųjų nežino, ir neketinu jų mygti. 

— Ar ETB įprastai laikosi prie tokių liudytojų kaip aš? — klausiu. 

— Kaip čia pasakius, — paaiškina Hičkokas. — Paprastai, kai liu- 
dytojas įtraukiamas į apsaugos programą, jis turi neužbaigtų reikalų 
su asmeniu ar asmenimis, kuriuos įskundė. Tad liudytojui gali tekti su- 
grįžti į teismą duoti parodymų. Tokiu atveju FTB nori turėti žinių apie 

liudytoją, bet tai daro per mus. Visada per mus. Tačiau laikui bėgant, 
per daugelį metų, FTB liudytojus tartum pamiršta. 

Petas pakeičia temą: 

— Vienas iš pirmiausių dalykų, kuriuos turėsite padaryti — tai 
pakeisti savo pavardę, be abejo, legaliai. Mes naudojamės vienu teisė- 
ju Ferfakso apygardoje, šiaurinėje Virdžinijoje, kuris saugo bylas už- 
rakintas. Tai ganėtinai mažas formalumas, bet jums reikia išsirinkti 
naują pavardę. Būtų geriausia, jeigu pasiliktumėte tokius pačius inici- 
alus ir pasivadintumėte paprastai. 

— Pavyzdžiui? 

— Maikas Bernesas. Matas Butas. Markas Bridžesas. Mičas 
Boldvinas. 

— Skamba nelyginant kokios nors baltųjų brolijos nariai. 

— Taip, tikrai. Bet ir Malkolmas Banisteris ne kitaip. 

— Dėkui. 

Kelias mylias svarstome apie mano naują pavardę. Serhofas atsi- 
daro nešiojamąjį kompiuterį ir supakši klaviatūra. Paskui sako: 

— Kokia šioje šalyje dažniausia pavardė, prasidedanti raide B? 

— Beikeris, — spėja Hičkokas. 

— Tai antra. 

— Beilis, — pamėginu aš. 

— Tai trečia. Belas — ketvirta. Bruksas — penkta. Laimi Brau- 
nas — ją turi dvigubai daugiau nei Beikeris antroje vietoje. 

— Vienas iš mano mėgstamiausių rašytojų afroamerikiečių — 
Džeimsas Boldvinas, — sakau. — Pasirinksiu ją. 

— Gerai, — sutinka Serhofas ir vėl supakši klavišais. — O var- 
das? 

— Gal Maksas? 

Hičkokas pritariamai sulinksi, o Serhofas įveda vardą „Maksas“. 

— Manjis patinka, — sako Hičkokas, lyg pauostęs puikaus vyno. 

Serhofas pakelia akis nuo kompiuterio ir sako: 

— Jungtinėse Valstijose yra apie dvidešimt penki Maksai Boldvi- 
nai, tad puikiai tiks. Geri solidūs vardas ir pavardė, nei per dažni, nei 
per egzotiški ar keisti. Man patinka. Dar šiek tiek pagražinkime. Ant- 
ras vardas? Koks čia tiktų, Maksai? 

Niekas nepritampa antruoju, kai pirmasis Maksas. Paskui aš pri- 
simenu ponus Ridą ir Kouplandą, du buvusius savo partnerius ir jų 
mažutę kontorą Vinčesteryje, Bredoko gatvėje: „Kouplandas ir Ridas, 
advokatai ir teisės patarėjai . Jų garbei pasirenku Ridą. 

— Maksas Ridas Boldvinas, — sako Serhofas. — Dabar gale pri- 
'durkime priedėlį. Maksas? Jaunesnysis, Trečiasis, Ketvirtasis. Šioje 
vietoje neturėtų būti pernelyg įmantru. 

Hičkokas purto galvą — ne. 

— Palikime kaip yra, — sako beveik patylomis. 

— Sutinku, — pratariu. — Nieko gale. 

— Puiku. Taigi turime visą pavardę. Maksas R. Boldvinas, taip, 
Maksai? 

— Turbūt. Leiskite man kokią valandą ją apmąstyti. Turiu pri- 
prasti. 

— Žinoma. 

Kad ir kaip tai trikdytų, pasirinkti naują pavardę, kuria naudo- 
siuos visą likusį gyvenimą, bus vienas iš lengvesnių sprendimų. Netru- 
kus susidursiu su kur kas sunkesniais pasirinkimais — akių, nosies, 
lūpų, smakro, namų, darbo, šeimos praeities, ir kokią prasimanytą vai- 
kystę turėsius? Kur lankiau koledžą ir ką studijavau? Kodėl esu vien- 
gungis ir ar buvau kada nors vedęs? O vaikai? 

Man sukasi galva. 


18 SKYRIUS 


elios mylios ryčiau Morgantauno mes išsukame iš valstijas 

„Lana magistralės ir susirandame automobilių aikštelę 
prie „Best Western“ — vieno iš senesniojo stiliaus motelių, kur gali- 
ma palikti transporto priemonę tiesiai priešais savo kambario langą. 
Mūsų jau laukia žmonės, kažkokie agentai, kaip spėju, iš FTB, ir kai 
nuostabiai nesurakintas išslystu iš miniveno, pripuola Hanskis ir sako: 

— Trisdešimt aštuntasis kambarys — jūsų. 

Vienas iš neįvardytų agentų atrakina duris ir įteikia man raktą. 
Viduje — dvi didžiulės lovos ir ant vienos išdėlioti pasirinkti drabu- 
žiai. Hanskis ir Serhofas uždaro duris. 

— Iš kalėjimo gavau jūsų dydžius, — paaiškina Hanskis, pamo- 
damas ranka į naują mano garderobą. — Jeigu šie nepatinka, nieko 
baisaus. Galime eiti apsipirkti. 

Ten dveji balti marškiniai ir vieni mėlyni languoti, visi su prisega- 
mais apykaklių kampučiais; dvejos chaki spalvos kelnės ir vieni iš anks- 
to nuskalbti džinsai; rudas odinis diržas; krūva tvarkingai sulankstytų 
apatinių trumpikių; dveji balti tenisinukai; keletas porų kojinių, vis 
dar įvyniotos; gana padorios išvaizdos mokasinų pora ir bjauriausių, 
kokius tik esu matęs, nevarstomų pusbačių pora. Apskritai, kaip pra- 
džiai — neblogai. 

— Ačiū, — padėkoju. 

Hanskis varo toliau: 

— Dantų šepetėlis ir pasta, skutimosi reikmenys — viskas vonios 
kambaryje. Ten taip pat ir nedidelis sportinis krepšys. Jeigu dar ko 
reikėtų, mes nubėgsime į parduotuvę. Norite priešpiečių? 

— Kol kas ne. Noriu pabūti vienas. 

— Be problemų, Malai. 

— Dabar Maksas, jeigu jūs ne prieš. 

— Maksas Boldvinas, — priduria Serhofas. 

— Kaip greitai sugalvota. 

Jie išeina, ir aš užrakinu duris. Pamažu nusivelku kalėjimo ap- 
rangą — gelsvai žalius marškinius ir kelnes, baltas kojines, juodus 
storapadžius suvarstomus batus ir apibrizgusias, kone permatomai 
išsidėvėjusias trumpikes. Užsimaunu naujas trumpikes ir apsivelku 
tenisinukus, paskui įslenku po apklotais ir stebeiliju į lubas. 


Priešpiečių nueiname į gretimais esančią pigią jūros gėrybių už- 
kandinę, kur galima įvažiuoti ir automobiliu bei už 7, 99 dolerio nu- 
sipirkti visas, kiek pajėgsi suvalgyti, krabų kojeles. Esame tik trise — 
Hanskis, Serhofas ir aš — ir ilgai mėgaujamės menku jūros maistu, 
kuris vis dėlto nuostabus. Nebelikus įtampos, jie skaldo juokelius ir 
komentuoja mano garderobą. Aš atsikertu į įžeidžias pastabas primin- 
damas, kad nesu vaikinas iš kokios nors baltųjų studentiškos korpora- 
cijos kaip juodu ir nuo šiol drabužius pirksiuos pats. 

Dienai slenkant juodu leidžia man suprasti, kad dar reikia kai ką 
nuveikti. Būtina priimti nemažai sprendimų. Mes grįžtame į motelį, 
į kambarį greta manojo, kur viena iš dviejų lovų nuklota aplankais ir 
popieriais. Prie mūsų prisideda Hičkokas, tad dabar kambaryje esa- 
me keturiese, visi tariamai veikiantys išvien, nors aš dėl to nusiteikęs 
skeptiškai. Vis sau kartoju, kad tie vyriokai dabar yra mano pusėje, 
kad vyriausybė — mano globėja ir draugė, bet nepajėgiu iki galo su 
tuo susitaikyti. Galbūt laikui bėgant jie įgis mano pasitikėjimą, bet aš 
tuo abejoju. Paskutinį kartą, kai valandų valandas turėjau reikalą su 
valdžios agentais, man buvo pažadėta, kad baudžiamąja tvarka nebū- 
siu persekiojamas. 

Šiuo metu naujoji pavardė jau prilipo, ir tas sprendimas galutinis. 

Hanskis sako: 

— Maksai, mes iš čia išvažiuojame rytoj rytą, ir reikia nuspręsti, 

kur vykstame. Tai priklausys nuo to, kaip esate numatę pakeisti savo 
išvaizdą. Jūs aiškiai pasakėte, kad norite kitokio veido, o tai kelia keb- 
lumų. 

— Norite pasakyti, kai aš duosiu parodymus? 

— Taip. Rakerio teismas galėtų įvykti už šešių mėnesių ar už 
metų. 

— Arba jis gali prisipažinti kaltu ir neiti į teismą, — sakau. 

— Be abejo. Bet tarkime, kad jis taip nepasielgs. Tarkime, eis į 
teismą. Jeigu jums bus atlikta plastinė operacija dabar, jūsų naują vei- 
dą, kai duosite parodymus, visi pamatys. Jeigu palauktumėte, iki baig- 
sis teismas, būtumėte kur kas saugesnis. 

— Saugesnis tada, o kaip dabar? — klausiu. — Kaip per ateinan- 
čius šešis mėnesius? Rakerio gauja imsis manęs, mes tai žinome. Jie 
jau dabar galvoja, kokiu būdu tai padaryti, ir kuo anksčiau, tuo geriau. 
Jeigu mane pagaus prieš teismą, likviduos vertingą liudytoją. Ateinan- 
tys šeši mėnesiai patys pavojingiausi, todėl aš noriu operacijos dabar. 
Nedelsiant. 

— Gerai. O kaip dėl teismo? 

— Baikite, Krisai. Esama būdų mane paslėpti, jūs tai žinote. Aš 
galiu duoti parodymus iš už širmos ar pridengtas šydu. Šitaip buvo 
daryta anksčiau. Nejau nežiūrite televizijos ar kino filmų? 

Tai sukelia tylų juokelį, bet apskritai atmosfera gana rimta. Min- 
tis, kad duosiu parodymus prieš Kviną Rakerį, varo siaubą, bet juk esa- 
ma būdų mane apsaugoti. 

— Pernai vienu atveju mes taip darėme, — sako Hičkokas. — 
Per stambų kvaišalų procesą Naujajame Džersyje. Informatorius buvo 
visiškai nepanašus į ankstesnį save, ir mes priešais liudytojo krėslą pa- 
statėme plokštę, jį matyti galėjo tik teisėjas bei prisiekusieji. Taip pat 
panaudojome balsą keičiantį prietaisą, ir teisiamieji visai nenutuokė, 
kas jis toks, nei kaip atrodo. 

— Jie tikrai žinos, kas aš, — atremiu. — Tik nenoriu, kad mane 
matytų. 

— Gerai, — nusileidžia Hanskis. — Tai jūs priimate sprendimą. 

— Tuomet laikykite, kad jis galutinis, — sakau aš. 

Hanskis išsitraukia mobilųjį telefoną ir eina durų link. 

— Palaukite, kol kai kam paskambinsiu. 

Jam išėjus iš kambario, Serhofas sako: 

— Gerai, kol jisai skambina, galime pasikalbėti apie tai, kur va- 
žiuojame. Bent kiek mums nurodykite, tada imsimės surasti tą vietą. 

— Į Floridą, — atsakau. — Išskyrus tarnybą jūrų pėstininkuose, 
visą gyvenimą praleidau kalvose ir kalnuose. Noriu pakeisti aplinką, 
pageidauju paplūdimių ir vandenyno vaizdų, šiltesnio klimato, — 
išberiu tai vienu atsikvėpimu, lyg valandų valandas būčiau apie tai 
svarstęs, o iš tikrųjų taip ir buvo. — Ne į pietinę Floridą, ten per karš- 
ta. Galbūt į Pensakolą ar Džeksonvilį, kur orai šiek tiek švelnesni. 

Antstoliai tai sąmoninasi, ir aš matau, kad jie skubiai mintija. 
Serhofas ima stuksenti nešiojamojo kompiuterio klavišais, ieškoda- 
mas man naujos vietos po saule. Sėdėdamas ant kėdės atsipalaiduo- 
ju, basas pėdas pasidedu ant lovos ir nesusilaikau nesimėgavęs tuo, 
kur dabar esu. Beveik 16.00. Sekmadienio popietės Frostberge būdavo 
blogiausias metas. Kaip ir daugelis kalinių, šventadieniais nedirbda- 
vau ir dažnai tekdavo nuobodžiauti. Susirinkdavome pažaisti krepši- 
nio, leisdavomės į ilgus pasivaikščiojimus bėgimo taku, imdavomės 
bet ko, kad tik turėtume ką veikti. Lankymas jau būdavo pasibaigęs, ir 
pasimačiusieji su savo šeimomis paprastai likdavo prislėgti. Prieš akis 
dar viena savaitė, tokia pati kaip ir praėjusi. 

Pamažu gyvenimas kalėjime blėsta iš atminties. Žinau, visiškai jį 
pamiršti bus neįmanoma, bet laikas pradėti palengva palikti už savęs. 
Malkomas Banisteris kažkur ten tebėra kalinys, bet Maksas Boldvi- 
nas — laisvas žmogus, gali keliauti kur tinkamas ir viskuo grožėtis. 


Jau sutemus įvažiuojame į Morgantauną, ieškodami kepsninės. 
Pakeliui praslenka striptizo klubas. Mane apninka stipri pagunda. 
Penkerius metus neregėjau nuogos moters, nors tikrai apie jas svajo- 
jau. Bet nesu tikras, ar striptizo šokėjos šiuo metu suteiktų labai daug 
pasitenkinimo. Surandame rekomenduotą restoranėlį ir užsiimame 
staliuką: tik trys seni bičiuliai, susiėję maloniai papietauti. Hanskis, 
Serhofas ir aš užsisakome didžiausias į valgiaraštį įtrauktas filė, ir sa- 

vąją aš užgeriu trimis bokalais pilstomojo alaus. Juodu pasilieka prie 
šaldytos arbatos, tačiau matau, kad man pavydi. Susiruošiame į lo- 
vas prieš dešimtą, bet miegas neima. Valandą žiūriu televizorių, nors 
Frostberge nedažnai tai darydavau. 

Vidurnaktį pasiimu Hanskio man paliktą kaltinamosios išvados 
kopiją ir įdėmiai skaitau kiekvieną žodį. Joje visai neužsimenama apie 
balistinės ekspertizės protokolą, nei apie kokius nors liudytojus. Tik 
ilgai pasakojama apie nusikaltimo vietą, šautines žaizdas, mirties prie- 
žastis, nudegimų žymes ant Naomės Kleri kūno ir tuščią seifą, bet nėra 
jokių daiktinių įkalčių aprašymo. Kvino prisipažinimas — tai viskas, 
ką jie kol kas turi. Ir dar įtarimą dėl rastų prie jo grynųjų. Kaltinamąją 
išvadą prokurorai gali beveik bet kuriuo laiku pataisyti, ir prie šitos 
dar reikia šiek tiek padirbėti. Kol kas ji atrodo kaip skubos darbas, sie- 
kiant sumažinti visuomenės spaudimą. 

Aš nelinkęs kritikuoti: dokumentas puikus. 


19 SKYRIUS 


tenliui Mamfriui, Pietinės apygardos federaliniam prokuro- 

S šis procesas bus svarbiausias dar neilgoje jo kaip federa- 
linio kaltintojo karjeroje. Prieš dvejus metus į tas pareigas paskirtas 
prezidento, jis laikė jas gana kasdieniškomis, ir nors tai pasakiškai 
papildė jo anketinius duomenis, pasitenkinimo neteikė. Žinoma, iki 
buvo nužudyti teisėjas Fosetas ir ponia Kleri. Stenlio karjera akimirks- 
niu įgijo naują prasmę. Jis turėjo garsiausią bylą šalyje, tad kaip ir dau- 
gelis federalinių prokurorų ketino maksimaliai tuo pasinaudoti. 

Sambūris buvo išreklamuotas kaip spaudos konferencija, nors 
niekas iš valdžios atstovų neketino atsakinėti į kokius nors klausimus. 
Tai buvo tik spektaklis, nei daugiau, nei mažiau. Kruopščiai surežisuo- 
tu renginiu siekta: (1) patenkinti kai kieno ambicijas ir (2) visuomenei, 
ypač galimiems prisiekusiesiems, leisti suprasti, kad federalai pričiupę 
savąjį žmogų, ir jis vadinasi Kvinas Alas Rakeris. 

9.00 tribūnoje rikiavosi daugybė nešiojamųjų mikrofonų, rekla- 
muojančių televizijos ir radijo sotis, kurioms priklausė. Teismo salė 
buvo sausakimša visokių reporterių. Vyrai su didžiulėmis kameromis 
lipo vienas per kitą, rungdamiesi užsiimti kuo geresnę poziciją, akylai 
stebint teismo salės tvarkdariams. 

Nuostatuose ir potvarkiuose, reglamentuojančiuose baudžia- 
mosios teisės praktiką ir procedūrą tiek valstijos, tiek federaliniame 
lygmenyse, niekur nėra parašyta, kad oficialios kaltinamosios išvados 
„paskelbimas“, „įteikimas“, „pareiškimas“ ar „išleidimas“ privalo būti 
viešinamas. Faktiškai beveik niekada taip ir nedaroma. Kai tik didy- 
sis žiuri nusprendžia, ją oficialiai įregistruoja teismo sekretorius ir 

galiausiai įteikia kaltinamajam. Kaltinamoji išvada reprezentuoja tik 
vieną bylos šalį — baudžiamąjį persekiojimą. Niekas iš to, kas pasaky- 
ta kaltinamojoje išvadoje, nelaikoma įrodymu; per bylos nagrinėjimą 
teisme prisiekusieji jos taip ir nepamato. Didysis žiuri, rašantis kalti- 
namąją išvadą, išklauso tik vieną bylos šalį — atstovaujančią vyriau- 
sybei. 

Tačiau kai kada kaltinamoji išvada būna pernelyg aktuali, perne- 
lyg svarbi, tiesiog, po šimts, pernelyg įdomi, kad jai būtų leista ramiai 
praplaukti per sistemą. Anot tų, kurie taip sunkiai dirbo, siekdami 
sučiupti nusikaltėlį, ir tų, kurie jį pristatys teisti, ją privalu paviešin- 
ti. Stenlis Mamfris nieko nenuveikė, kad Kviną Rakerį sulaikytų, bet 
jis tikrai yra tas žmogus, kuris jį pristatys teisti. Valstybinės tarnybos 
hierarchijoje federalinis prokuroras stovi gerokai aukščiau už papras- 
tą FTB agentą; todėl šis renginys priklausė Stenliui. Kaip įprasta, jam 
teks dalytis (nenorom) dėmesiu su FTB. 

9.10 šalia teisėjo krėslo atsidarė durys ir tarpą už tribūnos užplū- 
do būrys kietų vyrų juodais kostiumais. Jie susistumdė dėl geresnės 
pozicijos, visi sulenktus delnus pasidėję ant kiaušių. Išsidėstymas čia 
buvo svarbus, nes vietos vos vos užteko. Tribūnoje pagrečiui stovėjo 
Stenlis Mamfris ir Viktoras Vestleikas — vyriausiasis persekiotojas, 
vyriausiasis faras. Už jų rikiavosi FTB agentai ir prokuroro pavaduoto- 
jai, kaip įmanydami susiglaudę, susispaudę, stengdamiesi kuo geriau 
matyti kameras, nes, tikėtina, tada ir kameros juos matys. Laimingieji 
atidžiai klausysis pono Mamfrio ir pono Vestleiko, raukysis ir vaiz- 
duos, lyg per dvi mylias aplinkui nebūtų nė vienos televizijos kameros. 
Panašus apgailėtinas elgesys paprastai būdingas ir kongresmenams. 

— Šįryt mes turime kaltinamąją išvadą teisėjo Raimondo Foseto 
ir ponios Naomės Kleri nužudymo byloje, — pamažu taria Mamfris. 

Jo balsas nervingas ir dviem oktavomis aukštesnis nei normaliai. 
Teismo salėje jam tekdavo kamuotis, pralaimėti aiškiausias bylas, ku- 
rias pats sau paskirdavo, ir dažnai sulaukdavo kritikos, kad atrodyda- 
vo neužtikrintai ir tarsi ne savo vietoje. Kai kas manė, taip yra todėl, 
kad per savo niekuo neįstabią karjerą tiek mažai laiko buvo praleidęs 
teismo salėje. Stenlis paėmė kaltinamąją išvadą ir iškėlė aukščiau, lyg 
iš dabar stebinčių būtų tikimasi, kad perskaitys spaudinį. 

— Ši kaltinamoji išvada pareikšta dėl dviejų žmogžudysčių. Kal- 
tinamasis — toks Kvinas Rakeris. Ir taip, šioje byloje aš tikrai tikiuosi 
siekti mirties bausmės nuosprendžio. 

Nuo pastarojo sakinio per publiką būtų turėjusios nuribuliuoti 
dramatizmo vilnelės, bet Stenlis nevykusiai ištaikė laiką. Tačiau dra- 
matizmas greitai pasireiškė, kai padėjėjas blykstelėjo į ekraną didelę 
nespalvotą Kvino nuotrauką. Pagaliau pasaulis išvydo žmogų, nužu- 
džiusį teisėją ir jo sekretorę. Kaltą! 

Netvirtai skaitydamas iš užrašų, Stenlis nušvietė Kvino praeities 
faktus ir net sugebėjo perteikti įspūdį, kad kaltinamasis pabėgo iš ka- 
lėjimo turėdamas vienintelį tikslą — atkeršyti teisėjui. Vienu metu 
Viktoras Vestleikas, it sargybinis stovintis greta, susiraukė ir žvilg- 
telėjo į jo užrašus. Bet Stenlis stūmėsi pirmyn, kone verkšlendamas 
apie savo numylėtąjį draugą ir mokytoją Raimondą Fosetą, kiek daug 
teisėjas jam reiškė, ir taip toliau. Balsas jam net šiek tiek sudrebėjo, 
kai mėgino paaiškinti, koks jaučiasi pagerbtas, kad būtent jam patikė- 
ta didžiulė atsakomybė siekti teisingumo už tas „kraupias žmogžu- 
dystes. Kaltinamajai išvadai perskaityti būtų užtekę dviejų minučių, 
o paskui keliauti namo. Bet ne. Kai tokia publika, o dar milijonai stebi 
per televiziją, Stenlis stengėsi užtęsti ir raizgojo kalbą apie teisingumą 
ir kovą su nusikalstamumu. Po kelių kankinamų nukrypimų jisai su- 
grįžo į vėžes beveik jau baigdamas, kai atėjo metas paskelbti pačią kal- 
tinamąją išvadą. Jis pagyrė Viktorą Vestleiką ir visą Federalinį Tyrimų 
Biurą už darbą, kuris buvo „viršijantis žmogaus jėgas, nenuilstamas ir 
šaunus.“ 

Mamfriui pagaliau užsičiaupus, Vestleikas padėkojo, tačiau liko 
neaišku, ar dėkojo už tai, kad jis užsičiaupė, ar už tokią daugybę kom- 
plimentų. Vestleikas buvo kur kas labiau už jaunąjį Stenlį patyręs to- 
kiuose renginiuose ir nieko nepasakydamas kalbėjo penkias minutes. 
Padėkojo savo vyrams, patikino neabejojąs, kad byla išaiškinta, ir pa- 
linkėjo sėkmės prokurorams. Kai baigė ir žingtelėjo atgal, kažkuris re- 
porteris šūktelėjo klausimą. 

— Jokių komentarų, — nukirto Vestleikas ir nurodė, kad visiems 
metas skirstytis. 

Tačiau Stenlis nesiruošė palikti televizijos kamerų. Sekundę ar 
dvi kvailai vypsojo publikai, lyg sakytų: „Štai aš čia.“ 

Tuomet Vestleikas kažką pašnabždėjo jam į ausį. 

— Visiems dėkui, — metė Stenlis ir pasitraukė. 

Renginys baigėsi. 


Stebiu spaudos konferenciją iš savo numerio „Best Western“ mo- 
telyje. Man šmėsteli mintis: vadovaujant Stenliui, Kvinas vis dėlto gali 
turėti šansų kovoti. Tačiau jeigu byla pasieks teismą, Stenlis, tikėtina, 
pasitrauks į šalį ir leis reikalus vesti vienam kuriam iš užgrūdintų savo 
pavaduotojų. Be abejo, jis toliau veiks žiniasklaidą ir pradės planuoti 
savo kampaniją dėl aukštesnio posto, bet rimtą darbą bylos nagrinėji- 
mo metu atliks profai. Priklausomai nuo to, kiek viskas užsitęs, Stenlis 
net galėtų prarasti pareigas. Jo kadencija trunka ketverius metus, tiek 
pat kiek ir prezidento. Kai pretendentas užima Baltuosius rūmus, visų 
federalinių prokurorų tarnyba nutrūksta. 

Spaudos konferencija baigiasi ir pradeda vapalioti CNN kalban- 
čiosios galvos. Aš perjunginėju kanalus, bet nerandu nieko įdomaus. 
Apsiginklavęs nuotolinio valdymo pulteliu, visiškai kontroliuoju te- 
leviziją. Stebėtinai lengvai prisitaikau prie laisvės. Galiu miegoti, kol 
pabundu. Galiu vilkėti, kuo noriu, nors kol kas pasirinkimas ribotas. 
O svarbiausia — nėra kameros draugelio, daugiau nieko, su kuriuo rei- 
kėtų kovoti dėl dešimties iš dvylikos pėdų ploto. Dusyk išmatavau mo- 
telio numerį: maždaug šešiolikos pėdų pločio ir trisdešimties — ilgio, 
kartu su vonios kambariu. Rūmai. 

Rytui įpusėjus mes vėl kelyje, dabar važiuojame į pietus I-79 ma- 
gistrale. Po trijų valandų atvykstame į Čarlstono oro uostą Vakarų Vir- 
džinijoje, ten atsisveikiname su agentu Krisu Hanskiu. Jis man palinki 
sėkmės, o aš jam padėkoju, kad buvo toks malonus. Mudu su Petu Ser- 
hofu įsėdame į vietinės avialinijos lėktuvą skrydžiui į Šarlotę Šiaurės 
Karolinoje. Neturiu jokių dokumentų, bet Antstolių tarnyba ir aviali- 
nija susikalba kompiuteriais savuoju kodu. Aš tik seku paskui Petą ir 
turiu prisipažinti, kad lipdamas į mažą lėktuvą esu susijaudinęs. 

Šarlotės oro uostas — didžiulė, atvira, moderni struktūra, ir dvi 
valandas stoviu terasoje, stebėdamas atvykstančius ir išvykstančius. 
Esu vienas iš jų, laisvas žmogus, ir netrukus gaėsiu prieiti prie kasos ir 
nusipirkti bilietą kelionei bet kur. 

18.10 mes įsėdame reisui be sustojimų į Denverį. Kodinė kom- 
piuterio programa išmetė geriau, nei buvo galima tikėtis, ir mudu su 
Petu sėdime greta vienas kito pirmoje klasėje — mokesčių mokėtojų 
sąskaita. Aš geriu alų, o jis — limonadą. Pietums — keptas viščiukas 
padaže, ir aš spėju, kad daugelis keleivių jį valgo tik tam, kad palaikytų 
jėgas. O man — tai puikūs pietūs. Juos užgeriu „Pinot Noir“ — pir- 


muoju per daugelį metų savo gurkšniu vyno. 


Viktoras Vestleikas su savo palyda iš spaudos konferencijos nu- 
važiavo keturis kvartalus į miesto centre įsikūrusią Džimio Li Arnoldo 
advokatų kontorą. Jie prisistatė jau laukiančiai priimamojo sekretorei. 
Per porą minučių ji nuvedė juos siauru koridoriumi į erdvų posėdžių 
kambarį ir pasiūlė kavos. Jie padėkoję atsisakė. 

Roanoko baudžiamosios teisės advokatų kolegijoje Džimis Li 
buvo senbuvis — veteranas, dvidešimt metų kovojęs kvaišalų ir do- 
rovės frontuose. Prieš ketverius metus jis atstovavo Džekilui Steiliui, 
Kvino Rakerio sūnėnui. Kaip ir tiek daug pavienių kovotojų, besidar- 
buojančių arti nusikaltėlių pasaulio pakraščių, Džimis Li buvo asme- 
nybė: ilgi žili plaukai, kaubojiški batai, visi pirštai su žiedais, ant nosies 
užkabinti raudonų rėmelių skaitymo akiniai. Nors FTB atžvilgiu jis lai- 
kėsi įtariai, savo valdoje su jais pasisveikino. Agentai pas jį apsilanko 
jau ne pirmą kartą: per virtinę metų susilaukdavo jų daug. 

— Taigi turite kaltinamąją išvadą, — prašneko jis, vos tik baigus 
visiems pažindintis. 

Viktoras Vestleikas glaustai apibendrino pagrindinius bylos prieš 
Kviną Rakerį faktus. 

— Prieš kelerius metus jūs atstovavote jo sūnėnui Džekilui Stei- 


liui, tiesa? 

— Taip, — patvirtino Džimis Li. — Bet su Kvinu Rakeriu niekada 
nebuvau susitikęs. 

— Manau, atstovauti vaikiui jus nusamdė šeima arba gauja. 

— Kažkas panašaus. Buvau privačiai nusamdytas, o ne paskirtas 
teismo. 

— Su kuo iš šeimos turėjote reikalų? 

Džimio nuotaika pakito. Jis išsitraukė iš kišenės mažutį magne- 
tofoną. 

— Tik tam, kad apsidrausčiau, — paaiškino ir nuspaudė mygtu- 
ką. — Visa tai įrašykime. Jūsų trys, o aš vienas. Nenoriu, kad kiltų 
kokių nesusipratimų dėl to, kas bus pasakyta. Jūs ne prieš? 

— Ne, — atsakė Vestleikas. 

— Gerai. Taigi jūs manęs klausėte, su kuo iš šeimos turėjau reika- 
lų, kai buvau nusamdytas atstovauti Džekilui Steiliui, tiesa? 

— Taip. 

— Ką gi, nežinau, ar galiu į tai atsakyti. Tai susiję su kliento kon- 
fidencialumu ir visa kita. Galėtumėte man pasakyti, kodėl jus tai do- 
mina? 

— Žinoma. Kvinas Rakeris prisipažino. Pasakė nužudęs Fosetą 
todėl, kad teisėjas, gavęs kyšį, sulaužė pažadą; atseit jis, gauja, Fosetui 
sumokėjo pusę milijono dolerių grynaisiais už palankią nutartį neatsi- 
žvelgti į kratą, kurios metu surastas pilnas furgonas kokso. 

Vestleikas padarė pauzę ir atidžiai stebėjo Džimį Li. Šio akys ne- 
išdavė nieko. Advokatas tik gūžtelėjo pečiais. 

— Taigi? 

— Taigi, ar jūs ką nors žinojote apie šį kyšį? 

— Jeigu apie jį žinočiau, tai būtų nusikaltimas, ar ne? Manote, 
esu toks kvailas, jog prisipažinčiau nusikaltimą? Jaučiuosi įžeistas. 

— Ak, neįsižeiskite, pone Arnoldai. Niekuo jūsų nekaltinu. 

— Ar Kvinas Rakeris užsiminė apie mane dėl kyšio? 

— Kol kas jis apie tai kalbėjo miglotai, tik pasakė, kad tarpinin- 
kavo vienas advokatas. 

— Neabejoju, ta konkreti galvažudžių gauja gali prieiti prie dau- 
gybės advokatų. 

— Iš tikrųjų. Ar nustebote, kai teisėjas Fosetas atmetė prašymą 
neatsižvelgti? 

Džimis Li nusišypsojo ir pavartė akis. 

— Niekas manęs jau nebestebina. Jeigu laikytumės Konstitu- 
cijos, krata ir įkaltis buvo neteisėti, šimtas penkiasdešimt kilogramų 
gryno kokso turėjo būti atmesti. Tam reikėtų šiokio tokio stuburo, 
ir tokių dalykų dabar ne per dažniausiai matai, ypač stambių reidų 
prieš kvaišalus atvejais. Teisėjui, valstijos ar federaliniam, reikia turėti 
kiaušius, kad išdrįstų eliminuoti tokį nuostabų įkaltį, nesvarbu, kokiu 
būdu farai jį gavo. Ne, aš nenustebau. 

— Ar seniai užsiimate praktika teisėjo Foseto teismo salėje? 

— Nuo tos dienos, kai jis buvo paskirtas — prieš dvidešimt metų. 

— Ar tikite, kad jis galėtų paimti kyšį? 

— Kyšį grynaisiais už palankią nutartį? 

— Ir švelnesnį nuosprendį. 

Džimis Li susikryžiavo kojas, pakabindamas vieną stručio odos 
batą sau ant kelio, ir susinėrė rankas tuoj po pilvu. Minutėlę pagalvo- 
jęs atsakė: 

— Esu matęs teisėjus priimant papiktinančius sprendimus, bet 
paprastai iš kvailumo ar per tingumą. Bet ne, pone Vestleikai: netikiu, 
kad teisėjas Fosetas ar bet kuris kitas teisėjas, valstijos arba federali- 
nis, Virdžinijos Sandraugos ribose paimtų kyšį, grynaisiais ar kitaip. 
Pasakiau, kad niekas manęs nestebina, bet suklydau. Toks kyšis mane 
šokiruotų. 

— Ar pasakytumėte, kad Fosetas turėjo sąžiningo teisėjo repu- 
taciją? 

— Ne, aš to nepasakyčiau. Pirmus kelerius metus savo poste jis 
buvo neblogas, paskui pasikeitė ir tapo tikras kietašiknis. Mano klien- 
tai visi buvo apkaltinti nusikaltimais, bet ne visi jie yra nusikaltėliai. 
Fosetas matydavo kitaip. Būdavo labai laimingas, kai galėdavo pasiųsti 
kokį vyruką už grotų dvidešimčiai metų. Jis visada palaikydavo kalti- 
nimą ir farus, o aš to nelaikau sąžiningumu. 

— Bet jis neėmė pinigų? 

— Kiek žinau, ne. 

— Štai kur mūsų keblumas, pone Arnoldai. Jeigu Kvinas Rakeris 

sako tiesą, tuomet kaip jisai sugebėjo Fosetui įduoti pinigus? Kietas 
gatvės vaikis iš K. A., niekada anksčiau Foseto nepažinojęs. Kažkur 
šioje grandinėje turėjo būti tarpininkas. Aš nesakau, kad tai jūs, ir nėra 
jokių prielaidų, kad į šią istoriją esate įsivėlęs. Betgi pažįstate sistemą. 
Kaip pusė milijono perėjo iš rankų į rankas? 

Džimis Li kraipė galvą. 

— Jeigu sistema apima ir kyšininkystę, tai aš nežinau, kaip ji vei- 
kia, aišku? Aš nemėgstu užuominų. Jūs kalbatės ne su tuo žmogumi. 

— Vėlgi kartoju, aš nedarau į jus užuominų ir niekuo nekaltinu. 

— Einate velniškai gana arti to. — Džimis Li pamažu atsistojo 
ir siekė ranka magnetofono. — Tarkime, kad šis mažutis susitikimas 
baigtas. 

— Nereikia taip, pone Arnoldai. 

Džimis Li paėmė magnetofoną ir įsidėjo į kišenę. 

— Tikrai buvo malonu, — metė, staigiai atidarė duris ir išnyko 
koridoriuje. 


Tuo pat metu, kai Viktoras Vestleikas su savo agentais apleido 
Džimio Li būstinę, tiesiai priešais, kitoje Bažnyčios gatvės pusėje, Di 
Rėjus Rakeris įžengė į kitą advokatų kontorą. 

Kvinas buvo areštuotas praėjusio trečiadienio vakarą ir pirmas 
dešimt savo nelaisvės valandų prasėdėjo apklausų kambaryje. Po to, 
kai prisipažino, — priešais vaizdo kamerą, — pagaliau buvo nuvežtas 
į Norfolko miesto areštinę, uždarytas į vienutę ir ištisas dvylika va- 
landų miegojo. Iki šeštadienio ryto Kvinui nebuvo leista paskambinti 
telefonu, ir prireikė beveik visos dienos, kol jisai susisiekė su šeimos 
nariu, norinčiu kalbėtis. Ankstyvą šeštadienio vakarą Kvinas iš Nor- 
folko pervežtas į Roanoką. Kelionė truko keturias su puse valandos. 

Kai tik Di Rėjus suprato, kad vyresnysis jo brolis atsidūrė arešti- 
nėje už federalinio teisėjo nužudymą, paknopstom puolė ieškoti advo- 
kato, kuris imtųsi bylos. Keletas iš K. A. ir Virdžinijos atsisakė. Vėlią 
šeštadienio popietę kita Roanoko asmenybė, pavarde Dastis Šaiveris, 
sutiko Kvinui atstovauti pradinėmis baudžiamojo persekiojimo stadi- 

jomis, bet pasiliko teisę pasitraukti, jeigu teismo procesas pasirodys 
neišvengiamas. Dėl akivaizdžių priežasčių vietinė advokatūra nemen- 
kai baiminosi atstovauti žmogui, kaltinamam išmušus iš teismų siste- 
mos tokią svarbią dalį. 

Dastis Šaiveris kadaise praktikavo teisę kartu su Džimiu Li Ar- 
noldu, ir abu buvo nulipdyti iš to paties molio. Teisėje daugelis part- 
nerysčių, didelių ir mažų, išyra, paprastai dėl pinigų. Džimis Li buvo 
apmautas dėl honoraro, apkaltino savo partnerius ir išsikėlė į kitą gat- 
vės pusę. 

Anksti pirmadienio rytą, prieš paskelbiant kaltinamąją išvadą, 
Dasčiui pavyko praleisti valandą su Kvinu areštinėje. Jis nustebo suži- 
nojęs, kad klientas jau prisipažino. Kvinas atkakliai laikėsi savo: buvo 
verčiamas, apgaudinėjamas, spaudžiamas, gąsdinamas, todėl prisipa- 
žinimas niekinis. Tvirtino esąs nekaltas. Palikęs areštinę, Dastis užsu- 
ko į federalinę prokuratūrą ir pasiėmė kaltinamosios išvados kopiją. 
Kaip tik gilinosi į ją, kai sekretorė vidaus ryšio telefonu pranešė, jog 
atvyko ponas Di Rėjus Rakeris. 

Iš jųdviejų tai Dastis, ilgais žilais plaukais, su išblukusiais džin- 
sais ir raudonos odos liemene, veikiau panėšėjo į kvaišalų prekeivį, o 
Di Rėjus su „Zegna“ firmos kostiumu atrodė labiau kaip teisininkas. 
Apgrioztame Dasčio kabinete juodu atsargiai pasisveikino. Pirmas 
klausimas buvo dėl honoraro avanso, ir Di Rėjus, atidaręs savąjį „Pra- 
da lagaminėlį, ištraukė 50 000 dolerių grynaisiais. Dastis juos suskai- 
čiavo ir įsidėjo į stalčių. 

— Ar žinote, kadjis jau prisipažino? — paklausė Dastis, nukišda- 
mas giliau pinigus. 

— Kąjis padarė? — priblokštas perklausė Di Rėjus. 

— Taip, jis prisipažino. Sako pasirašęs rašytinį pareiškimą, pripa- 
žindamas žmogžudystes, taip pat spėjama, yra vaizdajuostė. Prašom 
man pasakyti, kad jis tam yra per sumanus. 

— Jis tam yra per sumanus. Mes niekada nekalbame farams, 
niekada. Kvinas savanoriškai neprisipažintų dėl nieko, nors ir būtų 
neabejotinai kaltas. Mes šitaip nesielgiame. Jeigu pasirodo faras, mes 
puolame skambinti advokatams. 

— Pasak jo žodžių, kvota tęsėsi visą naktį. Jis išsižadėjo savo tei- 

sių, kelis kartus prašė advokato, bet du FTB agentai nesiliovė daužę 
klausimais. Jie spendė jam spąstus, sutrikdė, ir jūsų brolis pradėjo kle- 
joti. Nepajėgė užsičiaupti. Jie pasakė, kad jam gresia būti apkaltintam 
dėl dviejų žmogžudysčių sunkinančioms aplinkybėmis, už kurias ski- 
riama mirties bausmė, ir kad taip pat bus apkaltinta visa šeima, nes 
nužudymai susiję su gaujos verslu. Melavo ir žadėjo jam padėti, jeigu 
sutiktų bendradarbiauti, kad teisėjo Foseto šeima yra prieš mirties 
bausmę, ir taip toliau, ir taip toliau. Po ištisų valandų tokio spaudimo 
agentai jį palaužė, ir jūsų brolis jiems suteikė tai, ko iš jo reikalavo. 
Sako neprisimenąs visko, kas atsitiko, buvęs pernelyg pavargęs. Kai 
atsibudo ir pamėgino prisiminti, kas atsitiko, viskas atrodė kaip sap- 
nas, kaip košmaras. Truko kelias valandas, kol suvokė, ką padaręs, bet 
net dabar nepajėgia visko prisiminti. 

Di Rėjus klausėsi, pernelyg apstulbęs, kad pajėgtų kalbėti. 

Dastis toliau pasakojo: 

— Jis vis dėlto prisimena FTB agentų tvirtinimus, kad jie turi 
balistinės ekspertizės protokolą, pagal kurį vienas iš jo ginklų atitinka 
panaudotą nusikaltimo vietoje, ir kad neva esama kažkokio batų pado 
įspaudo. Be to, esama liudininkų, mačiusių jį netoliese tuo laiku, kai 
įvyko žmogžudystės. Vėlgi, kai kas iš to miglota. 

— Kadajūs galėsite pamatyti prisipažinimą? 

— Susitiksiu su federaliniu prokuroru kaip įmanoma greičiau, 
bet niekas sparčiai nejudės. Gali užtrukti savaites, iki pamatysiu ra- 
šytinį prisipažinimą ir vaizdajuostę, taip pat ir kitus įkalčius, kuriuos 
ketinama pateikti. 

— Jeigu jis paprašė advokato, kodėl jie nenutraukė kvotos? 

— Štai čia ir didysis klausimas. Tačiau farai kaip visada prisie- 
kinės, kad kaltinamasis išsižadėjo savo teisių ir neprašė advokato. Jo 
žodis prieš jųjų. Galima lažintis, tokioje svarbioje byloje FTB agentai 
išsijuosę prisiekinės, kad Kvinas nė neužsiminė apie advokatą. Lygiai 
taip pat prisiekinės jam negrasinę, nemelavę ar nežadėję sandėrio. Jie 
išgavo prisipažinimą ir dabar mėgina sudaryti bylą su daiktiniais įkal- 
čiais. Jeigu nieko nesuras, tuomet tik ir turės prisipažinimą. 

— Juk to pakanka? 

— O, taip. 

— Aš tuo netikiu. Kvinas nekvailas. Niekada nebūtų sutikęs su 
tokia kvota. 

— Ar anksčiau jis nieko nėra nužudęs? 

— Kiek žinau, ne. Mes turime kitus žmones, kurie atlieka tokius 
dalykus. 

— Kodėl jis pabėgo iš kalėjimo? 

— Jūs kada nors buvote patekęs į kalėjimą? 

— Ne. 

— Aš irgi, bet pažįstu daug vyrukų, kurie yra atsėdėję savo laiką. 
Visi nori išeiti į laisvę. 

— Aš manau, — sutiko Šaiveris. — Ar kada nors girdėjote apie 
tokį Malkolmą Banisterį? 

— Ne. 

— Kvinas sako, kad su juo sėdėjo Frostberge ir kad jis — tas žmo- 
gus, kuris stovi už šių kaltinimų; sako, kad jisai su Banisteriu draugavo 
ir ilgai kalbėdavosi apie teisėją Fosetą ir šio nešvarius darbelius. Jis iš 
tikrųjų griežia ant Banisterio dantį. 

— Kada galėsiu pamatyti savo brolį? 

— Ne anksčiau kaip šeštadienį, kai normaliai vyksta lankymas. 
Šiandien popiet grįžtu į areštinę su kaltinamosios išvados kopija. Ga- 
liu jam perduoti kokias nors žinias, jeigu norėtumėte. 

— Be abejo. Pasakykite, kad laikytų liežuvį už dantų. 

— Bijau, jau per vėlu. 


20 SKYRIUS 


etalės miglotos ir nepanašu, kad jos paaiškės. Serhofas su- 

Di man pasakyti, kad klinika priklauso karo ligoninei 
Fort Karsone, bet tai būtų sunku nuneigti. Jis atsargiai prasitaria, kad 
klinika specializuojasi radikalaus išvaizdos keitimo srityje ir kad ja 
naudojasi kelios federalinės valdžios tarnybos. Plastikos chirurgai — 
vieni iš geriausių ir darbavęsi prie daugybės veidų, kuriuos, radikaliai 
nepakeistus, galėjo ištaškyti kulkos. Aš jį įkyriai kamantinėju, ir jis tik- 
tai išsisukinėja, neatskleidžia ko nors daugiau. Po operacijos du mėne- 
sius aš čia sveiksiu ir tik po to judėsiu toliau. 

Pirmas mano vizitas — pas kažkokią terapeutę, kuri nori pasi- 
tikrinti, ar esu pasirengęs sukrečiamai patirčiai pakeisti ne tik vardą 
bei pavardę, bet ir veidą. Specialistė maloni ir atidi, ir aš nesunkiai ją 
įtikinu, kad nekantriai laukiu kito žingsnio. 

Antras susitikimas — su dviem daktarais, abiem vyrais, ir medi- 
cinos seserimi. Moteris reikalinga dėl moteriško matymo taško, kaip 
aš atrodysiu paskui. Man neilgai trunka sumoti, kad šis trejetas pui- 
kiai išmano savo darbą. Pasitelkę sudėtingą programinę įrangą, jie gali 
nufotografuoti mano veidą ir padaryti beveik bet kokius pakeitimus. 
Čia svarbiausia akys, ne sykį jie pabrėžia. Pakeisk akis, ir tu pakeisi 
viską. Šiek tiek užaštrinti nosį. Lūpų neliesti. Užteks šiek tiek botok- 
so į skruostų raukšles. Būtinai nusiskusti galvą ir tokią palikti. Kone 
dvi valandas mes krapštinėjamės ir čiupinėjamės su naujuoju Makso 
Boldvino veidu. 

Mažiau patyrusių chirurgų rankose tai galėtų būti susukantis 
žarnas išbandymas. Pastaruosius dvidešimt penkerius metus, visą 

suaugusiojo amžių, atrodžiau iš esmės vienodai — genetikos sufor- 
muotu, metų nugairintu ir, laimė, žaizdų ar traumų nesubjaurotu vei- 
du. Dailus, solidus veidas, gerai mane tenkinęs, ir staiga jo visiems 
laikams atsikratyti — nemenkas žingsnis. Mano naujieji draugai 
sako, kad nėra reikalo ką nors keisti, užtenka tik šiek tiek patobulin- 
ti. Gnybtelėti šen, kimštelėti ten, šiek tiek patempti ir palyginti, ir 
voilą* — nauja versija, visiškai tokia pat graži ir gerokai saugesnė. Aš 
juos patikinu, kad man svarbiau saugumas, o ne tuštybė, ir visi mielai 
su tuo sutinka. Girdėjo tą ir anksčiau. Pagalvoju, kiek informatorių, 
skundeivų ir šnipų jie jau yra apdoroję. Sprendžiant iš jų komandinio 
darbo — šimtus. 

Naujas mano veidas atsiduria dideliame kompiuterio ekrane, 
ir mes rimtai diskutuojame apie aksesuarus — visas trejetas atrodo 
nuoširdžiai sužavėti, kai ant Makso veido uždedami akiniai apskritais 
stiklais raudonuose vėžlio kiauto rėmeliuose. 

— Kaip tik tai! — sujaudinta taria seselė, ir aš turiu pripažinti: 
Maksas atrodo kur kas šauniau ir stilingiau. 

Visą pusvalandį mes žaidžiame su įvairiais ūsų variantais, kol vi- 
siškai atsisakome šios idėjos. Dėl barzdos balsai pasidalija du prieš du, 
paskui nusprendžiame tiesiog palaukti ir pažiūrėti. Aš pažadu savaitę 
nesiskusti, kad galėtume susidaryti geresnę nuomonę. 

Tai, ką darome, — svarbu, todėl mažutė mano komanda nė kiek 
neskuba. Ištisą rytą vis iš naujo projektuojame Maksą, ir kai visi lieka 
patenkinti, jie išspausdina mano naujos išvaizdos aukštos raiškos at- 
vaizdą. Aš jį pasiimu į palatą ir prisegu prie sienos. Seselė tyrinėja ir 
pasako, kad jai patinka. Man ji irgi patinka, bet yra ištekėjusi ir nelin- 
kusi flirtuoti. Kad ji tik žinotų... 

Popietę skaitau ir vaikštinėju po nedraudžiamą bazės teritoriją. 
Labai panašu į laiką, kurį stumdavau Frostberge — prisiminimuose 
jau spėjusioje nutolti vietoje. Aš tolydžio sugrįžtu į savo palatą, prie 
veido ant sienos: plikai nuskusta galva, smaila nosis, šiek tiek pa- 
ryškintas smakras, liesesni skruostai be raukšlių, ir naujos, kažkie- 
no kito akys. Vidutinio amžiaus paburkimo po jomis nebelikę. Vokai 

nebe tokie dideli. O svarbiausia, Maksas žvelgia pro apskritus stiklus 
dizainerio suprojektuotų akinių rėmeliuose ir atrodo velniškai sti- 
lingai. 

Manau, kad tai visai lengva, kad daktarai gali suteikti veidą, at- 
rodantį tiksliai taip, kaip Makso ant sienos. Bet jeigu jie prie jo tik pri- 
artės, aš irgi būsiu patenkintas. Niekas neatpažins jų naujo kūrinio, ir 
čia visa esmė. Esu per arti, kad galėčiau spręsti, kaip atrodysiu: gražiau 
prieš operaciją ar po jos, bet tiesa tokia, kad atrodysiu pakankamai 
gerai. Saugumas iš tikrųjų kur kas svarbiau nei tuštybė. 

Kito ryto septintą mane paruošia ir ant ratukų įveža į mažą ope- 
racinę. Anesteziologas imasi įprasto darbo, ir aš laimingas išsklendžiu. 

Operacija trunka penkias valandas ir, pasak daktarų, puikiai pa- 
siseka. Jie to negali žinoti, nes mano veidas suvyniotas kaip mumijos. 
Praeis savaitės, kol sutinimas nuslūgs ir susiformuos nauji bruožai. 


Keturios dienos po jam pareikšto oficialaus kaltinimo Kvinas Ra- 
keris pasirodė teisme. Šiai progai jis paliktas su tuo pačiu oranžiniu 
kombinezonu, kuriuo vilkėjo nuo pat pristatymo į Roanoko areštinę. 
Jam uždėjo antrankius ir prirakino prie juosmens, o čiurnas sukaustė 
grandinėmis. Su pririšta ant pečių ir liemens neperšaunamąja liemene 
ne mažiau kaip dešimt iki dantų ginkluotų sargybinių ir agentų jį pa- 
lydėjo iš areštinės į kulkų nepramušamą „Chevrolet Suburban“. Nors 
jam niekas negrasino, o į federalinį teismą buvo pasirinktas slaptas 
maršrutas, valdžios atstovai nebuvo linkę rizikuoti. 

Gerokai anksčiau prieš 10.00 numatytą Rakerio pasirodymą 
vietas teismo salėje užsiėmė reporteriai ir žiūrovai. Jo areštas ir ap- 
kaltinimas buvo didelė naujiena, nes tuo laikotarpiu nepasitaikė jo- 
kių žmogžudysčių ar įžymybių skyrybų, kurios pavogtų iš jo dėmesį. 
Dar neprivažiavus teismo rūmų, antrankiai, grandinės ir šarvai buvo 
nuimti, ir Kvinas įžengė vidun nesurakintas. Kaip vienintelis dalyvis 
oranžiniu kombinezonu ir faktiškai vienintelis juodasis teismo salėje 
Kvinas tikrai atrodė kaltas. Jis kartu su Dasčiu Šaiveriu ir vienu iš šio 
bendradarbių atsisėdo prie stalo. Kitoje praėjimo pusėje labai reikš- 

mingai bylas stumdė Stenlis Mamfris su savo pavaduotojų brigada, 
rengdamiesi argumentuoti priešais Aukščiausiąjį Teismą. 

Iš pagarbos savo kritusiam bendražygiui kiti vienuolika Pietinės 
apygardos teisėjų nusišalino nuo bylos nagrinėjimo. Pirminis kaltina- 
mojo pasirodymas teisme įvyks priešais Keną Konoverį, federalinį ma- 
gistratą, kuris atrodys ir elgsis labai panašiai kaip posėdžiui pirminin- 
kaujantis teisėjas. Konoveris užėmė teisėjo krėslą ir pareikalavo laiky- 
tis tvarkos. Paskubom atbarškinęs keletą įžanginių frazių paklausė, ar 
kaltinamasis yra perskaitęs kaltinamąją išvadą. 

— Taip, — patvirtino Dastis, — ir mes atsisakome oficialaus 
skaitymo. 

— Dėkoju jums, — replikavo Konoveris. 

Už gynybos stalo pirmoje eilėje sėdėjo Di Rėjus, kaip visada ma- 
dingais drabužiais ir akivaizdžiai susirūpinęs. 

Konoveris paklausė: 

— Ar kaltinamasis šiuo metu nori ką nors pareikšti? 

Dastis iškart pašoko ant kojų ir linktelėjo savo klientui. Šis irgi 
atsistojo, nerangiai, ir ištarė: 

— Taip, sere. Nekaltas. 

— Puiku, taigi kaltės nepripažinimas užprotokoluojamas. 

Dastis ir Kvinas atsisėdo. 

— Čia turiu prašymą nustatyti užstatą, pone Šaiveri, — pasakė 
Konoveris. — Ar norite dėl to būti išklausytas? 

Jo tonas nepaliko abejonių: kad ir ką Dastis pasakytų, niekas 
teismo neįtikins nustatyti nuosaikų užstatą, jeigu išvis kokį nors. Nu- 
jausdamas neišvengiamybę ir nenorėdamas atsidurti nesmagioje pa- 
dėtyje, Dastis atsakė: 

— Ne, jūsų prakilnybe, prašymas kalba pats už save. 

— Pone Mamfri? 

Stenlis atsistojo ir nuėjo į pakylą. Atsikrenkštęs prašneko: 

— Jūsų prakilnybe, šis kaltinamasis buvo apkaltintas už federa- 
linio teisėjo nužudymą. Jungtinės Valstijos tikrai mano, kad jis turėtų 
likti sulaikytas, o ne paleistas už užstatą. 

— Sutinku, — skubiai metė Konoveris. — Kas nors daugiau, 
pone Mamfri? 

— Ne, sere, kol kas ne. 

— Pone Šaiveri? 

— Ne, jūsų prakilnybe. 

— Kaltinamasis turi būti sugrąžintas kardomajam kalinimui ir 
prižiūrimas federalinių antstolių. 

Konoveris bilstelėjo plaktuku, atsistojo ir paliko savo vietą. Pra- 
dinis pasirodymas priešais teismą truko mažiau nei dešimt minučių. 


Di Rėjus prabuvo Roanoke tris dienas ir pavargo nuo to miesto. 
Jis rėmėsi Dasčiu Šaiveriu, o šis — savo draugu areštinėje, ir buvo su- 
sitarta dėl trumpo apsilankymo pas kaltinamąjį. Kadangi susitikimai 
su šeimos nariais vyksta šeštadieniais, šis turėjo būti surengtas neo- 
ficialiai — kambaryje, kuriame paprastai girtiems vairuotojams tikri- 
namas alkoholio kiekis kraujyje. Joks šio susitikimo protokolas taip ir 
nebus įtrauktas į bylos medžiagą. Broliai neįtarė, kad kas nors klauso- 
si. O FTB įrašė jų pokalbį, ir jo dalis tokia: 


KVINAS: Aš čia esu per Malkolmą Banisterį, Di, tau aišku, 
ką sakau? 

DI RĖJUS: Supratau, supratau, ir mes tuo užsiimsime vėliau. 
O dabar turi man papasakoti, kas atsitiko. 

KVINAS: Nieko neatsitiko. Jokio žmogaus aš nenužudžiau. 
Kaip jau sakiau, jie mane apgaule privertė prisipažinti. 
Noriu, kad dėl Banisterio būtų ko nors imtasi. 

DI RĖJUS: Jis kalėjime, tiesa? 

KVINAS: Turbūt ne. Pažįstant Banisterį, tam, kad išeitų į 
laisvę, jis veikiausiai pasinaudojo 35-uoju straipsniu. 

DI RĖJUS: 35-uoju straipsniu? 

KVINAS: Visi už grotų žino 35-ąjį straipsnį. Dabar tai ne- 
svarbu. Banisteris išėjęs, ir būtina jį surasti. 


Ilga pauzė. 

DI RĖJUS: Daug laiko, daug pinigų. 

KVINAS: Klausyk, broluži, nepasakok man apie laiką. Fibiai 
nieko prieš mane neturi, tikrai nieko, bet tai nereiškia, 
kad jie negali prikirpti man subinės. Jeigu šis reikalas 
per metus ar panašiai nueis iki nagrinėjimo teisme, 
Banisteris gali būti jų pagrindinis liudytojas. Girdi, ką 
sakau? 

DI RĖJUS: O ką jis gali pasakyti? 

KVINAS: Jis pasakys viską, ko reikės, jam vienodai rodo. 
Jis išėjęs į laisvę, žmogau, sukirto sandėrį. Pasakys, kad 
kalėjime mudu kalbėjomės apie teisėją Fosetą. Štai ką jis 
pasakys. 

DI RĖJUS: O kalbėjotės? 


Dar viena ilga pauzė. 


KVINAS: Aha, mudu visąlaik apie jį kalbėdavomės. Žinojo- 
me, kad jis pasiliko grynuosius. 


Pauzė. 


KVINAS: Turi prisikasti iki Banisterio, Di Rėjau. Aišku? 
DI RĖJUS: Gerai. Pasikalbėsiu su Ilgšiu. 


21 SKYRIUS 


rys savaitės po operacijos, ir aš tiesiog lipu ant sienų. Tvars- 
i kė nuimti, siūlių nebeliko, bet patinimas laikosi amžinybę. 
Šimtus kartų per dieną žiūriu į veidrodį, laukdamas pagerėjimo, lauk- 
damas, kol iš mėlynių ir paburkimų išnirs Maksas. Mane operavusi ko- 
manda nuolatos užsuka į palatą ir giria mano išvaizdą. Nuo tų žmonių 
man bloga. Negaliu kramtyti, negaliu valgyti, negaliu vaikščioti ilgiau 
nei penkias minutes, todėl didžiumą laiko važinėju invalido vežimėliu. 
Judesiai privalo būti lėti ir apskaičiuoti, antraip iškils grėsmė sunai- 
kinti dalį puikios meninės kūrybos, įdėtos į Makso Rido Boldvino vei- 
dą. Skaičiuoju dienas ir dažnai pagalvoju, kad vėl atsidūriau kalėjime. 
Slenka savaitės, ir patinimas su mėlynėmis pamažu nyksta. 


Ar įmanoma būti įsimylėjusiam moterį, kurios niekada nė nepa- 
lietei? Aš save įtikinau, kad taip. Ji vadinasi Vanesa Jang, vieną šaltą 
žiemišką šeštadienio rytą susitikau ją Frostberge. Turėčiau sakyti, kad 
ją ne susitikau, o pirmą kartą pamačiau. Ji ten lankė savo brolį, vaiki- 
ną, kurį pažinojau ir mėgau. Mudu susitikome vėliau, per kitą apsilan- 
kymą, bet negalėjome liestis. Rašiau jai laiškus, ir ji man kelis atrašė, 
bet skausmingai paaiškėjo, — bent man, — kad mano susižavėjimas 
Vanesa anaiptol ne abipusis. 

Negaliu pradėti mąstyti apie valandas, kuriomis fantazuodavau 
apie šią moterį. 

Per pastaruosius dvejus metus mūsų gyvenimai dramatiškai pa- 

sikeitė, ir dabar aš įsidrąsinu su ja susisiekti. Naujasis geriausias mano 
draugas Petas Serhofas man pasakė, kad negaliu rašyti ar gauti laiškų, 
kol esu Fort Karsone, bet aš vis tiek vieną parašau. Plušu prie jo kelias 
dienas, taisau, redaguoju, stumiu laiką. Apnuoginu Vanesai savo sielą 
ir faktiškai jos maldauju su manimi pasimatyti. 

Surasiu būdą, kaip laišką išsiųsti. 


Serhofas sugrįžta manęs pasiimti. Mes paskubom paliekame Fort 
Karsoną ir važiuojame į Denverį, kur sėdame į lėktuvą, skrendantį be 
sustojimų į Atlantą. Esu užsidėjęs beisbolo kepuraitę ir saulės akinius 
ir neatkreipiu į save nė vieno smalsaus žvilgsnio. Aš šiek tiek niurzgu 
dėl vietų: mudu sėdime greta turistinėje, o ne pirmoje klasėje. Petas 
paaiškina, kad Kongresas vis karpo biudžetą. Po sočių priešpiečių su 
razinomis ir kola mudu pereiname prie reikalo. Jis atverčia nedidelį 
žavingą aplanką, kupiną visokių gėrybių: Virdžinijos teismo potvarkis, 
kuriuo mano pavardė pakeičiama į Makso Rido Boldvino; nauja socia- 
linio draudimo kortelė, išduota tam pačiam asmeniui; gimimo liudiji- 
mas, įrodantis, kad gimiau Memfyje tėvams, apie kuriuos niekada ne- 
buvau girdėjęs; ir Floridos vairuotojo pažymėjimas su suklastota nuot- 
rauka, padaryta iš kompiuterinio atvaizdo, kurį mano daktarai ir aš 
sugalvojome prieš operaciją. Ji atrodo tokia tikroviška, kad nė aš nega- 
liu įžiūrėti klastotės. Petas paaiškina, kad po kokio mėnesio, kai mano 
veidas galiausiai susitvarkys, gausiu kitą vairuotojo pažymėjimą. Tas 
pat ir dėl paso. Mes užpildome prašymus „Visa“ ir „American Express“ 
kortelėms gauti. Jo patartas praktikavausi naują braižą, panašų į kre- 
vezonę vištos koja, bet šis neką prastesnis už senąjį. Maksas pasirašo 
šešių mėnesių nuomos sutartį vieno miegamojo kooperatiniam butui 
Neptun Biče, kelios mylios ryčiau Džeksonvilio, ir užpildo prašymą 
atidaryti einamąją sąskaitą „SunCoast“ banke. Petas man pasako, kad 
už trijų kvartalų nuo mano buto yra to banko skyrius. Atlygio pinigai, 
150 000 dolerių, bus pervesti į sąskaitą, kai tik ši atsidarys ir veiks, ir 
tada aš galėsiu daryti su jais ką norėsiu. Kadangi su tiek pinigų atsi- 
stosiu ant kojų, už viską atsakingiems asmenims atrodo, kad man iš jų 

ko nors daug nereikės. Iš tikrųjų, negaliu dėl to skųstis. Jisai sako, kad 
finansų inspekcija mane atleis nuo bet kokių mokesčių, atskaitomų 
nuo tų pinigų, ir nurodys finansininko, žinančio tiek finansų inspekci- 
jos, tiek antstolių naudojamus kodus, pavardę. Jis man įteikia voką su 
trimis tūkstančiais dolerių grynaisiais ir sako, kad pradžiai tiek turėtų 
užtekti. Mudu kalbamės apie pliusus ir minusus išsinuomoti, o ne nu- 
sipirkti automobilį, ir jis paaiškina — nuoma yra lengvesnis reikalas ir 
man padės įgyti geresnį kreditingumo įvertinimą. 

Paskui man dar įteikia dviejų puslapių Makso Boldvino gyvenimo 
aprašymą, kuris skamba it nekrologas. Tėvai, broliai ir seserys, duo- 
menys apie išsilavinimą ir darbovietes, ir man įdomu sužinoti, kad 
didžiąją savo gyvenimo dalį gyvenau Sietle, esu du kartus išsiskyręs, 
bevaikis. Persikeliu į Floridą, nes ji yra tiek toli, kiek galiu nusigauti 
nuo antrosios žmonos. Man svarbu įsiminti šį pramaną ir nenukrypti 
nuo scenarijaus. Turiu įdarbinimo istoriją (vien tik vyriausybinėse įs- 
taigose) ir kreditinį balą. 

O įsidarbinimo klausimu turiu du pasirinkimus. Pirmasis — tie- 
kimo karininku Meiporto karinio laivyno bazėje, kelios mylios į šiaurę 
nuo Neptun Bičo su pradine 48 000 dolerių alga, bet prieš tai reikalau- 
jama dviejų mėnesių mokymo kurso. Antrasis — buhalterijos vedėju 
Veteranų administracijoje, taip pat už 48 000 dolerių per metus. Ge- 
riausia, jeigu liksiu federaliniu tarnautoju, bent pirmuosius kelerius 
metus. Tačiau Petas jau dešimtą kartą pabrėžia: dabar mano gyveni- 
mas priklauso man pačiam ir galiu daryti ką tinkamas. Jo ribas nusta- 
to tik mano praeitis. 

Kaip tik tuo metu, kai pradedu jaustis šiek tiek sugniuždytas, jis 
iš savo portfelio ištraukia žaisliukus. Pirmasis — „Apple“ iPad, val- 
džios dėmesio man ženklas ir jau užregistruotas Makso vardu. Biblio- 
tekininkas Malkolmas turėjo teisę naudotis kompiuteriu (be prieigos 
prie interneto), todėl kaip įmanydamas stengiausi palaikyti įgūdžius. 
Bet šis daikčiukas mane pribloškia. Visą valandą esu intensyviai mo- 
komas, kaip su juo elgtis. Kai jaučiuosi išsisėmęs, jis ištraukia „iPhone“ 
— savąjį, ne manąjį, nes aš dar turėsiu pasirikti paslaugos teikėją ir 
pats nusipirkti telefoną, bet Petas pažindina mane su tuo stulbinančiu 
aparačiuku. Skrydis baigiasi mums dar nespėjus visko išbandyti. 

Atlantoje susirandu kompiuterių parduotuvę ir prastumiu valan- 
dą peržiūrėdamas įvairius prietaisus. Technologija mano išlikimui bus 
svarbiausia, ir esu pasiryžęs perprasti naujoves. Prieš mums paliekant 
Atlantą išsiunčiu laišką Vanesai Jang. Be atgalinio adreso. 

Jau sutemus nusileidžiame Džeksonvilyje, išsinuomojame auto- 
mobilį ir trisdešimt minučių važiuojame į paplūdimius ryčiau miesto. 
Atlantik Bičas, Neptun Bičas, Džeksonvil Bičas — negali pasakyti, kur 
vienas baigiasi ir prasideda kitas. Prašmatnus rajonas su šimtais dailių 
kotedžų, kai kurių gyvenamų pastoviai, kai kurių nuomojamų, ir rin- 
kinys mažų viešbučių bei uždarų kooperatinių gyvenamųjų kompleksų 
su vaizdu į vandenyną. Priešpiečių razinos seniai pamirštos, ir mudu 
išbadėję. Prie pėsčiųjų alėjos, per kvartalą nuo pakrantės, susirandame 
jūros maisto restoranėlį, kur ryjame austres ir krevetes. Publika prie 
baro jauna, daug gražių merginų įdegusiomis kojomis, ir aš nesusituriu 
nespoksojęs. Kol kas visi aplinkui baltieji, ir klausiu savęs, ar aš neiš- 
siskiriu iš minios. Džeksonvilio metropolijos regione gyvena milijonas 
žmonių ir iš jų 18 procentų sudaro juodieji, tad Petas nemano, kad ma- 
nasis etniškumas sukels problemų. Mėginu jam paaiškinti, koks jaus- 
mas, kai esi juodasis baltųjų pasaulyje, bet vėl sumoju, kad kai kurių 
dalykų prie pietų stalo negali išsamiai aprėpti, jei tik išvis gali. 

Aš pakeičiu temą ir klausinėju apie Liudytojų apsaugos progra- 
mą. Petas gyvena Virdžinijoje ir netrukus grįš namo. Mano kontaktų, 
manuoju kuratoriumi, taps kitas antstolis, ir šis asmuo jokiu būdu ne- 
sistengs nuolatos nenuleisti nuo manęs akių. Jis ar ji visada bus neto- 
liese, iškilus kokioms problemoms ar nemalonumams. Paprastai mano 
kuratorius turės keletą kitų „asmenų“, kuriuos privalės stebėti. Jeigu 
atsiras bent užuomina, kad kas nors pakrypo negerai, aš išsyk būsiu 
perkeltas kitur, bet Petas mane patikina, jog šitaip retai pasitaiko. 

Kiek truks bloguoliams mane surasti? Petas sako nežinąs, nes to 
niekada neatsitiko. Aš jį spaudžiu: 

— Betgi jums tikrai yra tekę perkelti kai kuriuos žmones į kitą 
vietą. 

— Niekada neturėjau reikalų su perkėlimu, bet taip, šitaip buvo 
atsitikę. Mano žiniomis, o dešimt metų aš kuravau informatorius, ne- 
pasitaikė rimtos grėsmės nė vienam. Tačiau esu girdėjęs apie porą, gal- 

būt tris, kurie buvo įsitikinę, kad juos aptiko. Norėjo išsikelti kitur, tad 
mes atskubėjome ir jie vėl išnyko. 

Dėl visai suprantamų priežasčių Frostberge nei teisės, nei ben- 
drojoje bibliotekoje nebuvo knygų apie liudytojų apsaugą, todėl mano 
žinios ribotos. Bet žinau, kad programa neveikė tobulai. 

— Taigi visiškai nebuvo jokių problemų? Sunku patikėti. 

— Nesakau, kad viskas buvo puiku. Išlikusi trisdešimties metų 
senumo didelė istorija — kaip legenda. Mes turėjome svarbų informa- 
torių mafijoje, kuris įskundinėjo šeimą ir padėjo nuversti kelis stam- 
bius bosus. Tai buvo vienas iš didžiųjų FTB kirčių per visą gyvavimo 
laiką. Šis vyras buvo toks ryškus taikinys, kad neprašautum pro šalį 
net užrištomis akimis. Mes jį toli išgabenome, paslėpėme, ir praėjo ke- 
leri metai. Jis viename mažame, penkiasdešimties tūkstančių mieste 
tarnavo pašto inspektoriumi, tai puiki priedanga. Bet buvo nedoras, 
aišku? Banditas iš prigimties, ir nesugebėjo išlikti švarus. Atidarė aikš- 
telę, kur prekiavo naudotais automobiliais, paskui dar vieną. Įsitraukė 
į lombardo verslą, pradėjo slėpti vogtus daiktus, o galiausiai susirado 
kelią į marihuanos kontrabandą. Mes žinojome, kas jis per vienas, bet 
FTB — ne. Kai jam buvo pareikšti kaltinimai, vyrukas paskambino 
savo kuratoriui, kad tas atvyktų ir už užstatą jį ištrauktų iš areštinės. 
Kuratorius susinervino — kaip ir visi aukštesnėse pakopose, iki pat 
FTB direktoriaus. Beprotiškai paknopstom puolė traukti jį iš arešti- 
nės ir danginti į kitą vietą. Grasino tarnybomis, tarėsi, maldavo teisėjų 
ir galiausiai pasiekė, kad kaltinimai jam būtų panaikinti. Bet vos per 
plauką neištiko bėda. Taigi nepradėkite vėl plauti pinigų. 

Jis laiko savo pastabą juokinga. 

— Aš niekada neploviau pinigų, — be šypsenos atsakau. 

— Atleiskite. 

Mudu baigiame desertą ir patraukiame į mano naująjį būstą. Jis 
septintame bokšto — vieno iš keturių grupės, išrikiuotos palei paplū- 
dimius, kartu su apačioje išbarstytais teniso kortais ir baseinais — 
aukšte. Petas paaiškina, kad daugelis butų nuomojami, bet keli ir su 
nuolatiniais gyventojais. Čia liksiu šešis mėnesius, o paskui viskas pri- 
klausys nuo manęs. Butas vieno miegamojo, apstatytas baldais, su vir- 
tuve ir kartu poilsio kambariu, graži sofa ir kėdės, nieko prabangaus, 

bet ir ne pigaus. Jam išėjus, stoviu savo balkonėlyje ir žiūriu į mėnulį 
virš vandenyno. Kvepiu į save druskingą orą ir klausausi, kaip į krantą 
švelniai atsirita bangos. 

Laisvė džiugina ir yra neapsakoma. 


Aš pamiršau užtraukti užuolaidas ir atsibundu nuo akinančios 
saulės. Tai pirmas išlaisvinto ir nestebimo žmogaus rytas, todėl ne- 
kantrauju pajusti tarp savo kojų pirštų smėlį. Po paplūdimį vaikštinėja 
keletas anksti atsikėlusiųjų, ir aš nuskubu ten, veidą iš dalies paslė- 
pęs po kepuraite ir saulės akiniais. Niekas į mane nekreipia dėmesio, 
niekam aš nerūpiu. Be tikslo besibastantys paplūdimiais žmonės už- 
sisklendę savuose pasauliuose, ir aš greitai atsiriboju saviškiame. Ne- 
turiu nei šeimos, nei darbo, nei įsipareigojimų, nei praeities. Maksas 
pradeda visiškai naują gyvenimą. 

Apie vidudienį mane vėl susiranda Petas Serhofas, ir mudu prieš- 
piečių stiprinamės sumuštiniu. Paskui jis mane nuveža į Meiporto ka- 
rinio laivyno bazę, kur turiu susitikti su daktaru, žinančiu kaip elgtis. 
Pooperacinis periodas vystosi gražiai, be kokių nors komplikacijų. Po 
dviejų savaičių sugrįšiu kitai medicininei apžiūrai. 

Paskui nukankame į „SunCoast“ banko skyrių netoliese uždarojo 
kooperatinių butų rajono, ir kol prie jo artėjame, Petas mane rengia 
tam, kas netrukus vyks. Vidun jis neisiąs, nes svarbu, kad aš pats atsi- 
daryčiau sąskaitą. Niekas banke nežino apie mano apsaugos kodą — 
jis griežtai įslaptintas. Kol kas Maksas Boldvinas — jau pusiau išėjęs 
į pensiją, niekur nedirbantis ir svarstantis persikelti į šias vietas. Jis 
nori banke atidaryti standartinę einamąją sąskaitą, be jokių papildo- 
mų sąlygų ir taip toliau, ir kaip pradinį indėlį įneš tūkstantį dolerių 
grynaisiais. Kai tik sąskaita bus atidaryta, Maksas sugrįš į banką ir 
gaus deramas instrukcijas dėl elektroninio pinigų pervedimo. 

Banke mane nukreipia pas dailią Grečeną Hailer, maždaug ke- 
turiasdešimtmetę išblukusią blondinę, gerokai per daug laiko beside- 
ginusią saulėje. Ji sėdi prie mažo rašomojo stalo ankštame kambarė- 
lyje ir nemūvi sutuoktuvinio žiedo. Iš kur jai žinoti, kad daugiau nei 

per penkerius metus yra pirma moteris, su kuria aš bendrauju tikrai 
vienas. Kad ir kaip stengiuosi, nepajėgiu nuvyti daugybės nepadorių 
minčių. O galbūt šios tiesiog natūralios. Grečena mėgsta paplepėti, 
ir šiuo metu aš toks pats. Mudu greitai peržiūrime dokumentus, aš 
išdidžiai nurodau tikrą adresą. Padedu tūkstantį dolerių grynaisiais. 
Ji man atneša kelis laikinus čekius ir pažada paštu atsiųsti daugiau. 
Kai visi reikalai baigti, mudu toliau kalbamės. Ji man duoda savo vi- 
zitinę kortelę ir yra pasiruošusi visaip pagelbėti. Pažadu paskambinti, 
kai turėsiu mobilųjį telefoną; mat bankui reikia telefono numerio. Vos 
nepakviečiu Grečenos papietauti, — kadangi esu beveik įsitikinęs, jog 
ji, ko gero, sutiktų, — bet išmintingai atsisakau šios minties. Tam dar 
liks užtektinai laiko vėliau — kai pasijausiu patogiau ir į mano veidą, 
tikėkimės, bus lengviau žiūrėti. 

Dionai pasipiršau būdamas dvidešimt ketverių ir nuo ano mo- 
mento iki mane nuteisė ir pasiuntė į kalėjimą niekada nebuvau ne- 
ištikimas. Vieną sykį vos taip neatsitiko, — su vieno pažįstamo žmo- 
na, — bet mes abu supratome, kad viskas blogai baigsis. Būdamas 
mažo miestuko advokatu matydavau daug skyrybų ir mane nuolatos 
glumindavo, kaip vyrai gali sugriauti savo gyvenimus ir šeimas pa- 
prasčiausiai todėl, kad nepajėgia atsispirti pagundai. Vienas greitu- 
kas, paskui atsitiktinis šuoliukas į šoną, paskui kas nors rimtesnio, 
ir netrukus jie atsiduria teisme, turi kęsti kibimą į akis ir praranda 
vaikus — kartu su pinigais. Tiesa tokia, kad aš dievinau savo žmo- 
ną ir namie gaudavau tiek sekso, kiek geisdavau. O kita tiesos da- 
lis — kad niekada savęs neįsivaizdavau lakstančio paskui sijonus. 

Iki Dionos draugaudavau su merginomis ir mėgaudavausi vie- 
nišiaus dienelėmis, bet niekada aklai nešokinėdavau iš vienos lovos į 
kitą. Dabar, keturiasdešimt trejų ir viengungis, nujaučiu esant nema- 
žai ieškančių draugystės mano amžiaus moterų. Mane myga didelis 
noras, bet tuo pat metu visi poelgiai turi būti gerai apskaičiuoti. 

Išeidamas iš banko jaučiuosi daug nuveikęs. Ką tik sėkmingai 
atlikau pirmą mažutę savo slaptos egzistencijos užduotį. Petas laukia 
automobilyje ir, kai aš įsėdu, jis klausia: 

— Na? 

— Jokių problemų. 

— Kodėl taip ilgai? 

— Sąskaitų vadybininkė žavi mergina ir ji metėsi ant manęs. 

— Ar tai visada būdavo problema? 

— To nepavadinčiau problema, bet taip — moteris traukia prie 
manęs. Visada turėdavau lazda gintis nuo jų. 

— Ir toliau ginkitės. Tai pražudė daugelį vyrų. 

— Vadinasi, jūs moterų žinovas? 

— Visai ne. Kur dabar važiuojame? 

— Apsipirkti. Noriu padorių drabužių. 

Surandame parduotuvę vyrams, ir aš išleidžiu 800 dolerių savo 
garderobui pagerinti. Ir vėl Petas laukia automobilyje. Mudu sutaria- 
me, kad dvejetas vyrų, abu vos perkopę keturiasdešimt, vienas balta- 
sis, kitas juodasis, apsiperkantys drauge, galėtų kai ką priversti įtariai 
kilstelėti antakį. O mano tikslas — kad kuo mažiau kas nors kilstelėtų 
antakius. Paskui jis mane išleidžia prie Floridos mobiliojo ryšio tarny- 
bos biuro, ten atsidarau paskyrą ir nusiperku „iPhone“. Su juo kišenėje 
jaučiuosi kaip tikras amerikietis — prijungtas. 


Kitas dvi dienas mudu lakstome visokiais reikalais, padėdami 
Maksui tvirtai įsikurti. Išrašau pirmą savo čekį automobilių nuomos 
agentūrai ir išvažiuoju naudotu „Audi A4' nudengiamu stogu. At- 
einančius metus už keturis šimtus dolerių kas mėnesį su pilnutiniu 
draudimu jis priklausys man. Dabar, kai jau esu mobilus ir kai mudu su 
Petu pradedame veikti vienas kitam nervus, jis prabyla apie savo pa- 
sitraukimą. Esu pasirengęs būti nepriklausomas, o jis — grįžti namo. 

Vėl apsilankau pas Grečeną dar kartą pasiteirauti apie banko 
elektroninių pervedimų instrukcijas ir jai paaiškinu, kad jau pakeliui 
žymi pinigų suma. Petas išsiaiškina su savo vyresnybe, ir atlygio pini- 
gai pervedami iš kažkokios slaptos sąskaitos į „SunCoast“ banką. Ma- 
nau, kad visi, susiję su elektroniniu pinigų pervedimu, pasitelkia visas 
standartines atsargumo priemones. 


Aš niekaip negaliu žinoti, ar elektroninis pervedimas sekamas. 

asčio Šaiverio prašymas laikyti prisipažinimą niekiniu 

| paosdis nebuvo netikėtas. Ilgas, gerai parašytas ir moty- 
vuotas, papildytas trisdešimties puslapių Kvino Rakerio pasirašytu 
afidavitu*, kuriame jis visiškai atsižada savo prisipažinimo. Trys die- 
nos po prašymo įregistravimo Viktoras Vestleikas ir du jo agentai su- 
sitiko su Stenliu Mamfriu ir dviem jo pavaduotojais. Susitikimo tiks- 
las — kruopščiai išnagrinėti prašymą ir parengti į jį atsakymus. Nei 
Mamfris, nei kas nors kitas jo kabinete nieko nežinojo apie Penkovico 
ir Deloko naudotą kvotos taktiką, taip pat nežinojo, kad Vestleikas ir 
keturi jo žmonės per uždarą televizijos transliacijos sistemą stebėjo 
tą maratoną ir turi jo vaizdo įrašą. Federaliniam prokurorui ši infor- 
macija taip ir liks neatskleista; taigi liks nežinoma ir gynybai, teisėjui 
ar kam nors kitam. 

Stenlis savo pavaduotojų buvo išsamiai supažindintas su faktais 
ir ėmėsi vadovauti posėdžiui. Jis pradėjo tokiais žodžiais: 

— Pirma ir svarbiausia pretenzija yra ta, kad kaltinamasis norėjo 
kalbėtis su advokatu. 

Vestleikas linktelėjo vienam agentui, ir šis staigiai išsitraukė kaž- 
kokius popierius. 

— Mes čia turime du afidavitus, — agentų Penkovico ir Deloko, 
mūsų dviejų kvotėjų, — kuriais atsakoma į pretenzijas. Kaip pamaty- 
site, jie tvirtina, kad kaltinamasis kelis kartus užsiminė apie advokatą, 


* 


Rašytinis, priesaika sutvirtintas liudijimas (parodymai) arba pareiškimas ( affidavit — 
angl. lot. teisės terminas). 

bet nė sykį konkrečiai jo nepareikalavo ir nesustabdė kvotos. Jis no- 
rėjo kalbėti. 

Stenlis ir jo žmonės peržiūrėjo afidavitus. Po kelių minučių Sten- 
lis pareiškė: 

— Gerai. Antras dalykas: kaltimasis tvirtina, kad abu agentai ke- 
lis kartus jam grasino mirties bausme. Jeigu tai tiesa, žinoma, būtų 
labai nederama ir veikiausiai paverstų prisipažinimą niekiniu. 

Purtydamas galvą Vestleikas atrėmė: 

— Pasižiūrėkite į septinto puslapio apačią, abiejų afidavitų. Agen- 
tai prisiekdami pareiškia, kad visiškai negrasino. Stenai, jie prityrę 
kvotėjai ir geriau nei kas nors kitas žino taisykles. 

Stenlis ir jo žmonės pervertė afidavitus iki septinto puslapio ir 
perskaitė tekstą. Puiku. Kad ir ką Kvinas tvirtino savajame afidavite, 
dvejetas FTB agentų buvo pasirengę išdėstyti, kas iš tikrųjų įvyko. 

— Atrodo gerai, — pasakė Stenlis. — Trečias dalykas: agentai 
kaltinamajam pažadėjo, kad jis nebus teisiamas už žmogžudystes sun- 
kinančiomis aplinkybėmis, už kurias gresia mirties bausmė. 

— Devintas puslapis, — nurodė Vestleikas. — Mūsų agentai žino 
nesantys įgalioti sudarinėti sandėrius. Tai leidžiama tik federaliniam 
prokurorui. Jei atvirai, man šios pretenzijos atrodo juokingos. Rake- 
ris — profesionalus banditas. Turėtų žinoti, kad sandėrius sudaro kal- 
tintojai, o ne farai. 

— Sutinku, — skubiai pripažino Stenlis. — Dar viena pretenzija: 
FTB agentai grasino baudžiamąja tvarka persekioti kitus Rakerio šei- 
mos narius. 

— Argi ne visada jie šitaip kalba, Stenai? Prisipažįsta laisvai ir 
savanoriškai, o paskui skuba atsiimti savo žodžius ir sako, kad jiems 
grasino. Juk daug kartų tai matėte. 

Žinoma, patvirtino Stenlis, nors iš tikrųjų nematė. 

Vestleikas varė toliau: 

— Tačiau, turiu pasakyti, mintis nebloga — susemti visus Rake- 
rius ir įbesti jiems adatą. 

Vestleiko žmonės nusijuokė. Taip pat nusijuokė ir Stenlio pagal- 


bininkai. Tikras smagus vakarėlis. 

— O kaip dėl pretenzijos, kad kvotėjai piktnaudžiavo savo galia ir 
įvarė įtariamąjį už išsekimo ribos? 

— Štai kokia tiesa, Stenai, — atsakė Vestleikas. — Agentai kelis 
kartus Rakerio klausė, ar jis nori padaryti pertrauką ir tęsti apklausą 
vėliau. Rakeris atsisakė, nes nenorėjo nakvoti apygardos areštinėje. 
Mes pasitikrinome, ir areštinė buvo sausakimša, smarkiai perpildyta 
suimtųjų. Jie Rakeriui tai pasakė, ir jis nenorėjo ten atsidurti. 

Stenliui tai pasirodė visai logiška. 

— Gerai, — sutiko jis, — kiti trys klausimai, kuriuos reikia iš- 
spręsti, bet nemanau, kad savo atsakyme ką nors daug dėl jų pasakysi- 
me. Reiškiama pretenzija, kad FTB agentai melavę turintys balistinės 
ekspertizės išvadą, susiejančią žmogžudystes su „Smith 8 Wesson“ 
šaunamuoju ginklu, konfiskuotu iš kaltinamojo. Deja, kaip dabar ži- 
nome, po balistinės ekspertizės šis ginklas atmestas. 

— Meluoti leidžiama, ypač tokioje svarbioje kvotoje kaip ši, 
Stenli, — labai panašiai kaip išmintingas senas prokuroras atrėmė 
Vestleikas. 

— Suprantu, bet vien tenkinant mano smalsumą — arjūsų agen- 
tai apie tai melavo? 

— Žinoma, ne. Ne, tikrai ne. Dvyliktas jų afidavito puslapis. 

— Aš taip ir nemaniau. O kaip dėl kitos pretenzijos — kad jūsų 
agentai melavo apie nusikaltimo vietoje rastą batų pado įspaudą, ati- 
tinkantį iš kaltinamojo paimtų kai kurių batų? 

— Netiesa, Stenai. Tai tik desperatiško advokato ir jo kalto klien- 
to vaizduotė. 

— Ar turite batų pado įspaudą? 

Vestleikas žvilgtelėjo į vieną iš savo agentų, tartum paprasčiau- 
siai galėtų būti bato pado įspaudas, apie kurį jis kažkaip pamiršęs. 
Agentas papurtė galvą. 

— Ne, — pripažino Vestleikas. — Nėra jokio batų pado įspaudo. 

— Ir toliau reiškiama pretenzija, kad jūsų agentai melavę apie 
porą liudininkų, savo akimis mačiusių kaltinamąjį. Vienas jį esą matęs 
maždaug žmogžudysčių laiku Riplmedo miestuke. Ar čia yra bent kiek 

Vestleikas perkėlė savo kūno svorį nuo vieno subinės pusrutulio 
ant kito ir nutaisė atlaidų šypsnį. 

— Klausykite, Stenai, nežinau, ar jūs įvertinate, kiek tenka varg- 
ti, kol kaltą įtariamąjį palauži. Sutinku, esama gudrybių, bet... 

— Suprantu. 

— Ir turi įteigti baimę, priversti įtariamąjį manyti, kad turi dau- 
giau įrodymų, nei jų iš tikrųjų yra. 

— Aš nemačiau jokio raštiško tokio liudininko pareiškimo. 

— Ir nepamatysite. Jo nėra. 

— Čia mes esame toje pačioje pusėje, Vikai. Tik man reikia žinoti 
tiesą, kad galėtume sureaguoti į prašymą atmesti prisipažinimą, sup- 
rantate? 

— Suprantu. 

— O antras liudininkas, tas kaimo parduotuvėje netoliese namu- 
ko? Jo irgi nėra, tiesa? 

— Tiesa. 

— Ar agentai ėmėsi kokių nors kitų gudrybių, apie kurias nežinau? 

— Ne, — atsakė Vestleikas, bet niekas kambaryje juo nepatikėjo. 

— Taigi, jei apibendrintume bylą prieš Kviną Rakerį, neturime 
jokių savo akimis mačiusių liudininkų, nei patvirtinančios balistinės 
ekspertizės, nei batų padų įspaudų, nei pirštų atspaudų ir išvis jokių 
daiktinių įkalčių, aš neklystu? 

Vestleikas pamažu linktelėjo, bet nutylėjo. 

— Mes turime kaltinamąjį, buvusį Roanoko apylinkėse po žmog- 
žudysčių, bet nėra jokių įrodymų, kad jis čia buvo prieš jas, tiesa? 

Vėl linktelėjimas. 

— Ir mūsų kaltimasis buvo sučiuptas su daugiau grynųjų, negu 
žmogus normaliai nešiotųsi — gerokai daugiau, pasakyčiau. 

Vestleikas sutiko. 

— Bet, antra vertus, Rakeris, kaip jis pats prisipažino, — kvai- 
šalų kontrabandininkas iš šeimos, kuri yra liūdnai pagarsėjusi jų pre- 
kyba, taigi turėti tiek grynųjų nebūtų problema. — Stenlis nustūmė 
nuo savęs teisininkų naudojamą bloknotą ir pasitrynė smilkinius. — 
Ponai, mes turime prisipažinimą ir nieko daugiau. Jeigu netenkame 
prisipažinimo, Rakeris išeina laisvas, ir nebus jokio teismo proceso. 

— Jūs negalite netekti prisipažinimo, Stenai. Tai neįsivaizduo- 
jama. | 

— Aš ir neketinu jo netekti, bet mintyse jau regiu, kad teisėjas į 
kvotą pasižiūrės skeptiškai. Man neramu dėl jos trukmės. Dešimt va- 
landų per visą naktį. Akivaizdžiai išvargintas įtariamasis, užkietėjęs 
nenaudėlis ir veikiausiai norintis susitikti su advokatu, ir du veteranai 
kvotėjai, išmanantys visas gudrybes. Vargu ar mums pasisektų. 

Vestleikas klausėsi šypsodamasis ir po ilgos pauzės atrėmė: 

— Stenai, neužmirškime savo pagrindinio liudytojo. Malkolmas 
Banisteris paliudys, kad Kvinas Rakeris ne sykį kalbėjo, jog nužudys 
teisėją Fosetą. Jis troško keršto ir troško atgauti pinigus. 

— Teisybė. Ir jo parodymai, taip pat Rakerio prisipažinimas, bus 
įtikinami. Bet jo vieno parodymų nepakaks. 

— Kalbate, lyg nebūtumėte pernelyg užtikrintas, Stenai. 

— Kaip tik priešingai. Nužudytas federalinis teisėjas. Neįsivaiz- 
duoju kito federalinio teisėjo, kuris nors kiek Kviną Rakerį atjaustų. 
Mes turėsime prisipažinimą ir turėsime Malkolmą Banisterį. Pasieksi- 
me, kad būtų paskelbtas apkaltinamasis nuosprendis. 

— Dabar tai jūs taip kalbate. 

— Beje, kas nauja apie mūsiškį vaikiną Banisterį? 

— Saugus ir sveikas, federalinių antstolių giliai paslėptas. 

— Kurjis? 

— Atleiskite, Stenai. Apie kai kuriuos dalykus negalime kalbėti. 
Bet nesirūpinkite. Kai mums reikės, jis bus čia. 


23 SKYRIUS 


etą Serhofą pakeis Diana Tailer. Susitikau su jais po ilgo ryto 

ligoninėje, kur mane apžiūrėjo ir liepė sugrįžti po mėnesio. 
Ponia Tailer — aukšta, daili moteris, apie penkiasdešimties, trumpa 
šukuosena, mažai pasidažiusi, su tamsiai mėlynu švarkeliu ir be su- 
tuoktuvinio žiedo. Ji gana maloni ir prie salotų man pateikia iš anksto 
parengtą pasakaitę apie save. Gyvenanti „šiame rajone“ ir dirbanti su 
keliais kitais, tokioje pačioje kaip mano situacijoje. Yra pasiekiama bet 
kuriuo paros metu ir bent sykį per savaitę pageidautų pasišnekėti tele- 
fonu. Sako suprantanti, ką man tenka patirti, ir natūralu, kad vis grę- 
žiojuos per petį. Tačiau laikui bėgant baimė išnyks ir mano gyvenimas 
taps visai normalus. Jeigu aš paliksiu miestą, — ir jie pabrėžia, kad tai 
yra vienas iš dalykų, kuriuos galiu dabar daryti kada tik panorėjęs, — ji 
pageidautų iš anksto turėti mano išvykos detales. Mat jie norį nenu- 
leisti nuo manęs akių dar ilgai po to, kai liudysiu prieš Kviną Rakerį, 
ir abu nesiliauja tapyti gražaus paveikslo apie saugią ir malonią ateitį, 
kurią kada nors turėsiu, kai visos pradinės kliūtys bus įveiktos. 

Juodu užsimena apie du pokalbius dėl darbo, ir aš abu nustebi- 
nu netikėtai pareikšdamas, kad neketinu įsidarbinti. Turėdamas pini- 
gų banke ir nevaržomą laisvę, tiesiog nesu pasirengęs pradėti naują 
karjerą. Noriu šiek tiek pakeliauti, leistis į ilgas išvykas automobiliu ir 
galbūt nukakti į Europą. Kelionės — puiku, sutinka jie, bet priedanga 
veiks geriausiai, jeigu turėsiu tikrą darbą. Mes nusprendžiame pasi- 
kalbėti apie tai vėliau. Ir tai veda į pokalbį apie pasą ir atnaujintą vai- 
ruotojo pažymėjimą. Dar savaitė, ir mano veidas turėtų būti tinkamas 
fotografuoti, taigi Diana pažada sutvarkyti dokumentus. 

Prie kavos paduodu Petui laišką savo tėvui. Atgalinis adresas — 
Federalinė pataisos įstaiga Fort Veine, Indianoje. Petas jį išsiųs į te- 
nykštį kalėjimą, ir kas nors iš ten persiųs Henriui Banisteriui į Vin- 
česterį. Laiške senajam Henriui paaiškinu, kad Erostberge susimoviau 
ir buvau nubaustas — perkeltas į tikrą kalėjimą. Esu uždarytas vie- 
nutėje ir mažiausiai tris mėnesius negalėsiu turėti lankytojų. Prašau 
jo pranešti mano seseriai Kalifornijoje ir broliui Markusui Kolumbijos 
apygardoje. Parašau jam, kad nesijaudintų: man viskas gerai, ir turiu 
planą, kaip pasiekti, jog būčiau vėl sugrąžintas į Frostbergą. 

Mudu su Petu atsisveikiname. Jam padėkoju už visą rodytą dė- 
mesį ir profesionalumą, o jis man palinki sėkmės ir patikina, kad nau- 
jasis mano gyvenimas bus malonus ir saugus. Kažin ar juo tikiu, nes 
vis dar gręžiojuos per petį. Labai įtariu, kad FTB kurį laiką mane ste- 
bės — bent iki Kviną Rakerį nuteis ir patupdys už grotų. 

Tiesa tokia, kad negaliu sau leisti kuo nors pasitikėti, taip pat ir 
Petu Serhofu, Diana Tailer, Federalinių antstolių tarnyba ar FTB. Ten 
už savęs palikau daug šešėlių, ką jau kalbėti apie bloguolius. Jeigu val- 
džia nori mane sekti, mažai ką galiu padaryti. Jos žmonės gali gauti 
teismo potvarkį šniukštinėti mano sąskaitą banke, klausytis mano 
pokalbių telefonu, domėtis, ar dažnai naudojuosi kreditine kortele, ir 
stebėti, ką veikiu per internetą. Nujaučiu visa tai, ir artimiausioje atei- 
tyje man bus iššūkis juos apgauti taip, kad nė nepajaustų esantys ap- 
gaunami. Jeigu pasirinkčiau vieną iš dviejų rekomenduojamų darbų, 
tai tik suteiktų jiems papildomą galimybę mane šnipinėti. 


Per dieną „Atlantic Trust banke atsidarau dar vieną einamąją 
sąskaitą ir iš savosios sąskaitos „SunCoast“ banke perkeliu 50 000 do- 
lerių. Paskui tą pat padarau trečiame banke — „Jacksonville Savings 
Po dienos ar dviejų, kai sąskaitos jau bus galiojančios, pradėsiu atsii- 
minėti pinigus. 

Kol savo mažučiu „Audi“ sukinėjuosi po kaimynystę, dažnai 
žvilgčioju į užpakalinio vaizdo veidrodėlį, taip pat stebiu kelią. Tai jau 
tapo įpročiu. Vaikščiodamas paplūdimiu, pasitikrinu kiekvieną pama- 

tytą veidą. Įėjęs į kokią nors parduotuvę tuoj pat susirandu priedangą 
ir stebiu duris, pro kurias ką tik įžengiau. Niekada dusyk nevalgau 
tame pačiame restorane ir visada susirandu staliuką su vaizdu į au- 
tomobilių aikštelę. Mobiliuoju telefonu naudojuos tik einamiesiems 
reikalams, nes manau, kad kas nors pasiklauso. Už nešiojamąjį kom- 
piuterį susimoku grynaisiais, ten atsidarau Gmail paskyras ir naršau 
iš interneto kavinių, naudodamasis jų serveriais. Pradedu eksperi- 
mentuoti su apmokėtomis iš anksto pokalbių telefonu kreditinėmis 
kortelėmis, kurias perkuosi „Walgreens'* vaistinėje. Savo bute įren- 
giu dvi slaptas vaizdo kameras — tik dėl visa ko, jeigu man nesant 
kas nors užsuktų. 

Tai paaiškintina paranoja. Save įtikinu, kad nuolatos kas nors 
stebi ir klausosi, tad dienoms bėgant vis giliau įpuolu į savąjį gudry- 
bių pasaulėlį. Kas antrą dieną skambinu Dianai, pranešu paskutines 
naujienas iš savo besiplečiančio kasdienio gyvenimo, ir ji niekad neuž- 
simena apie kokius nors įtarimus. Bet, kita vertus, neužsimintų, jeigu 
jų ir turėtų. | 

Advokato pavardė Marėjus Haginsas, ir mažutė reklama Gelto- 
nuosiuose puslapiuose skelbia, kad jo specializacija kone viskas: sky- 
rybos, nekilnojamasis turtas, bankrotas, kriminaliniai reikalai ir taip 
toliau — maždaug tokia pati vargana rutina, kokios prisilaikėme bran- 
giojoje senutėlėje „Kouplandas, Ridas ir Banisteris' firmoje. Jo konto- 
ra netoli nuo mano buto, ir užtenka vieno žvilgsnio, kad perprastum 
atsipalaidavusią pliažinę vyrioko praktiką — ateiti į darbą devintą 
ryto, o jau trečią popiet atsidurti golfo trasoje. Per pirmą mūsų susi- 
tikimą Marėjus papasakoja savo gyvenimo istoriją: turėjo didelį pasi- 
sekimą stambioje advokatų kontoroje Tampoje, bet penkiasdešimties 
metų amžiaus perdegė ir pamėgino pasitraukti į pensiją. Persikėlė į 
Atlantik Bičą, išsiskyrė su žmona ir, kai viskas įgriso, nusprendė ati- 
daryti nuosavą praktiką. Dabar jau perkopęs šešias dešimtis, jaučiasi 
laimingas savo mažutėje kontoroje, kur skiria kelias valandas šiam bei 
tam ir kruopščiai renkasi klientus. 

Mudu nuodugniai peržvelgiame mano biografiją, ir aš stengiuosi 


Kompanija, kuriai priklauso didžiausias Jungtinėse Valstijose vaistinių tinklas. 

laikytis scenarijaus. Pora buvusių žmonų Sietle ir taip toliau. Pridedu 
ir nuo savęs mažutį štrichą: atseit esu pradedantis scenaristas, gludi- 
nantis savo pirmąjį scenarijų. Šen bei ten palankiai susiklosčius aplin- 
kybėms, scenarijų pasirinko nedidelė prodiuserių kompanija, statanti 
dokumentinius filmus. Įvairiais verslo sumetimais man reikia susikur- 
ti Floridoje nedidelį fasadą, už kurio galėčiau slėptis. 

Už 2500 dolerių Marėjus galįs pastatyti kelias apsaugines užkar- 
das. Floridoje įsteigs Ltd. — ribotos atsakomybės kompaniją, kurios 
vienintelis savininkas bus M. R. Boldvinas. Paskui Ltd. Delavare suda- 
rys korporaciją; Marėjus bus vienintelis jos steigėjas, o aš — vieninte- 
lis savininkas. Įregistruotas adresas bus jo kontora, o mano pavardė 
nefigūruos nė viename korporacijos dokumente. 

Jis patikina: 

— Aš nuolatos tai darau. Florida traukia daug žmonių, kurie nori 
pradėti iš naujo. 

Jeigu taip sakai, Marėjau. 

Galėčiau tai pats padaryti internetu, bet saugesnis aplinkinis 
kelias per advokatą. Svarbu konfidencialumas. Galiu Marėjui mokėti, 
kad darytų dalykus, kurių šešėliai niekada neįtars ir nesugebės atsekti. 
Prityrusiam žmogui konsultuojant, veiklą pradeda „Skelter* Films“. 


Praėjus dviem su puse mėnesio po Kvino Rakerio arešto ir dviem 
savaitėms po to, kai įsikeliu į savąjį kooperatinį butą prie paplūdimio, 
vieną rytą prie kavos Diana man pasako, kad federalai norėtų susitik- 
ti. Tam yra keletas priežasčių, o svarbiausia — mane supažindinti su 
naujausiomis žiniomis apie jų bylą ir pasikalbėti apie teismo procesą. 
Mat jie nori suplanuoti, kaip aš duosiu parodymus. Neabejoju, jie taip 
pat nori atidžiai pasižiūrėti į Maksą Boldviną, kuris, beje, atrodo ge- 
riau nei Malkolmas Banisteris. 

Tinimas išnyko. Nosis ir smakras šiek tiek aštresni. Akys atrodo 


* 


sprukti. 


Antra dalis angl. idiominio posakio „helter-skelter““ — paskubom, galvotrūkčiais 

daug jaunesnės, ir apskritų stiklų raudonuose vėžlio kiauto rėmeliuose 
akiniai suteikia gana šaunią intelektualaus dokumentinių filmų kūrė- 
jo išvaizdą. Skutuosi veidą kartą per savaitę, tad jį visada dengia šio- 
kie tokie žilstelėję šeriai. Glotniam skalpui reikia skustuvo kas antrą 
dieną. Mano skruostai labiau įdubę, nes sveikimo laikotarpiu mažiau 
valgiau ir netekau svorio. Ketinu tokį ir palaikyti. Apskritai atrodau 
visai nepanašus į ankstesnį save, ir nors tai dažnai trikdo, bet taip pat 
ir ramina. 

Man siūloma sugrįžti į Roanoką ir susitikti su Stenliu Mamfriu 
ir jo šutve, bet aš griežtai atsisakau. Diana mane patikina, kad FTB ir 
federalinė prokuratūra nežino, kur slepiuosi, ir aš deduosi tuo tikįs. 
Nenoriu su jais susitikti Floridoje. Po šiokių tokių derybų sutariame 
pasimatyti viename Čarlstono Pietų Karolinoje viešbutyje. Diana už- 
sako bilietus, ir mudu išskrendame iš Džeksonvilio tuo pačiu reisu, bet 
ne šalia vienas kito. 

Vos tik įžengęs į viešbučio vestibiulį sumoju esąs stebimas ir 
galbūt fotografuojamas. FTB nekantrauja pamatyti, kaip aš atrodau. 
Pagaunu kelis greitus žvilgsnius, bet einu toliau. Po sumuštinio savo 
kambaryje susitinku koridoriuje su Diana, ir mudu pasikeliame į liuk- 
so numerį dviem aukštais aukščiau. Šį budriai saugo du stambūs vai- 
kinai juodais kostiumais ir atrodo pasirengę atidengti ugnį, kilus bent 
menkiausiai provokacijai. Antstolė Diana baudžiamajame persekioji- 
me neturi jokio vaidmens, todėl pasilieka už durų su dviem doberma- 
nais, o aš įžengiu vidun ir susitinku su šutve. 

Stenlis Mamfris atsigabeno tris savo pavaduotojus, bet jų pa- 
vardės paskendo pažindinimų sraute. Mano draugužis agentas Krisas 
Hanskis vėl sugrįžo — be abejo, palyginti mano išvaizdą prieš plastinę 
operaciją ir po jos. Jis turi bendrą, kurio pavardė tuojau pat pasimirš- 
ta. Kai nejaukiai susėdame apie nedidelį pasitarimų stalą, tarp krū- 
vos popierių nejučia pastebiu dvi identiškas fotografijas — Malkolmo 
Banisterio, ir tie tipai jas žiūrinėjo. O dabar vėpso į Maksą. Permaina 
jiems padaro įspūdį. 

Kadangi Hanskis faktiškai yra vienintelis mane pažinojęs prieš 
pakeitimus, jis pradeda pirmas: 

— Turiu pasakyti, Maksai, jūs atrodote jaunesnis ir geresnės for- 

mos, nors nesu tikras, ar bent kiek gražesnis, bet apskritai renovacija 
nebloga. 

Jis kalba juokaujamu tonu, ir tai neva turėtų pralaužti ledus. 

— Tai tiek daug reiškia, — atsakau su apsimestine šypsena. 

Stenlis, laikydamas padaugintą fotografiją, prabyla: 

Visai nepanašus, Maksai. Niekas neįtartų, kad jūs ir Maksas esate 
tie patys. Gana įstabu. 

Dabar mes visi toje pačioje komandoje, tad persimetinėjame ge- 
raširdiškais juokeliais it seni draugai. Bet draugystei nėra pagrindų, ir 
pokalbis vyksta vangiai. 

— Ar jau paskirta teismo proceso data? — klausiu, ir tai pakeičia 
kambaryje nuotaiką. 

— Taip, — patvirtina Stenlis. — Spalio dešimtą, Roanoke. 

— Vadinasi, vos už keturių mėnesių, — atsakau. — Atrodo gana 
greitai. 

— Pietinėje apygardoje mes darbuojamės gana našiai, — savimi 
patenkintas sako Stenlis. — Vidutiniškai aštuoni mėnesiai nuo ofi- 
cialaus apkaltinimo iki bylos nagrinėjimo teisme. O dėl jos juntamas 
šioks toks spaudimas. 

— Kas bus teisėjas? 

— Semas Stilvoteris, pasiskolintas iš Šiaurinės apygardos. Visi 
buvę kolegos Pietinėje nusišalino. 

— Man papasakokite apie teismo procesą, — paprašau. 

Stenlis susiraukia, taip pat ir visi kiti iš šutvės. 

— Ko gero, jis bus trumpas, Maksai. Nedaug liudytojų, nedaug 
įrodymų. Mes pateiksime, kad įvykdyto nusikaltimo laiku Rakeris 
buvo arti tos vietos. Įrodysime, kad sučiuptas turėjo daug grynųjų. Ap- 
sistosime ties jo sūnėno baudžiamuoju persekiojimu, apkaltinamuoju 
teisėjo Foseto nuosprendžiu, kad galbūt čia veikė keršto elementas. — 
Šioje vietoje Stenlis stabteli, ir aš nesusituriu neįgėlęs: 

— Gana pribloškianti medžiaga, — pasakau kaip koks visažinis 
subingalvis. 

— Be abejo. Be to, mes turime prisipažinimą, kurį gynyba puolė. 
Kitą savaitę įvyks parengtinis posėdis priešais teisėją Stilvoterį, kur 

tikimės laimėti ir prisipažinimą išsaugoti neatmestą. O be to, Maksai, 
pagrindinis liudytojas veikiausiai būsite tik jūs. 

— Ašjums viską papasakojau. Žinote mano parodymus. 

— Taip, taip, bet mes norime dar kartą juos nušviesti. Dabar, kai 
jau užpildėme kelias spragas, įkalkime paskutinę vinį, kad viskas būtų 
nepriekaištinga. 

— Žinoma. Kaip laikosi mano draugelis Kvinas? 

— Šiuo metu ne per geriausiai. Jam nepatinka sėdėti vienam už- 
darytam, maistas, prižiūrėtojai, taisyklės. Sakosi esąs nekaltas — ko- 
kia staigmena! Manau, jis ilgisi gero gyvenimo federaliniame užmies- 
čio klube. 

— Taip pat ir aš. 

Kai kas trumpai nusijuokia. 

— Jo advokatas teisėją įtikino, kad Kvinui būtina psichiatrinė 
ekspertizė. Daktaras pasakė, kad teismo procesą atlaikys, bet jam rei- 
kia šiek tiek antidepresantų. Yra gerokai paniuręs ir dažnai dienų die- 
nas su niekuo nesikalba. 

— Išjūsų žodžių panašu į Kviną, kurį pažinojau. Ar jis mini mane? 

— O taip. Jam nepatinkate irjūs. Įtaria, kad esate mūsų informa- 
torius ir liudysite prieš jį teisme. 

— Kada turite pateikti savo liudytojų sąrašą? 

— Šešiasdešimt dienų iki teismo proceso. 

— Ar Kvino advokatui pasakėte, kad aš duosiu parodymus? 

— Ne. Mes neatskleidžiame nieko, kol nesame priversti. 

— Tą aš prisimenu, — sakau. 

Tie tipai užmiršta, kad kadaise ir aš buvau federalinio baudžia- 
mojo persekiojimo auka, kai FTB agentai kruopščiai tikrino visus 
mano gyvenimo aspektus, o federalinė prokuratūra grasino įkalinti 
ne tik mane, bet taip pat ir du mano niekuo nekaltus partnerius. Jie 
mano, kad dabar esame bičiuliai, viena didelė laiminga komanda, koja 
į koją žygiuojantys dar vieno teisingo verdikto link. Jeigu galėčiau, 
smeigčiau jiems į nugarą ir sugadinčiau bylą. 

Jie — federalinė valdžia — atėmė iš manęs penkerius gyvenimo 
metus, kartu su sūnumi, žmona ir karjera. Kaip jie drįsta čia sėdėti, lyg 
būtume vienas kitu pasitikintys partneriai! 

Galiausiai prieiname prie mano liudijimo ir porą valandų jį svars- 
tome. Šis dalykas jau buvo aptartas anksčiau ir man tai įkyru. Mamfrio 
vyriausiasis pavaduotojas turi parengęs man išstudijuoti scenarijų, — 
klausimus ir atsakymus, — ir gaunu pripažinti, kad šis gana geras. 
Nieko nepraleista. 

Bandau įsivaizduoti siurrealistinę aplinką, kurioje duosiu paro- 
dymus. Į teismo salę mane įves su kauke. Aš sėdėsiu už kokio nors 
skydo ar pertvaros, kurie neleis advokatams, teisiamajam ir žiūrovams 
pamatyti mano veido, kai bus nuimta kaukė. Aš žiūrėsiu į prisieku- 
siuosius. Advokatai per sieną mėtys klausimus, o aš atsakinėsiu, ir 
mano balsas bus iškraipytas. Tenai bus Kvinas, jo šeimos nariai ir jų 
galvažudžiai, besistengiantys pagauti bent kokią užuominą, kuri pa- 
dėtų atpažinti. Aišku, jie žinos, kad tai aš, bet taip ir nepamatys mano 
veido. 

Kad ir kaip tai atrodo tikra, aš rimtai abejoju, ar kada nors įvyks. 


24 SKYRIUS 


iana paskambina ir praneša naujieną: turinti mano naują 

Floridos vairuotojo pažymėjimą ir naują pasą. Mudu susi- 
tinkame vaflinėje prie kavos puodelio, ir ji man juos įteikia. Aš jai pa- 
duodu savo numatytą maršrutą su daug spragų jame. 

— Susirengėte į kelionę, a? — sako ji, įdėmiai jį tyrinėdama. 

— Taip. Nekantrauju išbandyti savo naują pasą. Pirmos trys nak- 
tys — Majamyje, Saut Bičo rajone, pradedant šiuo vakaru. Išvykstu 
ir važiuoju pietų link, kai tik mano puodelyje nebeliks kavos. Iš ten 
kokiai savaitei nuskrisiu į Jamaiką, paskui į Antigvą ir galbūt Trinida- 
dą. Iš kiekvienos stotelės jums paskambinsiu. Paliksiu savo automobilį 
prie Majamio oro uosto, tad galite FTB tiksliai pasakyti, kur jis. Ir kai 
jau tuo užsiimsite, paprašykite jų, kad malonėtų palikti mane ramybė- 
je, kol šokinėsiu po Karibus. 

— Palikti jus ramybėje? — klausia ji, apsimesdama nieko nenu- 
tuokianti. 

— Girdėjote. Nežaiskime čia žaidimėlių, Diana. Aš galbūt ir nesu 
labiausiai saugomas šalyje liudytojas, bet veikiausiai esu vienas iš trijų 
svarbiausių. Kas nors visąlaik seka. Yra vienas tipas, aš jį vadinu Ežiu- 
ku, nes taip apkirptas, kurį per pastarąsias dvi savaites mačiau penkis 
kartus. Jis nėra labai geras seklys, tad prašom perduoti tai fibiams, kai 
pateiksite jiems ataskaitą. Lygiai šešių pėdų, 180 svarų, „Ray-Bans“ 
saulės akiniai, šviesi ožiška barzdelė, vairuoja „Cooper“ ir mėgsta šu- 
kuoseną ežiuku. Iš tikrųjų, iš tikrųjų netikęs. Esu labai nustebęs. 

Taip pat ir ji. Vis įbedusi akis į mano kelionės maršrutą, nesugal- 
voja ką pasakyti. Kokia nesėkmė. 

Sumoku už kavą ir leidžiuosi į kelią — I-95 magistrale tiesiai į 
pietus tris šimtus penkiasdešimt mylių. Diena karšta ir tvanki, eismas 
intensyvus ir lėtas, ir aš mėgaujuos kiekviena kelionės mylia. Dažnai 
sustoju pasipildyti kuro, pramankštinti kojų ir pasižiūrėti, kas juda 
paskui mane. Tikiuosi, niekas. Kadangi FTB žino, kur vykstu, jie ne- 
sivargins paleisti įkandin seklio. Be to, darau prielaidą, kažkur mano 
automobilyje yra puikiai paslėptas GPS stebėjimo įtaisas. Po septynių 
valandų sustoju prie viešbučio „Mėlynasis mėnulis“, vieno iš daugybės 
renovuotų it butikai viešbutukų pačiame Saut Bičo Art Deco Distrikto 
viduryje. Išsiimu iš bagažinės lagaminėlį ir nedidelį krepšį, paduodu 
raktelius viešbučio patarnautojui ir įžengiu į scenovaizdį lyg iš filmo 
„Majamio dorovės policija“. Palubėje lėtai sukasi didelio ventiliato- 
riaus mentės, o svečiai baltose pintose kėdėse šnekučiuojasi ir gurkš- 
noja gėrimus. 

— Įsiregistruojate, sere? — klausia dailutė mergina. 

— Taip. Maksas Boldvinas, — atsakau, ir dėl kai kurių priežasčių 
tai pasididžiavimą kelianti akimirka. 

Aš, Maksas Galingasis, grimztu į daugiau laisvės, nei šiuo metu 
pajėgiu į save sugerti. Pakankamai pinigų, nauji, visiškai legalūs do- 
kumentai, automobilis nudengiamuoju stogu, nuvešiantis mane bet 
kur — tai tiesiog sunku suvokti. Bet aš vėl krestelėjamas atgal į gy- 
venimą, kai aukšta įdegusi brunetė neskubiai eina per vestibiulį. Vir- 
šutinė jos aprangos dalis — tai, kas likę iš juostelių bikinio ir beveik 
nieko neslepia. Apatinė dalis — permatomas sijonas, slepiantis dar 
mažiau. 

Apmokėti paduodu „Visa“ kortelę. Galėčiau taip pat naudotis arba 
grynaisiais, arba iš anksto padengta kreditine kortele, bet kadangi fi- 
biai žino, kur aš laikausi, nėra reikalo stengtis juos klaidinti. Neabejo- 
ju, Majamio skyriui jau pranešta, ir veikiausiai kur nors netoliese stebi 
akys. Jeigu būčiau iš tiesų paranojiškas, galėčiau manyti, kad FTB jau 
pabuvojo mano numeryje ir galbūt paslėpė ten blakutę ar porą. Nueinu 
į savo numerį, nepamatau jokių blakučių ar šnipų, greitai nusiprausiu 
po dušu ir persirengiu šortais su sandalais. Nueinu į barą pasižvalgyti 
į žavias būtybes. Valgau vienas viešbučio kavinėje ir pagaunu kokios 
keturiasdešimtmetės, pietaujančios tartum su savo drauge, žvilgsnį. 

Vėliau, sugrįžęs į barą, vėl ją pamatau, ir mudu susipažįstame. Eva, iš 
Puerto Riko. Išgeriame po taurelę, ir tuomet užgroja orkestras. Eva 
nori šokti, ir nors jau metų metai, kaip nesu šokęs, su visa, kiek tik 
turiu, energija narsiai leidžiuos į aikštelę. 

Apie vidurnaktį mudu su Eva atsiduriame mano kambaryje, kur 
tučtuojau nusirengiame ir sušokame į lovą. Beveik meldžiu Dievą, kad 
FTB būtų instaliavęs kambaryje net silpniausių garsų pasiklausymą. 
Jeigu taip, aš su Eva duodame jiems girdėti į valias. 


Skubiai iššoku iš taksi prie 8-ojo aveniu šaligatvio Majamio cen- 
tre. 9.30 ryto, ir, kelias minutes žvaliai pažingsniavus, marškiniai man 
limpa prie nugaros. Nemanau, kad kas nors mane seka, bet vis tiek 
nardau ir puldinėju į šonus. Penkiaaukštis pastatas kėpso it dėžė, toks 
bjaurus, kad sunku patikėti, jog kas nors galėjo architektui užmokėti 
už jo projektą. Bet, kita vertus, abejoju, ar daugelis jo nuomotojų yra 
moderniausios kompanijos. Kaip tik viena tokia vadinama „Korpora- 
tyvinio registro paslaugos“, arba KRP. Pavadinimas toks neskoningas 
ir nekrintantis į akis, kad niekas nė nesuprastų, kuo kompanija verčia- 
si. O daugelis žmonių ir nenorėtų suprasti. 

KRP galbūt ir visiškai legali, bet traukia daug klientų, kurie nėra 
tokie. Tai adresas, gatvės pašto dėžutė, fasadas, atsiliepimo į telefonų 
skambučius tarnyba, informuojanti, kad korporacija gali nusamdyti 
ką nors tam tikram autentiškumui nupirkti. Kadangi aš iš anksto ne- 
paskambinau ir nesusitariau, stumiu valandą laukdamas už finansus 
atsakingo atstovo. Jo pavardė Loidas. Galiausiai jis mane nusiveda į 
mažą tvankų kabinetą ir pasiūlo kėdę priešais savo rašomąjį stalą, vei- 
kiau tinkamą išmesti į sąvartyną. Kelias minutes mudu pasišnekame, 
ir jis permeta akimis mano užpildytą anketą. 

— Kas tokia „Skelter Films“? — pagaliau klausia. 

— Dokumentinių filmų prodiusavimo kompanija. 

— Kasjos savininkas? 

— Aš. Įregistruota Delavare. 

— Kiek pastatėte filmų? 

— Nė vieno. Dar tik pradedame. 

— Kokie šansai, kad „Skelter Films“ po dvejų metų dar egzistuos? 

— Menki. 

Jis girdi tokį neapibrėžtumą nuolatos, tad nenustemba. 

— Panašu į priedangą. 

— Gana tikslu. 

— Mes reikalaujame afidavito, kuriuo patvirtinate, kad jūsų 
kompanija neužsiims nusikalstama veikla. 

— Prisiekiu, neužsiims. 

Jis ir tai anksčiau buvo girdėjęs. 

— Gerai. Štai kaip mes darome. Suteikiame „Skelter“ materialų 
adresą — čia, šiame pastate. Gavę kokį nors paštą, mes persiųsime, 
kur nurodysite. Taip pat parūpiname telefono numerį, ir į visus skam- 
bučius atsakinės gyvas balsas, kuris čirps, ką norėsite. „Labą rytą, čia 
„Skelter Films“, kur nukreipti jūsų skambutį?“ Ar ką nors kita. Turite 
partnerių? 

— Ne. 

— Kokių nors tarnautojų, fiktyvių ar kitokių? 

— Turėsiu kelias pavardes, visas fiktyvias. 

— Jokių problemų. Jeigu skambintojas paprašys vieno iš jūsiš- 
kių vaiduoklių, mūsų mergina pasakys, ką norėsite. „Atleiskite, jis 
filmuoja vietovėje“ ar ką nors tokio. Jūs parašote pramaną, o mes jį 
persakysime. Kai tik priimame skambutį, pranešame jums. O kaip dėl 
interneto svetainės? 

Dėl jos nesu tikras, tad atsakau: 

— Kol kas ne. Kokie yra už tai argumentai? 

Loidas perkelia savo kūno svorį ir pasiremia alkūnėmis į stalą. 

— Gerai, tarkime „Skelter“ — legali kompanija, kuri išleis daug 
dokumentinių filmų. Jeigu taip, tai jai reikės interneto svetainės dėl 
visų įprastų priežasčių — rinkodaros, informacijos, savimeilei tenkin- 
ti. Kita vertus, įsivaizduokime, kad „Skelter“ yra tikra korporacija, bet 
ne tikra filmus kurianti kompanija. Galbūt ji tik mėgina daryti tokį 
įspūdį, kad ir dėl kokių priežasčių. Interneto svetainė — puikus būdas 
tokiam įvaizdžiui paremti, tartum prislopinti realybę. Žinokite, nieko 
nelegalaus. Bet mes galime sukurti interneto svetainę su parinktomis 

fotografijomis ir jūsų personalo biografijomis, jūsų filmais, premijo- 
mis, vykstančiais projektais, tik pasakykite, ko reikia. 

— Už kiek? 

— Dešimt gabalų. 

Dar nežinau, ar noriu ir ar būtina leisti pinigus — bent jau šiame 
etape. 

— Leiskite man pagalvoti, — sakau, ir Loidas gūžteli pečiais. — 
Kiek už jūsų pagrindines registro paslaugas? 

— Adresai, telefonas, faksas ir visa, kas susiję — penki šimtai 
dolerių per mėnesį, mokėti pusę metų į priekį. 

— Jūs priimate grynaisiais? 

Loidas nusišypso. 

— O taip, — patvirtina. — Mes labiau mėgstame grynaisiais. 

Visai nenuostabu. Sumoku pinigus, pasirašau sutartį ir afidavito 
blanką, kuriame pasižadu veikti legaliai, ir palieku jo kontorą. KRP gi- 
riasi devyniais šimtais patenkintų klientų, ir žengdamas per vestibiulį 
nepajėgiu nuslopinti jausmo, lyg būčiau įstojęs į kokį šešėlinį pasaulį, 
kupiną fiktyvių kompanijų, beveidžių sukčių ir mokesčių vengiančių 
svetimšalių. Velniai nematė. 


Po dar dviejų naktų Eva nori, kad vykčiau drauge pas ją namo į 
Puerto Riką. Pažadu apie tai pagalvoti, paskui išsmunku iš „Mėlynojo 
mėnulio“ ir nuvažiuoju į Tarptautinį Majamio oro uostą, kur pastatau 
automobilį ilgalaikio saugojimo aikštelėje ir nueinu į terminalus. Išsi- 
traukęs kreditinę kortelę ir naująjį pasą, nusiperku vienos krypties bi- 
lietą į Montego Bėjų „Air Jamaica“ reisu. Lėktuvas sausakimšas pusiau 
tamsiaodžių vietinių jamaikiečių ir saulės ištroškusių blyškiai baltų 
turistų. Prieš mums pakylant, dailios stiuardesės dalija romo punšą. 
Reisas trunka keturiasdešimt penkias minutes. Nutūpus muitinės pa- 
reigūnas labai ilgai tyrinėja mano pasą, ir aš pradedu panikuoti, bet 
jis pagaliau pamoja man praeiti. Susirandu autobusą į „Romo įlankos 
kurortą — visiškai uždarą, skirtą tik viengungiams, gana pagarsėju- 

sį topleso paplūdimių ruožą. Tris dienas sėdžiu pavėsyje prie baseino, 
mąstydamas apie gyvenimo prasmę. 

Iš Jamaikos nuskrendu į Antigvą, vieną iš rytinių Karibų Pavėji- 
nių salų. Ji miela, šimto kvadratinių mylių, su kalnais ir baltais paplū- 
dimiais, dešimtimis kurortų. Taip pat yra žinoma kaip vienas iš drau- 
giškiausių šiuolaikinių mokesčių rojų, ir tai viena iš mano apsilanky- 
mo priežasčių. Jeigu norėčiau tik gerai pasilinksminti, būčiau pasilikęs 
Jamaikoje. Sostinė — Sent Džonsas, judrus trisdešimties tūkstančių 
gyventojų miestas prie gilaus uosto, pritraukiančio kruizinius laivus. 
Užsisakau kambarį mažuose nakvynės namuose Sen Džonso pakraš- 
tyje, su gražiu vaizdu į jūrą, laivus ir jachtas. Dabar birželis, ne sezono 
metas, ir mokėdamas tris šimtus dolerių už naktį aš valgysiu kaip ka- 
ralius, miegosiu iki vidudienio ir mėgausiuos, kad niekas nežino, kas 


esu, iš kur atvykau, nei ką nors apie mano praeitį. 

rieš mėnesį „šaldiklis“ išmontuotas, ir Viktoras Vestleikas 

p sugrįžo į savo rutiną ir kabinetą ketvirtame Huverio pastato 
Vašingtone aukšte. Nors teisėjo Foseto ir Naomės Kleri nužudymai 
formaliai išaiškinti, liko daug abejonių ir klausimų. Labiausiai neati- 
dėliotinas reikalas — Kvino Rakerio prisipažinimo svarumas. Jeigu 
teisėjas jį atmes, vyriausybė turės mažai įrodymų, su kuriais galėtų 
stumtis į priekį. Žmogžudystės išaiškintos, bet byla dar nebaigta — 
bent Viktoro Vestleiko nuomone. Jis jai skirdavo kasdien po dvi va- 
landas. Kiekvieną dieną ateidavo pranešimas apie Makso Boldvino 
veiklą: jo judėjimą, susitikimus, telefono skambučius, aktyvumą in- 
ternete ir taip toliau. Kol kas Maksas nepadarė nieko, kas juos nu- 
stebintų. Vestleikui nepatiko kelionė į Jamaiką ir toliau, bet dėl to 
jis nieko negalėjo imtis. Jie jį stebi kaip įmanoma atidžiau. Taip pat 
kasdien būdavo pranešama ir apie Rakerio šeimą. FTB gavo teismo 
sankciją klausytis Di Rėjaus Rakerio, Semio (Ilgšio) Rakerio, jų sesers 
Lusindos ir keturių giminaičių, įsitraukusių į kvaišalų kontrabandos 
K. A. padalinio operacijas. 

Birželio 15-ą, trečiadienį, Vestleiką personalo posėdžio metu iš- 
kvietė prie telefono. Tai buvo svarbu, ir po kelių minučių jisai sugrįžo 
į posėdžių salę su technikais, kurie sparčiai darbavosi, rengdami pasi- 
klausyti garso įrašą. Vienas iš jų paaiškino: 

— Skambinta praėjusią naktį 23.19 į Di Rėjaus mobilųjį, ne visai 
aišku iš kur, bet prašom. Pirmas balsas Di Rėjaus, antrasis — Salio. 
Mes dar nenustatėme, kas tas „Salis“. 

— Štai, leidžiame, — pasakė antrasis technikas. 

DI RĖJUS: Aha. 

SALIS: Rėjau, čia aš, Salis. 

DI RĖJUS: Ką turi? 

SALIS: Turiu skundeivą, žmogau. Banisterį. 

DI RĖJUS: Netriesk, žmogau. 

SALIS: Netriedžiu, Di Rėjau. 

DI RĖJUS: Gerai, man nepasakok kaip, tik pasakyk kur. 

SALIS: Na, jis dabar pliažo dykūnas, Floridoje. Pasivadinęs 
Maksu Boldvinu, gyvena mažame kooperatiniame bute 
Neptun Biče, į rytus nuo Džeksonvilio. Regis, turi kaž- 
kiek pinigų. Supranti, nesivaržo. Geras gyvenimėlis. 

DI RĖJUS: Kaip jis atrodo? 

SALIS: Kitoks frantas. Daug chirurgijos. Bet tokio pat ūgio, 
gal numetęs kelis svarus. Ta pati eisena. Be to, turime 
pirštų atspaudus, ir jie atitinka. 

DI RĖJUS: Pirštų atspaudus? 

SALIS: Mūsų firma dirba gerai. Pasekė jį pliažu ir pamatė 
išmetant į šiukšlinę butelį nuo geriamojo vandens. Jie jį 
pasiėmė ir gavo atspaudą. 

DI RĖJUS: Puiku. 

SALIS: Ir aš taip pasakiau. Ką toliau? 

DI RĖJUS: Sėdėkite tyliai. Leiskite man pagalvoti. Jis niekur 
nevyksta, a? 

SALIS: Ne. Jaučiasi laimingas vaikinas. 

DI RĖJUS: Gražu. 


Atkarusiu smakru ir išblyškęs Vestleikas pamažu klestelėjo ant 
kėdės, buvo taip sukrėstas, kad nepajėgė kalbėti. 

— Pakvieskite Tvilą, — pagaliau išspaudė. 

Vienas pakalikas išnyko, ir laukdamas Vestleikas trynėsi akis ir 
svarstė kitą savo ėjimą. 

Paskubom prisistatė Tvilas, vyriausiasis padėjėjas, ir jie vėl per- 
klausė įrašą. Antrą kartą jis Vestleikui pasirodė dar šiurpesnis. 

— Po šimts, kaipgi... — sumurmėjo Tvilas. 

Vestleikas peikėjosi. 

— Paskambinkite Bretenui į Anstolių tarnybą. 

— Bretenas vakar operuotas, — pasakė Tvilas. — Jį dabar pava- 
duoja Niukomas. 

— Tai sujunkite telefonu su Niukomu. Negalime gaišti laiko. 


Užsirašiau į sporto klubą ir kasdien apie vidudienį ten praleidžiu 
valandą — bėgtakiu einu įkalnėn ir atlieku pratimus su lengvais svar- 
menimis. Jeigu ketinu tiek daug laiko būti pliaže, privalau ir atitinka- 
mai atrodyti. 

Šiek tiek paprakaitavęs ir ilgai prausęsis po dušu rengiuosi, kai 
mano spintelės viršuje supypsi mobilusis. Brangioji Diana, keistu 
laiku. 

— Alio, — tyliai atsiliepiu, nors persirengimo kambaryje ir ne per 
gyviausia. 

— Mums reikia pasikalbėti, — staigiai bloškia ji, ir tai pirma 
užuomina, kad kas nors galėtų būti ne taip. 

— Apie ką? 

— Ne dabar. Automobilių aikštelėje kaštoninės spalvos džipe 
„Cherokee“, pastatytame šalia jūsiškio „Audi“, laukia du FTB agentai. 
Jie jus pavėžės. 

— O kaipgijūs tiksliai žinote, kur šiuo momentu aš esu, Diana? 

— Pakalbėsime apie tai vėliau. 

Atsisėdu ant sulankstomosios kėdės. 

— Kalbėkite su manimi dabar, Diana. Kas vyksta? 

— Maksai, iki jūsų man dešimt minučių. Laikykitės įsakymų, sės- 
kite į džipą, ir aš jums papasakosiu viską, ką žinau, kai susitiksime. 
Telefonu to neaptarinėkime. 

— Gerai. 

Aš baigiu rengtis ir stengiuosi elgtis ramiai kaip visada. Perker- 
tu sporto salę, nusišypsau jogos instruktorei, kuriai jau savaitė kaip 
šypsausi, ir nueinu prie paradinių durų. Žvilgteliu laukan ir šalia savo 
automobilio pamatau pastatytą kaštoninį džipą. Šiuo metu jau gana 
akivaizdu, kad atsitiko kažkas baisaus, tad smarkiai nuryju seiles ir 

išžengiu į žilpinančią vidudienio saulę. Iššokęs vairuotojas nepratar- 
damas nė žodžio atidaro užpakalines dureles. Septynias minutes va- 
žiuoju visiškoje tyloje, kol sustojame dailaus sudvigubinto kotedžo 
įvažoje. Priekiniame kieme įbesta lentelė su užrašu: „Nuomojama“. 
Vieta — per mylią nuo vandenyno. Kai tik variklis užgęsta, abu agen- 
tai iššoka ir apžvelgia aplinką, tartum kažkur aukščiau tykotų pasislė- 
pę snaiperiai, tik ir laukiantys progos paleisti šūvį. Toks jausmas, kad 
man paširdžius sutraukęs mazgas didumo sulig boulingo rutuliu. 

Mes sueiname vidun nepašauti, ir ten laukia Diana. 

— Gražią vietelę čia turite, — sakau jai. 

— Šis namas įslaptintas, — atsako ji. 

— O, aišku. Ir kodėl mes vidury baltos dienos slepiamės įslaptin- 
tame name? 

Iš virtuvės įeina žilaplaukis vyriškis ir ištiesia ranką. 

— Maksai, aš — Danas Reinoras, federalinis antstolis, atsakingas 
už šį regioną. 

Kaip seni draugai mudu paspaudžiame vienas kitam ranką, ir jis 
net nusišypso, lyg tuojau susėstume prie ilgų priešpiečių. 

— Iš tiesų malonu, — sakau. — Kas vyksta? 

Jų keturi — Reinoras, Diana ir du bevardžiai FTB agentai. Kelias 
sekundes jie nelabai žino, kokio turėtų laikytis elgesio protokolo. Kie- 
no čia teritorija? Kas į ją įeina? Kas lieka ir kas išvyksta? Kaip jau esu 
patyręs, susikertančių agentūrų kovos dėl pirmenybės gali trikdyti. 

Kalbėti imasi Reinoras. 

— Maksai, bijau, kad atsirado spraga. Trumpai drūtai — iš jūsų 
priedangos liko šnipštas. Mes visai nenumanome, kaip tai atsitiko. 

Aš atsisėdu ir pasišluostau kaktą. 

— Kas ką nors žino? — klausiu. 

— Mes daug nežinome, — sako Reinoras, — bet kaip tik šiuo 
metu iš Vašingtono skrenda kai kurie žmonės. Turėtų čia būti maž- 
daug už valandos. Matyt, praėjusią naktį FTB kažką užgriebė iš tele- 
foninių pasiklausymų. Tarp Rakerių šeimos pasitaikė šiokių tokių pa- 
šnekesių, ir FTB nugirdo. 

— Jie žino, kur aš esu? 

— Taip, žino. Jie tiksliai žino, kur gyvenate. 

— Mes dėl to labai apgailestaujame, Maksai, — sako Diana. 

Aš piktai sužioruoju į ją ir jos kvailumą. Jeigu galėčiau, ją pa- 
smaugčiau. 

— Dievaži, kaip daug tai reiškia, — kertu. — Kodėl paprasčiau- 
siai neužsičiaupiate? 

— Apgailestauju. 

— Jau dusyk tai pasakėte. Prašau, daugiau nekartokite, gerai? 
Tai beprasmiška. Visiškai nereikalinga. 

Ji įskaudinta mano šiurkštumo, bet man iš tikrųjų nė motais. 
Šiuo metu vienintelis mano rūpestis — nuosavas kailis. Keturi žmo- 
nės spokso į mane. Podraug su savo viršininkais ir visa valdžia jie visi 
yra atsakingi už „spragą . 

— Gal pageidautumėte kavos? — nedrąsiai pasiūlo Diana. 

— Ne, pageidaučiau heroino, — atrėžiu. 

Jiems tai pasirodo juokinga, bet, kita vertus, mums visiems būtų 
neprošal pasijuokti. Išpilstoma kava ir aplinkui keliauja didelė lėkštė 
su sausainukais. Mes pradedame laukti. Kad ir kaip keista, susimąs- 
tau, kur sprukti toliau. 

Reinoras sako, kad jie pasiims mano automobilį sutemus. O da- 
bar laukia juodaodžio agento iš Orlando, kuris dieną kitą bus mano 
antrininkas. Jokiomis aplinkybėmis man nebus leista sugrįžti gyventi 
į savo kooperatinį butą, ir mes ginčijamės, kaip iš ten atgauti mano 
negausius daiktus. Antstolių tarnyba pasirūpins nuomos mokesčiu ir 
atjungs komunalinius patogumus. Reinoro nuomone, man reikės ki- 
tos transporto priemonės, bet aš iš pradžių spiriuosi. 

FTB agentai pasišalina ir sugrįžta su sumuštiniais. Laikrodis tar- 
tum sustoja, o sienos suartėja. Galiausiai 15.30 pro paradines duris 
įžengia Vestleikas ir sako: 

— Maksai, apgailestauju. 

Aš neatsistoju, neatkišu paspausti rankos. Sofa visa priklauso 
man. Kartu su juo trejetas kitų tamsiais kostiumais, ir jie stumdyda- 
miesi puola į virtuvę kėdžių ir taburečių. Kai visi supažindinami ir pa- 
sodinami, Vestleikas pradeda: 

— Tai labai neįprasta, Maksai, ir aš nežinau, ką pasakyti. Iki šiol 
nenumanome, kur atsirado spraga, ir galbūt niekada neišsiaiškinsime. 

— Tik man pasakykite, ką žinote, — paprašau. 

Vestleikas atsiverčia aplanką ir ištraukia kelis popierius. 

— Čia praėjusią naktį mūsų pagauto pokalbio telefonu tarp Di 
Rėjaus ir kažkokio Salio perraša. Abu kalbėjosi mobiliaisiais. Di Rėjus 
buvo K. A. Salis skambino iš kažkur apie šią vietą. 

Skaitau perrašą, o jie visi sulaikę kvapą. Praeina kelios sekundės, 
paskui aš padedu popierių ant kavos staliuko. 

— Kaip jiems tai pavyko? — klausiu. 

— Mes vis dar prie to dirbame. Viena prielaida ta, kad jie nusam- 
dė privačią kompaniją jums susekti. Mes tikriname keletą firmų, ku- 
rių specializacija — korporatyvinis šnipinėjimas, žvalgyba, dingusių 
asmenų paieška, privatus šniukštinėjimas ir panašiai. Jose įsidarbinę 
buvę kariškiai, buvę šnipai ir — man gėda pasakyti — keletas buvusių 
FTB agentų. Jie geri ir turi technologiją. Už tinkamą atlygį galėtų su- 
rinkti daug informacijos. 

— Iš kur? Iš vidaus? 

— Mes to dar nežinome, Maksai. 

— Jeigu ir žinotumėte, man nepasakytumėte. Nė už ką neprisi- 
pažintumėte, jeigu spragą padarė kas nors iš priklausančiųjų vyriau- 
sybinėms struktūroms — FTB, Antstolių tarnybai, Federalinei proku- 
ratūrai, Teisingumo departamentui, Kalėjimų valdybai. Velniai žino, 
kam dar kitam. Kiek žmonių įtraukti į šią paslaptėlę, pone Vestleikai? 
Kelios dešimtys, galbūt daugiau. Rakeriai mane surado todėl, kad su- 
uodė mano pėdsaką, ar jie sekė FTB, nes FTB sekė mane? 

— Patikinu jus, kad spraga atsirado ne iš vidaus. 

— Bet ką tik pasakėte, kad nežinote. Šiomis aplinkybėmis jūsų 
patikinimai nieko nereiškia. Šiuo metu tikra vien tai, kad visi su tuo 
susiję dengs savo subines ir rodys pirštais į kitus, jau dabar tas da- 
roma. Netikiu niekuo, ką jūs sakote, pone Vestleikai. Jūs ar kas nors 
kitas. 

— Turite mumis pasitikėti, Maksai. Padėtis labai rimta, galbūt 
mirtinai pavojinga. 

— Pasitikėjau jumis iki šio ryto, ir žiūrėkite, kur atsidūriau. Pasi- 
tikėjimo nėra. Nulis. 

— Maksai, iki teismo proceso mes privalome jus saugot. Juk tai 

suprantate. Po to prarasime suinteresuotumą. Bet iki tol privalome 
užtikrinti jūsų saugumą. Štai kodėl mes klausėmės telefoninių pokal- 
bių. Sekėme Rakerius ir mums pasisekė. Esame jūsų pusėje, Maksai. 
Taip, kažkur susimauta, ir mes išsiaiškinsime, kas atsitiko. Bet jūs čia 
sėdite gyvas ir sveikas, nes savo pareigas mes atliekame. 

— Sveikinu, — bloškiu ir nueinu į tualetą. 

Tikra kova įsiplieskia, kai aš jiems pareiškiu, kad pasitraukiu iš 
liudytojų apsaugos. Denas Reinoras pompastiškai aiškina, koks pavo- 
jingas taps mano gyvenimas, jeigu nesileisiu jų pačiumpamas ir pasle- 
piamas už tūkstančio mylių, dar kitokia pavarde. Labai gaila. Rizikuo- 
siu slėptis savarankiškai. Vestleikas maldauja, kad likčiau su jais. Mano 
parodymai teisme bus esminiai ir be jų apkaltinamasis nuosprendis 
gali nepavykti. Aš pakartotinai primenu, kad jie turi prisipažinimą, ir 
joks federalinis teisėjas jo neatmes. Pažadu, kad bylą nagrinėjant teis- 
me pasirodysiu. Įrodinėju, kad mano gyvybė bus saugesnė, jeigu tik aš 
vienas žinosiu, kur slepiuosi. Paprasčiausiai į mano apsaugą įsitrau- 
kę pernelyg daug agentų. Reinoras man ne vieną kartą primena, kad 
Antstolių tarnyba dar niekada neprarado savo saugomo informato- 
riaus, o jų buvo per aštuonis tūkstančius ir jie tebeskaičiuojami. Savo 
ruožtu jam pakartotinai primenu, kad kas nors bus pirma auka. Kas 
nors kitas, o ne aš. 

Tarpais diskusija karšta, bet aš nesitraukiu. O jie gali tik įrodinė- 
ti. Neturi ant manęs valdžios. Man nuosprendis buvo sušvelnintas, ir 
aš nesu paleistas lygtinai. Sutikau liudyti ir žodį ketinu tesėti. Mano 
susitarime su Antstolių tarnyba aiškiai numatyta, kad galiu pasitrauk- 
ti iš liudytojų apsaugos kada tik panorėsiu. 

— Aš pasitraukiu, — pareiškiu ir atsistoju eiti. — Gal būsite to- 
kie malonūs pavėžėti iki mano automobilio? 

Nė vienas nepajuda. Reinoras klausia: 

— Kokie jūsų planai? 

— Kodėl turėčiau dalytis su jumis savo planais? 

— O kaip dėl kooperatinio buto? 

— Po poros dienų palieku, tada jis bus jūsų. 

— Vadinasi, paliekate šį regioną? — klausia Diana. 

— Aš to nepasakiau. Pasakiau, kad palieku butą. 

Pažvelgęs į Vestleiką priduriu: 

— Ir prašom manęs nebesekti. Visai galimas daiktas, kad kas 
nors stebi jus, kai stebite mane. Taigi atsikniskite nuo manęs, gerai? 

— Tai neteisinga, Maksai. 

— Jūs nežinote, kas teisinga. Tik liaukitės mane sekę, gerai? 

Žinoma, jis nepasako „taip“. Sėdi užraudusiais skruostas ir iš tik- 
rųjų yra įsiutęs. Bet, kita vertus, tai žmogus, kuris pripratęs, kad vis- 
kas būtų pagal jį. 

Nueinu prie durų, trūktelėjęs jas atidarau ir sakau: 

— Jeigu manęs nepavėžėsite, aš paprasčiausiai nueisiu. 

— Nuvežkite jį atgal, — paliepia Vestleikas. 

— Dėkui, — metu per petį ir palieku kotedžą. Paskiausia išgirstu 
Reinoro šūktelėjimą: 

— Darote didelę klaidą, Maksai. 

Važiuoju ant užpakalinės džipo sėdynės, tylomis šoferiaujant 
tiems patiems dviem agentams. Automobilių aikštelėje prie sporto sa- 
lės išlipu, netardamas nė žodžio. Jie nuvažiuoja, bet abejoju, ar toli. 
Įsėdu į savąjį mažutį audi, nuleidžiu stogą ir leidžiuosi pasivažinėti 
palei paplūdimį A1A greitkeliu. Neketinu žiūrėti į užpakalinio vaizdo 
veidrodėlį. 


Vyriausybiniu reaktyviniu lėktuvu Viktoras Vestleikas sugrįžo į 
Vašingtoną. Jau sutemus atvykęs į savo kabinetą, jis glaustai infor- 
muojamas, kad teisėjas Semas Stilvoteris nesutiko patenkinti gynybos 
prašymo atmesti Kvino Rakerio prisipažinimą. Nors ir ne itin netikė- 
ta, tai vis dėlto leidžia lengviau atsikvėpti. Vestleikas paskambino į 
Roanoką ir pasveikino Stenlį Mamfrį. Tačiau federalinio prokuroro ne- 
informavo, kad pagrindinis jų liudytojas ketina pasitraukti iš liudytojų 
apsaugos ir išnykti naktyje. 

š miegu su ginklų — pusiau automatiniu 9 mm kalibro pis- 
ži „Beretta“, legaliai nusipirktu, su Floridos valstijos iš- 
duota licencija, kaip pridera. Dvidešimt metų kaip nešaudžiau iš jokio 
ginklo — nuo tada, kai tarnavau jūrų pėstininku, ir visai netrokštu 
pradėti šaudyti dabar. Jis guli ant kartoninės dėžės, man atstojančios 
naktinį staliuką prie lovos. Ant grindų kita dėžė prikrauta man reika- 
lingų daiktų — ten nešiojamasis kompiuteris, „iPad“, kelios knygos, 
skutimosi komplektas, plastikinis „Ziploc“ maišelis su užtrauktuku, 
kur sudėti pinigai, pora aplankų su asmeniniais dokumentais ir mo- 
bilusis su kortele neribotam iš anksto apmokėtų minučių skaičiui — 
pokalbiams Majamio regiono kodu. Pigus lagaminas, telpantis į gana 
mažą audi bagažinę, prikimštas mano drabužių ir paruoštas kelionei. 
Daugelis tų daiktų — pistoletas, mobilusis telefonas, lagaminas — 
nupirkti visai neseniai, tik dėl visa ko, jeigu prireiktų skubiai išsidan- 
ginti. 

Ką gi, kaip ir sakyta, dabar atėjo metas dangintis. Prieš išauštant 
pasikraunu automobilį ir laukiu. Paskutinį kartą sėdžiu savo teraso- 
je, gurkšnoju kavą ir stebiu, kaip vandenynas blanksta į rožinį, paskui 
oranžinį atspalvį, ir iš už horizonto galiausiai išnyra saulės kraštelis. 
Stebėdavau tai daug kartų, ir niekada nenusibosdavo. Giedrą rytą to- 
bulas dangaus šviesulys pakyla iš vandens ir pasveikina — labas rytas, 
kokia puiki išauš dar viena diena. 

Nežinau, kur patrauksiu ir kur atsidursiu, bet ketinu būti netoli 
pakrantės, kad galėčiau kiekvieną dieną pradėti tokia tobula rimtimi. 

8.30 išeinu iš buto, palikdamas už savęs šaldytuvą, perpus užpil- 

dytą maistu ir gėrimais, margą rinkinį lėkščių ir kitų indų, dailų kavi- 
nuką, kelis žurnalus ant sofos, šiek tiek duonos ir krekerių virtuvės 
spintelėje. Keturiasdešimt šešias dienas čia gyvenau, savo pirmuose 
po kalėjimo tikruose namuose, ir man liūdna juos palikti. Maniau, kad 
užsibūsiu ilgiau. Palieku uždegtas šviesas, užrakinu duris ir pagalvoju, 
kiek dar laukia tokių laikinų slėpimosi vietų, kol man nebereiks vis 
sprukti. Išvažiuoju ir netrukus pradingstu intensyviame priemiestinio 
transporto sraute, judančiame vakarų kryptimi, Džeksonvilio link. Ži- 
nau, kad jie vėl ten, bet galbūt neilgam. 

Po dviejų valandų įvažiuoju į plačiai išdrikusius priemiesčius 
šiauriau Orlando ir sustoju pusryčių prie blyninės. Valgau pamažu, 
skaitinėju laikraščius ir stebiu minią. Pavažiavęs gatve toliau apsistoju 
pigiame motelyje ir už naktį susimoku grynaisiais. Registratorė ma- 
nęs paprašo kokių nors asmens tapatybės dokumentų su nuotrauka, 
bet aš paaiškinu, kad vakar vakare netekau bare piniginės. Moteriai 
tai nepatinka, bet patinka, kad mokėsiu grynaisiais, tad ko jaudintis. 
Ji duoda man raktą, ir aš nueinu į savo kambarį. Peržiūrinėdamas Gel- 
tonuosius puslapius ir pasinaudodamas savuoju iš anksto apmokėtų 
pokalbių mobiliuoju telefonu galiausiai susirandu automobilių kosme- 
tikos dirbtuvę, kuri gali mane įsprausti į laisvą tarpą šiandien nuo tre- 
čios valandos. Kitame linijos gale vaikinas pažada, kad už 199 dolerius 
mano automobilis atrodys kaip naujas. 

„Bako Pro Blizgesys yra kieme už didelės konvejerinės automo- 
bilių plovyklos ir darbo jai netrūksta. Mano automobilis tenka liesam 
kaimo bernui vardu Denis, kuris į savo darbą žiūri rimtai. Jis man 
smulkiai išdėsto, kaip ketina plauti ir blizginti, ir nustemba išgirdęs, 
kad palauksiu. 

— Gali užtrukti dvi valandas, — sako jis. 

— Neturiu kur eiti, — atsakau. 

Jis gūžteli pečiais ir nuvaro audi ant plovimo stendo. Susirandu 
vietą ant suolo po tentu ir imuosi skaityti Volterio Moslio* romaną 
minkštais viršeliais. Per pusvalandį Denis baigia plauti automobilio 


* Walter Mosley (g. 1952) — Jungtinėse Valstijose garsus kriminalinių romanų auto- 


rius. 

išorę ir pradeda dulkių siurbliu valyti vidų. Jis atidaro abejas dureles 
ir aš atslenku šnektelti. Paaiškinu, kad išvažiuoju iš miesto, tad tegul 
lagaminas lieka ant užpakalinės sėdynės, o kartoninės dėžės bagažinė- 
je negalima liesti. Jis vėl gūžteli pečiais — kaip pageidaujate. Jam ma- 
žiau darbo. Žingteliu dar arčiau ir pasakau Deniui, kad šiuo metu iš- 
gyvenu bjaurias skyrybas ir turiu pagrindą manyti, jog mano žmonos 
advokatai seka, kur tik pasisuku. Labai įtariu, kad kažkur automobilio 
viduje ar išorėje yra paslėptas GPS sekiklis, ir jeigu Denis šį surasiąs, 
papildomai jam įkišiu šimto dolerių kupiūrą. Iš pradžių jis dvejoja, 
bet aš patikinu, kad automobilis tikrai priklauso man ir kad sekiklį iš- 
montuoti nėra nieko nelegalaus. Tai jos šlykštūs advokatai nusižengia 
įstatymams. Galiausiai jis mirkteli akimi ir pereina į mano pusę. Aš 
atkeliu variklio dangtį, ir drauge mudu pradedame nuodugniai ieškoti 
po automobilį. Tuo pat metu jam aiškiniu, kad yra dešimtys įvairių 
įtaisų, visokių pavidalų ir dydžių, bet daugelis pritvirtinami stipriu 
magnetu. Priklausomai nuo modelio, elementas gali veikti savaites, 
arba aparačiukas net gali būti tiesiogiai laidu prijungtas prie automo- 
bilio elektros sistemos. Be to, kai kurios antenos būna išorinės, o kai 
kurios — vidinės. 

— Iš kurjūs visa tai žinote? — klausia jis, gulėdamas ant nugaros 
ir pakišęs galvą po automobiliu, visur grabaliodamas važiuoklę. 

— Nes vieną tokį paslėpiau savo žmonos automobilyje, — atsa- 
kau, ir jam tai pasirodo juokinga. 

— Kodėl pats nepasitikrinote? — klausia jis. 

— Nes buvau sekamas. 

Valandą mudu ieškome ir nieko nerandame. Pradedu manyti, 
kad mano automobilis vis dėlto galbūt be blakučių, kai Denis išima 
iš už dešinio priekinio žibinto mažutę plokštelę. Jis guli ant nugaros, 
petimi prisispaudęs prie dešinės priekinės padangos. Kažką nuplėšia 
ir paduoda man. Nepralaidus vandeniui gaubtelis mobiliojo telefono 
dydžio, pagamintas iš tvirto juodo plastiko. Nuimu jį ir tariu: 

— Šaunu! 

Internete matydavau šimtus tų daikčiukų, bet niekada neregėjau 
tokio kaip šis, tad manau, kad yra valdiškos gamybos. Jokio prekės 
ženklo, jokių žymų, numerių ar raidžių. 

— Gražus darbas, Deni, — sakau jam ir paduodu šimtinę. 

— Dabar galiu baigti kosmetiką? 

— Žinoma. 

Nuslenku šalin ir palieku jį triūsti. Šalia automobilių plovyklos 
yra nedidelis prekybos centras su pustuziniu žemesnės klasės par- 
duotuvėlių. Nusiperku puodelį išsivadėjusios kavos su mažai kofeino, 
atsisėdu prie kavinukės lango ir stebiu automobilių aikštelę. Sustoja 
kadilakas, iš jo išlipa pagyvenusių pora ir nušlepena į kinišką bufetėlį. 
Kai tik juodu atsiduria viduje, išeinu iš kavinukės ir nužingsniuoju per 
aikštelę neva savo automobilio link. Už kadilako greitai pasilenkiu ir 
tėkšteliu sekiklį prie kuro bako dugno. Automobilis su Ontarijo pro- 
vincijos numeriais — puiku. 

Denis plauna langus, smarkiai prakaituoja, yra pasinėręs į savo 
darbą. Paplekšnoju jį per petį išgąsdindamas ir sakau: 

— Klausyk, Deni, puikus darbas ir visa kita, bet kai kas atsitiko. 
Turiu leistis į kelią. 

Atskiriu nuo pluošto kupiūrų tris šimtines ir paduodu jam. Jisai 
sutrinka, bet man nerūpi. 

— Kaip pasakysi, žmogau, — sumurma spoksodamas į pinigus. 

— Tenka važiuoti. 

Jis nutraukia nuo automobilio viršaus rankšluostį. 

— Sėkmės skyrybose, žmogau. 

— Dėkui. 

Į vakarus nuo Orlando įsuku į I-75 šiaurės link, per Okalą, paskui 
Geinsvilį, toliau į Džordžiją, kur nakčiai apsistoju Valdostoje. 


Per kitas penkias dienas klajonės mane nuveda į pietus iki pat 
Naujojo Orleano, į vakarus — net iki Vičita Folso Teksase ir į šiaurę — 
iki Kanzas Sičio. Renkuosi valstijas jungiančius greitkelius, vietinės 
reikšmės valstijų plentus, laukų keliukus ir vaizdingas nacionalinių 
parkų trasas. Kadangi visas išlaidas apmoku grynaisiais, kiek žinau, 
pėdsakų nelieka. Dešimtis kartų grįžtu tuo pačiu keliu atgal, įsitikin- 
damas, kad nieko už manęs nėra. Mano kelionė baigiasi Linčberge, 

Virdžinijos valstijoje, kur įriedu tuoj po vidurnakčio ir darsyk susi- 
moku už kambarį motelyje grynaisiais. Iki šiol tik vienoje vietoje at- 
sisakyta turėti su manimi reikalų, nes tvirtinu esąs be jokių asmens 
tapatybės dokumentų. Kita vertus, juk apsigyvenu ne kokiuose nors 
„Marriott“ ar „Hilton“ viešbučiuose. Esu pavargęs ir nekantrauju kuo 
greičiau imtis reikalo. 

Kitą rytą ilgai miegu, paskui valandą važiuoju į Roanoką — pas- 
kutinę vietą, kur kas nors pažinotų Maksą Boldviną ir tikėtųsi jį su- 
rasti. Tokio žinojimo sutvirtintas ir turėdamas naują veidą, esu tikras, 
kad galiu anonimiškai judėti po maždaug 200 000 populiacijos metro- 
polio sritį. Vienintelis keblumas visame mano įvaizdyje — automo- 
bilio Floridos numeriai, ir svarstau, gal išsinuomoti kitą automobilį, 
bet nusprendžiu to nedaryti, nes tektų tvarkyti daug popierių. Be to, 
Floridos aspektas vėliau apsimokės. 

Kurį laiką važinėjuosi po miestą, apžiūrinėdamas kraštovaizdį, 
centrą, senuosius kvartalus ir neišvengiamai prasiplėtusius pakraš- 
čius. Malkolmas Banisteris kelis kartus lankėsi Roanoke, sykį kaip 
septyniolikmetis vidurinės mokyklos futbolininkas. Vinčesteris — tik 
trys valandos kelio į šiaurę, prie I-81 magistralės. Jaunas advokatas 
Malkolmas du kartus ten važiavo paimti priesaika sutvirtintų raštiškų 
parodymų. Salemo miestukas šliejasi prie Roanoko, ir Malkolmas vie- 
ną savaitgalį ten viešėjo savo draugo vestuvėse. 

Ta santuoka kaip ir Malkolmo baigėsi skyrybomis. Kai Malkol- 
mas sėdo į kalėjimą, daugiau iš to draugo taip ir nesulaukė žinios. 

Taigi aš lyg ir pažįstu regioną. Pirmas motelis, kuriame mėginu 
apsistoti, priklauso visos šalies motelių tinklui ir laikosi gana griežtų 
registracijos taisyklių. Sena „pamestos piniginės“ gudrybė nepasitei- 
sina, ir kambarys man atsakomas, kai negaliu pateikti asmens tapa- 
tybės dokumento. Ne problema — šiame regione daugybė nebrangių 
motelių. Pasiduodu į pietinį Roanoko pakraštį ir atsirandu ne itin 
pasiturinčioje Salemo dalyje, kur pastebiu motelį, veikiausiai siūlan- 
tį kambarius pavalandžiui. Grynieji bus mielai sutikti. Suderu po 40 
dolerių už parą ir senai registratorei pasakau, kad užsilaikysiu čia ke- 
lias dienas. Ji ne pernelyg draugiška, ir man topteli, kad galbūt senais 
gerais laikais, kai juodieji būdavo pasiunčiami savais keliais, pati buvo 

šios vietos savininkė. Diena karšta, 90 laipsnių“, ir aš klausiu, ar vei- 
kia oro kondicionavimas. Įrengimai visiškai nauji, išdidžiai atsako ji. 
Pastatau automobilį kieme už namo, tiesiai priešais savo langą ir kuo 
toliau nuo gatvės. Lovos patalynė ir grindys švarios. Vonios kamba- 
rys be dėmelės. Lange įmontuotas naujas oro kondicionierius gražiai 
ūžia, ir kol išsikraunu automobilį, kambaryje temperatūra jau žemiau 
septyniasdešimties**. Išsitempiu ant lovos ir pagalvoju, kiek neteisėtų 
sanguliavimų čia įvykę. Prisimenu Evą iš Puerto Riko — kaip būtų ma- 
lonu vėl laikyti ją glėbyje. Ir susimąstau apie Vanesą Jang — koks bus 
jausmas pagaliau jos prisiliesti. 

Sutemus išeinu į gatvę ir pavalgau salotų greito maisto restora- 
nėlyje. Po to, kai išsigavau iš Erostbergo, numečiau dvidešimt svarų ir 
esu pasiryžęs dar numesti — bent kol kas. Išėjęs iš restoranėlio pama- 
tau stadione šviesas ir nusprendžiu pasižiūrėti rungtynių. Nuvažiuoju 
prie „Memorialo“ stadiono, Salemo „Raudonųjų getrų“ — jie priklauso 
Bostono vidurinių mokyklų beisbolo lygos A klasei — namų aikštės. 
Jie žaidžia prieš Linčbergo „Kalvų katinus“ stebint gana gausiai publi- 
kai. Už šešis dolerius gaunu vietą tribūnose. Nusiperku iš prekiautojo 
alaus ir pasineriu į rungtynių vaizdus bei garsus. 

Netoliese sėdi jaunas tėvas su dviem sūnumis, ne vyresniais 
kaip šešerių metų ir, spėju, jau žaidžiančiais vaikišką beisbolą. Jie 
visi su „Raudonųjų getrų“ marškinėliais ir kepuraitėmis. Pagalvoju 
apie Bou ir visas tas valandas, kurias kieme už namo žaisdavome 
mėtydami ir gaudydami kamuoliuką, o Diona sėdėdavo mažučiame 
patijuje, gurkšnodama raudonąją arbatą. Atrodo, lyg dar vakar buvo- 
me visi drauge, maža šeima su didelėmis svajonėmis apie ateitį. Bou 
buvo toks mažutis ir mielas, o tėvas jam buvo herojus. Mėginau jį, 
penkiametį, išmokyti atmušinėti kamuoliuką ir dešine, ir kaire ran- 
ka, kai į mano gyvenimą įsiveržė federalai ir viską sugriovė. Kokios 
bergždžios pastangos. 

Ir išskyrus mane patį, niekam iš tikrųjų neberūpi. Galbūt mano 
tėvas ir brolis su sese norėtų matyti mano gyvenimą vėl visavertį, bet 


* 

jiems ne tai svarbiausia. Jie gyvena nuosavus gyvenimus, kuriuose pa- 
kanka rūpesčių. Kai sėdi į kalėjimą, pasaulio nuomone, esi to nusipel- 
nęs, ir visas gailestis baigiasi. Jeigu apklaustumėte mano ankstesnius 
draugus ir pažįstamus gimtajame mieste, neabejoju, jie pasakytų ką 
nors tokio: „Vargšas Malkolmas, paprasčiausiai jisai susidėjo su netin- 
kamais žmonėmis. Mėgino eiti trumpiausiu keliu. Tapo šiek tiek per 
godus. Kaip tragiška. Kiekvienas greitas pamiršti, nes visiems norisi 
pamiršti. Karas su nusikalstamumu reikalauja aukų; vargšas Malkol- 
mas įkliuvo. 

Taigi tai tik aš, Maksas Ridas Boldvinas, esu laisvas, bet privers- 
tas nuolat sprukti, planuojantis, kaip atsikeršyti ir išjoti saulėlydžio 


link. 

Nd 
eštą dieną iš eilės Viktoras Vestleikas gurkšnojo ankstyvo ryt- 


mečio kavą, peržvelgdamas glaustą ataskaitą apie poną Mak- 
są Boldviną. Informatorius dingo. GPS sekiklis galiausiai buvo nuim- 
tas nuo „Cadillac Seville“, priklausančio pagyvenusių kanadiečių porai, 
je. Jie taip ir nesužinos, kad tris šimtus mylių juos kibernetiškai sekė 
FTB. Vestleikas nubaudė tris operatyvinius agentus, priskirtus stebėti 
Boldvino automobilio judėjimą. Jie pametė jį Orlande ir pagavo klai- 
dingą pėdsaką kadilakui kreipiant į šiaurę. 

Boldvinas nesinaudojo savuoju „iPhone“, savosiomis kreditinė- 
mis kortelėmis, nei ankstesniu interneto paslaugos tiekėju. Teismo 
duota sankcija šnipinėti šiuose frontuose nustos galioti už savaitės, 
ir beveik nenusimatė jokių šansų, kad ji bus atnaujinta. Jis nei įta- 
riamasis, nei bėglys, ir teismas nenorom leidžia tokios plačios apim- 
ties slaptą įstatymus gerbiančio piliečio pasiklausymą. Jo „SunCoast“ 
banko einamosios sąskaitos balanse buvo 4500 dolerių. Atlygio pini- 
gai buvo atsekti, kol padalyti lekiojo po Floridos valstiją, bet galiausiai 
FTB pametė ir šių pėdsakus. Boldvinas kilnojo pinigus taip sparčiai, 
kad FTB teisininkai nespėdavo su prašymais išduoti kratos orderius. 
Pinigai išimti bent aštuonis kartus, bendra jų suma — 65 000 dolerių 
grynaisiais. Anot vieno pranešimo, 40 000 dolerių elektroniniu būdu 
pervesti į sąskaitą Panamoje, ir Vestleikas spėjo, kad likusieji pinigai 
atsidūrė kur nors lengvatinio apmokestinimo kraštuose. Nenorom 
jam teko pradėti gerbti Boldviną ir šio sugebėjimą išnykti. Jeigu net 
FTB nepajėgia surasti, galbūt vis dėlto jis yra saugus. 

Jei Boldvinui pavyko nesinaudoti kreditinėmis kortelėmis, 
„iPhone“ ir likti neareštuotam, jis galėtų slėptis ilgai. Iš Rakerių kla- 
no daugiau pašnekesių sekliai nebenugirdo, ir Vestleiką tebeglumino 
faktas, kad K. A. narkotikų kontrabandininkų gauja nustatė Boldvino 
buvimo vietą netoliese Džeksonvilio. FTB ir Antstolių tarnyba ėmėsi 
vidinio patikrinimo, bet kol kas siūlo galo neužčiuopė. 

Vestleikas padėjo ataskaitą į popierių krūvą ir baigė gerti kavą. 


Surandu „Biebio sauga“ kontorą profesinių biurų pastate netoli 
savo motelio. Geltonuosiuose puslapiuose reklamuojama dvidešim- 
ties metų saugumo užtikrinimo patirtis, praeityje darbas teisėsaugos 
struktūrose, moderniausia technologija ir taip toliau. Beveik visi skel- 
bimai skyriuje „Privatūs tyrėjai“ parašyti tokia pačia kalba, ir aš nega- 
liu prisiminti, kas mane patraukė prie Biebio. Galbūt pavardė. Jeigu 
ta kontora man nepatiks, nueisiu į kurią kitą iš savo sąrašo, su kitokia 
pavarde. 

Jeigu būčiau pamatęs Frenką Biebį žingsniuojant gatve, būčiau 
pasakęs: „Antai eina privatus detektyvas“ Penkiasdešimtmetis, drūta 
krūtinė, marškinių sagas tempiantis pilvas, poliesterio kelnės, smai- 
lianosiai kaubojiški batai, galva su kupeta žilų plaukų ir išdidi krypuo- 
janti žengsena žmogaus, kuris ginkluotas ir nieko nebijo. Jis uždaro 
savo ankštos kontoros duris ir sako: 

— Kuo galiu jums padėti, pone Boldvinai? 

— Man reikia nustatyti kai kieno buvimo vietą. 

— Kokio pobūdžio byla? — klausia jis, sunkiai nusileisdamas į 
savo itin didžiulį šefo krėslą. Sieną už jo dengia didelės fotografijos ir 
lankytų seminarų pažymėjimai. 

— Tiesą sakant, tai ne byla. Man reikia tą vyruką surasti. 

— Ką darysite jį suradęs? 

— Pasikalbėsiu. Tik tiek. Nėra jokio žmoną apgaudinėjančio vyro 
ar skolos negrąžinusio skolininko. Siekiu ne pinigų, keršto ar dar ko 
nors bloga. Man tik reikia su tuo vyru susitikti ir daugiau apie jį suži- 
noti. 

— Aišku. — Frenkas atsuka parkerio dangtelį ir pasirengia užsi- 
rašinėti. — Papasakokite apie jį. 

— Vadinasi Natanas Kulis. Manau, jį taip pat vadina Natu. Trisde- 
šimties metų, viengungis, regis. Yra iš mažo miestuko — Vilou Gepo. 

— Esu važiavęs pro Vilou Gepą. 

— Kai paskutinį kartą apie tą vaikiną girdėjau, jo motina ten te- 
begyvena, bet nesu tikras, kur Kulis dabar. Prieš kelerius metus per 
policijos reidą jis įkliuvo dėl meto, tai yra metamfetamino. 

— Kas per staigmena. 

— Ir keletą metų atpylė federaliniame kalėjime. Vyresnysis jo 
brolis žuvo per susišaudymą su policija. 

Frenkas skuba užsirašinėti. 

— Ir iš kurjūs jį pažįstate? 

— Tik pasakysiu, kad tai labai senas reikalas. 

— Aišku. 

Jis žino, kada užduoti klausimus ir kada juos praleisti. 

— Ką aš turiu daryti? 

— Klausykite, pone Biebi... 

— Tebūnie Frenkas. 

— Gerai, Frenkai, abejoju, ar Vilou Gepe ir aplink jį yra daug juo- 
dųjų. Ši aplinkybė, o dar tai, kad esu iš Floridos ir ant mano mažučio 
užsienietiško automobilio pritvirtinti Floridos numeriai. Jeigu pasiro- 
dysiu ir pradėsiu visur kaišioti nosį ir klausinėti, veikiausiai labai toli 
nenueisiu. 

— Jus tikriausiai nušautų. 

— Norėčiau to išvengti. Taigi, įsivaizduoju, jūs tą darbą galite at- 
likti nesukeldamas įtarimo. Man tik reikia jo adreso ir, jeigu įmanoma, 
telefono numerio. 

— Mėginote paieškoti telefonų knygoje? 

— Taip, ir aplinkui Vilou Gepą nemažai Kulių. Nė vieno Natano. 
Nenueičiau per toliausiai, jei kelis kartus nepataikyčiau paskambinti. 

— Teisingai. Dar ko nors? 

— Tik tiek. Gana paprasta. 

— Gerai, imu šimtą baksų už valandą plius visokioms išlaidoms. 

Šiandien popiet nuvažiuosiu į Vilou Gepą. Tai valanda kelio nuo čia, 
tolimas užkampis. 
— Aš taip girdėjau. 


660666060606 
Pirmasis mano laiško variantas toks: 


Gerbiamas p. Kuli, 

aš vadinuosi Ridas Boldvinas ir esu dokumentinių filmų kūrėjas 
iš Majamio. Kartu su dviem partneriais man priklauso prodiu- 
savimo kompanija „Skelter Films“. Mūsų specializacija — do- 
kumentiniai filmai apie federalinės valdžios piktnaudžiavimą 
savo galia. 


Savo naujajame projekte pasigilinau į virtinę šaltakraujiškų 
žmogžudysčių, kurias įvykdė Kovos su narkotikais valdybos 
agentai. Ši tema man labai artima, nes prieš trejus Trentone, 
Naujajame Džersyje, du agentai nušovė mano septyniolikmetį 
sūnėną. Jis nebuvo ginkluotas ir neturėjo teistumo. Žinoma, 
vidinis tyrimas nenustatė jokios KSNV kaltės. Mano giminės 
pareikštas ieškinys atmestas. 


Rinkdamas medžiagą šiam filmui, manau, atskleidžiau są- 
mokslą, siekiantį KSNV vadovybę. Man atrodo, kad kai kurie 
agentai tiesiog skatinami žudyti narkotikų prekeivius ar įtaria- 
muosius narkotikų prekyba. Tikslas dvejopas: pirmas — tokios 
žmogžudystės akivaizdžiai sustabdo nusikalstamą veiklą. 
Antra, išvengiama ilgų teismo procesų ir panašiai. KSNV žudo 
žmones, užuot juos areštavusi. 


Iki šiol turiu žinių apie dešimtį neatskleistų tokių įtariamų 
žmogžudysčių. Kalbėjausi su keliomis šeimomis, ir jos visos 
labai stipriai nujaučia, kad jų mylimieji buvo nužudyti. Ir šitai 
mane atveda pas jus: man žinomi pagrindiniai faktai apie jūsų 

brolio Džino mirtį 2004-aisiais. Susišaudyme dalyvavo bent 
trys KSNV agentai ir kaip visada jie tvirtina veikę gindamiesi. 
Man regis, jūs tuo metu buvote susišaudymo vietoje. 


Prašau suteikti galimybę mums susitikti, nupirkti jums prieš- 
piečius ir aptarti šį projektą. Šiuo metu esu Vašingtone, K. A., 
bet galiu mesti reikalus ir atvažiuoti į Virdžinijos pietvakarius 
kada tik bus jums patogu. Mano mobiliojo telefono numeris 
305-806-1921. 


Dėkui, jeigu skirsite man laiko. 


Nuoširdžiai, 
M. Ridas Boldvinas 


Slenka valandos, ir laikrodžio rodyklės juda vis lėčiau. Išsiren- 
giu pasivažinėti į pietus I-81 magistrale ir ištyrinėti Blaksbergo, kur 
bazuojasi Virdžinijos politechnikos institutas su universitetu, paskui 
Krisčensbergo, Redfordo, Mariono ir Pulaskio. Vietovė kalnuota ir va- 
žiuoti gražu, bet aš nesidairau į vaizdus. Netolimoje ateityje man tų 
miestukų gali prireikti, todėl dėmiuosi sunkvežimių postovio aikšte- 
les, motelius ir greitojo maisto užkandines šalia magistralės. Kartkar- 
tėmis išsuku iš keturių eismo juostų greitkelio ir drįstu leistis giliai į 
kalvas, be sustojimo pravažiuodamas per mažučius miestukus. Suran- 
du Riplmedą, penkis šimtus gyventojų turintį artimiausią kaimelį iki 
paežerės namuko, kuriame buvo nužudyti teisėjas Fosetas ir Naomė 
Kleri. Galiausiai atklystu atgal į Roanoką. Stadione plieskia šviesos: vėl 
žaidžia „Raudonieji getrai“. Nusiperku bilietą ir pietų sudoroju dešrai- 
nį su alumi. 

Kitą rytą aštuntą man paskambina Frenkas Biebis, ir po valandos 
aš jaujo kontoroje. Pripildamas kavos, jis dalykiškai pareiškia: 

— Suradau jį Redforde, maždaug šešiolikos tūkstančių gyventojų 
koledžo miestelyje. Prieš kelis mėnesius jis išėjo iš kalėjimo, kuriam 
laikui apsigyveno pas motiną, paskui išsikėlė. Pasikalbėjau su Nato 
motina, tvirta senike, ir ji pasakė, kad jis nusipirko Redforde barą. 

Man smalsu, tad paklausiu: 

— Kaip jums pavyko ją prakalbinti? 

Frenkas nusijuokia ir užsirūko dar vieną cigaretę. 

— Tai lengvoji dalis, Ridai. Kai vertiesi šia profesija taip ilgai kaip 
aš, visada sugebi pripaistyti visokių šūdniekių ir priversti žmones iš- 
sikalbėti. Pamaniau, kad jo motina vis dar nemenkai bijosi kiekvieno, 
susijusio su kalėjimų sistema, tad pasisakiau esąs federalinis kalėjimų 
agentas ir turįs pasikalbėti su jos berniuku. 

— Ar tai ne apsimetimas pareigūnu? 

— Ne, tokio kaip federalinis kalėjimų agentas nėra. Ji nepaprašė 
parodyti asmens kortelės, o jeigu būtų paprašiusi, būčiau vieną paki- 
šęs. Turiu jų daugybę. Kurią nors reikiamą dieną galiu būti vienas iš 
daugelio visokių agentų. Nustebtumėte pamatęs, kaip lengva žmones 
kvailinti. 

— Nuvykote į barą? 

— Taip, bet vidun neužėjau. Nebūčiau pritapęs. Baras visai šalia 
Redfordo universiteto, tad publika kur kas jaunesnė už mane. Vadina- 
si „Bombėjus“ ir egzistuoja jau nemažai laiko. Iš municipaliteto įrašų 
sužinojau, kad jis perėjo iš rankų į rankas šių metų gegužės dešimtą. 
Pardavėjas — toks Artūras Stounas, o pirkėjas — jūsiškis vaikinas Na- 
tanas Kulis. 

— Kurjis gyvena? 

— Nežinau. Žemės kadastre nieko nėra. Įtariu, jis nuomojasi, tad 
apie tai nebūtų įrašų. Po šimts, jis gali nakvoti virš baro. Tai senas dvie- 
jų aukštų pastatas. Jūs neketinate ten vykti? 

— Ne. 

— Gerai. Esate per senas ir per juodas. Ten publika vien baltųjų. 

— Dėkui. Susitiksiu su juo kur nors kitur. 

Sumoku Frenkui Biebiui šešis šimtus dolerių grynaisiais ir jau iš- 
eidamas paklausiu: 

— Sakykite, Frenkai, jeigu man prireiktų netikro paso, ar turite 
kokių minčių? 

— Žinoma. Baltimorėje yra toks vyrukas, kuro paslaugomis 
anksčiau naudodavausi. Daro beveik viską. Bet su padirbtais pasais 

šiais laikais keblu — Vidaus reikalų tarnyba ir visas tas mėšlas. Jeigu 
jus pagaus, jie iš tikrųjų susijaudins. 

— Tai ne man, — nusišypsojęs atsakau. 

Jis nusijuokia ir sako: 

— Dievaži, aš apie tai nė negirdėjau. 

Pasikraunu automobilį ir palieku miestą. Po keturių valandų at- 
siduriu Makleine, Virdžinijoje, ir ieškau kopijavimo centro, teikiančio 
einamąsias paslaugas. Surandu vieną tokį aukštos klasės prekybos 
centre, sumoku mokestį už panaudą ir prijungiu savo nešiojamąjį 
kompiuterį prie spausdintuvo. Dešimt minučių pasikrapštęs ir pasi- 
ginčijęs su patarnautoju, pagaliau priverčiu tą prakeiktą daiktą veikti 
ir išspausdinu laišką Natanui Kuliui — ant firminio „Skelter Films“ 
blanko su Majamio 8-ojo aveniu adresu ir visu rinkiniu telefono ir 
fakso numerių. O ant voko užrašau: „P. Natanui Kuliui, perduoti per 
„Bombėjaus“ barą ir kepsninę, Rytų Pagrindinė gatvė 914, Redfordas, 
Virdžinija 24141. Adreso kairėje didžiosiomis raidėmis priduriu: „As- 
meniška ir konfidencialu“ 

Kai viskas baigta, perkertu Potomaką ir važiuoju per K. A. centri- 
nę dalį, dairydamasis pašto dėžutės laiškui įmesti. 

vinas Rakeris pasisuko nugara į grotas, iškišo pro jas rankas 

ir sudėjo kartu riešus. Įgaliotasis pareigūnas uždėjo ir užra- 
kino antrankius, o kitas atidarė kameros duris. Jie palydėjo Kviną į 
ankštą suimtųjų patalpėlę, kur laukė trys FTB agentai. Iš ten pro šo- 
nines duris tie jį nuvedė į juodą visureigį patamsintais langais ir dar 
su keliais ginkluotais apsauginiais. Po dešimties minučių jisai su visa 
palyda atvyko prie užpakalinių federalinio pastato durų, buvo skubiai 
įtemptas vidun ir per du laiptatakius užbogintas viršun. 

Nei Viktoras Vestleikas, nei Stenlis Mamfris, nei joks kitas iš 
kambaryje esančių teisininkų dar nebuvo dalyvavę tokiame susitiki- 
me. Traukiamasis į teismą niekada iki šiol nebūdavo atgabenamas pa- 
sišnekėti. Jeigu policijai reikėdavo pasikalbėti su kaltinamuoju, jie tai 
darydavo areštinėje. Jeigu jis būtinai turėjo dalyvauti teisme, teisėjas 
ar magistratas paskelbdavo uždarą posėdį. 

Kviną įvesdino į mažą posėdžių kambarį ir nuėmė antrankius. Jis 
paspaudė ranką savo advokatui Dasčiui Šaiveriui, kuris, žinoma, turė- 
jo dalyvauti, bet nelabai nutuokė, kokiu tikslu susitikimas surengtas. 
Federalus Dastis perspėjo, kad jo klientas nieko nepasakys, kol jis, Šai- 
veris, neleis kalbėti. 

Kvinas sėdėjo areštinėje jau keturis mėnesius ir jautėsi nekaip. 
Dėl vien jo sergėtojams žinomų priežasčių buvo laikomas izoliuotas 
vienutėje. Su prižiūrėtojais kontaktavo minimaliai. Maistas — siau- 
bingas, ir Kvinui krito svoris. Jis taip pat vartojo antidepresantus ir 
miegodavo po penkiolika valandų per parą. Dažnai atsisakydavo su- 
sitikti su kuo nors iš savo šeimos arba su Dasčiu. Vieną savaitę jis 

reikalaudavo teisės prisipažinti kaltę mainais už kalėjimą iki gyvos 
galvos; kitą — norėdavo, kad byla būtų nagrinėjama teisme. Dusyk 
atsisakė savo advokato Dasčio paslaugų, o po kelių dienų vėl nusamdė. 
Kartkartėmis pripažindavo nužudęs teisėją Fosetą ir jo draugužę, bet 
visada atsiimdavo savo žodžius ir apkaltindavo valdžią dedant jam į 
maistą kvaišalų. Grasindavo prižiūrėtojams, žadėjo, kad jie ir jų vaikai 
susilauks mirties, o paskui, kai pasikeisdavo nuotaika, ašaringai jų at- 
siprašinėdavo. 

Susitikimui vadovavo Viktoras Vestleikas ir pradėjo tokiais žo- 
džiais: 

— Eikime prie esmės, pone Rakeri. Mes per patikimą žvalgybą 
sužinojome, kad jūs ir kai kurie jūsų bendrininkai siekia nugalabyti 
vieną iš mūsų liudytojų. 

Dastis palietė Kvino ranką ir perspėjo: 

— Nė žodžio. Nekalbėkite, kol nepasakysiu. 

Kvinas nusišypsojo Vestleikui, lyg nužudyti valdžios liudytoją 
būtų malonumas. 

Vestleikas varė toliau: 

— Šio mažučio susiėjimo tikslas — perspėti jus, pone Rakeri, kad 
jeigu koks nors mūsų liudytojas nukentės, jums bus pareikšti papil- 
domi kaltinimai, ir ne tik jums. Mes imsimės kiekvieno jūsų šeimos 
nario. 

Šypsodamas Kvinas tėškė: 

— Vadinasi, Banisteris sprunka, a? 

— Užsičiaupkit, Kvinai, — sudraudė Dastis. 

— Neprivalau užsičiaupti, — atkirto Kvinas. — Girdėjau, Banis- 
teriui šilta Floridos saulė pabodo. 

— Užsičiaupkit, Kvinai! — vėl bloškė Dastis. 

— Įtaisėte jam naują veidą, galbūt naują pavardę, visa kita, — 
nesiliovė Kvinas. 

Įsikišo Stenlis Mamfris: 

— Mes oficialiai apkaltinsime Di Rėjų, Ilgšį, kelis jūsų pusbrolius, 
visus ir kiekvieną, kuriam pavyks pritaikyti įstatymą, Kvinai, jeigu pa- 
kenksite bet kuriam iš mūsų liudytojų. 

— Jūs neturite daugiau jokių liudytojų, — rėžė per stalą Kvi- 
nas. — Tik Banisterį. 

Dastis iškėlė rankas ir sudribo kėdėje. 

— Patariu jums užsičiaupti, Kvinai. 

— Girdžiu, — atsakė Kvinas. — Girdžiu jus. 

Verdamas akimis kaltinamąjį, Vestleikas pasistengė išlikti susi- 
raukęs, bet buvo apstulbintas. Susitikimas numatytas Kvinui įbaugin- 
ti, o ne valdžios atstovams išgąsdinti. Kaipgi, po galais, jie sugebėjo 
surasti Banisterį Floridoje ir dabar žino, kad jis pabėgo? Vestleikui ir jo 
padėjėjams tai buvo šiurpus momentas. Jeigu tik įstengtų surasti savo 
informatorių, jie tikrai jį atsigabentų. 

— Jūsų visai šeimai galėtų būti pareikšti kaltinimai dėl žmog- 
žudystės sunkinančiomis aplinkybėmis. Už tai gresia mirties bausmė. 

Nors ir silpnai sekėsi, Stenlis labai stengėsi, kad jo žodžiai nu- 
skambėtų griežtai. 

Kvinas tik šypsojosi. Liovėsi kalbėjęs ir susikryžiavo rankas ant 
krūtinės. 


Man reikia pamatyti Vanesą Jang. Susitikime esama ir rizikos: 
jeigu mudu drauge pamatys netinkami žmonės, galėtų kilti klausimų, 
į kuriuos atsakyti nesu pasirengęs. Bet susitikimas neišvengiamas ir 
toks buvo kelerius metus. 

Pamačiau ją Frostberge vieną sniegingą dieną, kai daugelis lanky- 
tojų neįstengė atvažiuoti. Man kalbantis su savo tėvu Henriu, ji įėjo ir 
atsisėdo prie gretimo stalelio. Mat lankė savo brolį. Buvo nuostabi: vos 
per keturiasdešimtį, švelniai rudos odos, gražiomis liūdnomis akimis, 
ilgomis kojomis, aptemptomis džinsais. Visas paketas. Nepajėgiau ati- 
traukti nuo jos akių, ir Henris galiausiai paklausė: „Nori, kad jau išei- 
čiau?“ Žinoma, ne, nes jeigu jis išeitų, mano lankymo laikas pasibaig- 
tų. Kuo ilgiau jis liks, tuo ilgiau galėsiu žiūrėti į Vanesą. Neilgai trukus 
ir ji žiūrėjo į mane, ir mudu greitai užmezgėme rimtą akių kontaktą. 
Trauka buvo abipusė, iš pradžių. 

Bet būta pora kliūčių. Pirma — mano įkalinimas, o antra — jos 

santuoka, kuri, kaip vėliau paaiškėjo, buvo nenusisekusi. Gretinausi 
prie jos brolio, mėgindamas ką nors daugiau sužinoti, bet jis nebuvo 
linkęs į tai kištis. Mudu apsimainėme keliais laiškais, bet ji baiminosi 
būti nutverta savo vyro. Mėgino dažniau lankytis, kad galėtų matytis 
ir su savo broliu, ir su manimi, tačiau turėjo du paauglius, komplikuo- 
jančius jai gyvenimą. Galutinai išsiskyrusi, ji bandė su kitais vyrais, 
bet niekas neišėjo. Meldžiau Vanesos, kad palauktų manęs, vis dėlto 
septyneri metai — ilgas tarpas, kai tau keturiasdešimt vieneri. Kai 
vaikai paliko namus, ji persikėlė į Riėmondą Virdžinijoje, ir mudviejų 
nuotolinis romanas atvėso. Vanesos praeitis verčia ją būti itin atsar- 
gią ir vienos akies vis neatitraukti nuo užpakalinio vaizdo veidrodėlio. 
Manau, bent šitiek yra tarp mudviejų bendra. Keičiantis užšifruotais 
elektroniniais laiškais, mudviem pavyksta susitarti dėl laiko ir vietos. 
Perspėju ją, kad esu nė kiek nepanašus į tą Malkolmą Banisterį, su ku- 
riuo susipažino kalėjime. Ji atrašo sutinkanti surizikuoti. Nekantrauja 
pamatyti naują, pagerintą, variantą. 

Pastatau automobilį prie restorano Ričmondo priemiestyje. Bai- 
siai nervinuosi, esu visai pakrikęs, nes netrukus pagaliau prisiliesiu 
moters, apie kurią svajojau beveik trejus metus. Žinau, ji irgi trokšta 
manęs prisiliesti, bet vyrukas, kuriam anuomet jautė tokią fizinę trau- 
ką, dabar atrodo visiškai kitaip. Kas, jeigu jai nepatiksiu? Kas, jeigu ji 
verčiau rinktųsi Malkolmą, o ne Maksą? Taip pat baugu suvokti, kad, 
išskyrus federalus, susitiksiu su vienintele persona, pažįstančia abu 
vyrus. 

Nusišluostau nuo kaktos prakaitą ir jau svarstau, gal važiuoti iš 
čia. Paskui išlipu ir užtrenkiu dureles. 

Ji sėdi prie staliuko, ir kai aš neužtikrintais, kone pristatomais 
žingsneliais artinuosi, nusišypso. Jai patikau. Švelniai pabučiuoju ją 
į skruostą ir atsisėdu. Ilgai mudu tik žiūrime vienas į kitą. Pagaliau 
klausiu: 

— Na, kaip tau atrodo? 

Vanesa palinguoja galva ir sako: 

— Esu gerokai nustebusi. Tikrai nebūčiau atpažinusi. Turi as- 
mens dokumentus? 

Abu nusijuokiame, ir aš sakau: 

— Žinoma, bet jie visi netikri. Pagal juos dabar esu Maksas, ne 
Malkolmas. 

— Atrodai sulysęs, Maksai. 

— Dėkui, tu irgi. 

Suspėju trumpai pamatyti jos kojas po stalu. Trumpas sijonėlis. 
Madingi aukštakulniai. Apsirengusi veiklai. 

— Katras tau labiau patinka? — klausiu. 

— Na, turbūt dabar jau negaliu rinktis, ar ne? Manau, tu žavus, 
Maksai. Man patinki naujasis tu, visas ansamblis. Kam kilo mintis 
apie dizainerio akinius? 

— Mano konsultantui, tam pačiam vyrukui, kuris pasiūlė pliką 
galvą ir keturių dienų šerius. 

— Kuo ilgiau žiūriu, tuo labiau man patinki. 

— Ačiū Dievui. Man visai pakrikę nervai. 

— Atsipalaiduok, vaikuti. Mums prieš akis ilga naktis. 

Padavėjas priima iš mudviejų gėrimų užsakymą: man — marti- 
nio, jai — dietinio limonado. Yra daug dalykų, apie kuriuos nenoriu 
kalbėti, o būtent apie tai, kaip šitaip staigiai išėjau iš kalėjimo ir kad 
esu saugomas liudytojas. Brolis, kurį ji lankydavo kalėjime, irgi išėjo į 
laisvę, bet jau vėl sėdi už grotų, tad mudu apie jį daugiau nebekalba- 
me. Klausiu ją apie vaikus. Duktė jau dvidešimties ir mokosi koledže, 
sūnus aštuoniolikos ir bastosi. 

Vienu metu, kai aš kalbu, ji mane pertraukia ir sako: 

— Tavo net balsas kitoks. 

— Puiku. Jau mėnesius mokausi naujos kalbėsenos. Kur kas lė- 
čiau ir žemesniu balsu. Ar tai atrodo natūraliai? 

— Turbūt. Taip, gerai išeina. 

Ji klausia, kur aš gyvenu, ir paaiškinu, kad man dar reikia su- 
sirasti namus. Nuolatos judu iš vietos į vietą, kad nesusektų FTB ir 
kiti. Daugybė pigių motelių. Nesu bėglys, bet ir ne visai saugus. Mums 
atneša pietus, bet vos tai pastebime. 

— Atrodai gerokai jaunesnis, — sako ji. — Galbūt man reikėtų 
pasimatyti su tavuoju plastikos chirurgu. 

— Prašau, ničnieko nekeisk. 

Kalbu jai apie pakeitimus — pirmiausia akių, nosies ir smakro. 

Pralinksminu pasakojimu apie susitikimus su savo chirurgų grupe ir 
mūsų pastangas suprojektuoti naują veidą. Taip pat esu dvidešimčia 
svarų lengvesnis, ir ji mano, kad turėčiau kelis svarus prisiauginti. 
Mūsų nervai nusiramina, ir atsipalaidavę kalbamės kaip senų draugų 
porelė. Padavėjas paklausia, ar esame patenkinti maistu, nes šio be- 
veik neprisilietėme. Mudu aptariame daug temų, bet kažkur minčių 
užkaboryje mąstome apie tą patį. Galiausiai pasiūlau: 

— Einam iš čia. 

Daugiau žodžių beveik netariame, ir ji siekia rankinuko. Už valgį 
sumoku grynaisiais, ir mudu jau automobilių aikštelėje. Man nepatin- 
ka mintis važiuoti pas ją į butą, ir Vanesa sutinka. Jis mažokas ir skur- 
dus, paaiškina ji. Mudu įsiregistruojame viešbutyje, kurį buvau paste- 
bėjęs pakeliui, ir užsisakome butelį šampano. Dvejetas jaunųjų savo 
vestuvių naktį veikiausiai nebūtų turėję tiek energijos kaip mudu su 
Vanesa. Reikėjo įveikti tokį didelį atstumą, tiek daug už ką atsigriebti. 


29 SKYRIUS 


ol Vanesa darbe, aš važinėju po Ričmondą ir atlieku kai ku- 
K. reikalus. Vienoje parduotuvėje išleidžiu septyniasde- 
šimt dolerių už pigų mobilųjį telefoną su kortele šimtui minučių iš 
anksto apmokėtų pokalbių, o kitą tokį patį, su planu už šešiasdešimt 
aštuonis dolerius, nuperku Vanesai. Vieną telefoną duosiu jai, kitą 
pasiliksiu sau. Vaistinėje papildau iš anksto padengiamas kreditinės 
korteles. Esu susitaręs susitikti su žmogumi, kuriam priklauso vaizdo 
kamerų ateljė ir kuris save vadina vaizdo įrašų specialistu, bet hono- 
raro prašo per daug. Jeigu pasiseks gauti interviu, man reikia dvie- 
jų žmonių — vaizdo operatoriaus ir vieno padėjėjo. Šis vyrukas sako 
dirbsiąs tik su visa brigada arba išvis nedirbsiąs. 

Mudu su Vanesa priešpiečiams suvalgome po sumuštinį delikate- 
sinėje netoliese nuo jos įstaigos. Pietauti nueiname į bistro Riėmondo 
Keritauno rajone. Popietinė mudviejų rutina stebėtinai ir nuostabiai 
panaši į praeitos nakties ir įgyvendinama tame pačiame viešbučio 
kambaryje. Tai jau galėtų tapti įpročiu. Tačiau planai dėl trečios nak- 
ties nueina perniek, kai paskambina jos sūnus. Jis pravažiuodamas 
bus mieste ir jam reikės vietos apsistoti. Vanesa sumoja, kad taip pat 
reikės ir pinigų. 

Mudu jau baigiame pietauti, kai mano kišenėje suvibruoja mo- 
bilusis. Skambintojo pavardė nurodoma „nežinoma“, bet, kita vertus, 
šiam telefonui nežinomi visi skambintojai. Tikėdamasis svarbių žinių, 
atsiprašau Vanesos ir nueinu nuo staliuko. Restorano fojė atsiliepiu į 
skambutį. 

Neaiškiai pažįstamas balsas sako: 

— Pone Ridai Boldvinai, čia Natanas Kulis. Aš gavau jūsų laišką. 

Nusiteikiu kalbėti lėtai ir žemu balsu. 

— Taip, pone Kuli, dėkui, kad paskambinote. 

Žinoma, jis gavo laišką, kaipgi kitaip turėtų mano telefono nu- 
merį? 

— Kada norite pasikalbėti? — klausia jis. 

— Bet kada. Šiuo metu esu Vašingtone, ir šiandien mes baigėme 
filmuoti. Turiu šiokią tokią prastovą, tad būtų puiku tuojau pat. O kaip 
jums? 

— Niekur neišvykstu. Kaip mane suradote? 

— Per internetą. Šiais laikais sunku pasislėpti. 

— Turbūt. Aš paprastai ilgai miegu, paskui dirbu bare maždaug 
nuo dviejų iki vidurnakčio. 

— Gal rytoj per priešpiečius? — pasiūlau, šiek tiek per karštai. — 
Tik mes dviese, be kamerų, magnetofonų ir panašių dalykų. Statau aš. 

Pauzė. Sulaikau kvapą. 

— Manau, gerai. Kur? 

— Tai jūsų kampas, pone Kuli. Pats pasirinkite vietą ir laiką. Aš 
ten atvyksiu. 

— Gerai. Prie nuovažos iš I-81-osios į Redfordą yra tokia vietelė, 
vadinama „Pas Spankį“. Susitiksiu su jumis ten rytoj vidudienį. 

— Atvyksiu. 

— Kaip jus atpažinsiu? — klausia jis, ir aš kone paleidžiu iš ran- 
kų telefoną. 

Atpažinimas — kur kas svarbesnis klausimas nei kada nors jis 
įsivaizduos. Aš iškenčiau plastines operacijas, kurios radikaliai pakei- 
tė mano veidą. Kas antrą dieną skutuosi galvą, o barzdą — sykį per sa- 
vaitę. Badaudamas numečiau dvidešimt svarų. Nešioju netikro vėžlio 
kiauto raudonų rėmelių akinius su apskritais stiklais, taip pat juodus 
sportinius marškinėlius, suklastotus „Armani“ sportinius švarkus ir 
brezentinius sandalus, kokius galėtum surasti tik Majamyje ar Los 
Andžele. Mano kitokia pavardė. Kitoks balsas ir kitokia kalbėsena. 

Ir visa ši apgaulė buvo rūpestingai sugalvota ne tam, kad suklai- 
dinčiau norinčius mane sekti ar nužudyti, bet siekiant paslėpti tikrąją 
savo tapatybę nuo jūsų, pone Natanai Kuli. 

— Esu šešių pėdų ūgio, liesas, plika galva, — pasisakau. — Ir bū- 
siu su balta šiaudine panamos stiliaus skrybėle. 

— Jūs juodasis? — staigiai paklausia jis. 

— Taip. Ar tai problema? 

— Ne. Pasimatysime rytoj. 

Grįžtu prie staliuko, kur nerami laukia Vanesa. Tyliai jai pasakau: 

— Tai Kulis. Rytoj susitinkame. 

Ji nusišypso ir sako: 

— Pirmyn. 

Mudu papietaujame ir nenorom atsisveikiname. Gatvėje prie res- 
torano pasibučiuojame ir elgiamės it paauglių porelė. Visą kelią iki pat 
Roanoko mąstau apie ją. 


Atvažiuoju penkiolika minučių per anksti ir sustoju taip, kad ga- 
lėčiau stebėti įsukančias į Spankio automobilių aikštelę mašinas. Pir- 
miausia, ką pamatysiu, bus jo automobilis, ir tai atskleis daug. Prieš 
šešis mėnesius jis dar buvo kalėjime, kur atsėdėjo šiek tiek daugiau 
kaip šešerius metus. Neturi tėvo, jo motina alkoholikė, išsilavinimas 
ne daugiau kaip dešimt klasių, ir bus įdomu, kokį pasirinkęs automo- 
bilį. Kol kalbėsimės, ketinu įsidėmėti viską, ką man pavyks pamatyti 
— aprangą, brangenybes, laikrodį, mobilųjį telefoną. 

Mašinų srautas suintensyvėja — publika renkasi priešpiečių. 
12.03 atvažiuoja žaižaruojančiai naujutėlis sidabrinės spalvos „Chev- 
rolet Silverado“ pustonis pikapas, ir spėju, kad jis — Natano Kulio. 
Taip ir yra, ir jis pastato savo transporto priemonę kitame aikštelės 
krašte. Eidamas prie paradinių restoranėlio durų jis nervingai dairosi 
į šalis. 

Jo nemačiau jau ketverius metus, bet atrodo mažai pasikeitęs. 
Toks pats svoris, tokie patys šviesūs pasišiaušę plaukai, nors kadaise 
kalėjime skusdavosi galvą. Jis dusyk pasižiūri į mano automobilio Flo- 
ridos numerius, paskui įeina vidun. „Šalčiau, tu, idiote“, — sumurmu 
sau, ir man persiverčia žarnos. Tam prireiks tvirtos rankos ir plieninių 


nervų. 

Mudu susitinkame priekinėje fojė ir apsimainome mandagybė- 
mis. Sekdamas paskui administratorę į kabiną salės gilumoje nusiimu 
skrybėlę. Prie staliuko atsisėdame vienas prieš kitą ir kalbamės apie 
orą. Mirksnį jaučiuosi kone priblokštas savo gudrybės. Natanas kalba- 
si su nepažįstamuoju, o aš — su bernu, kurį kadaise gana gerai pažino- 
jau. Visai neatrodo, kad ką nors įtartų: nei spokso man į akis ar į nosį; 
nei merkiasi ar kelia antakius, nei žvilgčioja iš toliau, klausydamasis 
mano balso. Ir, laimei, jokio: „Jūs man lyg primenate vieną kadaise 
pažinotą vyruką.“ Kol kas nieko tokio. 

Padavėjai pasakau, kad noriu alaus, aukšto stiklo, ir kiek padel- 
sęs Natanas užsisako: „To paties“ Šios avantiūristiškos misijos sėkmė 
galėtų gerokai priklausyti nuo alkoholio. Natas užaugo gausaus girta- 
vimo ir priklausomybės nuo metamfetamino aplinkoje. Paskui penke- 
rius metus atpylė kalėjime švarus ir blaivas. Spėju, kad išėjęs į laisvę 
vėl sugrįžo prie savo senų įpročių. Nuosavas baras irgi į tai rodo. 

Jis, kaimo bernas, niekada nemokytas kaip rengtis, atrodo neblo- 
gai: išblukinti džinsai, firminiai „Coors Light“ golfo marškinėliai, kokio 
nors komivojažieriaus palikti bare, ir koviniai batai. Jokių brangeny- 
bių ar laikrodžio, bet vidinėje žasto pusėje jis vis dėlto turi neįtikimai 
bjaurią kalėjimo tatuiruotę. Trumpai drūtai, išvaizda nerodo, kad Na- 
tanas švaistytųsi pinigais. 

Atneša alų, ir mudu susidaužiame stiklais. 

— Papasakokite apie filmą, — paprašo jis. 

Iš įpročio linkteliu, padarau pauzę ir nusiteikiu kalbėti lėtai, aiš- 
kiai ir kaip įmanoma žemesniu balsu. 

— Jau dešimt metų, kaip statau dokumentinius filmus, ir tai įdo- 
miausias projektas, koks man iki šiol pasitaikė. 

— Klausykite, pone Boldvinai, paaiškinkite tiksliau, kas yra do- 
kumentinis filmas? Aš kartais nueinu į kiną ir šiaip, bet nemanau, kad 
per daugiausiai mačiau dokumentinių. 

— Be abejo. Dažniausiai tai trumpi, nepriklausomai sukami f1l- 
mai, kurių nepamatysi didžiuosiuose kino teatruose. Jie nėra komer- 
ciniai. Juose pasakojama apie realius žmones, realias problemas, re- 
alius dalykus, nėra garsių kino žvaigždžių ir panašiai. Iš tikrųjų gera 
medžiaga. Geriausieji laimi premijas kino festivaliuose ir susilaukia 

šiokio tokio dėmesio, bet niekada neuždirba daug pinigų. Mano kom- 
panijos specializacija — filmai apie piktnaudžiavimą valdžia, visų pir- 
ma federalinių vyriausybinių organų, taip pat ir stambiųjų korporaci- 
jų. — Nugeriu alaus, sau pasakau neskubėti. — Dažniausiai jie trunka 
apie valandą. Šis galėtų tęstis devyniasdešimt minučių, bet galutinai 
nuspręsime vėliau. 

Sugrįžta padavėja. Aš užsisakau sumuštinį su vištiena, o Natanas 
pageidauja krepšelio sparnelių. 

— Kaip ėmėtės baro verslo? — klausiu. 

Jis atsigeria gurkšnį, nusišypso ir sako: 

— Per draugą. Vyrukas, kuriam priklausė baras, bankrutavo — 
ne dėl baro, o dėl kitos nuosavybės. Manau, jį pribaigė recesija. Tad jis 
bandė atsikratyti „Bombėjaus“. Ieškojo kokio nors kvailio, kuris per- 
imtų hipoteką ir prisiimtų skolas, ir aš sau pasakiau — velniai nematė. 
Esu tik trisdešimties, bedarbis, be jokių perspektyvų, kodėl nesurizi- 
kavus? Tačiau iki šiol darau pinigą. Gana smagu. Pas mane šlaistosi 
gana daug koledžo mergiočių. 

— Jūs nevedęs? 

— Ne. Nežinau, kiek apie mane žinote, pone Boldvinai, bet ką 
tik penkerius metus atpyliau kalėjime. Federalinės valdžios dėka pas- 
taruoju metu ne per daugiausiai susitikinėjau su panomis; tik dabar 
sugrįžtu į žaidimą. Suprantate, ką turiu galvoje? 

— Žinoma. Kalėjime sėdėjot dėl to paties įvykio, per kurį užmušė 
jūsų brolį, tiesa? 

— Teisingai supratote. Prisipažinau kaltu ir sėdau penkeriems. 
Mano pusbrolis vis dar kalėjime, Big Sandyje, tenai Kentukyje, bjauri 
vieta. Daugelis mano pusbrolių arba uždaryti, arba mirę. Tai viena iš 
priežasčių, kodėl persikėliau į Redfordą, pone Boldvinai — kad atsi- 
durčiau toliau nuo kvaišalų verslo. 

— Suprantu. Prašom vadinti mane Ridu. Tai mano tėvą vadina 
ponu Boldvinu. 

— Gerai. O aš Natanas arba Natas. 

Mudu vėl susidaužiame stiklais, tartum staiga tapę daug artimes- 
ni. Kalėjime mes jį vadinome Načiu. 

— Papasakok apie savąją filmų kompaniją, — paprašo jis. 

Aš to tikėjausi, bet vis tiek jaučiuosi netvirtai. 

Nugeriu gurkšnį ir lėtai nuryju. 

— „Skelter“ — nauja kompanija, įsikūrusi Majamyje, tik aš ir du 
partneriai, be to, personalas. Daug metų dirbau stambesnei prodiuse- 
rių kompanijai Los Andžele, įmonė vadinasi „Cove Creek Films", gal esi 
apie ją girdėjęs. 

Jis nebuvo girdėjęs. Tad tik žvilgtelėjo į dailios jaunutės padavė- 
jos pasturgalį. 

— Šiaip ar taip, „Cove Creek Films“ yra laimėjusi daugybę premi- 
jų ir šiame versle užkalė padorius pinigus, bet pernai subyrėjo. Dideli 
ginčiai dėl kūrybinės kontrolės ir kuriuos projektus įgyvendinti pir- 
miausia. Mes vis dar piktai bylinėjamės, ir panašu, tai tęsis dar metų 
metus. Federalinio teismo Los Andžele nutartimi man uždrausta net 
kalbėti apie „Cove Creek“ arba apie vykstančią bylą — gana keista, a? 

Man palengvėja: Natanas nustoja domėtis manąja filmų kompa- 
nija ir jos problemoms. 

— Kodėl įsikūrei Majamyje? 

— Tenai nuvykau prieš kelerius metus, kai dirbau prie filmo apie 
fiktyvius vyriausybės Gynybos departamento rangovus, ir įsimylėjau 
tą vietą. Gyvenu Saut Biče. Ar kada nors ten buvai? 

— Ne. 

Išskyrus keliones, suorganizuotas Federalinės antstolių tarny- 
bos, Natanas niekada neišdrįso leistis kur nors toliau kaip du šimtus 
mylių nuo Vilou Gepo. 

— Tai judri vieta. Gražūs paplūdimiai, žavios merginos, pašėlęs 
naktinis gyvenimas. Prieš ketverius metus išsiskyriau ir dabar vėl mė- 
gaujuosi viengungio gyvenimu. Ten leidžiu apie pusę metų. Kitą pusę 
nuolat būnu kelyje ir filmuoju. 

— Kaip filmuoji dokumentinį? — klausia jis ir įkala dar šiek tiek 
alaus. 

— Tai gerokai skiriasi nuo meninio filmo. Paprastai būname tik 
aš ir operatorius, galbūt dar technikas ar du. Svarbi dalis — siužetas, o 
ne scenovaizdis ar aktoriaus veidas. 

— Ir tu nori filmuoti mane? 

— Taip, būtinai. Tave, galbūt tavo motiną, gal dar ir kitus šeimos 

narius. Noriu nuvykti į vietą, kur buvo užmuštas tavo brolis. Štai ko 
aš čia siekiu, Natanai — tiesos. Esu užgriebęs kai ką, kas iš tiesų ga- 
lėtų būti reikšminga. Jeigu man pavyktų įrodyti, kad KSNV sistemin- 
gai galabija kvaišalų prekeivius, kad juos šaltakraujiškai žudo, mes 
galėtume prispausti tuos šunsnukius. Mano sūnėnas bjauriai lūžo, 
vis giliau klimpdamas į kreko kontrabandą, bet jis nebuvo užkietė- 
jęs prekeivis. Kvailas — taip, bet ne pavojingas. Septyniolikmetis ir 
neginkluotas, buvo tris kartus peršautas iš visai arti. Įvykio vietoje 
paliktas vogtas pistoletas, ir KSNV tvirtina, kad šis priklausė jam. 
Jie — melagių šutvė. 

Natano veidą pamažu perkreipia pyktis, ir jis atrodo lyg norėtų 
nusispjauti. 

Aš varau toliau: 

— Filme bus pasakojama apie tris, galbūt keturias tokias žmog- 
žudystes. Nežinau, ar į jį įtrauksiu savo sūnėną, nes esu filmo kūrėjas. 
Galbūt jo mirtis pernelyg artimai mane paveikė. Aš jau filmavau Ama- 
rile, Teksaso valstijoje, istoriją apie Chozė Alvaresą, keturiolika kartų 
KSNV agentų peršautą devyniolikmetį darbininką be dokumentų,. Tik 
bėda ta, kad nė vienas iš jo šeimos nekalba angliškai, o nelegalūs imi- 
grantai ne itin užjaučiami. Taip pat filmavau istoriją apie Tailerį Mar- 
šaką, koledžo vaikinuką iš Kalifornijos, marihuanos pardavėją. KSNV 
kaip gestapo galvažudžių gauja įsiveržė į jo kambarį bendrabutyje ir 
nušovė tiesiog lovoje. Galbūt skaitei apie tai. 

Jis neskaitė. Žinojau, kad Natanas Kulis kasdien valandų valan- 
das žaisdavo video žaidimus ir niekada nepasižiūrėdavo į laikraštį ar 
žurnalą. Jis neturi ir įgimto smalsumo pasidomėti nei „Skelter Films", 
nei „Cove Creek kompanijomis. 

— Šiaip ar taip, turiu gana daug filmuotos medžiagos, — bendra- 
bučio kambario, autopsijos, šeimos pareiškimų, — bet ji šiuo metu už- 
blokuota dėl ieškinio prieš KSNV. Aš galbūt negalėsiu ja pasinaudoti. 

Atneša valgį, ir mudu užsisakome dar alaus. Natanas atsiplėšia 
nuo vištienos kaulo ir servetėle pasišluosto burną. 

— Kodėl tave taip sudomino mano brolio atvejis? 

— Pasakykime, kad man smalsu. Visų faktų dar nežinau. Norė- 
čiau išgirsti tavo versiją to, kas atsitiko, ir pereiti per reido prieš nar- 

kotikus vietą. Mano teisininkai įregistravo teikimą dėl „Informacijos 
laisvės, kad galėtume gauti KSNV dokumentus, taip pat teismo bylą. 
Perrausime visą dokumentaciją, bet tikėtina, kad KSNV viską nuslėpė. 
Paprastai jie taip ir daro. Pamažu sudėliosime dalykus į vietas ir tuo 
pat metu pamatysime, kaip tu ir tavo šeima atrodote per kamerą. Ka- 
mera ne visus mėgsta, Natanai. 

— Abejoju, ar kamera mėgsta mano motiną, — sako jis. 

— Pamatysime. 

— Dėl to nesu tikras. Ji tikriausiai atsisakys. Kai tik išgirsta apie 
Džiną, ji visai išskysta. 

Jis apsilaižo pirštus ir išsirenka kitą sparnelį. 

— Puiku. Kaip tik tai ir noriu užfiksuoti filme. 

— Kokie čia laiko rėmai? Kas mūsų laukia? 

Atsikandu sumuštinio ir kurį laiką mąstydamas kramtau. 

— Galbūt metai. Visą filmavimą norėčiau baigti per šešis mė- 
nesius, paskui turėti tiek pat laiko karpyti, dalyti, redaguoti, galbūt 
kai ką perfilmuoti. Gali krapštinėtis su tais dalykais amžinybę, ir vis 
sunku palikti. Kiek tai susiję su tavimi, norėčiau nufilmuoti šiek tiek 
pradinio metražo, galbūt tris keturias valandas, ir nusiųsti savo pro- 
diuseriams bei redaktoriams į Majamį. Tegul jie tave pamato, išgirsta 
ir pajaučia istoriją, taip pat ir tavo sugebėjimą ją papasakoti. Jeigu visi 
sutarsime, filmuosime toliau. 

— O koks mano vaidmuo? 

— Tik pasakyti tiesą ir iškelti į dienos šviesą tavo brolio žudikus. 
Pagalvok apie tai, Natanai. Argi nenorėtum pamatyti tuos šunsnukius 
apkaltintus žmogžudyste ir patrauktus į teismą? 

— Velniškai norėčiau. 

Aš nuožmiai prisilenkiu artyn, mano akys dega. 

— Tad padaryk tai, Natanai. Papasakok jo istoriją. Juk nieko ne- 
prarasi, o daug laimėsi. Papasakok apie kvaišalų kontrabandą, kaip ši 
sugriovė jūsų šeimą, kaip buvo įveltas Džinas, apie tai, kad šiuose kraš- 
tuose tai tiesiog gyvenimo būdas, kai nėra kitų darbų. Tau nereikia 
minėti vardų — aš nenoriu nieko įklampinti į nemalonumus. 

Gurkšteliu ir išbaigiu antrą stiklą alaus. 

— Kur Džinas buvo, kai paskutinį kartą jį matei? 

— Gulėjo ant žemės, rankomis už nugaros, jam dėjo antrankius. 
Niekas neiššovė nė šūvio. Reikalas pražuvo, reidas baigėsi. Mane su- 
rakino antrankiais ir nusivedė, paskui išgirdau šūvius. Jie pasakė, kad 
Džinas pakišo vienam agentui koją ir pasileido į mišką. Šūdina nesą- 
monė. Jie šaltakraujiškai jį nušovė. 

— Turi man papasakoti šią istoriją, Natanai. Turi prisiminti nu- 
sikaltimo vietą ir iš naujo atkurti tą įvykį. Pasauliui reikia žinoti, ką 
federalinė valdžia daro kariaudama su kvaišalais. Ji neima belaisvių. 

Jis giliai atsikvepia ir leidžia praeiti šiai akimirkai. Kalbu per daug 
ir per greitai, tad kelias minutes susitelkiu į savo sumuštinį. Priėjusi 
padavėja klausia, ar pageidautume dar po vieną alaus. 

— Taip, man prašom, — pasakau. 

Natanas skubiai manimi paseka. Jis baigia doroti sparnelį, apsi- 
laižo pirštus ir sako: 

— Šiuo metu mano šeima kelia problemų. Štai kodėl persikėliau 
į Redfordą. 

Gūžteliu pečiais, lyg tai būtų jo problema, ne mano, bet nesu nu- 
stebęs. 

— Jeigu pats bendradarbiausi, o visa likusi jūsų šeima ne, ar tai 
sukels daugiau nemalonumų? 

Jis nusijuokia ir sako: 

— Nemalonumai Kuliams — norma. Mes pagarsėję vaidais. 

— Štai kaip padarykime. Pasirašykime vieno puslapio susitari- 
mą, jau parengtą mano teisininkų ir tokia aiškia anglų kalba, kad tau 
nereikės savų teisininkų, nebent mėgtum švaistytis pinigais. Susita- 
rime bus pažymėta, kad kuriant šį dokumentinį filmą visiškai ben- 
dradarbiausi. Už tai tau bus sumokėta aštuoni tūkstančiai dolerių 
atlygio, minimumas, kurio paprastai reikalauja tokiuose projektuose 
dalyvaujantys aktoriai. Kada panoręs, galėsi peržiūrėti kuriamą filmą 
ir — beje, tai svarbiausia — jeigu tau nepatiks, gali išeiti iš projekto, ir 
man nebus leidžiama panaudoti nė kiek su tavimi nufilmuoto metra- 
žo. Sandėris visai sąžiningas, Natanai. 

Jis linksi ir ieško kokių nors sutarties spragų, bet Natanas ne iš 
tokių, kurie geba sparčiai analizuoti. Be to, jį varo pirmyn alkoholis. 
Spėju, jis leipsta nuo žodžio „aktorius“. 

— Aštuoni tūkstančiai dolerių? — perklausia. 

— Taip, kaip sakiau, tai mažo biudžeto filmai. Niekas neuždirbs 
daug pinigų. 

Įdomu, kad užsiminiau apie pinigus anksčiau už jį. Pasaldinu san- 
dėrį pridurdamas: 

— Be to, tu dar gausi nedidelę dalį kito galo. 

Dalį kito galo. Natanas turbūt mąsto apie kai ką kita. 

— Tai reiškia, kad gausi kelis baksus, jeigu už filmą bus parduota 
kažkiek bilietų, bet nesitikėk labai daug, — paaiškinu. — Tai darai ne 
dėl pinigų, Natanai, o dėl savo brolio. 

Lėkštė priešais jį primesta kaulų. Padavėja mums atneša po trečią 
stiklą alaus ir nurenka lėkštes. Svarbu, kad jis nesiliautų kalbėjęs, nes 
nenoriu, jog mąstytų. 

— Kas per žmogus buvo Džinas? — klausiu. 

Jis palinguoja galva ir atrodo lyg tuoj galėtų pravirkti. 

— Žinai, mano vyresnysis brolis. Mūsų tėtis išnyko, kai buvome 
dar maži. Tik aš ir Džinas. 

Jis papasakoja keletą istorijų iš jų vaikystės — linksmų istorijų 
apie du vaikučius, besistengiančius išlikti. Mudu išbaigiame po trečią 
stiklą alaus, užsisakome dar po vieną, bet pasižadame tuo ir baigti. 


Kito ryto dešimtą mudu su Natu susitinkame Redfordo kavinu- 
kėje. Jis paviršutiniškai nužvelgia sutartį, užduoda keletą klausimų ir 
pasirašo. Aš pasirašau kaip „Skelter Films“ viceprezidentas ir įteikiu 
aštuonių tūkstančių dolerių čekį, pateikiant apmokėti iš kompanijos 
banko sąskaitos Majamyje. 

— Kada pradedame? — klausia jis. 

— Ką gi, Natanai, esu čia ir nesiruošiu niekur išvykti. Kuo grei- 
čiau, tuo geriau. Kaip, jeigu rytoj rytą? 

— Gerai. Kur? 

— Aš apie tai galvojau. Esame pietvakarinėje Virdžinijoje, kur 
svarbu kalnai. Faktiškai čionykštis kraštas turi daug ką bendra su siu- 
žetu. Kalnų atokumas ir taip toliau. Norėčiau kalbėtis kur nors lauke, 

bent iš pradžių. Mes visada galime kilnotis iš vietos į vietą. Tu gyveni 
miestelyje ar kaime? 

— Nuomojuos būstą tuoj už miestuko. Iš kiemo už namo gražus 
vaizdas į kelias kalvas. 

— Pasižiūrėsime. Atvyksiu ten rytą su nediduke brigada, ir mes 
pasitikrinsime apšvietimą. 

— Gerai. Aš kalbėjausi su savo motina ir ji sako: nė už ką. 

— Galiu aš su ja pasikalbėti? 

— Gali pabandyti, bet ji gana kieta. Jai nepatinka, kad tu ar kas 
nors kitas suks filmą apie Džiną ir mūsų šeimą. Ji mano, kad jūs pri- 
versite mus atrodyti kaip tamsių kalnėnų kompaniją. 

— Ar jai paaiškinai, kad turi teisę prižiūrėti, kaip filmas kuria- 
mas? 

— Bandžiau. Ji gėrė. 

— Atleisk. 

— Iki rytojaus ryto. 


320 SKYRIUS 


atanas gyvena mažame raudonų plytų name prie siauro ke- 

Nr kelios mylios į vakarus nuo Redfordo miesto ribos. Arti- 
miausias jo kaimynas įsikūręs dvigubo pločio kemperyje, puse mylios 
arčiau valstijos plento. Veja priešais namą gražiai nukirpta, palei siau- 
rą priekinį priebutį auga keletas krūmų. Kai atvažiuojame ir pasistato- 
me automobilį įvažoje už jo naujumu žvilgančio pikapo, Natanas lauke 
žaidžia su savo geltonu labradoru. 

Puikią mano komandą sudaro nauja asistentė, Vanesa, kuri šiame 
projekte vadinsis Gvena, ir du laisvai samdomi profesionalai iš Roanoko 
— vaizdo įrašų specialistas Sleidas ir jo padėjėjas Kodis. Sleidas afišuo- 
jasi filmų kūrėju ir dirba savo garaže. Jam priklauso vaizdo kameros ir 
kita įranga. Savo išvaizda jis tinka vaidmeniui — ilgi plaukai surišti į 
uodegėlę, džinsai su skylėmis keliuose, ant kaklo pora auksinių grandi- 
nėlių. Kodis jaunesnis ir ganėtinai nevalyvas. Jų honoraras — tūkstan- 
tis dolerių už dieną plius papildomos išlaidos, ir į sandėrį įtraukta, kad 
dirbtų savo darbą ir laikytųsi kuo tyliau. Aš pažadėjau mokėti grynai- 
siais ir nė žodžiu neužsiminiau apie „Skelter Films“ ar ką nors kitką. Tik 
darykite, kaip sakau, ir neprasižiokite jokių smulkmenų Natanui Kuliui. 

Vanesa atvažiavo į Redfordą vakar vakare, ir mudu drauge pernak- 
vojome maloniame viešbutyje, kur įsiregistravome jos pavarde, pasi- 
naudodami iš anksto padengta kreditine kortele. Savo bosui ji pasakė 
susirgusi gripu ir daktaro nurodymu negalinti kelias dienas išeiti iš 
namų. Ji nieko neišmano, kaip kuriami filmai, bet, kita vertus, neiš- 
manau nė aš. 

Po eilės nepatogių pažindinimųsi įvažoje, mes pasitikriname aplin- 

ką. Natano kiemas už namo — didelis atviras plotas, nuožulniai besilei- 
džiantis kalvos šlaitu. Pamačiusi mus, per tvorą išsilaksto baltauodegių 
elnių banda. Klausiu Natano, kiek laiko jam trunka nušienauti žolę, ir 
jis atsako: tris valandas. Parodo į traktoriaus pastogę, kur stovi praš- 
matni „John Deer“ važiuojamoji žoliapjovė, kaip atrodo, nauja. Jisai 
sakosi esąs kaimo bernas, labiau mėgstantis būti lauke, mėgstantis me- 
džioti bei meškerioti ir šlapintis nuo užpakalinio priebučio. Be to, jis vis 
dar prisimena kalėjimą ir tenykštį gyvenimą su tūkstančiu vyrų, ken- 
čiančių ankštumoje. Ne, sere, jis mėgsta atviras erdves. Kol mes einame 
ir kalbamės, Sleidas ir Kodis be tikslo bastosi aplink, vis pažvelgdami į 
saulę, pasikasydami smakrus ir kažką murmėdami vienas kitam. 

— Man čia patinka, — sakau parodydamas pirštu ir imdamasis 
vadovuti. — Noriu, kad į kadrą patektų tos kalvos. 

Sleidas tartum nesutinka, bet vis dėlto kartu su Kodžiu prade- 
da tempti iš savo miniveno įrangą. Paruošti filmavimo aikštelę trunka 
amžinybę, o aš norėdamas pademonstruoti savo meninį temperamen- 
tą, pradedu rėkauti dėl laiko. Gvena atsivežė makiažo komplektėlį, ir 
Natanas nenorom leidžiasi patapšnojamas pudra ir šiek tiek pagraži- 
namas skaistalais. Neabejoju, jam tai pirmas kartas, bet reikia jaustis 
aktoriumi. Gvena — trumpu sijonėliu ir palaidinuke, kuri vos užsags- 
tyta. Į mano asistentės vaidmenį įeina ir pažiūrėti, ar lengvai galima 
vaikiną sugundyti. Deduosi vartąs savo užrašus, bet akies krašteliu 
stebiu, kaip jisai spokso į Gveną. Dėmesys ir koketavimas jam patinka. 

Kai kamera, apšvietimas, monitorius ir garso įrašymo aparatūra 
beveik parengti, pasivedu Nataną į šalį, kur būtume tik mes du, — re- 
žisierius ir žvaigždė, — aptarti, kaip aš viską įsivaizduoju. 

— Gerai, Natanai, noriu, kad laikytumeis labai rimtai. Mąstyk 
apie Džiną, kaip jis federalinės valdžios buvo nužudytas. Turi būti pa- 
niuręs — jokių šypsenų, jokių juokelių, aišku? 

— Supratau. 

— Kalbėk pamažu, kone skausmingai. Aš klausinėsiu, o tu tik 
žiūrėk į kamerą ir kalbėk. Elkis natūraliai. Esi dailus vaikinas ir, ma- 
nau, kamerai patiksi, bet svarbu būti pačiu savimi. 

— Pabandysiu, — sako jis, ir akivaizdu, kad Natanas tikrai šito 
laukia. 

— Paskutinis dalykas, ir būčiau turėjęs apie jį užsiminti va- 
kar. Jeigu filmas suveiks, kaip mes tikimės ir demaskuos KSNV, gali 
būti tam tikro keršto, siekio atsimokėti. Aš nė sekundės nepasitikiu 
KSNV, — šutve niekšų ir galvažudžių, — ir jie gali bet ko imtis. Štai 
kodėl svarbu, kad tu būtum, taip pasakykime, neįsivėlęs į verslą. 

— Esu švarus, žmogau, — sako jis. 

— Visiškai neprekiauji? 

— Po šimts, ne. Neketinu grįžti atgal į kalėjimą, Ridai. Tai viena 
priežastis, kodėl persikėliau čionai, toliau nuo savo šeimos. Jie tebepa- 
dirbinėja ir pardavinėja metą, ne aš. 

— Gerai. Tik mąstyk apie Džiną. 

Kodis prisega prie jo mikrofonėlį ir mes išsidėstome į vietas. 
Esame filmavimo aikštelėje, įsitaisę ant sulankstomųjų kėdžių, visur 
aplinkui prožektoriai ir laidai. Man už peties vaizdo kamera, ir akimir- 
ką jaučiuosi kaip prityręs tiriamosios žurnalistikos vilkas. Pažvelgiu į 
Gveną ir sakau: 

— Neužmiršai pavienių kadrų? Nagi, Gvena! 

Man riktelėjus, ji pašoka ir sugriebia kamerą. 

— Tik porą nejudamų pavienių kadrų pabandymui, Natanai, — 
paaiškinu, — kad galėtume geriau įvertinti apšvietimą. 

Jis iš pradžių susiraukia, paskui nusišypso Gvenai, kai ji puola treš- 
kėti kamera. Galiausiai po valandos pasirengimų pradedame filmuoti. 
Laikydamas rašiklį kairėje rankoje, paskubom krevezoju į bloknotą. 

Malkolmas Banisteris buvo dešiniarankis, todėl taip darau dėl 
visa ko, jeigu Natanui kiltų įtarimų, bet nepanašu į tai. 

Norėdamas, kad jis pasijaustų laisviau, pradedu nuo visų pagrindi- 
nių dalykų: pavardės, amžiaus, užsiėmimo, išsilavinimo, kalėjimo, žinių 
apie teistumą, vaikų, ar praeityje nebūta santuokų ir taip toliau. Jam 
pasakau atsipalaiduoti, kai ką pakartoti — juk mes tik kalbamės. Jo 
vaikystė — įvairiuose namuose, mokyklose, gyvenimas su vyresniuoju 
broliu, be tėvo, pašliję santykiai su motina. Šioje vietoje jisai sako: 

— Klausyk, Ridai, neketinu pasakoti apie savo motiną nieko blo- 
ga, gerai? 

— Žinoma, Natanai. Aš visai to nenorėjau. 

Ir skubiai pakeičiu temą. 

Pereiname prie metamfetamino vaidmens jo jaunystėje. Kiek pa- 
dvejojęs jis galiausiai atsiveria ir piešia slogų sunkios paauglystės pa- 
veikslą, kupiną kvaišalų, kaušalo, sekso ir smurto. Penkiolikos jis jau 
žinojo, kaip metą gaminti. Du jo pusbroliai sudegė gyvi, kai mobiliaja- 
me namuke susprogo laboratorija. Šešiolikos pirmą kartą susipažino 
su areštinės kamera. Jį išmetė iš mokyklos, ir gyvenimas darėsi vis 
beprotiškesnis. Bent keturi jo pusbroliai už kvaišalų platinimą atsėdė- 
jo kalėjime, du dar tebėra už grotų. Nors kalėjime ir blogai, bet jis vis 
dėlto atitraukė Nataną nuo kvaišalų ir alkoholio. Įkalintas penkerius 
metus išsilaikė blaivas ir dabar yra pasiryžęs nesiartinti prie meto. 
Alus — kitas dalykas. 

Vidudienį padarome pertrauką. Plieskia saulė, ir Sleidas susirūpi- 
nęs dėl per ryškaus apšvietimo. Jisai su Kodžiu vaikštinėja ieškodami 
kitos vietos. 

— Arilgai šiandien gali tęsti, Natanai? — klausiu. 

— Esu pats sau bosas, — patenkintas savimi sako jis.— Galiu 
tęsti, kiek noriu. 

— Puiku. Gal dar porą valandų? 

— Kodėl ne? Kaip man einasi? 

— Nuostabiai. Truko kelias minutes, kol nusiraminai, bet dabar 
kalbi labai sklandžiai, labai nuoširdžiai. 

Gvena priduria: 

— Esate apsigimęs pasakotojas, Natanai. 

Jam tai patinka. Gvena vėl imasi makiažo: pašluosto Natanui 
nuo kaktos prakaitą, šen ten brūkšteli šepetėliu, padažo, flirtuoja, at- 
siskleidžia. Jis trokšta dėmesio. 

Mes atnešame sumuštinių, gaiviųjų gėrimų ir valgome paunksnė- 
je po ąžuolu šalia padargų stoginės. Sleidui ši vieta patinka, ir mes nu- 
sprendžiame perkelti filmavimo aikštelę čionai. Gvena šnibžteli Nata- 
nui, kad jai reikėtų į tualetą. Tai jį priverčia pasijausti nepatogiai, bet da- 
bar vyriokas vos pajėgia atplėšti akis nuo jos kojų. Aš paėjėju į šalį ir ap- 
simetu kalbąs mobiliuoju telefonu su svarbiais žmonėmis Los Andžele. 

Gvena išnyksta pro užpakalines namo duris. Vėliau ji praneš, kad 
viduje du miegamieji, bet tik vienas apstatytas baldais, poilsio kam- 
baryje tik sofa, kėdė ir didžiulis aukštos raiškos televizorius, vienas 

vonios kambarys, kurį reikia gerai iššveisti, virtuvė su nešvarių indų 
pilna kriaukle ir šaldytuvas, prikrautas alaus ir pjaustytos mėsos už- 
kandžio. Taip pat yra palėpė su vedančiais į ją ištraukiamaisiais laip- 
tais. Grindys išklotos pigia kilimine danga. Trejos durys — paradinės, 
kiemo ir į garažą — visos apsaugotos tvirtomis įleistinėmis spynomis, 
matyt, neseniai įstatytomis. Regis, nėra jokios signalizacijos — nei 
pultelių, nei jutiklių prie langų ir durų. Sieninėje jo miegamojo spin- 
toje du graižtviniai ir du šratiniai šautuvai. Atliekamo miegamojo sie- 
ninėje spintoje nėra nieko, išskyrus porą purvinų medžioklinių batų. 

Kol Gvena pasišalinusi, toliau apsimestinai kalbuosi telefonu ir už 
didžiulių saulės akinių stebiu Nataną. Jis neatitraukia akių nuo užpaka- 
linių namo durų, nervindamasis, kad ji viena viduje. Sleidas ir Kodis iš 
naujo įrengia filmavimo aikštelę. Kai Gvena grįžta, Natanas nusiramina 
ir atsiprašo už netvarką namie. Burkuodama ji darbuojasi prie jo plaukų. 
Kai viskas jau vietoje, neriame į filmavimo sesiją po vidudienio. 

Jis pamini motociklo avariją, kai buvo keturiolikos, ir pusę valan- 
dos aš smulkiai prie to apsistoju. Mes knaisiojamės po padriką jo dar- 
bo praeitį — bosus, bendradarbius, atlyginimus, atleidimus. Prisime- 
name kvaišalų verslą — su smulkmenomis apie tai, kaip gaminti metą, 
kas jį to išmokė, kokie pagrindiniai ingredientai ir taip toliau. Meilės 
nuotykiai, draugužės? Jis tvirtina dvidešimties užtaisęs jauną pusse- 
serę, bet nenumanąs, kas nutiko motinai ar vaikui. Prieš patekdamas į 
kalėjimą rimtai draugavęs su viena mergina, bet toji jį pamiršo. Spren- 
džiant iš jo spoksojimo į Gveną, akivaizdu, kad vaikinas įsiaudrinęs. 

Natanui dabar trisdešimt, ir jeigu ne brolio mirtis ir ne kalėjimas, 
jo gyvenimas nebuvo kuo nors išsiskiriantis. Tris valandas bakštinęs 
ir niuksėjęs, ištraukiu viską, kas nors kiek būtų įdomu. Jisai sako turįs 
vykti į darbą. 

— Mes turime apžiūrėti tą vietą, kur nušovė Džiną, — tariu, kai 
Sleidas išjungia vaizdo kamerą ir visi atsipalaiduoja. 

— Ji Blufildo pakraštyje, apie valanda kelio nuo čia, — sako jis. 

— Blufildas Vakarų Virdžinijoje? 

— Taip, tikrai. 

— Ir kodėl judu ten buvote? 

— Mes pristatėme prekę, bet pirkėjas buvo informatorius. 

— Turiu tai pamatyti, Natanai, per viską pereiti, atkurti įvykio 
vaizdą, smurtą, pačią akimirką, kai Džinas buvo nušautas. Tai dėjosi 
naktį, tiesa? 

— Aha, gerokai po vidurnakčio. 

Gvena tapšnoja jo veidą skudurėliu, šalindama makiažą. 

— Tikrai gerai atrodote per kamerą, — tyliai pasako ji, ir jis nu- 
sišypso. 

— Kada mes galime tenai nuvykti? — klausiu. 

Jis gūžteli pečiais ir sako: 

— Bet kada. Kad ir rytoj, jeigu norite. 

Puiku. Mes sutariame susitikti 9.00 ryto pas jį namuose ir visu 
karavanu nukeliauti per kalnus į Vakarų Virdžiniją, į atokią apleistą 
kasyklą, kur broliai Kuliai pateko į pasalą. 


Diena su Natanu pasisekė puikiai. Mudu gerai sutarėme, aš — 
kaip filmo statytojas, jis — kaip aktorius, ir kartkartėmis atrodydavo, 
kad juodu su Gvena pasirengę nusiplėšti drabužius ir sukristi. Vėliau, 
po pietų, aš ir ji susirandame kelią į „Bombėjų Redfordo Pagrindinėje 
gatvėje, greta koledžo miestelio, ir užsiimame staliuką šalia smiginio 
taikinio lentos. Koledžo publikai dar gerokai per anksti, nors keletas 
triukšmadarių sėdi prie baro, džiaugdamiesi vėlyvos popietės nuo- 
laidomis. Paprašau padavėjos informuoti Nataną Kulį, kad mes atė- 
jome ir vaišinamės gėrimais. Po kelių sekundžių jis pasirodo plačiai 
šypsodamasis. Mes pakviečiame Nataną prisėsti. Jis taip ir padaro. 
Pradedame maukti alų. Gvena geria mažai, tik po truputėlį gurkšnoja 
iš taurės vyno, o mudu su Natanu įkalame po kelias pintas. Pradeda 
rinktis bendramoksliai, — studentai ir studentės, — ir salėje tampa 
triukšmingiau. Pasiteirauju apie ypatingus patiekalus. Lentoje kreida 
įrašyti austrių „submarinai . Mes užsisakome du, ir Natanas pradings- 
ta virtuvėje šūktelti virėjui. Papietaujame ir užsisėdime iki tamsos. 
Bare mudu su Gvena vieninteliai juodieji, taip pat vieninteliai klientai, 
vyresni nei dvidešimt dvejų metų amžiaus. Natanas kartkartėmis pri- 
eina pasitikrinti, kaip mudviem sekasi, bet yra labai užsiėmęs. 

31 SKYRIUS 


ito ryto devintą grįžtame į Natano namus. Laukdamas jis vėl 
| eskėnas kieme žaidžia su šunimi. Spėju, mus pasitinka 
lauke, nes nenori įsileisti vidun. Paaiškinu, kad mano mažajam audi 
labai reikia techninio aptarnavimo ir būtų geriausia, jeigu važiuotu- 
me jo pikapu. Po valandą ten ir atgal, tai mums suteiks progą pabūti 
vieniems su Natanu, ir niekas neblaškys. Jis gūžteli pečiais ir sako — 
gerai, kaip pageidaujate, ir mes išvykstame, Sleidas su Kodžiu seka iš 
paskos savo minivenu. Aš įsitaisau priekinėje sėdynėje, Gvena susiran- 
giusi ant užpakalinės ankšto salono sėdynės. Šiandien ji mūvi džinsais, 
nes vakar Natanas nepajėgė atitraukti akių nuo jos kojų. O ji laikysis 
šiek tiek atokiau, šitaip tik priversdama jį spėlioti kodėl. 

Kol kreipiame į vakarus, kalnų link, aš žaviuosi pikapo vidumi 
ir aiškinu, kad tokiomis transporto priemonėmis man niekada nete- 
ko daug važinėtis. Odinės sėdynės, moderniausia navigacijos sistema 
ir taip toliau. Natanas iš tikrųjų didžiuojasi pikapu ir vis šnekučiuoja 
apie jį. 

Pakeisdamas temą užsimenu apie jo motiną ir pareiškiu, kad tik- 
rai norėčiau su ja susipažinti. Natanas sako: 

— Klausyk, Ridai, prašau, gali pabandyti, bet jai nepatinka, ką 
mes darome. Vakar vakare vėl su ja kalbėjausi ir paaiškinau visą pro- 
jektą, koks jisai svarbus ir kokai ji reikalinga jums, bet nieko nepešiau. 

— Argi mes negalime nors šnektelėti, pasisveikinti vienas su 
kitu, supranti? 

Aš kone atsisuku ir nusišypsau Gvenai: štai, mes jau žinome, kad 
Natanas projektą laiko „svarbiu“. 

— Abejoju. Ji sunki moteris, Ridai. Daug geria, bjauraus būdo. 
Šiuo metu mudu ne itin sutariame. 

Kaip įkyrus tiriamosios žurnalistikos atstovas nusprendžiu 
skverbtis į jautrius dalykus. 

— Tai todėl, kad nutolai nuo šeimos verslo, kad užsidirbi pinigų 
iš baro? 

— Juk tai tartum asmeniška, ar ne? — iš galo mane sudraudžia 
Gvena. 

Natanas giliai atsikvepia ir žvilgteli pro šoninį langą. Abiem ran- 
komis įsitveria vairo ir sako: 

— Tai ilga istorija, bet mama visada mane kaltino dėl Džino mir- 
ties, nors tai kvaila. Jis buvo vyresnysis brolis, mūsų vadas, pagrindi- 
nis meto laboratorijos šefas, bet to, ir įjjunkęs. O aš — ne. Kartkartė- 
mis pabandydavau tos medžiagos, bet taip ir neužsikabinau. Džinas... 
Jis buvo nekontroliuojamas. Ta vieta, į kurią dabar važiuojame, buvo 
Džino kiekvienos savaitės maršrutas. Kartais aš jį lydėdavau. Tą nak- 
tį, kai mus užklupo, neprivalėjau ten būti. Mes turėjome vieną vyru- 
ką, — neminėsiu jokių vardų, — tai jis už mus gabendavo metą toliau 
į vakarus nuo Blufildo. Mes nežinojome, bet jis buvo sučiuptas, pa- 
laužtas ir išplepėjo KSNV kada ir kur. Patekome į pasalą, ir prisiekiu, 
niekuo negalėjau Džinui pagelbėti. Kaip jau sakiau, mudu pasidavėme, 
ir jie buvo mus beišsivežą. Išgirdau šūvius, ir Džinas jau buvo negyvas. 
Šimtus kartų tai aiškinau savo motinai, bet ji nenori klausytis. Džinas 
buvo jos mylimiausias, ir jo mirtis — tai mano kaltė. 

— Baisu, — sumurmu. 

— Arjijus lankė kalėjime? — saldžiai iš galo klausia Gvena. 

Dar viena ilga pauzė. 

— Dusyk. 

Bent kokias tris mylias niekas nieko nepasako. Dabar esame vals- 
tijas jungiančioje magistralėje, lekiame į pietvakarius ir klausomės Ke- 
nio Česnio*. Natanas atsikrenkščia ir prabyla: 

— Tiesą sakant, stengiuosi atitolti nuo savo giminės. Nuo ma- 
mos, pusbrolių, kelių dykaduonių sūnėnų. Pasklido kalbos, kad man 


* Kenny Chesney (g. 1968) — amerikiečių kantri muzikos atlikėjas ir kompozitorius. 

priklauso gražus baras ir gerai sekasi, tai ilgai netruks, kai tie pašlemė- 
kai pradės kaulyti pinigų. Man reikia dangintis kuo toliau. 

— Kur patrauktum? — labai užjaučiamai klausiu. 

— Netoli. Mėgstu kalnus, bastytis pėsčiomis ir meškerioti. Esu 
kalnėnas, Ridai, ir tai niekada nepasikeis. Bunas Šiaurės Karolinoje 
maloni vieta. Kur nors panašiai. Ten, kur telefonų knygoje nėra Ku- 
lių. — Jis nusijuokia iš savo žodžių — tyliai, liūdnai sukikena. 

Po kelių minučių mus pribloškia pareikšdamas: 

— Žinai, kalėjime turėjau draugelį, kažkaip lyg primenantį tave. 
Malkolmą Banisterį, puikų vyrą, juodąjį bičą iš Vinčesterio, Virdžini- 
jos. Advokatą, kuris visada kartojo, kad fedai jį pričiupo be jokios prie- 
žasties. 

Klausausi ir linksiu, lyg tai nebūtų reikšminga. Beveik juntu, kaip 
Gvena ant užpakalinės sėdynės įsitempia. 

— Kas jam nutiko? — šiaip taip įstengiu paklausti. Dar niekada 
man burna nebuvo taip išdžiūvusi. 

— Manau, Malas tebėra kalėjime. Liko galbūt dar porą metų. Pa- 
mečiau skaičių. Kažkas, kažkas tokio iš balso, galbūt kalbėsena, kaž- 
kas, negaliu tiksliai pasakyti, bet tu man primeni Malą. 

— Pasaulis platus, Natanai, — sakau žemesniu balsu, tartum vi- 
sai abejingai. — Ir prisimink, baltiesiems mes visi atrodome vienodi. 

Jis nusijuokia, ir Gvenai taip pat pavyksta išspausti apsimestinį 
juokelį. 

Kol Fort Karsone sveikau, dirbau su specialistu, kuris ištisas va- 
landas filmavo mane vaizdo kamera ir sudarė sąrašą įpročių ir elgsenos 
ypatumų, kuriuos privalėjau pakeisti. Valandų valandas treniravausi, 
bet atsidūręs Floridoje lioviausi. Prigimtinių judesių ir įpročių sunku 
atsikratyti. Mano protas apšalęs, ir nesugalvoju, ką pasakyti. 

Ateina į pagalbą Gvena: 

— Natanai, jūs prieš kelias minutes minėjote kai kuriuos savo 
sūnėnus. Ar susimąstote, kiek dar laiko šitai tęsis? Noriu pasakyti, pa- 
našu, kad meto verslas daugelyje šeimų perduodamas iš kartos į kartą. 

Natanas susiraukia ir kurį laiką svarsto. 

— Pasakyčiau, tai gana beviltiška. Nėra jokių darbo vietų, tik prie 
anglies, ir labai daug jaunų vyrų paprasčiausiai nebenori dirbti kasyk- 

lose. Be to, jie pradeda mėginti kaifo penkiolikos, o šešiolikos būna jau 
užsikabinę. Merginos pastoja šešiolikos, vaikai daro vaikus, kūdikius, 
kurių niekas nenori. Kai pradedi dulkintis, negali sustoti. Šiose vietose 
nematau jokios ateities, tik ne tokiems žmonėms kaip aš. 

Aš klausausi, bet negirdžiu; galva man sukasi, vis klausiu savęs, 
kiek Natanas žino. Ar labai įtaria? Ką padariau, kad jam sužadinau mig- 
lotų prisiminimų? Tebesu po priedanga, — dėl to nė kiek neabejo- 
ju, — tačiau ką jis mąsto? 


Blufildas, vienuolikos tūkstančių gyventojų miestelis Vakarų 
Virdžinijoje, yra pačiame pietiniame valstijos gale, netoli ribos su Vir- 
džinija. Mes jį aplenkiame 52-uoju greitkeliu ir netrukus vingiuojame 
keliais, staigiai kylančiais ir smingančiais žemyn. Natanas gerai žino 
vietovę, nors jau daug metų, kai čia nesilankė. Įsukame į vietinės reikš- 
mės apygardos prižiūrimą plentą ir leidžiamės giliau į slėnį. Asfaltas 
baigiasi, ir mes zigzagais sukinėjamės žvyrkeliais ir gruntiniais keliu- 
kais, kol sustojame upokšnio pakraštyje. Virš galvų nukarę seni ąžuo- 
lai svyruokliai, užstojantys saulę. Piktžolės aukštumo sulig keliais. 

— Mes vietoje, — sako Natanas ir išjungia degimą. 

Išlipame. Pasakau Sleidui ir Kodžiui, kad iškeltų savo aparatūrą. 
Apšvietimu nesinaudosime, ir aš noriu, kad būtų filmuojama mažesne, 
rankoje laikoma kamera. Jie puldinėja, griebdami nešioti įrangą. 

Natanas nueina prie upokšnio krašto ir nusišypso į kunkuliuo- 
jantį vandenį. 

— Ar dažnai čia atvykdavai? — klausiu. 

— Nelabai. Aplinkui Blufildą turėjome keletą punktų prekei pa- 
likti, bet šis buvo pagrindinis. Džinas dešimt metų čionai gabendavo, 
bet ne aš. Tiesą sakant, ne tiek daug dalyvavau versle, kaip jis iš ma- 
nęs norėjo. Pramačiau bėdą. Suprantate, mėginau susirasti kitų darbų. 
Norėjau pasitraukti. O Džinas norėjo, kad daugiau prisidėčiau. 

— Kur pasistatėte mašiną? 

Jis apsisuka ir parodo. Nusprendžiu patraukti jo pikapą ir Sleido 
miniveną, kad tie nepatektų į kadrą. Kliaudamasis savo didžiule re- 

žisieriaus patirtimi, noriu filmuoti veiksmo epizodą: Natas pėsčiomis 
artinsis į įvykio vietą, o kamera seks čia pat jam iš paskos. Kelias minu- 
tes mes praktikuojamės, paskui pradedame sukti, o Natanas pasakoja. 

— Garsiau, Natanai. Turi kalbėti garsiau! — rikteliu iš šono. 

Natanas eina įvykio vietos link ir kalba: 

— Buvo apie antra nakties, kai mudu, aš ir Džinas, čia atvažia- 
vome. Jo pikapu, aš vairavau. Kai sustojome, štai, apytikriai čia, pa- 
matėme antai ten įvarytą atbulom tarp tų medžių, kur ir turėtų būti, 
kitą mašiną. — Jis vis eina ir rodo. — Viskas atrodė normalu. Mes 
privažiavome prie pat tos kitos mašinos, ir mūsiškis žmogus, vadinki- 
me jį Džo, taigi Džo išlipo iš jos ir sako: „Sveiki“ Mes jam atsakome ir 
nueiname prie Džino pikapo galo. Užrakintoje įrankių dėžėje sukrauta 
apie dešimt svarų meto, geros kokybės, daugiausia pagaminto paties 
Džino, o po faneros lakštu padėtas mažas aušintuvas, jame taip pat 
apie dešimt svarų. Bendras paliekamo krovinio svoris — maždaug dvi- 
dešimt svarų, o didmeninė vertė netoli dviejų šimtų tūkstančių dole- 
rių. Mes iškeliame iš pikapo prekę ir sunešame į Džo mašinos bagaži- 
nę, ir vos tik jis užtrenkė dangtį, ištrūko visi pragaro velniai. Iš visų 
pusių mus užgriuvo kokia dešimtis KSNV agentų. Nežinau, iš kur jie 
visi atsirado, bet veikė greitai. Džo dingo, ir daugiau niekas jo nebema- 
tė. Džiną nuvilko prie jo pikapo. Jis keikė Džo ir visaip grasino. O aš, 
aš buvau toks išsigandęs, kad vos pajėgiau kvėpuoti. Jie sučiupo mus, 
užklupo neabejotinai kaltus, ir žinojau, kad manęs laukia kalėjimas. 
Mane surakino antrankiais ir patikrino piniginę, kišenes, o paskui nu- 
vedė taku antai tenai. Nueidamas atsigręžiau per petį ir man vos pa- 
vyko pamatyti Džiną — ant žemės, už nugaros užlaužtomis rankomis. 
Jis niršo ir vis keikėsi. Po kelių sekundžių išgirdau šūvius ir paskui 
Džino klyksmą, kai į jį pataikė. 

Aš garsiai paliepiu: 

— Nutraukti. 

Kurį laiką vaikštinėju ratais aplink. 

— Pakartokim iš naujo, — sakau, ir mes grįžtame ten, iš kur pra- 
dėjome. 

Po trečio dublio lieku patenkintas ir pasigaunu kitą mintį. Papra- 
šau Natano atsistoti toje vietoje, kur gulėjo Džinas, kai paskutinį kartą 

jį matė. Mes ten pastatome sulankstomąją kėdę, ir Natanas atsisėda. 
Kamerai sukantis, aš klausiu: 

— Nagi, Natanai, kokia buvo tavo pirma reakcija, kai išgirdai 
šūvius? 

— Negalėjau tuo patikėti. Džiną parbloškė ant žemės, ir ties juo 
stovėjo bent keturi KSNV agentai. Rankos jau buvo užlaužtos už nu- 
garos, bet dar be antrankių. Jis nebuvo ginkluotas. Pikape turėjome 
šratinį šautuvą ir du devynių milimetrų kalibro pistoletus, bet nebu- 
vome jų išsiėmę. Man nusispjaut, ką vėliau sakė KSNV. Džinas buvo 
beginklis. 

— Tačiau kuriuo metu išgirdai šūvius? 

— Aš staigiai sustojau ir šūktelėjau kažką tokio: „Kas tai? Kas 
vyksta?“ Pašaukiau Džiną, bet agentai pastūmė mane pirmyn taku. 
Negalėjau pasižiūrėti atgal — jau buvau per toli. Sykį pasakiau: „No- 
riu pamatyti savo brolį“, bet jie nusijuokė ir tebestūmė mane į tamsą. 
Galiausiai pasiekėme miniveną, ir mane įgrūdo vidun. Paskui nuvežė į 
areštinę Blufilde, o aš visą kelią klausinėjau apie savo brolį. „Kas nuti- 
ko mano broliui? Kur Džinas? Ką jūs jam padarėte?“ 

— Minutėlę pertraukime, — paliepiu Sleidui ir pažvelgiu į Nata- 
ną. — Gerai būtų šioje vietoje parodyti šiek tiek emocijų, Natanai. Pa- 
galvok apie žmones, kurie žiūrės šį filmą. Ką norėtum, kad jie jaustų, 
kai klausysis šio siaubingo pasakojimo? Pyktį? Kartėlį? Liūdesį? Nuo 
tavęs priklauso perteikti šiuos jausmus, tad vėl pabandykime, tik šį 
kartą daugiau emocijų. Gali? 

— Pamėginsiu. 

— Sukite, Sleidai. Taigi, Natanai, kaip pirmiausia sužinojai, kad 
tavo brolis negyvas? 

— Kitą rytą areštinėje atėjo šerifo įgaliotinis su kažkokiais do- 
kumentais. Aš paklausiau apie Džiną, ir jis atsakė: „Tavo brolis negy- 
vas. Mėgino pasprukti nuo KSNV agentų, ir jie jį nušovė.“ Tik tiek. Nei 
užuojautos, nei susirūpinimo, nieko. 

Natanas trumpam nutyla ir smarkiai nuryja seiles. Jo lūpos pra- 
deda virpėti, akys sudrėksta. Stovėdamas už kameros, jam parodau 
iškeltą į viršų nykštį. Jis kalba toliau: 

— Nežinojau, ką pasakyti. Patyriau šoką. Džinas nebandė spruk- 

ti. Jis buvo nužudytas. — Atbula plaštaka jis nusibraukia ašarą. — At- 
leiskite, — tyliai ištaria, ir vaikiui iš tiesų skaudu. Čia nėra vaidybos, 
vien tikras jausmas. 

— Nutraukite, — sakau, ir mes padarome pertrauką. 

Atskuba Gvena su šepetėliu ir keliomis popierinėmis servetė- 
lėmis. 

— Puiku, tiesiog puiku, — pagiria ji. 

Natanas atsistoja ir nueina prie upokšnio, paskendęs mintyse. 

Pasakau Sleidui vėl pradėti sukti. 

Vietoje praleidžiame tris valandas, filmuojame ir perfilmuojame 
scenas, kurias sukuriu čia pat ekspromtu, ir 13.00 mes išalkę ir pavar- 
gę. Blufilde susirandame greitojo maisto vietelę ir springstame mėsai- 
niais su skrudintomis bulvytėmis. Pakeliui atgal į Redfordą visi trys 
tylime, kol aš liepiu Gvenai paskambinti Tedui Karslofui, vienam iš 
mano partnerių Majamyje. Karslofo pavardė buvo paminėta ryšių su 
klientais tarnybos sekretorės, kai prieš dvi dienas Natanas paskambi- 
no mūsų bazinio biuro numeriu. 

Vaidindama tikrą pokalbį Gvena sako: 

— Sveiki, Tedai, čia Gvena. Puikiai. O jūs? Aha, gerai, mes su Na- 
tanu važiuojame atgal į Redfordą. Visą rytą praleidome toje vietoje, 
kur buvo nužudytas jo brolis, gana galinga medžiaga. Kaip pasakotojas 
Natanas puikiai pasirodė. Jam nereikia scenarijaus, viskas išeina tie- 
siog natūraliai. 

Vogčiomis metu žvilgsnį į Nataną prie vairo. Jis nepajėgia nuslo- 
pinti savimi patenkinto žmogaus šypsenėlės. 

Gvena tęsia savo vienakryptį dialogą: 

— Jo motina? — Pauzė. — Ji dar nepajudėjo. Natanas sako, kad 
nenori turėti su filmu jokių reikalų ir jam nepritaria. Ridas nori rytoj 
vėl pabandyti. — Pauzė. — Jis galvoja nuvažiuoti į jų gimtąjį miestą, 
nufilmuoti kapą, pasikalbėti su senais draugais, galbūt su vienu kitu iš 
vaikinų, su kuriais kartu dirbo, na, žinote, panašius dalykus. — Pauzė, 
kol ji įdėmiai klausosi nieko. — Taip, dalykai čia nė negalėtų būti ge- 
resni. Ridas pirmomis dviem dienomis sužavėtas, o su Natanu tiesiog 
nuostabu dirbti. Tikrai galinga medžiaga. Ridas sako, kad šiandien vė- 
liau paskambins. Čiau. 

Mylią ar dvi mes važiuojame tylomis, kol Natanas sunkiasi pagy- 
romis. Galiausiai jis taria: 

— Taigi rytoj mes važiuojame į Vilou Gepą? 

— Taip, bet gali nevažiuoti, jeigu nenori, — nuraminu. — Įsivaiz- 
duoju, dviejų dienų tau jau gana. 

— Vadinasi, su manimi jau baigėte? — liūdnai klausia jis. 

— O, ne. Poryt važiuoju namo į Majamį ir kelias dienas peržiūri- 
nėsiu nufilmuotą medžiagą. Pradėsime redaguoti, bandyti kai ką šiek 
tiek patrumpinti. Paskui, po poros savaičių, kada galėsi prie mūsų pri- 
siderinti, mes sugrįšime pakartotiniam filmavimui. 

— Ar pasakei Natanui apie Tedo idėją? — nuo užpakalinės sėdy- 
nės klausia Gvena. 

— Ne, dar nepasakiau. 

— Manau, yra puiki, — sako ji. 

— Kas taip? 

— Tedas — geriausias kompanijos redaktorius, ir mes glaudžiai 
bendradarbiaujame. Kadangi į šį filmą bus įtrauktos trys ar keturios 
skirtingos šeimos, pasakos apie skirtingus nužudymus, jis pasiūlė su- 
vesti jus, žmones, draugėn ir tik leisti kamerai suktis. Susodinti visus 
kambaryje, labai jaukioje aplinkoje, ir tegul prasideda pokalbis. Jokio 
scenarijaus, jokios režisūros, tik faktai, kad ir kokie jie žiaurūs. Kaip 
jau tau sakiau, mes ištyrėme pustuzinį atvejų, ir jie visi stebėtinai pa- 
našūs. Išrinksime tris ar keturis geriausius... 

— Jūsiškis neabejotinai geriausias, — įsiterpia Gvena. 

— Ir leisime jums, aukoms, palyginti istorijas. Tedas mano, kad 
tai galėtų būti daugiau nei įtaigu. 

— Jis teisus, — sučirpia Gvena. — Norėčiau tai pamatyti. 

— Esu linkęs pritarti, — sakau. 

— Kur mes susitiksime? — klausia Natas, faktiškai jau sėdintis 
su mumis vienoje valtyje. 

— Nesame taip toli, bet veikiausiai Majamyje. 

— Ar esate buvęs Saut Biče, Natanai? — klausia Gvena. 

— Ne. 


— Oho, vaikine! Jums, trisdešimtmečiui viengungiui, nesinorės 

iš ten išvykti. Vakarėliai be pertrūkio, o merginos... Kaip jas apibūdin- 
tum, Ridai? 

— Nepastebėjau jų, — sakau kaip pagal scenarijų. 

— Aišku. Tik pasakykime, kad jos gražios ir karštos. 

— Kalbamės ne apie vakarėlius, — subaru savo asistentę. — Tai 
galėtume daryti ir kur nors apie K. A., ir šeimoms būtų daug patogiau. 

Natanas tyli, bet žinau — jis balsuoja už Saut Bičą. 


Mudu su Vanesa antrą dienos pusę praleidžiame Pulaskio vieš- 
bučio numeryje, Virdžinijoje, už pusės valandos kelio į pietvakarius 
nuo Redfordo. Peržiūrime mano užrašus iš Fort Karsono ir susirūpi- 
nę mėginame perprasti, kas Natanui sukėlė įtarimą. Išgirsti jį tariant 
Malkolmo Banisterio vardą buvo ganėtinai šiurpu; dabar turime iš- 
siaiškinti, kodėl taip įvyko. Mąstydamas Malkolmas gnaibydavo sau 
nosį. Klausydamasis jis tapšnodavo vienos plaštakos pirštais į kitos. 
Pralinksmintas šiek tiek pakreipdavo galvą į dešinę. Nusiteikęs skep- 
tiškai, nulenkdavo smakrą. Kai pokalbis atsibosdavo, dešinį smilių 
įremdavo sau į dešinį smilkinį. 

— Tik laikyk rankas ramiai ir toliau sau nuo veido, — pataria 
Vanesa. — Ir tyliau kalbėk. 

— Mano balsas buvo per aukštas? 

— Kai daug kalbi, jis linkęs grįžti į normalų. Išlik ramesnis. Ma- 
žiau žodžių. 

Mes ginčijamės, ar labai rimtas jo įtarimas. Vanesa įsitikinusi, 
kad jis visiškai kartu su mumis valtyje ir nekantriai laukia kelionės į 
Majamį. Ji neabejoja, kad niekas iš mano praeities dabar manęs ne- 
atpažintų. Aš linkęs sutikti, bet vis tiek lieku apstulbintas fakto, kad 
Natanas ištarė senąjį mano vardą. Beveik galiu patikėti, kad jam akyje 
žybtelėjo kibirkštėlė, kai jis tai padarė, lyg sakytų: „Žinau, kas tu toks 
ir kodėl esi čia“ 

atanas spiriasi vykti su mumis į jo gimtąjį Vilou Gepo mies- 

NLC tad antrą rytą iš eilės mes stumiamės per kalnus. Jis 
vairuoja, o Gvena be paliovos liejasi gražbylyste apie reakcijas Maja- 
myje. Natanui ji sako, kad Tedas Karslofas ir kiti svarbūs žmonės te- 
nai, baziniame biure, peržiūrėjo visą nufilmuotą medžiagą ir esą dau- 
giau nei sužavėti. Jie tiesiog įsimylėjo Natano pasirodymą per kamerą 
ir yra įsitikinę, kad jis — esminis posūkis mūsų statomame dokumen- 
tiniame filme. Ir dar svarbesnė žinia: vienas iš stambesnių mūsų in- 
vestuotojų, šiuo metu besilankantis Majamyje, atsitiktinai irgi žiūrėjo 
atsiųstą iš Virdžinijos vaizdajuostę. Vyrukui Natanas ir visas filmas iki 
šiol padarė tokį įspūdį, kad jis pasiruošęs padvigubinti savo investici- 
jas. Vyrukas turi krūvą pinigų ir mano, kad filmas privalėtų būti bent 
devyniasdešimties minučių trukmės ir galėtų išprovokuoti oficialius 
kaltinimus KSNV viduje. Tai, ko gero, pratrūktų į skandalą, kokio Va- 
šingtonas dar iki šiol neregėjo. 

Klausydamasis šių plepalų, aš kalbuosi telefonu, tariamai su ba- 
ziniu biuru, nors kitame ryšio gale nieko nėra. Retsykiais sumykiu ir 
pasakau ką nors giliamintiška, bet daugiausia tik klausausi, mąstau ir 
elgiuosi taip, lyg kūrybos procesas būtų labai sunkus. Tarpais žvilgte- 
liu į Nataną. Vaikinas visiškai įsitraukęs. 

Per pusryčius Gvena vėl primygtinai ragino kalbėti kaip įmano- 
ma mažiau, žemu balsu ir lėtai, taip pat laikyti rankas toliau nuo veido. 
Aš džiaugiuosi — tegul ji kalba, tą visai neblogai sugeba. 

Džinas Kulis palaidotas už apleistos kaimo bažnytėlės, mažose, 
piktžolėmis užžėlusiose kapinaitėse su maždaug šimtu kapų. Pasakau 

Sleidui ir Kodžiui, kad noriu keleto kadrų kapo ir jo aplinkos, paskui 
žengteliu į šalį dar vienam svarbiam telefoniniam pokalbiui. Natanas, 
šiuo metu jau tikras aktorius ir pertekęs savimanos, pasisiūlo klūpė- 
ti prie kapo, kol suksis kamera, ir Gvenai ši mintis patinka. Su pri- 
spaustu sau prie skruosto mobiliuoju telefonu šnabždėdamas niekam, 
iš tolo linkteliu. Natanas netgi sugeba išspausti dar kelias ašaras, ir 
Sleidas prišoka filmuoti stambiu planu. 

Jūsų žiniai, Vilou Gepe yra penki šimtai gyventojų, bet niekaip jų 
nerasite. Pats miestuko centras — medžiais apaugusi alėja su keliais 
gurančiais pastatais ir kaimo parduotuvėle, prie kurios prišlietas paš- 
tas. Slampinėja keletas vietinių, ir Natanas pradeda nervintis. Jis tuos 
žmones pažįsta ir nenori būti pamatytas su filmavimo brigada. Mums 
paaiškina, kad daugelis čionykščių, tarp jų šeima ir draugai, gyvena už 
miestuko, prie siaurų kaimo keliukų, giliai kalnuose. Iš prigimties jie 
įtarūs žmonės, ir dabar suprantu, kodėl jis norėjo mus lydėti. 

Čia nėra mokyklos, kurią būtų lankę jis ir Džinas — Vilou Gepo 
vaikai autobusu valandą vežami kitur. 

— Buvo lengva palikti, — taria Natanas, beveik sau pačiam. 

Jis nenoriai mums parodo mažutį tuščią keturių kambarių na- 
muką, kur kadaise maždaug metus gyveno drauge su Džinu. 

— Tai paskutinė vieta, kur prisimenu gyvenęs su tėvu, — sako 
jis. — Regis, buvau apie šešerių, taigi Džinas buvo apie dešimties. 

Aš jį įprašau atsisėsti ant sulūžusių priekinių laiptukų ir kalbėti 
priešais kamerą apie visas vietas, kur abu su Džinu gyveno. Minutėlę 
Natanas užmiršta apie aktorystės žavesį ir paniūra. Klausiu jo apie 
tėvą, bet jis visai nenori apie tai kalbėti. Supyksta ir aprėkia mane, o 
paskui staiga vėl vaidina. Po kelių minučių Gvena, dabar labai palai- 
kanti jo pusę ir nepasitikinti manimi, pasako jam, kad atrodo nuos- 
tabiai. 

Kol mes dykinėjame priešais lūšnelę, žingsniuoju tartum giliai 
paskendęs kūrybiniame įkvėpime. Galiausiai klausiu, kur dabar gyve- 
na jo motina. 

Jis parodo pirštu ir sako: 

— Maždaug dešimt minučių tuo keliuku, bet mes tenai neinam, 
gerai? 

Aš nenorom sutinku ir žengteliu į šalį vėl pasišnekėti telefonu. 

Dvi valandas pasibastę po Vilou Gepą ir aplink jį, pamatėme pa- 
kankamai. Leidžiu suprasti, kad nesu itin patenkintas tuo, ką nufilma- 
vome, ir tampu irzlus. Gvina pašnabžda Natanui: 

— Jam tai praeis. 

— Kur buvo Džino meto laboratorija? — klausiu. 

— Nebėra, — atsako jis. — Susprogo netrukus po jo mirties. 

— Tiesiog nuostabu, — burbteliu. 

Galiausiai viską pasikrauname ir paliekame tą vietą. Antrą die- 
ną iš eilės priešpiečiams mėsainis su skrudintomis bulvytėmis greta 
nuovažos iš magistralės. Kai mes vėl kelyje, baigiu dar vieną tariamą 
pokalbį telefonu ir įsikišu mobilųjį kišenėn. Pasisuku į Gveną, ir mano 
veidas rodo, kad turiu svarbių naujienų. 

— Gerai, štai kur esame. Tedas be paliovos kalbėjosi su Alvaresų 
šeima Teksase ir Maršako šeima Kalifornijoje. Jeigu pameni, Natanai, 
aš tau minėjau tuos du atvejus. Alvaresų vaikiną KSNV agentai nu- 
šovė, paleisdami keturiolika šūvių. Maršakų vaikis miegojo savajame 
koledžo bendrabučio kambaryje, kai jie įsiveržė ir nudėjo jį, nespėjusį 
atsibusti. Prisimeni. 

Natanas vairuodamas linksi galva. 

— Jie surado Alvaresų šeimoje vieną pusbrolį, gerai kalbantį an- 
gliškai, ir jisai sutinka pasakoti. Ponas Maršakas iškėlė KSNV bylą, ir 
nors advokatai jam pataria tylėti, yra išties įniršęs ir nori išeiti į viešu- 
mą. Šį savaitgalį abu gali būti Majamyje, žinoma, išlaidas apmokame 
mes. Tačiau abu turi darbovietes, tad filmuoti teks šeštadienį. Natanai, 
du klausimai: pirmasis — ar nori nuvykti ir tai padaryti? Ir antrasis — 
ar gali išvykti šitaip iškart, iš anksto neperspėtas? 

— Arjam papasakojai apie KSNV bylas? — klausia manęs Gvena, 
jam nespėjus atsakyti. 

— Dar ne. Tik šįryt apie tai sužinojau. 

— Apie ką? — klausia Natanas. 

— Regis, tau pasakojau, kad mūsų teisininkai įregistravo būtinus 
popierius kai kurių atvejų, tarp jų ir Džino, bylų kopijoms iš KSNV 


gauti. Vakar federalinis teisėjas Vašingtone nutarė mūsų naudai, tar- 

tum. Mes galime pamatyti tas bylas, bet faktiškai ne gauti į rankas. 
Tad KSNV iš K. A. siunčia bylas į savo skyrių Majamyje, ir mes turėsi- 
me prieigą prie tos medžiagos. 

— Kada? — klausia Gvena. 

— Jau pirmadienį. 

— Ar norite pamatyti Džino bylą, Natanai? — atsargiai, globėjiš- 
ku tonu klausia Gvena. 

Jis ne iškart atsako, tad aš įsiterpiu: 

— Mums leis pamatyti ne viską, bet bus daug fotografijų — nusi- 
kaltimo vietos kadrų ir visų agentų pareiškimai, galbūt ir to informa- 
toriaus, kuris jus pakišo. Bus balistinės ekspertizės, autopsijos proto- 
kolai, fotografijos. Galėtų būti įdomu. 

Pro sukąstus dantis Natanas sako: 

— Norėčiau tai pamatyti. 

— Taigi įsitrauki? — klausiu. 

— Kokia to neigiama pusė? — savo ruožtu klausia jis, ir tai kelias 
kitas minutes priverčia mane susimąstyti. 

Galiausiai atsakau: 

— Neigiama pusė? Jeigu tebeprekiauji kvaišalais, KSNV imsis 
jūsų keršydama. Mes jau apie tai kalbėjome. 

— Aš nebeprekiauju. Jau sakiau. 

— Tada nėra jokios neigiamos pusės. Tu tai darai dėl Džino ir kitų 
KSNV nužudytų aukų. Darai tai dėl teisingumo. 

— Ir Saut Bičas jums patiks, — priduria Gvena. 

Aš užbaigiu reikalą pasakydamas: 

— Iš Roanoko galime išvykti rytoj po vidudienio, nuskristi tiesiai 
į Majamį, šeštadienį filmuoti, sekmadienį skirti pramogoms, pirma- 
dienio rytą pamatyti KSNV bylas, ir tą pat vakarą jau būsi namie. 

Gvena sako: 

— Regis, Nikis Vankuveryje turi reaktyvinį. 

— Taip, bet jis rytoj popiet atskris čia, — atsakau. 

— Jūs turite reaktyvinį? — klausia Natas, ir išties nustebęs pa- 
žvelgia į mane. 

Mane su Gvena tai pralinksmina. Aš nusijuokiu ir sakau: 

— Ne savo asmeninį, bet mūsų kompanija jį nuomojasi. Mes bai- 

siai daug keliaujame ir kai kada tai vienintelis būdas reikalams sutvar- 
kyti. 

— Rytoj negaliu išvykti, — sako Gvena, pasižiūrėdama į būtinų 
atlikti reikalų grafiką savo „iPhone“. — Aš būsiu K. A., bet paprasčiau- 
siai ten atskrisiu šeštadienį. Neketinu praleisti progos, kai tuo pačiu 
laiku tame pačiame kambaryje susitiks trys šeimos. Neįtikima. 

— O kaip tavo baras? — klausiu Natano. 

— Esu tos vietelės savininkas, — patenkintas savimi atsako 
jis. — Ir turiu gana gerą administratorių. Be to, norėčiau kelioms die- 
noms ištrūkti iš miesto. Baras dešimt, dvylika valandų per dieną, še- 
šias dienas per savaitę. 

— O tavo lygtinio paleidimo inspektorius? 

— Galiu laisvai keliauti. Tik turiu iš anksto jam pranešti, štai ir 
viskas. 

— Kaip smagu, — sako Gvena ir sužavėta kone sukvykia. 

Natanas šypsosi it vaikas per Kalėdas. 

O aš kaip paprastai perdėm dalykiškas. 

— Klausyk, Natanai, man reikia tuoj pat tai galutinai sutvarkyti. 
Jeigu mes vykstame, taip ir pasakyk. Turiu paskambinti Nikiui ir už- 
sakyti reaktyvinį, taip pat paskambinti Tedui, kad jis suorganizuotų 
reisus kitoms šeimoms. Taigi taip ar ne? 

Nedvejodamas Natanas atsako: 

— Taip. Vykstam. 

— Puiku. 

Gvena klausia: 

— Kuris viešbutis Natanui patiktų, Ridai? 

— Nežinau. Visi geri. Tu paskambink. 

Suspaudinėju savo mobiliojo klavišus ir pradedu kitą vienkryptį 
pokalbį. 

— Norite apsistoti prie pat paplūdimio, Natanai, ar kvartalu to- 
liau? 

— Kur merginos? — klausia jis ir nusijuokia iš neįtikimo savo 
paties sąmojingumo. 

— Gerai, taigi prie paplūdimio. 

Kol sugrįžtame į Redfordą, Natanas Kulis jau įsivaizduoja, kad 

jam rezervuota vieta prašmatniausiame pasaulio viešbutyje prie vieno 
iš paplūdimių su dailiausių figūrų merginomis ir kad tenai nuvyks pri- 
vačiu reaktyviniu lėktuvu, kuris bus kaip tik tinkamas tokiam didžiam 
aktoriui. 


Vanesa pašėlusiai paskubom išvyksta į Restoną Virdžinijoje, K. A. 
priemiesčiuose, už kokių keturių valandų kelio nuo Roanoko. Pirmas 
jos kelionės tikslas — bevardė įmonė, besinuomojanti vietą nugyven- 
tame prekybos komplekse, susidedančiame iš daugybės parduotuvių 
ruožo. Tai grupės talentingų klastotojų, gebančių čia pat padirbti fak- 
tiškai bet kokį dokumentą, cechas. Jų specializacija — netikrų pasų 
gamyba, bet už tinkamą kainą gali padaryti koledžų diplomus, gimi- 
mo ir sutuoktuvių liudijimus, teismo nutartis, automobilio nuosavy- 
bės dokumentus, kreditinio įvertinimo pažymas — jų žalingai veiklai 
nėra ribų. Kai kas iš to, ką jie daro, yra nelegalu, o kai kas — ne. Kartu 
su stulbinamu skaičiumi konkurentų jie įžūliai reklamuojasi internete, 
bet tvirtina esantys atsargūs. 

Suradau juos prieš kelias savaites po nuodugnių paieškų ir norė- 
damas įvertinti, ar yra patikimi, nusiunčiau „Skelter Films“ sąskaita 
penkių šimtų dolerių čekį už suklastotą pasą. Po savaitės šis atkeliavo 
į Floridą, ir aš buvau priblokštas tariamo autentiškumo. Pasak vyruko, 
su kuriuo kalbėjausi telefonu, yra 82 procentų tikimybė, kad netikras 
pasas praeis muitinės kontrolę, jeigu mėginsiu išvykti iš šalies. Ir 90 
procentų tikimybė, kad man pavyks patekti į bet kurią Karibų regi- 
ono šalį. Tačiau iškils problemų, jeigu mėginsiu sugrįžti į Jungtines 
Valstijas. Aš paaiškinau, kad to neatsitiks — ne, su mano naujuoju 
netikru pasu. Jis paaiškino, kad šiais laikais, terorizmo amžiuje, Jung- 
tinių Valstijų muitinės ir sienų apsaugos tarnybai gerokai svarbesni 
įtrauktieji į „Jokių skrydžių * sąrašą, o ne mėginantys prasmukti su 
suklastotais popieriais. 


* 


Angl. „No-fly“ — tarptautinės aviacijos terminas: sąrašas asmenų, kuriems saugumo 
dėl terorizmo sumetimais draudžiama patekti į lėktuvų reisus. 

Kadangi tai skubus užsakymas, Vanesa atskaičiuoja per tūkstantį 
dolerių grynaisiais, ir jie imasi darbo. Klastotojas, su kuriuo ji turi rei- 
kalą — nemalonus nervingas tipas keista pavarde, kurią jis nenoriai 
pasisako. Kaip ir kiti jo kolegos dirba ankštame saugiame kambarėlyje 
be jokių pašalinių. Atmosfera įtari, lyg visi pažeistų kokį nors įstatymą 
ir beveik tikėtųsi bet kurią minutę sulaukti užgriūvant specialiojo po- 
licijos būrio. Atsitiktinių lankytojų jie nemėgsta. Verčiau linkę dengtis 
internetu, kad niekas nematytų jų šešėlinio verslo. 

Vanesa įteikia atminties kortelę iš savo fotoaparato, ir dvidešim- 
ties colių įstrižainės ekrane abu žvelgia į šypsančio Natano Kulio nuot- 
raukas. Juodu vieną išrenka pasui ir vairuotojo pažymėjimui, paskui 
peržiūri jo duomenis — adresą, gimimo datą ir taip toliau. Vanesa sako 
norinti naujų dokumentų Natanielio Koulio, ne Kulio, vardu. Kaip pa- 
geidausite, sako tas tipas. Jam paprasčiausiai nusispjaut. Netrukus jis 
užsimiršta didelio greičio vaizdo projekcijų šuore. Amerikietiškam pa- 
sui ir Virdžinijos valstijos vairuotojo pažymėjimui, kurie suklaidintų 
bet ką, pagaminti jam trunka valandą. Paso mėlynas vinilinis įrišimas 
ganėtinai apsitrynęs, ir mūsų vaikinas Natanas, niekada toli nekelia- 
vęs, dabar yra matęs visą Europą ir didesnę dalį Azijos. 

Paskui Vanesa išskuba į K. A., ten nuperka du pirmosios pagalbos 
komplektus, pistoletą ir tablečių. 20.30 apsisuka ir leidžiasi į pietus 
Roanoko link. 

ėktuvas — „Challenger 604“, vienas iš puikesnių privačių 

1 4 kuriuos galima išsinuomoti pagal užsakomojo 
reiso sutartį. Jo salonas aštuonių patogių vietų, ir ne aukštesni kaip 
šešių pėdų ir dviejų colių žmonės gali vaikštinėti, galva nekliudydami 
lubų. Naujas toks kainuoja apie 30 milijonų dolerių — pagal duomenis 
ir specifikacijas internete, bet aš nepretenduoju pirkti. Man tik reikia 
trumpalaikės nuomos, po 5000 dolerių už valandą. Tokios paslaugos 
teikiamos Rolyje ir buvo visiškai apmokėtos „Skelter Films“ čekiu, 
dengiamu banko Majamyje. Mes sutariame išvykti penktadienį 17.00 
iš Roanoko. Keleiviai tik du — Natanas ir aš. Kone visą penktadienio 
rytą įtikinėju užsakomųjų reisų tarnybą, kad elektroniniu paštu atsių- 
siu mūsų pasų kopijas, kai tik man pavyks surasti savąjį. Renčiu pasa- 
kaitę, kad laikinai jį kažkur nudėjau ir dabar verčiu aukštyn kojomis 
visą savo butą. 

Kelionių už šalies ribų atvejais privati užsakomųjų reisų tarny- 
ba privalo pateikti savo keleivių pavardes ir jų pasų kopijas kelios 
valandos prieš išskrendant. Jungtinių Valstijų muitinės ir sienų ap- 
saugos tarnyba sutikrina šią informaciją su savuoju „Jokių skrydžių“ 
sąrašu. Žinau, kad tame sąraše nėra nei Malkolmo Banisterio, nei 
Makso Rido Boldvino, bet nežinau, kas galėtų atsitikti, kai muitinės 
tarnyba gaus suklastoto Natanielio Koulio paso kopiją. Todėl delsiu 
tikėdamasis ir manydamas, kad kuo mažiau muitinės tarnyba turės 
laiko su abiem pasais, tuo geriau man galėtų pasisekti. Galiausiai už- 
sakomųjų reisų tarnybą informuoju, kad suradau savąjį, ir truks dar 
valandą, kol jį ir Natanielio atsiųsiu elektroniniu paštu į biurą Roly- 

je. Neįsivaizduoju, kaip pasielgs Muitinės ir sienų apsaugos tarnyba, 
gavusi mano paso kopiją. Visai galimas daiktas, mano pavardė sukels 
aliarmą, ir bus pranešta FTB. Jeigu taip atsitiks, tai bus, kiek žinau, 
pirmas mano paliktas pėdsakas nuo tada, kai prieš šešiolika dienų 
dingau iš Floridos. Sau pasakau, kad tai nieko baisaus, nes nesu nei 
įtariamasis, nei bėglys. Juk aš laisvas žmogus, galintis be apribojimų 
keliauti bet kur, tiesa? 

Betgi kodėl šis scenarijus man kelia nerimą? Nes nepasitikiu FTB. 

Pavėžėju Vanesą į Roanoko regioninį oro uostą, kur ji pagauna 
reisą į Majamį per Atlantą. Ją išsodinęs važinėju, kol surandu nedidelį 
terminalą, skirtą privatiems orlaiviams. Man dar liko prastumti valan- 
das, tad paieškau automobilių aikštelės ir paslepiu savo mažutį audi 
tarp dviejų pikapų. Paskambinu Natanui į jo barą ir pranešu blogą ži- 
nią: mūsų skrydis atidėtas. Pasak „mūsų pilotų“, pastebėtas perspėja- 
mųjų šviesų gedimas. Nieko baisaus, bet „mūsų mechanikai“ smarkiai 
pluša, ir turėtume pakilti apie 19.00. 

Užsakomųjų reisų tarnyba elektroniniu paštu man atsiuntė ke- 
lionės tvarkaraštį. Jame numatyta, kad „Challenger“ bus „perdislo- 
kuotas“ į Roanoką 15.00. Tiksliai pažadėtu laiku, minutė į minutę, 
jis nutūpia ir pririeda prie terminalo pastato. Netrukus nusimatantis 
nuotykis mane verčia nervintis ir kartu džiūgauti. Lukteliu pusvalan- 
dį, paskui paskambinu užsakomųjų reisų tarnybai į Rolį ir paaiškinu, 
kad šiek tiek užtruksiu — maždaug iki 19.00. 

Slenka valandos, ir aš kovoju su nuoboduliu. 18.00 neskubriu 
žingsniu nueinu į terminalą, paklausinėju ir susipažįstu su vienu iš pi- 
lotų, Devinu. Pasitelkiu savo žavesį ir šnekučiuojuosi su juo, lyg mudu 
būtume seni bičiuliai. Paaiškinu, kad maniškis bendrakeleivis Natanas 
yra vieno iš mano kuriamų filmų personažas ir mudu išsiruošėme ke- 
lioms dienoms papramogauti paplūdimiuose. Bet tą vaikiną pažįstu ne 
per geriausiai. Devinas paprašo mano paso, ir aš jį paduodu. Per daug 
akivaizdžiai neišsiduodamas Devinas sulygina mano veidą su nuotrau- 
ka, ir viskas gerai. Pasakau, kad norėčiau žvilgtelti lėktuvą. 

Kai pirmą kartą savo gyvenime įlipu į reaktyvinį lėktuvą, Vilas, 
kitas pilotas, lakūnų kabinoje skaito laikraštį. Kaip koks politikas pa- 
spaudžiu jam ranką ir pakomentuoju apie stulbinamą rinkinį ekranė- 

lių, jungiklių, prietaisų, skalių, matuoklių ir taip toliau. Devinas man 
viską aprodo. Už lakūnų kabinos — viskuo aprūpinta mažutė virtu- 
vėlė, arba kambuzas, mikrobangų krosnelė, kriauklė su karštu ir šaltu 
vandeniu, pilnas baras, stalčiai, prikrauti porcelianinių indų ir stalo 
įrankių, ir šaldytuvas, kuriame alus tik ir laukia. Aš konkrečiai pa- 
prašiau dviejų rūšių — su alkoholiu ir be. Už vienų durelių — visokie 
užkandžiai, jeigu išalktume. Pietūs nebus pateikiami, nes aš nenoriu 
lėktuve patarnautojo. Užsakomųjų reisų tarnybos žmonės spyrėsi, 
esą orlaivio savininkas reikalauja, kad būtų skrydžio patarnautojas, ir 
tada aš pagrasinau atšauksiąs užsakymą. Jie atsitraukė, tad keliausi- 
me į pietus tik mudu su Natanu. 

Salonas apstatytas šešiais dideliais odiniais krėslais ir maža sofa. 
Dekoras švelnių pilkšvų tonų, labai skoningas. Kilimas ištaigingas ir 
be dėmelės. Yra bent trys ekranai filmams žiūrėti ir — kaip Devinas 
didžiuodamasis toliau pasakoja — stereofoninė garso sistema. Iš salo- 
no nueiname iki tualeto, paskui bagažo skyriaus. Keliauju lengvomis, 
ir Devinas paima iš manęs nedidelį kelionkrepšį. Dvejoju, lyg būčiau 
kažką pamiršęs. 

— Turiu savo krepšyje porą DVD, ir man galbūt jų prireiks, — pa- 
aiškinu. — Ar skrydžio metu bus galima prie jų prieiti? 

— Žinoma. Be problemų. Bagažo skyriuje irgi palaikomas slėgis, 
tad galėsite pasiimti, — sako Devinas. 

— Puiku. 

Pusę valandos tyrinėju lėktuvą, paskui pradedu žvilgčioti į savo 
laikrodį, lyg suirzęs, kad Natanas vėluoja. 

— Tas vaikis iš kalnų, — paaiškinu Devinui, kai mudu atsisėda- 
me salone. — Abejoju, ar kada nors anksčiau jis matė lėktuvą. Yra šiek 
tiek netašytas. 

— Kokį filmą jūs statote? — klausia Devinas. 

— Dokumentinį. Apie meto verslą Apalačuose. 

Mudu su Devinu grįžtame į terminalą ir toliau laukiame. Aš kai 
ką pamiršau savo automobilyje, tad apleidžiu pastatą. Po kelių minu- 
čių pamatau į aikštelę įriedant naująjį Natano pikapą. Jis greitai šį 
pastato ir iššoka iš kabinos, nekantrus. Apsirengęs nukirptų džinsų 
šortais, baltais „Nike“ kroso bateliais, be kojinių, ant galvos — plokš- 

čiasnapė sunkvežimio vairuotojo kepuraitė, o užvis geriausia — ro- 
žinės ir oranžinių spalvų gėlių rašto kartūniniai havajiški marškiniai 
su bent dviem neužsegtomis viršutinėmis sagomis. Iš pikapo galo jis 
pasičiumpa prikimštą „Adidas“ sportinį krepšį ir suka terminalo link. 
Pastoju jam kelią, ir mudu paspaudžiame vienas kitam rankas. Aš lai- 
kau delne kelis popierius. 

— Atleisk, kad vėluojame, — atsiprašau, — bet lėktuvas jau čia 
ir parengtas išskristi. 

— Be problemų. — Jo akys pavandenijusios, ir aš užuodžiu su- 
dvisusį alaus kvapelį. — Nuostabu! 

Nusivedu jį vidun ir toliau prie registracijos stalo, kur Devinas 
flirtuoja su registratore. Pasikviečiu Nataną prie lango ir jam parodau 
„Challenger“. 

— Tas mūsų, — išdidžiai sakau. — Bent šiam savaitgaliui. 

Jis vėpso į orlaivį, o tuo metu prieina Devinas. Skubiai jam pakišu 
padirbtą Natano pasą. Pilotas žvilgteli į nuotrauką, paskui į Nataną, 
kuris kaip tik šiuo mementu atsisuka nuo lango. Supažindinu jį su De- 
vinu. Šis man sugrąžina pasą ir taria: 

— Maloniai prašom į lėktuvą. 

— Mesjau galime išskristi? — klausiu. 

— Sekite paskui mane, — pakviečia jis. 

Kai išeiname iš terminalo, tariu: 

— Pirmyn į paplūdimius. 

Lėktuve Devinas paima sportinį „Adidas“ krepšį ir nuneša į ba- 
gažo skyrių, o Natanas įkrenta į vieną odinį krėslą ir grožisi aplinka. 
Aš virtuvėlėje ruošiu pirmą porciją alaus — tikro Natanui ir nealko- 
holinio sau. Kai įpiltas į šaltus kaip ledas bokalus, skirtumo nepaste- 
bėsi. Draugiškai juokauju su Devinu, kol jis kartoja paeiliui avarines 
procedūras, ir nervinuos, kad neužsimintų apie mūsų kelionės tikslą. 
Neužsimena, o kai pasitraukia į lakūnų kabiną ir užsisega diržus, aš 
giliai atsikvepiu. Jis ir Vilis man parodo iškeltus nykščius ir užveda 
variklius. 

— Į sveikatą, — sakau Natanui. 

Mudu susidaužiame bokalais ir nugeriame po gurkšnį. Tarp mud- 
viejų išlankstau raudonmedžio stalelį. 

Reaktyviniam pradėjus riedėti į pakilimo taką, klausiu: 

— Mėgsti tekilą? 

— Po šimts, taip, — atsako jis, jau vakarėlio liūtas. 

Pašoku, nueinu į virtuvėlę, atnešu trijų ketvirčių butelį „Cuervo 
Gold“ bei du vieno gurkšnio stikliukus ir trinkteliu ant stalo. Pripilu 
stikliukus, ir mudu įkalame, paskui užgeriame alumi. Kai pakylame, 
aš jau šiek tiek apsinešęs. Užgesus ženklui „Užsisegti diržus“, pripilu 
dar po bokalą alaus, ir mudu vėl įmetame po mauką tekilos. Maukas 
tekilos ir alus, maukas tekilos ir alus. Pokalbio tarpus užpildau paista- 
lais apie filmą ir apie tai, kaip šiuo metu yra sužavėti mūsų finansiniai 
partneriai. Netrukus Natanui tai nusibosta, tad pasakau, kad mums 
užsakyta vėlyva vakarienė ir kad viena iš ten dalyvausiančių panelių 
yra vieno draugo draugė ir galėtų būti karščiausia pupytė visame Saut 
Biče. Ji jau pamatė dalį mūsų nufilmuotos medžiagos ir trokšta susi- 
pažinti su Natanu. 

— Ar pasiėmei kokias nors ilgas kelnes? — klausiu. 

Spėju, „Adidas“ krepšys prikimštas aprangos, maždaug tokios pat 
skoningos, į kokią dabar žvelgiu. 

— O, taip, įsidėjau visko, — jis atsako jau vis labiau besipinančiu 
liežuviu. 

Kai „Cuervo Gold" perpus nebeliko, dirsteliu į navigacinį žemėla- 
pį displėjuje ir sakau: 

— Valanda iki Majamio. Išgeriam. 

Mudu įmetame dar po stikliuką, paskui aš išgeriu iki dugno savąjį 
bokalą nealkoholinio. Esu bent trisdešimčia svarų sunkesnis už Nata- 
ną, pusė mano išgerto kiekio be alkoholio, bet vis tiek rega man išsky- 
dusi, kai trisdešimt aštuonių tūkstančių pėdų aukštyje skrendame virš 
Savanos. O jis kuo toliau, tuo labiau kaušta. 

Aš vis pripilu, ir nėra jokių požymių, kad jis ketintų lėtinti tem- 
pą. Kai skrendame aukštai virš ankstesnės mano bastymųsi terito- 
rijos Neptun Biče, sutaisau paskutinę porciją: į Natano bokalą alaus 
įmetu dvi chloralhidrato tabletes, po penkis šimtus miligramų kiek- 
vieną. 

— Pribaikime tuos negyvus kareivius, — sakau ir trinkteliu ant 


staliuko pripiltus bokalus. 

Užsiverčiame juos dugnais į viršų. Nesiskubinu, ir varžybas laimi 
Natanas. Po trisdešimties minučių pasauliui jis miręs. 

Stebiu mūsų judėjimą ekrane šalia virtuvėlės. Dabar skrendame 
keturiasdešimties tūkstančių pėdų aukštyje. Jau matosi Majamis, bet 
mes nesileidžiame. Ištraukiu Nataną iš krėslo ir nutempęs ištiesiu ant 
sofos, patikrinu pulsą. Paskui prisipilu puodelį kavos ir ekrane stebiu 
žemai po mumis išnykstant Majamį. 

Netrukus už mūsų lieka ir Kuba, ir ekrano apačioje pasirodo Ja- 
maika. Variklių apsukos šiek tiek sulėtėja, ir mes pradedame ilgai leis- 
tis. Išgurkiu kavą, žūtbūt stengdamasis prablaivinti galvą. Kitos dvi- 
dešimt minučių bus pačios svarbiausios ir chaotiškos. Turiu sukūręs 
planą, bet didžioji jo dalis nuo manęs nepriklauso. 

Natas kvėpuoja sunkiai ir lėtai. Papurtau, bet jis be sąmonės. Iš 
dešinės jo per ankštų nukirptų džinsinių šortų kišenės ištraukiu žiedą 
su raktais. Neskaičiuojant vieno nuo jo pikapo, yra dar šeši įvairaus pa- 
vidalo ir konstrukcijos. Tikrai pora tinka jo namų durims su įleistinė- 
mis spynomis. Galbūt su pora galima atrakinti ir užrakinti „Bombėjų“. 
Kairėje kišenėje randu tvarkingą šūsnį kupiūrų — apie penkis šimtus 
dolerių — ir pakelį kramtomosios gumos. Iš kairės užpakalinės kiše- 
nės išimu piniginę, pigią vinilinę, trigubai sulankstomą ir užsegamą 
„Velcro“ lipdukais, gana išsipūtusią. Suprantu kodėl, kai peržiūriu jos 
turinį. Mūsiškis pasilinksminti mėgstantis vaikinas apsirūpinęs aš- 
tuoniais „Trojan“ prezervatyvais, dėl atsargos laikomais prie kairio sė- 
dmens ir paruoštais naudoti. Ten taip pat ir šiugždantys šimto dolerių 
banknotai, galiojantis Virdžinijos valstijos vairuotojo pažymėjimas, 
dvi „Bombėjaus“ narystės kortelės, jo lygtinio paleidimo inspektoriaus 
vizitinė kortelė ir kita — alaus distributoriaus. Kreditinių kortelių Na- 
tanas neturi — veikiausiai todėl, kad neseniai atsėdėjo terminą kalėji- 
me ir kad yra be tikro darbo. Pinigus palieku vietoje, neliečiu trojanų, 
bet kitką išimu. Tikrą vairuotojo pažymėjimą pakeičiu suklastotu ir 
sugrąžinu piniginę Natanieliui Kouliui. Paskui atsargiai įdedu į jo deši- 
nę užpakalinę kišenę suklastotą pasą. Jis nesujuda, nekrūpteli, nieko 
nejunta. 

Nueinu į tualetą ir užsirakinu. Tada atidarau bagažo skyrių, ati- 
traukiu savo kelionkrepšio užtrauktuką ir išimu du nailoninius kapše- 

lius su ryškiomis raidėmis įspaustais žodžiais „Pirmoji pagalba“. Juos 
įkemšu į Natano sportinį krepšį, paskui vėl uždarau abiejų krepšių už- 
trauktukus. Nueinu iki lakūnų kabinos, atitraukiu juodą užuolaidą ir 
pasilenkiu į priekį, kad atkreipčiau Devino dėmesį. Jis greitai nusiima 
ausines, 0 aš tariu: 

— Klausykite, tas vyrukas ištisai gėrė, kol atsijungė. Atrodo, ne- 
siseka jo išbudinti, be to, ir pulsas silpnas. Kai nutūpsime, mums gali 
prireikti šiokios tokios medikų pagalbos. 

Vilas tai išgirsta net ir per ausines ir sekundės dalelę susižvalgo 
su Devinu. Jeigu dabar nesirengtų leistis, vienas iš jųdviejų nueitų į 
saloną pasižiūrėti Natano. 

— Gerai, — pagaliau sako Devinas, ir aš grįžtu į saloną, kur Nata- 
nas guli kone ištiktas rigor mortis", bet su čiuopiamu pulsu. Po penkių 
minučių sugrįžtu į lakūnų kabiną ir pranešu, kad jis tikrai kvėpuoja, 
bet niekaip nesiduoda mano pažadinamas. 

— Mažiau nei per dvi valandas idiotas išgėrė trijų ketvirčių teki- 
los butelį, — pasakau, ir jie abu pakraipo galvas. 

Mes nutūpiame Montego Bėjuje ir pro eile išrikiuotus komerci- 
nius oro lainerius nuriedame prie pagrindinių keleivių aikštės vartų. 
Piečiau, prie privataus terminalo, matau pastatytus tris kitus reakty- 
vinius. Blyksi raudoni avarinės tarnybos mašinų — visos laukia Nata- 
no — žiburėliai. Sumaištis reikalinga — ji man padės dingti. Toli gražu 
nesu blaivas, bet pradėjo veikti adrenalinas, ir aš mąstau aiškiai. 

Kai varikliai išjungiami, Devinas pašoka ir atidaro dureles. Turiu 
krėsle pasidėjęs lagaminėlį ir lengvą kelionkrepšį, laukdamas progos, 
bet taip pat laikausi arti Natano. 

— Palaukite Imigracijos tarnybos pareigūnų, — sako Devinas. 

— Žinoma, — jam atsakau. 

Salone pasirodo du nuožmių veidų Imigracijos tarnybos pareigū- 
nai jamaikiečiai ir rūsčiai nuveria mane akimis. 

— Prašom pasą, — pareikalauja vienas. 

Paduodu jam savo pasą. Pareigūnas jį pasižiūri ir sako: 

— Prašom išlipti iš orlaivio. 


Mirties sąstingis (lot. medicinos terminas). 

Nuskubu laiptukais žemyn, kur kitas pareigūnas man liepia pa- 
laukti. 

Į lėktuvą įlipa du medikai, ir aš spėju, kad jie rūpinasi Natanu. 
Atbulom prie laiptų prislenka greitoji, taip pat atvyksta ir policijos 
mašina blyksinčiais švyturėliais, bet be sirenų. Žingteliu žingsnį at- 
gal, paskui dar vieną. Vyksta ginčas, kaip iškelti iš lėktuvo pacientą, ir 
visi, — medikai, Imigracijos tarnybos pareigūnai, policininkai, — re- 
gis, kiekvienas turi savo nuomonę. Galiausiai jie nusprendžia, kad neš- 
tuvų nereikia, tad Natanas iš esmės vilkte išvelkamas laukan ir laiptais 
perduodamas žemyn. Jisai suglebęs ir be gyvybės ženklų. Jeigu svertų 
daugiau nei 140 svarų, visa gelbėjimo operacija nueitų perniek. Kol 
Natanas keliamas į greitukę, durelių angoje pasirodo jo sportinis krep- 
šys ir Imigracijos tarnybos pareigūnas pasiteirauja Devino, kam tasai 
priklauso. Devinas valdžios atstovus patikina, kad „Adidas“ krepšys 
priklauso praradusiajam sąmonę, ir jis galiausiai padedamas į greitukę 
šalia paciento. 

— Man dabar reikia eiti, — pasakau artimiausiam pareigūnui, ir 
šis parodo į privataus terminalo duris. 

Įeinu pro jas kaip tik tuo metu, kai išveža Nataną. Į mano pasą 
įspaudžiamas antspaudas ir peržiūrimi lagaminėlis bei kelionkrepšis. 
Muitinės pareigūnas man pasako laukti fasadinės pusės salėje, ir kol 
aš tai darau, matau Deviną ir Vilą įtemptai ginčijantis su Jamaikos val- 
džios atstovais. Šie veikiausiai turi kai kurių griežtų klausimų dėl ma- 
nęs, tad aš linkęs verčiau jų išvengti. Pro vartus įsuka taksi ir sustoja 
po terasa prie paradinių durų. Užpakalinio šoninio lango stiklas nusi- 
leidžia, ir aš pamatau savo brangiąją Vanesą, pašėlusiai man mojančią 
įlipti pas ją. Kai nieko arti nėra, išsmunku iš terminalo, įšoku į taksi, 
ir mes nurūkstame. 

Ji išsinuomojusi kambarį pigiame viešbutyje už penkių minučių 
kelio. Iš balkono trečiame aukšte matome, kaip oro uoste tupia bei 
kyla reaktyviniai. Gulėdami lovoje juos girdime. Esame pavargę, be- 
veik visai išsimušę iš jėgų, bet apie miegą nėra nė kalbos. 

Nd 
eštadienio rytą Viktoras Vestleikas mėgino ilgai pamiegoti, 


bet po antro telefono skambučio atsikėlė iš lovos, susitaisė 
kavos ir svarstė galbūt dar nusnūsti ant sofos, kai trečias skambutis jį 
privertė krūptelti ir visai nuvijo dar užsilikusį mieguistumą. Skambino 
padėjėjas, pavarde Foksas, šiuo metu turintis savo žinioje Banistrerio/ 
Boldvino bylą ir laukiantis ko nors, ką būtų galima sekti ar klausytis. 
Daugiau nei per dvi savaites niekas nė nepyptelėjo. 

— Žinia atėjo iš Muitinės ir sienų apsaugos tarnybos, — kalbėjo 
Foksas. — Vakar popiet Boldvinas privačiu reaktyviniu paliko Roano- 
ką ir išskrido į Jamaiką. 

— Privačiu reaktyviniu? — pakartojo Vestleikas, mąstydamas 
apie 150 000 atlygio dolerių ir klausdamas savęs, ar ilgam jų užteks, 
jeigu Boldvinas taip švaistosi. 

— Taip, sere, „Challenger 604“, užsisakytu iš vienos kompanijos 
Rolyje. 

Vestleikas minutėlę pagalvojo. 

— Įdomu, ką jis veikė Roanoke? Keista. 

— Taip, sere. 

— Argi jis neskrido į Jamaiką prieš kelias savaites? Per savo pir- 
mą išvyką iš šalies? 

— Taip, sere. Jis išskrido iš Majamio į Montego Bėjų, ten praleido 
kelias dienas, paskui nuvyko į Antigvą. 

— Turbūt jam patinka salos, — pasakė Vestleikas, vėl įsipildamas 
kavos. — Jis vienas? 

— Ne, sere. Jis keliauja su žmogumi, pavarde Natanielis Koulis, 

bent taip parašyta šio pase. Tačiau, atrodo, Koulis keliauja su suklas- 
totu pasu. 

Vestleikas padėjo nenugertą kavą atgal ant stalo ir suskato žings- 
niuoti po virtuvę. 

— Tas vyrukas praėjo pro Muitinės tarnybą su suklastotu pasu? 

— Taip, sere. Bet turėkite mintyje, kad orlaivis privatus ir mui- 
tininkai paso faktiškai netyrinėjo. Jie tik turėjo jo kopiją, atsiųstą 
užsakomųjų reisų tarnybos, ir šią patikrino pagal „Jokių skrydžių“ 
sąrašą. Tai beveik rutina. 

— Priminkite man, kad pataisyčiau tą rutiną. 

— Taip, sere. 

— Taigi, Foksai, klausimas toks: ką Boldvinas sumanė, tiesa? Ko- 
dėl jis užsisako privatų reaktyvinį ir kodėl keliauja su žmogumi, besi- 
naudojančiu suklastotu pasu? Galite man atsakyti į šiuos klausimus ir 
dargi tuojau pat? 

— Jeigu man įsakote, taip, sere. Bet man nereikia jums priminti, 
kad su jamaikiečiais kartais būna keblu. 

— Ne, nereikia. 

Kvaišalų kare ne visi susirėmimai vyko tarp farų ir kontrabandi- 
ninkų. Jamaikiečiai, kaip ir daugelis Karibų policijos agentų, jau seniai 
nemėgo Jungtinių Valstijų pareigūnų reiškiamų pretenzijų. 

— Einu prie darbo, — pasakė Foksas. — Bet dabar šeštadienis, 
ir čia, ir ten. 

— Pirmadienį iš pat ryto prisistatykite į mano kabinetą jau turė- 
damas ką nors, gerai? 

— Taip, sere. 


Natanas Kulis atsipeikėjo ankštame belangiame kambarėlyje, 
visiškai tamsiame, išskyrus raudoną gaisą nuo skaitmeninio monito- 
riaus ant staliuko šalimais. Jis gulėjo lyg ligoninės lovoje — siauroje, 
su turėklais. Pažvelgęs aukštyn pamatė maišelį su skysčiu, paskui aki- 
mis atsekė žemyn iki pat savo kairės alkūnės vamzdelį, kur šis slėpėsi 
po baltu marlės tamponėliu. „Gerai, aš ligoninėje.“ 

Burna išdžiūvusi, it smėlio pripilta, o kai jis pabandė mąstyti, gal- 
voje pradėjo tartum kūjis daužyti. Pažvelgęs žemyn, pamatė savo pė- 
das tebeapautas baltais „Nike“ kroso bateliais. Tie žmonės, kad ir kas 
tokie, po velniais, būtų, nepasivargino jo užkloti ar apvilkti ligoninės 
marškiniais. Jis vėl užsimerkė, ir pamažu ūkas ėmė sklaidytis. Prisi- 
minė, kaip maukė tekilą, nežinia kiek bokalų alaus, beprotišką Rido 
Boldvino laikyseną, kai abu nusitašė. Prisiminė išmetęs kelias taureles 
savo bare penktadienį popiet prieš kelionę į oro uostą, o paskui į Maja- 
mį. Turbūt įkalęs dešimt bokalų alaus ir dešimt stikliukų tekilos. Koks 
idiotas! Juodai nusitašęs, o dabar prijungtas prie intraveninės lašeli- 
nės. Pamėgino atsikelti ir pajudėti, bet galvoje spengė, o akys sruvo 
krauju. Nejudėk, sau paliepė. 

Prie durų kažkas bilstelėjo, ir užsiplieskė šviesa. Vidur sakinio į 
palatą įėjo aukšta, itin tamsiaodė medicinos seselė su balta kaip snie- 
gas uniforma. 

— Gerai, pone Kouli, metas keltis. Čia yra keli džentelmenai, at- 
vykę jūsų pasiimti. 

Žodžiai angliški, bet su keistu akcentu. 

Natanas jau buvo beklausiąs: „Kur aš esu?“, kai įkandin seselės 
įžengė trys uniformuoti pareigūnai, atrodantys taip, lyg pasirengę tuoj 
pulti jį mušti. Visi trys buvo juodieji, labai tamsios odos. 

— Kokio velnio? — šiaip taip išstenėjo Natanas ir atsisėdo. 

Seselė nuėmė lašelinę ir pasišalino, smarkiai užtrenkdama paskui 
save duris. Senesnysis pareigūnas žingtelėjo į priekį ir išsitraukė tar- 
nybinį ženklelį. 

— Kapitonas Fremontas, Jamaikos policija, — prisistatė jis — 
visai kaip rodoma per televiziją juos tai darant. 

— Kur aš esu? — paklausė Natanas. 

Fremontas nusišypsojo, taip pat ir kiti du už jo. 

— Nežinote, kur esate? 

— Kur aš esu? 

— Jamaikoje. Montego Bėjuje. Kol kas ligoninėje, bet netrukus 
teks atsidurti miesto areštinėje. 

— Kaip aš patekau į Jamaiką? — nusistebėjo Natanas. 

— Privačiu reaktyviniu, ir dargi dailiu. 

— Bet aš turėčiau būti Majamyje, Saut Biče. Čia kažkokia klaida, 
suprantate? Tai koks nors pokštas ar kažkas? 

— Ar mes panašūs į pokštininkus, pone Kouli? 

Natanui pasirodė keista, kaip tie žmonės taria jo pavardę. 

— Kodėl bandėte patekti į Jamaiką su suklastotu pasu, pone 
Kouli? 

Natanas siektelėjo į savo užpakalinę kišenę ir sumojo, kad dingu- 
si piniginė. 

— Kur mano piniginė? — paklausė jis. 

— Mūsų žinioje, kartu su kitkuo. 

Natanas pasimasažavo smilkinius ir nuslopino kylantį vėmulį. 

— Jamaika? Ką, po velniais, aš veikiu Jamaikoje? 

— Mes turime keletą panašių klausimų, pone Kouli. 

— Pasas? Koks pasas? Aš niekada neturėjau paso. 

— Vėliau jums jį parodysiu. Su netikru pasu mėginti patekti į 
mūsų šalį — Jamaikos įstatymų pažeidimas. Tačiau šiomis aplinkybė- 
mis jūs turite kur kas rimtesnių problemų. 

— Kur Ridas? 

— Atleiskite? 

— Ridas Boldvinas. Kuris mane atgabeno. Suraskite Ridą, ir jis 
viską jums paaiškins. 

— Man neteko su šituo Ridu Boldvinu susitikti. 

— Na, turite jį surasti, gerai? Jis juodasis kaip ir jūs visi. Ridas 
viską paaiškins. Noriu pasakyti, apie septintą vakaro mes išskridome 
iš Roanoko. Matyt, per daug išgėrėme. Keliavome į Majamį, Saut Bičą, 
kur turėjome dirbti prie jo dokumentinio filmo. Filmas apie mano bro- 
lį Džiną, suprantate? Šiaip ar taip, čia įvykusi kažkokia didelė klaida. 
Mes turėjome būti Majamyje. 

Fremontas pamažu atsisuko ir pažvelgė į du savo kolegas. Žvilgs- 
niai, kuriais visi apsimainė, paliko mažai abejonių, kad jie turi reikalą 
su pasimaišiusiu ir vapaliojančiu bukapročiu. 

— Areštinėje? Ar jūs pasakėte „areštinėje“? 

— Kita jūsų stotelė, drauguži. 

Natanas susiėmė už pilvo, o burną jam užliejo vėmalai. Eremon- 
tas skubiai jam padavė plastikiniu maišu išklotą šiukšliadėžę, paskui 

per žingsnį atsitraukė. Penkias minutes Natanas vėmė, gokčiojo, tam- 
pėsi ir keikėsi, o trejetas pareigūnų apžiūrinėjo savo batus arba gro- 
žėjosi lubomis. Kai epizodas, ačiū Dievui, baigėsi, Natanas atsitiesė ir 
pastatė šiukšliadėžę ant grindų. Popierine servetėle nuo staliuko nusi- 
šluostė burną ir atsigėrė gurkšnį vandens. 

— Prašom man pasakyti, kas vyksta, — gergždžiančiu balsu pra- 
tarė jis. 

— Esate areštuotas, pone Kouli, — pareiškė Fremontas. — Už 
muitinės ir imigracijos taisyklių pažeidimą, kontroliuojamų medžiagų 
įgabenimą ir šaunamojo ginklo turėjimą. Kodėl manėte, kad pavyks 
patekti į Jamaiką su keturiais kilais gryno kokaino ir pistoletu? 

Natanui atkaro smakras. Jis išsižiojo, bet iš burnos neišėjo nie- 
kas, išskyrus šiltą orą. Prisimerkė, susiraukė, maldavo akimis ir vėl pa- 
mėgino kalbėti. Nieko. Pagaliau įstengė silpnai pralementi: 

— Ką? 

— Nevaidinkite kvailio, pone Kouli. Kur jūs vykote? Į vieną iš 
mūsų pagarsėjusių kurortų savaitę mėgautis kvaišalais ir seksu? Vis- 
kas asmeniniam vartojimui ar ketinote kažkiek parduoti kitiems tur- 
tingiems amerikiečiams? 

— Tai pokštas, tiesa? Kur Ridas? Linksmybė baigėsi. Cha cha. Da- 
bar ištraukite mane iš čia. 

Fremontas nuo savo storo diržo nukabino antrankius. 

— Apsisukite, sere. Sudėkite rankas sau už nugaros. 

Staiga Natanas suriko: 

— Ridai! Žinau, kad tu ten! Gana juokų, šikniau, ir pasakyk tiems 
pajacams, kad atsiknistų! 

— Apsisukite, sere, — vėl paliepė Fremontas. 

Bet Natanas, užuot paklusęs, riktelėjo dar garsiau: 

— Ridai! Atsiimsi nuo manęs už tai! Gražus pokštas! Girdžiu tave 
ten juokiantis! 

Kiti du pareigūnai žengtelėjo į priekį ir suėmė jo rankas. 

Natanas išmintingai sumojo, kad nėra prasmės priešintis. Uždė- 
ję antrankius, policininkai išvedė jį iš palatos į koridorių. Natanas su- 
kiojosi, paklaikusiomis akimis ieškodamas Rido ar ko nors kito, kuris 
pasirodytų ir padarytų tam galą. Jie ėjo pro palatas atdaromis duri- 

mis, mažutes, su dviem ar trimis lovomis, beveik suglaustomis viena 
prie kitos. Ėjo pro komos ištiktus pacientus, paguldytus ant prišlietų 
prie sienos ratukinių neštuvų, ir pro seseles, rašančias į ligos istorijas, 
taip pat pro sanitarus, žiūrinčius televizorius. „Visi juodi, — pastebė- 
jo Natanas. — Iš tikrųjų aš Jamaikoje.“ Jie nukėblino laiptų maršu ir 
toliau pro laukujes duris. Išžengęs į tvankų orą ir tvieskiančią saulę, 
Natanas suprato atsidūręs svetimoje žemėje ir nedraugiškoje terito- 
rijoje. 


Taksi nuveža Vanesą atgal į oro uostą, kur ji pagaus 9.40 reisą į 
Atlantą. Jai numatyta atvykti į Roanoką šį vakarą 18.50. Iš ten nu- 
važiuos į Redfordą ir įsiregistruos motelyje. Aš prie jos prisidėsiu ne 
anksčiau kaip už kelių dienų. 

Kitu taksi nukanku į Montego Bėjaus centrą. Skirtingai nei sos- 
tinė Kingstonas, kuriam trys šimtai metų, Montego Bėjus — naujas 
miestas, jo kurortai, viešbučiai ir prekybos centrai driekiasi į salos 
gilumą tolyn nuo vandenyno ir galiausiai susitinka su kaimyninėmis 
apylinkėmis. Čia nėra nei pagrindinio aveniu ar centrinės aikštės, nei 
didingų teismo rūmų, stūksančių miesto viduryje. Vyriausybiniai pas- 
tatai išmėtyti po plačią teritoriją, taip pat ir daugelis profesionalios 
paskirties pastatų. Mano vairuotojas suranda pono Rašfordo Vetlio 
advokatų kontorą. Susimoku už pavėžėjimą ir užskubu laiptų maršu 
į aukštą, kur keletas advokatų įsikūrę mažutes atskiras kontoras. Po- 
nas Vetlis telefonu paaiškino, kad šeštadieniais retai dirbantis, bet dėl 
manęs padarysiąs išimtį. Geltonuosiuose puslapiuose įdėtoje jo rekla- 
moje giriamasi trisdešimties metų patirtimi visuose baudžiamųjų bylų 
teismuose. Mudu paspaudžiame vienas kitam ranką, ir matau, kad jis 
maloniai nustebęs, jog ir aš juodasis. Veikiausiai manė, kad esu kaip ir 
visi kiti amerikiečiai turistai. 

Kai atsisėdame kuklioje jo kontoroje, po kelių įžanginių man- 
dagybių einu prie reikalo. Neva. Jis pasiūlo apsieiti be formalumų ir 
vienas į kitą kreiptis vardu. Taigi tebus Ridas ir Rašfordas. Aš greito- 
mis papasakoju apie savąją kaip filmų kūrėjo praeitį, dabartinį savo 

projektą, susijusį su tokiu Natanu Kouliu ir taip toliau, bet netrukus 
nukrypstu į šalį. Pasakau Rašfordui, kad mudu su Natanu atvykome į 
Jamaiką kelias dienas papramogauti. Lėktuve jis nusigėrė ir atsijungė, 
ir mums nutūpus prireikė skubios medicinos pagalbos. Nesu tikras, 
bet, man regis, jis mėgino kontrabanda įvežti kvaišalų ir turėjo savo 
bagaže ginklą. Vakar vakare per sumaištį man pavyko pasprukti. Taigi 
noriu nusamdyti Rašfordą dviem tikslams: pirmas ir svarbiausias — 
mane reprezentuoti ir apsaugoti nuo kokių nors galinčių iškilti nema- 
lonumų; antras — kai kam paskambinti ir pasinaudojus savo ryšiais 
sužinoti apie Nataną ir jam pareikštus kaltinimus. Noriu, kad Rašfor- 
das aplankytų Nataną areštinėje ir nuramintų, kad aš darau viską, ką 

galiu, siekdamas jį išlaisvinti. | 

Jokių problemų, mane patikina Rašfordas. Mudu sutariame dėl 
honoraro, ir jam sumoku grynaisiais. Jis tuojau imasi telefono ir pasi- 
tikrina su savo kontaktais muitinėje ir policijoje. Negaliu pasakyti, ar 
jis perdėtai vaidina dėlei manęs, bet žmogus daug ką pažįsta. Po valan- 
dos atsiprašau ir išeinu gatvėje pasiieškoti kokio nors gaiviojo gėrimo. 
Kai sugrįžtu į jo kontorą, Rašfordas vis dar prigludęs prie telefono ir 
kažką greitomis užsirašinėja į bloknotą. 

Po triukšmingai palubėje besisukančiomis ventiliatoriaus men- 
tėmis laukiamajame skaitau žurnalą, kai pasirodo Rašfordas ir atsi- 
sėda prie savo sekretorės rašomojo stalo. Reikalai prasti, ir jis lin- 
guoja galva. 

— Jūsų draugas didelėje bėdoje, — sako. — Pirma, jis bandė pa- 
tekti į šalį su netikru pasu. 

Nejuokaukite, Rašai. Aš įdėmiai klausausi. 

— Arjūs tai žinojote? — klausia jis. 

— Aišku, ne, — atsakau. Spėju, kad Rašfordas niekada nebandė 
užsisakyti privataus reaktyvinio, todėl nežino įprastos tvarkos. 

— Bet dar blogiau, — tęsia jis, — vaikinas bandė kontrabanda 
įvežti pistoletą ir keturis kilus kokaino. 

— Keturis kilus kokaino, — pakartoju, vaidindamas kaip įmano- 
ma labiau sukrėstą. 


— Milteliai surasti dviejuose nailoniniuose pirmosios pagalbos 

komplektuose jo sportiniame krepšyje, kartu su nedideliu pistoletu. 
Koks kvailys. 

Lyg negalėdamas patikėti, aš kratau galvą. 

— Jis kalbėjo, kad pirks kvaišalų atsidūręs čia, bet nieko apie jų 
kontrabandą. 

— Ar gerai tą poną pažįstate? — klausia Rašfordas. 

— Susipažinome tik prieš savaitę. Ne tai, kad būtume artimi 
draugai. Žinau, anksčiau Valstijose buvo nusižengęs įstatymams dėl 
kvaišalų, bet visai nemaniau, kad yra toks idiotas. 

— Ką gi, yra. Ir veikiausiai ateinančius dvidešimt metų praleis 
viename iš mūsų puikių kalėjimų. 

— Dvidešimt? 

— Penkeri už koksą, penkiolika — už ginklą. 

— Pasibaisėtina. Turite ką nors daryti, Rašfordai. 

— Galimybės ribotos, bet leiskite man imtis reikalo. 

— O kaip aš? Ar niekas man negresia? Noriu pasakyti, jie muiti- 
nėje patikrino mano bagažą ir nieko nerado. Juk nesu bendrininkas ar 
kaip nors kitaip kaltas, tiesa? 

— Kol kas ne. Bet jums patariu kuo greičiau išvykti. 

— Negaliu išvykti, kol nepamatysiu Natano. Tai yra privalau pa- 
dėti tam vaikinui, suprantate? 

— Ne kažin ką galite padaryti, Ridai. Jo krepšyje rasta kokso ir 
ginklas. 

Imu vaikštinėti po ankštą kambarėlį, giliai susimąstęs, baisiai su- 
sirūpinęs. Rašfordas minutėlę mane stebi, paskui sako: 

— Man veikiausiai bus leista pasimatyti su ponu Kouliu. Pažįstu 
areštinės vaikinus, nuolat su jais susitinku. Nusamdėte tinkamą advo- 
katą, Ridai, bet, vėlgi, nesu tikras, ką galima padaryti. 

— Ar dažnai čia už kvaišalus sučiumpami amerikiečiai turistai? 

Jis pagalvoja, paskui sako: 

— Nuolat pasitaiko, bet ne šitaip. Amerikiečiai įkliūva išvykda- 
mi, o ne įgabendami narkotikus. Tai gana neįprasta, bet kaltinimai dėl 
kvaišalų ne tokie svarbūs. Mes dėl jų atlaidūs, bet griežti dėl ginklų. 
Turime labai griežtus įstatymus, ypač dėl lengvųjų šaunamųjų ginklų. 
Ką tas vaikinas sau galvoja? 

— Nežinau. 

— Palūkėkite, kol su juo susitiksiu ir užmegsiu kontaktą. 

— Man sujuo irgi reikia susitikti, Rašfordai. Privalote tai suorga- 
nizuoti. Įkalbėti savo draugus areštinėje. 

— Tai gali kainuoti grynųjų. 

— Kiek? 

Jis gūžteli pečiais ir sako: 

— Nedaug. Dvidešimt Jungtinių Valstijų baksų. 

— Turiu tiek. 

— Leiskite man pažiūrėti, ką galiu padaryti. 


325 SKYRIUS 


ilotai skambina į mano mobilųjį, bet aš neatsiliepiu. Devinas 

palieka keturias paklaikusias balso pašto žinutes, visas maž- 

daug tokias pačias: policija areštavo lėktuvą ir pilotams pasakė, kad jie 

negali išvykti iš šalies. Taigi dabar yra apsistoję „Hiltone“, bet anaiptol 

nelinksma. Jų Rolio biure rėkiama, ir visi reikalauja atsakymų. Pilotai 

gauna pylos, kad pateikė suklastotus pasus ir veikiausiai praras darbą. 
Lėktuvo savininkas grasina, ir taip toliau, ir taip toliau. 

Neturiu laiko jaudintis dėl tų žmonių. Esu tikras, kad žmogus, tu- 

rintis 30 milijonų dolerių vertės lėktuvą, sugalvos, kaip jį susigrąžinti. 


14.00 mudu su Rašfordu paliekame jo biurą. Per dešimt minu- 
čių savo automobiliu jis mus nuveža į policijos skyrių. Miesto areštinė 
prišlieta greta. Perpildytoje aikštelėje Rašfordas suranda vietą auto- 
mobiliui pastatyti ir krypteli galva į žemą, pailgą plokščiastogį pastatą 
su siaurais plyšeliais, atstojančiais langus, ir su aštriabriaunėmis vie- 
lomis kaip puošmena. Mudu nužingsniuojame šaligatviu, ir Rašfordas 
maloniai sveikinasi su apsaugininkais ir budėtojais. 

Jis nueina prie durų ir pasišnabžda su apsauginiu, matyt, pažįsta- 
mu. Aš stebiu, ne pernelyg akivaizdžiai. Iš rankų į rankas nepereina jokie 
pinigai. Prie budėtojo stalo mes pasirašome į prisegtą prie lentelės lapą. 

— Ašjiems pasakiau, kad esate advokatas, dirbantis kartu su ma- 
nimi, — pašnabžda jis, kol krevezoju vieną iš savo pavardžių. — Pasi- 
stenkite ir elgtis kaip advokatas. 

Kad jis tik žinotų! 

Rašfordas laukia ilgame, siaurame kambaryje, kuriuo naudoja- 
si advokatai susitikimams su savo klientais, jeigu policija jo neužima 
kam nors kitam. Nėra oro kondicionieriaus, ir čia karšta kaip saunoje. 
Po kelių minučių atsidaro durys ir vidun įstumiamas Natanas Koulis. 
Paklaikusiomis akimis jis žiūri į Rašfordą, paskui pasisuka į atlydėjusį 
sargybinį, kuris pasišalina, uždarydamas paskui save duris. Natanas 
pamažu atsisėda ant metalinės taburetės ir žiopso į Rašfordą. Advoka- 
tas kyšteli jam vizitinę kortelę ir sako: 

— Aš — Rašfordas Vetlis. Mane nusamdė jūsų draugas Ridas 
Boldvinas, kad pasidomėčiau šia situacija. 

Natanas paima kortelę ir prisislenka su taburete arčiau. Kairė jo 
akis iš dalies užmerkta, o kairys žandas sutinęs. Lūpų kampe sudžiū- 
vęs kraujas. 

— Kur Ridas? — klausia jis. 

— Čia. Jis labai susirūpinęs ir nori jus pamatyti. Gerai jaučiatės, 
pone Kouli? Jūsų žandas sutinęs. 

Natanas pažvelgia į stambų apvalų juodą veidą ir mėgina įsisą- 
moninti žodžius. Taip, tikrai, jie angliški, bet su keistu akcentu. Nori 
pataisyti tą vyrioką ir paaiškinti, kad jis „Kulis“, o ne „Koulis“, tačiau 
kita vertus, galbūt žmogus mėgina sakyti „Kulis“, bet Jamaikoje tie- 
siog išeina kitaip. 

— Gerai jaučiatės, pone Kouli? — pakartoja advokatas. 

— Per pastarąsias dvi valandas dusyk mušiausi. Ir abu kartus 
gavau į kaulus. Turite mane iš čia ištraukti, pone... — Jis pažvelgia į 
kortelę, bet nepajėgia sutelkti dėmesio į žodžius. 

— Vetlis. Ponas Vetlis. 

— Puiku, pone Vetli. Tai didelis nesusipratimas. Nežinau, kas 
nutiko, kas pakrypo ne taip, bet aš dėl nieko nesu kaltas. Nesinaudo- 
jau suklastotu pasu ir, po šimts, tikrai nemėginau kontrabanda įvežti 
kvaišalų ir ginklo. Kažkas įkišo tuos dalykus į mano krepšį, supranta- 
te? Tokia yra tiesa, ir aš tai prisieksiu, uždėjęs ranką ant stirtos Biblijų. 
Nevartoju kvaišalų, jų nepardavinėju ir tikrai nemėginu įvežti kontra- 
banda. Noriu pasikalbėti su Ridu, — jis tartum išspjauna tuos žodžius 
pro sukąstus dantis ir kalbėdamas pasitrina žandą. 

— Jums lūžęs žandikaulis? — klausia Rašfordas. 

— Nesu koks nors daktaras. 

— Pamėginsiu jį surasti ir pasistengsiu, kad jus perkeltų į kitą 
kamerą. 

— Jos visos vienodos — tvankios, perpildytos ir purvinos. Turite 
ką nors padaryti, pone Vetli. Ir greitai. Aš čia tikrai neišliksiu gyvas. 

— Regis, jūs anksčiau esate sėdėjęs kalėjime. 

— Kelerius metus federaliniame sunkiųjų darbų kalėjime, bet 
nieko panašaus kaip čia. Aš tik taip maniau, kad ten blogai. O čia tik- 
ras pragaras. Mano kameroje penkiolika vyrų, visi juodieji, išskyrus 
mane, dvi lovos ir kampe skylė nusimyžti. Nei oro kondicionieriaus, 
nei maisto. Prašau, pone Vetli, darykite ką nors. 

— Jums reiškiami labai rimti kaltinimai, pone Kouli. Jeigu pagal 
juos būsite nuteistas, galite gauti dvidešimt metų kalėjimo. 

Natanas nusveria galvą ir atsidūsta. 

— Aš nepratempsiu nė savaitės. 

— Neabejoju, man pavyks pasiekti bausmės sumažinimą, bet vis 
tiek jums prieš akis ilgas laikas. Ir ne miesto areštinėje kaip ši. Jus išsiųs 
į vieną iš mūsų regioninių kalėjimų, kur sąlygos ne visuomet malonios. 

— Pateikite man planą. Privalote teisėjui paaiškinti, kad visa tai 
klaida. Nesu kaltas, aišku? Turite pasiekti, kad kas nors tuo patikėtų. 

— Pabandysiu, pone Kouli. Bet sistema turi savo vėžes ir, deja, 
tokie reikalai Jamaikoje juda gana lėtai. Jums paskirs pirmą kartą sto- 
ti prieš teismą už kelių dienų, paskui bus pareikšti oficialūs kaltinimai. 

— O kaip dėl paleidimo už užstatą? Ar galiu palikti garantiją ir iš 
čia išeiti? 

— Aš dabar prie to dirbu su laiduotoju, bet nesu optimistiškai 
nusiteikęs. Teismas atsižvelgs į riziką, kad galite išskristi iš šalies. Kiek 
turite pinigų? 

Natanas sušnarpščia ir papurto galvą. 

— Nežinau. Savo piniginėje turėjau tūkstantį baksų, kad ir kas 
dabar su jais atsitikę. Neabejoju, pinigai dingę. Mane švariai apkraus- 
tė. Namie turiu šiek tiek turto, bet nieko likvidaus. Nesu turtingas, 
pone Vetli. Tik trisdešimt vienerių buvęs nuteistasis, vos prieš šešis 
mėnesius išėjęs iš kalėjimo. Mano šeima irgi nieko neturi. 

— Na, atsižvelgęs į kokaino kiekį ir privatų reaktyvinį teismas 
pamanys kitaip. 

— Kokainas ne mano. Aš jo nei mačiau, nei prisiliečiau. Jis buvo 
man pakištas, aišku, pone Vetli? Taip pat ir ginklas. 

— Aš jumis tikiu, pone Kouli, bet teismas, tikėtina, bus nusitei- 
kęs skeptiškiau. Jis nuolat girdi tokias istorijas. 

Natanas išsižiojo ir pamažu nukrapštė nuo lūpų kampo sudžiū- 
vusį kraują. Akivaizdžiai kentė skausmą ir buvo sukrėstas. 

Rašfordas atsistojo ir pasakė: 

— Likite sėdėti. Ridas yra čia. Jeigu kas nors klaus, pasakykite, 
kad jis tik vienas iš jūsų advokatų. 


Kai įeinu, sudaužytas Natano veidas šiek tiek nušvinta. Atsisėdu 
ant taburetės mažiau nei už trijų pėdų nuo jo. Jis nori šaukti, bet žino, 
kad kas nors klausosi. 

— Kas, po velniais, čia vyksta? Kalbėk, Ridai! 

Šiuo momentu vaidinu išsigandusį, nenumanantį, kas gali nutik- 
ti rytoj. 

— Nežinau, Natanai, — nervingai atsakau. — Nesu areštuotas, 
bet negaliu išvykti iš salos. Iš pat ryto pirmiausia susiradau Rašfordą 
Vetlį, ir mes mėginame viską perprasti. Aš tik prisimenu, kad mudu 
atsakančiai ir išties sparčiai nusitašėme. Kvaila. Taip atsitiko. Tu at- 
sijungei ant sofos, o aš vos ne vos ką nors suvokiau. Vienu metu vie- 
nas iš pilotų pasišaukė mane į lakūnų kabiną ir paaiškino, kad visas 
oro eismas aplinkui Majamį dėl meteorologinių sąlygų nuleistas ant 
žemės. Perspėjimai apie tornadą, atogrąžų audrą, išties blogi dalykai. 
Majamio tarptautinis uždarytas. Orų sistema judėjo į šiaurę, tad mes 
ją apsukome į pietus ir buvome nukreipti į Karibus. Mes sukome ir su- 
kome ratus, ir aš iš tikrųjų nepajėgiu prisiminti, kas nutiko. Bandžiau 
tave išbudinti, bet tu knarkei. 

— Aš neprisimenu, kaip atsijungiau, — sako jis, prisiliesdamas 
skaudamo žando. 

— Ar girtas kada nors prisimena, kaip atsijungė? Ne, neprisime- 

na. Tu buvai nusikaušęs, aišku? Gėrei prieš mums pakylant. Kad ir kaip 
ten būtų, mums buvo besibaigiąs kuras, ir privalėjome tūpti. Pasak pi- 
lotų, mus nukreipė čionai, į Montego Bėjų, pasipildyti kuro, paskui, kai 
orai pagerės, turėjome išskristi į Majamį. Aš galonais gėriau kavą, tad 
prisimenu beveik viską, kas nutiko. Kai nutūpėme, kapitonas pasakė: 
tik likite lėktuve, užtruksime čia vos dvidešimt minučių. Paskui jis pra- 
nešė, kad nori pasižiūrėti Muitinės ir imigracijos tarnyba. Mums įsakė 
išlipti iš lėktuvo, bet tu buvai komos būklės ir negalėjai pajudėti. Vos 
užčiuopė tavo pulsą. Iškvietė greitąją, ir viskas pakrypo blogai. 

— O kas per mėšlas dėl suklastoto paso? 

— Mano klaida. Mes nuolatos skraidome į Majamio tarptautinį, 
ir ten dažnai nori pamatyti pasą, net ir vidaus reisų atvejais, ypač pri- 
vačių lėktuvų. Matyt, tokia tvarka tęsiasi nuo kvaišalų karų praėjusio 
amžiaus devintame dešimtmetyje, kai privačiais reaktyviniais buvo 
gabenami kvaišalų baronai ir jų palyda. Dabar, vykstant karui su tero- 
rizmu, irgi norima pamatyti pasus. Neprivaloma jo turėti, bet labai pa- 
gelbsti. Aš K. A. turiu vyruką, kuris už šimtą baksų gali per vieną naktį 
jį pagaminti, ir paprašiau, kad dėl tavęs vieną iškeptų, jeigu kartais jo 
prireiktų. Nepamaniau, kad taps problema. 

Vargšas Natanas nežino, kuo tikėti. Savo pasiruošimu esu mėne- 
siais jį pralenkęs. O jis pribloškiamas staigiai, smarkiai ir yra suglumęs. 

— Patikėk manimi, Natanai, suklastotas pasas — mažiausias 
tavo rūpestis. 

— Iš kur koksas ir ginklas? — klausia jis. 

— Policija, — sakau atsainiai, bet tvirtai. — Ne tu ir ne aš, va- 
dinasi, įtariamųjų sąrašas sutrumpėja. Anot Rašfordo, šioje saloje tai 
nėra negirdėta. Iš Amerikos atskrenda privatus lėktuvas su dviem 
turtingais vaikinais salone — turtingais, antraip jie neburgztų po pa- 
saulį tokiu puikiu lėktuvu. Vienas iš tų turtingų bičų toks girtas, kad 
nesiorientuoja, kur subinė, kur pilvas. Girtas iki sąmonės praradimo. 
Blaivesnį vaikiną jie išlaipina iš lėktuvo, pilotų dėmesį nukreipia vi- 
sokiu popierizmu, paskui ištaikę laiką pakiša kvaišalų. Įkemša juos į 
krepšį, paprastų paprasčiausiai. Po kelių valandų reaktyvinis oficialiai 
sulaikomas Jamaikos valdžios, o kvaišalų kontrabandininkas areštuo- 
jamas. Viskas dėl pinigų, grynaisiais. 

Žvelgdamas sau į basas pėdas, Natanas bando tai įsisąmoninti. 
Jo rožiniai ir oranžiniai margi havajiški marškiniai su kraujo dėmėmis, 
plaštakos ir rankos aukščiau apdraskytos. 

— Gali man gauti ko nors pavalgyti, Ridai? Aš badauju. Prieš va- 
landą dalijo maistą, tokį sušiktai bjaurų, kad tu net neįsivaizduoji, ir 
man dar nespėjus įsidėti į burną nė kąsnio, vienas iš kameros bendrų 
nusprendė esąs alkanesnis nei aš. 

Raminu: 

— Apgailestauju, Natanai. Pamėginsiu, gal Rašfordui pavyks pa- 
pirkti kurį prižiūrėtoją. 

Jisai suveblena: 

— Prašau. 

— Gal nori, kad kam nors paskambinčiau į namus? — klausiu. 

Jis papurto galvą — ne. 

— Kam? Vienintelis žmogus, kuriuo aš iš dalies pasitikiu — pas 
mane prie baro dirbantis vyrukas, bet, manau, ir jis vagiliauja. Esu at- 
kirstas nuo savo giminės, ir jie vis tiek man nepadėtų. Ir kaipgi galėtų? 
Jie net nežino, kur Jamaika yra. Nesu tikras, ar ir aš ją žemėlapyje 
surasčiau. 

— Rašfordas mano, kad mane gali apkaltinti kaip bendrininką, 
tad galbūt irgi atsidursiu čia pas tave. 

Jis vėl papurto galvą. 

— Galbūt tavęs nelies, nes esi juodasis ir geros formos. O per- 
karęs baltasis vaikinas neturi šansų. Vos tik įžengiau į kamerą, toks 
stambus bičas sako, kad jam išties patinka mano naikai. Neliko. Kitas 
nori pasiskolinti pinigų, o kai aš nė kiek neturiu, reikalauja, kad pa- 
žadėčiau jų gauti labai greitai. Iš to kyla pirmos muštynės, mane puo- 
la dar bent trys iš tų galvažudžių ir pridaužo apsišiktinai. Prisimenu, 
girdėjau, kaip prižiūrėtojas juokėsi ir kažką sakė apie baltąjį vaikiną, 
ne per geriausiai mokantį muštis. Mano vieta ant betoninių grindų 
prie pat tualeto, kuris tėra skylė, it lauko išvietėje. Smarvė tave ver- 
čia žiaukčioti ir vemti. Jeigu pasitraukiu colį ar du, atsiduriu kažkieno 
kito plote, ir kyla muštynės. Nėra oro kondicionieriaus, tad karšta kaip 
pirtyje. Penkiolika vyrų ankštoje erdvėje, visi prakaituoja, yra alkani 

ir ištroškę, nė vienas negali miegoti. Neįsivaizduoju, kas bus šiąnakt. 
Prašau, Ridai, ištrauk mane iš čia. 

— Pabandysiu, Natanai, bet didelė tikimybė, kad tie žmonės pri- 
spaus ir mane. 

— Tik daryk ką nors. Prašau. 

— Klausyk, Natanai. Viskas per mane, aišku? Šiuo metu tai nieko 
nereiškia, bet kaip galėjau žinoti, kad skrendame į audrą? Tie kvaili 
pilotai dar prieš pakylant turėjo mus perspėti dėl oro sąlygų ar nutup- 
dyti kur nors Jungtinių Valstijų žemėje, arba prisipilti daugiau degalų. 
Kai grįšime namo, patrauksime tuos šunsnukius į teismą, gerai? 

— Kadir ką. 

— Natanai, padarysiu viską, ką galėsiu, kad tave iš čia ištrauk- 
čiau, bet ir mano subinė dar nesaugi. Viskas susiveda į pinigus. Tai 
tik šutvės farų, išmanančių, kaip reikia žaisti, prievartavimas bandant 
pasipelnyti. Po šimts, tai jie parašė taisykles. Rašfordas sako, kad jie 
paspaus reaktyvinio savininką ir įsidės į kišenę gražią išpirką. Taip pat 
numes kaulą mūsų pusėn ir žiūrės, kiek grynųjų galime abu sukrapš- 
tyti. Dabar, kai jie žino apie mūsų nusamdytą advokatą, Rašfordas 
mano, kad visai netrukus su juo sukontaktuos. Jiems verčiau naudotis 
savosiomis papirkos schemelėmis, o ne laukti, iki byla nueis į teismą. 
Kai tai įvyksta, tau jau būna pareikšti oficialūs kaltinimai ir teisėjai 
viską atidžiai stebi. Juk supranti, Natanai? 

— Turbūt. Tik negaliu tuo patikėti, Ridai. Vakar šiuo laiku savo 
bare gėriau alų su žavia mergina, gyriausi, kad skrisiu savaitgaliui į 
Majamį. O dabar pažiūrėk į mane: įmestas į šlykščią areštinės kamerą 
su kompanija jamaikiečių, ir jie visi išsirikiavę į eilę suspardyti man 
subinę. Tu teisus, Ridai, viskas per tave. Per tave ir tavo kvailą filmą. 
Man nereikėjo tavęs klausyti. 

— Apgailestauju, Natanai. Patikėk, aš taip apgailestauju. 

— Ir turėtum. Tik padaryk ką nors, Ridai, ir paskubėk. Aš čia il- 
giau neištversiu. 

ašfordas pavėžėja mane į viešbutį ir paskutinę minutę dar 
aloningai pakviečia papietauti. Sako, kad jo žmona puikiai 
gamina valgį ir juodu būsią sužavėti galimybe priimti namie tokį prity- 
rusį filmų kūrėją. Nors man kyla pagunda, pirmiausia todėl, kad kitas 
aštuoniolika valandų neturiu ką veikti, atsiprašau ir nevykusiai pasi- 
teisinu, jog blogai jaučiuosi ir man reikia pamiegoti. Aš gyvenu meluo- 
damas ir mažiausiai trokštu ilgo pokalbio prie pietų stalo apie mano 
gyvenimą, darbą ir praeitį. Įtariu, kad mano pėdomis tikriausiai seka 
rimti žmonės, šniukštinėja nuorodų, ir šen bei ten išsprūdęs atsitikti- 
nis žodis galėtų atsigręžti prieš mane. 
Dabar liepa, turistinis sezonas pasibaigęs, ir viešbutyje ne itin 
gyva. Yra mažas baseinas su baru pavėsyje, ir aš praleidžiu popietę po 
skėčiu, skaitydamas Volterį Moslį ir gurkšnodamas alų. 


Vanesa nutūpia Roanoke šeštadienį 19.00. Nors ir pervargusi, il- 
sėtis nėra kada. Per pastarąsias dvi paras ji automobiliu važiavo iš Red- 
fordo į K. A., iš ten į Roanoką, o paskui skrido iš Roanoko į Jamaiką ir 
atgal per Šarlotę, Atlantą ir Majamį. Išskyrus tai, kad Monego Bėjuje 
tris valandas gavo priešokiais pailsėti lovoje ir kelis kartus nusnūsti 
lėktuvuose, faktiškai yra nemiegojusi. 

Nešina lengvu kelionkrepšiu ji išeina iš terminalo ir šiek tiek už- 
trunka, kol susiranda savo automobilį. Kaip visada viską aplinkui stebi. 
Kažin ar yra sekama, bet šiame mūsų plano etape niekuo negali būti 

garantuotas. Nuo oro uosto ji pervažiuoja per greitkelį ir išsinuomoja 
kambarį „Holiday Inn“ viešbutyje. Užsisako aptarnavimą į numerį ir 
pietus valgo prie lango, kai saulė leidžiasi. 22.00 paskambina man, ir 
mudu trumpai pasikalbame kodu. Abu naudojamės jau trečiais ar ke- 
tvirtais iš anksto apmokėtų pokalbių mobiliaisiais, ir labai mažai tikė- 
tina, kad kas nors pasiklauso, bet vėlgi — mudu neketiname rizikuoti. 
Aš baigiu paprastai: „Tęsk kaip suplanuota.“ 

Ji nuvažiuoja atgal į oro uostą ir pastato automobilį šalia Natano 
pikapo. Jau vėlus šeštadienio vakaras, jokių privačių lėktuvų skrydžių 
nėra, tuščioje automobilių aikštelėje jokio judėjimo. Ji apsimauna plo- 
nas odines pirštines, Natano rakteliais atsirakina jo sunkvežimaitį ir 
nuvažiuoja. Tokią transporto priemonę Vanesai tenka vairuoti pirmą 
sykį, tad ji važiuoja lėtai. Kiek toliau prie kelio įsuka į greitojo maisto 
užkandinės automobilių aikštelę ir prisiderina sėdynę bei veidrodėlius. 
Pastaruosius penkerius metus vairavo mažutį japonišką modelį, todėl 
persėdusi į aukštesnės klasės mašiną jaučiasi nejaukiai ir nepatogiai. 
Mes užvis mažiausiai galime sau leisti kokį nors smulkų susidūrimą ar 
pamatyti iš paskos blykčiojančią porą mėlynų švyturėlių. Galiausiai ji 
sugeba įsilieti į I-81 magistralę, kur pasuka pietų kryptimi, Redfordo 
link. 

Jau beveik vidurnaktis, kai Vanesa nuvažiuoja nuo valstijos plen- 
to ir įsuka į krašto kelią, vedantį Natano namo link. Penkiolikos my- 
lių per valandą greičiu, beveik be garso, praslenka pro dvigubo pločio 
kemperį, artimiausio Natano kaimyno būstą. Nuosavu automobiliu 
važiavo šiuo keliu dešimtis kartų ir žino vietovę. Kelias vingiuoja pro 
Natano kaimyną ir ganyklinius laukus, o paskui, maždaug už dviejų 
mylių, aplenkia kažkieno kito namus. Toliau asfaltas baigiasi ir perei- 
na į žvyrkelį, paskui į gruntinį keliuką. Nėra jokio transporto eismo, 
nes kraštas labai mažai apgyvendintas. Keista, kad trisdešimt vienerių 
viengungis pasirinktų gyventi tokioje nuošalioje vietoje. 

Ji pastato pikapą jo įvažoje ir klausosi. Geltonasis Natano labra- 
doras kieme už namo — loja toli aptvare su dailia būda apsisaugoti nuo 
lietaus. Be šuns lojimo, kitų garsų negirdėti. Tamsą šiek tiek skverbia 
silpna geltona šviesa nuo priebučio žibinto. Vanesa kišenėje turi 9 mm 
kalibro „Glock“ pistoletą ir tariasi žinanti, kaip juo naudotis. Ji apeina 

aplink namą, saugodamasi, kur stato koją, ir visko klausydamasi. Šuo 
loja garsiau, bet niekas, išskyrus Vanesą, negali jo girdėti. Prie užpaka- 
linių durų ji pradeda bandyti raktus. Pirmieji trys netinka nei į užra- 
kintų durų rankenos bumbulą, nei į įleistinę spyną, bet ketvirtasis ir 
penktasis suveikia. Ji atsikvepia ir pastūmusi atidaro duris. Nei sirenų 
kauksmo, nei pašėlusių pypsėjimų. Vos prieš penkias dienas, per pir- 
mąjį filmavimą, ji ėjo pro tas pačias duris ir įsidėmėjo spyną bei tai, kad 
nėra signalizacijos sistemos. 

Atsidūrusi viduje, Vanesa nusiplėšia odines pirštines ir apsimau- 
na porą latekso vienkartinių. Ji ketina ištyrinėti kiekvieną namo colį 
ir negali palikti nė vienintelio pirštų atspaudo. Greitai vaikštinėdama 
uždega visas šviesas, užtraukia visas naktines užuolaidas ir įjungia oro 
kondicionavimą. Namas pigus, skirtas nuomai, ir išsinuomotas neve- 
dusio kalnėno, pastaruosius penkerius metus atsėdėjusio kalėjime, 
tad apdaila ir apstatymas negausūs. Keli menki baldai, privalomas di- 
džiulis televizorius, o ant kai kurių langų paklodės. Virtuvės kriauklėje 
krūva nešvarių indų, o vonios kambaryje ant grindų išmėtyti purvi- 
ni drabužiai. Svečių miegamasis paverstas visokio šlamšto sandėliu. 
Spąstuose guli sustingusios pelės, perpus nukirstais kaklais. 

Ji pradeda nuo Natano miegamojo ir pertikrina aukštos komo- 
dos stalčius. Nieko. Pasižiūri po lova bei tarp čiužinio ir spyruoklinio 
rėmo. Ištyrinėja kiekvieną jo užgrioztos sieninės spintos colį. Namas 
su įprastais išlietais cementiniais pamatais, jokių betono plokščių, ir 
sulig kiekvienu žingsniu kietmedžio lentų grindys šiek tiek įlinksta. 
Ji patrepsi grindis, ieškodama duslesnio garso, kuris nurodytų slap- 
tavietę. 

Aš įtariu Nataną slepiant savo grobį kažkur name, nors veikiau- 
siai ne kuriame nors iš pagrindinių kambarių. Vis tiek privalome pasi- 
žiūrėti visur. Jeigu jis gudrus, o tai nelabai tikėtina, grobį bus padalijęs 
ir išskirstęs po daugiau slaptaviečių. 

Po miegamojo Vanesa apžiūri svečių kambarį, teikiantį negy- 
voms pelėms pakankamai erdvės. Trisdešimt minučių po vidurnakčio 
ji pradeda išjungti šviesas, tartum Natanas ruoštųsi ilsėtis. Eina iš 
kambario į kambarį, patikrina kiekvieną kampą, kiekvieną lentą, kie- 
kvieną tarpą. Niekas nelieka nepervartyta ar neperžiūrėta. Tai galėtų 

būti sienose, grindyse, po tinko plokšte virš lubų arba užkasta kieme 
už namo, o gal padėta į seifą „Bombėjuje“. 

Ankšto rūsio lubos septynių pėdų aukštyje, nėra oro kondicio- 
navimo, šlakbetonio blokų sienos nenudažytos. Valandą ten tikrinusi, 
Vanesa kiaurai permirkusi ir pernelyg pavargusi, kad pajėgtų toliau 
tęsti. Antrą valandą paryčiui poilsio kambaryje ji išsitiesia ant sofos ir 
užmiega, pasidėjusi ranką ant „Glock“ dėklo. 


Rašfordas nelabai norėjo dirbti šeštadienį, o sekmadienį buvo 
kone agresyvus, bet aš jam suteikiau mažai laisvės rinktis. Meldžiau, 
kad lydėtų mane į areštinę ir pasinaudotų tais pačiais ryšiais, kuriais 
naudojosi praėjusią dieną. Reikalams palengvinti jam įdaviau šimto 
dolerių banknotą. 

Mudu atvykstame prie areštinės 9.00 ryto, ir po penkiolikos mi- 
nučių ašjau esu vienas su Natanu tame pačiame kambaryje, kur susiti- 
kome vakar. Jo išvaizda mane sukrečia. Natano sužalojimai akivaizdūs 
ir žymūs, tad klausiu savęs, ar dar ilgai prižiūrėtojai leis tęstis smurtui. 
Jo veide daugybė įpjovų, atvirų žaizdų ir sudžiūvusio kraujo. Viršutinė 
lūpa ištinusi ir groteskiškai išsikiša iš po nosies. Kairė akis visiškai už- 
burkusi, o dešinioji raudona, pabrinkusi. Jam trūksta vieno priekinio 
danties. Nebeliko džinsinių šortų ir šaunių havajiškų marškinių — jie 
pakeisti baltu, purvo ir išdžiūvusio kraujo dėmėmis išmargintu kom- 
binezonu. 

Abu palinkstame į priekį, mudviejų veidus skiria vos keli coliai. 

— Padėk man, — įstengia jis išlementi kone pro ašaras. 

— Štai paskutinės žinios, Natanai, — pradedu aš. — Sukčiai iš 
lėktuvo savininko reikalauja milijono dolerių, ir jisai sutiko mokėti, 
tad tie šikniai gaus savo pinigus. Jie neketina kuo nors mane apkal- 
tinti, bent kaip šį rytą. O dėl tavęs reikalauja pusės milijono baksų. Aš 
paaiškinau, — per Rašfordą, — kad nė vienas iš mūsų tiek pinigų ne- 
turi. Taip pat paaiškinau, kad mes buvome tik keleiviai kažkieno reak- 
tyviniame, kad nesame turtingi ir taip toliau. Jamaikiečiai tuo netiki. 
Kad ir kaip ten būtų, štai kokia šiuo metu mūsų padėtis. 

Natanas perkreipia veidą, lyg skaudėtų kvėpuoti. Nors ir kaip 
prastai atrodo jo veidas, nenorėčiau pamatyti likusio kūno. Įsivaizduo- 
ju blogiausia, tad neklausiu, kas atsitiko. 

Jisai sukriūkia ir sako: 

— Ar gali grįžti į Jungtines Valstijas, Ridai? — Jo balsas silpnas 
ir gergždžiantis; net ir tas yra sužalotas. 

— Manau, taip. Ir Rašfordas taip mano. Bet aš neturiu daug šla- 
mančiųjų, Natanai. 

Jisai susiraukia, vėl kriukteli ir atrodo, tartum tuoj nualps ar pra- 
virks. 

— Ridai, klausykis manęs. Aš turiu šiek tiek pinigų, daug jų. 

Žiūriu jam tiesiai į akis, arba bent į dešiniąją, nes kairioji užver- 
ta. Tai lemtingas momentas, dėl kurio buvo sukurta visa kita. Antraip 
iš viso plano būtų likusi didžiulė katastrofa, vien tik pasibaisėtinas ir 
sumautas lošimas. 

— Kiek? — klausiu aš, kai jis nutyla. 

Natanas nenori toliau tęsti, bet kitų galimybių neturi. 

— Pakankamai, kad mane išsuktų. 

— Pusę milijono dolerių, Natanai? 

— Tiek ir daugiau. Turime būti partneriai, Ridai. Tik aš ir tu. Pa- 
sakysiu, kur yra pinigai, tu nukak ir juos paimk, ištrauk mane iš čia, 
ir mudu būsime partneriai. Bet privalai man duoti žodį, Ridai. Turiu 
tavimi pasitikėti, aišku? 

— Palauk, Natanai, — sakau atsitraukdamas ir iškeldamas aukš- 
tyn abu delnus. — Tu iš manęs tikiesi, kad išvykčiau iš čia, parkeliau- 
čiau namo, paskui sugrįžčiau su maišu pinigų ir papirkčiau Jamaikos 
policiją? Tu rimtai? 

— Prašau, Ridai. Nieko kito neturiu. Niekam negaliu paskam- 
binti namo. Tenai niekas nesupranta, kas čia dedasi, tik tu. Imkis to, 
Ridai. Prašau. Nuo to priklauso mano gyvybė. Aš čia neišliksiu gyvas. 
Pažiūrėk į mane. Prašau, Ridai. Padaryk, ko prašau, ištrauk mane, ir 
būsi turtuolis. 

Aš dar šiek tiek atsitraukiu, lyg nuo jo galėčiau užsikrėsti. 

O jis maldauja: 

— Nagi, Ridai, tu mane įklampinai į šią makalynę, tai dabar iš- 
trauk. 

— Būtų gerai, jeigu paaiškintum, kaip uždirbai tiek daug pinigų. 

— Aš jų neuždirbau. Pavogiau. 

Nieko čia netikėta. 

— Pinigai iš kvaišalų? — klausiu, bet jau žinau atsakymą. 

— Ne, ne, ne. Mudu partneriai, Ridai? 

— Nežinau, Natanai. Kažin ar noriu imtis papirkinėti Jamaikos 
policiją. O jeigu sudegsiu? Man galėtų baigtis visai kaip tau. 

— Tai negrįžk. Atsiųsk pinigus Rašfordui, tegul jis juos įteikia. 
Juk gali ką nors sugalvoti, po šimts, esi apsukrus vyras. 

Aš linkteliu, lyg man patiktų, ką jis mąsto. 

— Kur pinigai, Natanai? 

— Mudu partneriai, Ridai? Lygiomis dalimis, tik aš ir tu, žmo- 
gau? 

— Gerai, gerai, bet neketinu dėl to rizikuoti kalėjimu, supratai? 

— Žinoma. 

Pauzė, kol mudu tyrinėjame vienas kitą. Jis kvėpuoja sunkiai ir 
kiekvieną žodį taria skausmingai. Pamažu ištiesia dešinę ranką, suti- 
nusią ir nubrozdintą. 

— Partneriai, Ridai? — maldaujamu balsu klausia. 

Irgi pamažu paspaudžiu jo ranką, ir Natanas perkreipia veidą. 
Veikiausiai ranka sulaužyta. 

— Kur pinigai? — klausiu. 

— Mano namuose, — iš lėto, nenorom atsako jis, lyg išduotų 
brangiausią savo gyvenimo paslaptį. — Tu ten buvai. Kieme už namo 
yra sandėliuko stoginė viskam pasidėti, pilna visokio šlamšto. Grindys 
joje medinės, ir dešinėje, po sena savaeige „Sears“ vejapjove, kuri ne- 
veikia, yra liuko dangtis. Jo nepamatysi, kol nepatrauksi vejapjovės ir 
šiek tiek šlamšto aplinkui. Saugokis karališkųjų gyvačių — ten gyvena 
kelios. Atkelk liuko dangtį ir pamatysi bronzinį karstelį. 

Jisai sunkiai kvėpuoja ir gausiai prakaituoja. Fizinis skausmas 
akivaizdus, bet jį taip pat kankina ir kančia, kad atskleidžia tokią svar- 
bią paslaptį. 

— Karstelį? — nepatikliai klausiu. 

— Taip, vaikišką karstelį. Uždarytą ir užsandarintą, nepralaidų 
vandeniui ir orui. Siauresniajame gale, kur turėtų būti kojos, yra pa- 
slėptas užraktas. Kai jį atkelsi, užsandarinimas atsileis, ir tu galėsi ati- 
daryti. 

— Kas viduje? 

— Daug dėžučių nuo cigarų, jos apvyniotos izoliacine juostele. 
Regis, jų ten aštuoniolika. | 

— Paslėpei šlamančiuosius dėžutėse nuo cigarų? 

— Ten ne šlamantieji, Ridai, — sako jis ir prisilenkia arčiau. — 
Auksas. 

Aš atrodau pernelyg priblokštas, kad pajėgčiau kalbėti, tad jis tę- 
sia, beveik pašnabždom: 

— Nedideli luitai, kiekvienas po dešimt uncijų, tokio gryno, koks 
tik kada nors pasaulyje buvo iškastas. Jie maždaug didelių domino 
trinkelių dydžio. Gražuoliai, Ridai, tiesiog gražuoliai. 

Lyg negalėdamas patikėti, ilgai spoksau į jį, paskui sakau: 

— Kad ir kaip sunku, atsispirsiu pagundai užduoti daugybę aki- 
vaizdžių klausimų. Aš turiu išskubėti namo, nuvykti paimti iš karste- 
lio auksą, atsiginti nuo gyvačių, kažkaip surasti verteivą, kuris man 
apmainytų auksą į šlamančiuosius, o paskui sugalvoti, kaip pusę mili- 
jono baksų kontrabanda įvežti į Jamaiką, kur aš juos sumokėsiu kaž- 
kokiems suktiems muitinės agentams ir policijai, kad tave paleistų. Ar 
gerai supratau, Natanai? 

— Taip. Ir paskubėk, gerai? 

— Manau, tu išprotėjai. 

— Mudu sukirtome rankomis. Esame partneriai, Ridai. Sugal- 
vok, kaip tai padaryti, ir būsi turtuolis. 

— Apie kokį domino trinkelių kiekį mudu kalbame? 

— Tarp penkių ir šešių šimtų. 

— Kokia dabar aukso vertė? 

— Prieš dvi dienas jis kainavo po tūkstantį penkis šimtus baksų 
už unciją. 


Aš paskaičiuoju ir sakau: 

— Vadinasi, tarp septynių su puse ir aštuonių milijonų baksų. 
Natanas linksi. Tą matematiką jis atlieka kiekvieną savo gyveni- 
mo dieną, sekdamas kainos svyravimus. 


Už manęs į duris garsiai pabeldžia, ir pasirodo vienas iš areštinės 
prižiūrėtojų. 

— Laikas baigėsi, žmogau, — paneša jis ir išnyksta. 

— Turbūt tai vienas iš kvailiausių dalykų, kokius gyvenime esu 
daręs, — sakau. 

— Arba galbūt vienas iš gudriausių, — atsako Natanas. — Bet 
prašau, paskubėk, Ridai. Aš ilgai nepratempsiu gyvas. 

Mudu paspaudžiame vienas kitam rankas ir atsisveikiname. 
Mano įsimintas paskutinis Natano vaizdas — sudaužyto mažo žmo- 
gelio, skausmingai mėginančio atsistoti. Mudu su Rašfordu paskubom 
išvykstame. Jis mane pamėtėja iki viešbučio, aš nubėgu į savo kambarį 
ir paskambinu Vanesai. 

Ji palėpėje, kur temperatūra 120 laipsnių", pertikrina senas kar- 
tonines dėžes ir aplūžusius baldus. 

— Tai yra ne ten, — pranešu. — Lauke, stoginėje, kur suversti 
visokie rakandai. 

— Palauk, — sako ji, nulipdama ištraukiamaisiais laiptais. — Jis 
tau pasakė? — klausia tarp atokvėpių. 

— Taip. 

— Kažkas čia yra, — sako ji, ir aš per telefoną girdžiu garsią durų 
skambučio melodiją. 

Žemai pasilenkusi Vanesa neria į koridorių ir siekia pasiimti 
„Glock“ pistoleto. 

Vėlus sekmadienio rytas. Natano pikapas stovi kiemo įvažoje. Ta- 
riant, kad draugai žino Nataną išvykus savaitgaliui, čia esantis jo auto- 
mobilis galėtų sukelti klausimų. Durų skambutis vėl užgroja, ir kažkas 
pradeda daužyti į paradines duris. Paskui sušunka: 

— Natanai, tu viduje? Atidaryk. 

Vanesa pritūpusi nejuda. Daužymas nesiliauja, paskui kažkas ki- 
tas beldžia į kiemo duris ir šaukia Nataną. Jų bent du, balsai jaunų 
žmonių, be abejo, Natano draugų, dėl kažko užvažiavusių pas jį. Ir ne- 
atrodo, kad ketintų išvykti. Vienas iš jų pabarbena į jo miegamojo lan- 
gą, bet viduje nieko negali matyti. Vanesa įsmunka į vonios kambarį ir 
nusišluosto veidą. Alsuoja sunkiai ir dreba iš baimės. 

Atklydėliai baladoja, šaukia ir nusprendę, kad Natanui kažkas 
negerai, netrukus išspirs duris. Vanesa instinktyviai nusirengia iki bi- 
kinio kelnaičių, nusišluosto nuo kūno prakaitą, palieka pistoletą šalia 
vonios kambario kriauklės ir žengia prie paradinių durų. Plačiai jas 
atlapoja, ir jaunas vyrukas gauna pasimėgauti itin netikėta grožybe. 
Rudos jos krūtys stambios ir tvirtos, kūnas atletiškas ir išlavintas. Jo 
akys nuslysta nuo krūtinės iki kelnaičių, taip sutrauktų, kad apačioje 
matytųsi kuo daugiau intymios vietelės, paskui vaikinas susitvardo. Ji 
šypsosi ir sako: 

— Galbūt šiuo metu Natanas labai užsiėmęs. 

— Vau, — prataria jis. — Atleiskite. 

Juodu stovi vienas priešais kitą skiriami durų tinklelio ir nė kat- 
ras neskuba pasitraukti. Sau per petį jis meta: 

— Ei, Tomi, ateik čia. 

Tomis paskubom atkanka prie paradinių durų ir negali patikėti 
savo akimis. 

Vanesa sako: 

— Nagi, vyručiai, duokite mums bent kiek ramybės, gerai? Nata- 
nas po dušu, ir mudu savo reikalo dar nebaigėme. Kaip jam pasakyti, 
kas buvo užsukęs? 

Paskui ji susizgrimba, kad beskubėdama užmiršo nusimauti la- 
tekso pirštines. Raudonos kelnaitės, žydros pirštinės. 

Atsilankėliai nepajėgia atplėšti akių nuo jos krūtų. Vienas sako: 

— Ee... Gregas ir Tomis, mes... ee... tik šiaip važiavome pro šalį. 

Abu pakerėti jos nuogumo ir sugluminti pirštinių. Ką gi ta mer- 
gužėlė darė su mūsų draugeliu? 

— Mielai jam perduosiu, — žaviai šypsodama pažada ji ir uždaro 
duris. 

Pro langą stebi juos atbulom atsitraukiant, vis dar atvipusiais 
smakrais ir sutrikusius. Galiausiai abu pasiekia savo pikapą, įlipa į ka- 
biną ir išsukdami iš kiemo pratrūksta kvatotis. 

Jiems išvažiavus, Vanesa prisipila stiklinę vandens su ledu ir 
kelias minutėles sėdi prie virtuvės stalo. Yra išsigandusi ir bepraskys- 
tanti, bet negali sau to leisti. Namas verčia vemti, o visas planas kelia 


rimtų abejonių. Bet nevalia sustoti. 


Sėdžiu taksi ant užpakalinės sėdynės pakeliui į oro uostą, kai 
savo mobiliojo ekranėlyje vėl pamatau skambutį. 

Pastarąsias penkiolika minučių vaizdavausi visokias scenas ir ko- 
lizijas Natano namuose, ir nė vienos su gera pabaiga. 

— Pas tave viskas gerai? — klausiu. 

— Taip, tik pora raudonsprandžių" ieškojo Natano. Atsikračiau jų. 

— Kaip? 

— Papasakosiu vėliau. 

— Jie tave matė? 

— O, taip. Dabar ramu. Viskas puiku. Kur tas dalykas? 

— Lauke už namo. Stoginėje, kur saugomas visoks šlamštas. Aš 
liksiu prie telefono. 

— Gerai. 

Vanesa darsyk pasitikrina įvažą ir įsitikina, kad daugiau jokių 
lankytojų nėra, paskui išskuba pro užpakalines duris į kiemą ir pasi- 
leidžia stoginės link. Šuo urzgia ir pašėlusiai loja — net aš Jamaikoje 
aiškiai jį girdžiu. 


* 


Jungtinių Valstijų Pietuose šitaip vadinami kaimo prasčiokai baltieji (saulėje įdegu- 
siais sprandais nuo darbo pasilenkus laukuose), dažniausiai konservatyvių, rasistinių pažiūrų, 
religiniai fanatikai. 

Neprisiverčiu jos perspėti apie gyvates, tad tylomis meldžiuosi, 
kad su jomis nesusidurtų. Raustis po užgrioztą purviną sandėliuką 
lauke ir taip pakankamai nemalonu, o dar pridėk gyvates, ir ji galėtų 
pakvaišti ir pabėgti. Įžengusi į stoginę, Vanesa pasakoja, kas viduje. 
Sako, kad karšta kaip pirtyje. Aš perduodu Natano nuorodas, ir mudu 
baigiame pokalbį. Jai prireiks abiejų rankų. 

Ji patraukia dvi tuščias dažų skiediklio skardines, nuspiria į šalį 
drobinį maišą, nustumia kaip įmanoma toliau „Sears“ vejapjovę, atke- 
lia faneros lakštą ir suranda virvinę rankeną. Dangtis užstrigęs, tad ji 
trūkteli stipriau ir dar stipriau, kol šis atsidaro. Vyrių nėra, tad visas 
dangtis atšoka nuo grindų ir nukrenta prie sienos. Po juo, ant žemės, 
kaip ir sakyta, stovi purvinas bronzinis karstelis, ne daugiau kaip ke- 
turių pėdų ilgio. Vanesa pasibaisėjusi žiopso į jį, tartum užklampojusi 
ant nusikaltimo vietos ir radusi kokio nors vargšo vaiko kūnelį. Bet 
nėra laiko baimei ar dar kartą pagalvoti, nei savęs paklausti: „Ką, po 
velniais, aš čia veikiu?“ 

Ji pabando pakelti karstelį, bet jis per sunkus. Tad suranda už- 
raktą, pasuka, ir pusė viršutinio dangčio pamažu atsiveria. Laimė, vi- 
duje nėra negyvo kūdikio. Toli gražu. Vanesa stabteli ištyrinėti medi- 
nių dėžučių nuo cigarų. Visos užsandarintos sidabraspalve izoliacine 
juostele ir daugiausia sudėliotos eilėmis. Vanesai nuo kaktos varva 
prakaitas, ji mėgina jį nusišluostyti dilbiu. Atsargiai išima vieną dė- 
žutę ir išeina laukan į ąžuolo paunksmę. Apsidairiusi aplink ir nieko 
nepamačiusi, išskyrus šunį, jau pavargusį loti ir urgzti, Vanesa nuplė- 
šia izoliacinę juostą, atidaro dėžutę ir pamažu pašalina laikraštinio 
kamšalo sluoksnį. 

Mini blokeliai. Plytelės. Domino. Visas karstelis jų pilnas. Milijo- 
nų milijonai. 

Išima vieną ir tyrinėja. Idealus stačiakampis, ne visai pusės colio 
storio, aplinkui apvestas plonute kraštine briaunele, kad būtų galima 
tiksliai sukrauti ir saugoti. Priekiniame paviršiuje įspausta „10 unci- 
jų . Ir žemiau — „99,970'. Ir nieko daugiau — nei banko pavadinimo, 
nei žymos, iš kur yra ar kas jį iškasė. Jokio registracijos numerio. 

Naudodamasis iš anksto padengta kreditine kortele sumoku tris 
šimtus dolerių už „Air Jamaica“ reisą į San Chuaną Puerto Rike. Lėktu- 
vas išskrenda po valandos, tad aš susirandu suolą šalia man reikiamų 
vartų ir laikui prastumti spoksau į savo mobilųjį telefoną. Netrukus šis 
nušvinta ir suvibruoja. 

— Jis nemeluoja, — praneša Vanesa. 

— Kalbėk. 

— Mielai, vaikuti. Mudviem dabar priklauso aštuoniolika dėžu- 
čių nuo cigarų, užpildytų tomis nuostabomis aukso plytelėmis, dar jų 
visų nesuskaičiavau, bet turbūt bus bent kokie penki šimtai. 

Aš giliai atsidūstu ir noriu pravirkti. Šis planas gulėjo ant braižo- 
mosios lentos daugiau kaip dvejus metus, ir didžiumą to laiko sėkmin- 
gos baigties tikimybė buvo mažiausia tūkstantis prieš vieną. Virtinė 
palaidai susijusių įvykių turėjo tiksliai supulti į vietą. Mudu dar ne prie 
finišo juostelės, bet jau judame paskutine tiesiąja. Uodžiu tikslą visai 
čia pat. 

— Tarp penkių ir šešių šimtų, — sakau. — Pasak mūsiškio vai- 
kino. 

— Nusipelnė teisės, kad juo tikėtum. Kur esi? 

— Oro uoste. Nusipirkau bilietą, perėjau per muitinę ir po valan- 
dos sėsiu į lėktuvą. Kol kas jokių problemų. O kur tu? 

— Palieku tą sąvartyną. Pakroviau gerąją medžiagą, o kitką sudė- 
liojau atgal į vietą. Namas užrakintas. 

— Dėl namo nesijaudink. Jis niekada jo nebepamatys. 

— Žinau. Palikau jo šuniui visą maišą ėdalo. Galbūt kas nors už- 
važiuos jo pasižiūrėti. 

— Nešdinkis iš ten. 

— Jau išvažiuoju. 

— Tik laikykis plano, o aš paskambinsiu, kai galėsiu. 

eveik vienuolikta valanda, sekmadienio rytas, birželio 24-a, 

karšta giedra diena, aplinkui Redfordą mažai transporto eis- 
mo. Vanesa nori išvengti kito susitikimo dar su kuo nors, kas galėtų 
pamatyti Natano pikapą ir kažką įtarti. Ji važiuoja šiaurės link valsti- 
jas jungiančia magistrale, pro Roanoką, į Šenandoa slėnio gilumą, vai- 
ruoja kuo atsargiau, spidometro rodyklei pastoviai laikantis ties sep- 
tyniasdešimt mylių per valandą žyma, kai keičia eismo juostą, deramai 
parodo posūkio signalą. Stebi užpakalinio vaizdo veidrodėlį, nes jau 
taip įprato, ir seka kiekvieną kitą transporto priemonę, stengdamasi 
išvengti bet kokio atsitiktinio susidūrimo. Ant keleivio pusės grindų 
ir greta ant sėdynės sukrautas tiesiog aukso lobis, turtas nepažymė- 
tais ir neatsekamais liejiniais, ką tik pavogtais iš vagies, kuris juos 
pavogė iš sukčiaus, o šis — išgavo iš banditų gaujos. Kaipgi ji galėtų 
kokiam nors landžiam valstijos kelių patruliui paaiškinti, iš kur turi 
tokį brangiojo metalo rinkinį? Negalėtų, tad vairuoja kaip įmanydama 
nepriekaištingai, kol kairiąja juosta vienas po kito dundėdami ją lenkia 
vilkikai su priekabomis. 

Prie kažkokio mažo miestuko ji nuvažiuoja iš magistralės ir iš 
lėto slenka, kol randa pigią smulkių prekių parduotuvėlę. Plakatas 
skersai vitrinos skelbia išankstinį mokyklinių reikmenų išpardavimą. 
Pastato pikapą netoli įėjimo ir dėžutes nuo cigarų užtiesia iš Natano 
namų pasiimta purvina vilnone antklode. „Glock“ pistoletą paslepia 
šalia savęs po antklodės kampu ir tyrinėja automobilių aikštelę. Se- 
kmadienio rytą ji faktiškai tuščia. Galiausiai giliai atsikvepia, išlipa iš 
kabinos, užrakina dureles ir nuskuba į parduotuvėlę. Greičiau nei per 

dešimt minučių Vanesa nuperka dešimt mokyklinių kuprinių, visas su 
„Dykumų audros“* maskuotės motyvu. Sumoka grynaisiais ir nesure- 
aguoja, kai kasininkė pajuokauja: 

— Turbūt turite nemažai po vasaros grįžtančių į mokyklą vaikučių. 

Ji sumeta pirkinius į pikapo kabiną ir sugrįžta į magistralę. Po 
valandos netoli Stentono Virdžinijoje suranda sunkvežimių postovio 
aikštelę ir pastato pikapą šalia vilkikų. Įsitikinusi, kad niekas nestebi, 
pradeda paskubom kimšti dėžutes nuo cigarų į kuprines. Dviejų ne- 
prireikia. 

Vanesa benzino baką, pavalgo priešpiečius iš greitojo maisto įva- 
žiuojamosios užkandinės ir stumia laiką važinėdamasi pirmyn atgal 
I-81 magistrale į šiaurę iki pat Merilando ir į pietus iki pat Roanoko. 
Valandos vos slenka. Ji negali kur nors sustoti, pastatyti pikapo ir pa- 
likti laimikio. Šį privalu nuolat saugoti, tad ji plaukia su transporto 
srautu ir laukia, kol sutems. 


Žingsniuoju žmonių perpildytame ir troškiame San Chuano oro 
uosto sparne, laukdamas „Delta“ reiso į Atlantą. Mano bilietas nupirk- 
tas Malkolmo Banisterio vardu, ir senasis jo pasas puikiai suveikė. Šio 
galiojimo laikas baigsis už keturių mėnesių. Paskutinį kartą juo naudo- 
tasi tada, kai mudu su Diona ištrūkome pigiu kruizu į Bahamas. Kitas 
gyvenimo etapas. 

Dukart paskambinu Vanesai, mudu kalbamės kodu. Turinti pre- 
kes. Pakuotė puiki. Ji laikosi plano ir vis juda. Jeigu kur nors klausosi 
koks šnipas, tai nieko nesuprasdamas krapšto sau galvą. 

15.30 mes galiausiai įlaipinami į lėktuvą ir paskui valandą sėdime 
tvankiame karštame salone, kol oro uostą pliekia stūgaujanti audra, 
ir pilotai tyli. Už manęs klykia bent du mažyliai. Visų nuotaika bjūra. 
Mėgindamas pasnausti užsimerkiu, bet taip ilgai nesu miegojęs, kad 
pamiršau, kaip tai daroma. Tad mąstau apie Nataną Kulį ir beviltišką 


* 


Šitaip vadinosi Jungtinių Valstijų kariuomenės operacija per 1990-1991 m. Persų įlan- 
kos karą, išlaisvinant Kuveitą nuo Irako įsibrovimo. 

jo padėtį, tačiau didelės užuojautos nejaučiu. Pagalvoju apie Vanesą ir 
nusišypsau, kad ji tokia tvirta ir atlaiko įtampą. Mudu taip arti finišo 
juostelės, bet dar yra daugybė nesėkmės galimybių. Turime auksą, tik 
ar pavyks jį išlaikyti? 

Pabundu, kai mus trukteli į priekį — pradedame dundėti kilimo 
taku. Po dviejų valandų nutūpiame Atlantoje. Prie pasų kontrolės pa- 
sistengiu išvengti langelių, kuriuos aptarnauja juodaodžiai Muitinės ir 
imigracijos tarnybos agentai ir pasirenku iš pažiūros nuobodžiaujantį 
ir viskam apatišką raumeningą baltąjį vyruką. Jis paima mano pasą, 
žvilgteli į devynerių metų senumo Malkolmo Banisterio nuotrauką, 
greitomis ją palygina su pataisytu Malkolmo Banisterio veidu ir nepa- 
mato nieko neįprasta. Mes visi atrodome vienodai. 

Spėju, šiuo metu Muitinės ir imigracijos tarnyba jau pranešusi 
FTB, kad prieš dvi dienas į Jamaiką skrendančiu privačiu reaktyviniu 
palikau šalį. Bet štai ko nežinau: ar FTB ir toliau stebi bet kokį galimą 
Malkolmo Banisterio judėjimą. Esu linkęs lažintis, kad ne, ir noriu, jog 
FTB manytų mane tebesant kur nors salose ir smagiai leidžiant laiką. 
Šiaip ar taip, aš veikiu greitai. Kadangi Malkolmas nebeturi galiojančio 
vairuotojo pažymėjimo, automobilį prie „Avis“ stalo išsinuomoja Mak- 
sas, ir po keturiasdešimt penkių minučių, kai nutūpėme Atlantoje, aš 
skubiai išvažiuoju iš miesto. Netoli Rosvelio Džordžijoje sustoju prie 
„Walmart“ prekybos centro ir sumoku grynaisiais už dar du mobiliuo- 
sius telefonus su iš anksto apmokėtomis pokalbių kortelėmis. Išeida- 
mas iš parduotuvės du senuosius išmetu į šiukšlinę. 


Sutemus Vanesa pastato ir suvisam palieka pikapą užbrėžtame 
plote greta savosios „Honda Accord“. Važinėjosi beveik dvylika valan- 
dų ir nekantrauja kuo greičiau jo atsikratyti. Minutėlę dar pasėdi ka- 
binoje prie vairo ir stebi, kaip vietinių reisų oro laineris pamažu rieda 
prie Roanoko terminalo. Sekmadienio vakaras, šiek tiek po devintos 
valandos, ir atrodo, nėra jokio transporto eismo. Automobilių aikštelė 
beveik tuščia. Vanesa darsyk giliai atsikvepia ir išlipa iš kabinos. Spar- 
čiai darbuodamasi ir nuolat stebėdama viską aplinkui, ji nuo Natano 

pikapo priekinės sėdynės perkelia kuprines į savos hondos bagažinę. 
Aštuonios kuprinės, kiekviena tartum sunkesnė už ankstesniąją, bet 
Vanesa visai neima į galvą. 

Ji užrakina pikapą, pasilieka raktelius ir išvažiuoja iš automobilių 
aikštelės. Jeigu viskas vyks kaip planuota, į Natano sunkvežimaitį nie- 
kas neatkreips dėmesio bent keletą dienų. Kai jo draugai supras, kad 
yra dingęs, galiausiai praneš policijai, kuri suras automobilį ir pradės 
dėlioti į visumą istorijos fragmentus. Nėra abejonių, kad Natanas kam 
nors pasigyrė vykstąs privačiu reaktyviniu į Majamį, ir tai paskatins 
farus kurį laiką gaudyti vėją laukuose. 

Niekaip negaliu žinoti, ar valdžios organai gebės susieti savo 
dingusį žmogų su Natanieliu Kouliu, kvailiu, neseniai išvykusiu iš 
miestuko su netikru pasu, keturiais kilais kokso ir pistoletu, bet aš 
tuo abejoju. Natano buvimo vieta galėtų likti nenustatyta, kol kas nors 
Jamaikoje galiausiai jam leis paskambinti telefonu. Kam jis skambins 
ir ką tam asmeniui pasakys, niekas negali nuspėti. Labiau tikėtina, kad 
jisai skaičiuos dienas, iki aš grįšiu su maišu pinigų ir pradėsiu papirki- 
nėti žmones. Po kažkiek savaičių, galbūt mėnesio, Natanas sumos, kad 
savo gero draugužio buvo apmautas — šis pasiėmė pinigus ir pabėgo. 

Man beveik jo gaila. 


13.00 artėju prie Ašvilio Šiaurės Karolinoje ir šalia judrios kelių 
lygmenų kryžkelės pamatau ženklą, nurodantį į motelį. Už jo beveik 
nematyti stovinčios mažutės mėlynos hondos „Accord“, kurios viduje 
prie vairo sėdi mano brangioji Vanesa, greta pasidėjusi „Glock“ pistole- 
tą. Sustoju šalia jos ir mudu nueiname į savo numerį pirmame aukšte. 
Apsikabiname, pasibučiuojame, bet esame pernelyg įsitempę, kad im- 
tume mylėtis. Paskui tyliai iškrauname jos hondos bagažinę ir sume- 
tame kuprines ant vienos iš lovų. Aš užrakinu duris, užkabinu grandi- 
nėlę ir po durų rankena pakišu kėdę. Sandariai užtraukiu užuolaidas, 
paskui ant jų strypų užkabinu rankšluosčius, uždengdamas kiekvieną 
plyšelį ir įplėšą, kad niekas negalėtų pažvelgti vidun į mūsų mažutę 
lobio saugyklą. Kol taip darbuojuosi, Vanesa nusiprausia po dušu, ir 

kai išnyra iš vonios kambario, vilki tik trumpą frotinį chalatėlį, iš po jo 
matosi mylių mylios gražiausių mano kada nors regėtų kojų. Nė negal- 
vok apie tai, sako ji. Esanti išsisėmusi. Galbūt rytoj. 

Mudu ištuštiname kuprines, užsimauname vienkartines latekso 
pirštines ir tvarkingai sudėliojame aštuoniolika dėžučių nuo cigarų — 
kiekviena pedantiškai sutvirtinta dviem sidabraspalvės izoliacinės 
juostos atkarpomis. Pastebime, kad dvi dėžutės, matyt, buvo atidary- 
tos, nes viršuje juostelė perpjauta, ir mes atidedame jas į šalį. Lenkti- 
niu peiliuku perpjaunu juostą ant pirmos dėžutės ir atkeliu dangtelį. 
Išimame luitelius, suskaičiuojame, — jų trisdešimt, — paskui įdedame 
vėl vidun ir perklijuojame dangtelį juostele. Vanesa pakrevezoja kiekį, 
ir mudu atidarome antrąją. Šioje trisdešimt du luiteliai, blizgantys, visi 
idealiai vienodo dydžio ir, atrodo, žmogaus rankų neliesti. 

— Gražu, tiesiog gražu, — kartoja ir kartoja ji. — Užteks šimt- 
mečiams. 

— Amžinai, — sakau trindamas luitelį. — Ar nenorėtum žinoti, 
iš kurios jie pasaulio dalies? 

Ji nusijuokia, nes mes niekada nesužinosime. 

Atidarome visas šešiolika užsandarintų dėžučių, paskui inven- 
torizuojame luitelius tose dviejose, kurios anksčiau buvo atidarytos. 
Jose apytikriai pusė tiek, kiek kitose. Bendras kiekis sudaro 570. Auk- 
so kainai svyruojant apie 1 500 dolerių už unciją, laimikis vertas apie 
8,5 milijono dolerių. 

Atsigulame ant lovos su sukrautu tarp mudviejų auksu, ir neįma- 
noma nesišypsoti. Reikia butelio šampano, tik antrą valandą nakties 
pigiame Šiaurės Karolinos motelyje šampano nebūna. Šią akimirką čia 
tenka tiek daug ką suvokti, bet vienas iš nuostabiausių mūsų suma- 
nymo aspektų yra tas, kad niekas šito lobio neieško. Išskyrus Nataną 
Kulį, niekas kitas nežino jį egzistuojant. Mudu atėmėme jį iš vagies — 
ir tokio, kuris nepalieka pėdsakų. 

Kol matėme, lytėjome ir skaičiavome savo turtą, atgavome energi- 
ją. Nutraukiu nuo jos chalatėlį, ir mudu įsmunkame po antros lovos ap- 
klotais. Kad ir kaip stengtumėmės, sunku mylėtis nežiūrint viena akimi 
į auksą. Kai baigiame, išsisėmę suglembame ir užmiegame kaip negyvi. 

irmadienio rytą, 6.30, agentas Foksas įžengia į erdvų Viktoro 
Vestleiko kabinetą ir praneša: 

— Jamaikiečiai kaip visada lėti. Nėra ką daug pridurti. Boldvi- 
nas penktadienį vėlai vakare užsakomuoju reisu atskrido išsinuomotu 
iš vienos kompanijos Rolyje gražiu reaktyviniu, šiuo metu Jamaikos 
muitinės tarnybos areštuotu ir negalinčiu grįžti namo. Boldvino — nė 
ženklo. Jo draugas Natanielis Koulis į salą mėgino patekti su suklasto- 
tu pasu ir dabar sulaikytas kaip ir lėktuvas. 

— Jis areštinėje? — paklausė Vestleikas, kramtydamasis nykščio 
nagą. 

— Taip, sere. Kol kas tik tiek man pavyko sužinoti. Neaišku, kada 
jis galėtų išeiti į laisvę. Mėginu pasiekti, kad policija patikrintų viešbu- 
čių registracijos knygas ir surastų Boldviną, bet jie dvejoja tai padaryti. 
Matjis nėra bėglys, tad nenori užpykdyti viešbučių; buvo savaitgalis ir 
taip toliau. . 

— Suraskite Boldviną. 

— Stengiuosi, sere. 

— Ką jis sumanė? 

Foksas pakraipė galvą. 

— Nėra jokios logikos. Kam eikvoti tiek daug pinigų privačiam 
reaktyviniam? Kodėl keliauti su kuo nors, turinčiu suklastotą pasą? 
Kas toks, po velnių, tas Natanielis Koulis? Mes atlikome paiešką Vir- 
džinijoje ir Vakarų Virdžinijoje, bet nieko neaptikome. Galbūt Kou- 
lis — geras jo draugas, negalintis gauti paso, ir juodu mėgino apmul- 
kinti muitinės tarnybą, kad kelias dienas galėtų pasivartyti saulėje. 

— Galbūt, galbūt. 

— Aš viską pasakiau, sere. 

— Toliau knaisiokite ir man pranešinėkite elektroniniu paštu. 

— Taip, sere. 

— Manau, jis paliko savo automobilį prie Roanoko oro uosto. 

— Taip, pagrindinio terminalo automobilių aikštelėje. Su tais pa- 
čiais Floridos numeriais. Suradome šeštadienio rytą ir dabar stebime. 

— Puiku. Tik suraskite jį patį, gerai? 

— Ojeigu neapvyks? 

— Tik sekite jį ir perpraskite, ką sugalvojo. 


Prie kavos ir aukso planuojame savo dieną, bet nedelsiame. De- 
šimtą Vanesa prie budėtojo stalo sugrąžina kambario raktą ir išsiregist- 
ruoja. Mudu atsisveikindami pasibučiuojame, ir aš seku įkandin jos iš 
automobilių aikštelės, saugodamasis neatsitrenkti į užpakalinį hondos 
buferį. Už jo, giliai bagažinėje, paslėpta pusė aukso. Kita jo pusė mano 
išsinuomotos ševrolė „Impala“ bagažinėje. Prie kryžkelės mazgo mudu 
išsiskiriame: ji pasuka į šiaurę, o aš — į pietus. Vanesa pamoja į užpaka- 
linio vaizdo veidrodėlį, ir aš klausiu savęs, kada vėl ją pamatysiu. 

Su aukštu kavos puodeliu rankoje nusiteikiu ilgai kelionei ir sau 
primenu, kad laiką būtina naudoti išmintingai. Jokių kvailų svajonių, 
jokios proto tinginystės, jokių fantazijų, ką daryti su pinigais. Tiek 
daug klausimų lenktyniauja dėl pirmumo. Kada policija suras Natano 
pikapą? Kada paskambinti Rašfordui Vetliui ir instruktuoti, kad per- 
duotų Natanui žinią, jog viskas einasi kaip ir planuota? Kiek dėžučių 
nuo cigarų sutilps į mano išsinuomotus prieš mėnesį individualius 
banko seifus? Kiek aukso turėčiau parduoti mažesne kaina, kad galė- 
čiau pasidaryti grynųjų? Kaip aš atkreipsiu Viktoro Vestleiko ir Stenlio 
Mamfrio, federalinio prokuroro Roanoke, dėmesį? Ir svarbiausia, kaip 
mes išgabensime auksą iš šalies ir kiek laiko tai galėtų užtrukti? 

Tad mintimis nuklystu prie savo tėvo, senuko Henrio, jau dau- 
giau nei keturis mėnesius nebendravusio su jaunesniuoju sūnumi. Ži- 
noma, yra manimi pasipiktinęs, kad prasikaltau ir buvau perkeltas iš 

Frostbergo bei nutremtas į Fort Veiną. Esu tikras, jisai suglumęs, kad 
nėra jokių laiškų. Veikiausiai skambina mano broliui Markusui į K. A. 
ir mano seseriai Rubei į Kaliforniją pasiteirauti, ar šie ką nors girdėję. 
Kažin ar Henris dar ne prosenelis Markuso sūnaus prasikaltėlio ir šio 
keturiolikmetės draugužės dėka, o galji pasidarė abortą? 

Vėlgi, geriau pagalvojus, galbūt ir nesiilgiu savo giminės taip la- 
bai, kaip kartais pamanau. Tačiau tėvą pamatyti būtų malonu, nors, 
įtariu, mano pasikeitusi išvaizda jam nepatiks. Tiesą sakant, labai ti- 
kėtina, kad nė vieno jų nebepamatysiu. Priklausomai nuo federalinės 
valdžios užgaidų ir machinacijų, galėčiau likti laisvu žmogumi arba 
gyvenimą nugyventi kaip bėglys. Kad ir kaip atsitiktų, turėsiu auksą. 

Mylios skrieja pro šalį, aš laikausi greičio ribos ir tuo pat metu 
saugojuosi, kad manęs nekliudytų didžiuliai vilkikai, tačiau negaliu 
negalvoti apie Bou. Jau keturi mėnesiai, kaip esu išėjęs iš kalėjimo ir 
kasdien slopinu begalinį norą mąstyti apie savo sūnų. Pernelyg skaudu 
galvoti, kad galbūt jo nebepamatysiu, bet savaitėms slenkant teko su 
šia realybe susitaikyti. Kokiu nors būdu vėl su juo susieiti būtų pirmas 
milžiniškas žingsnis į normalią būseną, bet nuo šiol mano gyvenimas 
anaiptol nebus normalus. Mudu niekada negalėtume vėl gyventi po 
tuo pačiu stogu, kaip tėvas ir sūnus, ir aš nematau jokios naudos, jeigu 
Bou žinos, kad staiga atsiradau kažkur netoliese ir norėčiau dusyk per 
mėnesį su juo pavalgyti ledų. Neabejoju, jis mane vis dar atsimena, bet 
prisiminimai blėsta. Diona apsukri daili moteris, ir esu tikras, kad ji 
su savo antru vyru suteikia Bou laimingą gyvenimą. Kodėl turėčiau aš, 
faktiškai pašalietis ir tikrai toks atrodantis, staiga išnirti į jų gyvenimą 
ir viską sujaukti? Jeigu ir įtikinsiu Bou, kad jo tėvas iš tikrųjų esu aš, 
kaip vėl atgaivinsiu daugiau kaip penkerius metus apmirusį ryšį? 

Stengdamasis nutraukti kamuojančias mintis, bandau susitelkti į 
kitas kelias valandas, paskui — į kelias kitas dienas. Svarbiausi žings- 
niai laukia priekyje, ir šiurkšti klaida galėtų man kainuoti turtą ir gal- 
būt pasiųsti atgal į kalėjimą. 

Netoli Savanos sustoju pasipildyti benzino ir iš automato nusi- 
pirkti sumuštinį. Po dviejų su puse valandos aš jau Neptun Biče, savo 
anksčiau išmintoje teritorijoje. Kanceliarinių prekių parduotuvėje nu- 
siperku sunkų storą portfelį, paskui nuvažiuoju į viešąją automobilių 

aikštelę šalia paplūdimio. Tenai nėra apsaugos stebėjimo kamerų ir 
nevaikščioja pėstieji, tad skubiai atidarau bagažinę, išimu dvi dėžutes 
nuo cigarų ir perkeliu jas į portfelį. Šis sveria kokius keturiasdešimt 
svarų ir apeidamas savo automobilį sumoju, kad yra per sunkus nešti. 
Vieną tarą išimu ir padedu atgal į bagažinę. 

Už keturių kvartalų pastatau automobilį prie „First Coast Trust“ 
ir nerūpestingai einu paradinių durų link. Skaitmeninis termometras 
besimainančioje banko skelbimų lentoje rodo devyniasdešimt šešis 
laipsnius*. Sulig kiekvienu žingsniu portfelis darosi vis sunkesnis, ir aš 
stengiuosi elgtis taip, lyg jame būtų tik kokie nors svarbūs dokumen- 
tai. Dvidešimt svarų — ne kažin koks svoris, tačiau gerokai per dide- 
lis bet kokio dydžio portfeliui. Dabar kiekvienas žingsnis fiksuojamas 
vaizdo kamerų, ir man mažiausia reikia, kad matytų su sunkiu nešuliu 
įdrimblinantį į banką. Jaudinuosi dėl Vanesos ir jos pastangų su tokia 
našta ant pečių pasiekti savo asmeninius seifus Ričmonde. 

Kad ir kaip sunku, stebėtinas gryno aukso svoris verčia šypsotis. 

Viduje kantriai laukiu, kol saugyklos tarnautoja baigs reikalus 
su kitu klientu. Kai ateina mano eilė, paduodu jai savąjį Floridos vai- 
ruotojo pažymėjimą ir pasirašau pavarde. Ji patikrina mano veidą ir 
braižą, aprobuoja ir palydi į saugyklą banko gilumoje. Į mano asmeni- 
nio seifo užraktą ji įstato įstaigos raktą, o aš — savąjį. Mechanizmas 
puikiai spragteli, seifo stalčius atsidaro ir aš jį nusinešu į ankštą priva- 
čią kabiną, paskui uždarau paskui save duris. Tarnautoja laukia už jų, 
saugyklos viduryje. 

Seifo stalčius šešių colių pločio, šešių — aukščio ir aštuonioli- 
kos — ilgio, didžiausias, kokį tik buvo galima gauti, kai prieš mėnesį 
jį išsinuomojau vieniems metams už tris šimtus dolerių. Įdedu dėžutę 
nuo cigarų vidun. Mudu kiekvieną dėžutę paženklinome tiksliu lui- 
telių skaičiumi. Šioje — trisdešimt trys, arba 330 uncijų, apytikriai 
500 000 dolerių. Užveriu seifo stalčių, grožiuosi juo, prastumiu kelias 
minutes, paskui atidarau duris ir prisistatau tarnautojai. Viena iš jos 
pareigų — laikytis atokiai ir neišsiduoti bent kokiu įtarumu, ir ji tai 
gerai atlieka. Manau, yra visko mačiusi. 


* 


Pagal Farenheitą, t. y. apie 37" C. 

Po dvidešimties minučių aš jau Džeksonvilio „Taupomojo banko“ 
filialo saugykloje. Ši didesnė, asmeniniai seifai mažesni, tarnautoja 
įtaresnė, bet visa kita yra taip pat. Užsidarau duris ir palengva į stalčių 
paslepiu dar vieną luitelių partiją. Trisdešimt du nuostabius mažučius 
liejinius, dar pusės milijono baksų vertės. 

Savo trečiame, galutiniame, banke, mažiau nei pusė mylios nuo 
pirmojo, palieku paskutinį šią dieną depozitą, paskui valandą ieškau 
motelio, kur galėčiau pasistatyti automobilį lauke tiesiog prie savo kam- 
bario. 


Ričmondo vakarinio pakraščio prekybos centre Vanesa bastosi po 
aukštos klasės universalinę parduotuvę, iki suranda moteriškų aksesua- 
rų skyrių. Nors laikosi ramiai, yra visa įsitempusi, nes jos honda palikta 
lauke ir tik laukia, kad būtų apiplėšta ar pavogta. Ji pasirenka elegan- 
tišką raudonos odos su dirželiu, kabinamą ant peties rankinę, pakan- 
kamai didelę, kad būtų galima pavadinti rankiniu bagažu. Ši pagaminta 
žinomo dizainerio ir veikiausiai bus pastebėta moteriškos lyties banko 
tarnautojų. Sumoka grynaisiais ir nuskuba atgal prie savo automobilio. 

Prieš dvi savaites Maksas — nors visada jį pažinojo kaip Malkol- 
mą, šis vardas jai labiau patinka — ją instruktavo išsinuomoti tris asme- 
ninius seifus. Ji kruopščiai išsirinko bankus Ričmonde, užpildė prašymų 
anketas, perėjo patikras ir sumokėjo mokestį. Paskui, kaip buvo instruk- 
tuota, kiekviename atsilankė po du kartus — deponuoti nebereikalingų 
dokumentų ir panašiai. Saugyklų tarnautojos dabar ją pažinojo, ja pasi- 
tikėjo ir nė truputėlio neatrodė įtarios, kai ponia Vanesa Jang atvyko su 
žudančiai nauja rankine ir pareiškė norą patekti prie seifų. 

Mažiau nei per pusantros valandos Vanesa saugiai paslepia pus- 
antro milijono dolerių vertės aukso luitelius. 

Daugiau nei po savaitės ji pirmą kartą sugrįžta namo į butą ir pas- 
tato automobilį taip, kad galėtų matyti pro savo langą antrame aukšte. 
Gyvenamasis kompleksas yra gražioje miesto dalyje, netoli Riėmondo 
universiteto, ir rajonas apskritai saugus. Ji gyveno čia dvejus metus ir 
neprisiminė, kad automobilis būtų pavogtas ar į jį įsilaužta. Vis dėlto 

Vanesa nelinkusi rizikuoti. Apžiūri duris ir langus, ieškodama ženklų, 
ar kas nors nebuvo įėjęs į butą, bet tokių neranda. Tada nusiprausia po 
dušu, persirengia ir vėl išeina. 

Po keturių valandų sugrįžta, patamsyje pamažu, metodiškai su- 
tempia lobį į savo butą ir jį paslepia po lova. Miega virš jo, ant naktinio 
stalelio pasidėjusi „Glock“, visas duris užrakinusi, užsklendusi ir užrė- 
musi kėde. 

Ji tai užsnūsta, tai prabunda, ir išaušus poilsio kambaryje ant so- 
fos gurkšnoja kavą, žiūrėdama per vietinę kabelinę televiziją orų prog- 
nozę. Laikrodis tartum sustojo. Būtų gerai dar pamiegoti, bet protas 
neleidžia kūnui pasiduoti. Išnyko ir apetitas, nors ji ir stengiasi nuryti 
kelis kąsnius kaimiško sūrio. Maždaug kas dešimt minučių vis nuei- 
na prie lango ir apžvelgia automobilių aikštelę. Ankstyvieji rytmečio 
keliautojai išvyksta pamainomis — 7.30, 7,45, 8.00. Anksčiau 9.00 
bankai neatsidaro. Ji ilgai prausiasi po dušu, apsirengia, lyg ruoštųsi į 
teismą, prisikrauna krepšį ir nuneša į automobilį. Per kitas dvidešimt 
minučių išima iš palovės tris dėžutes nuo cigarų ir taip pat nuneša į 
automobilį. Netrukus jas deponuos tuose pačiuose asmeniniuose sei- 
fuose, kuriuos aplankė vakar. 

Bet jos mintyse vyksta didis ginčas, kur likusioms trims dėžu- 
tėms bus saugiau: automobilio bagažinėje ar bute po lova. Nuspren- 
džia žaisti abejaip ir dvi palieka namie, o dar vieną pasiima su savimi. 


Vanesa paskambina ir praneša, kad jau padėjo trečią, paskutinį šį 
rytą, depozitą. Dabar ji važiuoja į Roanoką pasimatyti su advokatu. Esu 
žingsnį ar du pirma jos. Šiek tiek anksčiau aplankiau tris bankus, padė- 
jau depozitus ir dabar keliauju į Majamį. Mudu jau paslėpėme 380 iš 570 
luitelių. Jausmas geras, bet įtampa neatlėgsta. Federalai, jiems tinkamai 
ir netgi nekaip susiklosčius aplinkybėmis, gali konfiskuoti visas įgytas 
vertybes, tad mums rizikuoti nevalia. Privalau išgabenti auksą iš šalies. 

Tarkim, federalai nežino, kad mudu su Vanesa veikiame išvien. 
Taip pat tarkim, jie dar neužčiuopė Natano Kulio sąsajos su manimi. 
Darau daugybę prielaidų ir tikrai negaliu žinoti, ar jos teisingos. 

39 SKYRIUS 


strigęs transporto spūstyje dėl kelio statybos darbų netoli Fort 

Loderdeilio, suspaudinėju pono Rašfordo Vetlio telefono nu- 
merį Montego Bėjuje. Jis atsiliepia šiltu juokeliu, lyg mudu dešimtme- 
čius būtume buvę draugai. Paaiškinu, kad saugiai sugrįžau į Jungtines 
Valstijas ir gyvenimas yra puikus. Vos prieš dvi paras aš slapčia smu- 
kau iš Jamaikos, nė nebandydamas atsisveikinti nei su Natanu, nei su 
Rašfordu, išsigandęs, kad būsiu sustabdytas uniformuotų pareigūnų 
dar prieš įsėsdamas skristi į Puerto Riką. Stebėtina, kaip sparčiai ru- 
tuliojasi įvykiai. Aš vis sau primenu likti susitelkusiam ir mąstyti apie 
kitą ėjimą. 

Nuo sekmadienio Rašfordas nesilankė kalėjime. Jam paaiškinu, 
kad Natanas sugalvojo planą, kaip ten pradėti papirkinėti žmones, ir 
yra kupinas iliuzijų, jog aš sugrįšiu su pilna dėže grynųjų. Kai kam pa- 
skambinau ir sužinojau, kad vaikinas buvo įsivėlęs į kokaino verslą — 
ilga istorija; bet vis tiek negaliu patikėti, kad tas idiotas būtų bandęs 
kontrabanda įvežti keturis kilus kokso; ir nieko negaliu paaiškinti dėl 
ginklo. Kretinas. 

Rašfordas su tuo sutinka ir sako vakar, tai yra pirmadienį, šne- 
kėjęsis su prokuroru. Jeigu Rašfordo magija suveiks, mūsų vaikinui 
nusimato „apie“ dvidešimt metų Jamaikos kalėjimų sistemoje. Atvirai 
sakant, informuoja Rašfordas, jis nemanąs, kad Natanielis ilgai išliks 
sistemoje gyvas. Sprendžiant iš sumušimų, kuriuos per pirmas dvi 
naktis areštinėje patyrė, jam pasiseks, jeigu išgyvens visą savaitę. 

Mudu sutariame, kad Rašfordas šiandien popiet apsilankys areš- 
tinėje ir pasidomės Natanieliu. Paprašau jam perduoti, kad aš labai la- 


288 


bai stengiuosi jį išlaisvinti, apsilankymas jo namuose vyko pagal planą 
ir viskas klostosi kaip aptarta. 
— Kaip pageidaujate, — sako Rašfordas. 
Aš sumokėjau jam honorarą, tad formaliai jis tebedirba man. 
Tikiuosi, tai paskutinis mudviejų pokalbis. 


Vanesa dar kartą tris su puse valandos automobiliu keliauja iš 
Ričmondo į Roanoką ir lygiai 14.00 atvyksta susitikti su Dasčiu Šaive- 
riu, Kvino Rakerio advokatu. Paskambinusi susitarti dėl vizito laiko, 
ji pranešė turinti lemiamą įrodymą Kvino byloje. Dastis buvo suintri- 
guotas ir pamėgino iššniukštinėti per telefoną, bet ji užsispyrė susitik- 
ti, ir kaip įmanoma greičiau. 

Ji apsirengusi madingai: pakankamai trumpu sijonėliu, kad at- 
kreiptų į save dėmesį, nešasi dailų odinį lagaminėlį. Kai įeina į kabi- 
netą, Dastis pašoka ir pasiūlo kėdę. Sekretorė atneša kavos, ir juodu 
sugeba palaikyti šiokią tokią įtemptą šneką, iki durys galutinai užsi- 
daro. 

— Eisiu tiesiai prie reikalo, pone Šaiveri, — pareiškia ji. — Kvi- 
nas Rakeris — mano brolis, ir aš galiu įrodyti, kad jis nekaltas. 

Dastis sąmoninasi, leisdamas žodžiams vibruoti po kabinetą. Jis 
žino, kad Kvinas turi du brolius — Di Rėjų ir Ilgšį — ir seserį Lusindą. 
Visi aktyviai veikė šeimos versle. Dabar jis prisimena, kad buvo dar 
viena sesuo, niekaip neįsivėlusi ir niekada nepaminėta. 

— Kvinas — jūsų brolis, — pakartoja jis, kone sumurma. 

— Taip, aš prieš kelerius metus palikau K. A. ir laikiausi iš tolo. 

— Gerai. Aš klausausi. Noriu išgirsti. 

Vanesa persikryžiuoja kojas, o Dastis palaiko su ja akių kontaktą. 

Ji pradeda: 

— Praėjus savaitei po to, kai Kvinas savavališkai pasišalino iš 
Frostbergo kolonijos, jis K. A. kone perdozavo kokaino. Mes, tai yra 
šeima, žinojome, kad ta medžiaga jisai save nubaigs, — Kvinas visa- 
da daugiausia jos vartodavo, — ir įsikišome. Mano brolis Di Rėjus ir 
aš nuvežėme jį į reabilitacijos centrą netoli Akrono Ohajo valstijoje, 

griežtą vietą užkietėjusiems narkomanams. Kadangi nebuvo teismo 
potvarkio, jo negalėjo užrakinti, bet šioje įstaigoje iš esmės taip nu- 
tinka. Ten Kvinas jau buvo dvidešimt vieną dieną, kai vasario septintą 
buvo surasti teisėjo Foseto ir jo sekretorės kūnai. 

Ji iškelia iš savo lagaminėlio aplanką ir padeda ant Dasčio rašo- 
mojo stalo. 

— Čia visi dokumentai. Kadangi buvo ką tik pabėgęs iš kalėjimo, 
jį priėmė fiktyviu vardu — kaip poną Džeimsą Viljamsą. Mes sumokė- 
jome dvidešimt tūkstančių dolerių grynaisiais įnašą, tad reabilitacijos 
centras mielai sutiko padėti. Jie neuždavė daug klausimų. Jį išsamiai 
mediciniškai ištyrė, atliko visus kraujo testus, taigi yra DNR įrodymas, 
kad Kvinas žmogžudystės laiku ten gydėsi. 

— Ar seniai jūs tai žinojote? 

— Negaliu atsakyti į visus jūsų klausimus, pone Šaiveri. Mūsų 
šeimoje daug paslapčių ir nedaug atsakymų. 

Dastis įsmeigia į ją akis, ir Vanesa šaltai atremia jo žvilgsnį. Jis 
supranta, kad visko nesužinos, ir šiuo metu tai nėra taip svarbu. Ką tik 
laimėjo stambią pergalę prieš valdžią ir jau juokiasi. 

— Kodėl jis prisipažino? 

— Kodėl kas nors prisipažįsta nusikaltęs, nors jokio nusikaltimo 
nebūna padaręs? Aš nežinau. Kvinas yra labai prieštaringa asmenybė 
ir turi kitų problemų. FTB jį spaudė dešimt valandų ir naudojo visas 
negarbingas apgaules, kurias tik turi savo dispozicijoje. Pažindama 
Kviną manau, kad jis gudravo. Veikiausiai suteikė jiems tai, ko siekė 
išgauti, kad paliktų jį ramybėje. Galbūt sukūrė įmantrią pasakaitę, kad 
jie ratais bėgiotų aplinkui, mėgindami ją patikrinti. Aš nežinau. Prisi- 
menate Lindbergo kūdikio pagrobimą, patį garsiausią vaiko pagrobi- 
mą per istoriją? 

— Esu apie tai skaitęs, žinoma. 

— Tai štai, bent pusantro šimto žmonių prisipažino padarę tą 
nusikaltimą. Galbūt tai ir nesąmonė, bet, kita vertus, kartais Kvinas 
gali būti pakvaišęs. 

Dastis atsiverčia aplanką. Jame randa ataskaitą apie kiekvieną 
Kvino reabilitacijos centre praleistą dieną nuo sausio 17-os iki vasario 

7-os imtinai, to pirmadienio, kai buvo surasti teisėjo Foseto ir Naomės 
Kleri kūnai. 

— Čia parašyta, kad jis paliko įstaigą vasario septintą popiet, — 
sako Dastis skaitydamas. 

— Teisingai. Jis išėjo arba pabėgo ir nusigavo į Roanoką. 

— Ir kodėl, ar galėčiau paklausti, jis pasuko į Roanoką? 

— Vėlgi, pone Šaiveri, į daug klausimų negaliu atsakyti. 

— Taigi jis pasirodo Roanoke dieną po to, kai surandami kūnai, 
nueina į barą, prisigeria, įsivelia į muštynes, yra areštuojamas ir turi 
pilnas kišenes pinigų. Šičia daug spragų, panele... 

— Taip, jų yra, ir laikui bėgant spragos bus užpildytos. Tačiau 
šiuo metu tai nėra taip svarbu, ar ne? Svarbu, kad jūs turite aiškų jo 
nekaltumo įrodymą. Išskyrus tariamą prisipažinimą, valdžia neturi jo- 
kių įkalčių prieš mano brolį, tiesa? 

— Taip, tikrai. Nėra jokių daiktinių įrodymų, tik daug įtartino 
elgesio. Pavyzdžiui, kodėl jis buvo Roanoke? Kaip jis ten pateko? Iš 
kur gavo visus tuos pinigus? Kur nusipirko vogtus ginklus? Daugybė 
klausimų, panele, bet, spėju, jūs neturite atsakymų, tiesa? 

— Tiesa. 

Dastis susineria rankas už galvos ir stebeilija lubas. Po ilgos tylos 
taria: 

— Žinote, turėsiu tai ištirti. Teks nuvykti į reabilitacijos centrą, 
išklausinėti tenykščius žmones, paimti afidavitus ir panašiai. Federa- 
lai nepasiduos, kol mūsų aplankas netaps gerokai storesnis, kad juo 
galėtume užvožti jiems per galvas. Man reikės dar dvidešimt penkių 
tūkstančių dolerių. 

Nedvejodama ji pareiškia: 

— Aš aptarsiu tai su Di Rėjumi. 

— Parengiamasis posėdis už dviejų savaičių, tad turime veikti 
sparčiai. Prieš posėdį norėčiau įregistruoti prašymą, kad kaltinimai 
būtų atmesti. 

— Tai jūs advokatas. 

Dar viena pauzė: Dastis ant alkūnių palinksta į priekį ir įremia 


akis į Vanesą. 

— Teisėją Fosetą gerai pažinojau. Nebuvome draugai, bet tik 
draugiški pažįstami. Jeigu Kvinas jo nenužudė, ar bent kiek numano- 
te, kas tai padarė? 

Ji jau purto galvą. Ne. 


Policija surado Natano pikapą Roanoko regioninio oro uosto 
bendrosios aviacijos zonoje vėlai antradienio rytą. Kaip ir tikėtasi, jo 
baro darbuotojai pirmadienį susirūpino, kai šeimininkas nepasirodė, 
ir vėlai po vidudienio pradėjo visur skambinti. Pagaliau jie susisiekė 
su policija, ir ši galų gale išnaršė oro uostą. Natanas gyrėsi, kad priva- 
čiu reaktyviniu skris į Majamį, tad paieška nebuvo sunki — bent jau 
pikapo. Surastas automobilis savaime nenurodė į kokį nors nešvarų 
žaidimą, todėl policija neskubėjo pradėti žmogaus medžioklės. Greito- 
mis patikrinus jo praeitį, išaiškėjo buvęs teistumas, ir tai irgi nė kiek 
nepaskatino užuojautos. Nebuvo ir šeimynykščių, klykiančių dėl savo 
pražuvusio numylėtojo. 

Kompiuterinė paieška ir keli telefono skambučiai padėjo išsiaiš- 
kinti, kad prieš du mėnesius Natanas iš automobilių prekybos agen- 
to Leksingtone, Virdžinijos valstijoje, už valandos kelio į šiaurę nuo 
Roanoko I-81 magistrale, nusipirko naujutėlaitį „Chevrolet Silverado“. 
Jo kaina buvo 41 000 dolerių, ir Natanas sumokėjo grynaisiais — ne 
tokiais pinigais, apie kuriuos kalbama išrašant čekį, bet tikrais šlaman- 
čiaisiais. Įspūdingu pluoštu šimtadolerinių banknotų. 

Nors automobilių prekybos agentas ar policija, arba, tiesą sa- 
kant, ir kas nors kitas to nežinojo, Natanas buvo susiradęs prekiau- 
toją auksu. 


Galiausiai ir aš pats tokį susiradau. 

Po dviejų išvykų į „Palmetto Trust“ saugyklą pietų centriniame 
Majamyje išsinuomoto „Chevrolet Impala“ bagažinėje tebeturiu tiks- 
liai keturiasdešimt vieną iš brangiųjų luitelių, apytikriai apie 600 000 

dolerių vertės. Man reikia šiek tiek jų paversti grynaisiais, todėl esu 
priverstas įžengti į šešėlinį prekybos auksu pasaulį, kur taisyklės 
lanksčios, bematant pakoreguojamos, o visi personažai vengia žiūrėti 
tiesiai į akis ir kalba dviprasmybėmis. 

Pirmi du prekiautojai, susirasti iš Geltonųjų puslapių, įtaria, kad 
esu koks nors slaptasis agentas ir iškart padeda ragelį. Trečiasis, džen- 
telmenas, kalbantis su akcentu, kuris šiame versle, kaip spėju sparčiai 
patirti, nėra neįprastas, nori žinoti, kokiu būdu įsigijau dešimties un- 
cijų tariamai gryno aukso luitelį. 

— Tai ilga istorija, — atsakau ir padedu ragelį. 

Ketvirtasis — smulki žuvelė, savo kontoros priekyje laikantis 
lombardą, o gilumoje — superkantis brangenybes. Penktasis parodo 
šiokį tokį susidomėjimą, bet, žinoma, privalo pamatyti, ką aš turiu. 
Paaiškinu, kad nesiruošiu įeiti į jo parduotuvę, nes nenoriu būti užfik- 
suotas vaizdo kamerų. Jis patyli, ir aš įtariu, kad mąsto apie ginkluoto 
apiplėšimo galimybę. Galiausiai sutariame susitikti ledainėje už poros 
durų nuo jo parduotuvės, prekybos centre, gerojoje miesto dalyje. Jis 
būsiąs su juoda „Marlinų“* kepuraite. 

Po pusės valandos sėdžiu priešais dvigubą porciją pistachio gela- 
to**. Kitoje staliuko pusėje įsitaisęs Hasanas, stambus žilabarzdis siras, 
ir doroja trigubą porciją šokolado tyrės. Už dvidešimties pėdų laikosi 
kitas tamsaus gymio džentelmenas — skaito laikraštį, valgo atšaldy- 
tą jogurtą ir tikriausiai yra pasirengęs mane nušauti, jeigu bent kokiu 
ženklu išsiduosiu ketinąs sukelti nemalonumų. 

Kai pabandome nereikšmingai šnektelėti ir nieko iš to neišeina, 
pastumiu per staliuką suglamžytą voką. Jo viduje vienintelis aukso 
luitelis. Hasanas apsidairo aplink, bet vieninteliai ledainės klientai — 
jaunos mamytės su savo penkiamečiais ir dar tas kitas siras. Savo stora 
letena Hasanas paima luitelį, spusteli, nusišypso, lengvai juo pabarbe- 
na į staliuko kampą ir sumurma: 

— Oho. 

Šitai jam pavyksta ištarti be menkiausio akcento. 


* 


„Marlins“ — Floridos beisbolo profesionalų komanda. 


** Ledai su pistacija (ital.) 

Esu nustebęs, kaip raminamai suveikė tas paprastas jaustukas. 
Aš niekada nepagalvojau, kad auksas galėtų būti netikras, bet kai jo 
tikrumą patvirtino profas, staiga tai suteikė atgaivos. 

— Jums patinka, a? — kvailai klausiu, tiesiog bandydamas ką 
nors išgauti. 

— Labai gražu, — sako jis, įstumdamas luitelį atgal į voką. 

Ištiesiu ranką jo paimti. 

— Kiek jų? — klausia jis. 

— Tarkime, penki luiteliai, penkiasdešimt uncijų. Birža vakar už- 
sidarė auksui kainuojant 1520 dolerių už unciją, taigi... 

— Žinau aukso kainą, — pertraukia jis. 

— Be abejo, taip. Norite pirkti penkis blokelius? 

Toks tipas kaip jis niekada nepasakys „taip“ arba „ne“, o tik mur- 
mės, kalbės aplinkui, išsisukinės ir blefuos. 

— Galbūt, — sako, — ir tikrai tai priklauso nuo kainos. 

— Kiek siūlote? — klausiu, bet ne per karštai. Geltonuosiuose 
puslapiuose dar likę prekiautojų auksu, nors laikas senka ir esu pavar- 
gęs vis nesėkmingai skambinti telefonu. 

— Na, tai priklauso nuo keleto dalykų, pone Boldvinai. Galima 
spėti, kad šiomis aplinkybėmis auksas yra, pasakykime, iš juodosios 
rinkos. Nežinau, iš kur jo gavote, ir nenoriu žinoti, bet esama pagrįs- 
tos tikimybės, kad jis buvo išgautas, taip pasakykime, iš ankstesnio 
savininko. 

— Ar iš tikrųjų svarbu, kur... 

— Ar esate registruotas šio aukso savininkas, pone Boldvinai? — 
griežtai klausia jis. 

Aš apsidairau. 

— Ne. 

— Žinoma, ne. Todėl juodojoje rinkoje nuolaida dvidešimt pro- 
centų. — Tam tipui nereikia skaičiuotuvo. — Mokėsiu po tūkstantį du 
šimtus dvidešimt dolerių už unciją, — tyliai, bet tvirtai pareiškia jis, 
pasilenkdamas į priekį. Nors jo burną dalinai slepia barzda, tariami 
žodžiai aiškūs. 

— Už penkis luitelius? — klausiu. — Penkiasdešimt uncijų? 

— Tariant, kad kiti keturi tokios pat kokybės. 

— Jie identiški. 

— Ir jūs neturite registracijos, įrašų, dokumentų, nieko, taip, 
pone Boldvinai? 

— Teisybė. Ir nenoriu jokių įrašų dabar. Paprastas sandėris — 
auksas už pinigus, be pakvitavimo, be jokių dokumentų, be vaizdo ka- 
merų, be nieko. Atėjau, išėjau ir dingau naktyje. 

Hasanas šypsosi ir ištiesia dešinę ranką. Aš ją paspaudžiu, ir 
sandėris atliktas: mudu sutariame susitikti kito ryto devintą delika- 
tesinėje anapus gatvės, kurioje yra kabinos ir mes galėsime niekieno 
netrukdami atsiskaičiuoti. Palieku svetainę lyg padaręs kokį nusikal- 
timą ir sau vis kartoju tai, kas ir taip turėtų būti aišku, būtent: pirkti 
ar parduoti auksą mažesnėmis ar išpūstomis kainomis nėra įstatymų 
pažeidimas. Tai ne krekas, kuriuo pas mus prekiaujama gatvėse, ir ne 
slapta informacija, prieinama tik brokeriams. Tai visai teisėta transak- 
cija, tiesa? 

Jeigu Hasaną ir mane kas nors būtų stabėję, prisiektų matę de- 
rantis dėl nešvaraus sandėrio du sukčius. Bet šiame etape man į tai 
nusispjaut. 


Aš rizikuoju, bet nieko kita nebelieka. Hasanas — rizika, tačiau 
man reikia grynųjų. Išgabenti auksą iš šalies bus rizikinga, bet palikęs 
jį čia galėtum prarasti. 

Kitas dvi valandas apsiperku sumažintų kainų parduotuvėse. Įsi- 
gyju visokių atsitiktinių dalykų: trik trak komplektų, įrankių dėželių, 
knygų kietais viršeliais ir tris pigius nešiojamuosius kompiuterius. 
Pirkinius susitempiu į savąjį pirmo aukšto kambarį motelyje piečiau 
Koral Geiblso ir likusią vakaro dalį meistrauju, pakuoju ir gurkšnoju 
šaltą alų. 

Iš kompiuterių išimu standžiuosius diskus bei baterijas ir sugebu 
juos pakeisti savo trimis plytelėmis. Į kiekvieną knygą kietais viršeliais 
įkemšu po luitelį, įvyniotą į laikraštį ir aliuminio foliją, paskui tvirtai 
perrišu lipnia izoliacine juosta. Įrankių dėžėse palieku plaktuką ir at- 
suktuvus, bet kitką išimu. Į kiekvieną gražiai įtelpa po keturis mini 

blokelius. Dviejuose trik trak komplektuose telpa po du nesukelenčius 
įtarimų blokelius. Naudodamasis ištekliais iš FedEx*, UPS ir DHL** 
kruopščiai formuoju savo gėrybių paketus. Slenka valandos, aš užsi- 
miršęs kitame pasaulyje. 

Dusyk paskambinu Vanesai ir mudu persipasakojame savo die- 
nas. Ji vėl Ričmonde, daro tą pat ką ir aš. Abu esame išsisėmę, fiziškai 
ir psichiškai, bet vienas kitą drąsiname. Dabar ne metas lėtinti tempą 
ar pasidaryti nerūpestingiems. 

Vidurnaktį baigiu ir grožiuosi atliktu darbu. Ant spintelės išdė- 
lioti per vakarą pagaminti paketai, užsandarinti, su pridėtais oro paš- 
to siuntos lydraščiais, dalykiškai atrodantys, nė kiek neįtartini, viduje 
slepiantys iš viso trisdešimt du luitelius, apytikriai 500 000 dolerių 
vertės. Tarptautinių siuntų popierizmas varginantis, o aš dar turiu 
pūsti miglas apie siuntų turinį. Siuntėjas — ponas M. Ridas Boldvinas 
iš „Skelter Films“ Majamyje, o gavėjas — tas pats vyrukas „Puikiojo 
užutėkio vilose“, nr. 26, Vilebio įlanka, Antigva. Planuoju ten būti ir 
juos atsiimti. Jeigu jie be incidentų pasieks savo paskirties vietą, mudu 
su Vanesa veikiausiai bandysime panašiomis siuntomis pasinaudoti 
netolimoje ateityje. Jeigu kas nors susiklostys negerai, sugalvosime 
ką nors nauja. Tokios siuntos — tai dar viena rizika: siuntinius gali 
apieškoti ir konfiskuoti, auksą kur nors pakeliui galėtų pavogti. Tačiau 
aš nuosaikiai tikiu, kad jis suras savo naujus namus. Sau primenu, kad 
draudžiamų dalykų nesiunčiame. 

Esu pernelyg užsivedęs, todėl negaliu užmigti, ir antrą valandą 
nakties užžiebiu šviesas, įsijungiu nešiojamąjį kompiuterį ir krapš- 
tinėjuosi su elektroniniu laišku. Jis skirtas ponui Stenliui Mamfriui, 
Virdžinijos Pietinės apygardos federaliniam prokurorui, ir ponui Vik- 
torui Vestleikui, FTB, Vašingtonas. Kol kas apmatai štai tokie: 


Gerbiamieji pone Mamtfri ir pone Vestleikai, 
bijau, kad padariau rimtą klaidą. Kvinas Rakeris nenužudė 
teisėjo Raimondo Foseto ir ponios Naomės Kleri. Dabar, kai 


* 


Angl. santrumpa: „Federal Express“ — Federalinė skubiųjų siuntų tarnyba. 
Santrumpa: Dalsey, Hillblom 8: Lynn — vokiečių pasaulinio tinklo pašto kompanija, tei- 
kianti pašto, skubių siuntų, logistikos ir finansų paslaugas. 


** 

jau esu išėjęs iš kalėjimo, man prireikė kelių mėnesių, kol tai 
supratau ir nustačiau tikrojo žudiko asmenybę. Kvino prisipa- 
žinimas fiktyvus, kaip veikiausiai ir patys dabar žinote, ir turite 
nulį daiktinių įrodymų prieš jį. Šiuo metu jo advokato Dasčio 
Šaiverio žinioje yra aiškus nesugriaunamo alibi įrodymas, 
pagal kurį Kvinas bus išteisintas, tad pasirenkite realybei, kad 
teks atsiimti visus kaltinimus prieš jį. 

Apgailestauju dėl visų nepatogumų. 


Mums būtina kaip įmanoma greičiau pasikalbėti. Turiu smul- 
kų planą, kaip toliau tęsti, ir tik visiškas jūsų bendradarbiavi- 
mas padės sulaikyti ir nuteisti žudiką. Mano planas prasideda 
nuo pažado užtikrinti imunitetą Man pačiam bei kitiems ir 
baigiasi tiksliai jūsų trokštamu rezultatu. Dirbdami išvien ga- 
lėsime išspręsti šį reikalą ir įvykdyti teisingumą. 


Aš esu už šalies ribų ir neturiu planų grįžti, niekada. 


Nuoširdžiai, Malkolmas Banisteris 


40 SKYRIUS 


aip paprastai būna tokias atvejais, miegas nepastovus. Labai 

Ki nutolstantis ir nereguliarus, todėl nesu tikras, ar išvis 
miegojau. Tiek daug yra ką nuveikti, kad susivokiu geriantis prastą 
kavą ir spoksantis į televizorių dar gerokai prieš saulėtekį. Galiausiai 
nusiprausiu po dušu, apsirengiu, susikraunu į automobilį pernakt pa- 
ruoštus paketus ir leidžiuosi po tuščias Majamio gatves ieškodamas 
kur papusryčiauti. Devintą Hasanas įdrambloja į delikatesinę neši- 
nas popieriniu maišeliu, lyg būtų ką tik šio to nusipirkęs bakalėjoje. 
Mudu įsitaisome arti vienas kito kabinoje, užsisakome kavos, palau- 
kiame, kol nueis padavėja, ir imamės skaičiuoti. Jam kur kas lengviau 
nei man: paglosto penkis luitelius ir įsimeta į vidines suglamžyto 
bleizerio kišenes, o aš grabalioju po popierinį maišelį, stengdamasis 
suskaičiuoti 122 ryšelius šimtadolerinių banknotų — po dešimt kie- 
kviename. 

— Čia visi, — sako jis, saugodamasis, ar nesugrįžta padavėja. — 
Šimtas dvidešimt du tūkstančiai dolerių. 

Patikrinu, patenkintas uždarau maišelį ir pabandau mėgautis 
kava. Pasėdėjęs dvidešimt minučių Hasanas išeina. Aš šiek tiek luk- 
teliu, paskui patraukiu durų link, nervingai laukdamas, kad mane 
skubantį prie automobilio užpuls ypatingosios paskirties būrys. Kelio- 
nei pasilieku 22 000 dolerių, o į du dar likusius trik trak komplektus 
sukemšu po 50 000. FedEx siuntų kontoroje su penkiais pernakt pa- 
ruoštais paketais laukiu eilėje ir įdėmiai stebiu klientus, pirma manęs 
tvarkančius savo reikalus. Kai prieina eilė, darbuotoja ištyrinėja užpil- 
dytus oro pašto siuntų lydraščius ir atsainiai klausia: 

— Kas viduje? 

— Namų ūkio reikmenys, kelios knygos, nieko iš tiesų vertinga, 
nėra ką apdrausti, — atsakau kruopščiai surepetuotais žodžiais. — 
Antigvoje turiu būstą. Kaip tik šiuo metu jį truputėlį gražinu. 

Ji linkteli, lyg išties sudominta mano planų. 

Už standartinį komercinį pristatymą su trijų dienų garantija 
sąskaitą sudaro trys šimtai dešimt dolerių, ir aš sumoku iš anksto 
padengta kreditine kortele. Išeidamas iš vestibiulio ir palikdamas už 
savęs auksą, giliai atsikvepiu ir tikiuosi kuo geriausio. Naudodamasis 
išsinuomotojo automobilio navigacine sistema susirandu UPS konto- 
rą, joje atlieku tokią pačią procedūrą. Sugrįžtu į „Palmetto Trust“ ir 
užtrunku valandą, kol prieinu prie savo asmeninio seifo. Jame padedu 
likusius pinigus ir keturis luitelius. 

Kol plačiai išdrikusiame Majamio tarptautiniame oro uoste su- 
randu DHL siuntų stalą, šiek tiek užtrunka, bet galop tenai nusigaunu 
ir palieku dar paketų. Pagaliau „Avis“ punkte išsiskiriu su savo „Im- 
pala“ ir nusisamdau taksi nuvažiuoti į oro uosto bendrosios aviacijos 
sekciją, toli nuo pagrindinio terminalo. Ten yra privačių orlaivių anga- 
rų blokai, užsakomųjų reisų kompanijos, skraidymo mokyklos, ir, kol 
tuščiai ieškome įmonės pavadinimu „Jūrinė aviacija“, mano taksistas 
pasiklysta. Jai reikėtų didesnės iškabos, nes dabartinė vos matosi iš 
artimiausios gatvės, ir man kyla pagunda tai išrėkti tarnautojui, kai 
įžengiu pro duris. Tačiau sugebu prikąsti liežuvį ir nusiraminti. 

Čia nėra skenerio man ir mano bagažui patikrinti, ir aš spėju, kad 
privačių orlaivių terminalai neaprūpinti tokiais įrenginiais. Tikiuosi, 
kad vienaip ar kitaip būsiu patikrintas atvykęs į Antigvą, tad nuspren- 
džiu nerizikuoti. Turiu su savimi 30 000 dolerių grynaisiais, didžiumą 
paslėptą rankiniame bagaže, ir jeigu po jį ims raustis ir susijaudins, 
apsimesiu kvailiu ir sumokėsiu baudą. Man buvo kilusi pagunda slap- 
čia pamėginti įgabenti aukso blokelį ar du ir pažiūrėti, ar įmanoma tai 
padaryti, bet rizika didesnė nei atlygis. 

Pilotai 13.30 praneša, kad metas sėsti į lėktuvą, ir mes įsiropš- 
čiame į „Learjet 35“, maždaug perpus mažesnį reaktyvinį nei „Chal- 
lenger“, kuriuo mudu su Natanu trumpai mėgavomės, kai skridome į 
Jamaiką. Šiame telpa apie šeši žmonės, bet stambesnio sudėjimo vy- 

rai remtųsi pečiais. Tualeto nėra, tik po sėdyne padėtas naktipuodis 
skubiam reikalui. Švelniai tariant, ankšta, tačiau ar tai svarbu? Kur 
kas pigiau nei dideliu lėktuvu, bet taip pat greitai. Aš — vienintelis 
keleivis ir skubu. 

Čia lėktuve skrenda Maksas Boldvinas su deramais dokumentais. 
Malkolmas Banisteris pasitraukė į pensiją — galutinai. Neabejoju, 
Muitinės tarnyba informuos kokį šnipelį iš FTB, šis kurį laiką bus su- 
glumęs, paskui raportuos savo bosui. Jie pasikrapštys smakrus ir nusi- 
stebės, ką Boldvinas daro, kokį turi reikalą su privačiais reaktyviniais, 
kodėl leidžia visus savo pinigus? Daugybė klausimų, bet svarbiausias 
vis tiek tebelieka: ką, po velniais, jisai sumanė? 

Jie neturės jokio rakto mįslei įminti, nebent pats pasakysiu. 

Kol pamažu riedame nuo terminalo, greitomis peržvelgiu elekt- 
roninį laišką Mamfriui ir Vestleikui, paskui spusteliu „Siųsti“. 


Liepos 28-a. Prieš keturis mėnesius išėjau iš Frostbergo, o prieš 
du — su nauju veidu ir pavarde palikau Fort Karsoną. Kad ir kaip sten- 
giuosi prisiminti praėjusias kelias savaites ir pažvelgti į jas iš perspek- 
tyvos, pradedu knapsėti nosimi. Kai pasiekiame numatytą keturiasde- 
šimties tūkstančių pėdų aukštį, aš užmiegu. 

Po dviejų valandų pažadina turbulencija, ir aš pažvelgiu pro lan- 
gą. Lekiame virš vasariškos audros su griaustiniu, lėktuvėlį krato. Vie- 
nas pilotas atsisuka ir man parodo iškeltą nykštį — viskas gerai. Jeigu 
taip sakai, bičiuli. Po kelių minučių dangus vėl ramus, audra liko už 
mūsų, ir aš spoksau žemyn į gražius Karibų jūros vandenis. Spren- 
džiant iš navigacijos ekrano lėktuvo pertvaroje priešais mane, tuoj 
praskrisime virš Sent Krua Jungtinėms Valstijoms priklausančiose 
Mergelių salose. 

Tenai apačioje tiek daug gražių salų ir tiek daug įvairovės. Kai 
sėdėjau kalėjime, bibliotekoje laikiau užslėptą „Fodoro vadovą po Ka- 
ribus“ — storą žinyną su keliomis dešimtimis gražių spalvotų foto- 
grafijų, žemėlapiais, sąrašais dalykų, kuriuos reikia tenai nuveikti, ir 
trumpomis visų salų istorijomis. Svajojau, kad kada nors būsiu salose 

atsipalaidavęs su Vanesa, vienudu mažoje burinėje valtyje, plaukiosi- 
me nuo salos prie salos visiškai ir nevaržomai laisvi. Aš nemoku bu- 
riuoti ir niekada neturėjau burlaivio, bet tai buvo Malkolmas. Nūnai 
Maksas, keturiasdešimt trejų, pradeda naują gyvenimą ir trokšta nusi- 
pirkti skifą, išmokti buriuoti ir likusį gyvenimą dreifuoti iš paplūdimio 
į paplūdimį — kas galėtų jį sustabdyti? 

Variklių apsukoms šiek tiek sulėtėjant, lėktuvėlį kresteli. Stebiu 
kapitoną pridarant droselius, ir mes pradedame ilgą nusileidimą. Prie 
durelių yra nedidelis šaldytuvas, jame susirandu alaus. Praskrendame 
virš Nevio ir tolumoje — Sent Kitsas. Beje, tos dvi salos turi patrauk- 
lius bankininkystės įstatymus, trumpai apie jas svarsčiau dar kalė- 
damas EFrostberge ir turėdamas užtektinai laiko savo tyrinėjimams. 
Galvojau ir apie Kaimanų salas, bet sužinojau, kad jos dabar baisiai 
užstatytos. Bahamos per arti Floridos ir knibžda Jungtinių Valstijų 
agentų. Puerto Rikas — mūsų užjūrio teritorija, todėl ir nepateko nė 
į vieną mano sąrašą. Sen Barte“ — transporto spūstys. Jungtinėms 
Valstijoms priklausančiose Mergelių salose per daug nusikalstamumo. 
Jamaika — vieta, kur dar reziduoja Natanas. Kaip savo pirmą operaty- 
vinę bazę pasirinkau Antigvą, nes ten septyniasdešimt penki tūkstan- 
čiai gyventojų, beveik visi juodieji kaip ir aš, ne per tankiausiai, bet ir 
ne itin retai gyvenama. Sala kalnuota, su 365 paplūdimiais — po vieną 
kasdien arba bent taip rašoma brošiūrose ir interneto svetainėse. Pasi- 
rinkau Antigvą, nes tenykščiai bankai pagarsėję lankstumu, ir niekam 
nėra paslaptis, kad į nepatogius dalykus žiūri pro pirštus. Ir jeigu dėl 
kokių nors priežasčių sala man nepatiktų, galėsiu greitai judėti kitur. 
Yra labai daug vietų, kurias reikia pamatyti. 

Mes trinktelime ant asfalto ir žviegdami padangomis sustojame. 
Kapitonas apsisuka ir lūpomis sudėlioja žodžius: „Atleiskite dėl to“. 
Pilotai labai didžiuojasi savo gebėjimais sklandžiai nutupdyti lėktuvą, 
ir šis vyrukas turbūt sutrikęs. Lyg man rūpėtų. Šiuo metu svarbu tik 
viena: saugiai išlipti iš lėktuvo ir be kliūčių patekti į šalį. Prie privataus 
terminalo stovi kiti du reaktyviniai ir, laimė, ką tik nusileido dides- 


* 


T. y. Sen Bartelemi (pranc. Saint Barthėlemy) salos — oficialiai Prancūzijos užjūrio te- 
ritorija. 

nis. Bent dešimt suaugusių amerikiečių su šortais ir sandalais traukia 
į pastatą atlikti formalumų. Aš delsiu pakankamai ilgai, kad prisigre- 
tinčiau įkandin jų. Kol Imigracijos ir muitinės tarnybos agentai atlieka 
savo rutiną, aš sumoju, kad privatiems keleiviams ir jų krepšiams nėra 
skenerių. Puiku! Atsisveikinu su pilotais. Lauke prie mažučio pastato 
stebiu, kaip kiti amerikiečiai pasikrauna į laukiantį miniveną ir dings- 
ta. Aš sėdžiu ant suolo, kol pasirodo mano taksi. 

Vila yra Vilebio įlankoje, dvidešimt minučių kelio nuo oro uosto. 
Važiuoju taksi ant užpakalinės sėdynės, langai nuleisti, šiltas druskin- 
gas oras dvelkia į veidą, kol apsukame vieną kalno pusę ir nusileidžia- 
me kita. Toli įlankoje prie kranto prišvartuoti dešimtys laivelių, besiil- 
sinčių ant mėlyno vandens, kuris atrodo visiškai ramus. 

Dviejų miegamųjų kooperatinė vila įsiterpusi tarp grupės to- 
kių pačių ir fasadu atsukta tiesiai į paplūdimį; stovi pakankamai arti, 
kad girdėtųsi bangų mūša. Ji išsinuomota dabartine mano pavarde, 
o nuompinigiai už tris mėnesius apmokėti „Skelters Film“ čekiu. At- 
siskaitau su taksistu ir įeinu pro paradinius „Puikiojo užutėkio“ var- 
tus. Maloni dama kontoroje įteikia raktą ir bukletą apie atskiro būsto 
smulkmenas. Pats atsirakinu ir įeinu į vidų, įjungiu palubės ventiliato- 
rius bei oro kondicionierių ir apžiūriu kambarius. Po penkių minučių 
jau mirkstu vandenyne. 


Lygiai 17.30 Stenlis Mamfris ir du jo pavaldiniai susirenka aplink 
garsiakalbį posėdžių salės stalo viduryje. Po kelių sekundžių pasigirsta 
Viktoro Vestleiko balsas. Trumpai pasisveikinęs, Vestleikas klausia: 

— Taigi, Stenai, ką apie tai galvoji? 

Po to, kai prieš keturias valandas gavo elektroninį laišką, daugiau 
apie nieką kitą ir negalvojęs Stenlis atsakė: 

— Na, Vikai, man atrodo, kad pirmiausia turime nuspręsti, ar 
ketiname vėl tikėti tuo vyruku, kaip tu manai? Noriu pasakyti, jis pri- 
pažįsta pastarąjį kartą suklydęs. Nepripažįsta, kad mums melavo, tik 
sako padaręs klaidą. Jis gudrauja. 

— Bus sunku vėl juo patikėti, — sutiko Vestleikas. 

— Ar žinai, kur jis šiuo metu? — paklausė Mamfris. 

— Jis ką tik privačiu reaktyviniu skrido iš Majamio į Antigvą. 
Praėjusį penktadienį skrido iš Roanoko į Jamaiką, paskui kaip Malkol- 
mas Banisteris sekmadienį vėl grįžo į mūsų šalį. 

— Ar bent kiek numanai, ką jis daro taip keistais judėdamas? 

— Nė kiek, Stenai. Mes suglumę. Jis įrodė, kad gana gerai moka 
dingti ir kilnoti pinigus. 

— Teisybė. Vikai, aš turiu scenarijų. Tarkim, jis mums melavo 
dėl Kvino Rakerio. Galbūt Rakeris visame tame sumanyme turi kaž- 
kokį vaidmenį ir veikė išvien, kad padėtų Banisteriui išsigauti iš kalė- 
jimo. O dabar abu stengiasi išgelbėti Rakerio subinę. Man čia panašu 
į sąmokslą. Melas, bendrininkavimas. Kas, jeigu juos priblokštume 
patvirtintu oficialiu kaltinimu, sučiuptume ir įmestume atgal į Cypę 
Banisterį, paskui pažiūrėtume, ką jis žino apie tikrąjį žudiką. Už grotų 
galbūt taptų kalbesnis. 

— Taigi dabar tu juo tiki? — paklausė Vestleikas. 

— Aš to nepasakiau, Vikai, anaiptol. Bet jeigu jo elektroninis laiš- 
kas teisingas ir jeigu Dastis Šaiveris turi alibi, tuomet mudu su šiuo 
baudžiamuoju persekiojimu susimautume. 

— Gal mums pasikalbėti su Dasčiu? 

— Nebūtina. Jeigu turi įrodymą, gana greitai šį pamatysime. Tik 
vieno dalyko — vieno iš daugelio — nepajėgiu suprasti: kodėl jie taip 
ilgai slėpė įrodymą. 

— Aširgi, — pritarė Vestleikas. — Svarstome vieną iš prielaidų, 
kad Banisteriui reikėjo laiko žudikui surasti — žinoma, jeigu juo tikė- 
tume. Jei atvirai, šiuo metu nežinau kuo tikėti. Kas, jeigu Banisteris 
žino tiesą? Savo ruožtu mes neturime nieko. Jokio daiktinio įrodymo. 
Prisipažinimas abejotinas. Ir jeigu Dastis turi neginčijamą kaip rūks- 
tantis šautuvas įrodymą, tuomet mums baigta. 

— Oficialiai juos apkaltinkime ir paspauskime, — pasiūlė 
Mamfris. — Rytoj paskambinsiu didžiajam žiuri, ir per parą turėsime 
oficialią kaltinamąją išvadą. Ar labai keblu bus sugriebti Banisterį An- 
tigvoje? 

— Kaip rakštis subinėje. Jis turės būti mums perduotas ekstradi- 
cijos keliu. Tai galėtų užtrukti mėnesius. Be to, jis gali vėl išnykti. Tas 

vyriokas tą moka. Leisk man pasikalbėti su bosu ir tik paskui skam- 
bink didžiajam žiuri. 

— Gerai. Bet jeigu Banisteris nori imuniteto, tai panašu, kad jis 
padarė nusikaltimą ir siekia susitarti, tiesa? 

Vestleikas šiek tiek patylėjo, paskui prašneko: 

— Gana reta, kad nekaltas žmogus prašytų imuniteto. Taip pasi- 
taiko, bet nelabai dažnai. Apie kokį nusikaltimą tu galvoji? 

— Nieko konkretaus, bet ką nors surasime. Į galvą ateina reke- 
tavimas. Neabejoju, mums pavyks taip pakreipti RICO, kad atitiktų 
tuos faktus. Susimokymas trukdyti teisinei procedūrai. Melavimas 
teismui ir FTB. Kai apie tai pagalvoju, kuo ilgiau kalbame, tuo kaltina- 
moji išvada didėja. Man pikta, Vikai. Banisteris ir Rakeris Frostberge 
bičiuliavosi ir sukurpė šį planą. Rakeris savavališkai pasišalino gruodį. 
Teisėjas Fosetas nužudytas vasarį. O dabar panašu, kad Banisteris pa- 
maitino mus krūva mėšlo apie Rakerį ir jo motyvus. Nežinau, kaip tu, 
Vikai, bet aš pradedu jaustis, lyg būtume apmulkinti. 

— Nereaguokime pernelyg jautriai. Pirmas žingsnis — nustatyti, 
ar Banisteris kalba tiesą. 

— Gerai, o kaip ketiname tai padaryti? 

— Palaukime Dasčio ir pažiūrėkime, ką jis turi. O kol kas pasikal- 
bėsiu su savo bosu. Vėl pasišnekėkim rytoj. 

— Sutinku. 


41 SKYRIUS 


ent Džonso komercinės dalies tabako parduotuvėje pamatau 

kai ką, nuo ko apšąlu, paskui nusišypsau. Tai dėžutė „Lavo', 
mažai žinomų cigarų, rankomis suktų Hondūre ir kainuojančių dvigu- 
bai pigiau nei Valstijose. Keturių colių torpedos modelis parduodamas 
po penkis dolerius Antigvoje, ir po dešimt — Roanoke, miesto centro 
tabako parduotuvėje „Vendžio dūmai“. Kaip tik ten teisėjas Fosetas 
pirkdavosi mėgstamą rūšį. Keturių iš keturiolikos „Lavo“ dėžučių, ku- 
rias mes dabar esame paslėpę bankuose, dugnuose yra balti kvadrati- 
niai lipdukai — Vendžio parduotuvės reklama su telefono numeriu ir 
gatvės adresu. 

Nusiperku dvidešimt „Lavo“ torpedų ir grožiuosi dėžute. Ji medi- 
nė, ne kartoninė, ir dangtelyje pavadinimas, atrodo, išdrožinėtas ran- 
komis. Buvo žinomas teisėjo Foseto pomėgis plūduriuoti savo kanoja 
po Higinso ežerą, papsėti „Lavo“, meškerioti ir mėgautis vienatve. Ma- 
tyt, tuščias dėžutes jis pasilikdavo. 

Kruiziniai laivai dar neatplaukė, todėl komercinėje miesto dalyje 
tyku. Prekiautojai sėdi lauke savo parduotuvių paunksnėje, šnekučiuo- 
jasi ir juokiasi savąja gundoma, ritminga klasikine Pietų Anglijos tar- 
me. Aš bastausi po parduotuves užmiršęs laiką. Perėjau nuo bukinan- 
čios kalėjimo nuobodybės per sukrečiantį šėlsmą, kol susekiau žmog- 
žudį ir jo grobį, iki štai šio lėto salos gyvenimo tempo. Dėl suprantamų 
priežasčių man labiau patinka pastarasis — dar ir todėl, kad yra dabar, 
esamasis laikas ir ateitis. Maksas — naujas asmuo, gyvenantis naują 
gyvenimą, ir ankstesnis bagažas sparčiai byra į šalį. 

Nusiperku šiokių tokių drabužių — šortus, sportinius marškinė- 

lius, pliažo reikmenis, paskui užklystu į „Rytų Karibų karališkąjį banką" 
ir paflirtuoju su žavia mergina, dirbančia prie interesantų priėmimo 
stalo. Ji mane pasiunčia prie kitų langelių, ir aš galiausiai prisistatau 
saugyklos tarnautojai. Ši ištyrinėja mano pasą, paskui nusiveda į ban- 
ko gelmes. Per pirmą apsilankymą prieš devynias savaites išsinuomo- 
jau du didžiausius, kokius tik pavyko gauti, asmeninius seifus. Dabar, 
atsidūręs vienas prie jų, palieku šiek tiek grynųjų bei beverčių popierių 
ir savęs klausiu, kiek užtruks laiko, iki abu užpildysiu aukso luiteliais. 
Išeidamas iš banko vėl paflirtuoju ir pažadu netrukus sugrįžti. 

Mėnesiui išsinuomoju folksvageną „vabalą“ nudengiamu stogu, šį 
nuleidžiu ir pradedu turnė po salą. Po kelių minučių susvaigsta galva. 
Nebeprisimenu, kada paskutinį kartą rūkiau cigarą, ir nelabai supran- 
tu, kodėl dabar tai darau. „Lavo“ — trumpas, juodas ir net iš pažiūros 
atrodo stiprus. Išmetu jį pro langą ir vairuoju toliau. 


FedEx laimi lenktynes. Pirmi siuntiniai atvyksta pirmadienį 
apie vidudienį, ir kadangi neramiai basčiausi po „Puikiojo užutėkio“ 
teritoriją, pamatau įsukantį pro vartus sunkvežimį. Administratorė 
panelė Robinson, maloni dama, jau yra girdėjusi išsamią mano sukur- 
tos pasakaitės versiją. Esu rašytojas filmų kūrėjas, trims mėnesiams 
užsidaręs jos vilose, desperatiškai dirbu, stengdamasis pabaigti ro- 
maną ir scenarijų pagal jį. O mano partneriai tuo metu jau filmuoja 
pirmąsias scenas. Lia, lia, lia ir taip toliau. Todėl laukiu apytikriai 
dvidešimties skubių siuntinių iš Majamio: rankraščių, parengtinio 
darbo užrašų, vaizdajuosčių, net šiokios tokios įrangos. Jai aiškiai 
tai padaro įspūdį. 

O iš tikrųjų laukiu dienos, kai nebereikės meluoti. 

Savo viloje atidarau dėžes. Trik trak komplekte du blokeliai; įran- 
kių dėžėje — keturi; romane kietu viršeliu — vienas; ir dar kitame trik 
trak komplekte — du. Iš viso devyni, visi per savo kelionę iš Majamio 
į Antigvą akivaizdžiai neliesti. Dažnai pasvarstau apie jų istoriją. Kas 
auksą iškasė? Iš kurio jis žemyno? Kas jį sulydė į blokelius? Kaip pate- 
ko į mūsų šalį? Bet žinau: tie klausimai taip ir liks neatsakyti. 

Išskubu į Sent Džonsą, į „Rytų Karibų karališkąjį banką", ir pade- 
du vertinguosius liejinius ilsėtis. 


Mano antras elektroninis laiškas ponams Vestleikui ir Mamfriui 
toks: 


Ei, vyručiai, 

čia vėl aš. Gėda jums, kad neatsakėte į mano elektroninį laiš- 
ką prieš dvi dienas. Jeigu norite surasti teisėjo Foseto žudiką, 
turite pagerinti savo susirašinėjimo įgūdžius. Aš niekur nesi- 
traukiu. 


Lažinuosi, pirmiausia ketinote sufabrikuoti kokį nors hiktyvų 
kaltinimą ir imtis manęs ir Kvino Rakerio. Jūs niekaip negalite 
to nedaryti, nes, šiaip ar taip, esate federalai ir tiesiog tokia 
jūsų prigimtis. Kas darosi su mūsiške baudžiamojo persekio- 
jimo sistema, kuri tokius vyrukus kaip jūs verčia visus sodinti 
už grotų? Ji iš tikrųjų apgailėtina. Kalėjime susipažinau su 
dešimtimis gerų žmonių; su vyrais, kurie fiziškai niekam ne- 
padarytų žalos, ir tokiais, kurie niekada vėl nesusimautų, ta- 
čiau jūsų dėka yra nuteisti ilgus metus kalėti, ir jų gyvenimai 
sugriauti. 


Bet aš nukrypstu į šalį. Pamirškite apie dar vieną apkaltini- 
mą. Kaltinimai neprilips, nors tai niekada jūsų nepristabdy- 
davo. Tačiau didžiuliame jūsiškiame Baudžiamajame kodek- 
se nėra straipsnio, kurį galbūt mMėgintumėte pritaikyti man. 
Dar svarbiau: jūs negalite manęs sučiupti. Pasielkite kaip 
nors kvailai, ir aš vėl dingsiu — neketinu grįžti į kalėjimą, nie- 
kada. 

Prikabinau prie šio elektroninio laiško keturias spalvotas fo- 
tografijas. Pirmose trijose — tos pačios dėžutės nuo cigarų, 
tamsiai rudo medžio, rankų darbo kažkur iš Hondūro. Į šią 
dėžutę kažkoks darbininkas rūpestingai sudėjo dvidešimt 
„Lavo,, stiprių, juodų, kone mirtinų cigarų su kūginiu galiuku. 
Dėžutė nusiųsta importuotojui Majamyje, o iš ten persiųsta į 
„Vendžio dūmus" Roanoko komercinėje dalyje, kur buvo nu- 
pirkta prakilniojo Raimondo Foseto. Matyt, teisėjas Fosetas 
„Lavo“ rūkė daug metų ir tuščias dėžutes pasilikdavo. Galbūt 
jūs suradote kelias tokias, kai po Žmogžudysčių krėtėte na- 
muką. Nujaučiu, kad jeigu pasiklaustumėte „Vendžio“ savi- 
ninko, jis pasirodytų gerai pažinojęs teisėją Fosetą ir jo gana 
retą skonį cigarams. 


Pirmoje fotografijoje dėžutė tokia, kaip ji atrodytų parduo- 
tuvėje. Beveik idealiai penkių colių kvadratinė ir penkių colių 
aukščio — nejprasta cigarų dėžutė. Antra fotografija padary- 
ta iš šono. Trečioji — dėžutės dugno su aiškiai matomu baltu 
„Vendžio dūmų lipduku. 


Ši dėžutė buvo paimta iš teisėjo Foseto seifo netrukus prieš 
jo egzekuciją. Dabar ji priklauso man. Atiduočiau jums, bet 
tikriausiai yra su žmogžudžio pirštų atspaudais, ir aš nenorė- 
čiau sugadinti staigmenos. 


Ketvirta fotografija — priežastis, kodėl mes visi esame prie 
stalo. Joje trys aukso liejiniai, dešimties uncijų puikūs luiteliai 
be mažiausios Žymės, nurodančios registraciją ar padedan- 
čios identifikuoti (daugiau apie tai — vėliau). Tie gražuoliukai 
buvo sukrauti po trisdešimt į cigarų dėžutę ir paslėpti teisėjo 
Foseto seife. 


Taigi viena mįslė įminta. Kodėl jis buvo nužudytas? Kažkas 
žinojo, kad teisėjas turi aukso puodą. 


Tačiau didžioji mįslė vis dar neduoda jums ramybės. Žudikas 
tebėra laisvėje, ir šešis mėnesius aklomis moklinėję, 
klupinėję, vaikęsi šešėlį, pūškavę, apsimetinėję ir melavę, jūs 
VIS DAR NIEKO NEŽINOTE! 


Nagi, vyručiai, pasiduokite. Sukirskime sandėrį ir užverskime 
Šią bylą. 


Jūsų draugas Malkolmas 


Viktoras Vestleikas atšaukė dar vienus pietus su žmona ir penk- 
tadienį 19.00 įžengė į savo boso, FTB direktoriaus Džordžo Makteivio, 
kabinetą. Du direktoriaus padėjėjai liko čia pat užsirašinėti ir nešioti 
aplankų. Visi susėdo apie ilgą pasitarimų stalą, išsekę nuo dar vienos 
begalinės savaitės. 

Makteivis nuolat buvo glaustai informuojamas, tad nušviesti 
senų dalykų nereikėjo. Jis pradėjo savo firminiu klausimu: 

— Ar yra kas nors, ko aš nežinau? 

To klausimo visada buvo galima tikėtis, ir į jį būdavo privalu atsa- 
kyti neslepiant tiesos. 

— Taip, — patvirtino Vestleikas. 

— Pasiklausykime. 

— Aukso kainos pikas sukėlė didžiulę jo paklausą, tad matome 
visokių suktybių. Šalyje kiekvienas lombardininkas nūnai verčiasi 
prekyba auksu, taigi galite įsivaizduoti jo parduodamus ir perkamus 
kiekius. Pernai Niujorke mes atlikome tyrimą, susijusį su kai kuriais 
gana žinomais prekiautojais, auksą lydžiusiais, valiusiais nuo priemai- 
šų ir paskui toliau leidusiais per rankas kaip faktiškai gryną. Kol kas 
kaltinimai niekam nepareikšti, bet byla dar neužversta. Per tą laiką 
vienam informatoriui, dirbančiam pas tokį prekeivį, teko prisiliesti 
prie dešimties uncijų luitelio, be jokių įspaustų identifikavimo ženklų. 

Devyniasdešimt devyni kablelis devyni procento grynos, tikrai puikios 
medžiagos ir neįprasta kaina. Jis pasiknaisiojo aplinkui ir išsiaiškino, 
kad kažkoks žmogus, pavarde Rėjus Fosetas, kartkartėmis parduoda- 
vo kelis luitelius su nežymia nuolaida, žinoma, už grynuosius. Mes 
turime vaizdo kamera užfiksuotą Fosetą Keturiasdešimt septintosios 
gatvės parduotuvėje dar gruodį, du mėnesiai iki jo nužudymo. Matyt, 
jis važiuodavo į Niujorką porą kartų per metus, atlikdavo savo sandorį 
ir grįždavo į Roanoką su pilnu maišu šlamančiųjų. Duomenys atrodo 
dar negalutiniai, bet remiantis mūsų turimais panašu, kad per pasta- 
ruosius ketverius metus jis Niujorke pardavė aukso mažų mažiausia 
už 600 000 dolerių. Tame nėra nieko nelegalaus, žinoma, tariant, kad 
auksas Fosetui priklausė teisėtai. 

— Įdomu, bet?.. 

— Parodžiau Banisterio padarytą aukso fotografiją mūsų in- 
formatoriui. Jo žodžiais, tie luiteliai identiški. Banisteris turi auksą. 
Kiek — niekaip negalime žinoti. Tai patvirtina cigarų dėžutės. Ir aukso 
luitelis. Tariant, kad auksas yra iš žudiko, vadinasi, Banisteris tikrai 
žino tiesą. 

— Ir kokia jūsų teorija? 

— Malkolmas ir Kvinas Rakeris kartu kalėjo Erostberge ir buvo 
artimesni draugai, nei mes įsivaizdavome. Vienas iš jų žinojo apie Fo- 
setą ir jo aukso slėptuvę, ir juodu suplanavo reketą. Rakeris savavališ- 
kai išeina iš kalėjimo, dėl alibi nuvyksta į reabilitacijos centrą, paskui 
abu laukia, kol žudikas smogs. Šis taip ir padaro, ir staiga jų planas 
pradeda veikti. Banisteris įskundžia Rakerį, o šis tariamai prisipažįsta. 
Iš to tučtuojau seka oficialus apkaltinimas, o Banisteris paleidžiamas. 
Vos tik atsidūręs laisvėje jis pasiprašo liudytojų apsaugos programos, 
iš jos pasitraukia, kažkaip suranda žudiką ir auksą. 

— Arjis nebūtų turėjęs žudiką nužudyti, kad galėtų įgyti auksą? 

Vestleikas gūžtelėjo pečiais, nes apie tai neturėjo jokių minčių. 

— Galbūt taip, galbūt ne. Banisteris nori imuniteto ir pareikalaus 
pritaikyti 35-ąjį straipsnį, kad Rakeris būtų paleistas. Kvinui priklauso 
atsėdėti dar penkerius metus pagal pirminį nuosprendį, be to, kelerius 
papildomai už pabėgimą. Jeigu būtumėte Banisteris, kodėl nepaban- 
džius savo draugelio ištraukti į laisvę? O jeigu žudikas negyvas, tuo- 

met 35-asis straipsnis dėl Kvino galėtų nesuveikti. Aš nežinau. Apačio- 
je teisininkai krapštosi pakaušius. 

— Tai visada guodžia, — pasakė Makteivis. — Koks neigiamas 
aspektas tartis su Banisteriu? 

— Praėjusį kartą, kai tarėmės, jis mums melavo. 

— Gerai, tačiau ką jis laimės dabar meluodamas? 

— Nieko. Jis turi auksą. 

Nuvargeęs ir susirūpinęs Makteivio veidas staiga pralinksmėjo. Ji- 
sai sukikeno, iškėlė rankas aukštyn ir tarė: 

— Gražu, puiku, man tai patinka! Turime nusamdyti šį vyruką, 
nes jis kur kas gudresnis už mus. Tai yra su kiaušiais. Padaro taip, kad 
jo mielas draugas būtų apkaltintas už federalinio teisėjo nužudymą 
sunkinančiomis aplinkybėmis, už ką gresia mirties bausmė, ir visą lai- 
ką žino, kad sugebės tai išnarplioti ir pasiekti, kad Rakeris būtų pa- 
leistas. Jūs iš manęs juokiatės? Mes atrodome kaip kvailių kompanija. 

Vestleikas neatsispyrė linksmumui. Nusišypsojo ir negalėdamas 
patikėti pakraipė galvą. 

— Banisteris nemeluoja, Vikai, nes jam to nereikia, — pasakė 
Makteivis. — Meluoti buvo svarbu anksčiau, pirmame sumanymo eta- 
pe, bet ne dabar. Jau atėjo metas tiesai, ir Banisteris ją žino. 

Vestleikas pritariamai linktelėjo. 

— Taigi koks mūsų planas? 

— Kur šiame reikale federalinis prokuroras? Kokia jo pavardė? 

— Mamtfris. Jis kvaksi apie dar vieną apkaltinimą, bet to neatsi- 
tiks. 

— Arjis viską žino? 

— Be abejo, ne. Jis nežino, kad Fosetas pardavinėjo Niujorke 
auksą. 

— Rytoj susitinku pusryčių su generaliniu prokuroru. Paaiškin- 
siu, ką mes darome, ir jis pastatys Mamfrį į vietą. Siūlau, kad jūs du 
kuo greičiau susitiktumėte su Banisteriu ir baigtumėte aiškintis viską 
iki galo. Man jau tikrai teisėjas Fosetas atsibodo, Vikai. Žinote, apie ką 
kalbu? 


— Taip, sere. 

42 SKYRIUS 


aukiu kito atidėto reiso tvankiai karštame V. K. Berdo tarp- 

| Buonios oro uosto terminale, bet nė kiek neirztu nei nekan- 
trauju. Šiuo metu, mano ketvirtą dieną Antigvoje, savo rankinį laikrodį 
palikau stalčiuje ir vadovaujuosi salos laiku. Pokyčiai nežymūs, tačiau 
aš pamažu valau savo organizmą nuo modernaus gyvenimo įpročių. 
Mano judesiai lėtesni, mintys neužgrioztos, tikslų nebėra. Gyvenu šia 
diena ir retsykiais tingiai užmetu akį į rytojų; o šiaip, nedrumsk man 
ramybės, žmogau. 

Vanesa atrodo kaip modelis, kai nustrykčioja reguliaraus reiso iš 
San Chuano lėktuvo laipteliais. Šiaudinė plačiakraštė skrybėlė, dizai- 
nerio akiniai nuo saulės, vasarinė suknelė, kuri pasigėrėtinai trumpa, 
ir laisvas grakštumas moters, žinančios, kad yra pribloškianti. Po de- 
šimties minučių mudu jau „vabale“ ir aš padėjęs delną jai ant šlaunies. 
Ji mane informuoja, kad buvo išvyta iš darbo, nes per ilgai nesirodė. Ir 
dėl neklusnumo vyresnybei. Mudu juokiamės. Kam rūpi? 

Nuvykstame tiesiai priešpiečių į „Didžiojo rifo“ klubą — ant iški- 
lusio virš vandenyno skardžio su hipnotizuojančiu vaizdu. Piniginga 
britiška publika. Esame vieninteliai valgytojai juodieji, nors visas per- 
sonalas tokie patys kaip mes. Maistas tik pakenčiamas, ir mudu sau 
pasižadame paieškoti vietinių lindynių, kur galėtume valgyti su tikrais 
žmonėmis. Spėju, mudu formaliai turtingi, bet atrodo sunku su tuo 
susitaikyti. Nebūtinai taip labai trokštame pinigų, kaip trokštame lais- 
vės ir saugumo. Prie geresnio gyvenimo turbūt priprasime. 

Pasimaudžiusi vandenyne Vanesa užsigeidžia ištyrinėti Antigvą. 
Mes nuleidžiame „vabalo“ viršų, radijuje susirandame regio stotį ir it 

du jauni įsimylėjėliai, pagaliau ištrūkę į laisvę, skriejame siaurais ke- 
liais. Glostydamas jos kojas ir stebėdamas šypseną sumoju, kaip sunku 
įsivaizduoti, kad mums pavyko nukakti taip toli. Stebiuosi mudviejų 
sėkme. 


Viršūnių susitikimas rengiamas viešbutyje „Mėlynieji vande- 
nys“, salos šiaurvakarių smaigaly. Įeinu į kolonijinio stiliaus pagrindi- 
nio korpuso vėsų vestibiulį visiškai vienas. Pastebiu porą agentų pras- 
ta turistų apranga, gurkšnojančių sodos vandenį ir besistengiančių 
nekristi į akis. Tikras turistas čia elgiasi laisvai, kasdieniškai, o turis- 
tus vaizduojantys federalai atrodo nenatūraliai. Įdomu, kiek agentų, 
prokurorų padėjėjų, direktoriaus pavaduotojų ir taip toliau sugebėjo 
įsitrinti į šią trumpą išvykėlę į salas — žinoma, kartu su žmonomis 
Dėdės Semo dėka. Skliautuotais koridoriais, pro įmantrią medienos 
apdailą, palei statinių tvoras žengiu sparno link, kur galima tvarkyti 
reikalus. 

Mes susitinkame mažame antro aukšto liukso numeryje su vaiz- 
du į paplūdimį. Mane pasveikina Viktoras Vestleikas, Stenlis Mamfris 
ir keturi kiti vyrai, kurių pavardžių nė nesistengiu įsiminti. Nebėra 
tamsių kostiumų ir nykių kaklaraiščių, juos pakeitė golfo marškinėliai 
ir bermudai. Nors rugpjūčio pradžia, kambaryje daugelis blyškių kojų 
nė nemačiusios saulės. Atmosfera lengva: dar niekada neregėjau tiek 
šypsenų tokiame svarbiame susibūrime. Tie žmonės — kovos su nusi- 
kalstamumu elitas, įpratęs prie sunkių, labai rimtų dienų, ir ši mažutė 
pramoga jiems — svajonė. 

Mane graužia paskutinė kankinanti abejonė, kad tai gali būti ins- 
cenizuota, kad galiu įžengti į spąstus tiems vaikinams, pasirengusiems 
man kyštelėti kaltinamąjį aktą, arešto orderį, ekstradicijos dokumentą 
ar bet ką kita, kas padėtų mane nutempti atgal už grotų. Tokiam atve- 
jui Vanesa turi planą, kuris užtikrintų mūsų lėšų apsaugą. Ji už dviejų 
šimtų jardų, laukia. 

Nėra jokių netikėtumų. Mes ganėtinai kalbėjomės telefonu, kad 
žinotume parametrus, ir iš karto prieiname prie reikalo. Telefonu su 

garsiakalbiu Stenlis paskambina į Roanoką, kur savo kabinete laukia 
Dastis Šaiveris, dabar atstovaujantis ne tik Kvinui Rakeriui, bet ir jo 
seseriai Vanesai bei man. Atsiliepęs Dastis suskelia šiokį tokį nevykusį 
sąmojų apie tai, kad pats netenka viso smagumo Antigvoje. Federalai 
plyšta juokais. 

Pirmiausia mes peržiūrime susitarimą dėl imuniteto, kuriame 
iš esmės rašoma, kad valdžia baudžiamąja tvarka nepersekios manęs, 
Kvino, Vanesos Jang ar Dentono Kvino (taip pat žinomo kaip Di Rėjus) 
dėl kokių nors galimų įstatymo pažeidimų teisėjo Raimondo Foseto ir 
Naomės Kleri nužudymo tyrime. Tam pasakyti prireikia keturiolikos 
puslapių, bet formuluotėmis lieku patenkintas. Dastis jį irgi peržiūrė- 
jęs ir iš Mamfrio įstaigos reikalauja kelių nežymių pakeitimų. Kadangi 
abu yra teisininkai, laiko būtina šiek tiek pasiginčyti, bet galiausiai su- 
sitaria. Dokumento apmatai čia pat kambaryje pataisomi, paskui pa- 
sirašomi ir elektroniniu paštu nusiunčiami jau laukiančiam Roanoke 
magistratui. Po pusvalandžio kopija elektroniniu paštu sugrįžta atgal, 
magistrato patvirtinta ir pasirašyta. Teisine prasme dabar mes atspa- 
rūs kaip teflonas. 

Kvino laisvė — šiek tiek sudėtingesnis reikalas. Pirma, yra nu- 
tartis dėl bylos nutraukimo, jį išteisinanti nuo bet kokių kaltinimų, 
susijusių su žmogžudystėmis, ir į ją Mamfris ir jo vaikinai įterpė keletą 
aptakių formuluočių, kuriomis pasistengė sušvelninti savo kaltę dėl 
klaidinga linkme vykdyto baudžiamojo persekiojimo. Mudu su Dasčiu 
prieštaraujame, ir formuluotės galų gale pašalinamos. Nutartis nu- 
siunčiama į Roanoką magistratui, ir jis tučtuojau ją pasirašo. 

Toliau eina prašymas pasiremti 35-uoju straipsniu, sušvelninti 
nuosprendžiu paskirtą bausmę ir jį paleisti į laisvę. Prašymas įre- 
gistruotas K. A. federaliniame teisme, jį nuteisusiame už kokaino 
platinimą, bet Kvinas tebelaikomas Roanoko areštinėje. Aš pakarto- 
ju, ką jau kelis sykius sakiau: savosios sandėrio pusės nebaigsiu, kol 
Kvinas nebus paleistas. Taškas. Dėl to susitarėme, bet reikia koor- 
dinuotų keleto žmonių veiksmų, kol dabar instrukcijos eina iš ma- 
žutės salų valstybėlės Antigvos. Kviną nuteisęs K. A. teisėjas bend- 
radarbiauja, bet šiuo metu užimtas teisme. Randa reikalą įsikišti Fe- 
deralinė antstolių tarnyba ir užsispiria Kviną pervežti, kai ateis lai- 

kas. Vienu momentu penki ar šeši teisininkai manajame susitikime 
kalba mobiliaisiais telefonais ir tuo pat metu pakši nešiojamaisiais 
kompiuteriais. 

Padarome pertrauką, o Vikas Vestleikas mane pakviečia atsigerti 
ko nors šalto. Mudu susirandame staliuką po terasa šalia baseino, toli 
nuo kitų dalyvių, ir užsisakome atšaldytos arbatos su ledu. Jis dedasi 
susierzinęs dėl tuščiai gaištamo laiko ir taip toliau. Spėju, turi prie sa- 
vęs kokį slaptą įrašymo aparačiuką ir turbūt nori kalbėtis apie auksą. 
Aš be perstojo šypsaus, dabar atsipalaidavęs antigvietis, bet mano ra- 
daras visiškai parengtas. 

— Kas, jeigu jums prireiks liudyti teisme? — rimtai klausia Vest- 
leikas. 

Apie tai anksčiau buvo ilgai kalbėta, ir aš maniau, kad jau viskas 
aišku. 

— Žinau, žinau, bet jeigu mums reikės papildomo įrodymo? 

Kadangi jis dar neturi žudiko vardo ir nežino visų aplinkybių, šis 
klausimas per ankstyvas, veikiausiai tik apšilimas prieš ką nors kitką. 

— Mano atsakymas — ne, gerai? Aš leidau tai aiškiai suprasti. 
Visai neplanuoju kada nors sugrįžti į Jungtines Valstijas. Rimtai svars- 
tau atsisakyti pilietybės ir tapti visateisiu antigviečiu. O jeigu niekada 
nebeįkelsiu kojos į Jungtinių Valstijų žemę, numirsiu kaip laimingas 
žmogus. 

— Šiek tiek per jautriai reaguojate, jums neatrodo, Maksai? — 
sako mano neapkenčiamu tonu. — Dabar turite visišką imunitetą. 

— Jums lengva taip sakyti, Vikai, nes niekada neleidote laiko ka- 
lėjime už nusikaltimą, kurio nepadarėte. Fedai sykį mane pričiupo ir 
kone sugriovė gyvenimą; to daugiau nebeatsitiks. Man pasisekė, kad 
gaunu antrą šansą, ir dėl kažkokios keistos priežasties mažumėlę dve- 
joju vėl atsiduoti jūsų jurisdikcijai. 

Jis nugeria arbatos ir pasišluosto lūpas linine servetėle. 

— Antras šansas. Su aukso puodu po burėmis išplaukti saulėly- 
džio link. 

Aš tik dėbsau į jį. Po kelių sekundžių jis šiek tiek nepatogiai taria: 

— Mudu nesikalbėjome apie auksą, ką, Maksai? 

— Ne. 

— Tad pabandykime pasikalbėti. Kas jums suteikia teisę jį pasi- 
likti? 

Stebeiliju į jo marškinių sagą ir tariu, aiškiai: 

— Nežinau, apie ką jūs kalbate. Neturiu jokio aukso. Taškas. 

— O kaip tie trys luiteliai, praėjusią savaitę elektroniniu paštu 
jūsų atsiųstoje fotografijoje? 

— Tai įkaltis, ir deramu laiku jums juos atiduosiu kartu su cigarų 
dėžute iš kitos fotografijos. Įtariu, tie mažučiai daiktiniai įrodymai nu- 
sėti pirštų atspaudais — tiek Foseto, tiek žudiko. 

— Puiku, ir didysis klausimas bus toks: kur likusysis auksas? 

— Aš nežinau. 

— Gerai. Turite sutikti, Maksai, kad baudžiamajame žudiko per- 
sekiojime bus svarbu žinoti, kas buvo teisėjo Foseto seife. Dėl ko jį 
nužudė? Kažkuriame etape mums reikės viską žinoti. 

— Galbūt jūs visko niekada ir nesužinosite. Šiam žudikui nuteis- 
ti pakaks įrodymų. Jeigu baudžiamąjį persekiojimą valdžia suknis, tai 
bus ne mano problema. 

Dar gurkšnelis, suerzintas žvilgsnis. Paskui: 

— Jūs neturite teisės jo pasilikti, Maksai. 

— Ko pasilikti? 

— Aukso. 

— Aš neturiu aukso. Bet, jei kalbėtume hipotetiškai, tokiomis 
aplinkybėmis grobis niekam nepriklauso. Jis tikrai nėra valdžios nuo- 
savybė, nebuvo atimtas iš mokesčių mokėtojų. Jūs niekada jo neturė- 
jote savo rankose, net nereiškėte į jį pretenzijų. Niekada jo nematėte 
ir kol kas net nesate tikri, ar jis išvis egzistuoja. Nepriklauso žudikui, 
kuris taip pat ir vagis. Šis jį pavogė iš valstybės pareigūno, kuris auksą 
įgijo, tarkime, korupcijos būdu. Ir jeigu jums galbūt pavyktų nustatyti 
pirminį grobio šaltinį ir pabandytumėte jį sugrąžinti, tie vaikinai arba 
nertų po stalu, arba spruktų kaip velniai. Jis tiesiog kažkur ten, nely- 
ginant debesyse, kaip internetas, kuris niekieno nuosavybė, — baig- 
damas šį gerai surepetuotą atsakymą, aš pamojuoju rankomis į dangų. 

Vestleikas šypsosi, nes abu žinome tiesą. Jo akyse žybteli kibirkš- 
tėlė, lyg norėtų pasiduodamas nusijuokti ir pasakyti: „Velniškai puikiai 
suveikta.“ Žinoma, šitaip neatsitinka. 

Mudu susirandame kelią atgal į liuksą ir išgirstame, kad teisė- 
jas K. A. tebeužsiėmęs svarbesniais dalykais. Neketinu šlaistytis apie 
stalą su federalinių vaikinų kompanija, tad išeinu pasivaikštinėti po 
paplūdimį. Paskambinu Vanesai, pasakau, kad reikalai stumiasi lėtai 
ir kad nemačiau antrankių ar įremtų pistoletų. Taigi viskas sąžininga. 
Kviną turėtų netrukus paleisti. Ji man pasako, kad Di Rėjus pas Dastį 
kontoroje laukia jų brolio. 


Per savo priešpiečių pertrauką Kviną už prekybą kvaišalais sep- 
tyneriems metams nuteisęs teisėjas nenorom pasirašė potvarkį pagal 
35-ąjį straipsnį sušvelninti bausmę. Dieną prieš tai jis šnektelėjo su 
Stenliu Mamfriu, Viktoru Vestleiku, šio bosu Džordžu Makteiviu ir — 
pabrėždamas savo sprendimo svarbą — su Jungtinių Valstijų genera- 
liniu prokuroru. 

Kvinas tučtuojau buvo paimtas iš Roanoko areštinės ir nugaben- 
tas į Dasčio Šaiverio teisės kontorą, kur apsikabino su Di Rėjumi ir per- 
sirengė džinsais bei polo marškinėliais. Praėjus šimtui keturiasdešimt 
dienų po arešto Norfolke, bėglys Kvinas tapo laisvu žmogumi. 

Kol visi potvarkiai ir dokumentai deramai pasirašomi, ištyrinė- 
jami, patvirtinami, jau beveik 14.30, ir paskutinę minutę aš išeinu iš 
kambario paskambinti Dasčiui. Jis mane patikina, kad „pastvėrėme 
juos už gerklės“: visi popieriai tvarkingi, visos teisės apsaugotos, visi 
pažadai išpildyti. 

— Uždainuokite, — sako jis ir nusijuokia. 


Kai atvykau į Luisvilio federalinę pataisos įstaigą, po šešių mė- 
nesių sutikau peržiūrėti vieno kvaišalų prekeivio iš Sinsinačio bylą. 
Teismas prastai apskaičiavo nuosprendžiu paskirtą bausmės terminą, 
klaida buvo akivaizdi ir aš įregistravau prašymą, kad vaikinas būtų ne- 
delsiant paleistas, nes bausmė jau atlikta. Tai buvo vienas iš tų retų 
atvejų, kai viskas puikiai ir greitai suveikė: nepraėjus nė dviem savai- 

tėms, laimingas mano klientas iškeliavo namo. Nenuostabu, po kalė- 
jimą pasklido žinia, ir aš tučtuojau buvau paskelbtas puikiu kalėjimo 
advokatu, sugebančiu daryti stebuklus. Mane užplūdo prašymai per- 
žiūrėti bylas ir pasinaudoti savąja magija. Užtruko šiek tiek laiko, kol 
triukšmas aprimo. 

Maždaug tuo metu į mano gyvenimą įėjo ir pareikalavo daugiau 
laiko, nei norėjau aukoti, vienas vaikinas, kurį mes vadinome Načiu. 
Jis buvo liesas baltasis bernas, sučiuptas už meto platinimą Vakarų 
Virdžinijoje, ir tvirtai užsispyrė, kad peržiūrėčiau jo bylą, spragtelėčiau 
pirštais ir ištraukčiau į laisvę. Natis man patiko, tad peržiūrėjau vaiki- 
no popierius ir pabandžiau jį įtikinti, kad nieko negaliu padaryti. Jis 
prašneko apie atlygį, iš pradžių tik miglotomis užuominomis apie kaž- 
kur užslėptus pinigus ir kad kažkiek jų galėtų tapti mano, jeigu tik su- 
gebėčiau Natį išvaduoti iš kalėjimo. Niekaip nenorėjo patikėti, kad ne- 
galiu jam padėti. Užuot pažvelgęs tikrovei į akis, jis pradėjo dar labiau 
klejoti, vis labiau įtikinėti, kad galėčiau surasti kokią įstatymų spragą, 
užpildyti prašymą ir išvesti jį laisvę. Vienu metu jis galiausiai užsiminė 
apie daugybę aukso blokelių, ir aš pamaniau, kad vyriokas išprotėjo. 
Subariau jį, ir siekdamas įrodyti savo teisumą Natis man papasakojo 
visą istoriją. Prisaikdino saugoti paslaptį ir pažadėjo pusę savo lobio, 
jeigu tik sugebėčiau jam padėti. 

Vaikystėje Natis buvo susiformavęs smulkus vagišius, o paauglys- 
tėje nuklydo į meto pasaulį. Jis dažnai kaitaliojo vietas, vengdamas 
kovos su narkotikais agentų, duomenų rinkėjų, šerifo įgaliotinių su 
arešto orderiais, tėvų su pastojusiomis dukromis ir užpykdytų varžovų 
iš kitų meto gaujų. Kelis kartus bandė gyventi dorai, bet lengvai vėl su- 
grįždavo prie nusikaltimų. Matė savo pusbrolius ir draugus kvaišalais 
niokojančius sau gyvenimus, tampančius narkomanais ir nuteistai- 
siais už sunkius nusikaltimus. Sau troško iš tikrųjų ko nors geresnio. 
Dirbo kaimo parduotuvės kasininku, toli kalnuose, mažo Riplmedo 
miestuko apylinkėse, kai kartą į jį kreipėsi kažkoks pašalietis ir pasiūlė 
po dešimt dolerių už šiokių tokių fizinių pastangų valandą. Niekas par- 
duotuvėje pašaliečio nebuvo matęs nei kada nors vėl pamatys. Natis 
gaudavo po penkis dolerius už valandą grynaisiais, be oficialios apskai- 
tos, ir mielai nusitvėrė progos uždirbti daugiau. Po darbo jis susitiko 

su pašaliečiu iš anksto sutartoje vietoje ir nusekė paskui jį siauru grun- 
to taku iki karkasinio A raidės pavidalo namuko, įsprausto į stačios 
kalvos šlaitą vos aukščiau nedidelio ežero. Nepažįstamasis prisistatė 
tik Rėjumi ir vairavo gražų pikapą su medine dėže kėbulo gale. Kaip 
paaiškėjo, dėžėje buvo penkių šimtų svarų seifas, per sunkus, kad Rė- 
jus pajėgtų vienas pats su juo dorotis. Juodu įrengė keltuvą permesda- 
mi per medžio šaką lyną ir vargais negalais sugebėjo iškelti iš pikapo 
seifą ant žemės ir galiausiai nutempti į namuko pusrūsį. Darbas buvo 
sunkus, alinantis, seifui įvilkti vidun prireikė trijų valandų. Rėjus jam 
sumokėjo grynaisiais, padėkojo ir atsisveikino. 

Natis viską papasakojo savo broliui Džinui, netoliese besislaps- 
tančiam nuo šerifo. Seifas ir jo turinys sukėlė brolių smalsumą, tad 
juodu nusprendė ištyrinėti. Įsitikinę, kad Rėjus paliko namuką, pa- 
mėgino įsilaužti vidun, bet kelią užtvėrė sunkios ąžuolinės durys, ne- 
dūžtamas stiklas ir tvirtos spynos. Tad jie paprasčiausiai išėmė vieną 
pusrūsio langą. Viduje rasti seifo jiems nepavyko, užtat sugebėjo nu- 
statyti Rėjaus tapatybę. Ant darbo stalo pervertę kai kuriuos popierius 
jiedu sumojo, kad jų kaimynas — didelis tūzas: federalinis teisėjas iš 
Roanoko. Ten buvo net laikraštis su straipsniu apie svarbų teismo pro- 
cesą, kuris buvo susijęs su urano kasyba Virdžinijoje ir kuriam pirmi- 
ninkavo prakilnusis Raimondas Fosetas. 

Juodu nuvažiavo į Roanoką, susirado Federalinio teismo rūmus 
ir dvi valandas stebėjo, kaip liudytojai duoda parodymus. Natis buvo 
su akiniais ir beisbolo kepuraite — jeigu kartais teisėjui nusibostų ir jis 
pasidairytų po salę. Žiūrovų buvo daugybė, ir Rėjus nėsyk nepasižiū- 
rėjo. Įsitikinę, kad už kažko užsikabino, broliai sugrįžo į namuką, pro 
pusrūsio langą vėl pateko vidun ir darsyk apieškojo, mėgindami su- 
rasti seifą. Tas turėjo būti mažame pusrūsyje, nes Natis su teisėju kaip 
tik ten jį paliko. Vieną sieną dengė lentynos su išrikiuotomis storomis 
teisės knygomis, ir broliai nusprendė, kad būtent už jų sienoje turėtų 
būti paslėpta ertmė. Juodu kruopščiai išėmė po vieną knygą, pasižiū- 
rėjo už jų ir visas sudėjo į vietą. Tai užėmė šiek tiek laiko, bet galiausiai 
juodu surado jungiklį, atidarantį atkeliamąsias dureles. Joms atšokus, 
grindų lygmens nišoje kėpsojo seifas, tik ir laukiantis, kad būtų atida- 
rytas. Bet tai pasirodė neįmanoma, nes ant durelių buvo skaitmeninis 

pultelis, ir, žinoma, kad galėtum patekti vidun, reikėjo surinkti kodą. 
Juodu knebinėjosi prie jo dieną ar dvi, tačiau nesėkmingai. Tame na- 
muke praleisdavo daug laiko, bet visada pasistengdavo nepalikti pėd- 
sakų. Vieną penktadienį Džinas nuvažiavo į Roanoką, maždaug už 
valandos kelio, paskui nuėjo į teismo salę pasižiūrėti teisėjo, ganėti- 
nai ilgai ten šlaistėsi, kol šis atidėjo posėdį savaitgaliui, kitaip tariant, 
iki pirmadienio ryto 9.00. Džinas pasekė teisėją iki jo buto ir stebėjo 
kraunantis į savo pikapą iš pažiūros kažką panašaus į popierinį maišelį 
su maisto produktais, nedidelį šaltkrepšį, keletą butelių vyno, sporti- 
nę rankinę, du išsipūtusius portfelius ir stirtą knygų. Rėjus paliko savo 
butą vienas ir nuvažiavo vakarų kryptimi. Džinas paskambino Načiui 
ir pranešė, kad Rėjus pakeliui į namuką. Natis jame viską sutvarkė, 
įstatė atgal į vietą pusrūsio langą, nušlavė priešais priebutį žemėje li- 
kusius batų įspaudus ir įsiropštė į medį už penkiasdešimties jardų. Ir 
tikrai — po valandos teisėjas Fosetas atvažiavo prie namuko, išsikrovė 
pikapą ir tuojau pat atsigulė į hamaką priebutyje nusnūsti, o Natis su 
Džinu iš tankaus miško, supančio A pavidalo karkasinį statinį, stebėjo. 
Kitą dieną, šeštadienį, teisėjas nusitempė prie vandens krašto kanoją, 
įsidėjo į ją dvi meškeres, butelį geriamojo vandens, užsirūkė trumpą 
tamsų cigarą ir nusistūmė per Higinso ežerą. Natis jį stebėjo pro žiūro- 
nus, o Džinas vėl išėmė langą ir įskubėjo namuko vidun. Atkeliamosios 
durelės žiojėjo atviros, matėsi seifas, bet uždarytas ir užrakintas. Vėl 
nesėkmė. Džinas sparčiai paliko pusrūsį, vėl įstatė langą ir pasitraukė 
į mišką. 

Vaikinai buvo pasiryžę išsiaiškinti, kas paslėpta seife, bet taip pat 
ir buvo kantrūs. Rėjus nenujautė, kad yra stebimas, ir jeigu kas savaitę 
jis papildydavo savo lobį, tai nebuvo reikalo skubėti. Kitus du penk- 
tadienius Džinas Roanoke iš lauko stebėjo teismo rūmus, bet teisėjas 
dirbo iki vėlumos. Artėjo federalinių įstaigų šventadienių atostogos, ir 
juodu spėjo, kad teisėjas galbūt ištrūks iš darbo ilgam savaitgaliui. Pa- 
sak straipsnių laikraščiuose, civilinis teismo procesas be prisiekusiųjų 
vyko sunkiai, su karštais ginčais, taigi teisėjas Fosetas turėjo atlaikyti 
didelį spaudimą. Jų spėta teisingai. Penktadienį 14.00 posėdžiai atidė- 
ti iki kito antradienio ryto 9.00. Džinas stebėjo, kaip Rėjus pasikrauna 
pikapą ir pasuka ežero link, vienas. 

Namukas buvo per giliai kalnuose, kad į jį būtų galima atvesti 
elektrą ar dujas; taigi tenai nebuvo oro kondicionavimo ar šildymo, 
išskyrus didelį židinį. Maistas ir gėrimai būdavo laikomi ant ledo šalt- 
krepšyje, kurį Rėjus tampydavosi ten ir atgal. Kai Fosetui reikėdavo 
šviesos skaitymui, jis įjungdavo nedidelį dujinį generatorių lauke už 
pusrūsio sienos ir žemas, prislopintas jo garsas aidėdavo per slėnį. Ta- 
čiau dažniausiai 9.00 vakaro teisėjas jau miegodavo. 

Pusrūsis susidėjo iš vieno kambario ir į sieną įleisto sandėliu- 
ko — siauro tarpo su dvivėrėmis durelėmis. Ten Rėjus laikydavo 
daiktus, kurie atrodė pamiršti — medžioklės drabužius, batus ir krū- 
vą dygsniuotų antklodžių bei gūnių. Džinas sumanė planą: Natis ten 
pasislėps, valandas tūnos, ir galbūt pro kurį nors mažutėlį durelių 
plyšį pavyks pamatyti, kaip teisėjas atidaro seifą ir į jį nukiša tai, ką 
ten saugodavo. Natis, penkių pėdų ir septynių colių ūgio, sveriantis 
130 svarų, turėjo ilgą patirtį slėptis uolų plyšiuose ir įdubose, nors iš 
pradžių ir nelabai norėjo naktį praleisti sandėliuke. Planas dar kartą 
buvo peržiūrėtas. 

Penktadienį prieš Kolumbo dieną teisėjas Fosetas atvyko į savo 
namuką apie 18.00 ir neskubėjo išsikrauti pikapo. Natis tūnojo susi- 
rietęs pusrūsio sandėliuke tarp medžioklės drabužių, gūnių ir antklo- 
džių. Kišenėje turėjo pistoletą, jeigu kartais dalykai pakryptų nekaip. 
Džinas, irgi su ginklu, stebėjo iš už medžių. Abu velniškai nervinosi, 
bet taip pat ir pašėlusiai jaudinosi. Kol Rėjus tvarkėsi įsikurdamas, 
užsirūkė cigarą, ir netrukus visame namuke pakvipo aitriais tabako 
dūmais. Jis neskubėjo, kalbėjo su savimi, vis niūniavo ir niūniavo 
tą pačią dainelę, o galiausiai atsitempė į pusrūsį išsipūtusį portfelį. 
Natis vos kvėpavo stebėdamas, kaip teisėjas iškelia nuo lentynos sto- 
rą teisės knygą, spragteli slaptą jungiklį ir atitraukia atkeliamąsias 
dureles, paskui suspaudo pultelio mygtukais kodą ir atidaro seifą. 
Šis pilnas cigarų dėžučių. Žengtelėjęs atgal, jis išima iš portfelio dar 
vieną cigarų dėžutę. Sekundę stabtelį, atkelia dangtelį ir išima gra- 
žų nediduką aukso liejinį. Pasigroži, paglosto jį, paskui įdeda atgal 
į dėžutę, o šią — rūpestingai į seifą. Įkelia dar vieną cigarų dėžutę, 
paskui skubiai uždaro seifą, surenka kodą ir užtrenkia atkeliamąsias 
dureles. 


Širdis Načiui daužėsi taip smarkiai, kad jis bijojo, jog galbūt dre- 
ba visas sandėliukas, bet prisivertė išlikti ramus. Išeidamas teisėjas 
pastebėjo plyšį tarp sandėliuko durelių ir pastūmęs jas tvirčiau už- 
darė. 

Apie 19.00 jis užsirūkė kitą cigarą, prisipylė taurę baltojo vyno ir 
atsisėdo į supamąjį krėslą priebutyje stebėti nykstančios už kalnų sau- 
lės. Sutemus įjungė generatorių ir tursinėjo po namuką iki dvidešimt 
antros valandos, kai išjungė šviesą ir atsigulė į lovą. Namuke nurimus 
ir nutilus, iš miško pasirodė Džinas ir pabeldė į duris. Kas ten? — iš 
vidaus piktai paklausė Rėjus. Džinas pasakė ieškąs savo šuns. Rėjus 
atidarė duris, ir juodu pro tinklelį pasikalbėjo. Džinas paaiškino turįs 
maždaug už mylios, kitapus ežero, namuką, ir dingęs jo numylėtasis 
šuo. Rėjus anaiptol nerodė draugiškumo ir pasakė nematęs kur nors 
arti jokių šunų. Džinas padėkojo ir nuėjo. Išgirdęs durų trankymą ir 
pokalbį viršuje, Natis tyliai išsmuko iš sandėliuko ir pasišalino pro 
pusrūsio duris. Jam nepavyko vėl užrakinti įleistinės spynos, ir vaiki- 
nai įsivaizdavo, kaip teisėjas krapštysis pakaušį ir sutriks, kodėl durys 
tinkamai neužrakintos. O tuo metu juodu jau būsią išnykę miške. Tei- 
sėjas ieškos ir ieškos, bet neras jokių įsibrovimo ženklų, nieko nepasi- 
ges ir galiausiai apie tai pamirš. 

Savaime suprantama, broliai buvo apstulbinti to, ką sužinojo, ir 
pradėjo kurti planus, kaip seifą išplėšti. Tam prireiks susidurti su tei- 
sėju ir galbūt panaudoti smurtą, bet juodu buvo pasiryžę eiti iki galo. 
Prabėgo dvi savaitės, tačiau teisėjas vis liko Roanoke. Paskui trys. 

Stebėdami namuką ir teisėją, Džinas su Načiu grįžo prie savojo 
meto verslo, nes sėdėjo ant ledo. Jie dar nespėjo aukso užvaldyti, 
kol buvo užklupti KSNV agentų. Džinas nušautas, o Natis atsidūrė 
kalėjime. 

Natis laukė penkerius metus, kol pavartojęs jėgą prieš teisėją Fo- 
setą ir kankinęs Naomę Kleri apiplėšė seifą ir paskui abu nužudė. 


— Ir tiksliau — kas gi toks Natis? — klausia Vestleikas. 
Visi šeši vyrai įbedę į mane akis. 

— Natanas Edvardas Kulis, jį rasite Jamaikoje, Montego Bėjaus 
miesto areštinėje. Neskubėkite, jis niekur neišvyksta. 

— Galbūt jis taip pat žinomas ir kaip Natanielis Koulis, jūsų drau- 
gas su suklastotu pasu? 

— Tai jis. Vaikinui šviečiasi dvidešimt metų Jamaikos kalėjime, 
tad jis gali jums palengvinti reikalą. Nujaučiu, mielai pripažins savo 
kaltę ir išklausys nuosprendį kalėti iki gyvos galvos Jungtinių Vals- 
tijų kalėjime, žinoma, be jokio paleidimo lygtinai, kad tik išsigautų iš 
Jamaikos. Pasiūlykite jam sandėrį, ir jums nereikės vargti su teismo 
procesu. 

Ilga pauzė, kol jie visi kolektyviai sulaikė kvapą. Pagaliau Vikas 
klausia: 

— Ar yra dar kas nors, apie ką jūs nepagalvojote? 

— Be abejo. Bet verčiau nepasidalysiu tuo su jumis. 


43 SKYRIUS 


ano pasakojimas pašnekovus pakeri, ir kitą valandą jie api- 

beria mane klausimais. Vargstu atsakinėdamas ir, kai pra- 
dedu kartotis, susierzinu. Pateik teisininkų kompanijai sodrių paslap- 
ties detalių, ir jie praras miegą, ims klausinėti vis to paties penkiais 
skirtingais aspektais. Nekokia mano nuomonė apie Viktorą Vestleiką 
šiek tiek pasitaiso, kai jis taria: 

— Taigi taip. Posėdis baigtas. Aš einu į barą. 

Pasiūlau mudviem išgerti vieniems, ir mes grįžtame prie to paties 
staliuko šalia baseino. Užsisakome alaus, gurkšnojame. 

— Ar yra dar kas nors? — klausia jis. 

— Taip, tiesą sakant, yra dar kai kas. Taip pat reikšminga, kaip 
federalinio teisėjo nužudymas. 

— Nejau vienai dienai jums negana? 

— O taip, bet dar paskutinis šūvis atsisveikinant. 

— Aš klausau. 

Nugeriu dar gurkšnį ir mėgaujuosi skoniu. 

— Jeigu teisingai apskaičiuoju laiką, teisėjas Fosetas, kai teis- 
me buvo nagrinėjama urano byla, priimdavo ir slėpdavo gryną auksą. 
Ieškovas buvo „Armanna Mines“, kompanijų konsorciumas, turintis 
interesų visame pasaulyje. Tačiau pagrindinis partneris yra viena Ka- 
nados kompanija iš Kalgario, ir šiai kompanijai priklauso dvi iš penkių 
didžiausių aukso kasyklų Šiaurės Amerikoje. Vien Virdžinijoje urano 
klodai apytikriai verti dvidešimties milijardų dolerių, bet tikro kiekio 
niekas nežino. Jeigu korumpuotas federalinis teisėjas nori kelių aukso 
luitelių mainais už dvidešimt milijardų dolerių grąžą, kodėl to nepada- 

ryti? Kompanija davė Fosetui trokštamą aukso puodą, o jis jiems — 
viską, ko norėjo. 

— Kiek aukso? — tyliai klausia Vestleikas, lyg nenorėtų, kad iš- 
girstų pasislėptas jo paties mikrofonėlis. 

— Mes taip ir nesužinosime, bet įtariu, kad Fosetas gavo apie de- 
šimt milijonų dolerių grynu auksu. Šen ir ten jis vertė auksą pinigais. 
Niujorke jūs turite informatorių, tačiau mes niekada neišsiaiškinsime, 
ar auksas nukeliavo kur nors kitur ir buvo mainomas juodojoje rinko- 
je. Ir niekada nesužinosime, kiek seife buvo pinigų, kai Natanas galiau- 
siai prie jo priėjo. 

— Natanas galėtų mums pasakyti. 

— Iš tikrųjų, bet per daug nesitikėkite. Šiaip ar taip, bendras 
kiekis nesvarbu. Daug pinigų ar aukso, ir kad visa tai nukeliautų iš 
„Armanna Mines“ į tamsų prakilniojo Raimondo Foseto kabinetą, kas 
nors turėjo gabenti maišus. Kažkas suorganizavo sandorį ir užtikrino 
pristatymus. 

— Kuris nors iš teisininkų? 

— Galbūt. Neabejoju, „Armanna“ jų turėjo dešimtis. 

— Ką nors numanote? 

— Nieko nenumanau. Bet esu įsitikinęs, kad įvyko didžiulis 
nusikaltimas su rimtomis pasekmėmis. Jungtinių Valstijų Aukš- 
čiausiasis Teismas bylą nagrinės šį spalį, ir, atsižvelgiant į jo palan- 
kumą verslui, tikėtina, kad Foseto dovana urano kalnakasiams liks 
galioti. Būtų gėda, ar ne, Vikai? Korumpuota nuomonė tampa teise. 
Didžiulė kalnakasybos kompanija išsiperka kelią apeiti įstatymiškai 
paskelbtą draudimą ir gauna carte blanche niokoti pietinės Virdžini- 
jos aplinką. 

— Kodėl jums rūpi? Juk ten nebegrįšite, bent jau taip sakote. 

— Ką aš jaučiu, nesvarbu, bet FTB turėtų rūpėti. Jeigu pradėtu- 
mėte tyrimą, byla galėtų rimtai pakrypti kita linkme. 

— Taigi dabar FTB sakote, kaip jis turi tvarkyti savo reikalus. 

— Visai ne. Bet nesitikėkite, kad tylėsiu. Ar esate girdėjęs apie 
tiriamosios žurnalistikos reporterį Karsoną Belą? 

Vestleiko pečiai nusmunka, kai jis nusuka akis į šalį. 

— Ne. 

— New York Times. Jis nušvietė urano teismo procesą ir sekė ape- 
liacijas. Aš jam būčiau nuostabus neįvardytas šaltinis. 

— Nedarykite to, Maksai. 

— Jūs manęs nesustabdysite. Jeigu patys nepradėsite tyrimo, 
neabejoju, mielai to imtųsi ponas Belas. Pirmajame puslapyje ir visa 
kita. FTB priedanga. 

— Nedarykite to. Prašau. Duokite mums šiek tiek laiko. 

— Turite trisdešimt dienų. Jeigu nieko neišgirsiu apie kokį nors 
tyrimą, į savo mažutę salą pasikviesiu poną Belą. 

Aš išbaigiu alų, su trenksmu pastatau ant stalo bokalą ir atsistoju. 

— Dėkui už vaišes. 

— Jūs tiesiog keršijate, tiesa, Maksai? Paskutinis šūvis į vyriau- 
sybę. 

— Kas sako, kad paskutinis? — metu atgal per petį. 


Palieku viešbutį ir pėdinu ilga įvaža. Jos gale su „vabalu“ pasiro- 
do Vanesa, ir mudu nurūkstame. Po dešimties minučių pastatome au- 
tomobilį prie privataus terminalo, pasičiumpame lengvus krepšius ir 
laukiamojoje salėje susitinkame su „Jūrinės aviacijos“ įgula. Patikrina- 
mi mūsų pasai, tada nuskubame prie to paties „Learjet 35“, kuris prieš 
savaitę mudu atskraidino į Antigvą. 

— Danginamės iš čia, — pasakau kapitonui, kai įlipame į lėktu- 
vėlį. 

Po dviejų su puse valandos, saulei slepiantis už horizonto, nu- 
tūpiame Majamio tarptautiniame oro uoste. „Lear“ nurieda prie mui- 
tinės pastato, kur įregistruojamas sugrįžimas į Valstijas, paskui pusę 
valandos laukiame taksi. Pagrindiniame terminale Vanesa nusiperka 
vienakryptį bilietą į Ričmondą per Atlantą, mudu atsisveikindami ap- 
sikabiname ir pasibučiuojame. Palinkiu savo draugei sėkmės, ji — taip 
pat ir man. Išsinuomoju automobilį ir susirandu motelį. 

Kitą rytą, devintą, laukiu prie „Palmetto Trust“, kol atsidarys. 
Mano kelionkrepšis su ratukais, ir aš su juo įriedu į saugyklą. Per kelias 
minutes išsiimu 50 000 dolerių grynaisiais ir tris dėžutes nuo „Lavo“ 

cigarų, kuriose iš viso aštuoniasdešimt vienas luitelis. Išeidamas ne- 
užsimenu saugyklos tarnautojai, kad niekada nebegrįšiu. Asmeninio 
seifo nuoma nutrūks po metų, ir bankas perkodavęs užraktą papras- 
čiausiai jį išnuomos kitam klientui. Prasibraunu pro ankstyvo rytme- 
čio transporto eismą ir galiausiai pasiekiu I-95 magistralę. Važiuoju 
šiaurės link greitai, bet saugodamasis, kad nesustabdytų kelių policija. 
Iki Džeksonvilio dar šešios valandos. Prisipilu pilną baką benzino ir 
ketinu varyti niekur nesustodamas. 

Šiauriau Fort Loderdeilio man paskambina Vanesa ir praneša ma- 
"lonią žinią, kad jos misija įvykdyta. Ji pasiėmė iš savo buto paslėptus 
brangius liejinius, ištuštino tris asmeninius seifus Ričmondo bankuo- 
se ir su pilna bagažine aukso jau važiuoja į K. A. 


Ties Palm Biču dėl kelio remonto įstringu transporto spūstyje, 
o tai sužlugdo mano popietės planus. Kai atvyksiu prie Džeksonvilio 
paplūdimių, bankai jau bus uždaryti. Bet man nelieka nieko kita, tik 
sulėtinti greitį ir slinkti kartu su mašinų srautu. Kai pasiekiu Neptun 
Bičą, jau po šeštos. Pagerbdamas senus laikus apsistoju motelyje, ku- 
riuo naudojausi anksčiau. Jame susimoku grynaisiais, o automobilį 
pasistatau šalia savo numerio pirmame aukšte. Įridenu kelionkrepšį 
vidun ir pasidėjęs jį greta ant lovos užmiegu. Dešimtą pažadina Va- 
nesa. Ji saugiai prisiglaudusi Di Rėjaus kooperatiniame bute netoli 
Sąjungos stoties. Ten taip pat yra ir Kvinas — vyksta žavus šeimos 
susibūrimas. Dėl šio operacijos etapo Di Rėjus nutraukė ryšį su savo 
drauguže ir ją iškraustė. Jo nuomone, ja negalima pasitikėti. Nepri- 
klauso šeimai ir tikrai nėra pirma mergina, kurią jis pametė. Perduodu 
savo prašymą, kad dar parą jie neatkimštų šampano. 

Mes — Vanesa, Di Rėjus ir aš — išsakėme stiprius nuogąstavi- 
mus dėl to, ar verta Kvinui įtraukti į mūsų sąmokslą savo atitolusią 
žmoną. Tikėtinos skyrybos, ir bus geriausia, jeigu ji šiame etape nieko 
nežinos. 

Dar kartą pasijuntu stumiąs kelias minutes „First Coast Trust“ 
banko automobilių aikštelėje. Kai 9.00 jo durys atsidaro, pasivaikščio- 

jimo žingsniu, kaip įmanydamas nerūpestingiau, įeinu vidun, temp- 
damas paskui save tuščią kelioninį krepšį ir paflirtuodamas su tarnau- 
tojomis. Floridoje tik dar viena saulėta diena. Saugykloje užsidaręs 
privačioje kabinoje, išimu dvi „Lavo“ cigarų dėžutes ir atsargiai įdedu 
į kelionkrepšį. Po kelių minučių pavažiuoju kelis kvartalus toliau prie 
Džeksonvilio „Taupomojo banko“ filialo. Kai ir šis asmeninis seifas 
tuščias, paskutinė mano stotelė — „Wells Fargo“ filialas Atlantik Biče. 
Dešimtą aš vėl I-95 magistralėje pakeliui į K. A., su 261 aukso plyte- 
le bagažinėje. Dingusios tik penkios, kurias už grynuosius pardaviau 
Hasanui. 


Beveik vidurnaktis, kai įvažiuoju į centrinę K. A. dalį. Padarau 
trumpą lankstą ir riedu Pirmąja gatve pro Aukščiausiojo Teismo rūmų 
fasadą, savęs klausdamas, kokia bus galutinė bylos „Armanna Mines“ 
prieš Virdžinijos Sandraugą baigtis. Vienas iš advokatų, o galbūt du ar 
trys, iš tų, kurie įsitraukę į bylą, kadaise žygiavo per federalinio teisėjo 
kabinetą, nešini savo nedorais kyšiais. Minėtieji kyšiai dabar vežami 
mano automobilio bagažinėje. Kas per kelionė! Man beveik kyla pa- 
gunda sustoti prie šaligatvio, išimti vieną luitelį ir įmesti pro kurį nors 
iš masyvių langų. 

Tačiau nugali sveikas protas. Apsuku Sąjungos stotį, pagal navi- 
gacijos įtaiso nurodymus judu Pirmąja gatve iki Penktojo aveniu kam- 
po. Kai sustoju priešais pastatą, ponas Kvinas Rakeris nušuoliuoja 
laiptais su plačiausia kada nors mano matyta šypsena. Apsikabiname 
ilgai ir jausmingai. 

— Kodėl taip ilgai užtrukai? — klausia jis. 

— Atkakau taip greitai, kaip tik galėjau, — atsakau. 

— Žinojau, kad atvažiuosi, brolau. Niekada tavimi neabejojau. 

— Būta abejonių, ir nemažai. 

Abu esame priblokšti, kad visą reikalą pavyko prastumti iki galo, 
ir šiuo momentu sėkmė gniuždo. Mudu vėl apsikabiname, paskui gro- 
žimės vienas kito liesumu. Aš pasakau, kad nekantrauju vėl valgyti. 
Kvinas savo ruožtu atsako, kad jam atsibodo vaidinti pamišėlį. 

— Esu tikras, tai išeina natūraliai, — pasišaipau. 
Jis sugriebia mane už pečių, įsistebeilija į mano naują veidą ir 


sako: 

— Tu dabar beveik žavus. 

— Pasakysiu to daktaro pavardę. Ne pro šalį, kad jis ir prie tavęs 
šiek tiek padirbėtų. 


Niekada neturėjau artimesnio draugo už Kviną Rakerį, ir valan- 
dos, kurias praleidome Frostberge brandindami savo planą, dabar 
atrodo kaip senų seniausias sapnas. Tuomet mudu juo tikėjome, nes 
daugiau nebuvo kuo tikėti, bet giliai širdyje niekada rimtai nemanė- 
me, kad tai išdegs. Susikibę už parankių mudu užkopiame laiptais ir 
įeiname į butą. Apkabinu ir pabučiuoju Vanesą, paskui iš naujo prisi- 
statau Di Rėjui. Trumpai buvau su juo susitikęs prieš kelerius metus 
Frostberge, kai atvyko aplankyti savo brolio, bet nežinau, ar atpažin- 
čiau gatvėje. Nesvarbu, dabar mes kraujo giminės, ir tas ryšys sutvir- 
tintas pasitikėjimu ir auksu. 

Pirmas butelis šampano išpilstomas į keturias Voterfordo“* tau- 
res — Di Rėjaus skonis prabangus — ir visi susidaužiame. Di Rėjus 
ir Kvinas įsideda į kišenes pistoletus, ir mes paskubom iškrauname 
mano automobilį. Paskui vykstantis vakarėlis atrodytų neįtikimas net 
fantastiniame filme. 

Liejantis šampanui, aukso luiteliai sukraunami krūvelėmis po de- 
šimt ant grindų poilsio kambario viduryje, ir mes susėdame ant pagal- 
vėlių aplinkui lobį. Neįmanoma nevėpsoti, ir niekas nebando slopinti 
juoko. Kadangi esu teisininkas ir neoficialus lyderis, pradedu dalykinę 
susitikimo dalį trupučiu paprastos matematikos. Priešais save turime 
524 aukso luitelius; penki buvo parduoti sirui, aukso prekeiviui Ma- 
jamyje; o 41 šiuo metu saugiai padėtas Antigvos banko saugykloje. 
Paimtas iš mūsų draugelio Natano bendras jų skaičius yra 570, apyti- 
kriai 8,5 milijono dolerių vertės. Pagal susitarimą Di Rėjus gauna 57 iš 
žėrinčių mažučių aukso liejinių. Jis užsidirbo dešimt procentų, avansu 
išduodamas Kvinui grynuosius, su kuriais šis buvo sučiuptas; apmo- 
kėdamas Dasčio teisines paslaugas; parūpindamas keturis kilogramus 


Miestas Airijoje, garsėjantis stiklo pramone. 

pas Nataną rasto kokaino, taip pat pistoletą ir chloralhidrato, kuriuo 
vyrioką atjungiau. Di Rėjus pasiėmė Kviną, kai šis išėjo iš Frostbergo, 
ir sekė iš kalėjimo paleistą Nataną, kad mes galėtume tiksliai žinoti, 
kada pradėti savo planą. Jis taip pat sumokėjo 20 000 dolerių įnašą 
reabilitacijos centrui netoli Akrono už tariamą Kvino problemą dėl ko- 
kaino. 

Di Rėjaus žinioje yra jachta. Vis labiau girtėdamas jis man įteikia 
detalų savo išlaidų sąrašą, kuriame įskaičiuota ir už jachtą, ir viskas 
suapvalinta iki 300 000 dolerių. Vieną unciją mes vertiname 1500 do- 
lerių, taigi vieningai nubalsuojame jam kompensuoti dar dvidešimtimi 
blokelių. Niekas nenusiteikęs smulkmeniškai ginčytis, o kai žiūri į tokį 
turtą, lengva būti didžiadvasiškam. 

Kažkuriuo nežinomu ir dar neįmanomu žinoti metu, likę 488 lui- 
teliai ateityje bus po lygiai pasidalyti tarp Kvino, Vanesos ir manęs. 
Dabar tai nesvarbu — būtina juos išgabenti iš šalies. Truks ilgai, kol 
auksą pamažu konvertuosime į grynuosius, bet dėl to rūpinsimės ge- 
rokai vėliau. O šiuo metu esame patenkinti, kad galime leisti valandas 
gerdami, juokdamiesi ir paeiliui pasakodami savąsias įvykių versijas. 
Vanesa atkuria tą momentą Natano namuose, kai išsirengusi nuogai 
pasitiko prie paradinių durų jo draugelius, ir mes visi juokiamės kone 
plyšdami. Kvinas atpasakoja susitikimą su Stenliu Mamfriu, per kurį 
lyg netyčia prasitarė žinąs, kad Maksas Boldvinas pasitraukė iš liudy- 
tojų apsaugos ir išvyko iš Floridos; Kvinas mėgdžioja prokuroro pa- 
klaikusias akis, šiam sureaguojant į pribloškiamą žinią. O kai aš papa- 
sakoju, kaip antrą kartą susitikęs su Hasanu judrioje kavinukėje ban- 
džiau susiskaičiuoti 122 ryšelius šimtadolerinių banknotų, jie mano, 
kad meluoju. 

Pasakojimai tęsiasi iki 3.00 paryčiui, kai mes pernelyg nusigeria- 
me ir nebepajėgiame toliau dalytis prisiminimais. Di Rėjus uždengia 
auksą lovos užtiesalu, o aš pasisiūlau miegoti ant sofos. 


44 SKYRIUS 


p: kažkiek valandų mes pamažu atsigaivelėjame. Pagirias ir 
nuovargį atsveria artimiausios užduoties jaudulys. Jaunam 
vyrui, gyvenusiam kone kaip nelegalių medžiagų kontrabandos į šalį 
operacijų ekspertui, iššūkis kontrabanda išgabenti iš jos mūsų auksą 
Di Rėjui yra nelyginant lengvas pasivaikščiojimas. Jis paaiškina, kad 
dabar mes esame fanatiški akvalangininkai, todėl nupirko stulbina- 
mą rinkinį visokiausios įrangos. Ji sukrauta į transportuoti skirtus 
sunkius, oficialius, „JAV nardytojų“ firminiu ženklu pažymėtus nai- 
loninius maišus, su tvirtais užtrauktukais ir pakabinamomis spyne- 
lėmis. Mes stumdomės po butą išiminėdami iš maišų kaukes, kvėpa- 
vimo vamzdelius, plaukmenis, reguliatorius, oro rezervuarus, diržus 
su svarmenimis, plūdrumo kompensatorius, manometrus, vandeniui 
ir šalčiui nepralaidžius akvalangininkų kostiumus, net žeberklinius 
šautuvus, iš kurių niekas dar niekada nenaudotas. Visa tai per mėnesį 
atsiras internetinėje „eBay“ parduotuvėje. Įranga pakeičiama rinkiniu 
mažesnių firminių „JAV nardytojų“ kuprinių ir neperšlampamų mai- 
šų, užpildytų aukso luiteliais. Kiekvieno maišo svoris vyrų patikrina- 
mas ir pertikrinamas, siekiant įsitikinti, kiek bus galima panešti. Mai- 
šai išsipūtę ir sunkūs, bet kita vertus tokie ir būtų, užpildyti akvalan- 
gininkų įranga. Be to, Di Rėjus sukaupė įvairaus bagažo — tvirčiausių 
lagaminų, kokius tik pavyko rasti, ir visus su ratukais. Mes įdedame 
auksą į batus, skutimosi komplektus, makiažo reikmenų kapšelius, 
net į dvi giliavandenės jūrų žūklės reikmenų dėželes. Kai dar priduria- 
me keletą aprangos dalykų kelionei, mūsų maišai su įranga atrodo pa- 
kankamai sunkūs, kad nuskandintų nedidukę valtį. Svoris svarbu, nes 

mes nenorime sukelti įtarimų. O dar reikšmingesnis tas faktas, kad 
visi 524 blokeliai jau supakuoti, užrakinti spynomis ir saugūs, bent jau 
to mes meldžiame. 

Prieš mums išvykstant, apsidairau po butą. Visur primėtyta nar- 
dymo įrangos ir pakavimo laužo. Virtuvėje ant stalo pamatau tuščias 
„Lavo“ cigarų dėžutes, ir mane smilkteli nostalgija. Jos mums išties 
pravertė. 

Dešimtą privažiuoja didelis minivenas, ir mes pakrauname mai- 
šus nuo akvalangininkų įrangos bei kitą bagažą. Mūsų ketvertui vos 
lieka vietos. Vanesa sėdi man ant kelių. Po penkiolikos minučių įsuka- 
me į Vašingtono jachtklubo automobilių aikštelę. Palei pirsus rikiuo- 
jasi slipai ir ant vandens švelniai supasi šimtai visokiausių pavidalų 
jachtų. Didesnės prišvartuotos tolimesniame pirso gale. Di Rėjus pirš- 
tu parodo ten link ir pasako vairuotojui, kur važiuoti. 

Jachta — grakštus, gražus laivas, šimto pėdų ilgio, su trijų aukštų 


“* otai šiek tiek tinka- 


deniais, akinamai balta ir vadinasi „Rumrunner 
ma. Joje patogiai gali miegoti aštuoni keleiviai ir yra dešimties žmonių 
įgula. Prieš mėnesį Di Rėjus ją sau buvo užfrachtavęs trumpam kruizui 
į Bermudą, tad pažįsta kapitoną ir įgulą. Vadina juos vardais, o mes 
išsipilame iš automobilio ir čiumpame krepšius. Du nešikai, įsiręžę 
nuo svorio, padeda nutempti akvalangininkų įrangos maišus. Bet, kita 
vertus, jie turėjo reikalų su rimtais nardytojas ir anksčiau. Stiuardas 
surenka ir nuneša į kapitono tiltelį pasus. Kvino suklastotas, ir mes 
sulaikome kvapą. 

Trunka valandą, kol apžiūrime savo patalpas, išsidėstome ir įsi- 
kuriame reisui. Di Rėjus jūrininkams paaiškina, kad akvalanginę įran- 
gą norime laikyti savo kajutėse, nes dėl ekipuotės esame fanatikai. 
Jie viską sutampo iš krovinių skyriaus į mūsų patalpas. Kai varikliai 
atgyja, persirengiame šortais ir susirenkame apatiniame denyje. Stiu- 
ardas atneša pirmą butelį šampano ir padėklą su krevetėmis. Pamažu 
burzgiame per reidą ir toliau į Potomaką. Iš prasilenkiančių laivų su- 
silaukiame žvilgsnių. Galbūt neįprasta matyti jachtą, pilną afroameri- 
kiečių. Juk tai baltojo žmogaus žaidimas, tiesa? 


* Asmuo arba laivas, kontrabanda gabenantis romą, t. y. romo kontrabandininkas. 

Stiuardas sugrįžta su visais keturiais pasais ir nori paplepėti. Aš 
paaiškinu, kad ką tik nusipirkau Antigvoje būstą ir vykstame ten pa- 
silinksminti. Galiausiai jis paklausia, iš ko aš gyvenu (kitaip tariant, 
iš kur visi tie pinigai?). Paaiškinu, kad esu kino filmų kūrėjas. Kai jis 
pasišalina, išgeriame už mano mėgstamiausią aktorių — Nataną Kulį. 
Netrukus jau plaukiame Atlanto vandenynu, krantas nyksta tolyje. 

Pagal jachtos standartus mūsų kajutė erdvi, nors anaiptol nėra la- 
bai didelė. Su keturiais lagaminais ir dviem akvalanginės įrangos mai- 
šais mums vos yra vietos judėti. Tačiau lova puikiausiai tinka. Mudu su 
Vanesa sumetame greituką, paskui dvi valandas miegame. 


Po trijų dienų lėtai įslystame į Džoli Harboro vakariniame An- 
tigvos gale akvatoriją. Saloje buriavimas — rimtas reikalas, ir įlanka 
pilnutėlė prišvartuotų visokių dydžių laivų. Pamažėle, vos colis po co- 
lio, praslenkame pro juos beveik nepalikdami paskui save kilvaterio 
ir grožimės iš visų pusių supančių kalnų vaizdais. Didžiosios jachtos 
prišvartuotos visos kartu prie vieno iš pirsų, ir mūsų kapitonas atsar- 
giai įmanevruoja „Rumrunner“ į siaurą plyšelį tarp kitų dviejų puikių 
laivų, vieno beveik mūsiškio dydžio, o kito — gerokai didesnio. Šiuo 
trumpalaikiu turtuolių gyvenimo momentu nesusilaikome nelyginę 
jachtų ilgio. Spoksome į didesniąją ir mąstome: kam ji priklauso? Ką 
jos savininkas veikia? Iš kur jis? Ir taip toliau. Mūsų įgula laksto, sku- 
bindamasi tvirtai pririšti laivą, ir kai varikliai nutyla, kapitonas vėl su- 
renka pasus ir išžengia ant pirso. Sukaria apie šimtą pėdų iki nedidelio 
muitinės pastato, įeina vidun ir tvarko dokumentus. 

Prieš savaitę, kai stūmiau laiką laukdamas į Antigvą atvykstant 
Vanesos, šniukštinėjau po Džoli Harboro prieplauką, kol atplaukdavo 
kokia nors jachta. Stebėdavau, kaip kapitonas nueina į muitinės pas- 
tatą — visai taip, kaip dabar tai daro mūsiškis. Ir — dar svarbiau — 
atkreipiau dėmesį, kad niekas iš muitinės laivo neapžiūri. 

Kapitonas sugrįžta — viskas gerai. Mes atvykome į Antigvą su 
auksu ir niekam nieko neįtariant. Paaiškinu stiuardui, kad norime per- 
kraustyti įrangą į mano vilą, nes iš ten bus lengviau ją eksploatuoti. O 

kad jau apie tai prašnekome, pasiimsime ir kitą bagažą. Mes veikiau- 
siai naudosimės jachta nardymui aplinkui salas ir vieniems ar dvejiems 
ilgiems pietums, bet pirmą dieną ar panašiai pasiliksime mano būste. 
Stiuardui tai visai tinka — kaip pageidausite — ir iškviečia kelis tak- 
si. Kol tie pakeliui, jūrininkams padedame iškrauti į prieplauką mūsų 
krepšius ir maišus. Susidaro nemaža krūva, ir niekas nė neįtartų, kad 
bagaže ir tarp akvalanginės įrangos slepiame aštuonis milijonus dole- 
rių grynu auksu. 

Viskam nugabenti prireikia trijų taksi. Įsėsdami pamojuojame 
stiuardui ir kapitonui. Po dvidešimties minučių atvykstame prie vilos 
„Puikiajame užutėkyje“. Kai viskas sunešiota vidun, susidaužiame iš- 
keltais delnais ir šokame į vandenyną. 


AUTORIAUS PRIERAŠAS 


Iš tikrųjų tai beletristikos veikalas, dar labiau nei pa- 
prastai. Beveik niekas ankstesniuose 334 puslapiuose nėra 
grįsta realybe. Parengtinis darbas, vargu ar svarbiausias 
dalykas, retai buvo pasitelktas. Tikslumo nelaikiau esmine 
būtinybe. Ilgas romano pastraipas rašiau vengdamas ieško- 
ti faktų. Nėra federalinės pataisos kolonijos Frostberge, nei 
bylinėjimosi dėl urano (kol kas), nei nužudyto teisėjo, kuris 
būtų suteikęs man įkvėpimo, nei pažįstamų kalėjime, pla- 
nuojančių iš ten išsigauti — bent kiek aš žinau. 

Tačiau net tingiausiems rašytojams reikia kaip nors 
pagrįsti savo kūrinius, ir kartkartėmis aš nežinodavau, ką 
daryti. Kaip visada klioviausi kitais. Dėkoju Rickui Middle- 
tonui ir Calui Jaffe'ui iš Pietų aplinkosaugos juridinio cen- 
tro. Montego Bėjuje man padėjo prakilnusis George'as C. 
Thomasas ir jo puikių jaunų teisininkų personalas. 

Taip pat padėka Davidui Zancai, Johnui Zunkai, Benui 
Atkenui, Haywardui Evansui, Gainesui Talbottui, Gailei Ro- 
binson, Ty Grishamui ir Jackui Gernertui. 

„Nekaltasis“ (lietuvių kalba 
išleistas 2010 m.) autorius. Jis 
gyvena Virdžinijos ir Misisipės 


valstijose. 


Kas yra Reketininkas ir ką jis turi bendra su belaike teisėjo 
mirtimi? Šiuo metu jis vadinasi Malkolmas Banisteris. Tarnybinė 
padėtis? Buvęs advokatas. Dabartinė gyvenamoji vieta? 
Federalinis kalėjimas-pataisos kolonija netoliese Frostbergo 


Merilando valstijoje. 


Malkolmo padėtis atrodo ne per geriausia, bet jis turi atsargoje 
kozirį. Žino, kas nužudė teisėją Fosetą ir kodėl. Teisėjo kūnas 
rastas tolimame namuke prie ežero. Jokių įsilaužimo, priešinimosi 
požymių — tik du lavonai. Teisėjo Foseto ir jo jaunos sekretorės. 
Ir vienas didžiulis, moderniausias, ypač saugus seifas — atdaras ir 


ištuštintas. 


Kas buvo seife? FTB labai norėtų žinoti. Ir Malkolmas Banisi 
mielai jiems pasakytų. Bet viskas turi kainą — ypač tokia 
pavojinga informacija kaip ir įvykių seka, vedusi prie teisėjo 


Foseto mirties. Ir Reketininkas gimė ne vakar. 
Šiame naujame, piktybiškai gudriame Johno Grishamo, 


neginčijamo teisinių trilerių meistro, romane niekas nėra ta 


kaip atrodo, ir viskas yra tikras žaidimas. 

